
ordinaire  de  la  Chambre,  et  Capitaine  de  cin- 
quante hommes  d'armes  des  Ordonnances,  né 
en  i523,  fut  le  septième  des  enfants  de  Hélie 
de  Salignac,  et  de  Catherine  de  Ségur  Théo- 
bon.  Il  était  «  de  ceux  de  Salignac  en  Périgort, 
«  qui  est  une  grande  famille  bien  ancienne  et 
«  bien  noble  de  Barons ,  au  pays  de  Guyenne , 
«  lesquels  ont  toujours  porté  d'or  à  trois  bandes 
«  de  sinople  pour  escusson  de  leurs  armes  ^  » 
Cette  illustre  famille ,  qui  a  donné  à  la  France 
dans  le  siècle  suivant  l'Archevêque  de  Cambrai, 
reconnaissait  pour  chef  Athon  de  Salignac  (Sa- 
lagnac  ou  Salaignac)  qui  vivait  vers  la  fin  du 
x^  siècle;  son  origine  se  perd  dans  la  nuit  des 
temps ,  mais  depuis  cette  époque  on  en  suit  as- 
sez facilement  la  filiation;  Bertrand  de  Salignac 
et  ses  frères  étaient  les  descendants  directs  au 
quatorzième  degré  d'Athon  de  Salignac.  Les 

I.  Mémoire  contenant  les  preuves  de  noblesse  faites  par  Bertrand 
de  Salignac  pour  être  reçu  Chevalier  de  l'Ordre  du  Saint  Esprit 
en  1579.  {Archives  du  Royaume,  Cartons  des  Rois,  K.  96.)  —  Les 
auteurs  de  Gallia  Chrisliana  citent  un  grand  nombre  d'Évêques  et 
d'Archevêques  de  cette  Maison  ;  ils  disent  en  parlant  deBoson,  Arche- 
vêque de  Bordeaux  en  1296  .  «  Ex  vetustâ  et  nobili  gente  Baronum 
«  de  Salignaco  in  Petrocoriis  oriundus,  »  et  d'Hélie,  aussi  Arche- 
vêque de  Bordeaux  en  1361  :  «  Hic  Archiepiscopus  cognominaba- 
«  tur  de  Salignac,  quœ  gens  in  pago  Petracoricensi  est  antiquis- 
«  sima  et  nobilissima.  »  [Gai.  christ.,  t.  ii ,  p.  828  et  837.  Parisiis, 
1720,  in-folio.) 

surnoms  de  La  Mothe  (ou  La  Motte)  et  de  Fé- 
nélon  (Félénon,  Fénellon  ou  Fénelon)  furent 
pris  par  l'une  des  branches  de  la  famille  dans 
le  cours  du  xV^  siècle  '. 

«  Nourry  ^  à  la  vertu  prez  feu,  de  louable  mé- 
«  moire,  Monsieur  de  Biron^,  de  qui  il  était  pro- 

1.  14"  Ascendmil ,  ATUO^  DE  SALAGNAC  (vivait  en  997).  — 
13«,  Geofroy  (1031).  —  12«,  Aymery  I.  —  11«,  Boson.  —  10^,  Mal- 
vin  (1151).  —  9«,  Aymery  II  (1163).  —  8%  Aymery  III  (1186).  — 
7s  Aymery  IV  (1244).  —  6s  IIélie  I  (1260).  —  5«,  Maiisfroy  (1314). 

—  4s  Jean  I  (1324).  —  3%  Raymond  (1444).  —  «  Il  fut  du  nombre 
«  des  seigneurs  qui ,  sur  la  fin  du  règne  de  Charles  VI,  soutinrent  le 
«  parti  du  Dauphin  au  delà  de  la  Loire,  et  il  le  servit  sans  solde ,  pen- 
«  dant  plusieurs  années,  avec  dix  neuf  escuyers  sous  sa  bannière.  « 

—  2«  ascendant,  JEAN  II  DE  SALAGNAC,  qui  a  fait  la  branche  de 
FÉNÉLON ,  —  marié ,  en  1473,  à  Catherine  de  Lauzière  de  Thé- 
mines.  —  i"  ascendant,  Hélie  II  de  Salagnac,  leur  troisième  fils,  — 
marié,  en  1510  ,  à  Catherine  de  Ségdr  Tuéobon. 

De  ce  mariage  sont  issus  douze  enfants  : 

1°  Armand  ;  —  2°  François  ;  —  3°  Pons  ;  —  4"  Jean  III  ;  —  5"  Agnet 
ou  Odet  ;  —  6"  Louis  ;  —7°  BERTRAND  ;  —  8"  Jean  IV  ;  —  9°  Pon- 
cet;  —  10"  Catherine;  —  11°  Jeanne  ;  —  12°  Magdelène. 

L'Archevêque  de  Cambrai  fut  l'arrière-pelil-nevcu  de  Bertrand 
de  Salignac  au  sixième  degré.  Il  remontait  en  ligne  directe  à  son  frère 
aîné  Armand,  qui  eut  pour  descendants  :  —  1'^''  degré ,  Jean;  — 
2",  François  I";  —  3%  Pons;  —  4%  François  II;  —  5«,  Fran- 
çois III  ;  —  6",  François  IV  de  Salignac  de  La  Mothe  Fcnélon,  Ar- 
chevêque duc  de  Cambrai.  [Archives  du  Royaume ,  M.  675.) 

2.  Extrait  du  Mémoire  déjà  cité  contenant  les  preuves  de  no- 
blesse de  Bertrand  de  Salignac. 

3.  Jean  de  Gontaut,  Baron  de  Biron ,  seigneur  de  Montaut,  de 
Montferrand  et  de  Puybeton,  Gentilhomme  de  la  Chambre  du  Roi. 

—  «  Il  fut  employé  en  ambassades  et  négociations  vers  l'empereur 
«  Charles  Quint  et  le  roi  de  Portugal  ;  se  trouva  aux  batailles  de  la 
«  Bicoque  en  1522  et  de  Pavie  en  1525 ,  où  il  fut  blessé  et  resta  pri- 
«  sonnier,  servit  au  siège  de  Metz  et  mourut  à  Bruxelles,  prisonnier 

chain  parant,  Bertrand  de  Salignac  de  La  Mo- 
the  Fénélon  a  cheminé  jeune  par  kiy  à  servir 
le  Roy  Henry  second  ez  légations  de  Flandres 
et  de  Portugal  ;  et  depuis  employé  souvent  ez 
guerres  qui  furent  entreprinses  pour  recouvrer 
Boulogne  et  saulver  l'Escosse,  et  remettre  l'Al- 
lemaigneet  les  princes  de  l'Empire  en  liberté, 
et  au  siège  de  Metz,  et  à  la  bataille  de  Ranty,  et 
aux  armées  de  Champagne  et  Picardie  ;  et  dé- 
pêché, après  la  mort  du  Roy  Henry,  pour  la 
confirmation  des  traittez  en  Angleterre ,  et 
après  depputé  par  la  Noblesse  de  son  pays  de 
Périgord  aux  Etats  Généraux  d'Orléans,  du 
règne  du  Roy  François  second  ;  et  encore  de- 
puis, député  par  toute  la  Noblesse  de  Guyenne 
aux  Etats  qui  furent  réunis  à  Saint  Germain  en 
l'an  ij"  du  règne  du  Roy  Charles,  et  parla  Reine 
sa  mère  pour  grandes  affaires  en  Guyenne;  et 
plusieurs  fois  dépêché  avec  beaucoup  de  dan- 

«  du  seigneur  de  Mansfeld ,  des  blessures  qu'il  avoit  reçues  à  la  jour- 
«  née  de  Saint  Quentin  ,  le  10  août  1557.  »  (Mokéri  ,  Dictionnaire 
historique ,  t.  ii,  p.  481.  Paris,  1759,  in-folio.)  —  Gaston  de  Gon- 
taut,  son  aïeul,  avait  épousé,  en  1456,  Catherine  de  Salignac, 
fllle  de  Raymond;  et,  en  1545,  Armand  de  Gontaut,  son  frère, 
épousa  Jeanne  de  Salignac,  petite-fille  de  Raymond,  et  dernière  hé- 
ritière de  la  branche  aînée  de  la  famille  ;  de  ce  mariage  sont  sortis 
les  Gonlaul-Salignac .  Par  suite  de  l'extinction  des  enfants  mâles , 
le  droit  d'aînesse  avait  passé,  vers  1542,  à  la  branche  de  Fénélon. 


«  ger,  après  les  batailles  et  combats  advenus  ez 
«  troubles  de  la  religion ,  devers  le  Roy  Catho- 
«  lique  et  devers  la  princesse  de  Parme  et  le  duc 
«  d'Albe  en  Flandre;  fait  Gentilhomme  de  la 
«  Chambre  du  Roy,  avec  charge  de  recevoir  les 
«  ambassadeurs  et  les  grands  personnages  étran- 
«  gers  qui  venoient  devers  Sa  Majesté ,  et  depuis 
«  Chevalier  de  son  Ordre  après  la  bataille  de 
«  Saint  Denis,  et  envoyé  arbitre  pour  le  Roy  pour 
«  composer  la  guerre  que  les  seigneurs  et  gen- 
«  tilshommes  catholiques  de  la  Basse  Navarre  ' 
«  avoient  émue  pour  la  deffense  de  leur  reli- 
cc  gion  ;  et  après ,  ambassadeur  résidant  l'espace 
«  de  sept  ans  près  la  Royne  d'Angleterre,  avec 
«  charge,  entre  les  choses  de  la  paix  et  de  l'en- 
cc  trecours  des  deux  royaumes,  de  tretter  le  ma- 
«  riage  d'elle  avec  les  deux  frères  du  Roy  l'un 
((  après  l'aultre,  de  soutenir  la  cause  de  la  Royne 
«  d'Escosse  et  de  signer,  durant  sa  légation  , 
«  Conseiller  du  Conseil  Privé  du  Roy  ;  et,  icelle 
«dignement  achevée,  après  le  trépas  du  dict 
«  Roy  Charles,  rappelle  près  du  Roy,  à  présent 
«  régnant,  n'estant  encores  les  guerres  de  la  re- 
«  ligion  assouppies ,  es  quelles  il  a  été  employé 
I.  En  septembre  1568,  F.Mézebav,  t.  x,  p.  499.  Paris,  1830,  in-8". 

«  plusieurs  fois ,  et  plusieurs  fois  a  été  député 
ce  avec  la  Royne,  mère  du  Roy,  et  avec  mon- 
«  sieur  le  duc  de  Montpensier  et  autres  princes, 
a  et  principaux  seigneurs  du  royaume ,  pour  tret- 
«  ter  la  pacification;  élu  par  le  Roy  un  des  quinze 
«  Gentilshommes  de  robe  courte  en  la  réduction 
«  de  son  Conseil  d'Etat  et  un  de  ses  Chevalliers 
«  en  l'institution  de  son  présent  Ordre  du  Be- 
«  noist  Saint  Esprit ,  toujours  très  constant  et 
ce  loyal  gentilhomme  à  mettre  sa  personne,  sa 
ce  vie  et  ses  biens  pour  le  service  du  Roy  et  pour 
ce  la  religion  catholique ,  de  laquelle  il  est,  et  de 
ce  n'admettre  aucun  autre  party;  parvenu  au  cin- 
ce  quante  septième  an  de  son  âge  et  au  trente 
ce  troisième  de  son  loyal  service  vers  Sa  Majesté 
ce  et  sa  Couronne ,  sans  aucun  reproche.  » 

Bertrand  de  Salignac ,  «  officier  distingué  dans 
ce  la  paix  et  dans  la  guerre  '  w ,  se  fit  principalement 
remarquer  en  i552  au  siège  de  Metz,  dont  il  a 
laissé  une  relation  '  qui  est  citée  partout  avec  le 

i .  «  Bertraiidus  Salignacus  Mota  Fenelonius ,  et  bello  et  pace  cla- 
«  rus.  »  (DeThou,  l.  IV,  lib.  lxxxvii,  p.  459.  Lond.,  1733,  in-folio.) 

2.  Le  Siège  de  Mets  en  l'an  MDLU.  Paris,  Charles  Estienne,  1553, 
in-8°.  — Metz,  1665,  in-i",  et  collection  Petilot,  1"  série,  t.  xxxii. 
—  Traduit  en  italien,  sous  le  titre  :  Mets  difesa  da  Franccsco  di 
Lorena,  Duca  di  Ghiza ,  (radotta  dalla  lingua  franc e se ,  in  Pi- 
re nze ,  Franc.  Onofri,  16 W,  in-4". 

plus  grand  éloge.  En  i554  il  accompagnait  le 
Roi  Henri  dans  la  guerre  des  Pays-Bas ,  et  déjà 
il  avait  mérité  la  haute  protection  de  Catherine 
de  Médicis,  dont  il  fut  toute  sa  vie  l'un  des  ser- 
viteurs les  plus  dévoués.  Le  cardinal  de  Ferrare 
avait  exigé  que  Salignac  lui  rendît  compte  des 
opérations  de  la  campagne.  Quatre  lettres'  qui 
furent  publiées  cette  année  même ,  avec  une  dé- 
dicace à  la  Reine  ,  contiennent  l'histoire  de 
cette  guerre.  Bertrand  de  Salignac  donna  de 
nouvelles  preuves  de  courage  à  la  bataille  de 
Saint  Quentin  en  lôSy,  à  celle  de  Dreux  en 
1 562 ,  et,  en  1 567,  à  celle  de  Saint-Denis,  après 
laquelle,  comme  on  vient  de  le  voir,  il  fut 
nommé  Chevalier  de  l'Ordre  de  Saint  Michel. 


I .  Le  voyage  du  Roy  au  Pays  Bas  de  l'Empereur  en  l'an  MDLIIII, 
brefvcmcnt  recilé  par  lellres  missiues  que  B.  de  Salignac ,  gentil- 
homme françois ,  escripuoil  du  camp  du  Roy  à  Monseigneur  le  Car- 
dinal  de  Ferrare.  —  Paris ,  Charles  Estienne ,  1554 ,  in-4°.  —  Rouen 
par  Florent  Valentin,  1555,  in-8°.  —  C'est  le  titre  exact  que  nous  avons 
vérifié  sur  les  exemplaires  qui  se  trouvent  à  la  Bibliothèque  royale 
et  à  celle  de  l'Arsenal.  —  Le  Père  Lelong  ,  et  après  lui  tous  les  bi- 
bliographes ,  parlent  de  cet  ouvrage  sous  deux  litres  différents  : 
Lellres  au  Cardinal  de  Ferrare ,  etc.  Paris,  Estienne,  1554,  '\n-^°, 
et  le  Voyage  du  Roy  aux  Pays  Bas,  etc.  Paris  et  Lyon,  1554.  — 
F.  la  Bibliolh.  historique,  t.  ii ,  p.  228.  Paris,  1769,  in-folio,  et  le 
Dict.  historique  de  Prosper  Marchand,  art.  Salignac,  t.  ii,  p.  182. 
Lahaye,  1758,  in-folio.  —  Ce  dernier  mentionne  les  éditionspubliées  à 
Lyon  par  Thibault  Pay en  en  1554,  in-4'';  à  Paris  par  Charles  Estienne 
en  1554,  in-4";  et  à  Rouen,  par  Florent  Valentin  en  1555,  in-S". 

Catherine  de  Médicis,  qui  avait  reconnu  en 
lui  toutes  les  qualités  de  l'homme  d'état,  le  dé- 
signa au  Roi,  l'année  suivante,  pour  être  son 
ambassadeur  en  Angleterre  ',  emploi  qu'il  a  con- 
servé jusqu'en  1675,  c'est  à  dire  au  milieu  des 
événements  si  graves  qui  ont  signalé  la  fin  du  rè- 
gne de  Charles  IX  et  le  commencement  de  celui 
de  Henri  III.  Il  s'acquitta  de  cette  charge  im- 
portante avec  un  talent  et  une  habileté  dont  le 
témoignage  se  trouve  écrit  dans  chacune  des 
Dépêches  que  nous  publions  aujourd'hui.  Le 
compte  que  l'ambassadeur  a  rendu  lui-même 
du  résultat  de  ses  Négociations  et  des  motifs 
particuliers  qui  durent  l'engager  à  demander 
son  rappel,  nous  dispense  d'entrer  ici  dans  de 
plus  grands  détails.  Nous  ne  pouvions  mieux 
faire  pour  compléter  cette  Notice,  que  de  pu- 
blier le  résumé  préparé  par  l'ambassadeur  lui- 
même  pour  être  remis  au  Pvoià  son  retour  d'An- 
gleterre *. 

Non  moins  dévoué  aux  intérêts  du  Roi  et  de 
la  Reine  Mère  qu'à  la  religion  catholique,  Ber- 

I.  Bertrand  de  Salignac  succédait,  en  1568,  dans  l'ambassade 
d'Angleterre,  à  Bochetel  de  La  Forci,  et  il  eut  lui-même  pour  suc- 
cesseur, au  mois  de  septembre  1575,  Casteinau  de  La  Mauvissière. 

a.  Voir  à  la  suite  de  cette  Notice ,  p.  xxv. 

traiid  de  Saligiiao,  dans  les  circonstances  diffi- 
ciles où  il  s'est  trouvé,  ne  pouvait  démentir  le 
caractère  de  toute  sa  vie;  mais  il  ne  devait  pas 
non  plus  méconnaître  les  devoirs  de  sa  charge. 
La  relation  connue  jusqu'à  présent  par  la  cor- 
respondance de  Walshingham  ',  de  l'audience 
qui  a  suivi  les  massacres  de  la  Saint- Barthé- 
lémy, avait  besoin  des  rectifications  qui  se  trou- 
vent dans  les  Dépêches  que  nous  mettons  au 
jour.  Après  une  exécution  aussi  terrible,  Vanx- 
bassadeur  de  France  ne  pouvait  pas  se  présen- 
ter en  su23pliant  devant  la  Reine  d'Angleterre; 
il  ne  pouvait  pas  lui  demander  grâce  pour  le 
Roi  son  Maître,  il  a  su  tenir  une  conduite  plus 
digne.  La  cclxxiv*  Dépêche,  en  date  du  i4  sep- 
tembre 1 672 ,  dans  laquelle  il  est  rendu  compte 
de  cette  audience,  prouve  que  Bertrand  de  Sa- 
lignac,  ambassadeur  de  France,  ne  s'est  jamais 
oublié  jusqu'à  dire  :  Je  rougis  d'être  Français! 
Il  n'a  pas  non  plus  adressé  à  Charles  IX  la  ver- 
tueuse  réponse  que  lui  prêtent  tous  les  biogra- 


I.  Voir  The  compleal  Ambassador ,  p.  246.  London,  1655,  f  ; 
l'art,  consacré  dans  la  Biographie  universelle  (Michaud)  à  Bertrand 
de  Salignac  au  mot  Fénélon,  t.  xiv,  p.  285.  Paris,  1815,  in-8°,  et  la 
Notice  insérée  dans  la  Collection  Peliiot  en  tête  du  Siège  de  Mets, 
1"  série,  t.  xxxii ,  p.  241.  Paris,  1823,  in-8°. 

plies.  Mais  nous  croyons  que  sa  gloire  ne  perdra 
rien  à  la  manifestation  de  la  vérité;  car  il  y  avait 
plus  de  vrai  courage  dans  l'attitude  qu'il  sut 
prendre  vis-à-vis  du  Roi  de  France  et  de  la 
Reine  d'Angleterre,  que  dans  les  paroles  au 
moins  indiscrètes  qui  lui  sont  attribuées.  A 
Charles  IX  il  ne  déguisa  rien  de  l'horreur  qu'a- 
vait dû  inspirer  en  Angleterre  une  telle  exé- 
cution, et  il  sut  forcer  Elisabeth  à  convenir 
qu'elle  avait  pu  être  nécessaire. 

Les  plaintes  de  Bertrand  de  Salignac,  qui 
restait  entièrement  oublié  de  la  Cour  malgré 
ses  services,  furent  enfin  entendues  :  il  fit  par- 
tie, en  1678,  de  la  première  promotion  des 
Chevaliers  de  l'Ordre  du  Saint-Esj^rit.  Depuis 
lors  on  le  retrouve  à  toutes  les  époques,  soit 
dans  les  négociations ,  soit  dans  les  armées ,  fai- 
sant toujours  preuve  de  courage  et  de  fidélité. 
Déjà  en  1 58o ,  au  milieu  des  troubles  civils ,  il 
avait  préservé  la  ville  de  Sarlat,  dans  laquelle 
il  devait  acquérir  huit  ans  plus  tard  une  gloire 
nouvelle'.  En  i58i,  il  accompagnait  en  Angle- 

I.  Ce  fait  d'armes,  qui  se  rapporte  à  l'année  où  le  maréchal  de 
Biron  tenait  la  campagne  en  Guyenne  (F.  Davila,  t.  i,  lib.  vi, 
p.  331.  Paris,  1644,  in-folio;  et  son  traducteur,  1. 11,  p.  91.  Ams- 
terdam, 1757,  m  ï") ,  a  été  l'occasion  de  la  lettre  suivante  dans  la- 


terre  les  trois  Princes  du  sang  qui  se  rendirent 
auprès  d'Elisabeth  pour  conclure  son  mariage 
avec  le  duc  d'Anjou ,  et  il  apposait  sa  signature 

quelle  le  Roi  adresse  à  M.  de  La  Molhe  Fénélon  ses  félicitations  et 
ses  remercîments. 

LETTRE    DU    ROI. 

—  du  !"■  d'octobre  i58o.  — 

{Archives  du  Royaume,  Cartons  des  Rois,  K.  loi.) 

Monsieur  de  La  Mothe,  j'ay  été  bien  ayse  de  sçavoir  de  voz 
nouvelles  et  ce  qui  se  passe  en  voz  quartiers  par  la  lettre  que  vous 
m'avez  escripte  du  vnj«  de  ce  raoys  '.  Je  suis  très  certain  que,  en 
quelque  endroict  et  estât  que  vous  vous  trouviez ,  je  y  ay  un  très 
fldclle  et  soingneux  ministre  et  serviteur,  qui  veille  et  pourvoit  à 
ce  qui  est  nécessaire  pour  le  bien  et  advantage  de  mon  service  ;  ce 
dont  me  rand  tesmoignage  le  bon  ordre  que  vous  avez  donné  à  la 
tuition  des  villes  de  Sarlat ,  Gourdon ,  Donime  et  voslre  propre  mai- 
son ,  comme  il  est  porté  par  vostre  dicte  lettre  ;  et  suis  bien  ayse  que 
les  habitans  de  la  première  ayent  demandé  vostre  nepveu  de  Gaule- 
jac ,  et  que  mon  cousin  ,  le  maréchal  de  Biron ,  [le]  leur  ayt  accordé 
pour  ayder  à  vostre  autre  nepveu  à  conserver  la  dicte  ville  soubz 
mon  obéissance  ;  où  il  avoit  jà  si  bien  oppéré  que  noz  adversaires 
n'y  avoient  peu  rien  gagner  avecques  leurs  machines  et  engins  ex- 
traordinaires. Je  vous  diray,  monsieur  de  La  Mothe ,  que  s'ilz  me 
servent  bien  de  ce  costé  là ,  que  le  S'',  de  La  Mothe ,  qui  est  icy,  ne 
s'en  acquicte  pas  avecques  moins  de  Odellité  et  vertu,  dont  je  vous 
assure  que  je  suis  très  contant,  et  semblablement  de  l'heureux 
acheminement ,  que  mon  dict  cousin  a  donné  à  mes  affaires  de 
pardelà  avecques  les  gens  de  bien  qui  l'assistent. 

Je  vous  advise  que  Dieu  ne  me  favorise  pas  moins  partout  ail- 
leurs où  la  guerre  ce  faict.  Mon  cousin  le  Duc  du  Mayne  a  nes- 
toyè  en  Dauphiné  la  rivière  de  l'Ysère ,  y  ayant  repris  cinq  ou  six 
fortz  de  grande  importance.  Il  est  à  présent  devant  la  Mure,  dont 
j'espère  qu'il  viendra  bientost  à  bout.  Les  sieurs  de  Tournon  et  de 

I .   Liset  du  mois  deruier. 

au  contrat  arrêté  le  ii  juin'.  En  1682  il  fut 
choisi  avec  Menneville  pour  se  rendre  en  Ecosse 
afin  d'obtenir  la  délivrance  du  Roi  Jacques, 
alors  détenu  par  les  conjurés  de  Ruthven.  11 
devait  s'efforcer  surtout  de  ménager  un  traité 
entre  ce  Prince  et  Marie  Stuart,  qui  consentait 

Sainct  Vidal  ont  repris,  en  Vivaretz  ,  la  ville  de  Sainct  Agrone.  Le 
marquis  de  Canillac  a  nestoyé  le  hault  pays  d'Auvergne  ;  el  j'ay  re- 
pris de  deçà  la  ville  de  la  Fère ,  envoyant  maintenant  à  mon  dict 
cousin  le  maréchal  les  forces  et  munitions  qui  en  sont  demeurées 
de  reste  pour  lui  donner  plus  de  moyen  de  poursuivre  ses  coups  ; 
lesquelz  je  suis  tout  résolu  de  n'intermètre  que  par  effect  l'on  ne 
ni'ayt  randu  l'obéissance  qui  m'a  esté  promise,  faisant  mon  dict 
èdict  de  paciffication. 

J'ay  adverty  mon  dict  cousin  et  le  sieur  de  Bordeille  de  pourveoir 
à  Domme  et  ay  donné  moyen  à  cestuy  cy  de  ce  faire,  lui  ayant 
envoyé  commission  pour  lever  dedans  sa  Séneschaussée  la  solde  de 
sept  ou  huict  cens  hommes  de  pied.  Adverlissez  moy  de  l'ordre  qu'il 
y  aura  mis ,  car  cette  place  m'est  de  telle  importance  que  je  n'en 
puis  estre  trop  jaloux,  ainsy  que  je  vous  prie  continuer  à  estre,  tant 
que  vous  serez  pardelà.  Je  vous  envoyé  aussy  trois  lettres  en  blanc 
pour  adresser  à  ceulx  que  vous  jugerez  estre  plus  à  propoz.  Je  ne 
vous  répèteray  rien  par  la  présente  de  la  substance  d'icelles,  mais 
je  vous  assureray  bien  que  je  suis  tout  résolu  d'aller  toute  ma  vye 
audevant  de  ceulx  qui  se  voudront  recongnoistre ,  et  porter  respect 
et  obéissance  à  mes  édictz.  Je  prie  Dieu,  monsieur  de  La  Mothe  , 
vous  maintenir  en  sa  saincte  garde.  —  Escript  à  Fontainebleau,  le 
premier  jour  d'octobre  1580.  —  Henry.  —  De  Neufville. 

[Au  dos  est  écrit]  : 

A  Monsieur  de  La  Mothe  Fénellon ,  Chevallier  de  mon 
Ordre  et  Conseiller  en  mon  Conseil  Privé. 

I.  Voir  les  pièces  relatives  à  cette  négociation ,  qui  ont  été  pu- 
bliées par  Le  Laboureur  dans  ses  Additions  aux  Mémoires  de  Mi- 
chel Castclmu,  t.  i,  p.  674  et  678.  Bruxelles,  1731 ,  in-folio. 

à  associer  son  fils  à  la  couronne  '  ;  mais  les  pré- 
dications violentes  des  ministres  écossais  et  l'in- 
fluence toute-puissante  d'Elisabeth  lui  appri- 
rent bientôt  que  toute  négociation  était  inutile, 
et  il  ne  tarda  pas  à  rentrer  en  France, 

Après  lui  laps  de  quelques  années ,  lorsque 
les  guerres  civiles,  à  la  fin  de  1 687,  se  renouve- 
lèrent avec  une  fureur  toujours  plus  violente , 
Bertrand  de  Salignac  se  jeta  dans  la  ville  de 
Sarlat,  devant  laquelle  le  vicomte  de  Turenne 
vint  mettre  le  siège.  Il  soutint  bravement  l'as- 
saut et  conserva  la  ville  sous  l'obéissance  du 
Roi.  Catherine  de  Médicis  et  Henri  III  témoi- 
gnèrent, dans  plusieurs  lettres  que  nous  joi- 
gnons à  cette  Notice ,  toute  leur  gratitude  pour 
un  service  aussi  important ,  qui  fut  consacré  à 


I.  Ces  instructions ,  traduites  en  anglais,  ont  été  publiées  par  Ro- 
bertson,  qui  les  a  jointes  aux  pièces  justificatives  de  son  Histoire 
d'Ecosse  (append.  n°  viii  du  vol.  ii,  p.  419.  London,  1781,  8°).  Elles 
sont  tirées  de  Caldenv  MS.  hislory,  vol.  xxxi ,  p.  208.  Campenon  les 
a  retraduites  d'anglais  en  français,  t.  m ,  p.  419.  Paris,  1821 ,  in-S". 

—  Ce  fut  Bertrand  de  Salignac  qui  porta  la  parole  devant  les  Étals 
d'Ecosse,  le  22  janvier  1583.  Son  discours,  qui  trouvera  sa  place 
dans  le  Recueil  des  Dépêches  concernant  les  ambassades  en  Ecosse , 
est  conservé  MS.  [Archives  du  Royaume ,  Cartons  des  Rois,  K.  101). 

—  Voir,  au  sujet  de  cette  mission,  Robertson,  t.  ii,  p.  96;  Spots^ 
wooD,  p  324.  London,  1677,  folio;  William  Maitland  ,  t.  ii, 
p.  1169.  London,  1757,  folio;  Gilbert Stuart ,  t.  n,  p.  178.  Lon- 
don, 1784,  8». 

Sarlat  par  des  cérémonies  publiques  dont  la  tra- 
dition s'est  conservée  jusqu'à  nos  jours '.L'année 


I.  Le  président  de  Thou,  à  l'endroit  déjà  cité ,  t.  iv,  lib.  lxxxvii  , 
p.  459 ,  fait  le  récit  du  siège  et  de  l'assaut  que  Bertrand  de  Sa- 
lignac  eut  à  soutenir.  La  délivrance  de  la  ville  fut  célébrée  par  une 
fête  religieuse  qui  a  laissé  des  traces  profondes  dans  l'histoire  du  pays. 
M.  de  Bausset,  dans  son  Histoire  de  Fénélon  (Paris,  1808,  in-S"),  rap- 
pelle qu'à  cette  occasion  des  actions  de  grâce  furent  instituées  pour 
consacrer  l'anniversaire  de  la  levée  du  siège.  —  «  La  ville  de  Sarlat, 
«  dit-il ,  était  dans  l'usage ,  jusqu'à  ces  derniers  temps,  de  célébrer 
«  l'anniversaire  d'un  événement  qui  l'avait  préservée  de  tous  les  dé- 
«  sastres  trop  communs  dans  les  guerres  civiles.  On  faisait  toujours 
«  entrer  dans  le  sermon  qui  se  prononçait  le  jour  de  celte  fête , 
«  l'éloge  de  la  Maison  de  Fénélon ,  pour  attester  éternellement  la  re- 
«  connaissance  des  habitants  de  la  ville  de  Sarlat  »  (t.  i^',  p.  504).  — 
Ces  souvenirs  ne  sont  pas  entièrement  effacés,  car  on  était  aussi 
dans  l'usage  de  faire  ce  jour-là  une  procession  publique,  qui  a 
lieu  encore  maintenant.  — Du  reste,  M.  de  Hausset  s'est  trompé  en 
attribuant  cet  acte  à  Jean  de  Salignac  ,  qui  fut  tué ,  la  même  année  , 
à  l'attaque  de  Domme  [voyez  ci-après  p.  xvij ,  note  1)  ;  il  en  a  seule- 
ment partagé  la  gloire  avec  son  oncle  Bertrand  de  Salignac,  à  qui  ce 
fait  appartient.  Il  ne  peut  y  avoir  le  moindre  doute  sur  ce  point ,  car, 
à  l'autorité  du  président  de  Thou ,  nous  pouvons  ajouter  les  pro- 
pres lettres  qui  furent  écrites  par  le  Roi  et  la  Reine  Mère  à  Bertrand 
de  Salignac  pour  lui  témoigner  toute  leur  reconnaissance  d'un  ser- 
vice aussi  important.  Elles  sont  conservées  en  original  aux  Ar- 
chives du  Royaume,  Cartons  des  Rois,  K.  ICI. 

L    LETTRE    DE    LA    REINE    MÈRE. 

—  du  v=  de  janvier  i5S8.  — 

Monsieur  de  La  Mothe  Fénélon ,  vous  avez  faict ,  avecques  voz 
nepveux ,  ung  très  notable  et  agréable  service  au  Roy,  monsieur 
mon  Fils,  et  à  voslre  party  par  la  deffense  de  la  ville  de  Sarlat, 
qui  a  esté  préservée  par  vostre  prudence  ,  et  par  la  vertu  et  valleur 
de  voz  dicls  nepveux ,  contre  les  forces  de  ceulx  du  party  contraire , 
qui  auront  receu  ce  coup  de  baston  avecques  celluy  de  la  deffaicte 

suivante,  lorsque  la  ville  de  Domine  fut  sur- 
prise, Bertrand  de  Salignac  se  renferma  dans 


entière  de  leur  armée  estrangcre  advenue  par  la  singullière  grâce 
de  Dieu  et  par  la  bonne  conduite  et  le  bon  heur  du  Roy,  mon  dict 
sieur  et  Fils.  Je  me  resjouys  grandement  du  bon  debvoir  que  vous 
avez  faict  en  ceste  occasion ,  tant  pour  l'advantagc  que  en  recepvra 
le  service  du  Roy,  mon  dict  sieur  et  Fils,  que  pour  l'affection  par- 
licuUière  que  je  vous  porte  et  à  tous  les  vostres,  pour  lesquelz  je 
seray  tousjours  preste  à  m'employer,  quand  l'occasion  de  ce  faire 
s'en  présentera.  Atantje  prye  Dieu,  monsieur  de  La  Mothe  Fènel- 
lon,  qu'il  vousayten  sa  saincte  garde. —  Escript  de  Paris ,  le  v*"  jour 
de  janvier  1588.  —  Caterine.  —  De  Neufville. 

[Au  dos  est  écrit]  : 

A  Monsieur  de  La  Mothe  Fénélon ,  Chevalier  des  Ordres 
du  Roy,  monsieur  mon  Fils,  et  Conseiller  en  son  Con- 
seil d'Estat. 

IL    LETTRE   DU   ROI. 

—  dn  xii^  de  febvriei-  i588.  — 

Monsieur  de  La  Mothe ,  vous  et  voz  nepveux ,  accompaignez  de 
voz  bons  parens  et  amys  et  de  la  fidélité  des  habitans  de  ma  ville 
de  Sarlat,  m'avez  faict  ung  très  signalé  et  utile  service  de  m'avoir 
si  bien  et  heureusement  deffendu  et  conservé  la  dicte  ville  contre 
l'effort  et  la  puissance  des  perturbateurs  du  rcpoz  publicq  de  mon 
royaulme  ;  en  quoy  vous  avez  acquis  une  très  grande  gloire  et  de 
moy  ung  gré  éternel  et  perdurable,  et  suis  très  marry  de  ce  que  Testât 
présent  de  mes  affaires  ne  me  permect  de  le  recognoistre  à  ceste 
heure  envers  voz  dictz  nepveux  et  les  dictz  habitans  selon  leur  mé- 
rite et  mon  désir  ;  mais  j'espère  les  récompenser  à  l'advenir  de  façon 
qu'ilz  serviront  d'exemple  aux  aultres  et  auront  toute  occasion  de 
s'en  louer.  Quoy  attendant ,  je  vous  prie ,  et  eulx  aussi ,  vous  con- 
tanter  de  ma  bonne  volonté,  et  continuer  à  vous  emploier  pour  la 
conservation  de  la  dicte  ville ,  et  à  maintenir  en  debvoir  et  obéis- 
sance mes  subjectz,  tant  de  la  noblesse  que  aultres,  qui  vous  sont 
voisins,   leur  faisant  sçavoir  que  j'ay  dellibéré  de  m'approcher 

le  château  qu'il  espérait  conserver;  mais,  après 
une  attaque  de  vive  force  dans  laquelle  périt 


d'eulx  pour  les  dellivrer  des  maulx  qu'ilz  souffrent,  et,  en  chas- 
tiant  les  meschans,  recognoistre  et  gratiffîer  les  bons  tant  qu'il  me 
sera  possible ,  et  y  commencer,  dès  la  présente  année ,  pour  ne 
discontinuer  ny  cesser  jamais  que  je  n'aye  mis  à  bout  ung  si  bon 
oeuvre  ;  vous  priant ,  et  eux  pareillement,  de  vous  tenir  prestz  pour 
m'y  accompagner  et  servir,  et  au  reste  croire  que  j'ay  eu  à  grand 
plaisir  de  veoir  le  sieur  de  Gaulejac,  vostre  nepveu,  lequel  m'a  rendu 
très  bon  compte  de  tout  ce  qui  s'est  passé  au  siège  du  dict  Sarlat, 
et  s'est  en  toute  chose  comporté  très  sagement.  Je  prie  Dieu ,  mon- 
sieur de  La  Molhe ,  vous  avoir  en  sa  saincte  et  digne  garde. 

Escript  à  Paris  le  xu^  jour  de  febvrier  1588.  —  Henry.  — 
De  Neuf  ville. 

[Au  dos  est  écrit]  : 

A  Monsieur  de  La  Mothe  Fénélon,  Chevalier  de  mes 
Ordres  et  Conseiller  en  mon  Conseil  d'Estat. 


III.    LETTRE    DE    LA    REINE    MÈRE. 

—  du  xiii^  de  fcbvi'ier  i588.  — 

Monsieur  de  La  Mothe  Fénélon,  le  Roy,  monsieur  mon  Fils,  est 
non  seullement  très  bien  informé  du  bon  debvoir  que  l'évesque  de 
Sarlat  et  voz  autres  nepveux  ont  faict  en  la  conservation  de  la  dicte 
ville,  mais  il  recognoist  aussy  que  le  bon  succez  qui  en  est  arrivé 
est  deub  à  vostre  soing  et  prévoyance ,  qui  aviez  si  bien  donné  ordre 
à  toutes  choses,  auparavant  que  l'on  y  eust  mis  le  siège  ,  que  cela  a 
grandement  aydé  à  repousser  les  ennemys.  Or,  il  vous  en  sçait  le 
bon  gré  que  mérite  ung  si  notable  et  utile  service,  et  vous  asseure 
que ,  se  présentant  occasion  de  le  recognoistre  en  vostre  endroict 
et  de  voz  dictz  nepveux ,  vous  sentirez  par  effect  le  contentement 
qu'il  en  a  ;  en  quoy  je  le  conforteray  tousjours ,  aultant  qu'il  me 
sera  possible ,  vous  voulant  bien  dire  que  le  S^  de  Gaulejac ,  pré- 
sent porteur,  s'est  très  bien  acquitté  de  la  charge  que  vous  luy  aviez 
donnée  ;  priant  Dieu ,  monsieur  de  La  Mothe  Fénélon ,  qu'il  vous  ayt 

un  de  ses  neveux  ' ,  il  dut  abandonner  la  place 
aux  assiégeants'. 

en  sa  saîncte  et  digne  garde.  —  Escript  à  Paris  le  xuj®  jour  de  feb- 
vrier  1588.  —  Catebine.  —  De  Neufville. 

■  [Au  dos  est  écrit]  : 

A  Monsieur  de  La  Mothe  Fénélon  ,  Chevalier  des  Or- 
du  Roy,  monsieur  mon  Fils,  et  Conseiller  en  son  Con- 
seil d'Estat. 

1.  Jeanûe  Salignac,  fils  d'Armand.  Il  s'élail  distingué  au  siège  de 
La  Fère,  en  Picardie,  à  la  bataille  de  Coutras  et  au  siège  de  Sar- 
lat.  Il  fut  tuè  à  l'âge  de  trente  ans ,  le  6  novembre  1588 ,  à  l'at- 
taque de  la  ville  de  Domme ,  après  avoir  déjà  forcé  deux  barri- 
cades. Il  était  venu  au  secours  du  château  de  Domme ,  où  son 
oncle  se  trouvait  assiégé. 

2.  Les  deux  lettres  suivantes  du  Roi  se  rapportent  à  ce  dernier 
événement.  Elles  se  trouvent  en  original  aux  Archives  du  Royaume , 
Cartons  des  Rois ,  K.  101. 

\     LETTKE   DU   ROÎ. 

—  Du  IV*  de  novembre  i588.  — 

Monsieur  de  La  Mothe  ,  j'ay  entendu  que  voiant  la  surprinse  que 
les  ennemys  ont  faicte  de  la  ville  de  Dôme ,  vous  vous  estes  geté 
dans  le  chasteau  pour  le  conserver  soubz  mon  obéissance ,  dont  je 
vous  sçay  le  bon  gré  que  mérite  le  tesmoignage  que  avez  en  cela 
donné  de  vostre  dévotion  à  mon  service ,  et  vous  veulx  bien  asseu- 
rer  que ,  aux  occasions  de  vous  gratiffier,  vous  me  trouverez  d'au- 
tant plus  favorable  à  vostre  avancement.  J'envoye  par  delà  le  sieur 
de  Gaulegeac  avec  dépesche  fort  expresse  affin  d'y  faire  donner  tout 
le  secours  qui  se  pourra,  non  seulement  pour  la  conservation  du 
dict  chasteau ,  mais  aussi  pour  le  recouvrement  de  la  ville ,  s'il  est 
possible,  comme  il  y  a  occasion  d'espérer,  si  les  ennemys  sont 
promptement  serrez  et  assailliz  sans  leur  donner  temps  de  s'y  for- 
tiffier  et  pourveoir  de  munitions.  Je  masseure  que  tous  mes  bons 
serviteurs  s'y  emploieront  si  vertueusement  qu'ilz  délivreront  le 
pays  de  ceste  incommodité ,  et  moy  du  regret  que  j'en  porte,  priant 

Peut-être  a-t-il  passé  ensuite  quelques  années 
dans  le  repos.  Catherine  de  Médicis ,  sa  protec- 
trice, était  morte  le  5  janvier  1689;  Henri  III 
périssait  lui-même  le  1  mai ,  quatre  mois  après. 

Dieu ,  monsieur  de  La  Mothe ,  vous  avoir  en  sa  saincte  garde.  — 
Escript  à  Bloys  le  iiij«  jour  de  novembre  1588.  —  Henry.  — 
Revol. 

[Au  dos  est  écril]  : 

A  Monsieur  de  La  Mothe  Fénélon ,  Gentilhomme  ordi- 
naire de  ma  Chambre. 

II.   LETTRE    DU    ROI. 

—  du  xxviie  de  novembre  i588.  — 

Monsieur  de  La  Mothe,  j'ay  rcceu  vostre  lettre  du  xij«  de  ce  mois, 
contenant  le  discours  de  ce  qui  est  passé  au  faict  de  Domme,  dont 
je  suis  très  marry  que  le  succez  n'ait  esté  meilleur  pour  mon  ser- 
vice et  le  bien  du  pays;  et  particulièrement  je  regrette  fort  la  perte 
que  je  y  ay  faicte  d'un  si  bon  et  affectionné  serviteur  que  m'estoit 
le  feu  sieur  de  La  Mothe ,  vostre  nepveu ,  et  quoy  que  l'effort  qui  y 
a  esté  faict  n'ait  apporté  le  fruit  que  je  desirois,  si  ne  laissé  je  de 
vous  sçavoir  autant  bon  gré  du  devoir  que  vous  y  avez  rendu  de 
vostre  part ,  et  ay  tant  d'asseurance  de  vostre  dévotion  au  bien  de 
mon  dict  service  que,  en  toutes  occasions  qui  s'en  présenteront,  vous 
y  apporterez  tous  les  bons  effects  qui  peuvent  dépendre  de  vous.  Je 
adviseray  à  ce  qui  se  pourra  faire  sur  cest  accident  de  Domme  et 
y  donneray  tout  l'ordre  et  remède  que  Testât  de  mes  affaires 
pourra  porter;  priant  Dieu  qu'il  vous  ait,  monsieur  de  La  Mothe ,  en 
sa  saincte  et  digne  garde.  —  Escript  à  Bloys  le  xxvij«  jour  de  no- 
vembre 1588.  —  Henry.  —  Revol. 

[Au  dos  est  écrit]  : 

A  Monsieur  de  La  Mothe  Fénélon ,  Chevalier  de  mes  Or- 
dres, Conseiller  en  mon  Conseil  d'Estat  et  Cappitaine 
de  cinquante  hommes  d'armes  de  mes  Ordonnances. 

Les  guerres  de  la  ligue  commençaient  et  por- 
taient le  champ  de  bataille  loin  du  Périgord.  Il 
est  à  présumer  que  Bertrand  deSalignac,  déjà 
avancé  en  âge,  ne  prit  pas  une  part  bien  active 
à  ces  nouveaux  événements.  Il  est  toutefois  cer- 
tain qu'il  fut  du  nombre  des  catholiques  qui 
se  rallièrent  aussitôt  à  Henri  IV,  mais  on  peut 
douter  qu'il  se  soit  mis  en  campagne.  Nous 
n'avons  pu  recueillir  aucun  document  bien  pré- 
cis sur  cette  époque  de  sa  vie.  Nous  voyons  seu- 
lement par  les  papiers  de  la  famille,  que,  le 
29  septembre  1694,  il  faisait  son  testament  au 
château  de  Fénélon  en  Périgord'.  N'ayant  pas 


1 .  «  Testament  fait  au  château  de  Fénélon  en  Périgord ,  le  jour  de 
la  fesfe  de  Saint  Michel,  29  de  septembre  1594,  par  Haut  et  Puis- 
sant Messire  Bertrand  de  Salaignac  de  La  Molhe  Fénélon  ,  Cheva- 
lier des  deux! Ordres  du  Roy,  Conseiller  d'Estat  de  Sa  Majesté, 
S^  Vicomte  de  Saint  Julien  de  Lanpont  et  Baron  de  Lobert,  par 
lequel  il  demande  d'être  inhumé  dans  le  tombeau  de  ses  pères  dans 
la  forme  des  obsèques  et  funérailles  accoutumés  pour  un  chrestien 
de  sa  qualité  en  l'église  catholique  et  romaine  ;  —  charge  son  héri- 
tier de  raporter  dans  Tannée  de  sa  mort  son  grand  colier  de  l'Ordre 
du  Saint  Esprit  au  Roy  avec  le  respect  et  révérence  qu'il  convient, 
selon  le  statut  de  cet  Ordre  ;  —  lègue  une  coupe  d'argent  doré  à 
son  très  honoré  et  très  cher  nepveu  révérend  père  en  Dieu,  messire 
Loys  de  Salaignac  Évesque  de  Sarlat  ;  —  trois  autres  coupes  pareilles 
à  mesdemoiselles  de  Gaulejac ,  et  de  Fonpiton,  veuves  de  ses  très 
chers  frères  et  à  madame  de  La  Mothe  Fénélon ,  veuve  de  son  bien 
aimé  nepveu  ;  — cinq  mil  écus  à  son  très  cher  nepveu  messire  Armand 
de  Salaignac,  chevalier,  seigneur  de  Gaulejac  ; —  trois  mil  trois 
cens  trente  trois  escus  un  tiers  a  son  très  cher  nepveu  noble  Pierre 

d'enfant,  car  il  ne  s'est  pas  marié,  il  institua 
pour  héritier  universel  son  petit-neveu  Fran- 
çois de  Salignac,  qui  fut  le  trisaïeul  de  l'arche- 
vêque de  Cambrai. 

Cependant,  et  malgré  son  grand  âge,  il  de- 
vait encore  être  appelé  à  prendre  part  aux  af- 
faires publiques.  Henri  IV,  digne  appréciateur 
de  son  mérite ,  le  choisit  en  1 698  pour  lui  cou- 
de Salaignac  S^  de  Fonpiton;  —  cinquante  escus  à  chacune  de  ses 
bien  aimées  nièces,  filles  de  feu  messire  Armand  de  Salaignac,  très 
honoré  frère  aîné  du  testateur,  comme  de  feue  damoiselle  Caterine 
de  Salaignac  dame  de  Lostanges  sa  très  chère  sœur  ;  —  trois  mil 
trois  cens  trente  trois  escus  un  tiers  à  sa  bien  aimée  nièce  Caterine 
de  Salaignac  femme  du  S^  de  Clarens ,  en  considération  de  ce 
qu'elle  est  chargée  d'affaires  et  d'enfans  ;  —  mil  escus  à  son  très 
cher  ncpveu  noble  Pons  de  Salaignac  de  Fonpiton. 

«  Institue  son  hcrilier  universel  son  très  cher  et  bien  aimé  petit  ncp- 
veu Noble  François  de  Salaignac ,  fils  de  feu  son  très  aimé  ncpveu 
messire  Jean  de  Salaignac,  chevalier.  Capitaine  de  cinquante 
hommes  d'armes ,  et  petit  fils  de  feu  messire  Armand  de  Salaignac , 
chevalier  de  l'Ordre  du  Roy,  frère  aîné  du  testateur,  (arrière  fils) 
de  feu  messire  Hélie  de  Salaignac  chevalier,  père  du  testateur,  et 
bisayeul  du  dict  héritier  universel ,  avec  substitution  graduelle  et  à 
l'infini  de  masle  en  maslc  par  ordre  de  primogéniture,  et  apelle  les 
filles  après  l'extinction  de  tous  les  mâles  de  son  nom. 

«Lègueencoredeuxmilécusàchacunedessœursdesondict  héritier 
universel ,  nommées  Marguerite ,  Jeanne  et  Antoinette  de  Salaignac , 
et  nomme  pour  exécuteurs  de  son  testament  son  dict  ncpveu  Évesque 
de  Sarlat,  et  Haut  et  Puissant  Messire  Pons  de  Thémines  et  de  Car- 
dailiac  son  très  honoré  cousin,  chevalier,  Capitaine  de  cinquante 
hommes  d'armes,  Séneschal  et  Gouverneur  de  Quercy  ;  —  ce  testa- 
ment reccu  par  de  Cazalès  notaire.  »  —  Preuves  de  noblesse  faites 
en  1739  par  Gabriel  Jacques  de  Salignac  de  La  Mothe  Fénélon , 
p_  30.  —  Archives  du  Royaume,  Cartons  des  Rois,  K.  101. 

fier  la  plus  importante  de  toutes  les  ambassades. 
Le  traité  de  paix  avec  Philippe  II  avait  été  si- 
gné à  Vervins,  le  2  mai  1698;  Bertrand  de  Sali- 
gnac ,  nommé  ambassadeur  de  France  en  Espa- 
gne, ne  put  refuser  ce  dernier  honneur;  il  dut 
céder  à  l'invitation  toute  bienveillante  du  Roi  '  ; 


I.  Henri  IV  offrit  cette  ambassade  à  Bertrand  de  Salignac  dans  des 
termes  tellement  flatteurs,  qu'un  refus  devenait  impossible.  Les  deux 
lettres  suivantes,  qui  sont  conservées  en  original  aux  Archives  du 
/ïo?/aMme ,  Cartons  des  Rois,  K,  105,  témoignent  de  la  profonde  es- 
time  du  Roi  pour  Bertrand  de  Salignac. 

I.     LETTRE    DU    ROI, 

—  da  xi"  d'avril  i5gcj.  — 

Monsieur  de  La  Mothe  Fénélon  ,  je  sçay  bien  que  vostre  eage  et 
voz  services  méritent  repoz  et  rémunérations  plustost  que  une  sur- 
charge d'occupations  et  d'affaires,  mesmeraent  hors  de  vostre  mai- 
son et  patrie.  Toutesfois  vouUant  faire  eslection  d'ung  personnage 
propre  et  capable  pour  me  servir  d'ambassadeur  auprès  du  Roy 
d'Espagne ,  après  avoir  jette  les  yeux  sur  plusieurs ,  je  n'en  ay  point 
trouvé  de  plus  digne  d'ouvrir  le  pas  de  ceste  légation  que  vous , 
par  ceque  toutes  les  bonnes  qualités  nécessaires,  pour  ce  faire  comme 
il  appartient ,  se  rencontrent  et  concourent  en  vous  quasi  à  l'envy 
l'une  de  l'aultre  et  selon  mon  désir,  de  sorte  que,  si  elles  estoient 
accompagnées  de  pareille  force  et  santé ,  j'aurois  trouvé  mon  compte 
en  vous  pour  remplir  dignement  et  à  mon  gré  ceste  place  qui  est 
de  présent  des  plus  importantes  à  mon  estât;  et  au  lieu  d'envoier 
sçavoir  quelle  est  vostre  disposition  ,  je  vous  envoierois  dés  à  pré- 
sent mes  dépeschcs  pour  me  faire  ce  service  ,  car  vous  cognoissant 
comme  je  fais ,  je  suis  très  asseuré  que  vous  embrasseriez  et  effec- 
tueriez volontiers  mon  commandement  :  mais  estant  incertain  de  la 
disposition  de  vostre  personne  ,  et  par  conséquent  si  je  puis  rece- 
voir ce  service  là  de  vous,  je  vous  fais  la  présente  par  ce  lacquais, 
que  je  vous  envoie  exprez,  pour  en  estre  esclaircy,  vous  priant 

il  se  rendait  à  Madrid  l'année  suivante,  auprès 
de  Philippe  III,  lorsqu'il  tomba  malade  pen- 


vous  résoudre  d'entreprendre  ceste  légation,  si  vostre  sanlé  le  vous 
peut  permectre.  Ce  ne  sera  que  pour  tant  de  temps  que  vous  vou- 
drez ,  car  ce  me  sera  assez  que  vous  enseigniez  ce  chemin  à  d'aul- 
Ires.  Je  pourrois,  ce  faisant ,  vous  faire  tenir  où  vous  estes  les  dé- 
pesches  et  deniers  nécessaires,  pour  de  là  vous  acheminer  en 
Espagne  ,  sans  avoir  la  peine  de  venir  icy  les  prendre  ,  et  aurois  tel 
soing  de  vous  que  vous  auriez  occasion  de  vous  en  louer.  En  tout 
cas  je  n'ay  voullu  adresser  ce  commandement  à  ung  aultre  que  à 
vostre  reffuz  ,  tant  je  prise  vostre  vertu  et  les  moiens  que  vous  avez 
de  me  servir.  Renvoiez  moy  doncques  ce  lacquais  incontinant  avec 
vostre  délibération  ,  et  je  prieray  Dieu,  monsieur  de  La  Molhe  Fé- 
nèlon  ,  qu'il  vous  ayt  en  sa  saincte  garde.  —  Escrit  à  Fontainebleau 
le  xje  jour  d'avril  1599.  —  Henry.  —  De  Neufville. 

[Au  dos  est  écrit]  : 

A  Monsieur  de  La  Mothe  Fénélon,  Chevalier  de  mes  Or- 
dres, Capitaine  de  cinquante  hommes  d'armes  de  mes 
Ordonnances,  et  Conseiller  en  mon  Conseil  d'Estat. 

IL     LETTRE    DU     ROI. 

—  du  13^  de  may  iSgg.  — 

Monsieur  de  La  Molhe  Fénélon,  je  n'attendois  pas,  de  vostre  an- 
cienne et  esprouvée  affection  au  bien  publicq  de  mon  royaulme  et 
à  mon  service  et  contentement  particullier,  aultre  response  à  la 
prière  que  je  vous  ay  faicte  d'entreprendre  la  légation  d'Espagne 
que  celle  que  vous  m'avez  faicte  par  vostre  lettre  du  xxj"  du  mois 
passé,  que  j'ay  reccuepar  le  lacquais  que  je  vous  avois  envoie;  dont 
je  n'ai  voullu  différer  daventageà  vous  faire  sçavoir  que  j'en  ayreceu 
1res  grand  plaisir  et  contentement,  espérant  que  Dieu  vous  don- 
nera aultant  de  sanlé  et  de  force  que  je  vous  en  désire  pour  accom- 
pagner et  mettre  en  œuvre  vostre  bonne  volonté  et  cappacité  à  me 
servir  en  telle  et  toutes  aultres  occasions.  Au  moien  de  quoy  je 
vous  prie  de  donner  ordre  à  voz  affères  domestiques ,  et  ceulx  de 
mon  Conseil  pourveoiront  aux  instructions  et  deniers  nécessaires  et 

dant  le  voyage.  Forcé  de  s'arrêter  à  Bordeaux , 
il  mourut  dans  cette  ville  le  1 3  août  1 699 ,  étant 
âgé  de  soixante-seize  ans. 

Henri  IV  prit  soin  lui-même  de  faire  l'éloge 
funèbre  de  Bertrand  de  Salignac,  dans  les  in- 
structions remises  au  comte  de  La  Rochepot, 
qui  lui  fut  donné  pour  successeur. 

Il  le  chargea  de  dire  au  Roi  d'Espagne'  «  que 
«  si  la  mort  n'eust  prévenu  et  surpris  le  feu 
«  sieur  de  La  Mothe  Fénélon ,  que  Sa  Majesté 
«  avoit  désigné  et  dépesché  pour  l'aller  trou- 
«  ver ,  et  la  servir  auprès  de  lui  en  cette  charge , 
«  lequel  trespassa  par  les  chemins ,  Sa  dicte  Ma- 
te jesté  luy  eust  témoigné  il  y  a  longtemps  com- 
cc  bien  elle  désire  luy  correspondre  en  toutes 
«  sortes  de  devoirs  et  offices  de  bon  frère  et 
ce  amy,  de  quoy  ce  gentilhomme,  qui  estoit  des 

accoustumez  pour  vostre  expédition,  affin  que  le  lout  vous  soit  en- 
voyé à  propos  pour  pouvoir  partir  dans  la  Sainct  Jehan  ,  qui  est  le 
temps  que  vous  avez  escript  au  S"',  de  Villeroy,  que  vous  pourrez 
estre  prest  à  ce  faire  ;  priant  Dieu ,  monsieur  de  La  Mothe  Fénélon , 
qu'il  vous  tienne  en  sa  saincle  et  digne  garde.  —  Escript  à  S*.  Ger- 
main en  Laye  le  ij"  jour  de  may  1599.  —  Henry.  —  De  Neufvilte, 

[Au  dos  est  écrit]  : 

A  Monsieur  de  La  Mothe  Fénélon ,  Chevalier  de  mes  Or- 
dres ,  Conseiller  en  mon  Conseil  d'Estat. 

1 .  Mémoire  historique  concernant  la  négociation  de  la  paix  trai- 
tée à  Vervins.  Van  1598,  t  ii,  p.  430.  Paris,  1667,  in-12. 

«plus  sages  et  expérimentez  du  royaume,  se 
«  fust  si  bien  acquitté  que  Sa  dicte  Majesté  s'as- 
«  seure  qu'il  en  fust  demeuré  content,  mais 
«  Dieu  n'avoit  voulu  permettre  que  le  dict  sieur 
«  de  La  Mothe  Fénélon  ait  fait  ces  services  à 
«  Leurs  Majestez.  » 


DISCOURS 

DRESSÉ  EN  JUILLET  1575 

POUR    LE   DIRE  AU   ROI,  RETOURNANT   d'eSTRE  SON   AMRASSADEUR 
EN   ANGLETERRE  ', 

Sire, 

Je  loue  Dieu  de  la  grâce  qu'il  me  faict  aujour- 
d'huy  que  je  puis  baiser  très  humblement  les  mains 
et  voir  la  face  de  Vostre  Majesté,  chose  que  j'ay  in- 
finiment désirée;  et  parce  qu'en  quelle  sorte  qu'il 
advienne  à  un  gentilhomme  de  recevoir  bienfaict 
de  son  Roy  et  de  son  Maistre,  il  l'en  doit  remercier, 
je  veus  rendre  très  humbles  grâces  à  Vostre  Ma- 
jesté pour  le  bien  qu'elle  m'a  faict  maintenant  de 
me  retirer  de  cette  tant  longue  et  ennuyeuse  ab- 
sence de  six  ans  et  deux  mois  que  j'ay  esté  conti- 
nuèlement  en  Angleterre;  là  où  je  vous  promets 
bien ,  Sire ,  que  pour  mon  particulier  je  n'y  ay  faict 
autre  acquest  que  d'y  estre  devenu  vieus,  maladif  et 
pauvre,  et  n'y  aï  rencontré  que  perte  et  dommage. 
Mais,  si  pour  le  bien  de  voz  affaires,  il  est  advenu 
que  Dieu  m'ayt  faict  la  grâce  d'y  avoir  ainsi  con- 
duict  ma  Négociation,  que  Vostre  Majesté  la  dei- 
gne  maintenant  approuver  et  l'avoir  agréable,  et 
qu'il  vous  reste  quelque  contantement  du  service 
que  je  vous  y  ay  faict,  je  réputerai  toutes  mes  pertes 
et  mes  maus  et  moy  mesme  très  heureus. 

I.  Archives  du  Boyaume,  Cartons  des  Rois,  K.  96. 

Et  vous  supplie  très  humblement,  Sire ,  de  con- 
sidérer que  dès  l'heure  que  j'arrivai  par  delà  jus- 
ques  à  ce  que  j'en  suis  parti,  j'ay  tousjours  ren- 
contré, outre  les  anciennes  querelles  des  Anglois, 
trois  fort  grandes  difficultés  en  teste,  qui  se  sont 
tousjours  opposées  et  se  sont  rendues  formèlement 
contraires  au  service  de  Vostre  Majesté. 

La  première  a  esté  celle  de  la  nouvelle  religion 
et  de  la  guerre  de  vos  subjects,  en  quoy  du  com- 
mencement, le  cardinal  de  Chastillon,  Cavaignes, 
DuDoict,  Sainct  Simon,  Pardailhan,  Chastellier 
Pourtault,  les  agens  du  prince  d'Orenge,  ceux  des 
princes  protestans  d'Allemagne,  avec  l'ayde  des 
évesques  ,  et  plusieurs  du  Conseil  d'Angleterre ,  et 
une  tourbe  des  plusaspres  ministres  qui  fussent  en 
France  :  et,  après  eux,  le  comte  de  Monlgomery, 
monsieur  le  Vidame,  M.  de  Languillier,  et  der- 
nièrement M.  de  Méru,  m'y  ont  donné  tant  d'af- 
faires que  je  dois  estre  aucunement  excusé  si  je 
n'ay  pu  faire  réuscir  proprement  toutes  choses  par 
delà  sellon  vostre  desii-  et  cpntantement. 

La  seconde  difficulté  a  esté  du  faict  de  la  Royne 
d'Escosse  et  des  Escossois ,  qui  onques  ne  fut  veue 
cause  en  nul  estât  de  la  Chrestienté  plus  plène  de 
soubçon  et  de  jalousie,  ny  qui  ayt  eu  tant  d'enne- 
mys,  ny  où  il  soit  intervenu  plus  de  dangers  qu'en 
celle  là;  car  se  trouvant  la  Royne  d'Angletene 
contredicte  en  la  propre  qualité  de  sa  personne 
d'estre  bastarde,  et  en  la  qualité  de  son  estât  d'es- 
tre  illégitime  Royne,  et  là  dessus  une  grosse  éléva- 
tion dans  son  royaume  par  les  Catholiques  ,  et  une 


—    XÏViJ    — 

pratique  d'y  introduire  les  Espagnols  et  une  con- 
juration contre  sa  propre  vie,  avec  une  crainte 
extrême  d'estre  assaillie  du  costé  d'Escosse  par  les 
François  plus  que  de  nulle  autre  part  du  monde, 
et  le  tout  imputé  à  la  Royne  d'Escoce,  l'on  neces- 
soit,  à  toutes  les  délibérations  du  Conseil  d'Es- 
tat  et  par  toutes  celles  du  général  Parlement  du 
royaume ,  de  presser  la  Royne  d'Angleterre  de  faire 
mourir,  comment  que  ce  fOit,  la  Royne  d'Escosse 
sa  cousine,  et  se  saisir  de  son  royaume  et  de  la 
personne  de  son  fils  durant  sa  minorité,  pendant 
que  la  France  estoit  soymesmes  bien  empeschée; 
de  sorte  qu'il  est  de  merveille  et  un  miracle  évi- 
dent comme  il  a  pieu  à  Dieu  m'ouvrir  les  moyens 
d'y  remédier. 

La  troisième  difficulté,  encore  plus  grande  que 
les  deux  aultres,  a  esté  la  compétance  d'Espagne,  et 
les  menées,  qui  ont  esté  faictes,de  ce  costé  là  ,  avec 
deniers  contans  et  avec  grands  présans  et  avec 
moyens  secrets  et  ouverts  par  les  pensionnaires  du 
Roy  d'Espagne  et  par  les  partisans  de  Bourgogne, 
qui  sont  en  grand  nombre  en  ceste  cour,  pour 
cuider  faire  déclarer  leur  Royne  et  le  royaume 
contre  la  France,  afin  de  donner  plus  de  solage- 
ment  aus  Pais  Bas ,  et  pour  traverser  l'amitié  et 
l'alliance  qui  se  trettèrent  par  le  feu  Roy  avec  la 
Royne  d'Angleterre;  et,  encore  dernièrement, 
pour  empescher  que  le  renouvellement  de  la  ligue 
ne  succédât  avec  Vos  tre  Majesté,  de  sorte  qu'à  dire 
vray  il  n'a  pas  fallu  estre  trop  paresseus  ny  endor- 
mi; et  grâces  à  Dieu,  lorsque  l'ambassadeur  d'Es- 

pagne  et  le  duc  d'Alve,  et  mesme  tous  leurs  parti- 
sans, se  sont  le  plus  efforcés  de  vous  y  nuire,  c'est 
lors  que  je  me  suis  trouvé  le  plus  audessus  de  ce 
que  j'y  ay  prétendu  pour  vostre  service,  et  l'am- 
bassadeur d'Espagne  a  esté  enfin  déchassé  du  pays 
et  déboutté  de  sa  charge ,  et  moi  confirmé  en  la 
mienne;  et  son  Maistre  et  ses  affaires  ont  esté  trop 
pirement  traittés  que  les  vostres;  et  mesmes,  s'il 
est  sorti  quelque  chose  d'Angleterre  à  vostre  pré- 
judice, je  vous  supplie.  Sire,  très  humblement 
de  croire  qu'il  y  en  a  eu  mille  fois  plus  de  préparé 
contre  vous  qui  a  esté  interrompu  et  destourné, 
et,  possible,  une  partie  en  est  allé  au  préjudice  du 
Roy  d'Espagne ,  et  que  le  peu  qui  s'en  est  adressé 
contre  la  France  a  esté  ce  que,  par  nul  ordre  ny 
moyen,  encore  que  je  m'y  sois  opposé  comme  à  la 
mort,  il  ne  m'a  esté  possible  de  l'empescher;  et  si , 
me  semble  que  Vostre  Majesté  en  doit  tenir  la 
Royne  d'Angleterre  aulcunement  excusée,  car 
c'est  ce  qu'elle  n'a  pu  contre  tant  de  poursuites, 
de  persuasions  et  de  grandes  sollicitations,  bone- 
ment  dénier  à  sa  religion. 

A  présent,  Sire,  vous  estes  avec  elle  et  avec  son 
royaume  en  une  intelligence,  non  du  tout  si  bonne 
ny  si  parfaite  comme  je  l'ay  quelquefois  vue,  et 
mesmement  es  sept  premiers  mois  de  l'an  1572, 
car  lors,  le  feu  Roy,  vostre  frère,  eut  pu  plène- 
ment  jouir  de  l'Angleterre  aussi  bien  que  de  son 
propre  duché  de  Bretagne  ;  mais  au  moins  y  estes 
vous  en  une  condition  de  bonne  paix  et  d'amitié 
et  de  confédération,  de  sorte  que  Vostre  Majesté 

et  voz  subjects  n'avés  à  espérer  que  bien,  et  ne 
craindre  guière  de  mal,  de  ce  costé  là;  car,  pour 
le  faict  de  la  religion,  la  Pvoyne  d'Angleterre  et  les 
siens  se  contanteront  assés  qu'ils  ne  soient  poinct 
inquiettés  en  la  leur,  sans  trop  s'entremettre  de 
celle  de  voz  subjects,  si  leur  en  accordés  peu  ou 
prou ,  pourveu  que  ne  la  leur  ostiés  du  tout  et  ne 
les  en  veuilliés  priver  par  la  force. 

Quant  à  ses  prétentions  de  Callais  et  aultres 
ce  n'est  sur  elle  que  la  conqueste  en  a  esté  faicte  , 
ce  ne  sera  aussi  elle  qui  se  formalisera  de  les  recon- 
quérir. Elle  est  femme  nourrie  à  la  paix  et  repos, 
n'a  poinct  d'enfans,  ny  de  successeur  à  qui  elle 
ayt  d'affection ,  veut  jouir  son  estât  tant  qu'elle  vi- 
vra sans  guerre  ny  trouble,  et  ses  conseillers  en- 
core plus  qu'elle ,  lesquels,  à  dire  vray,  le  jouissent 
avec  non  guières  moins  d'authorilé  et  de  crédit  et 
de  profit  que  leur  propre  Maistresse,  et  la  guerre 
leur  osteroit  tout  cela;  et  ne  devés  craindre,  selon 
ce  qu'on  peut  juger,  qu'elle  permette  jamais  que 
la  Royne  d'Escosse  ayt  autre  mal  entre  ses  mains 
que  d'estre  détenue,  et  mesme  elle  la  faict  estre  as- 
sés bien  selon  sa  fortune ,  et  si  ay  opinion  qu'elle  ne 
pert  rien  là  où  elle  est,  ains  y  acquiert  la  couronne 
d'Angleterre,  et  là  se  confirme  contre  tous  ses  com- 
pétiteurs, après  la  mort  de  sa  cousine,  avec  trop 
plus  de  seuretté  et  de  bons  moyens,  que  si  elle  es- 
toit  hors  du  royaume  et  qu'elle  fût  en  peine  lors 
d'y  entrer. 

Au  regard  de  l'Escosse ,  pourveu  qu'elle  n'y  voye 
poinct  faire  d'entrée  de  François  ny  d'estrangers , 

elle  n*y  remuera  rien ,  elle  n'y  altérera  point  vostre 
alliance,  tout  le  pais  est  es  mains  des  Escossois, 
elle  n'y  possède  rien.  Il  y  a  un  héritier  nay  et  des- 
jà  recognu  pour  Roy.  L'on  la  sollicite  bien  de  se 
saisir  de  la  personne  de  ce  jeune  Prince  et  de  s'at- 
tribuer la  protection  de  lui  et  de  son  royaume ,  du- 
rant sa  minorité,  et  de  le  déclarer  son  successeur 
après  elle;  mais  ce  sont  choses  qu'elle  craint  luy 
estre  de  trop  grand  préjudice  et  trop  dangereuses, 
et  ne  les  faira  pas  tant  qu'elle  pourra.  Mais  cela 
faira  elle,  si  elle  peut ,  que  le  dict  jeune  Prince  et 
les  Escossois  protestans  entreront  en  la  ligue  gé- 
néralle  des  aultres  princes  et  peuples  protestans  de 
laChrestienté  pour  la  deffance  de  leur  religion.  Et 
quant  à  s'aliéner  elle  de  vostre  amitié  pour  s'unir 
à  celle  du  Roy  d'Espagne,  elle  n'y  a  pas  d'inclina- 
tion, et  aulcuns  de  ses  principaus  conseillers  sont 
assés  contraires  aus  Espagnols,  mesmes  les  parti- 
sans de  Bourgogne,  qui  voyant  bien  que  le  Roy 
d'Espagne  n'est  pour  vous  mouvoir  maintenant  la 
guerre,  ny  pour  luy  ayder  à  elle,  si  elle  la  vous 
voulloit  mouvoir,  font  semblant  d'approuver  plus 
que  nuls  autres  la  confédération  qu'elle  a  avec  Vos- 
tre Majesté,  et  au  moins  n'osent  ils  conseiller  de  la 
rompre,  de  façon.  Sire,  que  je  pense  avoir  laissé 
cette  Princesse  et  les  Anglois  en  une  telle  disposi- 
tion que  vous  n'aurés  la  guerre  de  leur  costé  que 
quand  vous  voudrés,  et  n'en  recevrés  desplaisir  ny 
injure  que  quand  vous  commencerés  de  leur  en 
faire. 

Le  moyen  de  retenir  cette  nation  en  vostre  in- 

royaume  et  l'y  establir  sellon  le  traitté  de  la  ligue, 
car  qui  aura  leur  traffic  les  possédera  entièrement, 
parce  que  leur  principal  revenu  et  celluy  de  l'Es- 
tat  et  de  la  Noblesse  est  fondé  ou  bien  dépend  du 
commerce,  mais  les  recherches,  les  impôts  extraor- 
dinaires, l'incompatibilité  des  nations,  le  peu  de 
foy,  et  surtout  le  deffaut  de  justice  qu'ils  disent 
eslre  en  France,  les  destourne  de  voulloir  assoyr 
leur  estape  par  deçà  avec  ce ,  que  l'obstacle  de  la 
religion ,  et  ce  qu'ils  ont  veu  advenir  à  cause  d'i- 
celle,  les  retient  en  quelque  peur,  bien  que,  sur  la 
parollede  Vostre  Majesté,  s'ils  la  peuvent  cognois- 
tre  certaine,  et  que  veuilles  bien  tenir  la  main  a 
l'administration  delà  justice,  ils  s'y  pourront  à  la 
fin  confier  ;  et  aussi  que  veuilles  user  d'aulcuns  ho- 
nestes  entretiens  ordinairement  vers  cette  Prin- 
cesse, et  luy  envoyer  de  petites  gracieusetés  et  la 
gratifier  quelquefois  en  des  choses  qu'elle  vous  de- 
mandera pour  aulcuns  de  ses  subjects,  sellon  que 
du  costé  d'Espagne  l'on  luy  octroyé  très  libérale- 
ment ce  qu'elle  veut  demander  ;  et  envoyés  tous  les 
ans  quelques  présans  à  aulcuns  de  ses  espéciaus  con- 
seillers, ainsy  que  le  Roy  d'Espagne  n'y  espargne 
rien  de  son  costé,  et  [comme]  voz  prédécesseurs. 
Sire ,  qui  ont  tousjours  faict  courir  de  l'argent  ;  et 
quand  on  pèsera  bien  les  considérations  que  voz 
prédécesseurs  ont  eu  en  cela  ,  et  celles  que  Vostre 
Majesté  doit  encore  avoir  plus  qu'eux,  soit  pour 
le  faict  du  dedans  de  vostre  royaume,  ou  pour  les 
affères  qui  vous  peuvent  venir  du  dehors,  ou  pour 

voz  prétentions  et  entreprinses  ailleurs,  il  ne  pour- 
roit  estre  rien  employé  mieus  à  propos  que  quel- 
ques deniers  par  delà  aussi  bien  que  aus  Suisses 
ou  aus  AUemans. 

Pour  mon  regard,  Sire,  je  vous  supplie  très 
humblement  de  n'estre  point  marri  si  je  vous  ay 
faict  instance  de  me  retirer  d'Angleterre,  car  ce 
n'a  esté  pour  refouyr,  là  ny  en  quelqu'autre  part 
qui  soit  au  monde,  vostre  service,  estant  plus 
prest  que  je  ne  fus  onques  d'employer  de  fort  bon 
cœur  ce  qui  me  reste  de  vie  pour  très  humble- 
ment vous  en  faire.  Mais  Vostre  Majesté  considé- 
rera, s'il  lui  plait ,  qu'après  beaucoup  de  temps 
et  de  travail,  que  j'avois  déjà  employé  au  ser- 
vice des  feus  Roys,  je  fus  commandé,  au  mois 
d'octobre  de  l'an  1568,  d'aller  encore  pour  deus 
ans  en  ceste  charge  d'Angleterre,  et  qu'au  retour 
je  serois  avancé  et  récompencé. 

J'y  allai  volontiers ,  et  entrepris  d'un  grand  cou- 
rage d'y  faire  service  au  feu  Roy,  vostre  frère ,  et 
à  Vostre  Majesté,  non  sans  y  rencontrer  beaucoup 
de  contrariettés  et  d'empeschemens  qui  ont  esté  , 
grâces  à  Dieu,  combattus  et  surmontés,  et  n'a 
tenu  qu'à  Voz  MajestésTrèsChrestiennes  quen'ayés 
pour  la  pluspart  tousjours  emporté  ce  que  mons- 
triés  désirer  de  delà;  et  toutes  les  pratiques  et 
entreprinses  qui  s'y  sont  dressées  contre  la  France 
et  contre  l'Escosse,  et  qui  s'estendoient  encore  plus 
avant  contre  voz  affaires,  ont  esté  tousjours  ou 
interrompues,  ou  diverties,  ou  si  bien  diminuées  , 

que  Voz  Majestés  n'en  ont  senti  gnières  de  mal,  et 
ne  me  doit  estre  mal  séant  d'oser  dire  qu'il  a  pieu 
à  Dieu  de  conduire  aussi  bien,  et  par  adventure 
plus  heureusement  pour  le  temps ,  ceste  mienne 
Négociation,  que  nulle  autre  qui  se  soit  faicte  en 
laChrestienté;  et  a  faict  qu'il  en  estréusci  un  sou- 
lagement assés  opportun  en  voz  affaires,  et  tel,  pos- 
sible, que  deus  millions  d'escus  ny  beaucoup  de 
voz  forces  n'y  eussent  peu  fournir  ;  et  m'a  faict  en- 
core la  grâce  que  je  m'y  suis  tousjours  entretenu 
avec  la  dignité  et  bonne  estime ,  et  avec  aultant 
de  despance  pour  honorer  vostre  service,  que  si 
j'eusse  esté  un  des  plus  avancés  et  des  plus  riches 
gentilshommes  de  vostre  cour. 

Dont  je  ay  espéré,  je  le  confesse,  et  me  semble 
que  non  iniquement  ny  sans  raison ,  d'en  debvoir 
tirer  quelque  avancement  et  récompanse  de  Vostre 
Majesté,  au  moins  si ,  par  nul  honeste  et  honorable 
travail,  et  par  diligence,  et  par  une  singulière 
loyauté ,  et  par  un  bon  succès  des  choses ,  il  est 
possible  à  un  gentilhomme  de  pouvoir  bien  méri- 
ter du  service  de  son  Prince;  mais  ne  voyant  rien 
venir  de  cela,  ains  qu'au  contraire  je  demeurois 
tousjours  oublié  et  confiné,  de  temps  en  temps, 
jusques  au  nombre  de  sept  années  en  ceste  charge , 
loing  de  la  présance  de  Vostre  Majesté  ,  et  que  ce 
pendant  trois  de  mes  frères  m'estoient  morts  ',  et 
que  tous  mes  affaires  estoient  demeurés  en  ar- 


i.  Armand,  fils  aîné  d'Hélie  de  Salignac;  Pons,  le  troisième  des  en- 
fants, et  jégnet  ou  Odef ,  le  cinquième. 

rière;  que  des  partis  les  plus  honnestes  et  com- 
modes que  j'eusse  peu  désirer  auprès  des  miens, 
lesquels  m'avoient  attendu  deus  ans  entiers,  es- 
toient  perdus;  qu'après  que  l'un  de  mes  frères 
avoit  esté  tué  en  vous  faisant  service  %  lequel  me 
tenoit  une  abbaye  qu'un  de  mes  parans  m'avoit 
laissée,  l'on  me  l'avoit  ostée ,  et  m'avoit  on  osté 
avec  l'abbaye  le  moyen  de  me  pouvoir  plus  entre- 
tenir honestement  à  vostre  service,  car  je  suis  au 
demeurant  fort  pauvre,  puyné  de  ma  maison;  et 
que  cependant  je  suis  devenu  viens,  ruyné  et  ma- 
ladif, avec  ce ,  que  ma  Négociation  estoit  si  ache- 
vée qu'il  n'y  restoit  rien  plus  que  faire  à  pré- 
sant,  et  que  si,  d'avanture,  il  y  survient  quelque 
chose  d'importance,  où  il  fut  besoing  de  travail- 
ler, je  me  sentois  si  consommé  de  mal  et  d'ennuy 
que  je  n'eusse  pu  satisfaire  à  mon  debvoir  ny  à 
vostre  service ,  et  demeurant  au  reste  de  fonds 
en  comble  du  tout  perdu ,  il  n'est  de  merveille 
si  j'ay  esté  pressant  de  mon  congé  vers  Vostre 
Majesté. 


I.  Pons ,  abbé  de  Nesle,  qui  périt  en  1574  à  Sarlat,  étant  grand  archi- 
diacre de  son  frère  François  de  Salignac,  Évêque  de  cette  ville.  —  Le  re- 
gistre généalogique  déjà  cité  contient  à  ce  sujet  la  mention  suivante,  p.  3o, 

—  Armand  de  Salagnac  compta  parmi  ses  frères  «  François  de  Saiagnac ,  Éves- 
«  que  de  Sarlat,  depuis  iSô^  jusqu'en  1578 ,  qui  se  démit  de  cet  évesché  en 
«  faveur  de  Louis  de  Salagnac  son  nepveu ,  après  avoir  souffert  pour  la  religion 
"  tous  les  mauvais  tiaitemeus  que  la  fureur  des  Huguenots  leur  inspiroit ,  et 
«  avoir  perdu  son  frère  Pons  de  Salagnac,  son  grand  archidiacre,  et  abbé  de 
"  Nesle ,  lequel  fut  tué  par  les  religionnaires  dans  la  ville  de  Sarlat  en  r  574.  » 

—  Jean ,  le  huitième  des  enfants ,  avait  également  péri  dans  les  guerres  :  il 
fut  tué  jeune  au  siège  de  Perpignan,  l'an  i54a. 

Mais ,  Sire,  voicy  ce  que  devant  toutes  aultres 
choses  je  demande  maintenant  à  Dieu,  c'est  qu'il 
luy  plaise  faire  en  sorte  que  Vostre  Majesté  reste 
contante  et  bien  satisfaicte  de  mon  service ,  et  que 
pour  marque  de  vostre  contantement  il  vous  plaise 
mé  faire  quelque  bien  et  récompance,  afin  qu'entre 
les  anciens  loyaus  et  fîdelles  serviteurs  de  Vostre 
Majesté  je  ne  demeure  seul  oublié  et  mesprisé ,  et 
que,  si  mon  service  vous  a  esté  agréable  par  le  passé, 
me  veuilliés  commander  de  vous  en  faire  encore 
tout  le  reste  de  ma  vie,  car,  possible,  me  trouve- 
rai je  plus  sain  ailleurs  que  je  ne  faisois  à  présant 
en  Angleterre,  et  je  serai  prest,  après  que  j'aurai 
un  peu  mis  ordre  à  mes  affaires,  de  dédier  tout  le 
restant  de  mes  jours  à  très  humblement  vous  en 
faire. 

Il  y  a  traise  ans  que  j'ay  esté  faict  Gentilhomme 
de  la  Chambre  du  feu  Roy,  et  douse  que  j'ay  esté 
mis  en  la  pension  de  douse  cens  livres  par  an ,  ce 
qui  ne  m'a  esté  despuis  augmenté  ny  diminué ,  et 
deux  ans  qu'il  m'a  faict  de  son  Conseil  Privé  et 
m'en  a  envoyé  le  brevet.  A  ceste  heure,  Sire,  je 
supplie  très  humblement  Vostre  Majesté  de  com- 
mander à  monsieur  le  Chancellier  qu'il  reçoive 
mon  serment  pour  estre  admis  en  vostre  Conseil 
Privé,  non  par  ambition  d'en  estre,  mais  pour 
vous  faire,  en  y  estant,  le  plus  de  service  qu'il  me 
sera  possible ,  et  pour  éviter  la  honte  de  n'en  estre 
point ,  puisque  les  aultres  mes  semblables  en  sont, 
ou  d'en  avoir  esté  exclu  y  ayant  esté  desjà  mis;  et 
qu'il  vous  plaise,  Sire,  me  faire  tant  de  bien  et 

d'honneur  que  de  mettre  mon  nepveu  ,  fils  unique 
démon  frère  ayné,  en  ma  place  de  la  Chambre,  et 
mon  autre  nepveu,  qui  est  aussi  fils  d'un  aultre 
mon  frère ,  escuyer  de  la  grand  escuyerie ,  qui  sont 
tous  deus  seigneurs  de  leurs  maisons  %  et  desquels 
je  veus  vous  respondre  de  ma  vie  que  vous  en  se- 


t.  Jean  de  Salignac,  seigneur  de  La  Mothe  Fénélon,  et  Armand  de  Sa- 
lîgnac,  seigneur  de  Gaulejac.  —  Ils  furent  nommés  tous  deux  gentilshommes 
ordinaires  de  la  Chambre;  et,  par  lettres  du  2  janvier  i582,  une  partie 
de  la  pension  que  Bertrand  de  Salignac  avait  sur  la  caisse  de  l'Epargne  leur 
fut  attribuée.  —  La  nomination  de  Jean  de  Salignac  remonte  à  l'année  du 
retour  de  l'ambassadeur.  —  On  trouve  en  effet  dans  le  même  registre  gé- 
néalogique les  mentions  suivantes  : 

i».  «  Lettres  de  retenue  en  la  charge  de  gentilhomme  ordinaire  de  la 
chambre  du  Roy,  accordées  par  Sa  Majesté  au  sieur  Jean  de  Salagnac, 
tant  en  considération  des  services  rendus  par  son  amé  et  féal  le  sieur  de 
La  Mothe  Fénélon,  chevalier  de  son  Ordre,  conseiller  en  son  conseil  privé, 
aux  feus  Rois  et  à  Sa  Majesté  en  plusieurs  belles,  honorables  et  impor- 
tantes charges,  et  en  dernier  lieu,  dans  son  ambassade  d'Angleterre,  que 
de  ceux  de  son  dict  nepveu  pendant  la  même  ambassade.  Ces  lettres  données 
à  Paris  le  1 5  décembre  1 5  7  5 ,  signées  Henry  ,  et  plus  bas ,  par  le  Roy, 
signé  Pinart  et  scellées;  avec  l'acte  de  serment  fait  le  même  jour  par  le  dict 
sieur  de  Salagnac  entre  les  mains  du  duc  de  Mayenne,  Grand  Chambel- 
lan. ..  (P.  28.) 

a".  «  Brevet  du  2  Janvier  i58a,  le  Roy  étant  à  Paris,  portant  que  Sa  Ma- 
jesté, à  la  supplication  du  sieur  de  La  Mothe  Fénélon,  conseiller  en  son 
conseil  privé  et  d'Estat ,  chevalier  de  ses  Ordres ,  consent  que  de  sa  pension 
de  1 333  écus  i/3  sur  l'Espargne,  les  sieurs  de  La  Mothe  Fénélon  le  jeune  et 
de  Gaulejac ,  ses  nepveux ,  gentilshommes  ordinaires  de  la  Chambre  de  Sa  Ma- 
jesté, jouissent  chacun  de  400  écus  par  an.  Signé  Heurt,  et  plus  bas, 
De  Neufville.  »  (P.  26.) 

Jean  de  Salignac  fut  tué  à  l'attaque  de  Domme  l'an  i588  Çi'ojez  note  i , 
ci-dessus  p.  xvij).  —  Un  autre  des  neveux  de  Bertrand ,  qui  est  nommé  dans 
son  testament,  Pons  de  Salignac,  second  fils  de  Louis,  seigneur  de  Fonpi- 
ton,  fut  tué  au  siège  de  Montauban  en  162 1  ;  il  était  lieutenant  de  la  compa- 
gnie des  gendarmes  du  maréchal  de  Thémines. 

rés  fort  loyalement  et  fort  fidèlement  et  très  agréa- 
blement servi,  sellon  que  je  les  cognois  gentils- 
hommes de  bon  sçavoir,  nourris  à  la  vertu  et  à  la 
craincte  de  Dieu ,  et  que  s'ils  n'abondent  de  beau- 
coup de  grandes  perfections,  ils  sont  au  moins 
aussi  peu  entachés  de  vices  que  gentilshommes, 
que  j'aye  guières  jamais  veus. 


OBSERVATIONS 
SUR  LE  MANUSCRIT. 


Le  manuscrit  des  Dépèches  de  Bertrand  de  Sali- 
gnac  de  La  Mothe  Fénélon,  conservé  aux  Archives 
du  Royaume  {Seciion  historique,  série  K.  Cartons  des 
Rois,  n"  95  et  96),  forme  cinq  volumes  petit  in-folio 
d'une  écriture  cursive,  assez  régulière,  et  dont  la  lec- 
ture, malgré  de  nombreuses  abréviations,  présente  peu 
de  difficulté.  Ce  sont  les  registres  originaux  de  l'ambas- 
sadeur écrits  en  entier  par  La  Yergne ,  l'un  de  ses  secré- 
taires chargé  spécialement  de  ce  travail'.  Us  contien- 
nent quatre  cent  soixante-neuf  dépèches;  la  première 
datée  du  26  novembre  1568,  la  dernière  du  20  septem- 
bre 1575. 

Ces  registres ,  dont  l'authenticité  ne  saurait  être  con- 
testée, existent  aux  Archives  du  Royaume  depuis  l'origine 
de  cet  établissement;  ils  y  ont  été  remis  très-probable- 
ment par  le^bureau  du  triage  des  titres  avec  d'autres  pa- 
piers appartenant  à  la  famille  Fénélon.  Ces  papiers  se 
divisent  en  deux  parties  bien  distinctes;  les  uns,  exclu- 
sivement relatifs  à  Bertrand  de  Salignac  de  La  Mothe 
Fénélon,  se  rapportent  principalement  à  son  ambassade 
en  Angleterre;  les  autres  se  composent  de  titres  pure- 
ment généalogiques ,  et  surtout  des  preuves  faites  par  Ga- 
briel Jacques  de  Salignac  de  La  Mothe  Fénélon ,  marquis 
de  Fénélon,  lorsqu'il  fut  reçu  chevalier  et  commandeur 
des  ordres  du  roi  en  février  1739  \  C'est  dans  ces  titres 

1.  C'est  ce  qui  résulte  de  la  xxi^  Dépêche,  t.  i,  p.  21 5. 

2.  Il  était  lieutenant  général ,  et  fut  tué  à  la  bataille  de  Raucoux ,  le  x  i  oc- 
tobre 17. '16.  Les  registres  que  nous  publions  portent  sur  leur  couverture  une 

classés  aux  Archives  du  Royaume  (série  M,  n"*^  674 
et  675)  que  nous  avons  puisé  les  principaux  éléments  de 
la  Notice  biographique ,  imprimée  en  tète  de  ce  volume. 

Les  papiers  relatifs  à  Bertrand  de  Salignac,  ambassa- 
deur en  Angleterre,  se  composent,  outre  ses  registres 
d'ambassade,  d'un  assez  grand  nombre  de  pièces  diplo- 
matiques, de  plusieurs  lettres  originales  de  Catherine  de 
Médicis ,  de  Charles  IX ,  de  Henri  III  et  de  Henri  IV  ;  enfin 
d'une  série  de  copies,  sur  lesquelles  nous  allons  donner 
quelques  détails,  parce  qu'elles  nous  fourniront  une  ad- 
dition importante  aux  Dépêches  de  l'ambassadeur. 

L'écriture  de  ces  copies  est  de  la  fin  du  xvii*^  siècle; 
elles  comprennent  non-seulement  les  Dépèches  de  l'am- 
bassadeur, mais  aussi  les  lettres  qui  lui  étaient  adressées 
par  la  Cour.  L'ordre  dans  lequel  ces  pièces  sont  dispo- 
sées,  les  chiffres  qui  les  distinguent  et  de  nombreuses 
annotations  marginales  prouvent  que  cette  copie  avait 
été  préparée  pour  l'impression.  Le  premier  travail  du 
copiste,  comme  nous  l'avons  vérifié  sur  ceux  des  origi- 
naux que  nous  avions  entre  les  mains ,  était  exécuté  avec 
la  plus  grande  exactitude  et  soigneusement  collationné  ; 
mais  il  était  ensuite  soumis  à  la  révision  d'une  autre  per- 
sonne qui,  pour  se  conformera  l'usage  du  temps,  re- 
travaillait le  texte  primitif,  et  le  défigurait  en  vou- 
lant l'abréger  et  le  rajeunir.  Au  reste,  l'entreprise  fut 
abandonnée.  Il  semble  résulter  d'une  note  inscrite  sur 
la  copie,  que  l'auteur  de  cette  révision  était  un  abbé 
de  Fénélon,  résidant  à  Carennac.  Or,  on  sait  que  Fran- 
çois de  Fénélon,  archevêque  duc  de  Cambrai,  porta 
d'abord  le  titre  d'abbé  de  Fénélon  et  fut  ensuite  doyen 
de  Carennac.  Ces  rapprochements  et  la  ressemblance 
qui  existe  entre  l'écriture  des  notes  et  celle  de  l'ar- 
chevêque de  Cambrai,  permettraient  de  lui  attribuer 

mention  indiquant  qu'il  eu  était  propriétaire.  Il  se  trouvait  en  effet  par  re- 
présentation l'héritier  direct  de  Bertrand  de  Salii,'nac,  dont  il  était  l'arrière- 
petit-neveu, 

avec  quelque  vraisemblance  ce  projet  de  publication 
qu'il  aurait  conçu  dans  sa  jeunesse.  Nous  devons  ajouter 
cependant  que  l'archevêque  avait  un  frère  d'un  premier 
lit  qui  portait  comme  lui  le  titre  d'abbé  de  Fénélon,  et 
qui  a  pu  résider  aussi  à  Carennac  '. 

Cette  copie  nous  était  tout  à  fait  inutile  pour  le  texte 
même  des  Dépèches ,  puisque  nous  avions  entre  les  mains 
leur  transcription  originale  et  authentique,  mais  elle 
nous  a  fourni  plusieurs  pièces  importantes  omises  dans 
les  registres ,  et  surtout  nous  en  avons  extrait  les  lettres 
adressées  par  la  Cour  à  M.  de  Fénélon,  pour  réunir  en 
un  volume  supplémentaire  toutes  celles  qui  sont  iné- 
dites, c'est-à-dire,  celles  qui  précèdent  le  mois  de  dé- 
cembre 1572.  En  effet,  à  partir  de  cette  époque,  elles 
ont  été  publiées  par  Le  Laboureur  dans  ses  additions  aux 
Mémoires  de  Castelnau  (t.  m,  p.  265  et  suiv.)  %  d'après 
un  manuscrit  de  Saint-Germain-des-Prés ,  conservé  au- 
jourd'hui à  la  Bibliothèque  royale  (fonds  de  Saint-Ger- 
main, n  769).  Quoique  la  copie  que  nous  avons  entre  les 
mains  rectifie  souvent  et  complète  toujours  le  texte  pu- 
blié par  Le  Laboureur,  ces  corrections  ne  sont  pas  assez 
importantes  pour  nous  déterminer  à  nous  écarter  de  la 
règle  que  nous  nous  sommes  imposée ,  de  publier  seule- 
ment des  textes  inédits. 

1.  L'un  des  cahiers  de  celte  copie,  qui  fut  envoyé  sous  la  forme  d'un 
pa(|uet  cacheté,  porte  l'adresse  suivante  :  A  Monsieur  Fallit  a  Peyrac, 
pour  faire  tenir  promptement  a  Monsieur  l'abé  de  La  Mothe  Fénélon  à 
Carennac.  —  L'abhé  de  Fénélon,  en  modifiant  la  copie  textuelle,  se  con- 
tentait de  passer  sur  les  mots  un  léger  trait  d'encre  qui  permet  de  les  lire  comme 
s'il  n'y  avait  aucune  rature.  Il  ne  manque  à  ce  second  manuscrit  que  quel- 
ques cahiers  que  nous  espérons  retrouver  dans  les  archives  de  Poitiers.  C'est 
là  un  renseignement  que  nous  devons  à  l'obligeance  de  M.  de  La  Fontenelle 
de  Vaudoré,  conseiller  à  la  Cour  royale  de  Poitiers. 

2.  Nouvelles  additions  aux  Mémoires  de  Michel  de  Caslelnau ,  contenant 
plusieurs  pièces  très-intéressantes ,  qui  scrvi-nt  de  preuves  auxdits  Mémoires, 
tirées  d'un  MS.  de  la  Bibliotètiue  de  l' Abbaye  royale  de  Saint  Germain  des  Prez 
à  Paris,  et  qui  n  'ont  jamais  esté  imprimées  jusqucs  à  présent.  ?«ru.\.,  1 7  3  i,  in-f". 

Ainsi  se  trouvera  complétée  une  série  de  documents 
diplomatiques  qui  nous  semble  destinée  à  répandre  un 
jour  nouveau  sur  une  des  phases  les  plus  intéressantes  de 
l'histoire  moderne.  Toutefois  hâtons-nous  de  dire  que  ces 
documents  n'étaient  pas  restés  jusqu'ici  entièrement  in- 
connus. Au  milieu  du  siècle  dernier,  le  baron  de  Féné- 
lon ,  ambassadeur  à  la  Haie ,  communiqua  les  cinq  re- 
gistres des  Dépèches  de  Bertrand  de  Salignac  à  Thomas 
Carte,  qui  travaillait  alors  à  son  troisième  volume  de 
l'Histoire  d'Angleterre'.  Cet  historien  les  cite  souvent, 
mais  à  nos  yeux  il  est  bien  loin  d'en  avoir  tiré  tout  le 
parti  possible  ;  il  nous  serait  même  facile  de  prouver  que 
s'il  a  souvent  consulté  ces  documents ,  il  ne  les  a  pas  tou- 
jours compris'.  Gaillard , mademoiselle  de  Kéralio,  Ro- 


1.  Carte  a  averti  ses  lecteurs  de  cette  communication  dans  la  préface 
jointe  à  ce  volume,  qui  a  paru  en  1752.  Il  s'exprime  ainsi  à  cet  égard  :  — 
«A  great  part  of  the  transactions,  in  the  succeeding  reign,  relative  to  Mary 
«  queen  of  Scotland,  during  her  captivily,  are  taken  from  the  dispatches  of 
"  M""  de  La  Mothe  Fénélon,  a  minister  of  great  virtue,  abilities,  and  inle- 
»  grity,  who  was  embassador  at  this  court  from  A.  D.  i568  to  A.  D.  1576. 
«  His  dispatches  in  five  volumes  folio  were  communicated  to  me  by  the  late 
«  M''  de  Fénélon,  who  was  for  several  years  embassador  at  the  Hague,  and 
«  are  uow  in  the  hands  of  his  heir.  »  —  Ce  sont  ces  mêmes  volumes  qui  se 
trouvent  aujourd'hui  aux  Archives  du  Royaume. 

2.  Carte,  qui  a  consacré  à  peine  quatre-vingts  pages  à  l'Histoire  générale 
d'Angleterre  pendant  les  sept  années  qu'a  duré  l'ambassade  de  La  Mothe  Fé- 
nélon, a  dû  consulter  rapidement  ces  registres ,  dont  l'écriture  et  la  langue 
déjà  vieillies  offraient  pour  un  étranger  de  graves  difûcultés.  Il  n'est  donc 
pas  surprenant  qu'il  ait  commis  des  erreurs.  Nous  nous  bornerons  à  une 
seule  citation  qui  s'applique  à  un  fait  important. 

Carte  a  dit  (t.  m,  p.  486),  et  l'on  a  répété  d'après  lui,  que  lors  du  pro- 
jet de  mariage  formé  entre  le  duc  de  Norfolk  et  Marie  Stuart,  le  contrat  de 
mariage  avait  été  dressé  devant  l'ambassadeur  de  France  et  remis  en  dépôt 
entre  ses  mains. 

Il  a  tiré  cette  assertion  delà  55^  Dépêche,  datée  du  i«f  septembre  i56g, 
et  renfermant  une  lettre  confidentielle  dont  il  a  voulu  traduire  une  phra.se, 
mais  il  n'en  a  pas  saisi  le  véritable  sens. 

bertson  et  Gilbert  Stuart  sont  les  seuls  auteurs  qui, 
d'après  Carte ,  citent  les  Dépêches  de  La  Mothe  Fénélon  ; 
mais  aucun  d'eux  ne  les  connaissait  textuellement,  et 
Carte  lui-même  n'a  jamais  eu  entre  les  mains  les  lettres 
de  la  Cour,  qui  en  forment  le  complément  nécessaire. 

Sans  insister  davantage  sur  l'importance  des  documents 
historiques  que  nous  publions  aujourd'hui,  et  que  nos 
lecteurs  sauront  bien  apprécier,  nous  nous  contenterons 
d'exposer  en  peu  de  mots  le  système  d'impression  que 
nous  avons  adopté,  et  que  nous  suivrons  toujours  fidè- 
lement. 


Pour  que  l'on  puisse  eu  juger,  voici  les  deux  passages  que  nous  mettons 
en  regard  : 

Carte  (t.  m,  p.  486).  —  «  M.  de  Fénélon  laboured  soearnestly  in  the 
«  matter,  that  the  two  parties,  queen  Mary,  by  the  bishop  of  Ross,  and 
»  the  duke,  in  person,  declared  their  mutual  consent  to  the  marriage, 
«  on  supposition  of  her  restitution  to  her  croAvn,  and  of  his  restoring 
«  her  ;  and  the  contract  was  entrusted  to  the  keepingof  the  French  em- 
«  bassador.  —  Dépêche  55 ,  september  1 .  » 

La  Mothe  Fé?<élo!v  (55*  Dépêche,  du  1*^''  septembre  1569,  t.  ii, 
p.  194).  —  «  Madame,  je  n'ay  plus  tost  entendu  vostre  désir  sur  les  pro- 
«  poz  d'entre  la  Royne  d'Escoce  et  le  duc  de  Norfolc,  que  je  n'aye  in- 
n  continent  miz  peine  de  l'advancer  par  tous  les  moyens  que  j'ay  peu, 
«  et  ay  si  bien  conduict  l'affaire  que  luy ,  en  personne ,  et  elle ,  par  l'éves- 
«  que  de  Roz,  m'ont  déclairé  y  avoir  (soubz  l'espérance  de  la  restitu- 
«  tion  d'elle  à  sa  coronne  et  promesse  de  luy  qu'il  l'y  restituera  )  ung 
«  mutuel  consentement  de  mariage  entre  efi/x  :  de  quoi  luy  s'est 
«  FRANCHEMEisT  coMMiz  A  MOY,  et  m'a  dict  avoir  lettre  d'elle  pour  s'y 
«  commettre.  •» 

Carte  a  donc  annoncé  qu'il  y  avait  eu  déclaration  devant  l'ambassadeur 
d'un  mariage  conclu  et  remise  du  contrat  entre  ses  mains. 

C'est  là  une  double  eiTeur ,  car  il  n'y  avait  qu'un  simple  projet  et  la  seule 
chose  qui  ait  été  confiée  à  l'ambassadeur ,  c'est  l'aveu  des  intentions  récipro- 
ques de  Marie  Stuart  et  du  duc  de  Norfolk,  de  quor  luy  s'est  franchement 
commiz  à  moy. 

Cette  faute  de  traduction  a  trompé  Robertson  et  Gilbert  Stuart ,  qui  n'ont 
pas  hésité  à  reproduire  l'assertion  de  Carte. 

RORERTSON  (t.  I,  p.  504).  —  «  A  contract  to  this  purpose  was  signed , 
«  and  entrusted  to  the  keepingof  the  embassador.  Carte,  vol.  m ,  p.  486.  » 

Gilbert  Stuart  (t.  i,  p.  455).  —  «The  marriage  contract  was  ac- 
«  tually  entrusted  to  the  keepingof  M.  Fénélon  the  F'rench  embassador. 
«  Fénélon ,  dépêche  55;  ap.  Carte,  vol.  III,  p.  486.  » 

Nous  nous  sommes  appliqué  à  transcrire  de  la  manière 
la  plus  exacte  le  texte  authentique  que  nous  avions  sous 
les  yeux,  nous  faisant  une  loi  d'observer  scrupuleuse- 
ment jusqu'à  l'orthographe  des  noms  propres,  et  d'en 
reproduire  toutes  les  variations.  L'avantage  de  cette  mé- 
thode est  aujourd'hui  reconnu  par  les  critiques  les  plus 
compétents,  et  nous  n'avons  pas  besoin  de  la  justifier. 
Lorsqu'un  oubli  du  copiste,  un  accident  survenu  au  ma- 
nuscrit ou  une  erreur  évidente  nous  ont  forcé  d'indiquer 
quelques  rares  corrections,  nous  avons  toujours  eu  soin 
de  les  placer  entre  crochets.  Toutefois  nous  ne  dissimule- 
rons pas  qu'une  grave  difficulté  se  présentait  dans  notre 
manuscrit.  L'ambassadeur,  qui  cite  continuellement  des 
noms  anglais ,  les  écrit  non  pas  conformément  à  l'ortho- 
graphe anglaise,  mais  conformément  à  la  prononciation, 
qui  souvent  s'en  éloigne  beaucoup.  Nous  ne  pouvions  pas 
reconstruire  l'orthographe  de  ces  noms,  puisque  c'était 
manquer  au  principe  que  nous  avons  adopté  et  substi- 
tuer à  l'autorité  du  texte  une  interprétation  quelquefois 
arbitraire,  surtout  pour  les  noms  peu  connus.  Nous  ne 
pouvions  pas  non  plus  surcharger  notre  texte  de  notes 
qu'il  aurait  fallu  répéter  toutes  les  fois  que  le  même  nom 
se  serait  représenté.  Nous  avons  donc  pensé  qu'il  valait 
mieux  réunir  tous  les  éclaircissements  dans  les  tables 
alphabétiques  et  raisonnées  qui  termineront  notre  pu- 
blication. 

Cependant,  tout  en  nous  astreignant  à  reproduire  avec 
la  plus  grande  exactitude  le  texte  du  manuscrit,  nous 
n'avons  rien  négligé  pour  en  rendre  la  lecture  plus  fa- 
cile ;  nous  avons  donc  marqué  les  accents  et  les  apostro- 
phes ,  complété  ou  rectifié  la  ponctuation  :  ces  modifica- 
tions ,  qui  n'altèrent  pas  le  texte ,  sont  les  seules  que  nous 
nous  soyons  permises. 


SOUVERAINS 

QV\    ONT   RÉGNÉ    EN   EUROPE   DE    1568   A    1575, 

PENDANT     L'iMBiSSADK 

DE  LA  MOTHE  FÉNÉLON. 


Allemagne Maximilien  II. 

Angleterre Elisabeth. 

Danemark Frédéric  II. 

Ecosse Jacques  VI.  —  Marie  Stuart. 

Espagne Philippe  II. 

États  de  l'Église.  .  PieV.  —  Depuis  le  i3  mai  1572,  Grégoire  XIII. 

France Charles IX.  —  Depuis  le  3o  mai  1574,  Henri  III. 

Portugal Sébastien. 

Russie Iwan  Wasilejevitch. 

Suéde Jean  III. 

Turquie Sélimll, —  Depuis  le  i3  déc.  1574,  AmuralhlII. 


DEPECHES 


DE 


LA  MOTHE  FÉNÉLON 


r   DEPESCHE 

—  du  xvi*"  novembre  1568.  — 
(  lUise  dans  le  paquet  de  M.  de  La  Forest.  ) 

Arrivée  de  l'ambassadeur  en  Angleterre.  —  Son  audience  de  réception. 
Notification  de  la  mort  de  la  reine  d'Espagne,  fille  de  France. 

Au  Roy. 

Sire,  ayant,  le  septiesme  de  ce  mois,  et  non  plutôt, 
trouvé  à  Calais  le  passaige  bon  pour  Angleterre,  j'arrivay, 
le  x"  ensuyvant ,  en  ceste  ville  de  Londres,  oii  je  fus  receu  , 
de  monsieur  de  La  Forest,  avec  autant  d'honneur  que  se 
peut  faire  à  un  votre  serviteur  venant  pour  la  charge  qu'il 
vous  a  pieu  me  commander  par  deçà.  Et  ayant,  le  lende- 
main ,  envoyé  demander  audiance  à  ceste  Royne,  elle  la  luy 
accorda  pour  le  xm]'  de  ce  mois  à  Hantoncourt,  où  le  conte 
d'Hormond  et  milord  Havard,  fils  du  milord  Chamherlan, 
furent  ordonnez  pour  venir  au  devant  de  nous,  qui  nous 
menèrent ,  sur  les  deux  heures  après  mydy ,  en  la  sale  de 
présence,  et  la  dite  Dame  nous  y  receut  fort  humainement, 
et  nous  fit  toute  la  gracieuse  et  familière  démonstracion  que 
se  peut  désirer  pour  honorer  voz  ministres  et  serviteurs.  Le 
dit  sieur  de  La  Forest  me  présenta  à  elle  avec  plusieurs  graves 

et  vertueux  propos  concernans  l'accomplissement  de  sa 
charge,  et  l'élection  que  Votre  Majesté  avoit  faict  de  moy 
pour  y  succéder,  et  adjouxta  ce  que  lui  sembla  bon  de  ma 
recommandacion  pour  authoriser  davantage  ma  négociacion , 
et  y  rendre  ceste  princesse  bien  disposée.  Sur  quoy,  elle 
voulut  bien  monstrer  qu'il  ne  pouvoit  estre  qu'elle  n'eust 
quelque  regret  à  ce  changemant ,  ayant  veu  le  dit  sieur  de 
La  Forest,  tant  qu'il  a  esté  par  deçà,  traiter  toujours  avec 
grand  dignité  et  modéracion  les  choses  apartenans  à  la  comune 
amytié,  intelligence  et  confédéracion  d'entre  Voz  Majestez , 
ce  que  luidonnoit  occasion  de  désirer  qu'il  continuât  longue- 
ment ceste  charge;  mais  puisqu'il  vous  avoit  pieu,  Sire, 
lui  ottroyer  maintenant  son  retour  pour  s'aller  reposer  après 
avoir  bien  travaillé ,  elle  estoit  très  contante  que  ce  fût  moy 
que  Votre  Majesté  ait  ainsi  ordonné  pour  le  venir  relever. 
Et  sur  ce ,  je  lui  présentay  voz  lettres ,  et  celles  de  la  Royne , 
avec  les  cordiales  et  très  aflectueuses  recommandacions  de 
Voz  Majestez ,  et  luy  fis  entendre ,  par  les  plus  exprès  et 
convenables  propos,  qu'il  me  fut  possible,  qu'estant  votre 
désir  de  demeurer  en  la  foy  et  aux  promesses  et  trettez 
que  vous  aviez  avec  la  dite  Dame,  vous  m'avez  commandé 
d'establir  là  dessus  tout  le  fondemant  de  ma  négociacion, 
cognoissant  qu'il  y  avoit  aussi  en  elle  beaucoup  d'intégrité 
et  de  constance  pour  y  persévérer  de  son  cousté,  ainsi  qu'elle 
en  avoit  faict  déjà  plusieurs  bonnes  démonstracions ,  mêmes 
avoit  usé  d'aucungs  bien  honnestes  déportemans  sur  les 
troubles  suscitez,  l'année  passée,  en  votre  royaume;  ce 
qui  vous  faisoit  espérer  qu'elle  continueroit  aussi  de  vous 
porter  faveur  et  assistance  sur  ceux  qu'on  y  avoit  naguères 
renouvelés ,  et  qu'elle  adjouxteroit  à  la  première  obligacion 
ceste  segonde,  que  vous  n'estimeriez  moings  importante, 

et  pour  les  quèles  deux  je  la  pouvois  asseurer  que  vous , 
Sire,  en  garderiez ,  dedans  votre  cueur,  la  juste  recognois- 
sance  q'ung  prince,  bien  né  et  généreus  comme  vous  estes, 
en  debvra  avoir  pour  l' effectuer  envers  elle  et  envers  sa 
grandeur  et  estatz ,  quand  il  plairoit  à  Dieu  que  l'ocasion 
s'en  présentât  :  et  qu'en  cela,  elle  avoit  monstre  qu'elle 
estoit  vrayment  Royne,  fille  de  Roy,  et  seur  de  Roy,  et 
de  toute  royale  extraction,  selon  qu'il  avoit  esté  toujours 
cognu  despuis  que  Dieu  avoit  mis  sceptres  et  couronnes 
es  mains  des  hommes;  qu'il  y  avoit  grand  différance  des 
bons  et  légitimes  princes ,  légitimemant  béniz  par  appro- 
bacion  de  Dieu,  aux  meschans  et  iniques  tirans  suscitez 
seulemant  pour  mal  fère  ;  que  les  bons  et  légitimes  princes 
avoient  droictemant ,  et  en  bonne  consciance ,  toujours  pro- 
cédé en  affaires  des  autres  princes,  leurs  voisins  et  aliez, 
et  avoient  procuré  le  bien  et  évité  le  mal,  loyaument,  les 
uns  des  autres,  quant  ils  l'avoient  pu  fère,  là  où  les  mes- 
chans n'avoient  jamais  faict  que  guetter  l'occasion  de  nuyre, 
et  l'avoient  exécutée  par  injustes  guerres,  par  fraudes  et 
machinacions ,   lors  mesmemant  qu'ilz  avoient  veu  leurs 
voisins  plus  ampeschez   en  leurs  affaires  et  estatz.  Mais 
c'estoient  traitz  qu'on  avoit  incontinant  descouvers  ;  car 
l'affligé  sentoit  bien  tôt  ung  nouveau  mal,  et  les  gens  de 
bien  en  tel  temps  avoient  les  yeux  ouvers  pour  remarquer 
les  actions  des  princes  et  potentatz  de  la  terre,  et  Dieu  sur- 
tout, qui  les  regardoit  de  près,  affm  de  les  juger  droicte- 
mant, tout  ainsi  qu'il  ne  laissoit  sans  récompencer  les  bons 
par  beaucoup  de  prospéritez  et  bénédictions,  jusques  à  es- 
tablir  et  perpétuer  leurs  couronnes ,  aussi  ne  laissoit-il  es- 
chaper  les  meschans  sans  grandes  et  évidantes  punitions, 
jusques  à  esteindre  bien  tôt  eux  et  leur  mémoire,  et  ren- 

>erser  et  dissiper  leurs  estatz  :  que  je  réputois  à  grand  heur 
d'estre  envoyé  de  la  part  d'ung  grand  Roy  à  une  grande 
Royne,  qui  fesoient,  tous  deux,  profession  de  reconoitre 
tenir  de  Dieu  ceste  souveraine  authorité ,  ceste  puissance  et 
grandes  forces  que  vous  aviez,  et  comme  vous  les  ayant 
données  pour  repoulser  hardimant  les  torts  et  injures  qu'on 
voudroit  fère  à  vous  et  aux  vôtres;  mais  pour  n'en  fère 
jamais  à  autruy.  Aussi  certes  ceste  saison,  plus  que  nulle 
autre,  qui  eut  esté  depuis  mile  ans  en  çà,  advertissoit  les 
princes  de  s'abstenir  d'injures  et  de  violances  entre  eux,  et 
plus  tost  de  se  bien  unyr,  par  intelligeance  et  mutuels  se- 
cours ,  affin  de  se  maintenir ,  les  uns  les  autres ,  en  leurs 
légitimes  estatz  contre  les  licentieuses  entreprinses  qu'on 
voyoit  passer  de  pais  en  païs ,  et  qui  avoient  déjà  trop  pé- 
nétré au  cueur  et  en  l'opinion  des  subjectz  ;  et  avions  à 
rendre  grâces  à  Dieu  qu'en  ce  temps,  si  dangereux  et  si 
suspect  à  l'authorité  des  grandz  princes,  il  n'avoit  laissé 
aucune  juste  occasion  de  guerre  entre  eulx  en  toute  la 
chrétienté. 

La  dite  Dame  receut  de  fort  bonne  part  lesdits  propos , 
qui  lui  furent  la  plus  part  dictz  à  la  suyte  des  siens  ;  et  ses 
principales  responses  furent;  qu'èle  avoit  ung  grand  plésir 
et  contentemant  d'entendre  votre  bonne  et  droicte  intan- 
tion,  et  de  la  Royne  votre  mère,  sur  l'entretènemant  de  la 
paix  et  des  bons  trettez  que  Yoz  Majestez  aviez  avecques 
elle ,  et  avec  ses  païs  et  estatz  ;  à  quoy  vous  ne  la  trouve- 
riez ,  de  son  cousté,  jamais  deflaillante,  ains  mectroit  peyne 
de  fortefier  et  accroître  ceste  amytié,  par  tous  les  bons 
moyens  qu'èle  pourroit,  priant  monsieur  de  La  Forest  de 
vous  tesmoigner  au  vray  comme  elle  en  avoit  usé  pendant 
qu'il  a  esté  par  deçà;  par  où  cognoitriez  qu'elle  méritoit 


i)ien  le  grand  mercys  que  Votre  Majesté  luy  en  avoit  faicl 
dire,  et  pouviez  croire  certainemant  qu'èle  persévèreroit  en 
ceste  délibéracion ,  si  elle  n'estoit  provoquée  du  contraire; 
en  quoy  elle  creignoit  qu'on  vous  en  eût  déjà  donné  quel- 
que persuasion,  et  qu'èle  estoit  de  race  de  lion,  qui  s'a- 
doulcissoit  bien  tost  s'il  n'estoit  rudoyé,  mais  estant  provo- 
qué, il  s'irritoit  incontinant.  Bien  disoit  désirer,  de  bon 
cueur,  que  vous  fussiez  aussi  bien  servy  de  voz  suljjectz 
par  le  devoir  de  leur  obligacion ,  comme  vous  le  serez  d'elle 
par  le  devoir  de  votre  comune  amytié  ;  et  vous  prioyt  de 
croire  qu'elle  réputoit  votre  cause ,  qui  estez  Roy ,  lui  tou- 
cher beaucoup  à  elle,  qui  estoit  Royne  :  me  voulant,  au 
reste,  doriner  cest  advertissemant  que  je  ne  faillisse  de  bien 
examiner  les  bruytz  qui  courroieiit ,  et  les  advis  qu'on  me 
donroit  plutôt  que  de  les  croire,  affin  de  ne  vous  en  donner 
alarme  ny  vous  fère  prendre  aucune  deffiance  d'elle  mal  h 
propoz  ;  car  encor  que  le  sexe  duquel  elle  estoit  fût  estimé 
léger,  je  la  trouverois  toutesfois  ung  rocher  qui  ne  se  plie- 
royt  à  tous  vens. 

Je  la  remercyai  grandement  de  ces  louables  propos,  et 
de  sa  vertueuse  et  constante  délibéracion  envers  vous  ;  que 
je  ne  faisois  doubte  que  quelquefois  elle  n'eust  esté  sollicitée 
de  ne  perdre  les  occasions  qui  sembloient  se  présenter  pro- 
pres pour  entreprendre  sur  les  païs  de  Votre  Majesté ,  comme 
elle  disoit  aussi  qu'èle  craignoit  que  vous  eussiez  esté  sol- 
licité d'entreprendre  sur  les  siens;  mais  Dieu  lui  avoit  faict 
cognoitre  que  ceux  qui  luy  donnoient  telz  conseilz  ten- 
doient  plus  de  la  fère  servyr  à  leurs  passions ,  à  leurs  que- 
relles et  vengeances,  que  non  pas  à  son  bien ,  à  sa  grandeur 
ny  à  sa  réputacion;  et  qu'èle,  de  son  cousté,  comme  vous 
aussy,  Sire,  du  vôtre,  aviez  estimé  trop  meilleur  et  plus 

louable  de  vous  conjoindre  de  cueur  et  d'affection  à  fère  ce 
qui  plus  pourroit  contanter  et  satisfère  l'ung  ez  affères  et 
pais  de  l'autre,  que  de  vous  y  traverser;  comme  aussy  c'es- 
toit  le  vray  chemin  de  la  gloire,  du  proffit  et  de  l'honneur 
de  Yoz  Majestez . 

Elle  répliqua  que  je  la  trouverois  toujour  bien  preste  et 
disposée  de  vous  segonder  en  toutes  les  bonnes  volontez  et 
actions  dont  useriez  envers  elle,  avec  tèle  amytié  et  sincé- 
rité de  vrayement  bonne  seur  ;  qu'encor  qu'on  vous  eust 
rapporté,  ainsi  qu'èle  avoit  entendu,  qu'il  n'y  avoit  en  elle 
que  bonnes  paroles  mais  mauvais  effectz  ,  que  toutefois  je  ne 
cognoitrois  de  sa  part  rien  qui  ne  fût  pour  me  donner  lieu  et 
facilité  par  deçà  d'employer  à  bon  escient  voz  commande- 
mans,  et  ceste  môme  bonne  volonté  que  je  lui  avoisdéclairée. 

Le  dit  Sieur  de  La  Forest  et  moy  monstrâmes  avoir  con- 
tantemant  de  ses  bonnes  paroles  et  d'autres  plusieurs  qu'elle 
nous  tint  bien  convenables  à  votre  comune  amytié,  ainsi 
qu'il  vous  les  représentera,  quant  il  vous  ira  bien  tôt  trou- 
ver. Cepandant  je  regarderay  si  elle  y  rendra  conformes 
ses  actions,  et  baiseray,  en  cet  endroit,  très  humblement 
les  mains  de  Votre  Majesté,  supliant  le  Créateur  qu'il  vous 
doint ,  Sire ,  en  parfaicte  santé,  très  heureuse  et  très  longue 
vie,  et  toute  la  grandeur  et  prospérité  que  vous  désire. 
De  Londres  ce  xvj"  de  novembre  i5G8. 

A  LA  Roy  NE. 

Madame ,  par  ce  que ,  par  la  lettre  du  Roy ,  Votre  Ma- 
jesté verra  commant,  et  en  quèle  façon,  j'ay  esté  receu  de 
ceste  Royne ,  ensemble  les  principales  particularitez  de  ce 
qu'èle  m'a  dict,  et  que  je  luy  ay  répondu,  je  ne  vous  en- 
auyeray  de  redite;  seulemant,  j'adjouxteray,  icy,  qu'èle  a 

monstre  me  fère  de  tant  plus  favorable  réception  qu'èle  a 
sceu  que  vous  en  aviez  faicte  l'élection ,  et  que  vous  m'a- 
viez toujours  tenu  et  me  teniez  pour  très  certain  et  bien  fi- 
dèle serviteur  de  Yoz  Majestez.  Elle  tesmoigna  ung  hon- 
nête regrès  sur  le  partemant  de  monsieur  de  La  Forest  à 
cause  que  sa  manière  de  négocier,  qui  a  esté  toujours  accom- 
paigniée  d'honneur  et  de  prudance,  et  plaine  d'ung  in- 
croiable  désir  à  l'entretènemant  de  la  paix ,  l'avoit  beaucoup 
contantée,  mais  n'a  laissé  pourtant  de  m' accepter  avec 
beaucoup  de  gracieuseté  en  ceste  charge,  espérant  que  je 
continueray  les  mesmes  offices  qu'il  faisoit  pour  l'entretè- 
nemant de  la  paix.  En  quoy,  je  mectray  peine,  Madame, 
d'observer  diligemmant  ce  qu'il  vous  a  pieu,  et  qu'il  vous 
pléray  cy  après,  me  commander;  et  par  ce  qu'après  avoir 
baillé  les  lettres  du  Roy,  et  vôtres,  et  faict  voz  recomman- 
dacions  à  la  dite  Dame,  elle  me  demanda  de  voz  nouvelles, 
je  luy  voulus  bien  dire  que,  sçachantz ,  Yoz  Majestez , 
qu'elle  auroit  agréable  d'en  sçavoir,  vous  m'aviez  com- 
mandé l'assurer,  touchant  votre  santé ,  que  grâce  à  Dieu 
vous  estiez  tous  deux  en  fort  bon  estât  et  disposition,  et 
que  le  Roy,  depuis  estre  relevé  de  sa  dernière  maladie, 
s'estoit  si  bien  fortifié  qu'il  ne  se  sentoit  plus  de  l'avoir  heue  : 
et,  quant  à  voz  affères,  encor  qu'il  y  en  eut  aucungs  qui 
vous  pressassent ,  Dieu  vous  avoit  donné  de  si  bons  et  as- 
surez moyens  d'en  sortir  que  vous  n'en  craignez  aucun  dan- 
gereux événement.  Il  estoit  vray  que,  ces  jours  passez, 
vous  aviez  esté  visitez  d'ung  douloureux  accidant  de  la 
mort  de  la  royne  d'Espaigne ,  fille  et  seur  de  Yoz  Majestez  % 

r.  Elisabeth  de  France,  fille  de  Henri  II  el  de  Callierine  de  Médicis,  née 
le  i3  avril  i545,  mariée  le  2G  juin  iSSg,  à  Philippe  II,  roi  d'Espagne,  dé- 
cédée le  3  octobre  i568. 

qui  vous  avoit  apporté  plus  de  regret  qu'on  ne  pourroit 
exprimer,  et  dont  la  douleur  vous  en  dureroit  longtems; 
et  qu'on  pouvoit  croire  que  l'habit  de  deuil,  que  le  Roy,  et 
Vous,  et  toute  votre  cour,  aviez  prins ,  et  avec  lequel  je  me 
présentois  encores  devant  elle,  n'estoit  pour  ung  simple 
acquit,  ains  pour  tesmoigner  à  bon  escient  que  nous  sen- 
tions yrayemant  ce  grand  deuil  qui  convenoit  à  la  grand 
perte  que  nous,  et  toute  la  chrétienté  avions  faicte.  A  quoy 
ne  faisois  doubte  que  la  dite  Dame  ne  participât,  tant  pour 
ce  que  ceste  princesse  estoit  seur  du  Roy,  son  bon  frère,  et 
votre  fille,  que  pour  avoir  esté  femme  du  Roy  d'Espaigne, 
en  l'endroit  duquel  elle  avoit  mis  peyne ,  tant  qu'èle  avoit 
vescu ,  d'entretenir  l'intelligence  qu'il  avoit  avec  la  dite 
Royne  d'Angleterre  aussi  bien  que  cèle  qu'il  avoit  avec 
Voz  Majestez. 

La  dicte  Dame  me  répondit  qu'èle  se  réjouyssait  gran- 
demant  du  bon  portemant  et  santé  de  Voz  Majestez ,  et 
qu'èle  avoit  beaucoup  creint  la  dernière  maladie  du  Roy, 
dont  rendoit  grâces  à  Dieu  qu'il  en  fut  si  bien  relevé;  que 
Dieu  sçavoit  les  regrêtz  qu'èle  avoit  aux  travaulx  de  votre 
royaume,  et  qu'èle  y  voudroit  remédier  de  tout  son  pou- 
voir, mais  qu'on  n' avoit  bien  prins  sa  bonne  intantion  ny 
ses  bons  offices ,  qui  toutefois  ne  seroient  jamais  que  bien 
fort  convenables  à  la  bonne  amytié  qu'èle  porte  au  bien  de 
vos  affères.  Et  quant  à  l'inconveniant  de  la  Royne  d'Es- 
paigne ,  qu'èle  la  regrétoit  de  tout  son  cueur,  et  en  portoit 
deuil  comme  si  c'eust  esté  sa  propre  seur,  et  sentoit  encores 
celuy  de  Voz  Majestez  qu'èle  sçavoit  certainemant  estre  très 
grand,  et  dont  elle  prioit  Dieu  vous  vouloir  récompencer 
de  quelqu  autre  bonne  consolacion ,  et  qu'èle  n'avoit  esté 
encores  advertie  de  cest  accidant  de  la  part  du  Roy  d' Es- 


paigne,  ny  de  son  ambassadeur;  car  elle  en  eut  déjà  faict 
célébrer  les  obsèques ,  aussy  bien  qu'on  les  a  célébrées  ail- 
leurs. Sur  quoy  je  vous  suplye,  Madame,  au  cas  que  les 
ambassadeurs  fussent  convyés  à  ceste manière  d'obsèques, 
me  commander  s'il  vous  plait  que  j'y  assiste;  et  si  l'on  n'y 
convyoit  que  l'ambassadeur  d'Espaigne,  si  je  dois  fère  in- 
stance de  n'y  estre  point  oblyé,  attandu  que  c'est  de  la  fille 
et  seur  de  Yoz  Majestez ,  et  surtout  commant  je  debvray 
user  en  l'endroit  du  dict  ambassadeur  d'Espaigne. 

Je  n'ay  encores  receu  la  lettre  que  voulez  escrire  de  votre 
main  à  ceste  Royne,  fl  semble  qu'il  sera  bon  que  je  l'aye 
bien  tôt  et  croy  qu'èle  ne  sera  sans  qu'èle  porte  quelque 
fruict  au  service  de  Yoz  Majestez.  Je  ne  me  puys  que  bien 
fort  louer  de  la  franche  et  ouverte  bonne  volonté,  dont 
monsieur  de  La  Forest  meit  peyne  de  m'instruyre  et  de 
me  laisser  ceste  négociacion  en  si  bon  estât,  que  je  la 
puysse  bien  continuer  à  votre  contantemant.  Je  laisseray  à 
luy  de  rendre  compte  à  Yoz  Majestez  ,  tant  qu'il  sera  icy, 
des  choses  qu'il  a  entamées  et  qu'il  a  commancé  de  négotier, 
ensemble  de  toutes  autres  qui  surviendront  jusques  à  son 
partemant,  lequel  il  espère  qu'il  sera  dans  cinq  ou  six  jours. 
Je  vous  suplie  bien  humblemant,  Madame,  que  j'aye  sou- 
vant  de  voz  dépêches,  afFm  d' estre  toujour  instruit  de  ce 
que  j'auray  ordinairement  à  fère  ;  et  je  suplieray  Dieu ,  après 
avoir  très  humblement  baisé  les  mains  de  Yotre  Majesté, 
qu'il  vous  doint,  Madame,  en  parfaite  santé,  très  longue 
vie  et  toute  la  prospérité  que  vous  désire. 

De  Londres  ce  xvj"  de  novembre  1568. 

ir  DÉPESCHE 

—  du  xxii"  de  novembre  1568.  — 
{Envoyée  parle  lacquay  Jehan  Pigon  jusques  à  Calais.) 

Armement  qui  semble  destiné  à  secourir  La  Rochelle.  — ■  Convocation  d'une 
assemblée  pour  les  affaires  de  la  reine  d'Ecosse.  —  Situation  de  Marie- 
Sluart. 

Au  Roy. 

Sire ,  par  la  première  dépesche ,  que  je  vous  ay  faicte  de 
ce  lieu  de  Londres ,  du  xvj"  de  ce  mois ,  et  par  cèle  de 
monsieur  de  La  Forest  du  mesme  jour  et  lieu,  Votre  Ma- 
jesté aura  vu  de  quèle  gracieuse  et  favorable  démonstracion 
il  a  esté  licencié ,  et  moi  receu ,  de  ceste  Royne ,  et  comme 
les  responses  qu'elle  nous  a  faictes  ont  esté  en  substance 
de  vouloir  garder  et  observer ,  inviolablemant ,  la  paix  et 
amytié  qu'elle ,  et  ses  païs ,  ont  avecques  Yous  et  les  vostres , 
ainsi  que  plus  au  long  il  vous  plaira  l'entendre  par  le  dict 
Sieur  de  La  Forest,  qui  s'achemina  hier  à  ses  journées,  pour 
vous  aller  trouver.  Et  cepandant  affin  que  Votre  Majesté  ne 
soit  longtems  sans  sçavoir  nouvelles  de  deçà ,  je  vous  diray, 
Sire,  en  continuant  les  derniers  advis  que  ledict  sieur  de  La 
Forest  vous  a  donnez  touchant  les  quatre  ou  cinq  navyres 
que  ceste  Royne  a  armés ,  qu'encores  hier  ils  n'estaient 
guères  esloignez  de  la  coste  de  deçà ,  et  semble  que  ce  re- 
tardemant  n'a  tant  esté  par  faute  de  vent,  car  le  nord-est 
a  couru,  comme  pour  quelqu' autre  occasion  qui,  possible, 
a  tenu  leur  entreprinse  en  suspens.  11  est  vray  qu'on  a  re- 
mis autant  de  vivres  dans  lesdicts  navyres  comme  il  en  a 
esté  gasté  durant  ce  séjour,  affin  d'y  parfournir  l'avitaille- 

ment de  deux  mois  entiers  qu'ils  font  estât  que  pourra 
durer  leur  expédition.  Aucungs,  de  ceux  qui  sont  estimés 
entendre  assez  de  leurs  entreprinses ,  disent  que  cest  arme- 
mant  n'a  esté  fait  pour  aller  à  la  Rochelle ,  ains  pour  ten- 
ter quelque  chose  en  Normandie  ou  en  Bretaigne,  nom- 
méement  à  Caen  ou  à  Belisle ,  affin  de  fère  diversion  de  la 
guerre  et  vous  contraindre ,  Sire ,  d'envoyer  gens  vers  ces 
endroitz  là ,  pour  d'autant  soulager  l'armée  du  prince  de 
Condé.  Mais  où  que  ceste  occasion ,  ou  bien  que  quelqu'autre 
les  meuve,  je  n'ay  advis  qu'il  se  face,  pour  encores,  au- 
cungs plus  grandz  préparatif  de  guerre  pardeçà  que  desdictz 
quatre  ou  cinq  navyres ,  ainsi  fournys  de  six  gros  canons , 
de  quelque  quantité  de  poudres ,  d'ung  nombre  de  corse- 
letz  ,  et  de  six  centz  soldatz  ,  comme  monsieur  de  La  Fo- 
rest  vous  a  mandé ,  sans  qu'on  y  en  ait  voulu  recepvoir  da- 
vantage, bien  qu'on  a  adverty  ceux  qui  s'y  sont  présentés 
de  se  tenir  pretz  pour  xj  autres  navyres  qu'ilz  font  bruyt 
qui  suyvront  bientôt  ceux  cy  ;  mais  il  ne  sera  cepandant  mal- 
aysé  de  résister  à  l'effort  que  pourront  fère  ces  premiers  , 
pourveu,  Sire,  que  faciez  tenir  vos  costes  adverties.  Cha- 
telier  Portault  a  obtenu  passeport  et  congé  de  ramener  les 
mesmes  navyres  et  marchandises ,  qu'il  avoit  emmenées  à 
Plemmue ,  en  payant  les  impostz  accoustumez  ,  et  se  pré- 
sume qu'il  se  joindra  avec  lesdictz  navyres  de  ceste  Royne , 
et  qu'incontinant  après ,  tous  feront  voyle. 

La  dicte  Dame  convoque  demain  à  Hantoncourt  les  ducs 
de  Norfoc ,  et  les  contes  et  principaulx  barons  de  sa  court , 
attandant  la  générale  assemblée  de  la  noblesse  de  ce  royau- 
me qui  a  esté  mandée  en  cette  ville  de  Londres  pour  la  (in 
de  ce  mois;  et  c'est  pour  résouldre  cepandant,  ainsi  qu'on 
dict ,  les  affères  de  la  Royne  d'Escoce.  Je  ne  s^ay  si  Ton  y 

en  traitera  d'autres,  car  j'entans  que  le  conseiller  Cava- 
gnies  ne  cesse  guyères  ses  poursuytes,  et  la  présence  de 
j\r.  le  Cardinal  de  Chatillon,  nonobstant  la  modestie  dont 
l'on  dict  qu'il  use  en  cet  endroit ,  est  pour  donner  toujours 
quelque  chaleur  à  ceux  cy  d'y  entendre.  Vray  est  qu'ilz  ne 
sentent  leurs  afîères  si  accommodez  ,  ny  les  vôtres  si  dis- 
commodés ,  qu'ilz  puyssent  prendre  assez  de  seureté  pour 
ozer  rien  faire ,  craignans  que  vous  en  auriez  bien  tôt  la 
revanche;  et  certes  l'on  void  qu'ilz  règlent  et  changent, 
d'heure  à  autres  ,  leurs  délibéracions  selon  qu'ilz  entendent 
que  la  guerre  de  France  et  celle  du  Païs  Bas  va  succédant. 
Les  députez ,  qui  estoient  assemblés  à  Yorc  pour  le  faict 
delà  Royne  d'Escoce  sont  déjà  à  Hantoncourt;  et  le  duc 
de  Chatèleraut  aussy,  où  se  représentera  demain  à  ceste 
Royne  ce  qui  résulte  de  ceste  conférence  d' Yorc ,  et  semble 
que  les  choses  seront  pour  estre  plutôt  prolongées  que  mises 
en  termes  de  prochaine  conclusion.  Le  conte  de  Mora  y 
est  aussy,  lequel  semble  avoir  grand  haste  de  s'en  retour- 
ner en  Escoce  pour  la  souspeçon  d'une  entreprinse  qu'on  Ta 
adverty  que  le  conte  d'Arguil  avoit  sur  Estrelin,  qui  est  le 
château  où  se  norrit  le  petit  Roy  d'Escoce ,  mais  aucungs 
pensent  que  c'est  une  invention  de  ceux  de  l'intelligence 
d'Angleterre,  qui  veulent,  par  telle  occasion,  mettre  en 
avant  que  ce  petit  prince  soyt  conduyt  par  deçà ,  pour  estre 
eslevé  sous  la  protection  de  cette  Royne  :  mais  la  meilleure 
partie  des  Escoçoys  ne  veut  consantir  qu'on  le  sorte  hors  du 
pays ,  bien  qu' aucungs ,  comme  on  dict ,  ont  d'ailleurs  mis 
en  avant  qu'il  seroit  bon  de  le  passer  en  France  pour  estre 
norry  près  de  Yotre  Majesté.  Le  dict  conte  de  Mora,  et 
ses  adhérans ,  semblent  pourchasser  qu'on  ait  à  remuer  la 
Royne  d'Escoce  en  ung  lieu  qui  soyt  plus  avant  dans  l'An- 

gleterre  que  celuy  où  elle  a  esté  jusques  à  présent  ' ,  soiiz 
prétexte  qu'il  y  a  beaucoup  de  catholiques  en  icelle  contrée , 
(jui  pourroient ,  à  cause  de  ceste  princesse ,  attempter  quel- 
que rébellion  dans  le  pays.  Mais  la  dicte  Dame  a  senty  qu'en 
elFet  c'est  pour  la  fère  venir  es  mains  d'aucungs ,  avec  les- 
quelz  ilz  ont  telle  pratique  et  intelligence  qu'elle  n'estime- 
roit  estre  de  rien  mieux  que  si  on  la  consignoit  entre  les 
leurs  propres,  dont  elle  a  adverty  l'évesque  de  Ros  et  le  my- 
lord  Heyreies ,  qui  sont  icy  ses  depputez,  d'y  prendre  garde, 
et  qu'ilz  remonstrent  à  la  Royne  d'Angleterre  que ,  si  tant 
est  que  de  puissance  absolue  elle  la  veuille  plus  longuemant 
retenir  en  ses  terres ,  il  luy  plaise  aumoings  que  ce  soyt  en 
lieu  non  suspect,  où  ellepuysse  avoir  les  honnestes  libertez 
et  les  moyens  de  se  récréer,  qui  ne  doibvent  estre  reffuzées  à 
une  telle  princesse  comme  elle  est ,  qui  est  entrée  en  son 
pays  sous  l'assurance  d'y  estre  trettée  comme  sa  propre  seur. 
A  quoy,  si  la  Royne  d'Angleterre  ne  veut  entendre,  elle 
mande  à  ses  dictz  depputez  qu'ils  in'ayent  à  appeller,  comme 
estant  icy  votre  ambassadeur,  et  l'ambassadeur  du  Roy  d'Es- 
paigne  pour  tesmoings  de  la  violance  qu'on  fera  à  sa  liberté, 
affin  que ,  si  par  mauvais  trettement ,  ou  pour  crainte  de  sa 
jjersonne ,  elle  venoit  cy  après  à  fère  ou  dire  chose  qui  pré- 
judiciàt  à  son  estât  et  authorité,  il  soit  manifeste  à  Vos  Ma- 
jestez  que  ce  aura  esté  par  force.  J'entendz  qu'on  a  desja 
mené  des  provisions  au  château  de  Thitbery  qui  est  vers  le 
pays  d'Ouest  soubz  le  gouvernemant  du  conte  de  Hontiton 
qu'on  dit  estre  bien  fort  passionné  pour  la  religion  nouvèle. 
Je  creins  que  ce  soit  pour  y  remuer  la  dicte  Dame. 

I.  Le  château  de  Bolton,  dans  l'Yorkshire. —  Marie- Stuart  s'était  réfii- 
i;iée  eu  Anglelene  le  i6  mai  i568  ;  débarquée  à  Workington,  elle  avait 
été  conduite  avec  honneur  àCarlile,  et  presque  aussitôt  enfermée  à  Bolton. 

Je  mettray  peyne,  Sire,  d'apprandre  quelque  chose  de  la 
susdicte  convocation  de  demain ,  pour  en  donner  advis ,  par 
mes  premières,  à  Votre  Majesté,  à  laquèle  je  baise  très  hum- 
blemant  les  mains  et  prie  Dieu  qu'il  vous  doint ,  Sire ,  en 
très  parfaicte  santé  toujour  prospérité  et  très  longue  vie. 
De  Londres  ce  xxij"  de  novembre  1568. 

A   LA  ROYNE. 

Madame,  de  ce  peu  qui  est  icy  survenu  de  noveau  despuis 
la  première  dépesche  que  je  Os  à  Yos  Majestez  ,  après  avoir 
esté  favorablement  receu  de  ceste  Royne ,  monsieur  de  La 
Forest  en  a  faict  le  recueil ,  lequel  partit  hier  mattin  pour 
vous  aller  trouver.  Il  s'en  va  bien  fort  contant  de  ce  qu'il 
vous  rapporte  encore  la  paix  de  ce  cousté ,  et  a  opinion  que 
ceux-cy  pourront  bien  attempter  prou  choses  au  préjudice 
d'icelle ,  mais  qu'ilz  ne  la  rompront  point  du  tout ,  ce  qui 
sera  encores  quelque  bien  qu'ilz  ne  nous  facent  tant  de  mal 
comme,  possible,  ilz  nous  en  veulent.  Et  d'autant  que  le 
dict  Sieur  de  La  Forest  s'achemine  à  ses  journées ,  j'ay  ad- 
visé,  pour  ne  vous  fère  trop  longuemant  estre  sans  avoir 
nouvèles  de  deçà,  d'escripre  à  Voz  Majestez  les  particulari- 
tez  qu'il  vous  plaira  voir  en  la  lettre  du  Koy,  ausquèles 
i'adjouxteray  seulemant.  Madame,  que,  sur  la  fin  de  ma 
première  audiance ,  je  pryai  ceste  Royne  de  m'en  donner 
bien  tost  une  segonde,  pour  lui  fère  entendre  aucunes  choses 
que  vous  m'aviez  commandé  luy  dire ,  et  lesquèles  il  estoit 
besoing  qu'èle  sceût  affin  de  ne  se  laisser  tromper  sur  les 
affères  qui  se  passoient  maintenant  en  France ,  èsquelz  Yos 
Majestez  avoient  en  partie  procédé  par  l'exemple  mesmes 
de  ce  qu'èle  avoit  usé  en  son  royaume ,  que  vous  aviez  estimé 

digne  d'estre  imyté.  A  qiioy  la  dicte  Dame  me  respondit 
qu'èle  voudroit ,  de  bon  cueur ,  qu'il  fût  ung  peu  plus  d'heure 
pour  ne  remètre  ung  tel  discours  à  une  autre  fois,  mais 
puis  qu'il  estoit  desjà  nuyt ,  et  que  notre  retraicte  estoit 
assez  loing ,  je  pourroys  revenir,  à  tel  autre  jour  qu'il  me 
plairoit ,  pour  le  luy  achever  ;  que  je  seroys  tousjours  le 
bien  venu.  Despuys  j'ay  envoyé  la  supplier  pour  la  dicte  au- 
diance ,  et  elle  m'a  mandé  que  je  l'excusasse  pour  ces  deux 
prochains  jours  seulemant,  parce  qu'elle  avoit  promis  d'ouyr 
les  députez  d'Escoce  et  de  les  dépescher,  mais  qu'inconti- 
nant  après  elle  envoyeroit  vers  moy  pour  m' assigner  le  jour 
que  je  la  pourroys  aller  trouver.  Il  semble ,  Madame ,  qu'on 
mène  ici  les  afieres  de  la  Roy  ne  d'Escoce  avec  tant  d'arti- 
fice que  je  ne  puys  espérer  qu'on  y  face  guyères  rien  à  son 
proffit ,  et ,  pour  le  présent ,  tous  les  grandz  sont  si  occu- 
pez à  y  vaquer,  que  mesmes  l'on  pense  que  les  propositions 
du  conseiller  Ca^^srgnies  en  demeurent  en  quelque  suspens , 
bien  qu'on  m'a  présentemant  adverty  qu'il  y  a  lettres  d'An- 
vers par  lesquèles  l'on  escript  avoir  esté ,  au  nom  de  ceste 
Royne ,  forny  de  l'argent  au  duc  de  Casimyr'  pour  luy  ayder 
à  fère  la  levée  qu'il  promect ,  de  vij  ou  viij  mille  Reistres , 
en  faveur  du  prince  de  Condé,  ce  que  je  ne  croy  aiséemant, 
veu  la  considération  qu'on  dict  qu'a  ceste  princesse  de  ne 
vouloir  jamais  advancer  ses  deniers  en  entreprinse  mal  asseu- 
rée.  Tant  y  a  que  je  n'ai  voulu  différer  de  le  vous  mander, 
et  mettray  peine  de  le  sçavoir  plus  au  vray  et  d'avoir  l'œil 
sur  tout  ce  qui  concernera  icy  le  service  du  Roy  et  celuy 
de  Votre  Majesté ,  à  laquèle  baisant ,  en  cest  endroit ,  très 
humblement  les  mains ,  je  prieray  Dieu  qu'il  vous  doint , 

I.  Jean  Casimir,  fils  du  comte  Palatin  du  Rhin. 

Madame ,  en  parfaicte  santé  très  longue  vie ,  et  tout  le  bien 
et  prospérité  que  vous  désire. 

De  Londres  ce  xxij"  de  novembre  1568. 


Iir  DEPESCHE 

—  du  xxix*"  novembre  1568.  — 
{Envoyée par  Pierre  de  Chdssac  dict  Bourdillon.  ) 

Assemblée  d'Hamptoncourt.  —  Conférence  d'York  évoquée  à  Londres.  — 
Danger  de  Marie-Sluart,  dont  on  sollicite  la  mise  en  jugement.  —  Avis 
sur  ce  qu'il  y  aurait  à  faire  dans  son  iulérèt. 

Au  Roy. 

Sire  5  par  mes  précédentes  du  xxij''  de  ce  mois  je  donnoys 
advis  à  Yotre  Majesté  de  l'assemblée  des  grandz  et  princi- 
paulx  de  ce  Royaume ,  que  ceste  Royne  convoquoit ,  pour 
le  lendemain  xxuj,  en  sa  mayson  d'Antoncourt,  sur  les 
affères  de  la  Royne  d'Escoce ,  et  m' estant  despuys  diligem- 
ment enquis  si  l'on  y  traictoit  autres  matierres  d'impor- 
tance, j'ai  sceu,  Sire,  qu'encor  qu'il  y  ait  esté  proposé 
plusieurs  choses  touchant  la  guerre  et  les  armes ,  que  ceulx 
cy  voyent  prinses  tout  à  l'entour  et  bien  près  d'eulx,  et 
touchant  la  provision  qu'aucuns  remonstroient  y  debvoir  de 
leur  costé  estre  mise  de  bonne  heure ,  affm  de  ne  se  trouver 
surprins ,  et  nonobstant  aussy  que ,  le  segond  jour  de  la 
dicte  assemblée,  M',  le  Cardinal  de  Chatillon  soyt  allé 
trouver  ceste  Royne  aux  champs ,  où  elle  estoit  sortie  à  la 


-       17   - 

^olerye,  et  ({ii'ilz  ayent  conféré  ensemble  l'espace  d'une 
heure  en  une  maison  où  elle  descendit ,  il  n'y  a  heu  toutes 
fois ,  pour  le  regard  des  choses  de  la  guerre ,  encores  rien 
ordonné  en  la  dicte  assamblée  ;  que  seulement  du  faict  de 
M''.  Iluynter  pour  la  charge  qu'on  luya  donné  de  quatre  ou 
cinq  navyres ,  dont  M' .  de  La  Forost  et  moy  vous  avons  cy 
devant  escript  amplement  ;  auquel  Huynter  l'on  a ,  à  ce  que 
j'entens,  enfin  délivré  six  mille  livres  esterlin,  qui  sont 
environ  xx  mille  escuz  ,  outre  l'artillerie  ,  poudres  et  autres 
munitions ,  qui  ont  esté  chargées  dans  lesdictz  navyres.  Et 
parce  que  ChateUier  Portault  a  esté  licentié  quasi  en  mesme 
temps ,  et  que  le  cappitaine  Sores ,  et  luy ,  sont  après ,  à  ce 
qu'on  dict,  d'équiper  en  guerre  aucungs  de  ces  navyres 
marchans  qu'ilz  ont  prins,  l'on  estime  que  le  dict  Huynter 
et  luy  pourront  fère  voyle  ensemble ,  et  aller  à  mesmes  en- 
treprinse;  mais  j'espère,  Sire,  qu'ilz  trouveront  voz  portz 
et  frontières  si  bien  pourveués  qu'ilz  n'auront  où  exécuter 
la  mauvaise  intantion  qu'ilz  pourroient  avoir. 

Et  quant  cà  la  Royne  d'Escoce,  j'estime,  Sire,  que 
Yoz  Majestez  ,  et  touz  les  autres  princes  de  la  chrétienté , 
avez  quelque  intérest  que  ses  affères  n'aillent  par  là ,  où 
fiucungs,  bien  artificieusemont ,  s'esforcent  de  les  fère 
passer;  d'autant  que  l'exemple  seroit  d'assez  de  préjudice 
pour  ceulx  qui  ont  suprême  authorité  :  car  ceulx ,  qui  font 
parti  à  la  dicte  Dame,  voyans  qu'ilz  ne  pouvoient  espérer 
jugemant ,  ni  déclaration ,  assez  criminèle  contre  elle ,  par 
les  commissaires  assamblez  à  Yorc ,  qui  n'estoient  depputez 
que  pour  entendre  simplemant  les  diiîérands ,  et  m'oyéner 
une  reconciliation  d'entre  elle  et  ses  subjectz ,  affîn  de  la 
remectre  en  son  estât,  et  qu'il  leur  a  semblé  que  le  duc  de 
Norfoc  ,  qui  estoit  le  principal  desdictz  depputez  ,  en  ne  se 

montrant  assez  contraire  à  la  dicte  Dame,  estoit  pour  pra- 
tiquer ,  maintenant  qu'il  est  veufve ,  de  se  marier  avecques 
elle,  dont  en  ont  donné  quelque  soupçon  à  la  Royne 
d'Angleterre.  Hz  ont  tant  faiçt  que  ceste  conférance  d' Yorc 
a  esté  évoquée  icy ,  pour  estre  continuée  et  parachevée  en 
la  présence  de  la  dicte  Royne  d'Angleterre ,  souz  prétexte 
qu'il  yalloit  trop  de  temps,  trop  de  peyne,  et  trop  de 
fraiz  ,  à  tretter  ceste  matière  de  si  loing.  De  quoy  semble 
que  le  dict  duc  de  Norfoc  ne  demeure  guyères  contant ,  se 
voyant  par  là  privé  de  l'authorité  et  cognoissance  de  ceste 
grand  cause ,  en  laquelle  il  avoit  esté  desjà  commis ,  comme 
présidant  en  la  dicte  conférance  d'Yorc.  Néanmoings  il  n'a 
laissé  d'assi'ster,  toutz  ces  jours,  à  la  dicte  assamblée 
d'Antoncourt  en  laquèle  j'entendz  qu'il  a  esté  desjà  résolu 
de  renvoyer  ceste  matière  aux  principaulx  de  ce  conseil ,  et 
à  certains  principaulx  juges  de  ce  royaume ,  pour  estre 
terminée  pardevant  eulx ,  en  ceste  ville  de  Londres ,  au  lieu 
où  l'on  a  acoustumé  de  tenir  la  justice,  dans  le  lougis  de 
Oesmestre.  Et  suys  adverty  qu'aucungs  prétendent  mons- 
trer  que  la  dicte  Dame  est ,  à  bon  et  juste  droict ,  prisonière 
de  la  Koyne  d'Angleterre,  pour  avoir  entré  en  son  pais, 
sans  passeport ,  ny  congé ,  au  préjudice  des  trettés  d'entre 
les  deux  royaumes  ;  et  qu'estant  ainsi  venue  en  sa  puyssance, 
la  Royne  d'Angleterre  a  authorité  et  jurisdiction  sur  elle; 
et  qu'elle  peult  et  doibt  cognoistre  des  cas  qu'on  luy  impo- 
sera, comme  estant  sa  justiciable;  et  par  ainsi,  fère  raison 
au  comte  et  comtesse  de  Lenos  qui ,  chascung  jour ,  à 
genoulx,  luy  requièrent  justice  de  l'excès  qu'ilz  prétendent 
qu'èle  a  commis  en  là  personne  du  feu  Roy  d'Escoce  son 
mary ,  qui  estoit  leur  filz  ;  mesmemant  que  lesdictz  de 
Lenos  sont  Anglois ,  et  leur  filz  estoit  né  tel ,  lequel,  encores 

qiiil  fust  devenu  prince  souverain ,  et  fust  monté  à  sem- 
blable dignité  royale  qu'est  la  Royne  d'Angleterre,  elle, 
toutesfois,  n'a  pu  perdre  son  droict  de  préhéminancé  sur 
luy,  par  argumant  de  cellui  qui ,  estant  né  serf  de  condition , 
ne  peult,  par  aucung  moyen,  amoindrir  celle  de  son 
maître.  Et  puys  que  la  Royne  d'Escoce,  et  ceulx  qui  luy 
font  partye ,  se  retrouvent  de  présent  en  esgalle  condition 
d'estre  sujectz  et  justiciables  de  la  Royne  d'Angleterre,  ils 
concluent  que  ceste  princesse  doibt  estre  jugée  par  les  loix 
et  coustumes  que  la  Royne  d'Angleterre  faict  observer  en 
son  pays ,  et  que,  si  elle  refluze  de  respondre ,  et  subir  ju- 
gemant  au  throsne  de  justice  d'Angleterre,  et  par  devant 
les  juges,  qui  luy  seront  commis  par  authorité  royalle  dudict 
pays,  qu'il  pourra,  lors,  estre  procédé  contre  elle  par  con- 
tumaces, comme  désobéyssante  et  rebelle  à  justice.  Et  sont 
sesdictz  parties  entrés  en  espérance  de  gaigner  ce  point , 
lequel  s'iîz  obtiennent,  et  qu'il  leur  soyt  baillé  voye  de 
poursuivre,  icy,  la  dicte  Dame  par  justice,  disent  qu'ilz 
ont  une  présente  et  prompte  preuve ,  qui  porte  entière  vé- 
rifficacion  du  cas  et  crime  qu'ilz  luy  imposent ,  par  lettres 
escriptes  et  signées  de  sa  main  '.  Vray  est  qu'ilz  creignent 
que  ceulx ,  qui  tiennent  le  party  de  la  dicte  Dame ,  veuil- 
lent maintenir  de  faulx  les  dictes  lettres ,  et  dire  que  ceulx 
mesmes  qui  les  produysent  les  ont  supposées  et  contrefaites, 
et  que,  puisque  leur  malice  et  subtilité  a  esté  si  grande 
que  d'avoir  peu  déposséder  une  Royne  légitime  de  sa  cou- 
ronne ,  qu'ilz  ont  bien  eu  l'invention  aussy  de  contrefaire 
sa  main ,  et  que  l'on  pourra  aussi  alléguer  que ,  quant  bien 
la  dicte  Dame  auroit  attempté  quelque  chose  en  cest  en- 

I.  Ces  lettres  sont  imprimées  dans  la  collection  de  Jebb.  Londres  1725, 
t.  I,  p.  333  et  suiv. 

droict,  ce  qu'èle  ne  fit  oncques,  le  comte  Boudoel  l'y 
auroit  induicte  et  contrainte  par  force  d'enchantemant  et 
d'ensorcèlemant ,  comme  il  en  sçait  bien  le  mestier,  n'ayant 
faict  plus  grande  proflession,  du  temps  qu'il  estoit  aux 
escoUes ,  que  de  lire  et  estudier  en  la  négromancie  et  magie 
deflendue.  Et  parce  qu'en  la  vérifficacion  des  dictes  lettres 
gist  principalemant  l'intention  de  ceux  qui  font  partye  à  la 
dicte  Dame,  ilz  sont  après  à  cercher  par  quel  moyen  ilz 
pourront  monstrer  qu'èles  ne  sont  faulces,  ny  controuvées. 
La  dicte  Dame  m'a  escript,  du  xx"  de  ce  mois,  pour  fère 
envers  ceste  Royne  les  offices,  dont  ses  depputez  me  requer- 
ront :  en  quoy  je  m'employeray  sellon  qu'il  vous  a  pieu  me 
le  commander,  et  mectray  peyne  de  regarder  de  prez  à  tout 
ce  qui  concernera  icy  votre  service,  et  d'en  tenir,  le  plus 
souvant  que  je  pourray,  Votre  Majesté  advertye ,  à  laquelle 
baysant,  en  cest  endroict,  très  humblement  les  mains,  je 
prieray  Dieu  qu'il  vous  doint,  etc. 

De  Londres  ce  xxix"  de  novembre  1568. 

A  LA  Royne. 

Madame,  avec  les  particularitez  ,  que  j'escris  présente- 
mant  au  Roy,  de  ceste  convocation  des  grandz  et  princi- 
paulx  de  ce  royaulme ,  qui  a  esté  faicte  ces  jours  passez  à 
Antoncourt,  pour  les  alfères  de  la  Royne  d'Escoce,  il  sera 
bon  que  Votre  Majesté  sçache  le  jugemant  que  ceulx-cy 
font  des  troubles  et  aflères  de  France  ;  car  par  là  se  descovre 
assez  de  leur  intantion,  et  ce  qu'ilz  peuvent  avoir  volonté 
de  fère.  Hz  estiment.  Madame,  que  le  prince  d'Orange 
prend  le  chemin  de  France ,  non  pour  aucunemant  se  re- 
tirer de  devant  le  duc  d'Alve,  car  ilz  disent  qu'il  n'est  ny 

foible,  ni  mal  pouneu,  pour  s'en  aller;  mais  qu'il  le  faict 
par  l'intelligence  de  ceulx  de  la  nouvelle  religion,  qui  ont 
prins  résolution  d'establir  premièremant  leurs  afleres  en 
France,  comme  au  plus  grand  et  principal  lieu ,  et,  par  après, 
il  leur  sera  bien  aysé  de  les  establir  au  Pays-Bas;  et  qu'en 
cela  ilz  s'assurent  que  tous  ceulx  de  leur  opinion  concorront, 
et  d'affection ,  et  de  secours ,  pour  leur  donner  moyen  qu'ilz 
en  puissent  venir  à  bout ,  et  jugent  d'ailleurs  qu'estans  Voz 
Majestez  bien  pourveues  de  forces ,  la  guerre  sera  pour  du- 
rer si  longtems  dans  votre  royaume,  qu'ilz  auront  loysir 
de  considérer  et  de  choisir  le  party  qu'ilz  auront  à  prendre. 
Et  affin  que  cepandant  les  catholiques  de  deçà  n'ayent  à 
bien  espérer  de  la  prospérité,  qu'ilz  pourroient  entendre  de 
voz  affères,  et  des  affaires  du  ducd'Alve,  ilz  desguysent 
toutes  les  nouvelles  qui  en  viennent ,  et  mesmes  tiennent 
gens  apostez  pour  aller  publier,  par  les  contrées ,  que  les- 
dictz  de  la  nouvelle  religion  ont  l'avantage  de  la  guerre,  et 
que  le  prince  de  Condé  a  faict  une  grand  dilligence  de  ve- 
nir, de  Périgort  jusques  prez  de  Chatelleraut ,  pour  pré- 
senter la  batailhe  à  Monsieur,  qui  ne  l'a  voulue  accepter; 
ains  qu'il  a  faict  rompre  ung  pont  devant  luy  pour  l'éviter, 
ce  que  voyant  le  dict  prince,  et  qu'il  ne  le  pouvoit  con- 
traindre au  combat,  s'est  acheminé,  à  grandz  journées, 
vers  Bourges ,  et  vers  le  Loire ,  pour  surprendre  quelque 
passaige  de  la  rivière,  affin  de  se  joindre  au  dict  prince 
d'Orange.  Et,  l'ung  des  principaulx  d'entre  eulx  a  dict  à 
un  de  mes  gens  que  lesdictz  deux  princes  iroient  régenter 
cest  y  ver  à  Paris,  et  que  le  duc  d'Alve  avoit  eu  une  es- 
trette  ^ ,  près  de  Beins  où  il  avoit  perdu  quatre  ou  cinq  mille 

I.  F.scarinouclie, 

hommes,  entre  autres,  Julian  Rovero  avec  tout  son  tercero 
y  avoit  esté  deffaict,  et  ung  dom  Louys  Henriques,  et 
cinq  on  six  autres  Espaignolz  de  qualité ,  thuez ,  desquelz 
on  réservoit  les  corps  pour  les  rapporter  ensepvelir  en  Es- 
paigne;  et  mectent,  par  telles  inventions,  toute  la  peyne 
qu'ilz  peuvent d'ahbatre  le  cueur  des  catholiques,  et  d'any- 
mer  toutjour  ceulx  du  contraire  party.  Mesmes  je  crains 
qu'ilz  s'esforcent  par  là  de  mectre  quelques  espérances  dans 
le  cueur  de  ceste  princesse,  dont  semble.  Madame,  estre 
assez  requis  qu'il  vous  plaise  me  fore  entendre  commant 
vont  les  choses  de  delà ,  et  comme  il  vous  plait  qu'elles 
soient  dictes,  et  représentées  icy,  affin  d'en  satisfère  la  dicte 
Dame  et  ceulv  des  siens  qu'envoyent  assez  souvant  devers 
moy  pour  en  sçavoir. 

Elle  m'a  mandé,  par  ung  des  clercz  de  son  conseil,  que 
je  la  pourray  aller  trouver  demain  à  Antoncourt,  sur  les 
deux  heures  aprez  mydy,  pour  l'audiance  que  je  luy  avois 
demandée,  où  je  nefaudray  de  luy  bien  exprimer  le  discours 
qu'il  vous  a  pieu  me  commander  luy  fère,  afBn  que  dorcs- 
enavant  elle  sçache  bien  juger  de  l'intantion  dont  Yoz 
Majestez  avez  toujours  droictemant  procédé  en  l'endroict 
de  voz  subjectz  ,  pour  cuyder  obvyer  aux  troubles;  ce  que 
n'ayant  pu  fère,  vous  avez  esté  contraintz  de  chercher  les 
moyens  d'y  remédier  et  en  avez  prins  aulcungs  de  l'exemple 
de  ceulx  dont  elle  a  usé  en  son  royaume.  Et  luy  toucheray 
ung  mot  de  ces  navires  de  guerre  qu'èle  a  dépeschez  ,  affin 
de  sonder,  s'il  m'est  possible,  à  quelle  entreprinse  elle  les 
envoyé,  et  n'oblieray  ce  que  la  Royne  d'Escoce  m'a  es- 
cript,  et  dont  ces  depputez ,  qui  sont  icy,  m'ont  advisé  de  luy 
dire,  bien  qu'il  faut  que  je  vous  dye,  Madame,  qu'il  me 
semble  qu'on  n'a  jusques  icy  assez  considéréement  advisé 

aux  ailères  de  la  dicte  Dame ,  ny  assez  préveu  combien  il 
luy  sera  dommageable  et  pernicieux  d'avoir  commancé  do 
procéder  et  d'entrer  en  cause  devant  ceulx  cy,  qui  veulent 
maintenant  si  bien  acrocher  la  matière  que  ce  soyt  à  eulx 
d'en  faire  le  jugemant.   En  quoy  ne  fault  doubter  qu'on 
n'essaye  de  toucher,  s'il  est  possible,  à  la  réputation  et  à 
Testât,  et,  possible,  à  la  vie  de  cette  princesse;  dont  j'ay 
soigneusement  adverty  ses  depputez  qu'ilz  ayent  à  pour- 
voir que,  par  récusations  ou  par  autres  moyens  décîinatoires, 
ils  rompent  maintenant  ce  coup ,  espérant  que  le  temps  ad- 
mènera  quelque  chose  de  mieulx,   et,  possible,  portera 
quelque  bon  remède.  Je  croys  que,  pour  le  présent,  ce 
luy  seroit  quelque  secours  qu'on  peult  envoyer  icy  un  sça- 
vant  et  éloquant  personnaige ,  qui  sceût  déduyre  bien  vi- 
vemant,  de  parole  et  par  escript,  devant  lesdictz  com- 
missères,  ce  qui  est  requis,  pour  les  garder  qu'ilz  n'entre- 
preignent  plus  grand  cognoissance  qu'ilz  ne  doibvent  sur 
ceste  princesse,  et  qu'ilz  sçachent  que  le  tort  qu'on  luy 
pourra  fère  ne  sera  sans  estre  examiné  pardevant  Voz  Ma- 
jestez,  et  pardevant  les  autres  princes  de  la  chrétienté. 
Comme  il  me  semble  que  lesargumans  qu'ilz  veulent  pren- 
dre sont  assez  légers ,  et  bien  fort  inpertinans ,  dont  mon- 
sieur le  cardinal  de  Lorrayne  pourra,  à  cest  eflect,  fère 
ellection  de  quelque  bon  advocat  de  Paris,  et  l'instruyre 
amplemant  de  ce  qu'il  estimera  convenir  au  bien,  et  gran- 
deur, et  dignité  de  la  dicte  Royne  d'Escoce,  sa  niepce. 
De  ma  part ,  Madame ,  je  métray  peyne  qu'il  ne  luy  def- 
faille  rien  de  l' office  qu'il  vous  a  pieu  me  commander  fère 
icy  pour  son  service ,  et  auray  toutjour  l'œil  à  tout  ce  qui 
concernera  celuy  du  Roy,  et  de  Votre  Majesté;  à  laquelle 
baysant  très  humblement  les  mains,  je  prieray  Dieu  qu'il 

vous  (Joint,  Madame,  en  parfaite  santé  très  longue  vie,  et 
tout  le  bien  et  prospérité  que  vous  désire. 

De  Londres  ce  xxvnj''  de  novembre  1568. 


IV'  DEPESCHE 

—  du  v'^  de  décembre  1568.  — 
[Envoyée  par  Jehan  Fallet.) 

iSfouvelIcs  encore  incertaines  du  combat  de  Jasenenil.  —  Lettres  de  marque 
délivrées  contre  les  Bretons.  —  Première  entrevue  de  l'Amljassadeiir  et 
d'Élisabetli,  dans  laquelle  sont  discutées  les  affaires  de  France. 

Au  Ko  Y. 

Sire ,  en  ceste  segonde  audiance,  que  la  Roy  ne  d'Angle- 
terre m'a  donnée,  je  luy  ay  bien  particulièrement  récité  les 
mesmes  propos ,  que  Yoz  Maj  estez  ,  en  me  dépeschant  de 
deçà,  m'aviez  commandé  luy  dire,  et  ay  tiré  d'elle  les 
bonnes  responses  que  verrez  par  la  lettre ,  que  sur  ce  j'cs- 
criptz  présentemant  à  la  Royne ,  ayant  opinion  que  ceste 
princesse  m'a ,  en  aucunes  choses ,  parlé  assez  ouverte- 
mant  pour  pouvoir  conjecturer  que  les  présentes  occasions , 
s'il  n'en  vient  de  meilleures  et  plus  approuvées  d'elle,  ne 
seront  pour  luy  fère ,  de  son  mouvemant ,  comancer  lu 
guerre,  et  mesmes  qu'elle  résistera  assez  à  ceulx  qui  la 
luy  conseilleront;  bien  que  je  ne  foys  doubte  qu'on  ne 
luy  persuade  de  fère  quelques  démonstracions  assez  ex- 
presses en  faveur  de  ceulx  de  sa  religion ,  et ,  possible , 
de  leur  prêter  quelque  secret  secours ,  comme  des  six  ca- 
nons ,  pouldres  et  munitions  qu'èle  a  faict  charger  es  dictz 

(juatre  navyres,  dont  cy  devant  vous  ay  escriptj  car  ilz 
sont  partis  de  Haruich  dès  le  xx\f  du  passé ,  et  sont  allez 
relascher  à  Derthenimue  en  la  coste  de  Cornaille ,  où  ilz 
doibvent  prendre  quelques  vivres  et  parfournir  le  nombre 
qui  leur  deffailloit  de  mariniers;  et  se  dict  qu'ilz  passeront 
du  premier  jour  à  Fallamue ,  qui  est  tout  à  la  pointe  de 
Cornailhe;  d'où  n'y  a  qu'ung  traject  de  xxuij  heures  jus- 
ques  à  la  Rochelle ,  et  que  néanmoings  M".  Ouynter  a  com- 
mandemant  de  temporiser  la  délivrance  desdictes  monitionz 
tant  qu'il  luy  sera  possible,  et  de  ne  la  fère  sans  bonne 
seurté  du  payemant.    « 

Or,  Sire ,  ce  à  quoy  ceulx  cy  aspirent  maintenant  le  plus , 
et  où  ilz  dressent  principalemant  leurs  entreprinses ,  est 
l'Escoce ,  comme  il  leur  semble  qu'ilz  ont  à  ceste  heure  dans 
la  main  les  moyens  de  s'en  prévaloir,  et  sont  aprez ,  tant  qu'ilz 
peuvent,  à  retirer  le  petit  Roy  d'Escoce  en  ce  pays  ;  bien  qu'il 
me  semble  que  les  expédians  qu'ilz  cuydoient  avoir  desjà 
trouvez  pour  parvenir  à  cela ,  et  pour  procéder  sur  les  faictz 
de  la  Royne  sa  mère ,  se  vont  enveloupant  en  plus  de  dilTi- 
cultez  qu'il  n'y  en  a  heu  ung  moys  y  a ,  tant  à  cause  qu'ilz 
ne  sont  bien  d'accord ,  entre  eulx ,  comme  ilz  y  doibvent 
procéder,  que  pour  ne  trouver  ny  l'une  ny  l'autre  partye  des 
Escouçoys  bien  disposés  à  leur  intantion  ;  de  sorte  que  cecy 
sera  pour  prendre  encores  ung  long  trét ,  et  se  sont  les  dictes 
difficultez  augmantées  davantage  par  une  nouvelle  qui  est 
venue ,  que ,  Dieu ,  par  les  mains  de  Monsieur,  frère  de 
Votre  Majesté ,  vous  avoit  donné  une  grand  victoyre  '  sur 
monsieur  le  prince  de  Condé ,  laquelle  nouvelle  ,  encor  qu'on 
ne  la  tieigne  icy  pour  bien  certayne ,  n'a  layssé  pourtant  de 

I.  (^ombiit  de  Jasiiiruil,  livré  le  i  -  iiov('nil)re  i568. 

pourter  quelque  faveur  et  relasche  aulx  affères  de  la  Royne 
d'Escoce ,  et  a  beaucoup  csmeu  ceste  court  et  tout  ce  pays , 
monstrans  les  catholiques  d'en  avoir  grand  plaisir  dans  le 
cueur,  et  au  contraire  ceulx  de  la  nouvelle  religion  en  de- 
meurent fort  estonnez  ,  qui  amoindrissent  tant  qu'ilz  peu- 
vent la  dicte  victoire ,  publians  que  ce  n'est  qu'ung  rencontre 
où  n'y  a  heu  que  cinq  ou  six  cens  hommes  de  pied  desfaictz 
d'ung  chacun  costé.  Il  vous  pléra,  Sire ,  commander  qu'il 
me  soye  faict  ung  mot  sur  ce  bon  succez  ,  affin  que  cela  serve 
de  relever  toutjours  vos  affères  par  deçà. 

J'entans  que  certains  Anglois,  nommez  les  Michelz  de 
Plemmue ,  ont  obtenu  lettres  de  marque  de  ceste  Royne  sur 
les  Bretons  pour  revanche  de  quelques  déprédations ,  que 
lesdictz  Bretons  leur  ont  faictes ,  desquèles  ilz  remonstrent 
n'avoir  peu  avoir  justice  en  France.  Usera  bon ,  Sire ,  qu'il 
soyt  donné  promptemant  advis  de  leur  entreprinse  en  la  coste 
de  Bretaigne,  car  ilz  dilligentent  fort  d'équiper  en  guerre 
deux  vaisseaulx  de  1  ou  Ix  tonneaulx  ,  qu'ilz  veulent  mectre 
du  premier  jour  hors  de  la  rivière  de  Londres ,  et  me  com- 
mander si  j'auray  à  fère  instance  qu'on  ait  à  révoquer  les- 
dictes  lettres  de  marque.  Dom  Johan  de  Castilla ,  cavallier 
espaignol,  est  arrivé  icy  avec  1  ou  Ix  soldatz  ,  qui  n'a  voulu  se 
rembarquer  pour  aller  trouver  le  duc  d'Alva  sans  sauf-con- 
duyt  de  cette  Royne ,  laquelle  s'est  excusée  quelques  jours 
de  le  luy  bailler,  disant  qu'il  pouvoit  passer  oultre  sans  cela , 
mais  enfin  l'ambassadeur  d'Espaigne,  qui  est  icy,  le  luy  a 
faict  délivrer.  Sur  ce  je  prye  Dieu,  etc. 

De  Londres  ce  v''  de  décembre  1568. 

A  LA  Roy  NE. 

Madame ,  le  jour  après  la  datte  de  mes  dernières ,  qui  sont 
du  xxix"  du  passé,  j'allay  trouver  ceste  Royne  à  Anton- 
court  ,  laquelle ,  encore  que  fust  en  quelque  indisposition 
de  sa  santé ,  je  la  trouvay  néanmoings  bien  disposée  de 
m'ouyr  fort  volontiers  dans  sa  chambre  privée ,  où ,  aprez 
aulcungs  privez  propoz ,  qu'il  lui  pleut  me  tenir,  de  la  dou- 
leur qu'elle  sentoit  à  son  cousté  pour  s'y  estre  heurtée  quel- 
ques jours  auparavant ,  en  ung  coche  où  elle  alloit  ung  peu 
trop  viste ,  je  luy  récitay  bien  à  loysir  le  propos  que  m'aviez 
commandé  luy  tenir,  touchant  les  présens  afleres  de  France , 
quasi  aux  propres  termes  que  m'aviez  ordonné  le  luy  dire  , 
et  dressay  principalemant  mon  discours  à  luy  fère  voir  que , 
non  seulemant  Voz  Majestez  avoient  mis  grand  peyne  et 
dilligence  d'obvier  aux  premiers  troubles ,  et  d'éviter  aussy 
les  segondz  ,  mais  encores  de  ne  venir  jamais ,  s'il  vous  eust 
été  possible ,  à  ces  troiziesmes ,  ayans  cerché  du  comman- 
cemant  d'accorder  le  différand  de  la  religion  pour  satisfère 
à  aulcungs  qui  sembloient  estre  meues  de  scrupuls  de  con- 
sciance  en  ceste  cause.  Mais  n' ayans  peu  pour  cella  empes- 
cher  que  les  armes  ne  fussent  prinses ,  vous  leur  aviez  dès 
lors  ottroyé ,  affin  qu'ilz  les  posassent ,  l'exercice  de  leur 
relligion  par  toutes  les  provinces  de  votre  royaulme  avec 
grand  soing  que  les  inimitiez  particulières  qui  pouvoient 
rester  de  ceste  première  guerre ,  demeurassent  estaintes.  Et 
encores  despuys ,  n' ayans  eulx  layssé  pour  cella  d'attempter 
ce  que  la  dicte  Dame  avoit  entendu  de  la  journée  de  Meaulx 
l'année  passée  %  et  de  recommancer  une  guerre  qui  n' avoit 

I.  Le  aç)  sipleiiibie   156;,  In  cour  se  trouvant  près  de  Meaiix,  les  pro- 

esté  de  peu  de  danger  pour  les  personnes  et  pour  l' estât  de 
Voz  Majestez  ,  ny  de  peu  de  dommage  à  votre  royaulme , 
Voz  Majestez  néantmoings,  pour  n'hazarder  ung  si  grand 
nombre  qu'il  y  avoit  de  votre  noblesse  aulx  deu\  armées,  et 
affin  d'espargner  le  sang  de  voz  subjectz ,  avoient  de  rechef 
condescendu  à  leur  confirmer,  et  mesmes  amplifier,  le  libre 
exercice  de  leur  relligion ,  espérant  que  de  là  viendroit  quel- 
que repoz  à  votre  royaulme.  Mais  maintenant  que  vous  avez 
trop  de  preuves  que ,  pour  le  moindre  souspeçon  du  monde , 
et  à  la  plus  légère  occasion  qui  leur  pouvoit  venir,  ilz  re- 
courront incontinant  aux  armes,  sans  qu'on  les  en  peult 
aucunemant  divertir,  comme  j'en  pouvois  en  partye  estre 
tesmoing  pour  avoir  à  cest  effect  esté  dépéché  devei^  la 
Royne  de  Navarre  et  devers  M",  le  prince  de  Condé;  et  que 
par  le  moyen  de  leurs  consistoires ,  et  de  la  forme  de  procé- 
der de  leur  relligion,  ilz  faisoient  assemblée  d'hommes,  d'ar- 
mes ,  de  munitions  de  guerre ,  levées  de  deniers ,  et  souble- 
voient  en  une  heure ,  quant  ilz  vouloient ,  les  provinces , 
et  surprenoient  les  villes  de  votre  royaulme ,  Voz  Majestez 
avoient  bien  voulu,  outre  le  moyen  de  la  force,  essayer 
encores  d'autres  remèdes  propres  pour  interrompre  et  em- 
pescher  leurs  entreprinses ,  et  pour  ceste  cause ,  aviez  faict 
publier  votre  édict ,  du  xxv'  de  septembre ,  pourtant  inter- 
diction de  n'y  avoir  autre  exercice  de  religion  dans  votre 
royaulme  que  dé  la  catholique ,  de  laquelle  Voz  Majestez 
faisiez  proflession ,  ayant  en  cela  suivy  l'exemple  de  la  dicte 
Dame ,  qui ,  à  son  advènemant  à  la  couronne ,  avoit  seu- 
lemant  laissé  en  ses  pais  le  seul  exercice  de  la  sienne  et 


lestants  avaient  formé  le  projet  d'enlever  le  roi  et  la  reine-mère,  (jui  se  reti- 
rèrent en  toute  hâte  à  Paris.  Ce  fut  le  signal  d'une  nouvelle  prise  d'armes. 

mesmes  n'avoit  craint  d'oster  aux  catholiques  la  leur,  bief! 
qu'ilz  fussent  en  plus  grand  nombre  et  des  plus  grands  de 
son  royaulme ,  vous  ayant  ung  de  voz  ambassadeurs ,  qui 
avoit  résidé  près  de  la  dicte  Dame ,  lequel  je  luy  nommay, 
rapporté  que  elle  mesmes  luy  avoit  dict  avoir  esté  meue  et 
conseillée  de  ce  fère  pour  esviter  la  division  de  ses  subjeetz , 
et  garder  que  l'ung  ny  l'autre  party  peut  fère  pratiques  ny 
menées  contre  son  authorité.  Ce  que  le  Roy  et  Vous ,  Ma- 
dame ,  luy  aviez  bien  voulu  fère  représenter  à  part  comme 
ung  affère  qui  touche  la  grandeur  des  personnes  de  sa  qua- 
Hté ,  et  dont  ne  pouvoit  estre ,  si  elle  se  souvenoit  d'estre 
Royne ,  qu'èle  n'en  eust  quelque  ressentimant ,  et  aulmoings 
qu'elle  ne  fust  bien  ayse  que  Dieu  vous  eust  donné  les  bons 
moyens ,  que  vous  aviez  ,  de  demeurer  les  maitres  5  que 
pouviez  fère  estât  de  plus  de  xxnj  mile  hommes  de  cheval , 
et  de  plus  de  deux  centz  enseignes  de  gens  de  pied ,  pour 
vous  en  servir  es  endroicts  où  vous  aviez  besoing  de  forces 
dans  votre  royaulme ,  avec  grand  regret ,  touteffois ,  que 
fussiez  contrains  de  venir  à  ceste  preuve,  mais  c'estoit  pour 
ne  voir  qu'en  puyssiez  essayer  de  plus  gracieuse;  car  co- 
gnoissiez  la  portée  de  votre  estât ,  et  aviez  le  soing  de  la 
conserver  comme  elle  ne  debvoit  autremant  juger  du  deb- 
voir  de  Vos  Majestez  à  aymer,  ou  estre  bien  aymez  de  voz 
subjeetz ,  que  de  celuy  dont  elle  avoit  toujour  uzé  à  bien 
vouloir  et  estre  bien  voulu  des  siens. 

La  dicte  Dame  me  respondit  qu'elle  prenoit  pour  ung 
grand  tesmoignage  de  votre  amytié,  et  de  l'estime  que 
vous  aviez  de  la  sienne,  de  luy  avoir  faict  donner  si  bon 
compte  de  vos  présentes  et  plus  importantes  actions,  de  quoy 
elle  vous  mercyoit  de  tout  son  cueur,  et  qu'elle  estimoyt 
que  c'estoit  encores  des  restes  de  la  négociation  de  M',  de 

Rênes ,  par  lequel  elle  pensoyt  toutesfols  vous  avoir  mandé 
une  si  bonne  response  sur  ce  qui  n'avoit  esté  bien  entendu 
du  message  qu'elle  vous  avoit  faict  fère  par  son  ambassa- 
deur, qu'elle  s'assuroit  que  vous  en  seriez  demeurés  con- 
tans,  et  qu'elle  me  vouloit  francliemant  dire  que,  dans  son 
cueur,  elle  justifyoit  Voz  Majestez  sur  tout  ce  que,  pour 
maintenir  votre  authorité,  et  pour  avoir  l'obéyssance  qui 
vous  est  deue,  vous  avez  entreprins  en  votre  royaulme,  es- 
timant que  vous  portiez  à  votre  estât  et  à  vos  subjectz  la 
mesmes  affection  qu'elle  avoit  au  sien  et  aux  siens;  et 
qu'elle  ne  vouloit  tant  présumer  de  la  façon ,  dont  elle  avoit 
uzé  à  gouverner  son  estât ,  que  vous  en  eussiez  rien  voulu 
imiter  au  vôtre;  car  encorque,  du  commancemant, estant 
meue  du  seul  zèle  de  l'honneur  de  Dieu ,  et  de  sa  consciance, 
elle  eust  estably,  sans  aulcung  contradict,  le  règlemant  de 
sa  religion  dedans  son  royaulme ,  souz  lequel  ses  subjectz 
avoient  despuys  vescu  en  grand  repoz ,  sans  rien  sentir  de 
ces  orages  qui  s'estolent  eslevez  tout  à  l'entour  d'eulx,  si 
ne  pouvoit,  à  son  advis,  quadrer  son  exemple  à  celui  dont 
Voz  Majestez  aviez  présentemant  uzé,  car  ne  luy  estoit 
jamais  advenu  de  changer  ces  édictz ,  ny  en  la  relligion ,  ny 
en  autre  chose,  là  où  il  sembloit  que,  pour  contanter  d'au- 
tres princes,  vous  n'aviez  maintenant  faict  de  difficulté 
d'abatre  l' authorité  des  vôtres.  Puys,  bayssant  la  parolle, 
continua  me  dire  qu'elle  croyoit  certainemant  que  les  feuz 
roys,  voz  prédécesseurs  et  siens,  et  les  autres  princes  et  po- 
tentatz  ,  qui  avoient  cy  devant  régy  la  chrétienté,  avoient 
cognu,  aussy  bien  que  ceulx  qui  régnoient  maintenant, 
que  l'églize  et  la  religion  avoient  heu,  de  leur  temps,  be- 
soing  de  réformacion,  mais  n'y  avoient  voulu  toucher, 
prévoyans  que,   quant  cela  viendroit,  il  admèneroit  les 

troubles  que  nous  voyons,  et  que ,  si  son  advis  eust  esté 
digne  d'être  receu  de  Voz  Majestez ,  elle  vous  eust,  du 
commancemant ,  conseillé  que,  puys  que  Dieu  estait  in- 
voqué en  l'une  et  en  l'autre  relligion  ,  que  vous  n'en  eus- 
siez jamais  permis  que  l'une ,  mais  puysque  déjà  vous  aviez 
au  proiïit  et  instance  d'ung  grand  nombre  de  voz  subjectz 
ottroyé  les  deux ,  elle  avoit  opynion  que,  scllon  le  dire  des 
anciens,  encor  que  la  loy  en  fust  ung  peu  dure ,  que  vous 
la  debviez  néanmoings  avoir  supportée  quelque  temps,  et 
ne  la  rompre  ainsi  à  l'appétit  des  ungs,  sans  avoir  premiè- 
rcmant  pourveu  à  l'intéretz  des  autres ,  mesmes  en  temps 
que  les  armes  estoient  desjà  prinses ,  qui  semblent ,  par  là  , 
estre  maintenant  dressées  contre  tous  ceuh  qui  font  prof- 
fession  de  mesmes  relligion,  et  qu'elle  ne  ledisoit  toutes- 
fois  pour  pourter  davantage  le  faict  de  ceulx  cy ,  car  elle 
n' avoit  obligation  à  eulx ,  ny  espérance  en  leurs  forces,  s' ap- 
puyant seulemant  sur  la  faveur  de  Dieu  et  de  Testât  qu'èlc 
tenoit  de  luy,  et  sur  la  bienvueillance  que,  par  bienfaictz 
et  bons  trettemans,  elle  s'estoit  acquise  de  ses  subjectz ,  ny 
ne  vouloit  aussi  par  là  taxer  en  rien  l'ordre  et  sage  con- 
duicte  de  voz  afieres,  ayant  respondu  à  quelques  ungs,  qui 
disoient  désirer  que  la  France  fust  aussi  bien  governée 
qu'estoit  l'Angleterre,  qu'elle  tenoit  votre  prudance  pour 
trop  plus  esprouvée  que  la  sienne,  et  que,  si  quelqu' autre 
prince,  quel  qu'il  soyt,  en  la  chrétienté,  non  que  une 
simple  femme,  comme  elle  est,  heust  heu  à  démesler  de 
telles  difficultez  que  vous,  il  s'y  fust  possible,  trouvé  plus 
empesché,  et,  possible,  fust  tombé  en  plus  d'inconvénians 
qu'il  n'en  estoit  advenu  à  Yoz  Majestez  ,  qui,  pour  toutes 
ces  sublévations,  guerres  et  doubteux  combatz ,  n'aviez  en- 
cores  perdu  un  seul  pied  de  terre;  mais  qu'elle  m' avoit  tout 

ouvertemant  voulu  dire  son  opynion  sur  ce  que  je  luy  avois 
proposé,  bien  qu'estant  Royne,  comme  elle  est,  elle  ne 
pouvoit  en  rien  se  sentir  si  conjointe  ne  si  intéressée  en  la 
cause  des  autres,  comme  elle  faisoit  en  celle  de  Yos  Ma- 
jestez,  en  laquelle  vous  pryoit  croire  qu'elle  procèderoit, 
avec  autant  de  bonne  intantion  et  de  droicteure,  comme  si 
elle  avoit  l'honneur  d'estre  une  segonde  mère  du  Roy. 

Je  ne  vouluz  entrer  en  reppliques,  parce  qu'ayant  la  dicte 
Dame  faict  son  parler  assez  long,  j'eusse  outrepassé  la  me- 
sure d'une  audiance;  seulemant  la  pryai  de  croyre  que  vous 
n'aviez  prins  les  armes,  ny  faict  votre  édict,  à  l'appétit 
d'autres  princes,  et  moings  à  l'instance  d'aulcungs  parti- 
culiers, mais  que  cela  estoit  procédé  du  seul  mouvemant  de 
Voz  Majestez,  qui  ne  prétandés  autre  chose  par  là,  aveC 
l'honneur  de  Dieu,  que  de  restablir  votre  royaulme,  et  re- 
couvrer l'obéyssance  de  voz  subjectz,  l'assurant,  au  reste, 
qu'elle  trouveroit  toute  correspondance  de  bonne  et  ferme 
amytié  en  Yoz  Majestez.  Et  affin  d'y  procéder  plus  claire- 
mant,  je  la  supplioys  qu'elle  vous  voulût  fère  entendre  à 
quelle  entreprinse  elle  dépeschoit  ces  quatre  ou  cinq  navyres 
de  guerre  qu'elle  avoit  naguères  faict  armer. 

Elle  me  respondit  qu'elle  ne  faisoit  doubte  qu'on  ne  vous 
eust  faict  plusieurs  rapportz  là  dessus ,  mais  elle  vous  prioyt 
de  croire  que  c' estoit  seulemant  pour  l'occasion  des  mar- 
chandises ,  que  ses  subjectz  avoient  à  porter  et  rapporter 
de  Flandres ,  et  pour  la  flotte  qu'ilz  avoient  envoyée  pour 
les  vins  à  Bourdcaux ,  qui  estimoient  le  tout  estre  en  danger 
à  cause  des  pirates ,  et  Portugais ,  et  de  tant  de  gens  de 
guerre ,  qui  passent  et  repassent  maintenant  en  ceste  mer, 
dont  n'a\oit  peu  fère  de  moings  que  d'accorder  à  sesdictz 
subjectz  quatre  de  ses  na>yres  pour  rendre  la  navigation  as- 

surée,  et  que  ce  n'estoit  pour  vous  porter  aulcung  dom- 
mage. 

De  faict,  Madame,  la  patante,  qui  a  esté  dépeschée  à 
mestre  Oynter  visadmiral ,  pour  la  charge  desdictz  navyres, 
ne  porte  autre  chose  que  cella.  Bien  ay  je  entendu  qu'on  luy 
a  baillé  une  autre  commission ,  à  part ,  qui  est  seulemant 
signée  de  la  main  de  la  dicte  Dame ,  en  faveur  de  ceulx  de 
la  Rochelle. 

Pour  la  fin ,  je  dis  à  la  dicte  Dame ,  que  je  ne  voulois 
conclurre  mon  audiance  sans  une  très  expresse  recomman- 
dacion ,  que  Vos  Majestez  m'aviez  commandé  luy  fère, 
pour  la  Royne  d'Escoce ,  et  pour  sesafleres;  ny  sans  la 
remercyer,  de  votre  part,  du  secours  qu'elle  luy  avoit 
prommis,  si  bon  et  si  grand  qu'elle  n'auroit  besoing  d'en 
demander  à  nul  autre  prince ,  pour  estre  remise  en  son 
estât,  dont  la  pryoys  vouloir  accomplir,  par  œuvre,  ce  qu'elle 
luy  avoit  promis  de  parole  ;  affin  que  ceste  princesse  eust 
occasion  de  louer  Dieu  de  la  confiance  et  refuge,  qu'elle 
auroit  trouvé  en  la  dicte  Dame. 

A  quoy  elle  me  respondit  qu'elle  délibéroit  certayne- 
mant  donner  tout  le  secours,  qu'en  bonne  consciance  et 
sans  la  maculer,  elle  pourroit  à  la  Royne  d'Escoce,  et 
qu'elle  ne  voudroit,  pour  chose  du  monde,  que  ses  paroles 
en  cela  vinssent  à  estre  démentyes  de  ces  eflectz ,  et  qu'elle 
accompliroit  les  promesses  qu'elle  luy  avoit  faictes,  dont 
estoit  après  à  fère  voir  le  discours  de  son  faict  aux  plus 
grandz  et  plus  notables  personnaiges  de  son  royaulme, 
affin  que,  s'ilz  la  jugeoient  estre  en  bonne  cause,  il  ne 
luy  fust  rien  espargné ,  de  ce  qui  seroit  en  son  moyen  et 
puissance,  pour  la  remètre  en  son  estât.  Aussy  s'ils  trou- 
voient  qu'il  ne  fust  ainsy ,  qu'on  l'excusât  si  elle  ne  luy 
1.  3 

donnoit  la  consolation  que  son  honneur  et  sa  consciance  ne 
luy  pourroient  permètre ,  et  qu'elle  supplyoit  Voz  Majestez 
de  n'adjouxter  foy  à  aulcung  rapport  qu'on  vous  list  de 
cest  affère  jusques  à  ce  que,  par  son  ambassadeur  ou  par 
quelque  autre  gentilhomme  qu'elle  envoyeroit  exprès  devers 
vous ,  elle  le  vous  feroit  entendre ,  estant  la  qualité  de  la 
personne  et  de  la  cause ,  dont  il  estoit  question ,  si  grandes 
qu'elles  ne  debvoient  passer  sans  l'advis  et  approbation  des 
plus  grandz  princes  de  la  chrétienté. 

Sur  ce ,  en  prenant  congé  de  la  dicte  Dame ,  je  luy  dis 
que  les  yeux  de  toutz  les  gens  de  bien  du  monde  estoient 
tournez  sur  les  déportemans  dont  elle  useroit  au  soulage- 
mant  des  afflictions  et  adversités  de  ceste  princesse,  que 
Dieu  avoit  humiliée  souz  le  refluge  de  la  bonté  et  huma- 
nité qu'elle  avoit  espéré  trouver  en  elle.  Et  comme,  en 
sortant  de  la  chambre,  je  saluois  le  duc  de  Norfoc,  elle 
le  fit  appeller,  et  les  sieurs  commissaires  de  cest  aflere, 
qui  estoient  venuz  ce  mattin  de  Londres,  pour  leur  re- 
monstrer  quelque  chose  là  dessus,  lesquelz  elle  dépescha, 
le  soyr  mesmes ,  dont  despuis  ilz  ont  vacqué  deux  jours  à 
leur  commission. 

J'ai  bien  voulu ,  Madame ,  vous  rendre  cest  ample  compte 
des  propoz  de  ceste  princesse,  quasi  au  mesmes  paroles  et 
mesmes  ordre  qu'elle  me  les  a  dictz ,  affin  que  vous  cog- 
noissiez  que  je  n'ay  failli  à  voz  commandemantz ,  et  que 
puyssiez  juger  par  iceulx  ce  qu'elle  peult  avoir  en  son  in- 
tantion.  Cepandant  je  prendray  garde,  tant  quil  me  sera 
possible,  à  ses  eflectz;  et  prieray  Dieu,  etc. 

De  Londres  ce  v^  de  décembre  1568, 


T  DEPESCHE 

—  du  X*  de  décembre  1568.  — 
( Emoyée par  Jean  Pigoii ,  dict  le  Tourne. ) 

Victoires  remiwrlées  en  France  par  Monsieur,  frère  du  roi,  et  par  le  duc 
d'Auniale.  —  Remontrances  présentées  à  Elisabeth  au  nom  de  la  l'eine 
d'Ecosse. 

Au  Roy. 

Sire ,  par  voz  lettres  à  monsieur  de  La  Forest  mon  pré- 
décesseur, du  xxnf  du  passé,  lesquèles  il  a  receues  en 
chemin,  et  me  les  a  envoyées  icy,  j'ay  heu  confirmation 
de  la  bonne  nouvelle  de  ces  deux  victoires  qu'il  a  pieu  à 
Dieu  vous  donner,  l'une  en  Guyenne  par  les  mains  de 
Monsieur,  frère  de  Votre  Majesté,  et  l'autre  en  Lorrayne, 
par  les  mains  de  M'.  d'AumalIe,  toutes  deux  bien  à  propoz 
pour  rellever  voz  afleres  en  votre  royaume ,  et  pour  leur 
donner  repputation  envers  les  estrangers.  Je  les  ay  repré- 
sentées à  ceste  Royne  en  la  mesme  vérité  de  voz  lettres , 
non  du  tout  semblable  à  plusieurs  autres  récitz  que  je 
sçay  qu'on  luy  en  avoit  faict,  et  luy  ay  dict  qu'estimant 
Votre  Majesté  ceste  journée  n'apartenir  à  vous  seul  ains 
estre  au  commung  profiit  des  autres  légitimes  princes  de 
la  terre,  vous  en  aviez  incontinant  voulu  fère  part  à  elle, 
comme  à  votre  principale  alliée  et  confédérée  bonne  seur, 
ayant  opynion  qu'elle  en  recepvroit  plaisir,  tant  pour  la 
bonne  affection  qu'elle  pourtoit  à  la  prospérité  de  vos 
affères,  que  pour  voir  qu'il  plaisoit  à  Dieu  monstrer,  à 
ceste  heure,  ung  juste  jugemant  sur  l'équité  de  votre 
cause  contre  aulcungs  de  voz  subjectz ,  dont  espériez  que 

l'exemple  en  serviroit  aussy  à  contenir  les  siens.  A  quoy 
la  dicte  Dame  m'a  respondu  qu'elle  louera  toujour  Dieu 
des  bons  et  heureux  succez  de  voz  afîères,  mesmes  en  ce 
qui  reviendra  à  la  conservation  de  votre  grandeur  et  au- 
thorité  sur  voz  subjetz ,  qui  ne  pouvoit  estre  que  cecy 
ne  servyst  aulcunemant  à  establir  et  confirmer  l'obéyssance 
des  autres  princes  sur  les  leurs ,  bien  que  pour  son  regard 
elle  n'estoit  en  aulcune  peyne  ny  deffiance  des  siens,  et 
qu'elle  vous  mercyoit  grandemant  du  soing  que  Votre 
Majesté  avoit  heu  de  lui  en  fère  entendre  le  discours,  qui  ne 
l'eussiez  peu  mander  à  personne  de  ce  monde  qui  en  receût 
plus  de  plaisir  qu'elle  faysoit,  bien  qu'elle  ne  vouloit  laisser 
de  me  dire,  qu'encore  qu'elle  n'eust  aucuiie  pratique  ny 
cognoissance  en  France,  si  avoit  elle  tant  ouy  parler  de 
la  beauté  de  ce  royaulme,  et  des  illustres  races  et  grand 
noblesse  d'icelluy,  qu'elle  avoit  ung  très  grand  regret  d'en 
entendre  ainsi  la  désolation  et  les  grandz  meurtres  que  s'i 
commettoient ;  et  qu'elle  heust  voulu  de  bon  cueur  que 
Vos  Majestez  heussent  bien  prins  la  bonne  intantion  dont 
elle  avoit  uzé  à  procurer  la  paix  :  mais  ce  seroit  quant  il 
plairoit  à  Dieu ,  qui  en  la  fin  y  feroit  venir ,  comme  elle 
espéroit ,  beaucoup  de  bien  de  tant  de  maulx  que  les  hommes 
y  commettoient.  Je  luy  ay  reppliqué  que  Voz  Majestez 
avoient  essayé  toutz  autres  moyens  pour  cuyder  esviter 
ceulx  cy,  mais  qu'enfin  vous  aviez  esté  contraintz  de  re- 
courir à  ces  extrêmes  remèdes ,  lesquelz  espériez  que  se- 
roient  salutaires  à  vous  et  à  votre  royaulme. 

Or,  Sire,  le  seul  bruyt  qui  estoit  desjà  venu ,  bien  qu'in- 
certain, de  ces  victoires,  le  xx''  du  passé,  avoit  engendré  je 
ne  sçay  quel  changemant  aux  volontés  et  délibérations  de 
ceulx  cy,  qui  commen^oient,  en  aulcunes  choses,  procéder 

plus  considéréemant  ez  alîères  de  la  Roy  ne  d'Escoce,  et 
aller,  en  d'autres,  plus  retenuz  envers  le  conseiller  Cava- 
gnies,  qu'ilz  n'avoient  encore^  faict.  Ce  que  sentans,  de 
leur  costé,  les  parties  adverses  de  la  dicte  Royne  d'Escoce, 
ils  ont  uzé  d'une  extrême  sollicitation  et  dilligence,  ces 
jours  passez ,  envers  leurs  commissères ,  pour  fère  déter- 
miner aucungs  pointz  qui  seroient  de  grand  préjudice  à  la 
dicte  Dame,  s'ilz  se  résolvoient  par  l'opynion  de  ceulx  qui 
ne  veulent  son  bien.  Et  le  dict  Cavaignes  ayant  mis  grand 
peyne  d'amoindrir,  tant  qu'il  a  peu,  voz  victoires,  pour 
soustenir  la  réputation  des  alîères  de  monsieur  le  prince  de 
Condé ,  a  vifvemant  procuré  que  certain  eschange  de  séel , 
qu'il  a  offert  pour  des  pouldres  et  salpêtres  se  conclùd;  mais 
ny  l'ung  ny  l'autre  n'a  encores  obtenu  sa  demande,  bien 
que  je  ne  favs  doubte  que  bien  tost  ilz  n'y  parviènent, 
parce  que  ceulx  qui  ont  icy  plus  d'authorité  portent  gran- 
demant  leur  faict.  Et  M",  le  cardinal  de  Chastillon  a  esté  le 
uj"  de  ce  mois  à  Antoncourt  pour  tretter  de  ces  choses  de 
France,  et  aussy  de  Flandres,  avec  ceste  Royne,  laquelle 
estant  sortye,  ce  jour,  à  lavolerye,  il  l' alla  trouver  aux 
champs,  et  le  principal  propos,  qu'à  ce  que  j'entends,  il 
luy  tinst,  fust  de  la  persuader  qu'elle  ne  voulût  se  descou- 
rager,  ny  mal  espérer  de  la  lin  de  ceste  guerre,  et  qu'elle 
print  confiance  de  l'équité  de  la  cause,  de  la  valleur  et  pru- 
dance  de  ceulx  qui  la  conduysent ,  et  des  bons  moyens  qu'ilz 
ont  de  la  soustenir.  Je  croy  que  tout  cella  n'esmeuvera  da- 
vantage ceste  princesse,  et  qu'elle  attandra  aulx  évène- 
mans  et  effectz  ,  que  le  temps  et  les  armes  conduyront. 

Mestre  Oynter,  avec  les  nij  grandz  navires  de  la  dicte 
Dame,  estoit  encores,  le  vj  du  présent,  à  Plemmue.  L'on 
m'a  dict  que  Chatellier  Portault  en  estoit  party  le  vij ,  avec 


vj  vaisseaulx  équippez  en  guerre,  et  qu'il  manda  à  ceulx 
qui  luy  ont  preste  de  l'argent  pour  les  armer,  qu'il  les 
payeroit  bien  tost  des  prinses  qu'il  feroit  en  ce  voyage. 
J'entendz  qu'il  a  esté  rapporté  à  ceste  Royne  qu'aucungs 
de  ces  gentilshommes  anglois ,  qui  estoient  allez  pour  leur 
plaisir  trouver  monsieur  le  prince  de  Condé,  avoient  esté 
prins  en  quelque  rencontre,  et  qu'on  les  a  voit  faict  pendre, 
de  quoy  elle  estoit  si  marrye  qu'elle  avoit  dict  qu'elle  s'en 
vengeroit.  Je  mettray  peyne  de  sçavoir  mieulx  la  vérité  de 
ce  propoz.  L'on  a  faict  en  ceste  court,  parmy  les  seigneurs, 
une  cueilhète  de  cent  livres  esterlin ,  qui  sont  environ  trois 
centz  trente  trois  escus,  pour  l'entretènemant  des  ministres 
estrangers,  qui  sont  passez  de  France,  et  de  Flandres,  en  ce 
pays,  et  les  deniers  ont  esté  mis  ez  meins  de  trois,  nommez 
Cousin ,  Roches  et  Meynier,  pour  les  distribuer  aux  autres. 
Les  depputez  de  la  Royne  d'Escoce,  ayant  veu  la  presse 
et  instance  que  les  parties  adverses,  comme  j'ay  dict  cy 
dessus,  ont  faict,  toutz  ces  jours,  pour  fère  recepvoir  les 
faictz  par  eulx  proposés  contre  elle,  aCfin  d'estre  admis  à 
les  vériffier,  ont  craint  qu'ilz  fussent  en  cella  pourtez  par 
aulcungs  des  commissères  plus  principaulx ,  et,  à  ceste  cause, 
ont  présenté  une  remonstrance  parescript  à  la  Royne  d'An- 
gleterre, pourtant  deux  chefs,  l'ung  qu'elle,  estant  Royne 
sur  beaucoup  de  subjectz ,  ne  souffrît  que  des  subjectz  le- 
vassent ainsi  des  calompnies  contre  leur  Royne,  mesmes 
qu'elle  avoit  prommis  à  la  Royne  d'Escoce  de  n'escouter 
jamais  ses  rebelles  que,  premièremant  elles  deux  n'eussent 
parlé  ensemble.  En  quoy  sembloit  que  la  dicte  Royne  d'Es- 
coce avoit  occasion  de  se  plaindre  de  ce  que  si  favorable- 
mant  elle  les  avoit  desjà  ouys,  mesmes  que  leur  dicte  mai- 
tresse  ne  leur  avniJ  baillé  aulcung  pouvoir  do  respondro  à 

leurs  dictes  calompnies,  ny  d'entrer  en  rien  de  connivant 
avecques  eulx.  Et  que  la  dicte  Royne  d'Angleterre,  pour  le 
debvoir  de  sa  royale  grandeur  envers  celle  delà  Royne  d'Es- 
coce,  qui  estoit  de  semblable  qualité  et  sa  proche  parante, 
voulût  fère  arrester  prisonniers  lesdictz  adversaires,  comme 
crimineulx  de  lèze  majesté,  pour  avoir  trop  dict,  et  trop  es- 
cript,  ettrop  prononcé  demal  contre  leur  souverayne.  L'autre 
chef  de  leur  dicte  remonstrance  portoit,  qu'estant  question 
dufaict  apartenant  à  la  repputation ,  et  à  Testât  de  leur  Royne 
et  Maitresse,  ilz  requerroient  que  la  Royne  d'Angleterre 
luy  donnât  lieu  et  moyen  de  venir  en  ceste  ville  de  Londres 
pour  tretter,  et  comuniquer,  en  personne,  avecques  elle  de 
ses  affères,  comme  avec  sa  bonne  seur,  sans  approuver  tou- 
tesfois  que  la  cognoissance  d'elle,  ny  de  ses  dictes  affères, 
apartînt  en  rien  à  la  dicte  Royne  d'Angleterre,  bien  que, 
pour  plus  grand  esclarcissemant  de  son  innocence,  elle  n'au- 
roit  que  bien  agréable  que  toute  la  noblesse  d'Angleterre, 
et  les  ambassadeurs  de  France  et  d'Espaigne,  y  fussent  pré- 
sens. A  laquelle  remonstrance  ayant  la  dicte  Dame,  d'elle 
mesmes,  voulu  fère  quelques  responses  de  reffuz ,  et  luy 
ayant  l'évesque  de  Ros  vivemant  incisté  par  raison  dedroict 
et  de  justice,  elle  enfin  luy  a  dict,  qu'ayant  esté  toutjour 
son  intantion  de  procéder  en  l'endroict  de  la  Royne  d'Es- 
coce,  sa  bonne  seur,  comme  elle  pryoit  Dieu  de  procéder 
envers  elle,  elle  remettoit  à  ceulx  de  son  conseil  la  dicte  re- 
monstrance comme  ung  affère  très  important,  avec  com- 
mandemant  que  la  raison  et  équité  y  fussent  entièremant 
suyvies.  Et  ainsi,  les  commissères  se  sont  rassamblés  trois 
fois  despuys  huyct  jours,  et  ont  envoyé  aulx  advocatz,  et 
gens  de  loi  de  ceste  ville,  entre  autres  au  conseiller  Cava- 
gnies,  des  articles  qu'ilz  ont  tiré  de  la  dicte  remonstrance, 

aflin  d'en  avoir  leur  advisj  et,  par  lesdictz  articles  ilz  pré- 
tandent  inférer  que  la  dicte  Royne  d'Escoce  demande  estre 
ouye,  en  personne,  devant  la  Royne  d'Angleterre,  n'aprou- 
vant  toutesfois  sa  juridiction ,  et  que  ce  soyt  en  la  présence 
de  la  noblesse  d'Angleterre,  et  des  ambassadeurs  de  France 
et  d'Espaigne,  en  ceste  ville  de  Londres.  Sur  lesquelz  ar- 
ticles j'entendz  que  lesdictz  advocatz  ont  escript  aucunes 
raisons  de  droictpour  attribuer  la  juridiction  de  la  personne, 
et  de  la  matière,  à  la  dicte  Royne  d'Angleterre,  et  estiment 
ceste  volontaire  olFre  de  la  dicte  Royne  d'Escoce  d' estre 
ouye  si  importante  qu'ilz  sont  d'advis  qu'on  luy  concède 
tout  ce  qu'elle  requiert,  pourveu  que  ne  soyt  au  préjudice 
de  la  grandeur  et  authorité  de  la  dicte  Royne  d'Angleterre, 
affin  qu'on  n'ait  que  dire  de  la  façon  qu'on  aura  procédé 
en  ceste  affère,  tant  y  a  qu'on  obtiendra  mal  aysémant  que 
la  dicte  Dame  vieigne  tretter,  icv,  en  personne,  de  ses  af- 
fères.  Ses  depputez  s'employent  à  deffendre  vertueusemant 
sa  cause,  mesmemant  l'évesque  de  Ros,  Milhor  Herys  et 
le  sieur  de  Rethon,  et  heust  esté  bon,  comme  j'ay  escript 
par  mes  précédantes,  que  quelque  suffizant  advocat  heust 
esté  icy  pour  leur  ayder  à  desduyre  encores  mieuk  ses 
droictz ,  affin  de  garder  que  les  commissères  n'entreprins- 
sent  plus  avant  sur  iceulx  qu'il  n'est  loysible  de  le  fère; 
mais  semble  qu'il  ne  seroit  plus  à  temps  d'en  envoyer  à 
ceste  heure,  ung  de  Paris,  car  les  parties,  des  deux  costez, 
pressent  d'avoir  l'expédition  de  ceste  conférance  dans  vnj. 
jours,  mesmes  qu'il  s'entand  que,  pendant  leur  absance 
par  deçà,  la  guerre  s'est  renouvellée  en  Escoce,  ayant  le 
secong  filz  du  duc  de  Ghatèlerault  surprins  quelques  cha- 
teaus  et  se  préparans  les  contes  d'Arguil  et  de  Hontèle,  et 
le  sieur  de  Seton ,  qui  est  despuvs  naguyères  sorty  du  cha- 

teau  de  Lislebourg,  à  quelques  nouvelles  entreprinses,  à 
quoy  le  comte  de  Mora  se  haste  d'aller  remédier,  s'il  peust. 
Il  semble  qu'on  n'ait  trouvé,  icy,  le  comte  de  Mora  si  facile 
qu'il  ait  voulu  condescendre  à  chose  qui  peult  torner  à  la 
diminution  de  la  couronne  d'Escoce,  ny  au  préjudice  du  petit 
prince  du  pays ,  ny  contre  l'alliance  qu'ilz  ont  avecques  la 
couronne  de  France.  Je  prendray  garde  à  ce  qui  survien- 
dra à  ceste  affère,  et  autres ,  qui  toucheront  icy  votre  service , 
alïin  d'en  donner  ordinairement  advis  à  Votre  Majesté ,  à 
laquèle  je  bayse  très  humblemant  les  mains  et  prye  Dieu,  etc. 
De  Londres  ce  x''  de  décembre  1568. 

Ainsi  que  je  fermois  la  présente,  l'on  m'est  venu  ad- 
vertir  que  M' .  Oynter  estoit  party  dès  hier  mattin  de  la 
coste  de  deçà,  et  avoit  prins  la  route  de  la  Guyenne.  Je 
mectray  peyne  d'en  sçavoir  le  certain. 

A  LA  Roy  NE. 

Madame ,  par  mes  précédantes ,  du  v"  du  présent ,  Yoz 
Majestez  auront  veu  les  responses  que  ceste  Royne  m'a 
faictes  sur  ce  que  m'avez  commandé  luy  dire ,  et  comme 
elle  a  monstre ,  en  toutz  ses  propoz  ,  de  n'avoir  rien  moings 
en  volonté  que  de  vous  commancer  ouvertemant  la  guerre, 
dont  je  ne  fays  doubte  que  les  deux  victoires  ,  qu'il  a  pieu  à 
Dieu  vous  donner,  l'une  par  le  bonheur  et  conduicte  de 
Monsieur,  filz  et  frère  de  Yoz  Majestez  ,  et  l'autre  par  celles 
de  monsieur  d'Aumalle,  ne  la  facent  encores  mieux  résoul- 
dre  de  persévérer  en  la  paix  ,  que  Dieu  luy  a  donnée  avec 
^oz  Majestez.  Ellereceutla  nouvelle  desdictes  victoires  par 
ung  des  gens  de  son  ambassadeur,  qui  est  en  France  ,  lors- 
que j'estois  encore  dans  sa  chambre;  mais  elle ,  ny  pas  ung 

(le  ces  seigneurs ,  ne  m'en  firent  ung  seul  mot ,  tant  que  je 
fus  à  Antoncourt  :  bien  sembla  que  le  dict  ambassadeur  luy 
en  heust  escript  assez  à  l'incertain ,  car  aucungs  des  siens 
envoyèrent  despuys  devers  moy  pour  sçavoir  si  j'en  avois 
lettre ,  dont  ay  esté  très  ayse  d'avoir  en  main  tenant  de 
quoy  pouvoir  fère  le  vray  discours  du  tout  à  la  dicte  Dame , 
sellon  le  contenu  de  voz  dernières ,  laquelle  a  monstre  ,  et 
en  paroles ,  et  en  contenance ,  qu'elle  en  estoit  bien  fort 
ayse,  et  qu'elle  ne  pouvoit  par  ce  bon  commancemant  que 
bien  espérer  de  l'yssue  de  vos  alfères ,  donnant  beaucoup 
de  louanges  à  Monsieur ,  et  projettant  beaucoup  de  gran- 
deur et  plusieurs  hautes  entreprinses  de  luy  à  l' advenir; 
et  j'ay  adjouxté  à  sa  valeur  aux  armes ,  la  perfection  des 
autres  dons  et  grâces ,  dont  Dieu  avoit  voulu  orner  et  em- 
bellir l'esprit  et  la  personne  de  mon  dit  Sieur,  ce  qu'elle  a 
escouté  fort  volontiers.  Et  a  respondu  toutes  choses  à  sa 
louange,  comme  je  l'escrips  à  mon  dit  Sieur,  vous  suppliant 
très  humblemant ,  Madame ,  commander  que  la  lettre  luy 
soyt  envoyée  ,  en  laquelle  je  luy  fays  aussy  mention  que 
ceste  nouvelle  a  assez  esmeu  ceste  court ,  et  tout  ce  païs , 
n'ayans  peu  les  bons,  qui  désirent  la  prospérité  de  Yoz  Ma- 
jestez  ,  se  garder  qu'ilz  ne  luy  en  ayent  avecques  joye  donné 
mille  bénédictions ,  et  au  contraire ,  ceux  qui  veulent  notre 
ruyne  en  sont  demeurez  bien  estonnez  ,  qui  célébroient  au- 
paravant l'armée  de  monsieur  le  prince  de  Gondé  estre  si 
forte ,  et  les  cappitaines  qui  y  commandent  si  vaillans  et 
expérimantez  ,  que  rien  ne  pourroit  durer  à  eulx  ,  et  que  ce 
ne  seroit  peu,  à  leur  dire,  que  d'oser  attandre  mesmesenlieu 
bien  avantageux  sa  venue,  non  que  d'affronter  son  armée 
comme  Monseigneur  a  faict ,  rompre  ses  gens  de  pied  et  luy 
oster  son  lougis.  Et  i'i  ce  que  aulcungs ,  pour  luy  amoindrir 

sa  victoire ,  avoieiit  faict  courre  ung  bruyt  que  ce  u'estoit 
qu'ung  rencontre ,  où  il  estoit  mort  environ  v  cens  hommes 
de  pied  des  leurs  et  bien  nj'=  des  nôtres,  j'ay  pryé  la 
dicte  Dame  de  croyre  que  non  seulemant  ce  que  je  luy  en 
avoys  dict  estoit  très  véritable ,  mais  que  bien  tost  elle  ver- 
roit ,  soubz  votre  bonne  conduicte  et  souz  la  bonne  fortune 
du  Roy  et  bon  heur  de  mon  dit  Sieur,  advenir  tant  d'autres 
bons  succez  que  ceulx  qui  les  déguysoient  seroient  en  fin 
contraintz  de  les  croyre,  et  nous  d'en  louer  Dieu. 

Aucungs  personnages  de  discours ,  voz  serviteurs ,  qui 
sont  icy,  craignent  que  certaine  entreprinse ,  qu'ilz  ont  en- 
tendu avoir  esté  exécutée  par  les  soldats  de  Metz  sur  une 
ville  et  château  du  duc  de  Deux  Pontz ,  ne  soyt  prinse  à 
mal  de  tout  Testât  de  l'Empire,  n'ayant  le  duc  d'Alva 
voulu  entreprendre  de  poursuyvre  sa  première  victoire , 
qu'il  a  heue  contre  le  conte  Louys  de  Naussau ,  un  seul 
pas  dans  les  terres  impériales ,  et  estiment  qu'il  sera 
bon  de  n'attempter  rien ,  pour  encores ,  de  ce  costé ,  et 
qu'on  remette  à  ung  autre  temps  la  vangeance  des  tortz 
que  les  Allemans  nous  font ,  affin  de  n'attirer  plus  de  guerre 
de  ne  mètre  les  princes  de  l'Empire  contre  Vous,  qui 
sont  toutzjours  ligués  à  la  deffence  les  ungs  des  autres.  Une 
partye  de  l'argent  qu'on  envoyoit  d'Espaigne  au  duc  d'Alva 
est  arrivée ,  à  saulvemant ,  en  Anvers ,  et  le  reste  est  encores 
en  quelques  navires  qui  sont  à  Plemmue ,  pour  la  seure 
conduicte  desquelz  ceste  Royne  a  mandé  à  aulcungs  de  ses 
cappitaines  de  mer  qu'ilz  ayent  à  leur  fère  escorte ,  quant 
ilz  seront  prêts  à  partir.  Je  bayse  très  humblemant  les  mains 
(le  Votre  Majesté ,  et  prye  Dieu ,  etc. 

De  Eondres  ce  x°  de  décembre  1568. 

Vr  DÉPESCHE 

—  du  XV "  de  décembre  1568.  — 
{Ern'oj-ée  par  Robert  Vauquelin  jusque.s  à  Dièpe.  ) 

Départ  d'une  expédition  maritime.  —  Conseil  dans  lequel  a  été  agitée  la 
question  de  la  f^uerre  contre  la  France.  —  Consultation  sur  si.v  articles 
prétendus  tirés  des  remontrances  de  la  reine  d'Ecosse. 

Au  Roy. 

Sire,  pour  vériffier  ce  que,  par  postille,  j'ay  adjouxté  à 
mes  dernières,  du  x''  du  présent,  touchant  M^  Oynter 
visadmiral  d'Angleterre,  j'ay,  despuis,  envoyé  sçavoir,  au 
vray,  s'il  estoit  encores  party  de  la  coste  de  deçà  :  et  m'a 
esté  rapporté,  Sire,  que,  pour  certain ,  il  a  faict  voile  avec 
les  nij  grandz  navires  de  ceste  Royne ,  et  disent  aulcungs 
que  c'est  vers  la  Guyenne  droict  à  la  Rochelle,  pour  con- 
signer au  prince  de  Condé  les  canons ,  poudres  et  munitions, 
dont  cy  devant  je  vous  ayamplemantescript.  Autres  disent 
qu'il  est  allé  relascher  derechef  vers  le  cap  de  Cornaille  à 
Falamue,  d'oii  n'y  a  qu'ung  traject  jusques  à  la  Rochelle. 
Autres  veulent  présumer  qu'il  est  allé  à  Blaye.  Quov  que 
soit ,  Chatelier  Portault  estoit ,  de  hien  peu  de  temps ,  party 
devant  luy  de  Plemmue ,  avec  six  petitz  vaisseaulx  équip- 
pez  en  guerre ,  où  il  y  a  de  quatre  à  cinq  cens ,  que  Fran- 
çois, queFlammens,  et  peuvent  estre,  en  tout,  tant  de 
marmiers  qu'autres,  en  ceste  Hotte,  environ  mille  ou  xj'^ 
hommes;  mais  n'y  a  assez  d'Anglois  pour  mectre  en  terre, 
ny  mesmes  sufTizant  nombre  pour  la  garde  et  conduicte 
desdictz  grandz  navires.  Je  n'ay  encores  descouvert  davan- 
tage de  leur  entreprinse  que  ce  que  je  vous  en  ai  mandé, 

le  xxix"  du  passé,  tant  y  a  que  plusieurs  argumans  me 
confirment  de  croire  que  ceste  Royne  n'entreprandra,  pour 
encores,  de  vous  fère  ouvertemant  la  guerre;  première- 
mant,  pour  ce  qu'elle  a  ung  meilleur  object  où  adresser  ses 
entreprinses  dedans  ceste  mesmes  isle,  trop  plus  aysé  et 
moings  dangereux  pour  elle  que  ne  seroit  cestuy  cy ,  qui 
est  l'Escoce,  où  elle  et  les  siens  monstrent  avoir  grand  af- 
fection d'y  fère,  sur  la  présente  occasion  de  leurs  troubles, 
leurs  besoignes.  Puis  il  semble  que  le  principal  chef  Onniel  ', 
lequel  a  esté  déclairé  nasguières  successeur  de  l'autre  grand 
chef  Onniel  dernier  décédé,  apreste  à  la  dicte  Dame  en  quoy 
entendre  en  Irlande ,  ayant  desjà  faict  amas  de  gens  pour 
rebeller  le  païs ,  de  sorte  que  d'icy  l'on  envoyé  gens  à  myior 
Sidene,  gouverneur  d'Irlande,  pour  y  remédier,  et  le 
comte  d'Ormont  s' apreste  pour  y  passer  du  premier  jour. 
11  est  vrai  que  ceulx  cy  ne  font  grand  cas  de  ceste  révolte, 
mais  le  principal  argumant  où  je  me  fonde  est  que  j'ay  en- 
tendu, d'assez  bon  heu,  qu'après  que  le  conseiller  Ga- 
vagnies  et  les  messagers  du  conte  Palatin ,  du  duc  de  Deux 
Pontz  et  du  prince  d'Orange,  ont  esté  ensemblemant  et 
séparéemant  ouya,  et  qu'ilz  ont  heu  pressé  ceste  Royne, 
et  ceulx  de  son  conseil ,  de  se  déclairer  en  la  cause  desditz 
princes,  remonstrans  qu'elle  et  eulx  avoient  double intérest 
de  s'y  joindre;  premièremant  pour  leur  religion  qu'ilz 
avoient  commune ,  et  dont  la  conscience  les  obhgoit  toutz 
ensemble  de  la  deffendre ,  et  puis  pour  chasser  les  Espaignolz 
des  Païs  Bas,  lesquelz,  s'ilz  y  prènent  une  fois  pied,  et  y 
establissent  leur  domination ,  ne  seront  moings  molestes  à 
l'Angleterre  que  au  reste  de  la  basse  Germanye,  et  n'y 

I.   Les  seigneurs  de  Shaiic  O'Ncale,  famille  trés-puissanto  dans  le  nord. 

laisseront  les  privilèges  des  Anglois  si  entiers  comme  s'ilz 
en  estoient  dehors. 

Il  a  esté  proposé  en  ce  conseil  si  l'on  debvoit  ouvertemant 
commancer  la  guerre  à  la  France ,  ou  bien  demeurer  en  la 
paix  qu'on  a  avec  elle;  car,  quant  aux  Pais  Bas,  ceulx  cy 
trouvent  assez  d'excuses  de  n'y  toucher  aucunemant.  Sur 
quoy  aulcungs  ont  remonstré  qu'à  cause  des  empesche- 
mans  que  le  prince  de  Condé,  et  ceulx  qui  luy  viennent 
d'Allemagne,  pourront  donner  à  Votre  Majesté  dans  le 
pays ,  il  ne  pourra  estre  que  vos  costes  et  frontières  de  mer 
de  deçà  ne  demeurent  aucunemant  despourveues ,  de  sorte 
qu'il  leur  sera  aysé  d'empourter  quelque  place,  laquelle, 
possible,  leur  fera  ravoir  Callais;    et  qu'au  moings,  on 
debvoit  promptemant  armer  toutz  les  grandz  navires  de  la 
dicte  Dame  pour  se  fère  maistres  de  ceste  mer,  par  où  l'on 
pourroit  pourter  faveur  à  ceulx  de  la  nouvelle  relligion ,  qui 
menoient  la  guerre  quasi  sur  le  bord  d'icelle,  et  se  revan- 
cher  au  moings  des  maulx  et  prinses  que  les  François  leur 
ont  faictes,  et  qu'il  y  avoit  plusieurs  particuliers  qui  for- 
niroient  deniers,  et  armeroient  à  cest  effect  des  navires  à 
leurs  despans.  Mais  M"'.  Cécile,  encor  qu'il  favorise  extrê- 
memant  ceulx  de  la  nouvelle  relligion,  arespondu  qu'il  fail- 
loit  bien  pezer  une  telle  entreprinse,  et,  avant  fère  à  bon 
escient  l'ouverture  de  cette  guerre,  regarder  si  la  cause  en 
seroit  légitime,  et  si  l'on  auroit  moyen  de  la  maintenir, 
estant  besoing,  avant  toutes  choses,  de  bien  justifier  l'ung, 
et  avoir  faict  tout  à  loysir  de  bons  préparatifs  pour  l'autre; 
avec  ce,  qu'il  estoit  à  craindre  que  commanceant,  à  ceste 
heure ,  une  guerre  bien  que  utille  et  bien  fondée  contre  la 
France,  il  ne  leur  en  vînt  encores  une  autre  sur  le  bras  du 
costé  d'Espaigne,  et  qu'il  ne  sembloit  qu'en  France,  ny  en 

Flandres,  les  choses  allassent  en  façon  que  la  Royne,  leur 
maitresse,  deût  estre  guyères  conviée  de  s'en  mesler,  ny 
d'entrer  pour  ce  regard  plus  avant  en  despence,  bien  estoit 
d'advis  qu'elle  usast  par  parolles,  et  autres  moyens,  d'au- 
cunes bonnes  démonstrations,  pour  favoriser  ceulx  de  sa 
religion,  et  tenir  les  autres,  qui  portent  les  armes  con- 
traires, en  quelque  suspens.  Laquelle  opinion  a  été  suyvie 
des  contes  de  Leyster  et  de  Pemtrot;  conforme,  à  mon 
advis,  à  l'intantion  de  la  dite  Dame;  et  ainsi,  le  dict  Ca- 
vaignes  et  les  messagers  des  princes  sont  demeurez  sans  ré- 
solution ,  avec  seulement  quelqu' espérance  que  leurs  mai- 
tres  ne  seront  abandonnez  de  ce  qui  se  pourra  faire  pour 
eulx  par  deçà,  que  j'estime  sera  de  quelque  crédit  de  ceste 
Royne,  et  de  ce  que,  secrètement,  et  sans  se  déclairer, 
elle  pourra  aider  leurs  entreprinses. 

Aussi  estoit  advenu  peu  auparavant  qu'un  sire  Jehan 
Paulard ,  tenant  propos  eu  une  des  principales  tables  de  ceste 
court,  du  voyage  qu'ung  M' .  Henry  Chambrenant,  son  pa- 
rant ,  fils  du  visadmiral  de  Cornaille ,  personnage  assez  es- 
timé de  deçà ,  avec  d'autres  gentilsomes  anglois  avoient 
faict ,  pour  leur  plésir,  en  ceste  guerre  de  France  devers  le 
prince  de  Condé,  dict  qu'il  n'avoit  voulu  laisser  passer  une 
si  belle  entreprinse ,  et  si  digne  de  gens  de  leur  relligion , 
comme  celle  du  prince  de  Condé ,  sans  y  aller  acquérir  de 
la  repputation  aux  armes ,  pour  sçavoir  quelque  jour  fère 
meilleur  service  à  leur  maitresse  ;  et  ung  des  grands ,  qui 
estoit  là ,  voulant  couvrir  le  dit  voyage ,  luy  respondit  qu'il 
ne  sçavoit  bien  la  cause  pourquoi  ces  gentilshommes  anglois 
avoient  abordé  en  France,  que  ce  n'avoit  esté  que  par  force 
de  temps ,  et  ne  s'y  estoient  arrestez  que  pour  réfère  leurs 
vaisseaulx  ,  et  pour  fère,  pendant  qu'ils  estoient  sur  le  lieu, 

quelque  provision  de  bon  vin  pour  eulx  et  pour  leurs  amys. 
Et  comme ,  ce  soir  mesmes ,  eust  esté  rapporté  à  ceste  Royne 
qu'aucungs  des  dicts  Anglois  avoient  été  prins  en  ung  ren- 
contre ,  et  qu'on  les  avoit  incontinant  faict  pendre ,  dont 
elle  avoit  dict  en  colère  que  ce  n'estoit  acte  de  gens  de 
guerre ,  ains  de  borreaulx ,  et  qu'elle  s'en  vengeroit  5  deux 
des  principaulx  de  son  conseil  luy  respondirent  qu'elle  deb- 
voit  mettre  cela  sous  le  pied ,  sans  en  fère  semblant ,  parce 
que  les  trettés  de  paix  permettoient  à  Votre  Majesté  d'en 
user  ainsi ,  et  qu'on  ne  debvoit  penser  que  vous  les  feissiez 
moins  rigoureusement  tretter  que  les  subjects  naturelz  ,  qui 
portent  les  armes  pour  le  prince  de  Condé,  desquels  ne 
faillioit  doubter  qu'on  n'en  feit  autant  pendre  qu'il  s'en 
pourroit  attraper  :  à  quoy  elle  acquiessa  aysément.  Qui  sont 
toutz  argumans  qui  me  font  juger  que  ceulx  ci  n'ont  au- 
cung  dessain  de  guerre  ouverte ,  pour  le  présent ,  contre 
\otre  Majesté;  et  qu'ilz  attandront  quelque  bonne  occa- 
sion pour  eulx  de  la  vous  comraancer,  ne  faisant  doubte ,  si 
voz  afleres  alloient  fort  mal ,  que  la  mauvaise  affection  que , 
possible,  ils  nous  portent  ne  leur  en  fît  bientost  trouver 
quelcune. 

L'ambassadeur  d'Espaigne,  qui  est  icy,  avec  lequel  j'ay 
bonne  intelligence,  m'a  mandé,  ce  matin  ,  qu'il  s'en  alloit 
trouver  ceste  Royne ,  pour,  entre  autres  choses ,  luy  fère 
une  bien  vifve  remous trance  de  la  part  du  Roy  Catholique , 
son  maitre,  qu'elle  n'ait  à  vous  travailler,  ny  molester,  en 
façon  du  monde ,  durant  ceste  guerre ,  que  vous  avez  avec 
vos  subjets  ;  et  que  desjà ,  de  lui  mesmes ,  avant  que  son 
maitre  luy  en  eust  rien  mandé,  il  avoit  faict  cest  office  ,  et ,  à 
son  retour,  il  me  fera  entendre  la  response  de  la  dicte  Dame  ; 
laquelle ,  avec  tout  ce  qui  sera  survenu  de  nouveau ,  je  vous 

feray  entendre  par  mes  premières ,  ensemble  ce  qui  survien- 
dra d'Escoce,  ayant  quelque  advis,  bien  que  non  encores 
assez  certain,  que  les  contes  d'Arguil ,  d'Haran  le  jeune, 
d'Hontele,  d'Atel,  et  mylor  de  Selon  se  sont  jointz  contre 
le  conte  de  Mora ,  lequel  est  ici,  et  qu'ils  l'ont  desjà  faict 
publier  traitre  et  rebelle ,  et  ont  prins  ses  maysons. 
Sur  ce ,  etc. 

De  Londres  ce  xv''  de  décembre  15G8. 

A   I.  A   R  G  Y  N  E , 

Madame ,  je  ne  vous  ennuyeray  de  redite  sur  les  parti- 
cularitez  que  j'escrips  présentement  en  la  lettre  du  Roy,  et 
feray  ceste  cy  de  tant  plus  briesve  qu'il  ne  s'offre ,  pour  ceste 
heure,  autre  chose  que  cela,  qui  soyt  digne  d'en  rendre 
compte  à  Vos  Majestés ,  seulement  adjouxteray  que  les  pro- 
pos ,  que  m'avez  faict  tenir  à  ceste  Royne ,  semblent  l'avoir 
rendue  aucunement  bien  disposée  en  l'endroit  de  vos  pré- 
sente affères ,  et  j'en  ay  fait  part  du  tout  au  conte  de  Leys- 
ter,  qui  m'a  monstre  ne  porter  en  son  cueur  le  faict  de 
ceulx  qui  ne  vous  rendent  toute  obéyssance.  Vous  pouvez 
penser,  Madame ,  que  ces  messagers  des  princes ,  dont  je 
fais  mencion  en  la  lettre  du  Roi,  ne  cessent  de  presser  et 
solliciter  vivemant  ceste  Royne  en  faveur  de  ceulx  qui  les 
ont  envoyés,  et  que  la  présence  de  M',  le  cardinal  de  Chas- 
tillon  leur  est  une  grand  assistance  pour  impétrer  d'elle  ce 
qu'ils  demandent,  dont  semble  estre  assez  requis  qu'il  vous 
plaise  me  (ère  administrer  de  quoy  pouvoir  plus  souvant  de- 
mander audiance  à  la  dite  Dame,  que  je  n'ay  argumant  de 
moy  mesmes  de  l'ozer  fère ,  ou  soyt  pour  luy  rendre  compte 
de  ce  qui  succède  chascung  jour  en  France,  ou  de  ce  qui 
survient  d'ailleurs  ,  ou  bien  d'autres  occasions,  affin  qu'avec 
I.  4 


—   50   — 

ces  entretènemens ,  qui  certes  sont  deuz  à  la  paix  et  amytié 
qui  est  entre  Vos  Majestez ,  je  la  puisse  toutjours  contenir 
de  ne  se  déclairer  plus  avant  qu'elle  ne  doibt  pour  l'entre- 
prinse  des  autres;  car  despuys  que  suys  icy  je  n'ay  heu  ung 
seul  mot  de  lettre  de  Voz  Majestez,  ny  mesmes  aucung  ad- 
viz  si  avez  receu  cinq  dépesches ,  que  je  vous  ay  faictes  du 
xvi"  de  novembre  en  çà ,  en  quoy ,  oultre  que  les  choses  sur 
lesquelles  je  vous  ay  requis  de  me  faire  entendre  votre  com- 
mandement restent  imparfaictes ,  je  demeure  encore  sans 
adviz,  et  comme  assez  confuz  des  autres  affaires  que  je  deb- 
vrois,  d'heure  en  heure ,  négocier  pour  votre  service,  bien 
que  je  ne  me  rende  pour  cela  ny  moings  diligent  ni  plus  pa- 
resseux en  icelles. 

Au  surplus ,  Madame ,  entendant  que  ceulx  de  ce  conseil 
avoient  envoyé  devers  les  advocatz  et  gens  de  lettre  de  ceste 
ville  pour  avoir  leur  adviz  sur  le  faict  de  la  Royne  d'Escoce , 
j'ay  mispeynede  sçavoir  en  quoy  ils  prétendent  terminer  ses 
affaires,  et  ay  trouvé,  par  les  raisons  du  droict,  que  les  dicts 
advocatz  ont  données,  qu'ilz  se  veulent  attribuer  beaucoup 
plus  de  jurisdiction  sur  ceste  princesse  qu'ilz  ne  doibvent, 
comme  verrez  par  les  dictes  raisons ,  les  quelles  je  vous  en- 
voyé, bien  que  je  pence  que  ceste  procédure  demeurera 
interrompue  à  cause  de  certayne  remonstration  que  les  dep- 
putez  de  la  dicte  Dame  ont  faict  de  nouveau  ;  et  aussi , 
parce  que  les  armes,  à  ce  que  j'entendz  ,  sont  desjà  si  as- 
premant  reprinses  en  Escoce ,  que  le  comte  de  Mora  n'aura 
loysir  de  parachever  icy  la  poursuite. 

Il  y  a  icy  ung  françois,  nommé  le  S",  de  Perlan,  qui 
est  des  gardes  du  Roy  de  la  compaignie  de  M',  de  Cossé, 
lequel  M^  le  maréchal  de  Dampville  a  envoyé  par  deçà  avec 
des  montures  pour  le  comte  de  Leyster ,  qui  vous  supplve 

très  humblement  le  faire  excuser  de  son  service  pendant  sa 
demeure  par  deçà ,  le  retenant  le  dict  comte  pour  renvoyer 
quelques  bestes,  qu'il  attend  d'Irlande,  audit  sieur  Maré- 
chal, et  par  ce  qu'il  mect  peyne  d'estre  cependant  utile  en 
tout  ce  qu'il  peult  au  service  de  Yoz  Majestez,  je  vous 
supplye  le  gratiffier  en  sa  requête ,  et  je  prieray ,  etc. 
De  Londres,  ce  xv^  de  décembre  1568. 

CONSULTATION. 

De  l\  Proposition  que  les  depputez  de  la  Royne  d'Escoce  ont 
prosente  ,  au  nom  de  leur  Maîtresse,  à  la  Royne  d'Angleterre,  et  la 
quelle  elle  a  renvoyé  aux  Seigneurs  de  son  conseil,  iceulx  Seigneurs 
ont  tiré  six  articles  par  les  quels  semble  qu'ilz  prétendent  attribuer 
la  jurisdiction  du  faict  à  leur  Maîtresse ,  et  ont  demandé  sur  ce  l'ad- 
vis  des  advocafz  et  gens  de  lettre  de  ceste  ville. 

LES    DICTZ    SIX    ARTICLES    SONT  : 

1.  Ope  ^^  Royne  d'Escoce  demande  eslre  ouye  personnellement 
en  sa  cause  ; 

2.  N'advouant  toutesfois  qu'autre  que  Dieu  ayt  jurisdiction  sur 
elle; 

3.  Et  qu'elle  puysse  desduyre  son  faict  devant  la  Royne  d'Angle- 
terre ,  sa  bonne  sœur  ; 

4.  En  présence  de  la  noblesse  du  dict  pays  d'Angleterre  ; 

5.  A  ce  assistans  les  ambassadeurs  de  France  et  d'Espaigne; 

6.  En  ceste  ville  de  Londres. 

l'advis  des  advocatz  est  : 

Quant  au  premier,  qu'il  est  très  raysonnable  que  chascung  soit 
ouy  en  sa  cause,  nonobstant  la  constitution  du  droict  canon  par  la 
quelle  le  juge  ,  qui  a  entière  et  certaine  vérification  du  faict ,  et  qui 
estime  que  le  criminel  n'a  que  dire  au  contraire,  le  peult  con- 
dempner  absant;  et  nonobstant  aussy  l'aulhorité  que  le  pape  s'est 
attribuée  de  pouvoir  juger  et  dispenser  les  absans  ;  car  ceila  est 
contre  tout  droict  divin  et  humain ,  n'ayant  Dieu  mesmes  voulu  con- 
dempner  Adam  ny  Eve ,  ni  cculx  de  Gomorre  ,  absens ,  sans  les  ouyr, 
encor  que  leurs  délitz  luy  fussent  par  trop  cognus  et  manifestes  : 

Mais  que  la  protestation ,  quant  au  segond  ,  est  ridicule,  car  cella 

n'a  jamais  lieu  sinon  quant  ung  criminel ,  par  peur  de  prison  ou 
d'autre  supplice,  craint  d'estre  contrainct  de  rcspondre  devant  un 
juge  ;  mais  en  ce  faict,  où  le  criminel  demande  volontairement  estre 
ouy,  il  admet  et  approuve  taysibicment  la  jurisdiction  de  ccluy  par 
devant  qui  il  demande  estre  ouy  et  respondre.  Autrement  cela  serait 
semblable  à  une  comédye  sur  ung  théâtre  ,  que ,  la  contestation  de 
la  cause  ouye,  jugemant  ne  s'en  peult  ensuyvre,  et  vaudroit  autant 
proposer  la  question  de  Thiestes  et  Orestes. 

Le  treizième  semble  fort  raysonnablc,  car  ce  n'est  d'aujourd'huy 
que  les  Roys  se  sont  assis  pour  juger,  ains  anciennemant  les  Rois  et 
Empereurs  estoyent  les  vrays  juges  ez  matières  mesmemant  qui  con- 
cernoient  d'autres  Roys ,  comme  est  ceste  cy,  ainsi  que  Dejotarius 
voulut  estre  jugé  par  Csesar  mesme  ,  et  non  par  autre;  et  n'inporte 
que  le  sexe  semble  excuser  de  tel  office  la  Royne  d'Angleterre ,  car 
estant  Royne  héréditaire  elle  a  authoritéet  puyssance  de  Roy,  mesmes 
en  la  justice ,  ainsy  que  Delhbora  ,  Royne  des  Israélites  ,  l'exemple 
de  la  quelle  suffize  sans  en  admencr  d'autres  ,  mesmes  que  la  Royne 
d'Angleterre  est  ornée  de  sçavoir,  de  piété  et  de  plusieurs  autres 
grands  dons  de  Dieu ,  par  les  quelz  elle  régit  et  modère  paysible- 
ment  son  estât  avec  admiration  de  tout  le  monde.  Mais  s'il  est  ainsi , 
diront  aulcungs  ,  qu'elle  ait  à  juger  ceste  cause  ,  elle  ne  peult  ho- 
nestement  dényer  à  la  Royne  d'Escoce  sa  requeste,  qu'elle  puysse 
venir  desduyre  sont  faict  devant  elle;  mais  à  ceulx  là  peult  estre 
briefvement  respondu  qu'estant  la  dicte  Royne  d'Angleterre  dame 
souveraine  en  son  pais,  ne  dépendant  de  personne  ,  elle  peut  dényer 
et  accorder  ce  que  bon  luy  semblera ,  et  encores  de  tant  que  pour 
son  honnesteté  et  vertu  elle  a  coustumc  ne  rien  fère  que  par  advis 
de  son  conseil  affin  qu'il  soyt  approuvé  d'un  chascung ,  son  dict 
conseil  sera  d'advis ,  scllon  droict  et  raison,  qu'elle  garde  en  ceila  la 
coustume  de  son  royaulme,  par  laquelle,  de  tout  temps,  l'on  a  veu 
observer  que  le  Roy  na  jamais  esté  juge  es  causes  criminèles  ;  ains 
a  toutjour  constitué  juges  ayant  plaine  liberté  de  consciance  pour 
juger  sellon  icelle  :  avec  ce  ,  que  la  Royne  d'Escoce  ne  demande  que 
la  Royne  d'Angleterre  soyt  juge  en  ceste  cause,  mais  seulement 
spectateur  d'icelle,  sans  authorité  d'en  décider,  ce  que  ,  encor  qu'il 
soyt  ridicule ,  néanmoings  la  Royne  d'Angleterre  a  juste  occasion 
par  là  de  s'excuser,  si  bon  luy  semble ,  d'y  assister  en  personne  ,  et 
suyvre  en  ce  jugement ,  comme  ez  autres  ,  l'ancienne  façon  de  son 
royaulme  et  de  ses  prédécesseurs ,  ou  bien  uzer  comme  le  Roy  de 
France  ,  le  quel,  quant  il  ordonne  des  juges  en  cas  de  grand  impor- 

lance,  en  matière  de  oriiues  ,  il  veult  voir  la  sentence  ou  arrést avant 
cstre  prononcé  ,  aftîn  de  l'approuver,  ou  changer,  ou  diniynuer  en 
quelques  pointz,  sellon  qu'il  luy  semblera,  ou  qu'il  trouvera,  par 
l'advis  de  la  cour  où  il  le  communiquera  ,  se  debvoir  faire. 

JN'y  a  raison  au  quatrième  article  de  requérir  que  la  noblesse  du 
pa'is  soit  présente,  car  ny  de  coustume,  ny  de  loy,  les  seigneurs 
sont  accoustuniez  d'assister  à  tel  jugemans,  et  de  tant  que  l'affaire 
sera  de  longueur  grande,  il  reviendroit  à  une  peyne  et  fascherie 
inestimable  de  retenir  si  long  temps  ce  grand  nombre  de  seigneurs 
de  tant  de  divers  et  loingtain  pais.  Bien  pourra  la  dicte  noblesse, 
à  la  requête  de  la  dicte  Roync  d'Escoce ,  eslire  certain  nombre 
d'entre  eulx  pour  assister  à  ceste  cause  ez  lieux  deuz  et  comodes , 
car  d'assister  par  tout,  il  seroit  absurde  de  le  requérir  par  ce 
que,  de  droict,  les  juges  peuvent  et  doibvent  se  retirer,  quelque- 
fois et  souvant ,  à  part  entre  eux  ,  pour  aucunes  particulières 
occasions. 

Aussi  peu  de  raison  a  le  cinquième  article  que  les  ambassadeurs 
assistent  à  l'affaire  ,  car  cela  est  en  vain  et  superflu  ,  de  tant  qu'en 
tout  jugemant  de  cause  il  n'y  a  que  le  demandeur,  le  deffendeur,  le 
juge  ,  le  greffier  et  les  tesmoings.  Or,  ne  sont-ilz  ne  l'ung  ne  l'autre, 
et  n'y  peuvent  estre  appeliez ,  pour  occasion  que  soyt ,  que  comme 
un  infinité  d'autres,  c'est  assavoir,  espectateurs  de  la  fable  ,  au  quel 
cas  on  leur  pourra  permètre  s'y  trouver  en  lieu,  où  publiquemant 
chacun  sera  souffert. 

Touchant  ce  que  ,  par  le  vj^  article  ,  elle  désire  que  ce  soyt  à  Lon- 
dres ,  sa  demande  n'est  inpertinanle  d'autant  que  c'est  l'ancien  pal- 
lais  des  lioys  et  siège  de  la  justice,  et  d'aller  ailleurs  luy  seroit  sus- 
pect ,  aussy  qu'en  ce  lieu  elle  aura  comodité  de  gens  de  sçavoir  et 
de  conseil,  comme  est  requis  en  cas  de  telle  inportance,  et  n'est 
lieu  récusable  à  nulle  des  parties.  Il  est  vray  que  le  dict  lieu  est  à 
estre  observé  en  la  prononciation  de  la  sentence  diffinitive,  mais 
n'inporte  où  l'instruction  du  procès  soyt  faictc,  car  la  Royne  d'Es- 
coce pourra,  pour  ce  regard,  appeller  les  gens  de  sçavoir  et  de 
conseil  de  Londres  ailleurs,  et  le  bruyt  de  peste  pourra  servir  d'oc- 
casion légitime  de  donner  autre  lieu  pour  la  procédure,  si  ainsi 
semble  bon. 

PLIS   EST  ADJOUXTK  : 

Nous  estimons  ceste  volontaire  offre  d'estre  ouye  si  importante 
que  sommes  d  advis  qu'on  luy  concède  fout  ce  qu'elle  demande  ,  ne 

contrevenant  en  rien  à  la  Royne  d'Angleterre,  et  ne  préjudicianf  à 
Sa  Majesté ,  affin  que  personne  n'ait  que  dire  de  la  façon  de  procé- 
der qu'on  aura  tenu  en  cette  affaire. 


Vir  DEPESCHE 

—  du  XXI*  de  décembre  1 568.  — 
{Ernoyée  prir  Jehan  T'nllet  à  Ccilais.) 

Détails  sur  l'expédition  maritime.  ■ —  Déclaration  d'Elisabeth  à  l'anibassadeiir 
d'Espagne  à  l'égard  de  la  France.  —  Affaires  d'Ecosse. 

Au  Roy. 

Sire,  je  n'ay  receii,  jusques  au  xviij"  du  présent,  celles 
qu'il  vous  a  pieu  me  faire  du  v%  à  cause  que  le  passage  a 
esté  empesché,  six  ou  sept  jours  durant,  par  les  neiges  et 
broillardz  ,  que  nul  ne  s'est  ozé  mettre  en  mer,  et  croy  que 
cella  aussi  aura  esté  cause  que  Votre  Majesté  n'aura  si  tost 
receu  les  miènes  dernières,  du  xv"  de  ce  mesme  mois,  par 
les  quelles  je  vous  donnois  certain  advis  du  partemant  de 
quatre  grands  navires  de  ceste  Royne  soubz  M".  Oynter,  et 
de  six  autres  petitz  vaysseaulx  équippez  en  guerre  souz  Gha- 
tellier  Portault  et  souz  le  cappitaine  Sores;  aux  quelz  j'ay 
entendu ,  Sire ,  s'estre  despuis  joint  ung  pirate  anglois, 
nommé  Ros,  avec  quatre  autres  petitz  navires  de  guerre; 
et  que  certain  pirate,  aussi  Anglois,  nommé  Forbouche,  s'a- 
preste  pour  le  suyvre,  mais  le  nombre  tant  de  François,  Flam- 
mans  que  Anglois,  qui  sont  en  toute  ceste  flotte  ne  monte 
à  plus,  comprins  les  mariniers,  que  à  mille  ou  xu*"  hommes, 
et  de  ceulx  là  n'y  a  point  d' Anglois  pour  mettre  en  terre. 
Les  officiers  de  Plemmue  se  sont  mis  en  debvoir,  ainsi  qu'on 


—  Dr> 


m'a  dict,  de  faire  bailler  pleige  au  dict  Bos,  et  en  de- 
mandent aussi  au  dict  Forbouche,  à  la  requête  des  mar- 
chands de  ce  païs,  qui  monstrent  estre  fort  desplaisans  de 
ces  pilleries,  qui  se  font  sur  voz  subjectz ,  ayant  entendu 
que  leur  flotte,  qu'ilz  avoient  envoyée  à  Bourdeaulx  pour  le 
vin,  a  esté  bien  receue,  et  qu'elle  s'en  revient  sans  empes- 
chement  avec  la  provision  des  dicts  vins.  Dont  une  autre 
flotte,  d'envyron  Ixx  navires,  entendant  cella ,  est  partie  en 
équipage  seulement  de  marchans,  souz  la  conserve  des  dicts 
grandz  navyres  de  ceste  Roy  ne,  pour  aller  aussi  charger 
du  vin  au  dict  Bourdeaux;  faisant  par  là  démonstration ,  le 
dict  M.  Oynter,  qu'il  est  seulemant  en  mer  pour  asseurer 
la  navigation  aux  subjectz  de  sa  Maitresse.  Aussi  m'a  l'on 
rapporté,  despuys  hier,  que  le  dict  Chatellier  et  les  autres 
pirates  vont  séparez  de  luy,  et  se  tiennent  à  l'escart,  sans 
esloigner  guyères  la  coste  d'Angleterre,  et  que  les  lettres 
de  marque  que  les  Michelz  de  Plemmue  avoient  pourchas- 
sées contre  aulcungs  Bretons, comme  j'ay  cy  devant  escript, 
ont  esté  révoquées  et  arrestées,  leur  ayant  esté  respondu 
qu'ilz  se  pourveussent  d'eulx  mesmes,  le  mieulx  qu'ilz 
pourroient,  par  autres  moyens. 

L'ambassadeur  d'Espaigne,  quiesticy,  m'a  dict  qu'ayant 
faict  vivemant  l'office  que  son  Maistre  luy  avoit  commandé 
d'admonester  ceste  Royne  de  ne  vous  travailler  ny  moles- 
ter aucunement  pendant  ceste  guerre,  que  vous  avez  contre 
le  prince  de  Condé  et  aulcungs  de  voz  subjectz  ,  qu'elle  luy 
avoit  respondu  estre  tout  entièremant  votre  bonne  et 
grande  amye,  désirant  la  prospérité  et  establissemant  de 
voz  atfaires,  et  qu'elle  n' avoit  garde  de  nuyre  ny  se  dé- 
clairer  contre  vous;  mais  qu'elle  ne  pouvoit  abbandonner 
ceulx  de  Chatillon ,  qui ,  dès  long  temps,  estoient  sesamys; 

et  luy  vouloit  bien  dire  aussi  qu'elle  tenoit  ceulx  de  la  mai^ 
son  de  Guise  pour  si  déclérés  ennemys  d'elle  et  de  son  estai, 
qu'elle  ne  se  pouvoit  assurer,  voyant  qu'ilz  avoient  grand 
authorité  tant  aux  armes  que  au  conseil  en  France,  mesmes 
qu'il  estoit  escliappé  à  quelcung  de  votre  conseil  de  dire, 
qu'après  que  vous  auriez  appaysé  et  remis  les  choses  de  la 
relligion  en  votre  royaulme,  vous  entendriez  incontinent 
faire  le  mesmes  en  Angleterre,  et  qu'elle  aymoit  mieulx  pré- 
venir qu'estre  prévenue.  De  quoy.  Sire,  je  luy  toucheray 
ung  mot  en  ma  première  audiance,  qu'elle  m'a  accordée  à 
mercredy  prochain,  et  luy  remonstreray  doulxemant  que 
le  debvoir  de  votre  mutuelle  amytié  l'oblige  de  s'adjoindre 
à  voz  présentes  intantions,  sans  mectre  en  aulcung  compte 
ny  r amytié  ny  la  ayne  qu'elle  pourroit  avoir  à  aulcungs  de 
voz  subjectz ,  mesmes  que  vous  n'avez  prétendu  ny  pré- 
tandiez  rien  de  particuher  en  ceste  guerre  pour  eulx ,  ny 
autre  chose  quelconque,  que  de  recouvrer  l'obéyssance  de 
voz  subjectz,  et  de  mètre  votre  estât  en  repos  :  dont  ce 
qu'elle  me  respondra  et  autres  occurrances,  je  vous  donray 
advis  par  mes  premières,  aydant  le  Créateur,  au  quel  je 
supplie,  après  avoir,  etc. 

De  Londres  ce  xxi"  de  décembre  1568. 

Le  dict  ambassadeur  d'Espaigne  escript  à  don  Francès 
cest  office,  qu'il  a  faict  pour  Votre  Magesté  envers  ceste 
Royne,  et  la  response  de  la  dicte  Dame,  de  quoy.  Sire,  le 
porriez  gratiffier  de  quelque  bonne  parolle  de  mercyement 
quant  le  dict  don  Francès  vous  en  parlera. 

A    LA    Ro\  ISE. 

I 

Madamo,  ce  que  j'ay  à  dire  à  Votre  Magesté,  oultre  le 
contenu  en  la  lettre  du  Roy,  est  que  ne  faudray  d'obéyr  à 
ce  que  me  commandés  par  la  vôtre,  du  v'  du  présent,  de 
faire  instance  que  je  soys  semond  aux  obsèques  qui  se  feront, 
icv,  pour  la  Royne,  votre  fille,  de  quoy  n'y  a  encores  guières 
grand  commancemant  d'aprest.  Et,  en  ce  qui  concerne  les 
affaires  de  la  Royne  d'Escoce,  vous  sçavez ,  Madame,  com- 
bien j'ay  toujours  estimé  inporter  à  la  grandeur  du  Roy, 
et  Vôtre,  et  à  la  réputation  de  votre  couronne,  qu'elle  ne 
soit  abbandonnée  de  Voz  Magestez  en  ceste  sienne  fortune, 
dont  j'ay  mis  peyne,  despuis  que  suys  icy,  de  recouvrer 
touz  les  adviz,  que  j'ay  peu,  concernant  la  dicte  Dame, 
pour  les  communiquer  à  ses  depputez  ,  et  continueray,  avec 
toute  affection  et  diligence,  de  m' employer  en  ses  dictes  af- 
faires, comme  Voz  Magestez  me  le  commandent,  et  ainsi 
que  ses  depputez  m'en  advertiront.  J'entendz  qu'il  survient, 
tous  les  jours,  nouvelles  difficultez  en  son  faict,  à  cause  que 
les  commissaires  ne  s'accordent  bien  de  ce  que  s'i  doibt 
faire,  et  n'y  a  encores  rien  d'ordonné  sur  ce  que  ses  dictz  dep- 
putez ont  requis  qu'elle  viengne  tretter  en  personne  ses 
dictes  affaires  avec  ceste  Royne,  comme  avecques  sa  bonne 
sœur.  Car,  encores  qu'aulcungs  de  ses  commissaires  en  soyent 
d'advis,  les  autres  y  contredisent  le  plus  du  monde,  et  se 
dict  que  le  comte  de  Mora  aura,  cependant,  congé  d'aller 
en  Escoce,  laissant  icy  milhor  de  Morthon,  Ledinthon  et 
quelques  autres,  pour  continuer  la  vériffication  de  ce  qu'ilz 
ont  proposé.  Les  depputez  de  la  dicte  Dame  ne  sont  encore 
bien  résoluz  s'ilz  doib\ent  aussi  demander  leur  congé,  et 

rompre,  pour  leur  regard,  ceste  conférance.  J'entendz  que 
le  château  de  Donbertran  a  esté  tenu  quelques  jours  fort  à 
l'estroit,  tant  du  costé  de  la  mer  que  de  la  terre,  par  ceulx 
du  party  du  comte  de  Mora,  de  sorte  que,  par  fauUe  de 
vivres,  il  sera  pour  se  rendre  bien  tost,  si  le  comte  d'Ar- 
guil  et  les  Ameltons,  qu'on  dict  estre  desjà  en  campaigne, 
ne  le  secourrent,  dont  s'estime  qu'il  y  aura  bientost  quel- 
que rencontre  par  delà  sur  l'occasion  de  lever  le  siège  de  ce 
château.  Ung  personnaige  de  bonne  qualité  m'a  adverty  que 
ceulx ,  qui  sont  icy  de  la  part  du  prince  de  Condé,  du  comte 
Palatin,  du  duc  de  Deux  Ponts  et  du  prince  d'Orange, 
pourchassent  d' estre  accomodez,  par  le  crédit  de  ceste 
Royne,  de  certain  payemant  deJocondalles,  enAllemaigne, 
sur  les  polices  des  marchans  italiens  qui  sont  en  ceste  ville. 
Je  suis  après  d'en  descouvrir  la  vérité  pour  vous  en  donner, 
par  mes  premières ,  plus  grand  certitude,  et  sur  ce,  etc. 

De  Londres  ce  xxi'  de  décembre  1568. 

—  du  xxviii*"  décembre  1008.  — 
(  Par  M.  lassai.  ) 

Saisie  par  les  Anglais  du  trésor  d'Espagne  envoyé  au  duc  d'Albe  dans  les 
Pfiys-Bas.  —  Entrevue  de  la  reine  et  de  l'ambassadeur.  —  Déclaration 
d'Elisabeth,  qu'elle  ne  prendra  parti  dans  les  guerres  civiles  de  France,  que 
s'il  y  a  lii^ue  formée  contre  sa  religion.  —  Lettre  secrète  à  la  reine-mère.  — 
Projets  de  mariage  entre  la  seconde  fille  de  l'empereur  et  le  roi  de  France , 
entre  le  roi  de  Portugal  et  Madame,  sœur  de  Charles  IX.  —  Projet 
d'une  coalition  pour  renverser  sir  William  Cécil.  - —  Proposition  faite  par 
l'ambassadeur  d'Espagne  d'établir  lui  blocus  continental  contre  le  com- 
merce d'Angleterre,  afin  de  forcer  ce  royaume  à  revenir  à  la  religion  ca- 
tholique. —  Mémoire  remis  au  sieur  Vassal  envoyé  exprès  en  France  pour 
faire  connaître  au  roi  et  à  la  reine  le  véritable  état  des  affaires.  —  Décla- 
ration faite  au  nom  de  la  reine  d'Ecosse ,  qu'elle  demande  à  être  person- 
nellement entendue.  — -  Réjwnsc  d'Elisabeth,  contenant  les  motifs  de 
son  refus. 

Au  Roy, 

Sire,  entendant  la  saysie  qu'on  a  faicte,  ces  jours  passez, 
aux  portz  de  deçà ,  de  cinq  navyres  biscayns ,  qui  portoient 
bon  nombre  de  réaies  d'Espaigne,  en  Envers,  et  le  désem- 
barquement  des  réaies ,  nonobstant  qu'on  heût  desjà  délivré 
passeport ,  à  l'ambassadeur  d'Espaigne,  pour  les  fère  passer 
en  Flandres,  et  voyant  d'ailleurs  les  grandes  sollicitations 
que  faisoient  à  ceste  Royne  ceulx,  qui  sont  icy  pour  les 
quatre  princes ,  que  je  vous  ay  plusieurs  fois  nommez ,  et 
qu'elle  assambloit  souvant  son  conseil  pour  leur  respondre, 
creignant  qu'en  fin  ilz  la  pressassent  de  se  joindre  à  l'entre- 
prinse  de  leurs  Maitres,  ou  de  faire  quelque  démonstration 
en  leur  faveur,  qui  fust  préjudiciable  au  bien  de  voz  affaires, 

je  l'allay  visiter,  mercredy  dernier,  sur  l'occasion  de  luy 
compter  de  la  retraite  du  prince  d'Orange  ce  que  m'en  avez 
mandé  par  les  vôtres,  du  cinquième  du  présent.  Et  après 
luy  avoir  fait  voir  le  bon  succez  que  Dieu  vous  avoit  donné 
contre  le  dict  prince,  et  comme,  à  ceste  heure,  vous  déli- 
bériez marcher  droict  à  l'autre,  et  reprendre  votre  chemin 
vers  votre  camp,  y  menant  le  renfort  que  vous  aviez  pré- 
paré contre  cestuy  cy ,  avec  espérance  que  Dieu  vous  feroit 
avoir  bien  tost  la  raison  de  ceulx  qui ,  sans  rayson ,  s'estoient 
eslevez  en  votre  royaulme,  je  la  suppliay  qu'elle  ne  voulût 
participer  à  une  si  mauvaise  entreprinse ,  et  si  contraire  à 
l'authorité  des  Roys,  comme  estoient  celles  qu'ilz  poursuy- 
voient,  luy  remonstrant  assez  rondemant,  sans  excéder 
toutes foys  la  forme  des  gracieulx  et  privez  propos,  qu'il luv 
plaisoit  me  tenir,  que,  si  elle  condescendoit  à  leur  bailler 
quelque  apparant  secours ,  ny  mesmes  leur  prester  aulcung 
support,  que,  oultre  la  contrevention  qu'elle  feroit  aulx 
trettez  de  paix ,  elle  scroit  en  danger  d'estre  par  tous  les 
roys  chrestiens  estimée  une  Royne  alliée  de  ceulx  qu'ilz 
repputent  désobéissans  à  leur  Roy,  et  vous  feroit,  Sire,  qui 
estes  son  amy,  devenir,  possible,  son  ennemy.  Dont  m'as- 
surant  qu'elle  voudroit  esviter  l'ung  et  l'autre,  je  la  sup- 
plioys,  de  rechef,  de  ne  prendre  aucunemant  le  party  de 
ceulx  cy,  et  qu'encores  feroit  elle  mieulx,  si  elle  vouloit 
prendre  le  vôtre,  qui  estiés  son  allié  et  confédéré,  contre 
ceulx  qui  n'  eurent  oncques  ny  alliance  ny  confédéra- 
tion avecques  elle,  ny  n'en  pouvoient  avoir,  de  pays  à 
pays,  car  ilz  n'avoient  point  de  pays,  ny  de  personne  à 
personne,  car  sa  grandeur  estoit  assez  différante  de  leur 
qualité,  là  où  elle  avoit  desjà  l'ung  avecques  vous;  et  ad- 
jonxlay  (juVlle  y  pouvoit  encores  avoir  l'autre  avecques  ce, 

qu'elle  commaneeroit  par  là  une  loy,  avec  ung  tel  allié 
comme  vous  luy  estes,  qui  pourroit,  ung  jour,  tourner 
plus  à  son  dommage  qu'au  vôtre,  si  jamais  les  troubles  ad- 
venoient  en  son  rovaulme. 

Elle  me  responditque,  pour  le  regard  du  prince  d'Orange, 
Dieu  l'avoit  justement  puny,  car  il  n'avoit  aucung  raison- 
nable tiltre,  de  son  chef,   d'entrer,   à  main  armée,   en 
France,  n'estant  point  François ,  et  puys  qu'il  s'en  estoit 
retourné  en  Allemaigne,  que  jamais  n'i  peult  il  pour  sem- 
blable occasion  revenir ,  me  demandant  assez  curieusement 
si  aviez  dressé  nouvelle  armée  contre  luy ,  ou  si  avez  esté 
contraint  de  faire  approcher  celle  de  Monsieur,   frère  do 
Votre  Magesté,  et  que  cependant  le  prince  de  Condé  en 
eust  esté  d'autant  soulagé;  aussi  par  quelles  forces  vous 
avez  faict  combatre  le  dict  prince  d'Orange,  qu'il  en  eust 
esté  contraint  d'ainsi  s'en  aller;  à  quoy  luy  ayant  satisfaict, 
comme  je  le  pouvois  entendre ,  elle  continua  me  dire  que , 
quant  à  prendre  le  partyde  leur  entreprinse,  qu'elle  n'avoit 
rien  en  si  grand  horreur,  en  ce  monde,  que  de  voir  ung 
corps  s'esmouvoir  contre  sa  teste;  et  qu'elle  n'avoit  garde 
de  s'adjoindre  à  ung  tel  monstre ,  me  pryant  de  vous  escripre, 
et  à  la  Royne,  que  vous  la  trouveriez  ferme  en  la  bonne 
amytié  et  confédération  qu'elle  avoit  avecques  Yoz  Magestez , 
et  qu'elle  ne  se  déclaireroit,  ny  ne  se  montreroit  contraire 
à  rien  qu'elle  cogniit  torner  au  préjudice  de  voz  intantions. 
Bien  vous  vouloit  advertir  que  là  où  elle  entendroit  se  faire 
quelque  partye  contre  la  relligion  de  la  quelle  elle  est, 
qu'elle  estoit  déjà  déclairée  pour  la  deffence  d'icelle,  et  de 
prévenir,  par  toutz  les  moyens  que  Dieu  luy  avoit  donnez, 
le  danger,  qu'elle  et  ses  subjectz  en  pourroient  encourir. 
Je  luv  rcppliquav  qu'on  luy  pourroit,  possible,  persua- 

der  là  dessus  beaucoup  de  choses,  pour  le  regard  de  la 
France,  sur  l'iiipression  qu'elle  avoit  desjà  d'aulcungs  par- 
ticuliers, ainsi  que  l'ambassadeur  d'Espaigne  me  l'avoit 
dict,  l'ayant  ainsi  comprins  en  la  dernière  audience,  qu'elle 
luy  avoit  donnée,  où  elle  luy  avoit  faict  mencion  de  mes- 
sieurs de  Guyse  comme  de  ses  ennemys,  et  de  ceulx  de 
Chatillon  comme  de  ses  amys  :  sur  quoy  je  luy  voulois  bien 
dire  qu'elle  ne  debvoit  considérer  les  ungs  ny  les  autres, 
que  comme  voz  subjectz ,  et  que  là  où  il  estoit  question  de 
l'entretènemant  des  trettés  d'entre  Yoz  Magestez ,  elle  ne 
debvoit  mettre  en  aulcung  compte ,  ny  leur  amytié ,  ny  leur 
ayne,  et  se  fier  tant  en  votre  amytiez,  que  vous  garderiez 
toutjour  que  nul  de  voz  subjectz  ne  l'offenceroit;  et  quant 
il  le  feroit,  et  qu'elle  vous  en  fist  demander  justice,  que 
vous  seriez  toujour  prest  de  la  luy  rendre,  et  que,  si  ces 
seigneurs  avoient  quelque  querelle  entre  eulx,  vous  seul, 
Sire,  en  debviez  demeurer  l'arbitre,  estant  leur  Maitre  et 
leur  Roy,  sans  qu'ilz  recourussent  à  nul  autre  prince,  ny 
que  nul  autre  prince  les  deût  recepvoir,  et  que  vous  ne 
prétendiez ,  par  ceste  guerre ,  rien  de  particulier  pour  les 
ungs,  ny  rien  contre  les  autres,  ny  autre  chose  quelcon- 
que que  de  recouvrer  l'obéyssance  de  voz  subjectz ,  et  re- 
mètre votre  royaulme  en  repos. 

A  cella  la  dicte  Dame  me  respondit  qu'elle  n'avoit  nommé 
ny  ceulx  de  Guyse,  ny  ceulx  de  Chatillon,  à  l'ambassadeur 
d'Espaigne,  mais  que,  possible,  il  l'avoit  ainsi  comprins 
de  son  dire,  et  me  récita  au  long  les  propos  qu'ilz  avoient 
heu  ensemble  :  puis,  continua  me  dire  qu'elle  ne  craignoit 
les  ungs  ny  n'espéroit  aulx  autres,  bien  qu'elle  sçavoit  les 
différentes  volontez  qu'ilz  avoient  envers  elle ,  et  puys  que 
Votre  Mageslé  ne  cherchoit  par  ceste  guerre  que  de  ravoir 

l'obéyssance  de  voz  subjectz ,  elle  prioyt  Dieu  de  \ous  don- 
ner tout  bon  et  beureulx  succez  en  votre  entreprinse,  es- 
timant qu'elle  feroit  contre  sa  conscience  de  vous  v  nuyre, 
et  que  Dieu  la  pourroit  justement  punyr  par  là  où  elle 
auroit  offencé. 

Or,  Sire,  le  docteur  Junyus,  qui  estoit  icy  pour  le  comte 
Palatin,  et  les  messaigers  du  duc  de  Deux  Pontz  et  du 
prince  d'Orange,  s'en  sont  retournez,  et  je  présume  qu'ilz 
ont  rapporté  une  semblable  résolution  que  j'av  heue  à  ceste 
audiance  ;  c'est  que  ceste  Royne  ne  se  déclarera  ouverte- 
mant  contre  Votre  Magesté,  ny  contre  le  Roi  d'Espaigne, 
mais  que  s'il  se  faict  ligue  contre  sa  relligion,  elle  entrera 
volontiers  à  la  defience  d'icelle.  Tant  y  a  que  ce  n'a  esté 
peu,  à  eulx  et  au  conseiller  Cavaignes,  d'avoir  peu  persua- 
der à  la  dite  Dame  d'ozer  mettre  la  main  sur  ces  réaies 
d'Espaigne,  car  la  somme,  à  ce  que  j'entendz  ,  est  de  plus 
de  450,000  ducatz,  et  l'ambassadeur  d'Espaigne  s'en  va 
demain,  pour  ceste  occasion,  à  Antoncourt  ;  remettant,  Sire, 
à  ce  gentilhomme,  présent  pourteur,  vous  faire  entendre 
toutes  autres  particularitez  concernans  icy  votre  service, 
et  je  prieray  Dieu,  etc. 

De  Londres  ce  xxvnj''  de  décembre  i568. 

J'ay  esté  en  peyne  de  sçavoir  de  quoy  ceulx  cy  avoient 
esté  fâchés  despuis  cinq  jours,  et  cuydois  qu'ilz  heussent 
heu  nouvelles  de  quelque  autre  delTaicte  de  ceulx  de  leur 
relligion  en  France,  masi  j'ay  sceu,  ce  mattin ,  que  c' estoit 
pour  ung  navyre  qui ,  sur  le  crédit  de  ceste  Royne,  avoit 
esté  naguyères  chargé  d'ung  grand  nombre  de  pouldres  et 
de  corseletz,  en  Anvers,  pour  le  conduyre,  comme  on  m'a 
(iict ,  à  la  Rochelle,  et  qu'il  est  venu  fondre  en  certains 

sables,  qui  sont  à  trois  lieues  de  Douvres,  d'où  l'on  n'a  peu 
rien  retirer  que  quelque  tonneau  de  corseletz ,  et  toutes  les 
poudres  ont  esté  gastées  et  perdues. 

A    LA    RoYlNE. 

Madame,  il  vous  plaira  voir,  par  les  lettres  du  Roy,  au- 
cunes bonnes  responces,  que  ceste  Royne  m'a  faictes  en 
ma  dernière  audiance,  n'ayant  point  cognu  qu'elle,  ny 
ceulx  de  son  conseil  ayent,  pour  ceste  heure,  l'intention 
contraire  à  ce  qu'elle  m'a  dict,  bien  est  vray  qu'elle  est  tou- 
jours en  souspeçon  que  ceste  guerre  soyt  entreprinse  contre 
sa  religion,  et  qu'il  y  ait  ligue  faicte  pour  cella,  dont  dict 
ouvertemant  qu'elle  est  preste  de  se  déclarer,  aussitôt  qu'elle 
en  aura  cognoissance.  J'ay  mis  peyne  de  l'assurer  du  con- 
traire, et  me  semble  qu'elle  a  assez  bien  prins  mes  remons- 
trances.  Au  reste,  je  luy  ay  dict  que  Voz  Magestez  luy 
sçaviez  un  grand  gré,  du  regret  qu'elle  monstroit  avoir  à 
la  mort  de  la  Royne  votre  fille,  et  de  ce  qu'elle  luy  vouloit 
faire  célébrer  ses  honneurs  où  me  commandiez  d'assister, 
de  tant  qu'elle  avoit  esté  sœur  de  l'ung  et  fille  de  l'autre; 
dont  la  prioys  que,  quant  les  dicts  honneurs  se  feroient,  je 
ne  fusse  oblyé.  Elle  m'a  respondu  que  toute  la  chrétienneté 
avoit  occasion  de  pleurer  ceste  princesse,  ayant,  par  une 
dame  angloyse  de  la  comtesse  de  Feria  ,  qui  est  naguyères 
venue  d'Espaigne,  ouy  avec  larmes  réciter  tant  de  bien  de 
ses  grandes  vertuz ,  qu'elle  croyoit  fermement  qu'elle  estoit 
ung  très  clair  ange  au  ciel,  ainsi  qu'elle  avoit  vescu  une 
très  saincte  Royne  en  la  terre,  et  me  prioyt  fort  expressé- 
ment vous  escripre  qu'il  y  avoit  plus  d'ung  mois  qu'elle 
avoit  comandé  l'ordre  des  dicts  obsèques,  mais  que  l'am- 

bassadeur  iIEspaigne  luy  avoit  seulement  monstre  une 
lettre  de  secrétaire  soubz  signée  à  la  vérité  Yo  et  Rey,  où 
l'on  luy  faisoit  ung  article  de  la  mort  de  la  dicte  Dame,  et 
qu'il  heût  à  la  luy  notiffier;  sur  quoy  elle  avoit  dict  au  dict 
ambassadeur  que  la  coustume  estoit  de  faire  entendre  ung 
tel  accidant  par  lettre  expresse,  ou  mesmes  par  gentilhomme 
exprès.  Luy  ayant  le  dict  ambassadeur  respondu  qu'il  esti- 
moit  que  le  duc  d' Alve  heùt  desjà  la  dicte  lettre  en  ses  mains, 
elle  luy  reppliqua  en  riant  que,  possible,  le  Roy  d'Espaigne 
ne  luy  avoit  voulu  escripre,  ou  bien  le  duc  avoit  retenu  la 
lettre,  estimant  qu'il  n'estoit  bien  décent  que,  si  tost  après 
la  mort  de  la  Roy  ne  sa  femme,  le  dict  Roy  d'Espaigne  en- 
voyât lettres  à  une  fille  à  marier  comme  elle  estoit,  mais 
qu'elleattandroitencores  quelques  jours,  et,  quant  les  dicts 
obsèques  se  feroient,  j'en  serois  adverty.  Je  la  remerciay, 
et  adjouxtay  seulemant ,  que  le  dict  Roy  Catholique  estoit 
encores  assez  jeune  pour  uzer  une  quatrième  femme. 

Puis,  pour  la  fin  démon  audiance,  je  luy  recommanday, 
de  la  part  de  \  oz  Magestez ,  la  personne  et  les  affaires  de 
la  Royne  d'Escoce  avec  quelque  mercyement  de  la  peyne 
qu'elle  avoyt  prins  d'y  faire  vacquer  toutz  ces  jours  son  con- 
seil ,  et  y  vacquer  elle  mesme ,  adjouxtant  davantaige,  ainsi 
que  l'évesque  de  Ros  m' avoit  pryé  de  faire,  que  Yoz  Ma- 
gestez la  supplyés  de  luy  donner  bien  tost  le  secours  qu'elle 
luy  avoit  promis,  pour  la  remettre  en  son  estât,  et  que, 
quant  vous  verriez  que  celuy  là  luy  deffaudroit,  qu'encores 
parmy  les  grandz  affaires  où  vous  estes,  Yoz  Magestez  s'ef- 
forceront de  luy  en  bailler.  Elle  m'a  respondu  qu'elle  avoit 
advisé  de  faire  entendre  à  la  dicte  Dame  tout  ce  qui  avoit 
esté  faict  en  ses  affaires  jusques  icy,  et  ce  que  les  seigneurs 
d'Escoce  avoient  proposé  contre  elle,  et  attandre  là  dessus 

sa  responce  pour  faire,  puys  après,  tout  ce  qu'elle  pourroit 
en  bonne  consciance  au  bien  et  proffit  de  la  dicte  Dame,  et 
qu'il  n'y  avoit  personne,  souz  le  ciel ,  qui  heust  tant  de  soing 
de  la  personne,  de  Testât  et  de  la  réputation  d'elle,  qu'elle 
avoit,  estant  de  son  sang  et  sa  niepce,  et  qu'elle  avoit  de 
bon  cueur  oblyé  toutes  les  querelles,  qui  avoient  esté  entre 
elles,  n'ayant  garde  de  s'en  venger  maintenant  qu'elle  es- 
toit  venue  à  recours  en  son  royaulme,  et  feroit  plus  pour 
elle  que  si  elle  estoit  ailleurs,  et  donroit  ordre  qu'elle  n'au- 
roit  besoing  d'autre  secours  que  du  sien,  et  que  toute  la 
procédure  seroit  communiquée  à  \  oz  Magestez ,  et  autres 
princes  chrétiens,  et  espéroit  qu'elle  seroit  approuvée  de 
toutz.  Je  vous  envoyé  ce  que  j'ay  pu  recouvrer  de  la  dicte 
procédure,  et  entendrés,  s'il  vous  plait,  plus  amplement  de 
ce  faict  et  autres  particularitez  de  deçà  par  ce  gentilhomme, 
présent  pourteur,  qu'à  cest  effect  j'envoye  exprès  devers 
Votre  Majesté,  à  la  quelle,  etc. 

De  Londres  ce  xxvnj"  de  décembre  1568. 

LETTRE    SECRÈTE. 

Madame,  encor  que  ceste  lettre  soyt  ung  peu  longue  et 
mal  escripte,  je  vous  suplye  néanmoins  la  lire  entièrement, 
et  à  part,  estimant  qu'il  suffira  que  Votre  Magesté  voye 
ce  qui  y  est  contenu ,  et  que ,  sur  ce  que  je  demande  avoir 
advis,  vous  seule  me  le  donniez.  L'ambassadeur  d'Espaigne, 
qui  est  icy,  m'a  dict  avoir  eu  lettres  de  Vienne,  de  M',  de 
Ghantonay,  d'assez  vieille  datte,  par  les  quelles  il  luy 
mande  que  l'Empereur  avoit  gracieusement  licencié  le  S', 
de  Montmoryn ,  avec  démonstration  d'avoir  bien  prins ,  et 
receu  à  bien  grand  honneur,  ce  que  le  Roy  luy  avoit  faict 

tintendre  de  son  bon  désir  envers  sa  fille  aisnée,  pour  l'avoir 
en  mariage,  et  de  vouloir  à  cest  eflect  luy  envoyer  ses  ambas- 
sadeurs pour  la  demande.  A  quoy  toutes  fois  il  h'avoit  faict 
entière  responco,  ainsavoit  remis  au  Roy  Catholique,  et  à  son 
frère  l'archiduc  Carlos,  qui  l'alloit  trouver,  de  la  fère,  et  de 
résouldre  en  Espaigne  ceste  affaire,  quant  ilz  seroient  ensem- 
ble. Et  adjouxtoit  le  dict  S'  .Chantonnayque  le  dict  S' .  Em- 
pereur n'estimoit  rien  moings  qued' avoir  donné  ses  deux  fdz 
aisnés,  et  encores  plus  expressément  sa  fille  aisnée,  au  dict 
Roy  Catholique,  pour  en  ordonner  à  son  plaisir,  et  qu'il 
tenoit  comme  assuré  que  ses  dicts  deux  filz  espouseront 
les  deux  infantes  d'Espaigne,  dont  ceste  grande  succession 
seroit  pour  leur  advenir  quelque  fois  ;  et  disoit  aussi  que  le 
mariage  de  l'archiduc  Carlos  avecques  la  princesse  de  Por- 
tugal se  feroit  pour  demeurer  toutz  deux  gouverneurs  en 
Espaigne  7  pendant  que  le  Roy  Catholique  viendroit  eu 
Flandres  establir  ses  afleres,  et  effectuer  les  autres  mariages, 
<^t  qu'il  estoit  le  plus  à  propos  du  monde  que  le  Roy  es- 
pousât  la  segonde  '  de  l'Empereur,  estant  les  âges  bien  con- 
venables, affin  que  l'alliance  et  bonne  intelligence  de  ces 
trois  grands  princes  se  continuât  au  bien  de  la  chrétienneté, 
voulant,  à  mon  advis,  inférer  que  l' aisnée  estoit  desdyée 
ailleurs.  J'ay  répondu  que  je  ne  sçavois  quelle  charge  avoit 
eu  le  S",  de  Monmorin  devers  l'Empereur,  mais  que  si  le 
Roy  avoit  demandé  la  fille  aisnée  en  mariage,  l'on  pouvoit 
penser  que  ce  n'avoit  esté,  sans  qu'il  y  heùt  quelque  affec- 
tion, et  qu'il  estoit  bien  mal  aysé  de  la  luy  faire  changer. 
Environ  cinq  ou  six  jours  après,  l'ambassadeur  de  Por- 

I.  Anne,  fille  aînée  de  l'empereur  Maximilien  II,  était  alors  promise  à 
don  Carlos  :  elle  a  épousé  Philippe  II.  Élisalietb,  sa  seconde  fille,  née  en 
i5;")4,  fut  en  effet  mariée  à  Charles  IX  le  a6  novembre  1570. 

tugal  me  vint  visiter,  et,  entre  ses  autres  propos,  il  me  dit 
que  le  Roy  don  Philippe,  et  la  Royne  de  Portugal  sa  tante, 
avoient  trouvé  moyen  de  faire  escripre  un  brief  au  cardinal 
de  Portugal,  par  le  quel  le  pape  luy  mandoit  qu'il  eût  à 
se  déporter  de  l'administration  du  royaume  de  Portugal,  et 
laysser  ces  choses  séculières  aux  séculiers  pour  s'astreindre  et 
vacquer  à  celles  de  son  évesché ,  et  aux  charges  spirituelles 
du  royaume,  ce  qu'il  avoit  faict  pour  l'esloigner  du  Roy, 
son  petit  nepveu,  qui  l'aymoit  et  honoroit  grandement, 
affin  de  disposer ,  puys  après ,  de  luy  et  de  son  estât  à  leur 
volonté,  et  principalement  pour  le  marier  à  leur  poste, 
s'estant  le  cardinal  toujours  opposé  au  party  que  la  grand 
mère,  la  mère  et  le  dict  Roy  Catholique  luy  avoient  pour- 
chassé de  la  segonde  de  l' Empereur ,  pour  entendre  à  celluy 
de  Madame  *,  et  avoit  tiré  l'affection  de  tous  les  subjectz  à 
son  opinion ,  et  que ,  pendant  que  le  cardinal  estoit  encores 
à  se  résouldre  s'il  se  debvoit  retirer  ou  non ,  parce  que  les 
estatz  du  pais  estoient  sur  le  point  d'envoyer  suplier  le 
pape  de  luy  permètre  la  dicte  administration  jusques  à  ce 
que  le  Roy,  son  nepveu,  soyt  en  âge  de  l'exercer  par  luy 
mesmes ,  me  remonstroit  le  dict  ambassadeur  que ,  si  Votre 
Magesté  vouloit  effectuer  ce  party  de  son  Maitre  pour  Ma- 
dame, comme  il  en  avoit  desjà  parlé,  qu'il  estoit  temps  que 
le  propos  s'en  remît  sus,  et  qu'il  fust  poursuyvy  ung  peu 
chaudemant;  car,  si  l'occasion  présente  de  l'authorité  et 
bonne  affection  du  cardinal  se  passoit,  et  que  ce  prince  re- 
vînt ez  mains  de  la  grand  mère ,   il  estoit  danger  de  ne 

I.  Marguerite,  fille  de  Henri  II,  qui  fut  mariée  au  roi  de  Navarre, 
depuis  Henri  I"V.  Lorsque  Sébastien,  alors  roi  de  Portugal,  fut  tué  dans  son 
expédition  d'Afrique  le  4  août  1578,  il  était  âgé  de  vingt-quatre  ans,  et 
n'élait  pas  rnrore  marié.  Le  cardinal  Henri ,  son  onrie,  lui  succéda. 

s'efiecluer  jamais,  et  que  sur  ce  je  vous  voulusse  faire 
promptement  une  dépesche.  Je  luy  répondis,  après  le  mer- 
cyement  de  sa  bonne  voulonté,  que  Votre  Magesté  avoit 
toujour  beaucoup  estimé  le  party  du  Roy  son  Maitre ,  mais 
qu'il  sçavoit  bien  que  l'advantaige  estoit  deu  aux  dames 
de  n'aller  point  requérir,  ains  qu'on  vînt  devers  elles  pour 
estre  requises ,  par  ainsi  failloit  que  cecy  commençât  de  leur 
costé.  lime  reppliqua  qu'ilz  avoient  déjà  parlé,  et,  s'ilz 
cstoient  assurez  de  votre  volonté ,  qu'il  avoit  opynion  qu'on 
continueroit,  et  que  si  je  luy  en  pouvois  faire  entendre  quel- 
que mot  avant  son  retour ,  il  en  solliciteroit  sur  le  lieu  si 
>  ivement  les  affères  que  bien  tost  vous  en  orriez  des  nou- 
velles ,  et  que ,  pour  ceste  occasion ,  il  laisseroit  aller  ceste 
première  Hotte  de  navyres,  où  il  avoit  délibéré  s'embarquer, 
pour  temporiser  la  responce  de  ce  négoce ,  jusques  à  la  my 
janvier  que  les  navyres  vénitiens  partiroient.  Je  luy  promis 
que  je  vous  en  escriprois,  mais,  s'il  n'en  avoit  sitôt  res-' 
ponce  comme  il  desiroit,  qu'il  vous  excusât  sur  voz  autres 
présans  et  plus  urgens  empeschemans ,  à  quoy  il  ne  se  peut 
tenir  qu'il  n'adjouxtât  que,  sur  une  telle  matière  et  en  telle 
conjonction  comme  se  retrouvoit  à  présent  le  Roy,  son 
Maitre,  et  son  royaulme,  l'on  ne  debvoit  uzer  de  délay. 
Car  le  temps  pouvoit  si  bien  enpourter  l'occasion  qu'elle  ne 
reviendroit,  possible,  jamais  plus. 

Despuys,  est  venu  le  susdict  ambassadeur- d'Espaigne 
traitter  avecques  moy  de  ce  qui  pouvoit  concerner ,  icy ,  le 
service commung  de  noz  maîtres,  et  m'a  mis  en  avant  deux 
choses,  les  quelles  il  estime  bien  importantes,  et  quasi 
nécessaires  à  la  chrétienneté  :  l'une  est  que,  ne  cognois- 
sant,  à  ce  qu'il  dict ,  aucung  plus  grand  hérétique  ,  en  ce 
monde,  ny  plus  adversaire  de  la  relligion  catholique  qu'est 

M^  Cécile,  qu'il  est besoing  que,  demoncosté,  au  nom  de  Voz 
Magestez  Très  Chrétiennes ,  comme  aussi ,  luy  du  sien ,  au 
nom  du  Roy  Catholique,  travaillions  de  luy  faire  perdre  ce 
lieu,  ceste  faveur  et  crédit,  qu'il  a  auprès  de  la  Royne,  sa 
métresse.  A  quoy  j'ay  répondu  que  je  seray  toujour  prest 
de  servir  à  la  cause  de  la  religion  catholique,  en  tout  ce 
qu'il  me  sera  possible,  et  que  failloit  regarder  par  où  Ton 
commanceroit  ceste  besoigne;  car  la  dicte  Dame  avoit  uni- 
quement commis  tous  ses  afTères  au  dit  Cécile,  et  que  dif- 
ficilement ung  prince  vouloit  changer  d'ung  tel  privé  mi- 
nistre, quant  il  s'en  trouvoitbien.  Il  m'a  répliqué  que  déjà 
il  avoit  comancé  d'y  donner  une  bonne  main ,  ayant  pro- 
curé qu'une  partie  de  ses  affaires  s'expédie  par  autre  secré- 
taire que  par  luy ,  et  que  je  n'obliasse  de  frapper  mon  coup , 
quant  j'en  verray  la  comodité. 

La  segonde  particularité  est ,  que ,  si  Yoz  Magestez  Très 
Chrestiennes  et  Catholique  vous  accordés  de  remonstrer  vi- 
vemant  à  ceste  Royne  une  conjoincte  résolution  d  interdire 
à  ses  subjectz  tout  traficque  et  commerce  en  France, 
Flandres  et  Espaigne,  s'ilz  ne  reviennent  à  la  religion  ca- 
thoUque  et  à  l'obéyssance  de  l'église  romayne,  la  dicte  Dame 
sera  contrainte  d'y  réduire  elle  et  son  royaume,  d'autant 
que  toutz  les  deniers  de  son  estât  sont  prins  sur  les  entrées, 
et  yssues  des  marchandises  de  ce  royaume,  et  le  principal 
revenu  des  seigneurs  et  gentilshommes  est  en  choses  qui  se 
transportent  dehors ,  et  celle  du  peuple  en  raanifactures  et 
traflicqs,  quoy  cessant,  sera  impossible  à  ses  subjectz  de  se 
maintenir,  dont  estant  les  catholiques  encoresen  plus  grand 
nombre  dans  le  pays  que  les  autres,  ilz  contraindront,  par 
la  force  de  cette  nécessité,  tout  le  royaume  de  retourner  à 
la  religion  catholique,  et  que  déjà  il  en  avoit  escript  bien 

chaudement  au  Roy  Catholique,  son  Maître,  du  quel  il  cs- 
péroit  avoir  responce  du  premier  jour ,  et  ne  seroit ,  à  sou 
advis,  sans  qu'il  vous  fit  quelque  instance  de  me  comman- 
der d'intervenir,  et  me  joindre  avecques  luy,  son  ambas- 
sadeur, pour  en  faire  conjoinctement  la  déclaration  requise 
à  ceste  Royne ,  m'adjouxtant  que ,  mesmes ,  il  faudra  que 
je  parle  le  premier,  d'environ  huict  jours,  devant  luy,  affin 
qu'il  soyt  veu  traitter  ung  peu  moins  rudement  que  moy 
ceste  princesse ,  à  cause  de  la  plus  estroicte  alliance  que  son 
Maistre  a  avecques  elle;  mais  qu'il  viendra  après  confirmer 
de  telle  sorte  la  besoigne  qu'elle  sera  contrainte  d'obéyr. 
Je  luy  ay  répondu  que  je  l'escriprois  à  Voz  Magestez  afiin 
d'avoir  sur  ce  votre  commandement,  et  que  d'autres  per- 
sonnes de  bon  entendement  m'en  avoient  déjà  parlé,  comme 
à  la  vérité,  Madame,  aucungs  Italiens  m'ont  faict  une  si 
expresse  démonstration  là  dessus  qu'il  semble  n'estre  sans 
apparant  fondement. 

Votre  Magesté  considérera  ces  quatre  choses,  dont  les 
deux  premières  qui  concernent  les  mariages ,  du  Roy  et  de 
Madame ,  vous  atouchent  de  si  prez  que  je  désire  que  la 
conclusion  vous  en  demeure  toujours  en  la  main ,  sans  per- 
mettre que  nul  autre  prince  s'en  empare  tant  qu'il  le  puysse 
manyer  à  sa  discrétion  ;  car  pouvez  penser  que  nul ,  si  non 
vous ,  la  mesnagera ,  sans  y  considérer  son  proffit ,  et  sans  y 
observer  ses  heures,  et  ses  momentz ,  pour  s'en  authoriser, 
luy  et  ses  aflfères ,  au  monde ,  sans  se  soucyer  beaucoup  co- 
rnant les  vôtres,  et  ceulx  du  Roy,  et  de  Messeigneurs  voz 
enfans,  aillent;  et,  possible,  en  vous  attendant  d'effectuer 
ung  party,  vous  perdrés  les  deux,  dont  sera  bon  d'en  avoir 
si  certaynes  et  pressantes  ares  qu'on  ne  vous  y  puisse  plus 
nzor  de  desfaicles  et  remises. 

Touchant  à  M".  Cécile,  l'on  dict,  à  la  vérité,  qu'il  est 
fort  passioné  pour  la  nouvelle  religion,  et  qu'il  seroit  bon 
qu'ung  plus  modéré  tînt  ce  lieu  prez  de  sa  Maitresse;  mais 
je  ne  voy  pas  qu'il  soyt  aisé  de  l'en  oster,  avec  ce,  qu'on 
m'a  dict,  qu'il  dissuade  la  guerre  de  France  à  sa  Maitresse, 
et  est  bien  fort  uny  avec  le  comte  de  Leyster,  qui  faict  pro- 
fession de  vous  estre  tout  serviteur. 

Quant  à  delTendre  aux  Anglois  le  traficque  en  France , 
il  semble  qu'il  sera  bon  que  le  Roy  Catholique  face  ceste 
ouverture  de  le  leur  interdire ,  premièremeiit ,  en  Flandres 
et  en  Espaigne,  parce  qu'ilz  ont  là  leur  plus  grand  com- 
merce, et,  si  l'on  void  quecella  serve  à  remettre  la  religion 
catholique  en  ce  royautme,  Yoz  Magestez  en  feroient,  in- 
continent après,  faire  leur  déclaration;  car,  de  commancer 
en  votre  nom,  cela  pourroit  divertir  tout  le  traficque,  que 
ceulx  cy  ont  en  votre  royaulme,  pour  le  transporter  ail- 
leurs, qui  est,  à  ce  que  j'entendz ,  de  plus  de  deux  mil- 
lions d'or  de  proffit ,  touz  les  ans ,  et  si ,  n'auriez ,  possible , 
rien  advancé  pour  la  relligion  catholique.  Encores  sera  il 
bon  de  regarder  si  conjointement  vous  en  debvcz  faire  la 
dicte  déclaration  avec  le  Roy  Catholique;  car  il  y  a  si  es- 
troicte  alliance  de  ceste  princesse  avecques  lui ,  et  entre 
leurs  pays,  qu'ilz  s'accorderont  toujours  ayséemant ,  et  le 
Roy  demeureroit ,  possible,  seul  intéressé.  Mais  Votre  Ma- 
geslé  me  commandera  son  intention  sur  le  tout ,  et  je  mé- 
tray  peyne  de  la  suyvre  si  exactement  qu'elle  cognoistra 
que  je  n'ay  rien  en  la  mienne  qu'ung  parfaict  désir  de  trez 
humblement  vous  obéyr. 

Ce  gentilhomme,  présent  pourteur,  est  certain  et  fidelle 
et  si  secret  que  luy  pouvez  commettre  tout  ce  qu'il  vous 
plaira ,  mesmes  ce  que  j'auray   à   dire  b  l'ambassadeur 


(le  J^orlugul,  qui  inc  presse  de  respondrc.  Sur  ce  je  prye 
Dieu,  etc. 

De  Londres  ce  xxvnj'  de  décembre  1568. 

Despuis  la  présente  escripte ,  le  susdict  ambassadeur  de 
Portugal  m'est  venu  retrouver,  avec  une  lettre  qu'il  a  fraî- 
chement receue  de  Lisbonne ,  du  xuiy  du  passé ,  en  la  quelle 
il  m'a  faict  voir  ung  article  qui  contient  que  le  Roy,  son 
Maitre,  s'en  alloit  à  Almerin  ,  affin  d'y  attandre  et  recepvoir 
le  comte  de  Feria,  que  le  Roy  Catholique  y  envoyoit  pour 
remètre  en  bon  mesnage  le  dict  Roy  de  Portugal  et  la  Royne 
sa  grand  mère ,  qui  se  pourtoient  comme  mal  contans,  l'ung 
envers  l'autre ,  à  cause  du  mariage  du  Roy,  qu'elle  a  tous- 
jour  procuré  le  faire  en  la  maison  d' Hongrie ,  là  où  il  le  veut, 
avec  l'approbation  du  cardinal  son  oncle,  et  de  tout  son 
peuple,  de  la  mayson  de  France;  et  que  les  estatz  de 
Portugal  seroient  bien  tôt  convoquées  pour  le  marier  à  la 
voix  et  contantement  des  subjectz  :  dont  l'ambassadeur  m'a, 
de  rechef,  bien  expressément  enchargé  d'envoyer  incon- 
tinent vers  Votre  Magesté  pour  avoir,  dans  le  xv"  de  jan- 
vyer,  qu'il  faict  estai  de  partir,  ung  mot  de  votre  intantion 
sur  le  dict  mariage. 

MÉMOIRE  BAILLÉ  AU  DICT  S'.  DE  VASSAL. 

Pléra  à  Leurs  Magestez  entendre  du  costé  d'Angleterre; 

Que  le  S",  de  La  Mothe  a  mis  toute  la  peyne  et  dilli- 
gence  qu'il  a  peu  de  sçavoir  si  cestc  Royne  se  déclareroit 
pour  le  prince  de  Condé,  ou  qu'est  ce  qu'elle  feroit  en  sa 
faveur,  mais  il  n'a  peu,  encores,  descouvrir  qu'elle,  ny 
ceulx  de  son  conseil ,  ayent  intantion  de  se  déclarer,  pour 
ceste  heure,  ouvertement  contre  le  Roy;  car  elle  fait  sem- 

blant ,  en  toutes  ses  parolles  et  démonstrations ,  de  vou- 
loir fermemant  persévérer  en  la  paix  qu'elle  a  avecques 
Sa  Magesté; 

Que  le  comte  de  Lestre,  s' estant  tenu  pour  fort  honoré 
de  ce  que  le  Roy  et  la  Royne  luy  ont  envoyé  de  leurs  let- 
tres, a  assuré  au  dit  S^  de  La  Mothe  que  sa  Maîtresse  estoit 
fort  bien  disposée  à  l'entretènement  de  la  dicte  paix  ,  et 
qu'il  mettroit  toute  lapeyne  qu'il  pourroit  de  l'y  continuer, 
comme,  à  la  vérité,  luy,  et  ceulx  qui  gouvernent,  ne  la 
veulent  mettre  en  guerre ,  et ,  d'elle  mesmes ,  elle  est  bien 
fort  timide ,  et  refuyt  toute  occasion  d'ennuy  et  de  despence; 

Mestre  Cécile  a  dict  au  S',  de  La  Mothe,  que  le  Roy 
ne  debvoit  trouver  mauvais  si  la  Royne ,  sa  Maitresse ,  re- 
cepvoit  ceulx  qui  fuyoient  d'ailleurs  persécutés  pour  la 
mesme  relligion,  dont  elle,  et  tout  son  royaume,  faisoit 
profession,  et,  qu'au  reste,  elle  ne  feroit  rien  de  quoy  le 
Roy  peult  estre  olfencé; 

Aulcungs  des  plus  grands  de  ce  royaume  ont  dict  qu'ilz 
avoient  pensé  qu'en  ceste  générale  convocation  de  la  no- 
blesse du  pays ,  l'on  leur  proposeroit  quelque  chose  de  la 
guerre  de  France;  mais  il  ne  leur  en  a  esté  faict  aucune 
mencion ,  et  semble  que  le  désir  qu'ilz  ont  du  repos ,  et 
le  peu  de  moyens  d'entreprendre  la  guerre,  les  fera  per- 
sévérer en  la  paix,  dont  ne  s'y  faict  autre  préparatif,  que 
ce  qui  a  esté  mandé  à  Leurs  Majestés; 

Tant  y  a  qu'estans ,  les  trois  principaulx  qui  manyent 
les  aflaires  de  ce  royaume,  de  la  nouvelle  relligion,  il  se 
void  clairemant  qu'ilz  persuadent  la  dicte  Dame  de  porter 
toute  la  faveur  et  support  que ,  sans  se  déclairer,  elle  peult 
à  l'entreprise  du  dict  prince  ; 

Ensemble  qu'ilz  ayent  tant  faict,  avec  l'ayde  du  car- 


io 


(linal  de  Cliatillon,  que  le  conseiller  Cavagnies  ,  et  le  doc- 
teur Junyus,  et  les  députés  du  duc  de  Deux  Ponts,  et  du 
prince  d'Orange ,  ayent  enfin  obtenu  une  secrète  déclara- 
tion de  la  dicte  Dame ,  qu'elle  sera  en  ligue  avec  Leurs 
Majestés  pour  la  commune  deflence  de  la  dicte  relligion , 
tant  en  France ,  Flandres ,  que  ailleurs ,  et  n'est  sans  appa- 
rence qu'elle  y  soit  aussi  pour  la  defience  de  la  Basse  Ger- 
manie de  l'oppression  qu'ilz  disent  que  les  Espaignolz  y  font. 

11  s'entend,  néanmoins,  qu'elle  n'interviendra  point  plus 
apertemant  qu'elle  est  à  ceste  heure,  en  la  dicte  ligue,  sinon 
qu'il  se  descouvrît  ligue  contraire ,  patante  et  déclairée ,  des 
princes  catholiques ,  contre  leur  dicte  relligion  ,  auquel  cas , 
l'on  employera  lors  ,  tmvertemcnt ,  son  nom  en  ceste  cy. 

Et  cepandant  ont  obtenu ,  pour  ne  laysser  succomber 
lesdictz  princes  ,  et  affin  qu'ilz  puyssent  maintenir  ceste 
guerre ,  laquelle  ilz  disent  estre  contre  leur  relligion  ,  quoy 
qu'on  luy  veuille  donner  autre  tiltre ,  que  la  dicte  Dame  leur 
prestera  la  faveur  et  support  de  son  pays  et  de  ses  ports , 
sans  violer  toutesfois  la  paix  de  France  et  d'Espaigne. 

Ainsi,  ont  déjà  procuré  que,  par  son  visadmiral  M".  Oynter, 
elle  ayt  envoyé  au  prince  de  Gondé  les  six  canons ,  dont  le 
îloy  est  adverty,  et  ung  nombre  de  poudres ,  pics ,  pailes  et 
autres  munitions  de  guerre ,  en  baillant  touteffois  caution 
de  rendre  lesdictz  canons  et  de  payer  le  demeurant  ; 

Et  qu'elle  l'ait  aussi,  soubz  mesmes  caution  de  rembour- 
semant ,  accomodé  de  sept  mille  livres  esterlin ,  montant  en- 
vyron  xxv  mille  escuz  ,  qu'elle  avoit  mandé  mètre  ez  mains 
de  M".  Grassan ,  son  facteur,  pour  aulcungs  siens  secrètes 
ulîôres ,  laquelle  some  l'on  estime  avoir  esté  là  employée. 

Ont  aussi  obtenu  qu'on  achèveroit  de  payer  les  xxxij  ou 
xxxnj  mille  livres  esterlin ,  revenantes  à  cent  dix  mille  escuz  , 

que  les  églizes  d'Angleterre  avoient  cy  devant  ottroyé  ,  par 
congé  de  la  dicte  Dame ,  pour  faire  gens  en  AUemaigne  en 
faveur  de  ceux  de  la  nouvelle  relligion ,  dont  il  restoit  à 
lever  envyron  ung  tiers ,  et  que  les  prinses ,  et  pilleries , 
que  lesdictz  de  la  nouvelle  relligion  feront  sur  mer,  abor- 
dant par  deçà  ne  seront  en  elîect  empeschées ,  affin  d'em- 
ployer ce  qui  en  proviendra  à  l'entretènemant  de  ceste 
guerre ,  bien  qu'en  apparance ,  l'on  baillera  provision  de 
justice  au  contraire. 

Ainsi ,  qu'ilz  ont  permis  à  Chatellier  Portault  d'uzer  à 
son  plaisir  des  prinses  qu'il  avoit  faictes.  Et  fraischemant, 
à  ung  pirate  anglois,  nommé  Aman ,  et  à  des  François  qui 
estoient  avecques  luy,  a  esté  permis  le  semblable  d' ung  grand 
navyre  de  Marseille,  chargé  de  beaucoup  de  riches  mar- 
chandises, apartenant  aux  sujets  du  Roy  Catholique,  qu'ilz 
ont  prins,  en  venant  d'Anvers,  et  menéà  Anthonne  :  la  dicte 
Dame,  à  la  requête  dudict  S",  de  La  Mothe  et  de  l'ambas- 
sadeur d'Espaigne,  avoit  escript  aux  officiers  de  la  justice, 
qui  r avoient  desjà  àrresté,  de  le  faire  rendre  à  ceulx  à  qui 
il  apartenoit,  mais  secrètement  il  a  esté  mandé  de  laisser 
aller  le  pirate,  avec  le  navyre  et  marchandises,  pour  l'aller 
débiter  ailleurs. 

Ils  ont  aussi  procuré  de  faire  faire  la  saysie  de  cinq  na- 
vyres  biscayns,  qui  pourtoient  d'Espaigne  en  Flandres  en- 
viron cinq  cent  cinquante  mille  ducats  de  réaies,  et  ont  re- 
gret qu'autres  trois  navyres,  qui  estoient  venuz  de  mesme 
compaignie,  et  avoient  aussi  abordé  pardeçà  n'ont  esté  ar- 
restés,  qui  pourtoient  autre  somme  d'envyron  trois  cent  mille 
ducats  de  réaies,  et  sont  après  à  vériffier  que  lesdicts  deniers 
viennent  par  voye  de  marchands ,  affin  que  la  dicte  Dame 
les  puysse  prendre  pour  ses  affaires,  en  payant  l'intérest. 

II  y  a  quelque  secret  advis  qu'on  a  mandé  aus  ports  et 
havres  de  deçà  d'arrester  tous  les  navyres  et  marchandises 
des  Bretons  et  Normands,  qui  y  aborderont,  jusques  à  la 
valleur  et  concurrance  de  certaines  prinses ,  qu'aucungs 
Anglois  et  Irlandois  se  pleignent  leur  avoir  esté  faictes  par 
ceulx  de  Croisy  et  autres  François,  et  dont  ils  n'ont  peu 
avoir  justice  en  France. 

Et  avoient  aussy  esté  arrestez  de  deçà  plusieurs  navires 
François,  plus  de  six  sempmaines  a,  qui  n'avoient  que  le 
seul  lestaige,  et  alloient  cercher  aflret,  dont  ceulx,  qui 
estoient  conduicts  par  gens  de  la  nouvelle  relligion ,  ont  esté 
touts  relâchés,  mais  ceulx  des  catholiques  sont  encores  en 
arrest. 

Est  à  craindre  que  lesdicts  Anglois  procéderont  encores 
plus  insolentemant  sur  mer,  tant  contre  les  subjects  du  Roy 
que  contre  ceulx  du  Roy  d'Espaigne,  après  que  leurs  deux 
Hottes  de  Bourdeaux  seront  de  retour,  qui  sont  de  Ix  ou  Ixx 
navyres  chascune,  dont  est  à  considérer  s'il  sera  bon  d'ar- 
rester lesdictes  flottes  par  delà  jusques  à  ce  qu'on  aura  prins 
plus  grande  seurtéd'iceulx  Anglois,  ou  qu'on  aura  faict  par- 
ler plus  clairement  leur  Royne,  sans  touttefois  leur  porter 
aulcuns  dommaiges,  ny  pillier  rien  du  leur. 

11  semble  qu'on  a  esté,  icy,  assez  en  suspens  de  l'armée 
du  duc  d'Alve,  tant  qu'il  l'a  tenue  en  estât,  despuis  le  par- 
tement  du  prince  d'Orange,  et  se  sont  réjouys  qu'il  l'ayt 
départve,  dont  semble  que,  si  le  dict  duc  tenoit  quelque 
forme  de  camp,  ou  qu'il  fit  semblant  de  le  vouloir  dresser, 
que  cella  contiendroit  assez  ceulx  cy  de  ne  se  déclairer  si 
avant  qu'ilz  font. 

Il  est  certain  que  la  dicte  Dame  et  ceulx  de  son  conseil 
sentent  quelque  mouvemant  dans  l'affection  d'une  partie  des 

subjectz  de  ce  royaume  pour  le  faict  de  la  religion ,  et  que 
les  catholiques,  dont  y  a  grand  nombre,  mesmes  de  la  no- 
blesse, aspirent  au  recouvrement  de  la  religion  catholique, 
et  semble  que  l'ambition  poussera  en  avant  l'entreprinse  de 
tant  que  les  principaux  seigneurs,  qui  sont  catholiques,  sup- 
portent fort  difficilement  que  tout  le  gouvernement  soyt  ez 
mains  d'aucungs,  qui  sont  assez  nouveaulx  et  de  petite  qua- 
lité, et  toutz  de  la  nouvelle  relligion. 

Et  cecy  se  descouvre  bien  fort  en  la  cause  de  la  Royne 
d'Escoce,  que  les  catholiques  portent  et  favorisent  tout  ou- 
vertement, autant  qu'il  leur  est  possible,  et  les  autres  mons- 
trent  estre  ses  contraires,  dont  en  fin  son  faict  va  tumber 
en  la  division  de  la  relligion. 

Et  de  tant  qu'on  ouyoit  les  ungs  et  les  autres  en  parler 
assez  hault  et  bien  fort  librement  en  ceste  ville,  il  a  esté 
escript  au  maire  d'advertir  ceulx  qui  tiennent  les  princi- 
pales tables,  où  se  faict  la  plus  grande  assamblée  de  gens 
de  qualité  en  ceste  ville,  qu'ilz  n'ayent  à  y  recepvoir  aul- 
cungs  de  qui  ilz  ne  veuillent  respondre,  qu'ilz  les  représen- 
teront pour  estre  examinés  sur  les  propos  qu'ilz  tiendront 
de  la  Royne  et  de  ceulx  de  son  conseil,  soit  d'Escoce,  ou 
de  la  relligion,  ou  autres  matières  d'importance. 

Et,  à  ce  Noël,  l'on  est  allé  par  les  maisons  semondre  les 
gens  d'aller  au  service  et  presches,  qui  se  faisoient  en  leurs 
églizes,  ce  qui  n'estoit  acoustumé  de  faire. 

L'on  verra  Testât  où  sont  à  présent  les  affaires  de  la 
Royne  d'Escoce  par  la  remonstrance  que  ses  depputez  ont 
présenté  à  ceste  Royne,  et  par  la  response  qu'elle  leur  a 
faicte;  dont  l'un  et  l'autre  sont  envoyés  par  la  présente 
dépesche. 

Le  faict  de  la  dicte  Dame  iroit  plus  mal  sans  le  support 

(lu  duc  de  Norfoc  et  du  comte  d'Arondel,  qui,  oultre  ce 
qu'ilz  ont  remonslré  a  ifvement  les  droicts  de  ceste  princesse 
en  ceste  conférance,  ilz  ont  encores  représenté  à  la  Royne, 
leur  Maîtresse,  qu'en  laissant  opprimer  ceste  princesse  à  ses 
subjects,  elle  préparoit  contre  elle  un^  mauvais  exemple 
aux  siens. 

La  garde  de  la  personne  de  la  dicte  Dame  a  esté  ref- 
fusée  au  comte  de  Hontinton ,  comme  suspect  à  elle,  et  a 
esté  commise  au  comte  de  Cheirosbery,  grand  seigneur 
vers  le  nord  et  bon  catholique,  et  à  qui  aussy  le  château 
de  Thitbery,  où  l'on  a  ordonné  de  la  remuer,  apartient  en 
propre. 

Tous  les  Escouçois,  qui  sont  ici ,  ont  esté  arrestez  , 
mesmes  le  duc  de  Chatelleraut  et  le  comte  de  Mora,  jus- 
ques  à  ce  qu'on  aura  notiffié  à  la  dicte  Royne  d'Escoce 
toute  la  procédure  qui  a  esté  faicte  jusques  icy,  et  qu'on 
aura  heu  sa  responce,  de  quoy  le  comte  de  Mora  monstre 
n'estre  contant. 

L'évesque  de  Ross  estime  qu'il  feroit  grand  bien  à  la 
dicte  Dame  que  Leurs  Majestez  escripvissent  à  ceste  Royne 
quelques  bonnes  lettres  de  recommandation  et  de  mercye- 
mant  pour  la  peyne  qu'elle  a  prins  de  vacquer  et  faire  vac- 
quer  son  conseil  à  l'expédition  des  affaires  de  la  dicte  Dame, 
la  pryant  d'y  mettre  bientôt  une  bonne  fin,  de  peur  qu'il 
ne  surviengne  quelque  inconvéniant  à  la  personne  et  à  Tes- 
tât de  ceste  princesse,  se  voyant  si  long  temps  détenue  où 
elle  est,  et  si  long  temps  absante  de  son  royaulme,  et  que, 
quant  le  secours  que  la  dicte  Royne  d'Angleterre  luy  a  pro- 
mis lui  deffaudroit,  que  Leurs  Majestez  s'esforceront,  parmy 
leurs  grandes  affères,  de  luy  bailler  le  leur. 

Proposition  de  l'évesque  de  Ross,  et  autres  dcppuier.  de 
la  Roync  d'Escoce,  bailltie,  parcscript,  en  langaige  escoiiçois, 
à  la  Royne  d'Angleterre,  et  Iraduicte,  comme  Ion  a  peu,  en 
fraiiçois. 

Plaise  à  Votre  Majesté  combien  qu'en  notre  réplique,  faicte  à 
Yorc,  contre  la  fainte  et  controuvéc  responce  du  comte  de  Mora  et 
ses  adhérans,  ayans  esgard  à  la  charité  et  à  la  clémance  de  laquelle 
la  Royne,  notre  Maîtresse,  se  délibéroil  d'uzer  envers  eulx,  non- 
obstant leur  déloyauté  et  forfaicts ,  pensant  en  cela  faire  plaisir  à 
Votre  Majesté  ,  les  voulant  à  votre  instance  réunir  au  corps  et  reppu- 
blique  de  laquelle  notre  Maîtresse  et  souverayne  est  chef,  duquel 
s'estans  par  leurs  trop  diligentes,  et  subtiles,  et  fauces  inventions 
séparez,  ilz  ne  méritoieut  cstre  ouys  ni  receus;  nous  répliquasmes , 
froideniant  et  doidcement ,  mais  véritablement ,  sans  railler  ou  les 
provoquer  à  injure  quelconque,  comme  maintenant  ils  allèguent 
injustement  et  sans  occasion.  Après  cela  il  a  pieu  à  Votre  Majesté , 
pour  vous  mieulx  satisfaire  à  vous  mesmes,  et  à  celle  fin  que  les 
causes  de  notre  souveraine  fussent  mieulx  entendues ,  de  révoquer 
la  dicte  conférance,  icy^  devant  vous  et  tels  de  votre  conseil  privé  qu'il 
a  pieu  à  Votre  Majesté  depputer  pour  ce  faict  ;  en  présence  de  qui 
nous  avons  exibé  une  protestation  par  laquelle  avons  protesté  qu'on 
n'eust  à  toucher  la  couronne,  estât,  personne  ny  honneur  de  la 
Royne,  notre  Maîtresse,  et  que  n'entendions  nullement  procéder 
judicialement  :  laquelle  protestation  a  esté  par  eulx  admise  et  trouvée 
raysonable.  Mais  l'usurpation  est  si  proffondément  enracinée  de- 
dans le  cueur  du  dict  conte  de  Mora  et  des  siens  ,  et  leur  malice  est 
tant  endurcye  et  si  grande,  que,  contre  le  debvoir  naturellement 
deu  à  leur  souverayne ,  par  la  libéralité  de  qui  ilz  ont  esté  toutz  ad- 
vancez  et  faictz  grandz ,  et  aussy  contre  leur  protestation  et  la  vraye 
intention  de  ceulx  qui  ont  procuré  ceste  conférance  ,  ilz  ont  fauce- 
ment  advancé  contre  l'honneur  de  la  noble  personne  de  la  dicte 
Royne,  leur  souveraine,  pensant  péner  le  droict  et  dignité  de  son 
estât  et  couronne ,  tendant  jusques  à  la  ruyne  de  son  corps ,  par 
quoy  eulx  ayant  perversement  de  leur  part  violé  ,  rompu  ceste  con- 
férance, et  que  la  Royne  notre  Maîtresse  ne  pourroît  jamais  cy  après 
uzer  de  clémance  envers  eulx,  comme  aussy  leurs  indignitez  le  re- 
quièrent, nous,  pour  notre  part ,  en  considération  desdicles  causes  , 
avons  juste  occasion  de  rompre  et  dissoudre  la  dicte  conférance.  Et 

considéré  îouis  injures  et  façon  de  procéder,  qui  est  intollérable, 
semant  cy  devant  secrètement  leurs  fauces  inventions  et  faulx  scan- 
dalle  contre  l'honneur  de  notre  Souverayne ,  et  à  présent  publique- 
ment et  désespérémant,  ne  pouvant  autrement  trouver  moyen  de 
couvrir  leurs  exécrables  trahisons  et  malheureux  actes,  nous  ne  pou- 
vons tant  oblycr  le  debvoir  que  devons,  premièrement ,  à  Dieu,  et, 
après ,  à  notre  dicte  Souveraine  ,  que  de  laysser  si  légèrement  passer 
leurs  pernicieulx,  détestables  faictz  avecques  silance.  Mais  d'autant 
que  ccste  cause  touche  de  si  près  à  l'honneur  et  estât  de  la  Royne , 
noire  Maîtresse,  joint  que  nous  avons  exprès  commandemant  de 
Sa  Majesté  que ,  en  cas  qu'il  soit  proposé ,  icy,  autre  chose  que  ce 
qui  a  esté  exposé  à  Yorc  ,  qui  touche  à  sa  couronne ,  estât ,  personne 
et  honneur,  de  demander  que  ce  soyt  votre  plaisir  que ,  d'autant 
que  le  dict  comte  de  Mora  et  les  autres  rebelles  ont  déjà  obtenu  pré- 
sence de  Votre  Majesté  et  ont  esté  admis  devant  voz  commissaires 
pour  calompnier  son  honneur,  que  le  mesme  soyt  accordé  à  Sa  3la- 
jesté.  Par  quoy  humblemant,  et  affectionnéement,  desirons  qu'il 
soyt  permis  à  notre  dicte  Souveraine  de  venir,  icy,  en  propre  per- 
sonne ,  pour,  en  votre  présence ,  devant  toute  votre  noblesse  ,  et 
aussy  en  présence  de  toutz  les  ambassadeurs^  résidans  icy  en  votre 
royaulme,  déclairer  son  innocence,  et  aussi  pour  faire  entendre  à 
Votre  Majesté  les  faulxes  inventions  et  calompnies  de  ses  rebelles , 
pour  la  deffence  de  son  honneur  ;  à  celle  fin  que  Votre  Majesté ,  et 
tous  autres  princes ,  et  bons  subjects ,  ausquelz  la  cognoissance  de 
ceste  confèrance  pourroit  parvenir,  soient  mieulx  satisfaitz.  Et  nous 
ne  dobtons  que ,  par  l'advis  de  votre  plus  honorable  et  plus  sage 
conseil ,  Votre  Majesté  ne  nous  accorde  notre  demande ,  veu  que 
toute  équité  et  raison  requiert  qu'il  soit  plus  tôt  permis  à  Sa  Ma- 
jesté (estant,  comme  en  effect  elle  est,  princesse  libre,  et  qu'elle  est 
venue  en  cestuy  votre  royaume  sur  la  confiance  que  Sa  Majesté  a 
heu  qu'elle ,  qui  est  votre  bonne  seur  et  plus  proche  cousine  du 
monde) ,  de  venir  en  présence  de  Votre  Majesté  pour  déclarer  son 
innocence ,  que  d'av'oir  permis  à  sesdicts  rebelles  de  faucemant  ca- 
lompnier son  honneur  en  son  absance.  Nous  desirons  aussi ,  au  sur- 
plus, que  ,  puisque  des  rebelles  ont  entreprins  de  faucementet  témé- 
rayremant  accuser  Sa  Majesté  contre  le  droict  de  Dieu  et  nature , 
elle  estant  leur  Souveraine  et  Maîtresse,  que,  par  aulhorité  de  Votre 
Majesté,  ilz  soient  arrestez  icy  pour  respondre  aux  crimes  qui  leur 
seront  mis  sus ,  et  qu'il  plaise  à  Votre  Majesté  nous  donner  response , 
affin  que ,  selon  que  notre  devoir  le  commande ,  et  que  l'exprès 

commandement  de  Sa  Majesté  le  requiert,  nous  luy  donnons  adver- 
tissement  de  ce  que  nous  sera  respondu. 

Ce  que  l'évesque  de  Ros  a  comprins  ,  de  la  response 
de  la  Royiie  d'Angleterre ,  sur  sa  proteslatiou  baillée  en  lau- 
gaige  escouçois,  el  traduict  en  francois,  comme  l'on  a  peu. 

A  Hantoncourt,  le  xvi«  de  décembre  1568. 

Le  sommaire  de  la  response  faicte  par  la  Majesté  de  la  Royne 
d'Angleterre  à  Tévesque  de  Ros ,  lord  Boyd ,  lord  Heris  et  l'abbé  de 
Kylindin ,  en  la  présence  de  M^ .  le  garde  du  grand  scel ,  le  duc  de 
Norfoc ,  le  marquis  de  Norhampton ,  le  comte  de  Suesex ,  Bethford 
etLestre,  le  S^  Clinton  admirai,  et  le  lord  Havard  chamberlan , 
S^  Guillaume  Cécile  chevalier,  premier  secrétaire,  S^  Raff  Sadelle 
chevalier,  chancelier  de  la  duché  de  Lenclaslre ,  et  S'^.  Vualter 
Videlmar  chevalier,  chancelier  de  l'eschiquier,  a  esté  que  la  re- 
queste,  par  nous  présentée  à  Sa  Majesté,  tendoit  à  deux  points  : 

Le  premier,  qu'il  fust  permis  à  la  Royne ,  notre  Maîtresse  ,  venir, 
en  personne ,  en  présence  de  la  Majesté  de  la  Royne  pour,  là,  pou- 
voir respondre  à  toutes  et  telles  choses  qui  pourroient  être  objectées 
à  rencontre  d'elle  ; 

Le  segond,  que,  s'il  ne  luy  estoit  permis  ce  faire,  qu'il  ne  fust 
point  permis  d'entrer  en  plus  grande  conférance  sur  ce  faict. 

La  Majesté  de  la  Royne  fit ,  adonc  et  délors ,  response  qu'elle  pen- 
soit  plus  convenable  de  réprouver  les  subjectz  de  la  Royne  pour 
leurs  téméraires  et  audacieuses  accusations  faictes  allencontre  de 
leur  Royne  souverayne,  chose  qui  ne  conciste  qu'en  termes  géné- 
raulx ,  que  de  faire  venir  la  dicte  Royne  par  deçà  pour  respondre 
en  personne.  Ce  faict,  la  Majesté  de  la  Royne  commanda  aux  com- 
missaires appeler  par  devers  eulx  le  comte  de  Mora  et  sa  compa- 
gnie, et  les  reprendre ,  bien  et  aigrement,  de  leurs  audacieuses 
procédures,  comme  estans  déloyaus  et  contraires  au  debvoir  de 
bons  et  loyaux  subjects,  et  que  cella  ne  debvoit  demeurer  inpu- 
gny.  Sur  quoy,  le  dict  comte  et  ses  compaignons  estans  ainsi  accusez 
a  faict  responce  que ,  luy,  ny  aucung  de  sa  compagnie ,  n'ont  jamais 
rien  procuré  contre  l'honneur  de  leur  Royne,  mais  que  bien  eulx 
estans  notoiremant  chargés  par  leurs  adversaires  de  si  grands  et 
énormes  crimes,  ilz  n'on{  peu  et  ne  pouvoient  moings  fcre ,  sans 
estre  condempnés  et  trouvés  coupables  injustement,  suivant  la  pro- 
testation par  eulx  cy-devant  faicte  et  exibée  pour  la  descharge  de 

leurs  personnes,  et  eslre  purgés  des  crimes  à  eulx  inposés ,  ayans 
esté  contraints  contre  leur  voulonté  pour  leur  juste  deffonse  que 
de  faire  ce  qu'ilz  ont  faict.  Et  pour  approbation  du  faict ,  ilz  ont 
produict  ausdicts  commissaires  de  Sa  Majesté  des  choses  grandes, 
et  de  grande  apparance,  et  conformes  aulx  présomptions  et  argu- 
mant  du  commung  bruyt  et  rapport  desdicts  crimes  inposés  à  la- 
dicte  Royne.  Desquelles  choses  la  Majesté  de  la  Royne ,  en  ayant 
esté  advertie  par  ses  commissaires,  les  a  en  grande  admiration   à 
son  très  grand  regret,  ne  pensant  jamais  ouyr  telles  choses,  et  en 
si  grand  nombre  allenconlre  d'elle.  Et  partant  doncques,  considé- 
rant qu'ilz  estoient  venuz  pour  avoir  plus  oultre  responce.  Sa  Ma- 
jesté a  dict  qu'ilz  auroient  une  rcsponse  résolutive  en  ceste  sorte , 
que  Sa  Majesté  esloit  contante  que  le  discours  de  la  matière  fust 
dcbatue  pardevant  elle  ,  si  elle  vouloit  accorder  y  faire  directe  res- 
ponce ,  parcequc  Sa  Majesté  pensoit  que  ce  fust  le  plus  honeste  et 
seur  moyen,  et  desiroit  aussi  que  cela  peut  estre  suffisant  pour  sa 
descharge.  Et,  pour  ce  faire ,  dict-elle,  je  vous  proposeray  trois 
moyens  :  le  premier,  est  qu'elle  envoyât  pour  elle  quelque  féal  et 
suffisant  personnage,  ou  plus,  estans  de  ce  authorisez,   avec  sa 
response   :   l'autre,   qu'elle  baillât  sa  dicte   responce  à  quelques 
nobles  personnaiges,  tels  qu'il  luy  plaira,  si  ainsy  luy  plait,  pour 
luy  envoyer  :  et  le  dernier,  qu'elle  ordonne  et  authorise  soit  les 
derniers  commissaires ,  ou  autres  ,  pour  respondrc  devant  les  com- 
missaires de  Sa  Majesté.  Mais  que  de  venir  en  sa  présancc ,   consi- 
dérant que,  quant  elle  arriva  en  ce  royaume,  Sa  Majesté  ne  le 
peut  avoir  lors  pour  agréable  ,  pour  son  honneur,  elle  estant  adonc 
diffamée  seulcmant  par  le  commung  bruyt ,  tant  icy  que  en  la  plus 
grande  partie  de  la  chrétienfé;  beaucoup  moings  peult  elle  penser 
estre  honorable  de  venir  maintenant  en  sa  présance  ,  considérant  le 
grand  nombre  de  matières  et  présumptions  de  naguiéres  produictes 
allencontre  d'elle,  voir  et  telles  qu'il  fait  mal  à  Sa  Majesté  y  pen- 
ser. Et  pour  ce.   Sa  Majesté  les  requiert  vouloir  accepter  sa  pré- 
sente responce,  et  luy  en  faire  le  récit,  en  la  luy  envoyant,  esti- 
mant estre  vrayment  toujour  nécessaire  pour  elle  de  faire  responce  ; 
car  autrement  quiconques  luy  donneroit  autre  conseil  que  de  faire 
responce,  ayant  tant  de  moyens  pour  ce  faire,  seulemant  parce 
qu'il  ne  luy  est  point  permis  venir  en  présence  de  Sa  Majesté  ,  en- 
cores  qu'ilz  aparussent  estre  ses  bons  serviteurs,  seuremant  il  serait 
plutôt  à  juger,  pour  quelques  respcctz  ,  de  la  trahir.  Et  sur  cela  , 
Sa  Majesté  les  a  requis ,  comme  ses  serviteurs,  à  ce  qu'elle  a  dict. 

car  cella  ne  pourroil  estre  jamais  prins  en  ce  monde  pour  excuse 
raysonnable ,  si  elle  est  innocente  ,  comme  Sa  Majesté  la  désire 
estre  trouvée,  de  s'offrir  estre  estimée  coulpable  de  telz  horribles 
crimes,  seulemant  par  faulte  de  ne  pouvoir  venir  en  sa  présance  , 
et  ne  se  purger  aulremant  devant  le  monde  ,  par  autre  manière  de 
raison  ;  et  si ,  ne  pourroit  penser  commant  la  Royne  pourroit  plus 
promptenient  procurer  sa  condempnation ,  que  de  refuser  à  Hiire 
responces.  Et  ainsi ,  avec  plusieurs  et  semblables  paroles  par  elle 
prononcées  à  loysir,  et  dont  il  ne  leur  peult  du  tout  souvenir,  il 
aparoissoit  que  le  grand  désir  de  la  Royne  (d'Angleterre),  estoit 
que  la  Royne  (d'Ecosse)  se  peut  descharger  et  acquitter  par  le  moyen 
de  quelque  responce  raysonnable.  Et  est  la  fin. 


IX^  DEPESCHE 

—  du  II''  de  janvier  1569. — 
{Ein'oyée  par  Olfi'ier  Chninpernon  jusques  à  Calais.) 

Nouveaux  succès  remportés  sur  les  protestants.  —  Nouvelles  d'Allemagne.  — 
Menaces  de  représailles  pour  les  prises  faites  par  les  Bretons.  —  Cartels 
proposés  relativement  au  meurtre  du  roi  d'Ecosse. 

Au  Roy. 

Sire,  incontinant  après  que  le  gentilhomme ,  que  je  vous 
dépeschay ,  avec  les  miennes  du  xxvnj'"  du  passé,  fust  party, 
je  receus  celles  qu'il  avoit  pieu  à  Votre  Majesté  m'escripre 
du  xv"  au  paravant,  et  encores  despuys,  celles  du  xvj% 
toutes  deux  bien  à  propos  pour  rabatre  le  bruyt ,  qu'on  se- 
moit  icy,  que,  despuis  le  premier  rencontre  du  xvn''  de 
novembre,  le  prince  de  Condé  avoit  regaigné  plusieurs 
bons  avantages  sur  les  nostres  ;  mesmes  que ,  le  lendemain , 
son  infanterie  avoit  heu  du  meilleur  contre  les  bandes  de 
M^  de  Brissac,  et  despuys,  il  avoit  pillé  le  bagaige  de 
Monsieur,   frère  de  Votre  Majesté,  près  de  Lusignan,  et 

emporté  une  ville  quasi  à  sa  veue ,  et  que  le  prince  d'Orange 
s'en  alloit  à  Paris,  dont  aulcungs  des  siens  avoient  desjà 
couru  jusques  à  Château-Thierry,  sans  avoir  voulu  accepter 
roflre,  que  Votre  Majesté  luy  avoit  envoyé  faire,  de  luy 
donner  trois  centz  mille  livres  pour  renvoyer  ses  gens,  et 
cent  mille  escuz  pour  luy ,  et  de  le  remettre  en  la  bonne 
grâce  du  Roy  Catholique  votre  frère,  et  en  ses  biens,  et 
mayson,  pourveu  qu'il  y  voulût  vivre  comme  son  bon  et 
fidelle  subject.  Dont  je  n'ay  failly,  Sire,  de  faire  inconti- 
nant  entendre  à  ceste  Roynela  vérité  du  bon  succez  de 
vos  affaires  du  costé  de  votre  armée,  que  mène  mon  dict 
Seigneur,  et  comme  le  dict  prince  de  Condé  ne  faisoit  plus 
que  s'en  aller  devant  luy  pour  se  retirer  à  la  Rochelle, 
despuis  que  les  forces  de  Languedoc  estoient  arrivées;  et 
l'arrivée  aussy  de  vos  six  mille  reystres  devers  M'.  d'Au- 
malle ,  et  des  quatre  mille  Souisses  nouvellement  levez ,  et 
autres  gaillardes  forces,  qu'aviez  toutes  prestes  pour  haster 
la  contenance  que  faisoit  le  dict  prince  d'Orange  de  sortir 
de  votre  royaume;  avec  les  autres  avantaiges  que  Dieu  vous 
avoit  donné  en  ceste  guerre,  ainsi  qu'il  vous  plaisoit  me 
les  mander. 

A  quoy  la  dicte  Dame  a  respondu  qu'elle  oyoit,  de  fort 
bon  cueur,  ces  bonnes  nouvelles,  qui  monstroient  le  bon 
acheminemant  de  vos  affaires,  et  qu'elle  desiroit  que  vos 
bonnes  fortunes  allassent  toujours  en  augmantant,  à  la 
gloire  de  Dieu.  Ayant  faict  part  des  mesmes  nouvelles  à  aul- 
cungs seigneurs  que  je  sçay  n'estre  marris  de  votre  prospé- 
rité, ilz  ont  monstre  estre  bien  ayses  que  j'eusse  de  quoy 
convaincre  beaucoup  de  mansonges ,  qu'on  publioit  icy  or- 
dinairement des  choses  de  France.  Tant  y  a  que  l'ung  d'eux 
m'a  mandé  que  l'on  tenoit  pour  certain   que   le  prince 

d'Orange  avoit  faict  monstre  et  payé  ses  gens  pour  trois 
mois ,  et  qu'il  délibéroit  temporiser  là  où  il  estoit,  jusques  au 
printemps ,  pour  attandre  la  venue  des  autres  Allemans  qui 
se  préparoient  de  descendre  en  France,  et  qu'il  n'y  avoit 
plus  que  deux  mois  d'y  ver  jusque  là,  qui  seroient  tantost 
coulés.  L'on  m'a  dict  aussi  qu'il  y  avoit  lettres  d'AIlemaigne 
et  de  Flandres  à  ccste  Royne,  par  lesquelles  l'on  luy  man- 
doit  que  le  duc  de  Yuelgan  faisoit  grand  dilligence  de  lever 
les  reystres  et  lansquenetz ,  qu'il  vouloit  mener  au  secours 
du  prince  de  Condé ,  et  que  la  monstre  s'en  debvoit  bientost 
fère  en  Alsatie;  mais  ne  se  mandoit  le  jour,  ny  le  lieu, 
sinon  que  d'Alsatie  il  prendroit  le  chemin  de  la  Franche- 
Comté  pour  entrer  en  France. 

Le  nepveu  de  Trokmorton  est  revenu ,  ces  jours  passez , 
avec  ung  pacquet  de  M^  Norreys,  et  semble  qu'il  ait  esté 
devers  le  prince  d'Orange;  car  l'homme  du  dict  prince,  qui 
estoit  icy  auparavant,  lequel  s' estoit  acheminé,  ou  aul- 
moings  n' avoit  esté  veu,  douze  jours  y  a,  en  ceste  cour, 
y  est  revenu  avecques  luy,  et  j'entends  qu'il  pourchasse 
d'avoir  de  nouveau  crédit  de  xl  mille  livres  esterlin ,  qui 
sont  150,000  escuz  ,  en  payant  l'intérest.  Je  ne  sçay 
qi|.'il  obtiendra ,  car  il  a  esté  besoing  à  ceste  Royne  de  tirer 
extraordinairement,  despuis  huict  jours ,  dix  mille  livres 
esterlin ,  qui  sont  xxxnj"'  v''  escuz ,  de  son  espargne  pour 
envoyer  en  Irlande ,  atin  de  pourvoir  à  ce  commancement 
d'esmotion  du  chef  Onniel,  où  l'on  dict  que  le  frère  du 
comte  d' Ormont  est  meslé ,  affin  que  cella  ne  passe  plus 
avant.  Et  quant  à  ce  que  je  vous  avoys  cy  devant  escript, 
qu'on  cerchoit  un  moyen  de  faire  fournir  certaine  quantité 
de  joccondalles  en  Allemaigne ,  par  lettres  de  banque  des 
marchans  italiens  qui  sont  en  ceste  ville,  l'on  m'a  adverty 

que  c'est  le  dernier  payement  de  l'ottroy  des  églizes  d'An- 
gleterre ,  dont  je  vous  ay  naguières  faict  mention ,  duquel 
restoit  à  lever  le  tiers,  de  cent  dix  mille  escuz ,  et  l'on  veult 
faire  fournir  le  dict  restant  ez  mains  du  docteur  du  Mont, 
agent  pour  ceste  Royne  en  Allemaigne,  qui  se  tient  ordi- 
nairement à  Francfort,  ou  à  Ausbourg. 

Je  vous  ay  mandé ,  touchant  les  lettres  de  marque  que  les 
Michelz  de  Plemmue  avoient  pourchassées,  qu'elles  ont  esté 
révoquées  et  arrestées ,  et ,  à  la  vérité ,  il  ne  se  trouve ,  au 
registre  de  l'audmirauté  de  ceste  ville,  qu'elles  ayent  passé 
outre.  Mais  en  lieu  de  ce,  j'ay  advertissemcnt  qu'on  a  donné 
une  secrète  commission  d'arrester  toutz  les  navires  françois, 
qui  aborderont  ez  portz  et  havres  de  deçà ,  jusques  à  la  val- 
leur  et  concurrance  de  certaines  prinses,  qu'aucungs  An- 
glois  et  Irlandois  se  plaignent  que  ceulx  de  Croisy  et  autres 
Bretons  leur  ont  faictes ,  dont  ilz  n'ont  peu  avoir  justice  en 
France  ;  de  quoy  je  remets  au  premier  jour  d'en  fère  quel- 
que bonne  instance  à  ceste  Royne ,  ainsy  que  Vos  Majestez 
me  le  commanderont. 

L'Evesque  de  Ros  avoit  eu  congé  d'aller  vers  la  Royne 
d'Escosse,  sa  Maitresse,  pour  luy  notiffier  tout  ce  que  jus' 
ques  icy  s'estoit  passé  en  ses  affaires;  mais,  ainsy  qu'il  pre- 
noit  la  poste  en  ceste  ville,  il  a  esté  contremandé  s'en  re- 
tourner à  Antoncourt,  où,  à  ce  que  j'entends,  l'on  est  en- 
tré en  nouvelles  propositions  et  en  nouveaulx  trettés,  qui 
semblent  incliner  au  bien  de  la  dicte  Dame.  Et  j'espère  que 
ce  que  j'ai  dict  et  renvonstré  icy ,  de  la  part  de  Vos  Majestez, 
pour  elle ,  lui  servira  grandemant  ;  dont  je  remets  vous 
donner  plus  ample  notice  de  cella ,  et  de  toutes  autres 
choses  de  deçà,  par  mes  premières;  pryant  Dieu,  etc. 
De  Londres  ce  n*"  de  janvier  1569. 

A    LA    ROYNE. 

Madame,  ce  qui  s'offre,  icy ,  digne  de  vous  estre  escript, 
despuis  le  partemant  du  S'",  de  Yassal ,  que  je  vous  ay  dé- 
pesché  du  xxvnj'  du  passé ,  Votre  Majesté ,  s'il  luy  plait ,  le 
verra  en  la  lettre  du  Roy ,  vous  suppliant  très  humblement, 
Madame,  m'excusersi  je  ne  vous  expéciffie  davantaige  beau- 
coup de  ces  choses  que  je  vous  mande;  car,  encor  que  je 
sente  et  voye  qu'il  en  est  pourchassé  icy  la  plus  grande  part, 
et  des  bien  importantes ,  avec  beaucoup  de  menées ,  et  avec 
grand  instance ,  autant ,  possible ,  à  ceste  heure ,  qu'en  nul 
autre  lieu  de  l'Europe,  par  ceulx  de  la  nouvelle  relligion  , 
naturelz  et  estrangers,  qui  y  sont,  il  n'est  pas  possible,  tou- 
teffois,  que  j'en  puisse  avoir  si  claire  notice  qu'il  ne  me 
faille ,  le  plus  souvant ,  y  advenir  par  conjectures  et  pré- 
somptions ,  comme  je  supplye  très  humblcmant  Votre  Ma- 
jesté conjecturer  aussi,  et  fère  jugemant,  par  ce  que  je  vous 
ay  déjà  escript  du  présent  depportement  de  ceulx-ci ,  quel 
il  sera  à  l' advenir.  Et  je  fay  dilligence  de  vous  mander, 
d'heure  à  autre ,  toutes  occurrances ,  et  ne  laisseray  cepan- 
dant  rien  passer,  puis  qu'ainsy  vous  plait,  à  cette  Princesse, 
qui  ayt  apparance  d' estre  contre  votre  service ,  bien  que  je 
luy  auray  toutjours  le  respect ,  et  useray,  en  son  endroict, 
de  la  douceur  que  m'avez  commandé ,  affin  de  ne  la  provo- 
quer à  quelque  plus  ouverte  déclaration,  ou  bien  à  vous  fère 
une  plus  dure  responce  que ,  possible  „  vos  présentes  affaires 
ne  permettroient  de  vous  en  ressentir  si  tost ,  comme  la 
grandeur  et  réputation  de  Voz  Majestez  le  requerroient. 

Le  faict  de  la  Royne  d'Escoce  semble  prendre  autre  ache- 
minement que  ses  adversaires  ne  cuydoient,  lesquelz  com- 

mancent ,  à  ceste  heure,  d'envoyer  cartels  de  combats  parce 
qu'on  les  charge  de  trahison ,  de  rébellion ,  et  encores  du 
mesmes  meurtre  du  feu  roy  d'Escoce,  dont  ilz  accusoient 
leur  Royne.  L'évesque  de  Ros  a  esté  contremandé  à  Anton- 
court  pour  cest  eflcct,  lequel  m'a  mandé  qu'il  m'advertira 
de  tout  ce  que  luy  sera  proposé ,  affin  d'en  avoir  mon  advis; 
dont  je  remetz  ,  Madame,  vous  mander,  par  mes  premières, 
ce  qu'en  cella ,  et  en  autres  choses ,  sera  succédé  ;  et  je 
prieray  Dieu,  etc. 

De  Londres  ce  u'  de  janvier  1569. 


X'  DEPESCIIE 

—  du  vi*^  de  janvier  15G9.  — 
(  Em'oyée  par  Jehan  Vallet.  ) 

Négociation  relative  à  la  saisie  faite  sur  les  Espagnols.  —  Grand  nombre  de 
pirates  qui  se  mettent  en  mer.  —  Crainte  d'une  entreprise  sur  Calais.  — 
Accusation  portée  par  Marie  Stuart  contre  ceux  qui  se  sont  déclarés  ses 
dénonciateurs.  ■ —  Retour  à  Londres  d'iuie  partie  de  la  flotte  de  Bordeaux. 

Au  Rov. 

Sire,  vous  ayant  faict  une  bien  ample  dépesche  par  le 
S',  de  Yassal,  que  je  vous  ay  envoyé  sur  la  fin  de  l'autre 
mois,  et  encores  une  autre  despuys,  du  n'  du  présent,  j'ai 
seulement  à  vous  dire  maintenant.  Sire,  que  la  Royne  d'An- 
gleterre a  donné  de  bonnes  paroles  à  l'ambassadeur  d'Es- 
paigne,  qui  est  icy,  touchant  les  cinq  navires  byscayns 
et  l'argent  d'Espaigne  qu'elle  a  arresté  par  deçà,  de  quoy 
les  principaulx  marchans  de  ceste  ville  en  ont  avecques  luy 

très  instamment  sollicité  la  délivrance,  de  peur  qu'on  ne  se 
preigne  à  leurs  biens  et  marchandises,  qu'ilz  ont  en  Envers 
et  à  Séville.  Mais  l'on  présume  que  la  dicte  Dame  ira,  en- 
tretenant ce  faict  tant  qu'elle  pourra,  affin  de  retarder 
d'autant  les  affaires  du  duc  d'Alve  et  des  catholiques  aux 
Pays  Bas,  ou  bien  à  la  fin ,  s'il  se  vériffie  que  ces  deniers 
viennent  par  voye  de  marchands,  qu'elle  les  prendra  à  l'in- 
térest,  et  alléguera  qu'elle  a  droict,  comme  ung  chacung 
autre  prince,  en  son  pays,  de  s'en  pouvoir  justemant  ayder 
à  son  besoing,  aulmoings  se  vouldra  elle  asseurer,  et  as- 
seurer  ses  affaires,  du  costé  du  Roy  Catholique,  premier  que 
de  s'en  dessaysir;  dont,  par  sa  prochaine  responce,  qu'elle 
a  promis  fère,  dans  trois  ou  quatre  jours,  au  dict  S",  am- 
bassadeur, l'on  pourra  plus  clèrement  juger  de  ses  aultres 
desseings  et  intentions.  Cependant  je  vous  veulx  bien  ad- 
vertir.  Sire,  comme  la  mer  de  deçà  se  va,  de  jour  en  jour, 
remplissant  de  py rates,  m' ayant  esté  dict  qu'il  y  en  a  sept 
ou  huict  de  nouveau ,  toutz  prestz  à  partir  avec  chacun  un 
petit  navyre  de  guerre,  et  que  mesmes  il  y  a  ung  des  dicts 
pirates,  nommé  Forbouche,  duquel  j'ay  faict  mention  en 
aulcunes  de  mes  précédantes,  qui  est  party  despuys  trois 
jours  avec  le  congé  de  la  dicte  Dame,  laquelle  a  parlé  lon- 
guement à  luy,  et  semble  qu'elle  luy  ayt  donné  commis- 
sion d'aller  trouver  le  visararyral  M°.  Ouynter,  lequel  on  m'a 
dict  estre  arrivé  le  xnj"  du  passé,  avec  les  quatre  grands  na- 
vyres  de  la  dicte  Dame,  à  la  Rochelle,  mais  n'en  ay  certi- 
tude. Et  encore.  Sire,  que,  pour  le  petit  appareil  que  les- 
dicts  pirates  portent  dans  leurs  vaysseaulx,  l'on  ne  doibve 
craindre  qu'ilz  soyent  pour  assaillir  une  place,  ny  pour 
mectre  gens  en  terre,  ou  entreprendre  quelque  grand  effect, 
toutesfois  estant  desjà  beaucoup  ensemble,  tous  de  la  nou- 

velle  religion,  tant  Françoys,  Flamans  que  Angloys,  à  la 
dévotion  de  caste  Royne,  et  à  la  dévotion  aussi,  comme 
l'on  pense,  du  prince  de  Condé,  il  ne  leur  seroit  mal  aysé 
d'emporter,  par  intelligence  ou  par  surprinse,  quelque 
place  avec  la  faveur  desdicts  quatre  grandz  navyres  de  la 
dicte  Dame,  lesquelz  portent  artillerye,  pouldres  et  moni- 
tions  de  guerre,  pour  la  fornir  incontinent;  dont  sera  bon, 
Sire,  advertir  vos  frontières,  et  villes  maritimes,  se  tenir 
sur  leurs  gardes,  et  les  pourveoir  de  bons  et  bien  asseurez 
gouverneurs,  avec  quelque  renfort  de  gens  de  guerre.  Quoy 
que  soit,  les  dictz  pirates  délibèrent,  le  printemps  et  l'esté 
prochain,  se  randre  maistres  de  ceste  mer,  et  fère  la  guerre 
aux  catholiques  françoys  et  hespaignolz  qui  y  navigue- 
ront. 

Je  ne  veoy,  à  la  vérité,  que  ceulx  cy  facent  encores  nulz 
aprestz  pour  aucune  entreprinse  que  l'on  puisse  juger  estre 
d'importance,  tant  y  a  que  je  ne  veulx  différer  vous  mander, 
comme  l'on  m'a  fort  expressément  adverty  qu'ilz  en  ont 
une  sur  C allais;  de  quoy  je  mectray  peyne  d'en  descouvrir 
plus  avant  les  particularitez ,  affin  de  les  v  ous  mander  par 
mes  premières  :  et  cependant  Votre  Majesté  pourra  ren- 
forcer la  garnyson  du  dict  C  allais  et  y  fère  prendre  garde, 
comme  aussi  j'en  ay  faict  advertir,  en  passant,  monsieur  de 
Gourdan.  Car  encores,  Sire,  que  ceste  princesse  se  soit 
mal  trouvée  de  l'entreprinse  de  l'Havre  de  Grâce  %  si  peult 
elle,  par  les  solliciteurs  qu'elle  a  icy,  tant  sciens  que  es- 

I.  Par  le  traité  de  Hamptonrourt ,  du  20  septembre  1 062  ,  les  prolest anis 
avaient  liMe  le  Havre  de  Grâce  aux  Anglais;  mais,  après  la  pacification 
d'Amboise  (19  mars  i563),  ils  se  réunirent  aux  catlioliciucs  pour  faire  le 
siège  de  cotte  place,  qui  capitula  le  28  juillet.  Le  coiule  de  Warwick  rcudil 
la  ville,  le  3i ,  au  maréchal  de  Brissac. 

trangiers,  de  la  nouvelle  religion ,  estre  de  rechef  bien  a,y- 
sément  persuadée  de  faire  une  seconde  entreprinse  pour  ra- 
voir le  dict  Gallais,  veu  l'affection  qu'elle  y  a,  et  le  désir 
de  ses  subjectz ,  qui  vouldroient  bien  se  prévaloir  en  cella 
de  la  présente  occasion  de  nos  troubles,  estimans  que  le 
Roi  d'Espaigne  ne  leur  pourroit  estre  contraire  en  la  dicte 
entreprinse,  ayant  ceste  place  esté  perdue  à  son  occasion; 
et  aussi  que  la  dicte  Dame  cuyderoit  attaicher  si  bien  les 
promesses  et  trettez  qu'elle  feroit  maintenant  avec  ceulx 
de  la  religion ,  pour  y  avoir  des  princes  d'AUemaigne  meslés, 
qu'il  ne  luy  en  pourroit  mal  succéder,  comme  feit  l'autre 
foys,  et  qu'au  moins  elle  recouvreroit  tousjours  les  frays  de 
la  guerre,  si  elle  pouvoit  occuper  quelque  place. 

L'évesque  de  Ros  m'a  escript  d'Anthoncourt,  que  ceste 
Royne  l'a  faict  interroger  devant  elle,  et  devant  ceulx  de 
son  conseil,  s'il  vouloit  accuser  les  adversaires  du  mesmes 
crime,  qu'ilz  imposoient  à  la  Royne  d'Escosse,  sa  Maîtresse. 
A  quoy  il  a  respondu  qu'il  avoit  lettres  et  commandement 
de  la  dicte  Dame,  qu'en  deffendant  son  innocence,  il  dé- 
clairast  ardiment  devant  la  dicte  Royne  d'Angleterre,  et 
devant  la  noblesse  de  son  pays,  qu'elle  estoit  faulcement 
accusée  par  ceulx  qui  estoient  les  principaulx  autheurs ,  in- 
venteurs, et  aulcuns  d'eulx  les  propres  exécuteurs  du  mesme 
crime  qu'ilz  luy  imposoient,  et  qu'il  ne  lui  seroit  mal  aysé 
de  le  prouver,  par  bons  et  évidants  arguments,  dans  un 
terme  et  délay  compectant,  s'il  luy  estoit  permis  de  pouvoir 
venir  en  personne  devers  la  dicte  Royne  d'Angleterre  :  et 
qu'il  avoit  prononcé  cella  hault  et  ferme  devant  l'assamblée, 
dont  despuys  l'on  avoit  travaillé  de  mectre  quelque  accord 
entre  les  parties,  et  en  avoient  esté  proposés  aucuns  moyens, 
par  interposées  personnes,  dont  le  dict  évesque  commançoit 

espérer  mieulx  de  l'yssue  des  affaires  de  sa  Maistresse,  qu'il 
n'avoit  faict  jusques  icy.  Et  sur  ce,  après  avoir,  etc. 
De  Londres  ce  vi"  de  janvier  1569. 

A  LA  ROYNE. 

Madame,  il  me  reste  à  présent  bien  fort  peu  que  vous 
escripre  oultre  le  contenu  en  la  lettre  du  Roy,  parce  que 
la  Royne  d'Angleterre  et  ceulx  de  son  conseil  n'ont  guières 
entendu ,  durant  ces  festes,  en  matières  d'affaires,  s'estans 
la  plus  part  des  seigneurs  retirez  ou  en  leurs  maisons,  ou 
bien  en  ceste  ville,  pour  les  passer.  Seulement,  j'adjoux- 
teray.  Madame,  qu'il  semble  qu'on  soit  icy  en  grand  sus- 
pens pour  ceste  saysie  des  deniers  d'Espaigne,  ne  saichantz 
commant  le  duc  d'Alve  le  prendra,  tant  y  a  qu'on  a  layssé 
de  despescher,  depuys  deux  jours,  quatre  grandes  navyres 
de  ceste  ville,  chargez  de  draps,  en  Envers,  ayansles  mar- 
chans  premièrement  voUu  sçavoir  de  ceulx  de  ce  conseil  s'ilz 
les  pouvoient  seurement  envoyer.  Au  surplus,  Madame,  il 
est  revenu  quatorze  navyres  de  la  tlotte,  que  ceulx-cy 
avoient  envoyé  pour  le  vin  à  Rourdeaulx ,  et  les  maistres 
d'iceulx  rapportent  qu'on  leur  a  faict  tout  bon  trettement 
par  dellà,  si  n'est  qu'on  leur  a  demandé  double  coustume, 
l'une  au  dict  Rourdeaulx  poiu  le  Roy,  laquelle  ilz  ont  payée, 
et  l'autre  à  Rlaye  pour  le  prince  de  Condé,  où  ils  ont  laissé 
gaige  pour  icelle,  et  que  au  dict  Rlaye  l'on  avoit  rasé  toutes 
les  maisons  hors  du  fort,  et  qu'on  y  fortiffioit  la  place, 
n'ayant  au  reste  trouvé  aucun  empeschement  à  leur  retour, 
ny  n'ont  sceu  novelles  de  tous  ces  navyres,  qui  sont  partys 
sur  la  fin  du  moys  passé,  sinon  qu'ilz  ont  entendu  que 
M^  Ouynter  avoit  traversé  vers  la  Rochelle,  et  que  Cha- 

tellier  Pourtault  se  tenoit  toutjour  sur  la  coste  de  deçà, 
près  de  Plemmue,  et  sur  ce,  je  prieray  Dieu,  etc. 
De  Londres  ce  \f  de  janvier  4569. 


Xr  DEPESCHE 

—  du  X*  de  janvier  1569.  — 
(  Envoyée  par  W .  de  La  Croix.  ) 

Irritation  causée  à  Londres  par  l'ordre  que  le  duc  d'Albe  a  donné  de  saisir 
et  arrêter  dans  les  Pays-Bas  les  biens,  marchandises  et  personnes  des 
Anglais.  —  Mémoire  contenant  le  détail  de  tout  ce  qui  est  relatif  à  cet 
événement  important.  —  Armements  faits  en  Angleterre.  —  Ligue  formée 
par  le  comte  de  Murray,  régent  d'Ecosse,  avec  Elisabeth.  —  Cartel  envoyé 
par  lord  Liudsay  à  lord  Herries,  au  sujet  du  meurtre  du  roi  d'Ecosse.  — 
Marie  Stuart  mise  sous  la  garde  du  comte  de  Shrewsbury.  —  Mémoire  se- 
cret pour  la  i-eine-mère.  —  Proclamation  d'Elisabeth  portant  interdiction 
de  commerce  avec  l'Espagne.  —  Justification  de  sa  conduite  à  l'égard  de 
Philippe  IL  —  Enumération  de  ses  griefs  contre  l'ambassadeur  d'Espagne 
et  le  duc  d'Albe.  —  Ordre  de  saisir  et  arrêter  en  Angleterre  les  biens, 
marchandises  et  personnes  des  Espagnols. 

Au  Roy. 

Sire,  encor  qu'il  n'y  ayt  guières  que  je  vous  ay  ample- 
ment escript  ce  qui  se  oflroit  de  deçà,  je  ne  veulx  pourtant 
différer  de  vous  fère  encores  maintenant,  sur  l'occasion  de 
ce  qui  s'est  naguières  passé,  en  Envers,  touchant  les  An- 
glois,  qui  se  rescent  grandement  jusques  icy,  un  bien  peu 
de  mots  par  le  S',  de  La  Croix,  présent  pourteur,  qui  vous 
va  représenter  l'esmotion  et  altération,  où,  despuys  trois 
jours,  s'en  retrouve  tout  ce  royaume;  auquel  me  remec- 
tant  et  de  cella,  et  de  toutes  les  aultres  choses  de  ce  lieu , 

sans  vous  en  faire,  pour  le  présent,  et  à  cause  aussi  de  sa 
suffizance,  plus  long  discours,  et  vous  suppliant  seulement 
le  croyre  et  luy  donner  lieu  qu'il  puysse  de  ma  part  très 
humblement  bayser  les  mains  de  Votre  Majesté,  je  sup- 
plieray,  au  reste,  le  Créateur  qu'il  vous  doinct,  etc. 
De  Londres  ce  x^  de  janvier  1569. 

Despuys  ce  peu  de  mots  escriptz ,  qui  m'ont  demeuré 
trois  jours  entre  mains  pour  la  difficulté  du  passeport,  j'ay 
receu  en  une  mesmes  heure  deux  dépesches  de  Yotre  Ma- 
jesté, du  xxvij'  du  passé  et  du  premier  d'estuycy,  ausquelles 
je  feray  responce  par  mes  premières. 

A    LA    R  0  V  N  E . 

Madame,  entendans  ceulx  de  ce  royaulme  les  déporte- 
ments dont  le  duc  d'Alve  a  uzé,  puis  peu  de  jours,  en  l'en- 
droict  de  leurs  merchants  et  marchandises  en  Envers,  ilz 
ont  commancé  de  faire  aussi  quelque  démonstration  de  res- 
sentiment sur  les  marchantz  et  marchandises  des  Pays  Bas , 
qui  sont  par  deçà,  non  sans  qu'on  y  voye  une  assez  no- 
table altération  et  changement  digne  de  vous  estre  repré- 
senté par  personnaige  exprès,  avec  d'aultres  particularitez 
qui  ne  seroient  si  bonnes  escriptes  que  dictes  ;  lesquelles  je 
vous  supplie  entendre  par  le  S"^.  de  La  Croix,  présent  pour- 
teur  :  auquel  me  remectant ,  et  vous  suppliant  luy  donner 
entièrement  foy  et  bonne  audience,  je  supplierai  le  Créateur, 
après  avoir,  etc. 

De  Londres  ce  x*  de  janvier  1569. 

MÉMOIRE   BAILLÉ  AU    DICT    SIEL'R   DE    LA   CROIX. 

Le  seigneur  de  La  Croix  yra  trouver  Leurs  Majestez , 
et  leur  représentera  l'altération  et  changement  advenu, 
despuys  quatre  jours,  en  ce  royaume  à  cause  de  la  saysie 
que  le  duc  d'Alvc  a  faicte  de  tous  les  biens,  navyres  et 
marchandises  des  Angloys,  en  Flandres,  et  qu'il  a  faict  ar- 
rester  les  marchants  et  mectre  deux  cens  Hespaignolz  de 
garde  à  l'entour  de  leur  mayson ,  où  ilz  logent  en  Envers, 
sans  permectre  que  nul  y  entre  ny  sorte. 

Et  ce,  pour  aultant  que  la  Royne  d'Angleterre,  peu  au- 
paravant, avoit  aussi  faict  arrester  en  ses  portz  cinq  navyres 
biscayns  chargés  de  laynes,  qui  pourtoient  environ  450,000 
ducatz  de  réalles  d'Espagne  en  Envers ,  après  toutes- 
foys  qu'elle  avoit  desjà  délivré  passeport ,  pour  les  dictz 
navyres  et  leur  charge,  à  l'ambassadeur  d'Espaigne,  qui 
est  icy,  collorant,  du  commancement ,  la  dicte  saysye  sur 
la  craincte  des  pirates ,  affin  que  le  Roy  Catholique ,  son 
bon  frère,  ne  receût  dommaige  d'une  telle  somme  en  An- 
gleterre ;  mais  despuis  elle  a  dict  avoir  entendu  que  les  dictes 
réalles  estoient  à  des  marchants,  et  qu'elle  avoit  droict, 
comme  ung  chacun  aultre  prince  en  son  pays,  de  s'en  pou- 
voir ayder  à  son  besoing,  en  payant  l'intérest  :  et  a  l'on 
entendu  aussi  qu'elle  se  vouloit  prévaloir  de  quelque  lettre 
d'obligation,  qui  s'est  trouvée,  d'une  bonne  somme  d'an- 
gellotz  que  le  feu  Roy  Henry  vnj%  son  père,  presta  au 
feu  empereur  Charle  v%  père  du  dict  Roy  Catholique,  à  la 
guerre  de  Landrecy  ' . 

Et,  parce  que  la  dicte  Dame  a  esté,  comme  l'on  dict, 

1.  En  i543. 


—  97   — 

principallement  sollicitée  par  ceulx  de  la  novelle  religion  de 
saysir  les  dictes  réalles  contre  l'opinion  des  catholiques ,  et 
au  grand  regrect  des  plus  notables  marchans  de  Londres , 
qui  luy  ont  remonstré  et  prédict  ce  qui  en  est  depuis  suc- 
cédé ,  il  se  cognoit  durement  qu'il  y  a  de  l'altération  beau- 
coup et  de  la  contradiction  entre  les  ungs  et  les  aultres , 
disantz  les  aucuns  que  c'est  le  fruict  de  la  venue  du  cardinal 
de  Chatillon  par  deçà ,  et  aucuns  aultres  des  principaulx  se 
tiennent  à  part ,  et  font  les  mallades ,  pour  ne  se  trouver 
aux  conseilz  et  dellibérations  qui  se  font  là  dessus ,  parce 
qu'ilz  n'en  ont  jamais  aprouvé  les  commencemens. 

L'on  a  desjà  arresté  ung  pacquet  de  l'ambassadeur  d'Es- 
paigne,  où  y  avoit  une  lettre  du  S",  de  La  Mothe  au  S',  de 
Malras,  et  ont  envoyé  de  tous  costés  serrer  les  passaiges  et 
saysir  les  navyres ,  biens  et  personnes  des  subjects  du  Roy 
d'Espaigne,  et  ont  faict  clorre  et  sceller  les  boutiques  et 
contouers  de  tous  les  Flamans  et  Bourguinhons ,  qui  sont  en 
ceste  ville  de  Londres;  et  l'on  a  contremandé  en  grande 
dilligence  quatre  navyres  qui  estoient  ces  jours  passés  partis 
de  ceste  ville  pour  Envers ,  chargés  de  grand  quantité  de 
draps  5  et  en  toutes  sortes  ilz  font  semblant  de  se  tenir  fort 
ofiancésde  cest  acte  du  duc  d'Alve,  remémorantz  davan- 
taige  ung  escorne  qui  fut  naguières  fait  en  Espaigne  à  ung 
leur  ambassadeur  '.  Tant  y  a  que  la  dicte  Dame  délibère  en- 
voyer personnaige  exprès  devers  le  Roy  Catholique ,  pour 
tretter  cest  affère  avecques  luy ,  et  cependant  n'attempter 
aucun  exploict  de  guerre  contre  ses  pays  et  subjectz ,  comme 


I.  Dans  les  premiers  mois  de  i568,  Philippe  II  avait  relégué  Mann, 
ambassadeur  d'Angleterre,  dans  un  village  nommé  Bannias,  près  de  M» 
drid,  sur  le  motif  qu'il  aurait  pailé  du  pape  avec  peu  de  respect. 

I.  7 

son  intention  en  est  mieulx  déclarée  par  la  proclamation  sur 
ce  faicte  ;  dont  semble  que  Leurs  Majestez  Très  Chrétiennes 
ne  se  doibvent  haster  de  fère  aucune  rigoreuse  démonstra- 
tion envers  cette  princesse  :  car  ne  fault  doubter  qu'elle  ne 
se  remecte  bientost  en  bons  termes  de  paix  avecques  le  Roy 
d'Espaigne ,  et  cependant  se  pourra  faire  quelque  bon  office 
en  cella  de  la  part  de  Leurs  Majestez  Très  Chrétiennes,  par 
leurs  ambassadeurs,  qui  sont  en  Espaigne  et  en  Angleterre, 
digne  de  leur  grandeur  de  s'entremectre  de  réconcilier  tels 
princes  leurs  allyés. 

Et  cependant ,  sera  le  bon  plaisir  de  Leurs  Majestez 
mander  au  dict  S",  de  La  Mothe  comme  il  aura  à  se  com- 
porter envers  ceste  Royne ,  et  les  sciens ,  sur  cest  évenne- 
ment ,  et  aussi  envers  l'ambassadeur  d'Espaigne ,  et  s'il  fera 
meilleure  et  plus  expresse  démonstration  d'intelligence  que 
jamais  avecques  luy  ;  de  quoy  ne  fault  doubter  que  ceux  cy 
n'en  preigent  grand  jalouzie ,  ou  bien  s'il  suyvra  l'ordre , 
que  le  dict  ambassadeur  a  incontinent  envoyé  prendre  avec- 
ques le  dict  S',  de  La  Mothe,  que  à  quiconques  luy  viendra 
de  sa  part  avec  contre  enseigne  du  nom  de  Jésus ^  qu'il  luy 
donne  foy  comme  il  feroit  au  dict  ambassadeur  mesmes, 
et  qu'au  reste  il  luy  veuille  ayder  à  la  conduicte  de  ses 
lettres  soubz  la  couverte  des  pacquetz  qu'il  envoyera  en 
France,  affin  qu'ilz  puissent  passer  jusques  à  Callais  et 
delà  à  Bruges  et  à  Bruxelles. 

Il  se  dict  que  despuys  deux  moys  l'on  a  toutjour  tenu , 
icy  ,  ung  nombre  d'hommes  toutz  pretz  ,  à  qui  l'on  bailloit 
un  gros  le  jour  à  chacun ,  et  que  maintenant  l'on  leur  a 
faict  nouveau  commandement  de  s'aprester  pour  aller,  du 
premier  jour,  aux  navyres;  dont  semble  qu'il  se  verra  bien 
tost  comme  quelque  armement  et  appareil  de  mer  par  deçà, 

si  le  faict  des  dictes  saysies  ne  se  modère.  Mais  le  dicl  S' ,  de 
La  Mothc  aura ,  à  toute  heure ,  l'œil  sur  ce  que  s'entre- 
prendra affin  d'en  advertir  Leurs  Majestez. 

Et,  pour  ce  qu'on  dict  que  M".  Ouynter  est  arrivé  à  la 
Rochelle  le  xuij'^  de  décembre ,  et  qu'il  pourra  avoir  aydé 
le  prince  de  Condé  de  l'argent ,  artillerie ,  pouldres  et  mu- 
nitions de  guerre ,  qu'il  pourtoit  dans  les  quatre  grandz 
navyre  de  ceste  Roync,  Leurs  Majestez  commanderont 
au  dict  S' .  de  La  Mothe  quel  office  il  aura  à  fèrc  envers  la 
dicte  Dame ,  et  quel  langaige  il  luy  tiendra ,  pour  en  mons- 
trer  quelque  rescentiment ,  après  toutesfoys  qu'on  aura 
raieulx  sceu  la  vérité  du  voyage  du  dict  M^  Ouynter,  et 
s'il  rapportera  de  dellà  quelques  ostages,  comme  on  le 
dict  icy. 

Et  aussi ,  ce  qu'il  aura  à  dire  à  la  dicte  Dame  de  plu- 
sieurs particuliers  de  ce  royaume ,  qui  se  mectent  en  mer 
avec  des  vaysseaulx  équippés  en  guerre ,  qui  ne  peult  estre 
qu'elle  ne  le  saiche;  et  de  ce,  aussi,  qu'elle  souffre  en  ses 
portz  Chatellier  Pourtault,  lequel  l'on  intituUe  visamyral 
du  prince  de  Condé ,  et  ses  complices ,  qui  ne  font ,  les 
ungs  et  les  autres,  que  toutz  exploitz  de  pirates. 

Au  surplus,  ce  que  le  dict  S',  de  La  Mothe  a  peu  en- 
tendre de  particuUier  touchant  l'entreprinse ,  qu'on  luy  a 
dict  que  ceulx  cy  avoient  sur  Callais,  est  que  l'ambassa- 
deur d'Angleterre,  résidant  en  France,  a  escript  qu'il  avoit 
eu  communicquation  avec  certain  personnaige  de  delà ,  qui 
offroit  de  fère  prendre  Callais  dans  quatorze  jours ,  toutes 
les  foys  que  la  Roy  ne  d'Angleterre  le  vouldroit  entrepren- 
dre ,  et  qu'il  se  constitueroit  prisonnier  ez  mains  de  la  dicte 
Dame  jusques  après  l'exécution  ;  ce  que  ayant  esté  mis  en 
délibération  icy,  l'on  a  arresté  qu'on  feroit  venir  l'homme, 


—  100  — 

et  semble  que  le  susdict  ambassadeur  luy  ayt  desjà  advancé 
quelque  argent.  Despuys ,  l'ung  des  principaulx  person- 
naiges  de  ce  conseil  a  dict  à  certains  gentilhommes ,  qui 
estoient  en  conversation  un  jour  avecques  luy ,  qu'il  y  avoit 
une  belle  entreprinse  toute  preste  pour  ce  prochain  prin- 
temps, et  qu'on  verroit  qui  auroit  le  cueur  en  bon  lieu;  et 
au  mesmes  propos  fut  entendu  qu'on  disoit  que  Callais 
estoit  mal  pourveu  de  gens,  et  qu'il  n'y  avoit  ordinaire- 
ment guères  plus  de  trois  cens  hommes  de  guerre  dedans. 
D'ailleurs,  l'on  a  adverty  le  dict  S',  de  La  Mothe  que  ces 
princes  d'Âllemaigne,  qui  sont  en  armes,  offrent  à  ceste 
Royne ,  affin  de  la  fère  plus  voluntiers  entrer  en  leur  ligue, 
et  luy  fère  fornir  deniers ,  qu'ilz  s'employeront  à  la  dicte  en- 
treprinse de  Callays  jusques  à  expéciffier  que ,  quant  le  duc 
de  Deux  Pontz  et  le  prince  d'Orange  seront  joinctz  ,  qu'ilz 
viendront  le  long  de  la  Picardye  et  du  pays  d'Artoys  pour 
assiéger  le  dict  Callais ,  et  pour  exécuter ,  aussi ,  une  sem- 
blable entreprinse  qu' avoit  commancé  feu  M',  de  Termes 
au  Pays  Bas ,  avec  la  faveur  que  leur  fera  ceste  Royne  par 
mer. 

L'onactend  icy,  dans  cinq  ou  sixjours,  le  docteur  Junyus, 
revenant  de  trouver  le  comte  Pallatin ,  son  maistre ,  vers 
lequel  il  est  naguières  allé  partant  d'icy,  et  s'estime  qu'il 
aura  esté  devers  le  duc  de  Deux  Ponts  et  devers  le  prince 
d'Orange,  dont  sera  bon  d' ad  ver  tir  Messieurs  de  Gordanet 
de  Caillac  que ,  si ,  d'avanture ,  il  vient  prendre  le  passaige 
à  Callais  ou  à  Bouloigne ,  ilz  le  facent  arrester  jusques  à  ce 
que  Leurs  Majestez  l'auront  examiné  sur  l'occasion  de  son 
dict  voyage. 

Aussi  s'entend  qu'un  personnaige  anglois,  nommé  Col- 
nerel,  doibt   bien  tost  passer  en   France  avec  lettres  de 

ceste  Roync  adressantes  au  prince  de  Condé,  et  qu'il  yra 
à  Bourdeaux  soubz  couleur  du  traflic  qu'il  y  mène  ordinai- 
rement ,  estant  marchant ,  et  n'a  pas  plus  grandes  capacitez 
que  d'estre  fort  passionné  pour  la  nouvelle  religion ,  et  qu'il 
parle  fort  bien  françoys,  dont  sera  bon  aussi  de  l'arrester. 

Et,  de  tant  que  difficillement  l'on  peult  avoir  icy  nou- 
velles du  dict  prince  de  Condé,  sinon  par  la  voye  de  la 
mer,  qui  est  incertaine,  semble  q'un  jeune  homme  françoys, 
qu'on  dict  avoir  esté  tailleur  de  feu  madame  de  Laval ,  ayt 
entreprins  d'aller  et  venir  par  terre  jusques  au  camp  du 
dict  S',  prince,  dont  fauldra  prendre  garde  à  Dieppe  ou 
à  Callais  s'il  y  passera. 

L'on  veoyt  ceulx  de  la  nouvelle  religion ,  qui  sont  icy, 
sercher  toutes  inventions  pour  estendre  ceste  guerre,  et 
monstrent  ne  leur  deffaillir  moyens  de  la  pouvoir  encores 
maintenir,  mais  ne  se  faisoit  semblant,  avant  ceste  altéra- 
tion de  saysies,  qu'il  y  eust  guières  de  desseing  sur  les 
Pays  Bas,  ains  que  tout  reffect  yroit  sur  la  France,  dont 
les  bons  serviteurs  du  Roy,  qui  sont  icy,  estiment  qu'il 
sera  toutjour  bon  de  haster  la  fin  de  ceste  guerre  par  tous 
les  moyens  qu'on  pourra,  parce  que  la  longueur  n'y  ad- 
mènera  que  multiplication  de  difficultez  et  diverses  ouver- 
tures de  nouvelles  entreprinses  sur  le  royaume,  avec  grand 
déhanchement  et  ruyne  d'icelluy. 

Le  comte  de  Mora,  et  ceulx  de  son  party,  ont,  à  ce  qu'on 
dict,  vollu  former  une  ligue  avec  ceste  Royne  pour  la  garde 
et  défiance  du  petit  prince  d'Escosse  durant  son  bas  eage, 
et  pour  la  conservation  du  pays  à  son  obéyssance  contre 
tous  les  princes  et  autres  quelconques  qui  s'en  vouldroient 
mesler  au  contraire.  Ce  qu'ayant  été  mis  en  délibération 
par  plusieurs  assemblées  de  ce  conseil ,  il  semble  avoir  esté 

arresté  qu'on  n'entrera  en  aucune  nouveaul té,  parescript, 
touchant  l'Escosse,  de  peur  de  préjudicier  aux  trettez 
d'entre  les  deux  royaumes,  et  aussi  que,  si  l'on  faisoit  son- 
ner ce  mot  de  ligue,  seroit  à  craindre  que  les  autres  princes 
chrétiens  vouldroient  sçavoir  à  quoy  elle  tendroit;  néant- 
moins  qu'en  tout  ce  que  le  dict  comte  de  Mora  aura  besoing 
pour  la  garde  du  dict  prince ,  et  du  dict  pays  à  son  obéys- 
sance,  la  dicte  Dame  sera  preste  de  l'en  ayder  et  secourir, 
et  ne  permectra  que  nul  aultre  s'en  entremecte  que  eulx 
deux;  et  luy,  de  son  costé,  promect  de  demeurer,  et  en 
paix ,  et  en  guerre,  bien  uny  contre  tous  aultres,  pour  cest 
effect,  avec  la  dicte  Dame,  laquelle  semble  monstrer  au 
monde,  sans  le  dire,  qu'elle  tient  pour  son  successeur  pré- 
somptif le  dict  petit  prince,  affin  d'en  comtanter  les  An- 
gloys  et  Escossoys,  et  le  tirer,  si  elle  peult ,  en  Angleterre, 
mais  n'a  garde  de  le  déclairer  tel. 

Ayant  les  depputez  de  la  Royne  d'Escosse,  en  deschar^ 

géant  leur  Maitresse,  dit  ouvertement,  en  plusieurs  lieux  , 

que  ses   accusateurs  se  trouveroient  à  la  fin  chargés  du 

mesme  murtre  du  feu  Roy  d'Escosse,  qu'ilz  luy  imposoient, 

le  comte  de  Mora  et  les  sciens  semblent  en  avoir  esté  es- 

tonnez ,  et  Millord  Lendsay,  qui  est  des  principaulx  de  sa 

suite,  envoya,  il  y  a  cinq  ou  six  jours,  ung  cartel  de  dé- 

mantye  à  millord  Herriz  ,  au  cas  qu'il  le  volust  charger  du 

dict  murtre  :  à  quoy  le  dict  Herriz  a  respondu  qu'il  n'en 

chargeoit  particuUièrement  le  dict  Lendsay,  mais  qu'il  y 

avoit  aucuns,  du  party  qu'il  suyvoit,  qui  en  estoient  coul- 

pables,  et,  quant  il  seroit  temps,  l'on  les  cotheroit  et  nom- 

meroit ,  et  s'il  vouloit  lors  entreprendre  la  defl'ence  de  ceulx 

là,  le  dict  Herriz  seroit  prest  de  le  combattre. 

Despuys,  estant  ^é^  esque  de  Ros publicquement  interrogé 

s'il  vouloit  accuser  les  adversaires  de  la  Royiie  d'Escosse 
du  mesme  crime  qu'ilz  luy  imposent,  il  a  respondu  en  la 
façon  que  j'ay  mandé  par  mes  précédentes,  du  vf  du  pré- 
sent, dont  maintenant  l'on  est  après  à  mectre  accord  entre 
les  parties,  et  desjà  certains  moyens  en  ont  esté  mis  en 
avant  par  interposées  personnes,  dont  le  dict  Sieur  évesque 
commance  espérer  bien  de  l'yssue  de  cest  affaire. 

Il  est  vray  que  luy  et  les  aultres  depputez  de  la  dicte 
Dame  ne  veulent  entendre  à  nul  party  que  premièrement  la 
procédure,  et  toute  la  production,  et  allégation  des  adver- 
saires, n'ayt  esté  monstrée  à  leur  Maistresse.  A  quoy  s'ac- 
corde l'intention  de  la  dicte  Dame,  ainsi  que  porte  une  let- 
tre qu'elle  a  escripte  au  dict  S',  de  La  Mothe,  du  n'  de  ce 
moys,  la  coppie  de  laquelle  le  dict  S',  de  La  Croix  mons- 
trera  à  Leurs  Majestez ,  et  à  monsieur  le  Cardinal  de  Lor- 
raine, et  leur  fera  entendre  tout  Testât  des  atfères  de  la 
dicte  Dame,  affin  qu'il  leur  playse  mander  quelque  bon  ad- 
viz  et  conseil  là  dessus  au  dict  S',  de  La  Mothe;  car  il 
crainct  que  ceste  ouverture  d'accord  soit  seulement  ungen- 
tretenneraent  pour  prolonger  la  matière,  bien  qu'il  semble 
que  le  temps  commance  se  faire  icy  meilleur  pour  la  dicte 
Dame. 

La  garde  de  la  dicte  Royne  d'Escosse  a  esté  commise  au 
comte  de  Cherosbery,  à  qui  l'on  en  a  baillé  la  commission 
par  escript,  portant  de  ne  luy  laisser  trop  de  liberté,  ce  qu'il 
n'a  voUu  du  commancement  accepter;  mais  enfin  il  s'est 
condescendu  de  la  prandre  par  l'adviz  d'aucuns  grandz  de 
ce  royaume,  qui  luy  ont,  par  mesme  moyen ,  conseillé  de 
tretter  la  dicte  Dame  avec  l'honneur,  respect  et  gracieuseté, 
qu'il  convient  à  une'telle  princesse,  nonobstant  sa  contraire 
commission  :  et  ainsi  semble  que  bien  tost  elle  sera  con- 

duicte  au  château  de  Tytbery,  où  l'on  a  faict  ses  provisions, 
et  avoit  le  dict  S',  de  La  Mothe  entendu  que  le  dict  comte 
de  Cherosbery  estoit  catholique,  mais  c'est  son  feu  père  qui 
y  a  persévéré  jusques  à  sa  fin ,  là  où  despuis  sa  mort  ces- 
tuy  cy  s'est  miz  de  la  nouvelle  religion,  et,  au  demeurant, 
il  est  fort  modeste  seigneur. 


AULTRE  MÉMOIRE  AU  DICT   S^  DE   LA  CROIX  POLR  DIRE   A  PART 
A  LA  royne; 

Qu'il  semble  que  la  Royne  d'Angleterre  et  ceulx  de  son 
conseil  soient  bien  fort  aygriz  contre  le  duc  d'Alve,  et  qu'ilz 
veuillent  fère  grand  rescentiment  contre luy,  et  contre  l'am- 
bassadeur d'Espaigne  qui  est  icy,  estimans  qu'il  a  repré- 
santé  les  responces  de  la  dicte  Dame  autrement  qu'elle  ne 
les  a  faictes,  et  qu'il  a  précippité  ceste  say&ie  faicte  en 
Flandres. 

Dont  dellibèrent  envoyer  exprès  quelque  personnaige  de 
qualité  en  Espaigne ,  pour  tretter  cest  afiere  avecques  le  Roy 
Catholique,  et  ne  faict  le  S',  de  La  Mothe  aucun  doubte 
qu'ilz  ne  demeurent  d'accord ,  tant  pour  leur  ancienne  con- 
fédération ,  que  pour  contanter  les  subjectz ,  d'ung  costé  et 
d'aultre,  et  qu'il  y  a  aussi  plusieurs  notables  personnaiges 
et  principaulx  d'Angleterre  qui  n'ont  jamais  aprouvé  ceste 
dettention  des  deniers  d'Espaigne,  mais  le  jeu  pourra  du- 
rer encores  quelques  moys. 

Et  vouldroient  les  dictz  Angloys ,  par  le  moyen  des  dictz 
deniers,  avant  s'en  dessaysir ,  s'asseurer  d'aucuns  doubtes 
qu'ilz  ont  que ,  à  la  sollicitation  du  pape ,  il  y  ayt  entre- 
prinse,  accordée  entre  le  Roy  et  le  Ro/  d'Espaigne ,  contre 
ce  royaume  d'Angleterre ,  affin  de  le  réduyre  à  l'obéyssance 

de  l'csglise  romaine ,  en  qnoy ,  oullre  quelques  adviz  qu'ilz 
disent  en  avoir,  ilz  fondent  ung  grand  argument  sur  cest 
octroy  que  le  pape  a  nouvellement  fait  au  Roy  de  cent 
mille  escuz  contantz ,  et  de  la  permission  d'en  pouvoir  al- 
liéner  cinquante  mille  de  rante  du  temporel  de  l'esglize  de 
France ,  et  pareillement  de  ce  qu'il  a  octroyé  la  croysade  au 
roy  d'Espaigne,  laquelle  il  luy  avoit  long  temps  reffuzée. 

Or,  pendant  qu'ilz  sont  en  m.auvais  mesnage  avec  le  Roy 
Catholique,  semble  qu'ilz  entendront  fort  voluntiers  à  tous 
partiz  pour  bien  asseurer  le  Roy  de  leur  costé ,  s'il  playt  à 
Sa  Majesté  les  asseurer  du  scien ,  soit  par  ouverte  déclara- 
tion de  persévérer  aulxtrettez  de  paix  qu'il  a  avecques  l'An- 
gleterre ,  ou  bien  par  secrecte  promesse  de  ne  prendre  au- 
cunnement  les  armes  contre  eulxen  ceste  guerre,  ou  bien  de 
maintenir  la  neutralité  entre  les  deux ,  ou  bien  encores ,  à 
cause  de  l'alliance  qu'il  a  avec  le  Roy  Catholique,  de  dissi- 
muler aucunes  choses ,  sans  aucunement  se  déclarer. 

Est  à  espérer  qu'on  obtiendra  à  ceste  heure  bien  aysée- 
ment  d'eulx  qu'ilz  ne  convertiront  de  ceste  année,  directe- 
ment ny  indirectement,  contre  la  France  rien  de  tout  cest 
appareil  de  guerre  qu'ilz  vont  fère,  et  de  ce  pourront  bailler 
quelque personnaige  de  qualité  pour  hotaige,  qui  se  tiendra, 
soubz  aultre  occasion ,  avec  monsieur  Norryz  en  France 
jusques  à  la  fin  de  la  dicte  guerre. 

Et ,  si  les  choses  devenoient  à  tel  point  qu'il  fallut  re- 
courir à  quelque  terme  de  paciffication ,  s'estime  que  la 
Royne  d'Angleterre  pourroit  procurer ,  et  le  feroit  volun- 
tiers ,  qu'elle  se  feist  à  l'advantaige  du  Roy  et  de  la  Royne, 
car  vouldroit  en  toutes  choses  que  l'auctorité  demeurât  à 
Leurs  Majestez,  affin  que  ses  subjectz  catholicques  ne  prins- 
sent  exemple  de  contradire  à  la  scienne  ;  et,  si  espéroit  avoir 

tant  de  crédit  envers  le  prince  de  Condé,  et  les  princes 
d'Allemaigne ,  et  l'Admirai ,  qu'ilz  condescendroient  à  la 
plus  part  de  ce  qu'elle  vouldroit ,  sur  quoy  se  pourroit ,  à 
toutes  avantures,  tretter  avec  les  dictz  princes  d'Alle- 
maigne ,  par  le  moyen  de  la  dicte  Dame ,  que  l'armée  du 
dict  prince  d'Orange  et  les  autres  forces  qu'ilz  préparent 
encores  s'abstinsent  d'entrer  en  France,  puis  qu'ilz  s'aydent 
de  ses  deniers  et  du  crédict  qu'elle  leur  faict. 

Et  toutjour  sera  il  meilleur  que  cest  appareil  et  effort 
d'Allemaigne  aille  plus  tost  sur  notre  voysin ,  qui  n'a ,  à  ce 
qu'on  dict ,  faulte  de  rien ,  que  sur  nous ,  qui  sommes  en 
nécessité  de  beaucoup  de  choses,  sans  toutesfois  l'abandon- 
ner, et  considérer  qu'ayant  le  Roy  l'armée  du  prince  de 
Condé  au  milieu  de  son  royaulme,  celle  du  prince  d'Orange 
sur  ung  des  bordz  ,  et  celle  du  duc  de  Deux  Pontz  preste 
à  y  entrer ,  qu'il  sera  au  moins  fort  bon  de  n'attirer  encores 
sur  luy  une  aultre  nouvelle  guerre  de  ce  costé  d'Angle- 
terre ; 

Et  que  Leurs  Majestez  se  souviennent  que ,  aulx  pre- 
miers troubles ,  lorsque  ceste  Royne  occupa  le  lièvre  de 
Grâce,  le  Roy  d'Espaigne  ne  voulut  autrement  prendre  notre 
party  contre  elle ,  que  de  fère  aulcuns  gracieulx  offices  de 
réconcilliation ,  ce  que  le  Roy  pourra  aussi  fère  mainte- 
nant. 

Que  la  Royne  commande ,  à  part ,  au  S',  de  La  Mothe 
ce  qu'elle  veult  qu'il  trette  et  négocie  là  dessus  avec  ceste 
Royne,  car  il  le  fera  tout  entièremant  sellon  son  intention , 
et  en  telle  sorte  qu'il  n'en  aparoistra  rien  au  monde  qu'aul- 
tant  qu'elle  voudra. 

Semble  que ,  pour  le  désir  que  la  Royne  d'Angleterre  a 
de  conserver ,  à  ceste  heure ,  l'amytié  du  Roy  et  de  la 

lloyne  Très  Chrestiens ,  qu'elle  fera  beaucoup ,  pour  leur 
recommendation ,  en  l'endroîct  des  affères  de  la  Royne 
d'Escosse. 

Elle  a  faict  grand  démonstration  ,  en  ceste  saysie  gé- 
néralle  des  biens  et  personnes  des  subjectz  du  Roy  d'Es- 
paigne ,  qu'elle  ne  vouloit  aucunemant  toucher  aulx  Fran- 
çoys ,  et  a  baillé  lettres  à  aucuns  officiers  de  ses  portz  et 
havres  d'en  délivrer  certains  qui  estoient  arrestez. 

Dire  à  la  dicte  Dame  que  le  cappitaine  Franchot  monstre 
se  porter ,  icy ,  comme  serviteur  du  Roy ,  et  mect  peyne 
d'estre  utillc  en  tout  ce  qu'il  peult  au  service  de  Leurs 
Majestez  ,  ayant,  à  ce  qu'il  dict,  aucuns  moyens  d'en- 
tendre assés  les  entreprinses  que  ceulx  cy  vouldroient  fère 
contre  la  France ,  et  qu'encor  qu'il  soit  de  la  novelle  re- 
hgion ,  il  procurera  néantmoins  toutjour  le  bien  et  la  gran- 
deur du  Roy ,  et  la  conservation  de  son  estât  et  authorité, 
dont  supplie  Leurs  Majestez  luy  continuer  sa  pencion  par 
les  mains  du  dict  S',  de  La  Mothe,  affin  qu'ilz  ne  mons- 
trent  avoir  oublyé  son  long  et  fidelle  service ,  estant  mes- 
mement  par  deçà  avec  congé  et  licence  de  Leurs  Majestez , 


Proclamation  faicte  en  Angleterre  pour  admonester 
toutes  personnes  de  s'abstenir  de  traffiquer  ez  contrées  et  pays 
du  Roy  d'Espaigue,  avec  autres  adverlissemens  pour  respoudre 
à  un  arrest  général  faict,  ez  Pays  Bas,  par  le  duc  d'Alvc, 
comme  s'ensuyt  : 

Par  la  Royne. 

ja  Majesté  de  la  Royne  ayant  de  naguicres  entendu  que  ,  par  un 

aubdain  commandement  du  duo  d'Alve,  comme  gouverneur  des 

Pays  Bas,  appartenant  à  la  Majesté  du  Roy  d'Espaigne,  son  bon  frère , 

tous  et  ungs  chacuns  ses  marchans  et  auUres,  ses  subgeclz  ,  demou- 

rans  dedans  la  ville  d'Envers,  ont  esté  arrestez  et  mis  en  la  garde 

de  certaines  corapaignies  de  soldalz,  et  leurs  biens  et  marchandises 
saysies ,  envyron  le  xxix"^  du  moys  dernier,  de  décembre ,  et  despuys 
lequel  temps  semblable  arrest  a  esté  faict  général  par  tous  lesdictz 
Pays  Bas;  chose  qui  est  bien  estrange  ,  et  qui  n'avoit  jamais  cy  de- 
vant esté  accoustumé  entre  la  couronne  d'Angleterre  et  la  maison 
de  Bourgoigne ,  que  auparavant  il  y  eust  quelque  manière  de  con- 
férance ,  et  intelligence  eue ,  des  intentions  et  voluntés  des  princes , 
mesmcs  d'une  part  et  d'autre. 

Sur  quoy  Sa  Majesté  a  pensé  qu'il  étoit  bon  de  donner  advertisse- 
ment  à  tous  ses  subjectz ,  qui  ont  accoustumé  de  Iraffiquer  en  aucuns 
des  pays  du  dict  Roy,  à  ce  qu'ilz  ayent  à  leurs  en  abstenir  jusques  à  ce 
qu'on  cognoisse  plus  oultre  de  la  volunté  du  dict  Roy ,  et  comme  il 
advouhcra  cecy ,  à  ce  que  Sa  Majesté  en  estant  advertye  le  puisse 
notiffier  à  tous  ses  diclz  subjectz.  Et  cependant  Sa  Majesté  veultet 
commande  à  toute  manière  de  ses  officiers  de  villes,  bourgs ,  citez, 
portz  et  toutes  autres  places  à  prendre  terre  dedans  aucunes  de  ses 
dominations,  qu'ilz  facent  que  toutes  et  chacunes  les  personnes, 
natifz  de  quelque  lieu  soubz  l'obéyssance  du  dict  Roy  d'Espaigne  , 
ou  vivans  en  ses  pays,  faisans  profession  d'obéyssancc  au  dict  Roy, 
ensemble  leurs  biens,  marchandises,  navyres  et  vaysseaulx,  soient 
arrestez  et  estouppez,  à  ce  qu'ilz  puissent  estre  enseureté  et  res- 
ponsables ,  tant  pour  l'indempnité  de  ses  subjectz  maintenant  debte- 
nuz  sans  aucune  juste  cause,  que  pour  autres  conséquences  nécessai- 
res; et  que,  aussi,  en  toutes  les  villes,  havres  et  lieux  habitables, 
où  aucuns  marchans,  natifz  ou  faisans  profession  de  l'obéyssance 
dutdictRoy,  qui  seroient  suspectés  de  latiter  ou  destourner  leurs 
biens ,  par  quelque  manière  de  couleur,  fraude  ou  marché ,  pour 
n'estre  saysis  et  arrestez;  là  ,  les  principaulx  officiers  desdictes  vil- 
les et  places,  avec  l'assistance  d'autres  justiciers  de  la  paix,  procé- 
deront à  faire  inquisitions  de  ce,  par  tous  bons  moyens,  et  commec- 
tront  en  garde  tant  les  parties,  de  quelque  nation  qu'ilz  soient, 
qui  auront  esté  prinz  ou  auront  aydé  à  faire  telles  couleurs  fraul- 
deuleuzes,  si  ce  n'est  qu'ilz  ayent  confessé  au  précédant,  que  aussi 
tous  autres  qui  auront  coulouré  iceulx,  et  les  biens  seront  aussi 
miz  en  seure  garde.  —  Et  encores,  parce  que  Sa  Majesté  n'a  autre  in- 
tention ,  en  cecy,  sinon  que  de  mectrc  les  subjectz  du  dict  Roy ,  et 
leurs  biens,  en  seurcté,  par  cest  arrest,  pour  la  préservation  de 
ses  bons  et  propres  subjectz ,  et  leurs  biens,  et ,  pour  estre  respon- 
dans  à  telles  autres  désordonnées  actions,  qui  pourroient  ensuyvre, 
au  moyen  de  si  hastifs  et  estranges  attentatz,  elle  veult  et  encharge 

à  ung  chacun  de  ses  officiers,  ministres  et  subjeclz,  qu'ilz  n'ayent 
à  uzer  de  violence  pour  blesser  les  personnes  et  subgeclz  du  dict 
Roy  au  moyen  de  cest  arrest,  si  ce  n'cstoit  qu'ilz  feisscnt  quelque 
manifeste  et  volunlaire  résistance,  qui  les  provocast  à  ce  fcre;  ny 
aussi  que  nulle  despouille,  dégast  ou  dommaige  soit  faict  à  leurs 
biens  et  marchandises,  sinon  les  fère  raectre  en  bonne  et  seure  garde. 

Et,  si  aucuns  desdicts  subjectz  du  dict  Roy  se  vouloient  dire 
exemptz  de  cest  arrest  pour  estre  naturalizés  ,  Sa  Majesté,  à  la  vé- 
rité, n'ayant  aullre  intention  que  de  les  préserver  de  ce,  toutesfois 
pour  le  temps  quelle  ne  cognoist  comme,  en  semblable,  ses  sub- 
jectz ,  estans  naturalizés  ez  pays  du  dict  Roy ,  sont  ou  seront  ordon- 
nés, il  luy  playt  que  les  dictes  personnes,  estans  vrayement  natu- 
ralizés, ne  seront  tenuz  que  de  bailler  cautions  suffîzantes  de  se 
représanler,  toutes  foys  et  quantes ,  avec  leurs  biens  ;  et  s'ilz  ne  le 
veulent  fcfe,  adonc  ilz  seront  baillés  en  garde  à.  quelques  aultres 
marchans  angloys,  prenant  bonne  et  vraye  inventaire  de  leurs 
biens,  jusques  à  ce  qu'elle  aye  cognoissance  comme  ses  subgects 
sont  ou  seront  traittez  de  l'autre  part.^ — Et  considérant  aussi  Sa  Ma- 
jesté deuhcment  advertye  que  grand  nombre  de  gens  de  niestier,  et 
autre  peuple,  sont,  despuis  le  commancement  des  derniers  trou- 
bles des  Pays  Ras ,  venuz  en  .ce  royaume  pour  évicter  les  dicts  trou- 
bles ,  tant  pour  le  respect  de  leurs  consciences  ,  que  pour  les  dan- 
giers,  qui  communément  adviennent  desdicts  civilz  troubles,  sa 
volunté  et  playsir  est  que ,  en  toutes  places  où  telz  seront  trouvés 
estans  de  honneste  et  paysible  conversation,  excepté  s'ilz  estoient 
participans  de  ayder  à  coulourer  les  biens  des  autres  marchans  ,  ilz 
ne  seront  molestés  ny  en  leurs  personnes,  ny  biens,  aultrement 
si  ce  n'estoit  que  les  officiers  des  lieux  veissent  qu'il  fût  nécessaire 
de  ce  fère  ,  et  là,  ilz  bailleront  obligations,  l'un  pour  l'autre,  de  se 
représanter,  et  souffriront  inventaire  estre  faicte  de  leurs  biens, 

Davantaige ,  Sa  Majesté  oyantpar  rapport  que  l'arrest  de  ses  sub- 
gectz,  du  costé  de  delà  la  mer,  auroit  esté  faict  soubz  prétexte 
qu'on  auroit  arresté  ung  navyre,  et  trois  ou  quatre  petites  barques, 
de  naguières  arrivez  dedans  certains  portz  de  son  royaulme  ,  dedans 
lesquelz  estoit  certain  argent  monoyé,  elle  a  trouvé  bon  de  notiffier 
brièvement  les  circonstances  de  ce  prétexte  ;  par  quoy  on  verra 
manifestement  que  cella  a  esté  recueilly  sans  juste  cause ,  et  que 
les  promoteurs  et  deviseurs  de  cella,  quelz  qu'ilz  soient,  y  ont 
procédé  sans  ordre  et  bon  adviz.  —  Sa  Majesté  fut  premièrement 
advertye ,  par  ses  officiers  de  certains  portz  de  son  royaulme  des 

pays  du  Ouest ,  que  trois  ou  quatre  petites  barques ,  appellées 
zabras,  estoient  venus  d'Espaigne  en  certains  portz  là,  ayans  de- 
dans elles  une  quantité  d'argent  apartenant  à  plusieurs  marchans 
dllalye  et  des  Pays  Bas,  et  que  plusieurs  navyres  de  France, 
équippés  en  guerre,  estoient  sur  ses  costes  prétendans  de  surpren- 
dre les  dictz  navyres  d'Espaigne  et  leur  trésor,  s'ilz  se  remectoicnt 
en  la  nier,  chose  qui  estoit  aussi  à  craindre  qu'ilz  vollussent  entrer 
dedans  les  portz  et  les  prandre  par  force  :  sur  quoy  Sa  Majesté  en- 
voya estroict  commandement,  par  lettres  spéciales,  à  tous  les  portz 
de  ces  parties  là  du  Ouest ,  que  les  marchans  et  propriétaires  des 
vaysseaulx  eussent  cognoissance  de  ce,  et  que  eulx  ,  et  tous  autres 
subgects  du  Roy  d'Espaigne ,  fussent  assistez  et  deffanduz  à  l'en- 
con(re  des  attentatz  des  Françoys  par  tous  moyens  possibles. 

Apres  cella  faict ,  l'ambassadeur  d'Espaigne  feyt  pareille  requeste 
d'avoir  une  nouvelle  ordre  pour  la  maintenance  et  assistance  des- 
dictz  vaysseaulx  et  trésor  à  rencontre  des  dicts  Françoys,  ce  qui  luy 
auroit  aussi  esté  octroyé;  et,  pour  cest  effect,  furent  délivrez  à  ces 
messagiers  certaines  lettres  patentes.  Et,  peu  après  cella,  luy  re- 
quérant à  la  Majesté  de  la  Royne  d'entendre  son  playsir,  sçavoir,  si 
elle  vouloit  cstre  contante  que  les  propriétaires  et  conducteurs  dudit 
trésor  peussent  estre  convoyés ,  ou  par  mer,  ou  par  terre ,  à  Douvres  , 
prétendant  l'argent  appartenir  au  Roy  son  Maître,  Sa  Majesté  luy 
accorda  que  lequel  il  vouldroit  choisir  des  deux  pour  le  plus  seur 
moyen  luy  seroit  incontinent  adressé  ;  sur  quoy,  il  remercya  Sa  Ma- 
jesté, disant  qu'il  targeroit  jusques  à  ce  qu'il  eust  envoyé  ez  Pays 
Bas  pour  avoir  paroi  le  du  duc  d'Alve  par  lequel  des  deux  chemins 
il  le  vouloit  avoir  transporté.  —  Cependant  Sa  Majesté  fut  informée 
que  les  Françoys  estoient  entrez,  de  nuict,  sccrectement,  dedans 
l'ung  de  ses  havres  au  Ouest ,  où  estoit  le  dict  trézor,  ayant  attempté 
de  le  surprendre.  Mais  ilz  furent  seulement  repoulcés  avec  telles 
forces  que  les  officiers  de  Sa  Majesté  avoient  apresté  pour  cella,  chose 
qui  est  notoire  en  tous  les  lieux ,  où  lesdicts  navyres  ont  esté  assailliz , 
et  qui  a  esté  aussi  bien  rapporté  au  dict  ambassadeur. 

Sur  quoy,  vu  combien  cella  estoit  doubteux,  et  avec  cella  chargeable 
de  foys  à  aultre  ,  de  le  préserver  estant  dehors  ou  dedans  les  havres , 
il  fut  pencé  meilleur,  pour  l'honneur  de  ce  royaulme,  que  le  trésor 
fût  misa  terre  ,  et  là  seurement  préserve  à  la  veue  et  présence  de 
ceulx  qui  estoient  chargés  d'icelluy,  sans  toucher  ou  tirer  aucune 
portion  d'icelluy;  et  estant  certainement  cogneu  appartenir  aulx 
mardians,  il  fut  aussi  advizé,  après  la  deue  préservation  d'icelluy 

dos  daiigicrs  de  la  mer ,  non  point  par  une  motion  irraysonnable 
ny  au  contraire  de  Ihonnorable  usaigc  des  princes  en  leurs  domi- 
nations, de  trotter  avec  les  propriétaires,  à  leur  bon  contanlemenl 
et  non  autrement,  de  l'emprunter,  ou  portion  d'icclluy  ,  sur  pa- 
reille bonne  asseurancc  et  conditions,  comme  Sa  Majesté  a  souven- 
tcffoys  cmprumplé  à  autres  marchans,  subgectz  du  dictUoy,  en  ces 
propres  Pays  Bas,  et  comme  aullrcs  princes  ont  faict  de  naguières , 
en  semblable  cas.  —  Semblable  chose  a  esté  faicte  envers  un  na- 
vyrc ,  estant  près  Southamplon ,  chargé  de  laines ,  etdedans  laquelle 
y  avoit  un  trézor,  et  en  dangier  apparant  des  Francoys  rouant  sur 
ces  costes,  lesquelz  avoient  faict  de  grandes  offres  aulx  officiers  des 
lieux  seulement  pour  retirer  leurs  défiances  ;  et  pour  cest  effect 
Sa  Majesté  envoya  au  cappitaine  de  l'isle  dOuyc  pour  leur  se- 
cours, et  à  ce  que  cclla  fût  aussi  préservé  des  Francoys,  et  ap- 
porté à  terre  ;  que  ,  si  cclla  n"eust  esté  faict ,  les  Francoys  l'eussent 
prins  dedans  xxnij  heures  après  ;  lequel  aussi  estoit  cogneu  appar- 
tenir aux  marchans,  et  ainsi  a  esté  notoirement  prouvé. 

Et,  avant  que  le  dict  cappitaine  eust  pris  la  charge  de  le  veoir 
préserver,  il  est  cogneu  quelles  sommes  d'argent  luy  furent  offertes 
de  laisser  seulement  le  navyre  dedans  lequel  estoit  la  laine ,  après 
que  le  trésor  en  fut  dehors ,  demeurant  indcffansable  ;  ce  que  le 
dict  cappitaine  ne  vollust  souffrir,  ains  feyt  armer,  à  grandz  cos- 
tages,  certains  soldafz  par  mer,  lesquelz,  encores  présentement, 
continuent  la  garde  du  dict  navyre.  —  Et,  durant  ce  temps,  pendant 
que  l'on  don noit  ordre  à  cella,  l'ambassadeur  d'Espaigne  vint  à 
Sa  Majesté ,  envyron  le  xxix<=  de  décembre  ,  apportant  avec  luy 
une  briefve  lettre  du  duc  d'Alve  seulement  de  créance ,  et  sur  cella 
requist  que  les  vaysseaulx  et  argent  arrestcz  aulx  porlz  fussent 
miz  en  liberté  comme  appartenant  au  Uoy  son  Maistre;  auquel 
Sa  Majesté  feyt  responce  que  si  l'argent  appartenoit  au  Roy,  elle 
luy  avoit  monstre  en  son  faict  ung  bon  playsir  de  l'avoir  sauvé  des 
Francoys,  luy  monslrant  en  cella  quelque  particularité  de  la  dilli- 
gence  de  ses  officiers  :  mais  elle  estoit  informée  qu'il  appartenoit 
aulx  marchans,  et  en  cella,  dedans  quatre  ou  cinq  jours,  elle  en 
entendroit  davantaige ,  et  l'asscura ,  sur  son  honneur,  que  rien  ne 
seroit  faict  en  cella  au  mescontcntcment  du  Roy,  son  bon  frère  , 
comme  aussi  il  le  cognoislroit,  dedans  quatre  ou  cinq  jours,  à  son 
prochain  retour,  et  ainsi  il  se  partit  ne  faisant  aparoir  estre  mal 
contant  de  sa  responce,  et  s'en  contanloit.  —  Et  Sa  Majesté,  cepen- 
dant, ayant,  sellon  son  expectation,  responce  du  pays  du  Ouest, 

dont  elle  prétendoit  satisfère  le  dict  ambassadeur  à  sa  venue ,  ce 
que  elle  actcndoitsuyvant  son  appoincteraent,  non  seulement  pour 
la  délivrance  des  dicls  navyres  et  trésor,  pour  telle  portion  qu'il 
apparoistroit  appartenir  au  dict  Roy,  ains  aussi  d'accomplir  sa  pre- 
mière offre  de  donner  conduicte  pour  icelluy  par  terre  ou  par  mer. 

La  première  intelligence  qui  auroit  esté  apportée  à  Sa  Majesté 
(sans  le  retour  du  dict  ambassadeur) ,  fut  que  tous  ses  subjectz, 
biens,  marchandises  et  navyres,  estoient  arrestez,  prins  et  gardés 
en  Envers ,  comme  prisonniers ,  ce  mesme  propre  xxix^  jour,  que 
l'ambassadeur  esloit  avec  Sa  Majesté  ;  ainsi  comme  cella  chet  hors 
de  tout  entendement  des  hommes,  que  Sa  Majesté,  quelque  chose 
qu'elle  eust  satisfaict  l'ambassadeur,  ce  xxix*'  jour,  tous  ses  subjectz 
et  leurs  biens  furent  toutcsfoys  arrestez  ainsi  qu'ilz  estoient  à  En- 
vers ce  jour  là.  — Sur  cella  Sa  Majesté  laysse,  à  ceste  heure,  au  juge- 
ment de  tout  le  monde  à  considérer  non  seulement  si  telle  prétence 
estoit  suffizante  de  fère  si  soubdainement  ung  si  violent  et  si  géné- 
ral arrest  avec  force,  en  telle  manière,  et,  à  ceste  foys,  comme  il  a 
esté  faict,  mais  aussi  en  celluy  auquel  seroit  trouvé  faulte ,  quoy 
qu'il  puisse  advenir  de  cecy ,  Sa  Majesté  n'ayant  jamais  eu  volunté 
de  mescontanter  le  Roy  d'Espaigne,  ny  de  posséder  aucune  chose 
appartenant  à  ses  subjectz,  aultrement  que  de  leur  bonne  volunté  , 
sur  juste,  raysonnable  et  usitées  conditions.  Et,  de  tout  ce  que 
dessus  Sa  Majesté  a  pencé  estre  conveinent  le  notiffier  à  toutes  per- 
sonnes pour  tesmoignage  de  sa  cincérité,  et  pour  la  maintenance 
de  ses  actions,  quelques  qu'ilz  seront,  ausquelles  elle  est  par  ces 
moyens  provocquée. 

At  Hamptoncourt ,  le  vi^  de  janvier,  le  xi<'  an  du  règne  de  Sa  Ma- 
jesté, et,  en  l'an  mil  cinq  cens  soixante  neuf. 

Dieu  saulve  la  Royne. 

Imprimé  à  Londres,  au  Simitière  S'  Pol,  par  Richard  Jougge  et 
Jehan  Cannont,  imprimeur  de  la  Majesté  de  la  Royne,  avec  le  pri- 
vilège de  Sa  Royalle  Magesté. 

—  du  XVII*  de  janvier  15C9.  — 
{Em'oyée  par  Jehan  Pigon  dict  Letoitrne.) 

Avrestalion  de  l'ambassadeur  d'Espagne  et  des  capitaines  des  navires  espa- 
gnols. —  Commun  désir  de  négocier.  —  Avantage  qu'il  y  aurait  pour  le 
roi  de  proposer  sa  médiation.  —  Retour  du  viee-amiral  Wiuter.  —  Refus 
fait  à  l'ambassadeur  de  France  de  lui  accorder  des  passe-ports.  —  Fu- 
neste influence  de  tous  ces  événements  sur  les  affaires  de  la  reine  d'Ecosse. 
—  Réponse  de  l'ambassadeur  d'Espagne  à  la  proclamation  de  la  reine 
d'Angleterre. 

Au  H o  Y . 

Sire,  j'estime  qu'après  (jue  le  S',  de  La  Croix,  lequel 
je  vous  ay  naguières  dépesché ,  vous  aura  faict  entendre 
la  disposition  en  quoy  m'a  semblé  que  la  Roy  ne  d'Angle- 
terre se  mect  pour  monstrer  quelque  rescentiment  de  la 
saysie ,  que  le  duc  d' Alve  a  faicte  des  biens  et  personnes  de 
ses  subjectz  au  Pays  Bas,  que  Votre  Majesté  désirera  en- 
cores  sçavoir  à  quoy,  de  jour  en  jour,  s'achemineront  ses 
entreprinses  ;  dont  je  me  rendray  diligent  de  vous  escripre 
par  le  menu,  et  suivant  les  adviz  que  j'en  pourray  avoir, 
qui  ne  seront ,  possible ,  toutjour  bien  conformes  les  ungs 
aulx  aultres,  pour  l'irrésolution  et  incertitude  de  ceux  qui 
font  icy  les  délibérations ,  lesquelz  sont  assez  coustumiers 
de  les  rétracter,  et  advient  souvent  que  ce  qu'on  en  pense 
avoir  bien  aprins  le  matin  ,  se  trouve ,  le  soir,  tout  changé. 
Mesmement  en  ce  faict  qu'une  partie  des  seigneurs ,  et  du 
peuple  de  ce  royaulme,  réclament  à  voix  haulte  l'ancienne 
aliance  de  la  mayson  de  Bourgogne ,  et  que  ceulx  qui  plus 
I.  '  ^  « 

révocquent  à  injure  cest  acte  du  duc  d'Alve ,  et  qui  plus 
animent  ceste  princesse  contre  luy ,  craignent  qu'il  leur  soit 
quelque  foys  reproché  d'avoir  trop  légièrement  précipité 
leur  Maistresse  en  ceste  périlleuse  entreprinse ,  et  que  les 
maulx ,  qui  proviendront  de  l'ouverture  de  la  guerre  contre 
ung  si  puissant  prince,  et  de  la  ropture  de  son  alliance, 
ne  leur  soit  redemandé  avec  le  péril  de  leurs  testes.  Tant  y 
a  que ,  despuys  avoir  saysi  les  biens  et  personnes  des  subjectz 
du  Roy  d'Espaigne,  et  arresté  prisonnier  son  ambassadeur 
en  son  logis  soubz  la  garde  de  trois  gentilz  hommes ,  et 
faicte  la  proclamation  que  je  vous  ay  envoyée,  la  dicte  Dame 
a  faict  ouvrir  les  coffres  et  quaysses  des  réaies  d'Espaigne 
qu'elle  a  faict  arrester  en  ses  portz  ,  où  s'est  trouvé,  à  ce 
que  j'entendz ,  ung  peu  plus  d'ung  million  d'argent;  et 
faict  on  compte  que  les  aultres  biens  arrestez  par  deçà  sur 
les  subjectz  du  Roy  Catholique  excèdent  au  double,  et  au 
triple,  ceulx  des  Angloys  qui  sont  arrestez  en  Flandres. 

Les  cappitaines  des  navyres,  qui  portoient  le  dict  argent, 
ont  esté  aussi  faictz  prisonniers  et  menez  en  ceste  ville, 
dont  de  tout  ce  dessus  le  dict  ambassadeur  d'Espaigne  a  faict 
une  despesche  au  duc  d'Alve,  en  laquelle  semble  qu'il  re- 
jecte  tout  le  mal  sur  la  passion  et  animosité  du  S' .  Cecille, 
s' attendant  bien  qu'elle  sera  intercepté,  comme  elle  a desjà 
esté;  mais  n'aura  que  playsir  qu'elle  soit  ouverte  et  leue 
en  la  présence  de  la  Royne  d'Angleterre  et  de  ceulx  de  son 
conseil ,  espérant  que  ceulx  qu'il  sçayt  n'estre  mal  affec- 
tionnez au  Roy,  son  Maitre,  et  estre  bien  fort  contraires 
au  dict  Cécile ,  y  trouveront  assés  de  quoy  grandement  le 
taxer,  et  leur  a,  d'abondant,  administré  matière  pour  le 
pouvoir  encores  mieulx  fère  par  ung  escript,  qu'il  leur  a 
secrètement  envoyé ,    qui   contient  la  descharge  du  duc 

d'Alve  et  de  luy,  tout  au  contraire  de  ce  qui  est  porté 
contre  eulx  par  la  susdicte  proclamation ,  du  vi"  de  ce 
mois,  ainsi  que  Votre  Majesté  le  verra  par  la  dicte  res- 
ponce ,  que  j'ai  mise  dans  ce  pacquet.  Et  m'a  esté  dict 
qu'aulcuns  des  principaux  seigneurs  de  ce  conseil  se  sont, 
jeudy  dernier,  assemblés  à  Nonchis,  chez  le  conte  d'Aron- 
del,  sur  ceste  matière,  où  le  dict  Cecille  n'a  point  esté 
appelé. 

Je  n'ay  encores  peu  sçavoir,  à  la  vérité,  quel  personnaige 
ceste  Royne  envoyera  devers  le  Roy  d'Espaigne  ;  car  semble 
qu'on  luy  ayt  proposé  des  difficultez  ,  touchant  ceux  qu'elle 
avoit  advizé  d'eslire  pour  ce  voyage ,  luy  remonstrant  que 
si  elle  envoyé  quelcun  de  ceulx  qui  ne  peuvent  rien  com- 
porter de  la  religion  catholique,  qu'il  luy  sera  faict  pareil 
escorne  qu'on  a  faict  à  son  dernier  ambassadeur,  et,  si 
c'est  un  personnaige  qui  tienne  encores  du  catholique, 
qu'elle  le  doibt  avoir  en  cecy  pour  fort  suspect.  D'ailleurs, 
l'on  m'a  dict  qu'elle  y  avoit  desjà  dépesché  secrètement 
ung  gentilhomme,  par  la  voye  de  la  mer,  l'ayant  envoyé 
embarquer  au  cap  de  Cornoailhe,  ce  que  n'a  grand  apa- 
rence.  Mais  Votre  Majesté  pourra  faire  prendre  garde ,  par 
M',  de  Forquevaulx,  dedellà,  s'il  y  en  arrivera  quelcun, 
et  quelle  responce  le  Roy  Catholique  fera  en  cecy ,  selon 
laquelle  l'on  pourra  mieux  juger  du  progrez  de  ceste  guerre; 
car  ceulx  cy  ont  desjà  faict  entendre  au  sus  dict  ambassa- 
deur que ,  s'il  vouloit  mander  sa  détention ,  et  les  autres 
choses  de  deçà,  au  duc  d'Alve,  et  bailler  son  passeport 
pour  celluy  qui  luy  apportera  la  lettre,  qu'ilz  la  luy  en- 
voyeront  incontinant ,  avec  semblable  passeport  pour  tel 
gentilhomme  que  le  diet  duc  vouldra  renvoyer  devers  luy. 
Et  au  S'.  Roberto  Ridolphi,  gentilhomme  florentin,  per- 

sonnaige  de  bonne  qualité,  qui  s'est  offert  d'aller,  comme 
de  luy  mesmes ,  tretter  de  réconcilliation  et  de  quelque 
modération  en  cest  affère  avec  le  dict  duc,  ilz.le  luy  ont 
bien  fort  gratiffié ,  et  sont  encores  à  dellibérer  s'ilz  luy  con- 
céderont d'y  aller,  ou  non ,  ne  tennant  toutesfois  qu'à  ce 
qu  dz  ne  veulent  estre  veuz  rien  defférer  au  dict  duc;  mais 
si  le  dict  duc  envoyoit  devers  eulx ,  je  ne  fays  doubte  que 
son  messaige  ne  fût  bien  voluntiers  accepté.  Par  ainsi ,  ilz 
demeurent  seulement  sur  la  réputation  à  qui  envoyera  le 
premier,  en  quoy  semble,  Sire,  que  quelque  honneste  et 
gracieux  office ,  de  la  part  de  Voz  Majestez  Très  Ghrestien- 
nes ,  interviendroit ,  à  ceste  heure ,  bien  à  propos  entre  ces 
princes,  voz  alliés,  pour  les  réconcilier;  car,  oultre  que 
ce  seroit  œuvre  digne  de  votre  grandeur ,  et  par  où  vous 
obligeriés  l'ung  et  l'autre ,  je  considère  que ,  si  les  Anglois 
ont  une  foys  faict  leur  appareil  de  guerre ,  comme  ilz  sont 
après  à  armer  quinze  grands  navyres  et  grand  nombre 
d'autres  vaysseaulx ,  et  lever  gens  de  guerre ,  et  que ,  puys 
après,  ils  demeurent  d'accord  avec  les  Payz  Bas,  qu'il 
sera  aysé  de  les  pousser  et  persuader  de  convertir  leur  dict 
appareil  au  secours  de  ces  princes,  qui  mènent  la  guerre 
en  France ,  là  où ,  s'ilz  sont  destournez  de  commancer  la 
despence  pour  une  telle  guerre,  il  est  à  espérer  qu'ilz  ne 
s'y  mectront  guières  avant  pour  une  aultre. 

J'avois  délibéré  de  veoir  demain  ceste  princesse  sur  le 
contenu  de  vos  dernières  dépesches ,  et  sur  le  faict  de  la 
Royne  d'Escosse ,  lequel  semble  n'aller  si  bien  maintenant, 
comme  despuis  quelques  jours  nous  l'avions  espéré,  mais 
l'audience  m'a  esté  différée  jusques  à  mercredy  prochain  , 
en  laquelle  je  toucheray  à  la  dicte  Dame  ung  mot  des  choses 
dessus  dictes ,  affin  de  descouvrir  ce  que  je  pourray  de  son 

intention  pour  le  vous  mander  par  mes  prochaines ,  aydant 
le  Créateur ,  auquel  je  supplie ,  après  avoir  en  cet  endroict 
baisé  très  humblement  les  mains  de  Votre  Majesté,  qu'il 
vous  doinct,  Sire,  en  parfaite  santé,  très  heureuse  et  très 
longue  vie  et  toute  la  grandeur  et  prospérité  que  vous 
désire. 

De  Londres  ce  xvij"  de  janvier  1569. 

Despuis  la  présente  escripte,  on  m'a  adverty  que  M' Ouyn- 
ter  est  revenu  avec  les  navyres  de  ceste  Royne ,  dont  je 
mectray  peine  d'entendre  l'exploict  qu'il  aura  faict  en  son 
voyage,  et  cependant,  parce  qu'on  pourroit  icy  simuler 
une  chose  pour  en  exécuter  une  autre ,  et  qu'on  ne  peult 
bien  préveoir  où  s'adressent  les  entreprinses  de  mer,  qui 
toutes  foys  sont  fort  soubdaines ,  je  supplie  très  humble- 
ment Votre  Majesté  fère  advertir,  de  bonne  heure ,  toutes 
voz  viles  et  places ,  de  sur  la  mer,  de  cest  aprest  de  deçà , 
affin  qu'elles  se  tiennent  sur  leurs  gardes. 

A  LA  Royne. 

Madame,  affin  que  le  Roy  et  Vous  ne  demeuriés  sans 
avoir  ordinairement  adviz  commant  les  choses  passeront  de 
deçà ,  mesmement  à  ceste  heure ,  que  ceulx  cy  se  préparent 
d'avoir  la  guerre  contre  le  duc  d'Alve,  je  mectray  peyne  de 
vous  escripre  souvant,  et  d'envoyer  toutjour  quelcun  des 
miens  bien  instruict  devers  Vos  Majestez.  Il  est  vray  que 
l'on  faict  icy  assés  de  difficulté  de  me  bailler  des  passeports, 
me  tennant  pour  fort  suspect,  à  cause  de  l'alliance  et  es- 
troicte  confédération  que  le  Roy  d'Espaigne  a  avecques  Vos 
dictes  Majestez  ,  de  quoy  ceste  Royne  est  plus  jalouse  que  de 

nulle  autre  chose  de  ce  monde.  Mais  affin  qu'ilz  ne  m'osent 
doresenavant  desnyer  les  dictz  passeportz ,  quant  je  leur  en 
demanderay,  non  plus  que  Yoz  Majestez  n'en  font  jamais 
reffuz  à  leur  ambassadeur  de  dellà ,  il  vous  plairra ,  Madame , 
en  fère  dire  ung  mot  au  dict  ambassadeur.  Et  semble  aussi 
qu'il  seroit  bon  que  ceulx  qui  vouldroient  aller  d'icy  en 
France,  et  de  France  icy,  prinsent  passeport  de  votre  am- 
bassadeur, ou  aultrement,  qu'il  fût  mandé  aulx  passaiges 
de  les  arrester  et  visiter;  et  par  ce  moyen  j'aurois  la  com- 
modité de  vous  escripre  souvant,  et  vous  advertir  de  beau- 
coup d'allées  et  venues,  qui,  aultrement,  me  demeureront 
incogneues. 

Le  faict  de  la  Royne  d'Escosse  est  toujour  sur  le  bureau, 
et  millord  Jemmes  en  presse  extrêmement  la  détermination, 
sentant  que  les  Amiltons  ont  déjà  miz  quelques  forces  en- 
semble, et  que  le  château  de  Donbertran  a  esté  avitaillé.  Je 
crains  certes  d'avoir  faict  trop  véritable  jugement  de  l'yssue, 
que  ceulx  cy  donront  aulx  afleres  de  la  dicte  Dame,  carj'en- 
tendz  qu'ilz  y  procèdent  avec  beaucoup  de  défaveur  d'elle 
et  de  sa  cause.  Je  ne  cesse  de  la  secourir,  de  la  part  de 
Voz  Majestez ,  envers  ceste  Royne  et  envers  les  seigneurs 
de  son  conseil ,  par  tous  les  bons  et  dilligens  offices  que  je 
puys,  et  encores,  à  ceste  prochaine  audience,  j'en  feray 
une  bien  vifve  recharge,  dont  par  mes  premières  je  vous 
manderay  ce  que,  en  cella  et  autres  choses,  elle  m'aura 
respondu,  et  prieray,  en  cest  endroict,  le  Créateur,  après 
avoir  très  humblement  baisé  les  mains  de  Yotre  Majesté 
qu'il  vous  doinct.  Madame,  en  parfaite  santé,  très  longue 
me  et  toute  la  prospérité  que  vous  désire. 

De  Londres  ce  xvij*"  de  janvier  15G9. 

Respoivse  de  l'ambassadeur  d'Espaigne  à  la  proclaiiiacioii 
faicte  en  Angleterre,  le  vj^  de  janvier  iSôg  '. 

Don  Gueran  d'Espes  cavallcro  de  la  orden  de  Calatrava ,  del 
consejo  de  Su  Magestad  y  su  cinbaxador  açerca  de  la  Serenis- 
sima  Reyna  de  Ingalaterra  ,  a  todos  los  que  la  présente  veiren  sa- 
iud  y  amor. 

Por  quanto  por  parte  de  la  Serenissima  Reyna  de  Ingalaterra 
y  en  nombre  suyo  se  ha  publicado  una  proclamaçion  imprimida  a 
los  vj  de  enero  en  la  ciudad  de  Londres ,  queriendo  dar  alguna  culpa 
a  la  Excelencia  del  Illustrissiino  Duque  d'Alva  de  haver  hecho  la  gê- 
nerai detençion  de  los  bienes  y  personas  de  los  Inglezes  que  fueroii 
hallados  en  los  Payses  Baxos ,  porquc  parczca  claro  quan  sin  culpa 
esla  dicho  lllustrissimo  Duque  y  assi  mismo  la  verdad  de  todo  el 
trato  corao  passa ,  os  hazemo  saber  que ,  a  los  xxnj  de  noviem- 
bre  del  ano  passado,  nos  fue  dado  aviso  conio  en  la  parte  del 
weste  avian  aportado  algunas  naves  y  zabras  que  venian  d'Es- 
pana  con  el  dinero  que  Su  Magestad  Catholica  emblava  a  Flandes 
para  la  paga  de  su  exerçito  y  que  llegavan  y  estavan  con  algun  pe- 
ligro  por  causa  de  los  cossarios  françeses  y  inglezes  que  juntospor 
alli  robavan  todas  las  naves  assi  de  Françeses  como  d'Espaîïolcs , 
Flamencos  y  otros  subditos  y  vassallos  de  Su  Magestad. 

Y  assi  nos  determinamos  de  pedir  audiençia  d'esta  Serenissima 
Reyna ,  la  quai  nos  fue  dada  a  los  29  del  dicho  mes  de  noviembre  , 
en  la  quai  le  supplicamos  que ,  conforme  a  la  confederaçion  y  amis- 
tad,  qu'entre  el  Rey  nuestro  Senory  Su  Magestad  avia,  mandasse  def- 
fender  en  sus  puertos  dichos  nuestros  navios  y  dar  passaporte ,  si 
fuesse  menester,  para  traer  el  dinero  por  tierra  hasta  Dobla  o  algu- 

I.  "Diesexlo  januarii  Programma  Londiui  editum  est,  de  bonis  Anglornni 
ah  Albauo  detentis,  in  qiio  pleraque  jain  dicta  explicantur,  et  culpa  in  De- 
Spesium  conjicitin-.  Ille  Antigramma  opponit  in  quo  innuit.  Programma  illud 
non  à  Regiuâ  emissum ,  sed  Reginœ  noniine  à  nonnullis,  qui  Hispauo  ini- 
qiiiores,  et  Belgis  rebellibus  œqiiiores.  Pristinam  Reginœ  ergà  Hispanos  be- 
uevoleutiam  collaudat,  eamdeni  immérité  abalienatam  déplorât,  non  majo- 
rem  fidem  sibilegato,  et  Albani  litteris  adhibitam  stomachalur,  pecuniam 
illam  delineri  demiratur,  cùm  magis  intéresse!  Reginœ,  ut  ipse  dixit,  pecu- 
niam Hispano  coutrà  rebelles  siippcditare,  quàm  detrahere.  Deniqueeam, 
quasi  prima  injuriam  iutulerit,  taxât,  Albanique  factum  et  se  excusât,  » 
(Camden,  Année  i56y,  in  ppio.) 

nas  naves  de  las  de  Su  Magestad  armadas  a  nuestra  cuesta  para  corr 
duzir  este  dinero  a  salviamento  en  Anvers.  Loqual  todo  conçedio 
Su  Magestad  muy  benignamente  y  nos  lo  hizimos  saber  al  dicho  li- 
lustrissimo  Duquc,  el  quai  se  hallava  en  Cambrezy  acabando  de 
hethar  de  aquellos  eslados  los  rebeldes  de  Su  Magestad  Calholica , 
para  que  Su  Excelencia  escogiesse  el  partido  que  mejor  le  pare- 
çiesse.  Y  entretanto  que  tardava  a  venir  su  respuesta,  recrecien- 
dose  que  Kerkem  y  Corlene  piratas  inglezes,  que  pocos  dias  antes 
avian  armado  en  compania  de  otros  françeses ,  avian  tomado  très 
ulcas  flamencas  y  una  nave  espanola  muy  ricas  y  traidas  al  puerto 
de  Pleraua  y  otros  de  aquella  cosla ,  y  dividida ,  y  vendida  a  su 
voluntad  la  preda  y  robo ,  y  assi  mismo  que  en  los  puertos  de 
aquellas  partes  los  cossarios  y  otras  persoruis  de  la  tierra  probavan 
a  invadir  dichos  navios  y  defensores  dellos,  sin  que  se  pusiesse  en 
ello  gênerai  y  conveniente  remedio. 

Viendo  que  los  cossarios  paseavan  publicamente  por  la  isla ,  y 
tenian  favor  en  corte  y  sacavan  libranças  y  mandamicntos  para  la 
seguridad  de  algunas  dcpredaçiones  que  avian  hecho,  dimos  razon 
dello  al  muy  illustre  Roberto  conde  de  Leçester  y  al  magnifico  ser 
Guillelmo  Cecil  principal  secrelario  d'esta  Serenissima  Reyna,  per- 
sonas  importantes  en  su  consejo  ;,  la  quai  fue  a  los  xij  de  deciembre, 
monstrandoles  los  grandes  inconvenientes  que  de  sufrir  semejantes 
piratas  se  podrian  seguir ,  y  conio  era  contra  la  paz  publica,  amis- 
tad  y  confederaçion  de  la  Casa  d'Ingalaterra  y  deBorgona;  y  em- 
biamos  a  pedir  audiençia  a  esta  Serenissima  Reyna  que  nos  fue 
conçedida  para  los  xuij  siguientes. 

Este  mismo  dia  de  los  xij ,  Su  Magestad  firmo  el  passaporte  para 
hacer  traer  todo  este  dinero  por  mar  o  por  tierra  con  toda  seguridad 
conviniente  ,  y  assi,  tambien  en  la  audiençia  de  los  xnij  refirmo  su 
palabra  y  seguridad  real ,  diô  nuevas  cartas  y  mas  encaresçidas  que 
las  primeras  a  todos  sus  minisfros  en  aquellas  partes  y  otras  para 
Guilielmo  Wynter ,  capitan  de  muchas  naves  suyas  ,  que  se  pensava 
enlonçes  se  hallaria  en  aquellas  partes  del  wcste ,  y  assi  nos  despa- 
chamos  a  Pedro  de  Madariaga  y  Pedro  Martinez  habitantes  d'esta 
çiudad  de  Londres,  los  quales,  al  xvnj  del  mes  passado,  llegaron 
a  Anlona  y  en  el  otro  dia,  de  manana ,  presentaron  y  registraron  su 
passaporte  y  advertido  Lope  de  la  Sierra,  capitan  de  una  nave  qu'es- 
tava  en  aquel  puerto  con  cinqucnta  y  nuevc  caxas  de  moneda, 
passaron  adelante  camino  de  Plemmua  para  hazer  lo  mismo  alii  y 
en  Fabique  y  hablar  con  ol  capitan  \Viii(or. 

El  iiiismo  dia  qu'cllos  partieron  de  Antona ,  Uegô  alli  Horsy  capi- 
(an  de  la  isla  de  ^Vichty  olros  cinbiados  porla  Serenissima  Reyna 
de  Ingalalcrra  y  con  muchos  barcos  y  gente  en  ellos/  enlraron  en 
la  nave  del  dicho  Lope  de  la  Sierra ,  y  siii  respelo  del  passaporte  y 
securidadsobredicha ,  contra  voluntad  del  dicho  Lope  de  la  Sierra  , 
sacaron  todas  las  casas  de  la  moneda  en  tierra  y  las  enconiendarun 
a  les  que  les  parescieron ,  sin  permittir  al  dicho  Lope  de  la  Sierra 
ni  ninguno  de  los  suyos  que  assistiesscn  a  la  guarda  de  las  dichas 
caxas.  De  lo  quai  el  dicho  Lope  de  la  Sierra  nos  dio  luego  aviso ,  y 
assi ,  a  los  xxi  del  passado ,  nos  dcspachamos  correo  advertiendo 
de  tan  grande  novedad  al  lllustrissimo  Duque  d'Alva.  Ya  en  este 
tieinpo  eramos  bien  çertificados  de  muchas  personas  de  gran  au- 
Ihoridad  en  esta  isla  conio  la  Serenissima  Reyna  deterniinava  de 
lomarse  este  dinero  con  achaque  de  dezir  que  era  de  particulares 
personas ,  aunque  fuessen  vassallos  de  Su  Magestad  Catholica. 

Todavia,  el  mismo  dia  de  xxi ,  escrivimos  a  la  dicha  Serenissima 
Reyna,  quexandonos  d'esté  aggravio  y  supplicandola  nos  leniesse 
su  palabra  y  passaporte  paraque  este  dinero  fuesse  a  Anvers  conio 
estava  conçertado.  En  la  misma  carta  tambien  nos  quexamos  a  Su  Ma- 
gestad que  siendo  en  el  dicho  puerto  de  Antona  mandada  detener  por 
justicia  ordinaria  una  nave  robada  de  los  piratas,  cargada  de  mcr- 
cadurias  de  vassallos  de  la  Magestad  Catholica  por  cartas  y  manda- 
mientos  suyos  fuesse  librada  y  vuelta  en  poder  de  los  piratas.  Su  Ma- 
gestad Serenissima  no  nos  mando  respondcr  por  escritto  y  algu- 
nos  de  sus  ministres  dixeron  de  palabra  que  Su  Magestad  guardava 
aquel  dinero  para  el  Rey  nuestro  Senor  y  que  despues  de  dado  el 
passaporte  avia  sabido  otras  cosas  y  a  mis  criados  que  pidieron  au- 
diençia  no  les  quizieron  aquel  dia  dar  respuesta  resoluta  ni  certi- 
fîcar  si  en  las  zabras  de  Plemua  y  Fabique  avian  innovado  otro  tanto 
loqual  despues  ha  parescido  ser  assi  y  que  avian  en  aquel  tiempo 
quitado  tambien  las  vêlas  y  xarçia  de  los  dichos  navios,  poniendo 
en  cada  nao  guarda  de  Inglezes  y  quitando  a  los  maestros  todas  las 
escrituras  de  cartas]  y  conosçimientos ,  y  el  otro  dia  despues  que 
fuc  a  los  xxnj  envie  a  insistir  a  pedir  audiençia  la  quai  nos  fue  pro- 
rogada  hasta  los  xxix  dcl  dicho  mes,  en  la  quai ,  con  todo  acata- 
miento ,  nos  quexamos  a  la  dicha  Serenissima  Reyna  de  la  dicha  no- 
vedad comctida  en  Antona ,  suplicandola  la  mandasse  remediar 
conforme  a  sus  ofreçiniientos,  a  la  razon  y  justicia,  confederaçion 
y  amistad  que  con  el  Rey  nuestro  Senor  lenia. 

A  todo  lo  quai  Su  Magestad,  con  muy  sua^cs  palabras,  respon- 

dio  que  el  sacar  en  tierra  los  dichos  dineros  avia  sido  para  mejor 
guardar  los  para  serviçio  del  Iley  su  buen  herraano,  encareçiendo 
mucho  la  determinaçion  y  atrevimiento  de  los  cossarios. 

Lo  quai  todo  le  açeptemos  por  parte  del  Rey  nuestro  Senor  y  se  lo 
agradeçimos  infiiiitainente  ofreçieridole  que  Su  Magestad  lernia  per- 
pétua memoria  dello  y  passamos  adelante  a  suplicarla  que  dièse  las 
naves  prometidas  para  la  guarda  d'esté  dinero  y  conduzir  le  hasta 
Anvers  como  antes,  con  tanto  amor,  avia  conçedido. 

A  lo  quai  Su  Magestad  se  muestrô  luego  reni tente  ,  signiûcando 
que  dos  Ginoveses  le  havian  hecho  entender  qu'este  dinero  no  era 
de  Su  Magestad  Catholica,  sino  de  algunos  mercaderes  y  que  assi 
ella  le  queria  retener  para  su  uso ,  pagando  alguna  cosa  por  el  in- 
teresse a  sus  dueiïos. 

A  lo  quai  nos  le  replicamos  instantemente,  assi  por  la  autoridad 
de  nuestro  cargo  y  la  obligaçion  que  Su  Magestad  tiene  por  el  de  créer 
nos ,  como  en  virtud  de  una  carta  de  crcençia  del  Illustrissimo  Duque 
d'Alva,  la  quai  entonçes  le  dimos  en  sus  raanos,  que  aquel  dinero 
era  de  Su  Magestad  Catholica  y  venia  para  serviçio  de  su  campo , 
traydo  d'Espana  para  la  sola  paga  de  su  gente.  En  lo  quai  Su  Ma- 
gestad estuvo  muy  dura  y  muy  différente  de  lo  que  en  las  otras  au- 
diençias  la  haviamos  hallado  con  gran  maravilla  nuestra  de  que  una 
Reyna  tan  excellente ,  por  induzimiento  de  persona  alguna  ,  en  tal 
tiempo  en  que  ella  auria  de  socorrer ,  con  suproprio  dinero,  las  cosas 
del  Rey  nuestro  Sefior  en  Flandes ,  le  quisiesse  detener  o  tomar  sin 
tener  respetto  a  la  amistad  que  deve  a  un  tan  grande  principe.  Y  assi 
quedamos  sin  otra  resoluçion  alguna  d'esta  audiençia ,  sino  que  den- 
tro  de  nj  o  nij  dias  nos  haria  informar  corao  aquel  los  dineros  eran 
de  mercaderes  ;  en  lo  quai  hasta  oy  no  ha  hecho  nada  quedamos  d'esta 
respuesta  muy  mal  satishechos  y  despachamos  un  secretario  nues- 
tro a  dar  razon  dello  al  Illustrissimo  Duque  d'Alva ,  mal  contentos 
tambien  de  los  consejos  que  en  estos  dias  se  tenian  continuos  con 
los  agentes  de  los  rebeldes  del  Rey,  nuestro  Seîïor,  en  perjuyzio, 
segun  pareçe ,  de  la  amistad  antigua. 

El  Duque  entretanto  con  el  primero  aviso  nuestro  de  la  deten- 
çion  de  la  raoneda  y  relaçion  de  algunos  soldados  de  la  nave  del 
dicho  Lope  de  la  Sierra  que  alla  fueron ,  viendo  un  aggravio  tan 
manifeste  ,  y  que  a  todos  los  d'esta  isla ,  assi  catholicos  corao  de  la 
nueva  relligion,  pareçe  mal  y  creiendo  qu'esta  detençion  no  partia 
de  la  mente  d'esla  Screnissima  Reyna  ,  sino  de  algunas  otras  per- 
sonas  que  no  tienen  aquel  zelo  que  conviene ,  passé  a  mandar  a  de- 

tener  los  bicnes  y  personas  de  los  Inglezcs ,  como  a  camino  qu'esla 
Serenissima  Rcyna  avia  antes  hallado,  siii  provocar  la  persona  al- 
guna  a  cllo  por  cl  Roy  nuestro  Seîïor,  atendido  que  por  parte  de 
Su  Magcsiad  Calholica  y  de  sus  goverriantes  y  subditos  se  le  ha 
guardado  sicnipre  bucna  vezindad  y  amistad  y  esta  Serenissima  y 
Kobilissimo  Rcyno  ban  recibido  de  la  mano  de  la  Magestad  Calholica 
todo  favor  y  amparo,  por  lo  quai  siendo  tan  claro  y  notorio  lo  haze- 
mos  saber  a  todo  cl  mundo  para  que  consle  eternamente  de  la  ver- 
dad  y  buenos  progressos  assi  del  lUuslrissimo  Duque  d'Alva  como 
nuestros,  observando  enteramente  el  respetto  y  fe  dévida  a  los  ami- 
gos  y  amparando  con  ncçessarios  presidios  y  fuerças  los  subditos 
del  Rey  nuestro  Senor  defendiendo  su  authoridad  y  grandeza  por 
los  nicdios  que  para  ello  el  tiempo  muestrara  ser  convenienles. 


Xïir  DEPESCHE 

—  du  XX*  de  janvier  1569.  — 
{Envoyée  par  Jehan  P'allet  jusques  à  Calais.) 

Première  entrevue  de  l'ambassadeur  et  d'Elisabeth  après  la  saisie  des  Pays- 
Bas.  —  Protestation  de  la  reine  qu'elle  veut  maintenir  la  paix.  —  Ses 
plaintes  contre  l'ambassadeur  d'Espagne.  —  Elle  justifie  son  arrestation , 
contre  laquelle  réclame  l'ambassadeur  de  France.  —  Elle  se  plaint  d'un  acte 
d'hostilité  exercé  sur  les  côtes  de  Bretagne  contre  la  flotte  anglaise.  — 
L'ambassadeur  demande  des  explications  sur  un  ordre  qui  aurait  été  donné 
par  la  reine  d'arrêter  quelques  navires  français.  —  Exécution  en  France 
de  plusieurs  Anglais,  pris  les  armes  à  la  main.  —  JMarie  Stuart  fait  de- 
mander communication  des  pièces  que  l'on  prétend  lui  opposer.  —  Rela- 
tion envoyée  par  les  protestants  de  leurs  opérations  militaires.  —  Lettre 
écrite  de  la  Rochelle  sur  le  même  sujet. 


Au  Ro  Y. 

Sire,  ayant  esté,  ces  jours  passés,  devers  la   Royiie 
d'Angleterre  à  Antoncourt,  encor  que  je   Taye  trouvée 

comme  en  deuilh  pour  la  mort  de  madame  de  Quaynelîes , 
sa  cousine ,  qu'elle  aymoit  sur  toutes  les  femmes  du  monde, 
elle  n'a  layssé  pourtant  de  me  recepvoir  avec  beaucoup  de 
faveur  et  de  gracieuseté,  et,  après  m' avoir  dict  quelque 
peu  de  motz  du  regrect  qu'elle  a  voit  à  la  perte  d'une  si 
bonne  parente,  et  que  son  habit  de  dueil,  qu'elle  avoit 
prins,  n'exprimoit  que  bien  peu  de  la  grandeur  du  mal 
qu'elle  en  sentoit,  elle  m'a  demandé  incontinent  de  voz 
novelles  :  à  quoy  je  luy  ay  respondu  que  j'estois  venu 
expressément  pour  luy  conter  celles  que  Voz  Majestés 
m'avoient  escriptes,  du  xxvij''  du  passé,  et  du  premier  de 
cestuy  cy,  n'en  ayant  point  de  plus  fraisches,  et  que,  par 
voz  deux  lettres ,  me  commandiés  luy  donner  bon  compte 
de  voz  évènemans  et  du  succez  de  vos  afieres,  comme 
chose  que  vous  estimés  estre  deuhe  à  l'entretennement  de 
la  bonne  paix  et  sincère  amytié ,  que  vous  aviez  avecques 
elle;  qui  aussi  aviez  heu  grand  playsir  d'entendre,  par  au- 
cunes de  mes  lettres ,  qu'elle  se  fût  resjouye  de  les  sçavoir 
bonnes,  et  eust  monstre  désirer  le  bien  et  advantaige  de 
voz  affères;  dont  me  commandiez  l'asseurerde  votre  bonne 
correspondance  en  cella,  et  que,  de  tout  ce  qu'entendrés 
à  jamais  de  sa  prospérité  et  de  ses  bonnes  fortunes ,  vous 
en  auriez  pareil  playsir  que  des  vostres  prospres.  Puissuyviz 
à  luy  dire  les  particularitez  que  me  mandiés  de  l'exploict 
de  votre  armée,  que  conduict  Monsieur,  frère  de  Votre 
Majesté,  contre  le  prince  de  Gondé,  et  de  celle  que  con- 
duict monsieur  d'Aumalle  contre  le  prince  d'Orange,  avec 
quelque  discours  du  retardement,  que  l'aspretéde  l'y  ver, 
et  la  difficulté  des  passaiges,  et  l'avantaige  des  lieux  avoit 
donné  à  mon  dict  Sieur  de  ne  pouvoir  sitost  exécuter  son 
entreprinse ,  et  aussi  du  temporisement  du  dict  prince  de 

Coudé  pour  espérance  de  se  joindre  à  l'armée  du  prince 
d'Orange,  ce  que  n'avoit  si  peu  de  difficulté  qu'il  ne  sem- 
blât estre  impossible,  desduysant  les  bons  advantaiges  que 
Dieu  vous  avoit  donnés  en  ceste  guerre. 

A  quoy  elle  m'a  respondu  qu'elle  ne  vouloit  faillir  de 
vous  rendre  ung  bien  grand  mercys  pour  le  compte  en  quoy 
vous  monstriez  la  tenir,  et  encores  ung  autre  grand  mercys, 
dont  il  vous  playsoit  satisfère  en  cest  endroict  bien  fort  à 
son  affection ,  qui  desiroit  en  ce  temps  sçavoir  souvent  de 
voz  nouvelles,  priant  toutesfoys  Dieu  qu'elle  en  peust  ouyr 
bien  tost  de  meilleures  que  celles  qu'on  luy  avoit  dictes  des- 
puys  deux  jours,  lesquelles  luy  faisoient  regrecter  que  Yoz 
Majestez  eussent  mesprisé  son  conseil,  encor  que  ne  fût 
que  d'une  femme,  sur  ce  qu'elle  vous  avoit  prié  pour  la 
paix  de  votre  royaume.  Et  s'eslargit  ung  peu  avec  parolles 
aigres  contre  les  autheurs  et  semeurs  de  guerres,  disant 
que  les  princes  les  debvoient  poursuyvre  de  mort,  comme 
ennemys  conjurés  contre  eulx  et  pernicieux  à  leurs  estatz , 
A  quoy  je  ne  luy  voluz  incister  sinon  en  tant  qu'il  sembloit 
qu'elle  volust  charger  sur  aucuns  catholicques ,  et  je  miz 
peyne  de  rejecter  cella  sur  ceulx  de  l'autre  party,  qui  vou- 
loient  tenir  trop  ferme,  et  trop  s'opposer  au  vouloir  et  in- 
tention des  princes;  dont  luy  diz  qu'elle  sçavoit  bien  à  quoy 
s'en  tenir,  et  qu'elle  pouvoit  mieulx  juger  que  nul  aultre 
si  les  catholicques  de  son  royaulme  n'estoient  pas  bien  pa- 
tiens  et  bien  obéyssantz . 

Elle  poursuyvit  encores  quelques  parolles  de  cette  ma- 
tière, et  puys  vint  à  dire  qu'il  ne  tenoit  à  l'ambassadeur 
d'Espaigne,  qui  est  icy,  qu'il  n'y  eust  desjà  guerre  al- 
lumée entre  les  pays  de  son  maistre  et  les  sciens,  et  qu'elle 
avoit  esté  trompée  en  ce  personnaige,  quelle  avoit  estimé 

bien  honneste  et  bien  modéré,  et  n'eust  jamais  pencé  que, 
pendant  qu'elle  estoit  à  tretter  doulcement  avecques  luy  de 
la  conduicte  de  ces  réalles  d'Espaigne,  et  de  les  mectre  à 
seureté,  les  ayant  desjà  sauvées  de  la  main  des  pirates,  il 
eust,  par  ses  lettres  dont  elle  avoit  la  coppie,  faict  arrester 
les  biens  et  personnes  des  Angloix  en  Envers,  mandant  de 
dellà  le  contraire  des  bonnes  paroUes  qui  avoient  esté  tenues 
entre  eulx;  et  avoit  encore  escript  d'elle  en  aultre  sorte 
qu'il  ne  debvoit,  l'ayant  nommée  Oriane  en  aulcunes  de 
ses  lettres,  de  quoy  elle  n'estoit  moins  oflencée  que  du  de- 
meurant :  et  que,  s'il  eust  esté  son  subject,  elle  l'eust  desjà 
faict  poursuyvre  par  la  rigueur  de  justice,  et  que  le  duc 
d'Alve,  aussi,  avoit  esté  trop  soubdain  à  le  croire,  duquel 
ne  se  pouvoit  dire  qu'il  n'eust  procédé,  et  arrogamment,  et 
légièrement  en  ce  faict;  arrogamment,  de  n'avoir  daigné 
luy  escripre  q'une  petite  lettre  que  la  dicte  Dame  compara 
à  ung  valent'm^,  où  il  n'y  avoit  que  cinq  ou  six  motz  por- 
tans  créance  sur  le  dict  ambassadeur  ;  et  légièrement,  de  ce  1 
que,  sans  occasion ,  il  avoit  exécuté  ung  acte  trop  univer- 
sel, non  seulement  de  saysie,  mais  comme  d'hostillité  sur 
ses  subjectz  5  et  que  le  dict  duc  n'estoit  si  grand,  ny  elle  si 
petite,  ny  l'aflere  si  peu  important,  qu'il  ne  peustbien  avoir 
prins  la  peyne  de  luy  en  escripre  au  long,  et  d'avoir  en- 
voyé sçavoir  commant  les  choses  alloient  de  deçà,  avant 
attempter  ainsi  cest  outrage  contre  elle,  et  les  sciens  de 
dellà;  mais  qu'elle  espéroit  tant  de  la  bonté  et  vertu  du 
Roy  Catholique,  et  de  la  vraye  amytié,  qui  est  de  si  long 
temps  confirmée  entre  eulx  et  leurs  estatz ,  qu'il  n'advouhera 


I.  Ce  terme,  que  les  Anglais  emploient  dans  le  style  familier,  se  rapporte 
exactement  à  notre  mot  poulet,  billet  de  galanterie. 

ny  ce  que  le  duc  d'Alve  a  fuict,  ny  ce  que  T  ambassadeur 
luy  a  escript. 

A  quoy  j'ay  respondu  que  je  la  supplioys  de  considérer 
qu'il  importoit  grandement  au  duc  d'Alve  que  ses  deniers 
ne  luy  fussent  ny  empescliés,  ni  retardés,  estant  en  ung 
pays  où  plusieurs  choses  luy  estoient  suspectes ,  et  où  il 
avoit  une  armée  en  estât,  composée  de  diverses  nations  assés 
accoustumées  de  faire  mutination  ou  de  deffaillir,  quant  ar- 
gent deffailloit.  Mais  je  m'asseurois  que  se  ressouvenantz , 
devant  six  sepmaines,  le  Roy  d'Espaigne  et  elle,  de  l'an- 
cienne alliance  qui  a  esté  toutjour  entre  ce  royaume  et  la 
maison  de  Bourgoigne,  qu'ilz  demeureront  de  bon  accord, 
et  que,  quant  mesmes  il  y  auroit  quelque  occasion  d'aigreur 
entre  eulx,  que  leurs  pays  et  subjectz  ne  permectroient 
qu'ilz  passassent  à  nulz  exploictz  de  guerre  l'un  contre 
l'aultre.  Et  j'adjouxtay,  qu'estant,  à  ceste  heure,  le  Roy 
Catholique  veufve  et  pour  sercher  party,  qu'il  ne  vouldroit, 
pour  chose  du  monde,  offencer  une  telle  princesse  à  marier 
comme  elle  estoit,  ny  elle  pareillement  luy,  tant  qu'il  seroit 
en  ce  pourchaz . 

Elle  respondit,  en  ryant,  qu'elle  s'asseuroit  bien  fort  de 
l'amytié  du  Roy  d'Espaigne,  et  que  comme,  de  sa  part, 
elle  seroit  bien  marrye  de  luy  commancer  la  guerre,  qu'aussi 
pensoit  elle  qu'il  ne  la  luy  mouveroit  jamais  sur  ung  si  mau- 
vais fondement  comme  cestuy  cy,  que  le  duc  d'Alve  et  son 
ambassadeur  luy  vouloient  fère  prendre;  et  qu'elle  avoit  en- 
voyé le  vray  discours  de  tout  au  S^  Norrys,  son  ambassa- 
deur, pour  le  bailler  au  S',  don  Francès  d'Alava,  affin  de 
le  fère  tenir  au  Roy  d'Espaigne,  son  Maistre;  et  qu'elle  ne 
délibéroit  point,  pour  la  longueur  du  chemin,  envoyer  au- 
trement devers  luy,  me  priant  escripre  à  Yoz  Majestez  Très 

Chrestiennes  vouloir  croire  le  compte  très  véritable  de  ces 
choses,  tel  que  son  dict  ambassadeur  Norrys  vous  l'aura  dict, 
et  qu'elle  vous  prye  ne  vouloir,  par  aulcune  de  voz  actions, 
ny  démonstrations,  justiffiercesteentreprinse du  ducd'Alve, 
comme  contraire  au  respect  qu'on  doibt  avoir  à  n'altérer  ny 
enfraindre  les  bonnes  et  sincères  amytiés  des  princes. 

A  quoy  luy  ayant  dict  que  son  ambassadeur  n'auroit  pas 
failly  de  fère  si  bien  cest  office  que  ce  que  j'en  dirois  main- 
tenant n'y  pourroit  rien  adjouxter,  elle  me  fit  une  bien 
expresse  recharge  que  je  ne  le  volusse  oblyer  par  mes  pre- 
mières. Puis,  je  suiviz  à  luy  dire  que,  si  le  duc  d'Alve  es- 
toit  son  prisonnier,  j'attendrois  que  quelque  autre  duc  com- 
mançât  de  parler  pour  luy,  mais  que  je  la  supplioys  ne 
trouver  mauvais  si,  pour  l'ambassadeur  d'Espaigne,  par 
ce  que  telles  personnes,  pour  rayson  de  la  charge,  m'es- 
toient  recommandés,  je  luy  disois  que,  despuys  que  Dieu 
avoit  estably  les  puyssances  au  monde,  les  ambassadeurs 
avoient  esté  toutjour  respectez ,  et  leurs  personnes  demeurez 
intactes,  mesmes  l'on  avoit,   au  millieu  des  plus  aspres 
guerres,  toutjour  heu  esgard  de  ne  toucher  à  eulx,  ny 
tretter  leurs  personnes  que  bien  fort  honnorablement ,  et 
qu'elle  avoit  accepté  cestuy  cy  pour  ambassadeur  d'ung 
grand  Roy  sur  les  lettres  de  sa  légation;  par  ainsy,  qu'elle 
voUust  avoir  esgard  à  luy,  non  qu'il  m'eust  pryé,  ny  faict 
prier  d'en  parler,  mais  qu' ainsy  le  requéroitle  pareil  office 
que  nous  avions  tous  deux,  en  ung  mesme  temps,  devers 
elle,  et  qu'il  luy  pleust  me  permectre  de  le  visiter  au  moins 
une  fois  la  sepmaine,  en  présence  des  gentilshommes  qui 
r avoient  en  garde. 

Elle  m'a  respondu  que,  veu  les  termes  en  quoy  il  s'estoit 
efforcé  de  la  mettre  avec  le  Roy  son  Maistre,  il  n'estoit  pas 

rayson  qu'il  veît  les  appareilz  qu'elle  feroit  j)our  se  def- 
fendre,  si  l'on  la  vouloit  assaillir;  par  ainsi,  qu'on  l'avoit 
seulement  resserré  en  son  logis  soubz  la  garde  de  trois  gen- 
tilshommes, à  qui  elle  avoit  commandé  de  se  depporter 
honnestement  en>ers  luy,  et  que  d'autres  foysl'on  avoit, 
à  moindre  occasion ,  plus  mal  tretté  son  ambassadeur  Troc- 
marthon  ^  en  France  :  au  reste,  qu'elle  me  pryoit  de  ne  le 
visiter  encores  de  quelques  jours,  non  qu'elle  se  deffiat  de 
moy,  mais  affin  qu'elle  ne  fût  veue  approuver  ny  justiffier 
rien  de  ce  qu'il  avoit  si  mal  faict,  en  luy  permectant  la 
visite  d'ung  qui  tenoit,  icy,  pour  Yotre  Majesté,  ce  lieu 
que  je  tiens. 

Après  ce  propos,  voyant  que  je  luy  voulois  parler  de  son 
visadmiral  M".  Ouynter,  elle  s'advança  de  me  dire  qu'elle 
s'esbaïssoit  fort  comme,  passans  naguières  ses  navyres, 
soubz  la  conduictedu  dict  M".  Ouynter,  prèz  du  Conquest 
en  Bretaigne,  on  luy  avoit,  en  temps  de  bonne  paix,  faict 
une  si  aspre  démonstration  de  guerre  de  luy  avoir  tiré  cent 
soixante  coups  de  canon  ;  mais  que ,  grâce  à  Dieu ,  nul 
n'avoit  esté  thué  ny  blessé;  seulement,  l'on  l'avoit  con- 


I.  Pendant  le  siège  du  Havre  (juillet  i563),  Thomas  Smith  fut  envoyé 
comme  ambassadeur  résident ,  et  Nicolas  Trokmorton  le  suivit  bientôt  avec 
le  titre  d'ambassadeur  extraordinaire  ;  mais  étant  arrivés  en  France  après  la 
prise  de  la  ville,  ils  furent  arrêtés  tous  deux  par  Michel  de  Castelnau,  sur 
un  ordre  du  roi.  Trokmorton  fut  conduit  prisonnier  au  château  de  Saint- 
Germain-en-Laie.  On  se  borna  à  donner  des  gardes  à  Smith,  qui  fit  bientôt 
des  ouvertures  de  paix.  Le  traité  de  Troie,  signé  par  les  deux  ambassadeurs 
(il  et  12  avril  i564),  déclara  par  un  article  exprès  que  Trokmorton  se- 
rait, à  partir  de  ce  jour,  délivré  des  gardes  qui  lui  avaient  été  laissés  ;  mais 
il  s'eugageait,  sur  sa  parole,  à  ne  pas  sortir  de  France  sans  la  permission 
du  roi,  tant  que  les  deux  actes,  des  ii  et  12  avril,  n'auraient  pas  été 
expressemeul  ratifiés  par  la  reine  d'Angleterre. 

I.  9 

trainct  de  se  mectre  en  delîance,  et  il  avoit  repoussé  ceulx 
qui  l'assailloient. 

Je  luy  respondiz  que  ce  m'estoit  ungpropoz  tout  nou- 
veau duquel  je  n'avois  ci  devant  rien  entendu;  par  ainsi, 
que  je  ne  pouvois  sçavoir  qui  avoit  esté  l'assaillant  ny  l'as- 
sailly,  mais  que  je  la  voulois  bien  supplier  me  dire  quelle 
satisfaction  je  pourrois  donner  à  Yoz  Majestez  du  voyage 
que  le  dict  M".  Ouynter  avoit  faict  à  la  Rochelle,  et  de  ce 
qu'on  disoit,  tout  publicquement,  qu'il  avoit  secouru  le 
prince  de  Condéde  pouldres,  d'artillerye,  de  munitions  de 
guerre,  et  encores  mesmes  d'argent,  là  où,  sur  la  parolle 
de  la  dicte  Dame,  j'avois  naguières  escriptà  Yoz  Majestez 
qu'elle  n' avoit  envoyé  le  dict  M\  Ouynter,  ny  ses  navyres, 
sur  mer  que  pour  asseurer  la  navigation  de  ses  subjectz  ;  et 
qu'est  ce  aussi  que  je  vous  respondrois  sur  ce  que  les  prinses, 
qui  se  faisoient  en  mer  sur  voz  subjectz ,  et  les  preneurs 
d'icelles,  se  retiroient  ez  portz  d'Angleterre  et  sortoient 
des  mesmes  portz ,  quant  ilz  alloient  exécuter  leurs  entre- 
prinses;  et  que  j'avoys  aussi  entendu  qu'elle  avoit  faict  dé- 
pescher  une  commission,  vers  son  pays  d'Ouest,  pour  ar- 
rester  tous  navyres  françoys  qui  y  aborderoient  jusques  à 
la  valleur  et  concurrence  de  certaines  prinses  qu'aulcuns 
Anglois  et  Yrlandois  se  plaignoient  leur  avoir  esté  faictes 
par  des  Bretons,  des  quelles  ilz  disoient  n'avoir  peu  avoir 
justice  en  France;   ce  que  n'estoit  sellon  l'ordre  prescript 
par  les  trettez,  et  dont  la  rayson  vouloit  qu'on  révocquât 
la  dicte  commission,  si  elle  avoit  esté  dépeschée,  pour  recou- 
rir aulx  termes  accoustumez  de  justice. 

A  ces  choses  la  dicte  Dame  m'a  respondu  que,  touchant 
M"  Ouynter,  elle  l'estimoit  trop  saige  et  advisé  pour  avoir 
faict  rien  de  semblable  à  ce  que  je  luy  disois,  et  que,  à  la 

vérité,  elle  estoit  non  seulement  par  le  debvoir,  mais  aussi 
par  pacte  exprès  obligée  à  ses  subjectz  ,  à  cause  de  quelque 
subcide,  d'asseurer,  avec  ses  navyres  de  guerre,  leurs 
voyages  et  navigations,  dont  n'avoit  peu  fère  de  moins  que 
de  leur  bailler  en  ce  temps  ce  cappitaine ,  avec  quatre  de  ses 
navyres,  pour  asseurer  leur  flotte, qui  estoit  d'environ  deux 
cens  vaysseaulx,  dépeschés  pour  le  vin;  laquelle  flotte, 
voyant  ne  pouvoir  charger  à  Bourdeaux  à  cause  des  difii- 
cultez  qu'on  avoit  faict  auparavant  à  aulcuns  d'icelle,  ilz 
avoient  esté  contrainctz ,  pour  ne  demeurer  sans  vin ,  d'aller 
charger  à  la  Rochelle  et  en  la  rivière  de  Charante,  où 
ceulx  de  ce  quartier  là  s'estoient  donnés  quelque  allarme  de 
les  veoir  venir;  mais  en  fin,  il  leur  avoit  esté  permiz  de 
marchander  des  vins,  et  le  dict  M'".  Ouynter  avoit  prins  des 
vivres  au  dict  lieu  de  la  Rochelle  les  plus  chers  qu'il  eust 
onques  achapté;  mais  qu'au  reste,  elle,  de  sa  part,  n'avoit 
donné  ny  envoyé  aucun  secours,  petit  ny  grand,  au  dict 
prince  de  Condé,  et  vous  pryoit  que  ceulx,  qui  vous  le 
diroient  autrement,  fussent  chastiez ,  s' ilz  ne  le  pouvoient 
vériffier,  et  s' ilz  le  vériffioient ,  qu'il  luy  en  fut  à  elle  faict 
un  grand  reproche,  et  que  mesmes  elle  avoit  reiTuzé  de 
donner  congé  à  plus  de  trois  cens  gentilz hommes  angloix, 
qui  vouloient  aller  voluntairement  trouver  le  dict  prince  : 
et,  touchant  les  prinses  de  mer,  que,  estant  ses  portz 
libres ,  ung  chacun  y  estoit  bien  receu  à  tiltre  de  bonne 
joy,  et  les  pirates  ne  pourtoient  merque  pour  estre  re- 
cognuz,  mais,  quant  il  se  feroit  quelque  prinse  sur  voz 
subjectz,  et  qu'ilz  la  suyvroient,  et  en  demanderoient jus- 
tice par  deçà,  qu'elle  la  leur  feroit  administrer  sans  diffi- 
culté :  au  regard  de  la  commission  d'arrester  les  navyres 
françoys,  qu'elle  ne  se  souvenoit  bien  de  l'avoir  donnée, 

touteffoys,  qu'à  faulte  d'administrer  justice  en  France  à 
ses  subjectz ,  elle  leur  vouloit  bien  remédier  par  deçà  le 
mieulx  qu'elle  pourroit. 

Il  y  eut  plusieurs  autres  choses  dictes,  d'ung  costé  et 
d'autre,  et  mesmes  sur  ce  congé  qu'elle  disoit  avoir reffuzé 
aulx  gentilshommes  anglois,  où  je  luy  fiz  entendre  les 
bonnes  parolles  que  Votre  Majesté  me  mandoit  touchant  le 
rapport  qu'on  luy  avoit  faict  qu'ilz  avoient  esté  prins  et 
exécutez.  Mais,  en  tout,  elle  a  monstre  vous  vouloir  sa- 
tisfère,  et  demeurer  en  bonne  paix  et  amytié  avec  Yoz 
Majestez . 

Et  pour  aultant  que  les  affères  de  la  Royne  d'Escosse 
estoient  lors  sur  le  bureau,  je  luy  diz  que  j'avois  charge 
de  la  supplier  qu'elle  volût  fère  avoir  à  la  dicte  Royne  d'Es- 
cosse ,  sa  bonne  sœur ,  la  communication  de  tout  ce 
qu'aucuns  ses  subjectz,  et  ses  contraires,  avoient  dict  et 
produict  contre  elle ,  affin  que ,  pour  son  innocence  et 
justiffication ,  elle  leur  peust  respondre  au  mesme  lieu  où 
ilz  l'avoient  defférée,  et  qu'elle  ne  volust  permectre  que 
l'honneur,  la  personne  et  Testât  de  cette  princesse,  que 
Dieu  avoit  envoyée  à  recours  à  elle ,  fussent  opprimez  en- 
tre ses  mains,  et  que  Yoz  Majestez  la  pryoient,  bien  alFec- 
tueusement,  de  vouloir  si  bien  pourveoir  à  son  faict  qu'elle 
n'eust  besoing  d'aucun  aultre  secours  que  du  scien  pour 
estre  bien  tost  remise  en  son  dict  estât  et  grandeur,  comme 
la  Royne  d'Escosse  vous  avoit  faict  entendre  qu'elle  le  luy 
avoit  promiz ,  et  comme  vous  espériez  que ,  pour  la  com- 
passion de  sa  présente  nécessité,  et  pour  l'obligation  du 
prochain  parentaige  qui  estoit  entre  elles,  elle  l'accompli- 
roit;  et  que,  quant  vous  verriez  son  dict  secours  luy  def- 
faillir,  je  luy  voulois  bien  dire,   encores  ceste  foys,  que 

vous  vous  efforceriez ,  nonobstant  voz  présents  alTères ,  do 
luy  bailler  le  vostre,  et  que  \  oz  Majestez  estimoient  qu'il 
seroit  bon,  pendant  qu'elle  avoit  icy  en  ses  pays  les  prin- 
cipalles  personnes  intéressées  au  dict  aflere,  qu'elle  ne  per- 
mît qu'ilz  s'en  retournassent,  sans  qu'elle  les  eust  acco- 
modés;  car  autrement  ce  ne  seroit  qu'un  recommancement 
de  troubles  et  de  guerre  dans  l'Escosse,  aussi  tost  qu'ilz 
y  arriveroient;  et,  au  reste,  qu'il  luy  pleust  faire  trouver 
le  garçon  '  qui  avoit  donné  moyen  à  la  dicte  Dame  de  sortir 
hors  de  prison ,  lequel  on  avoit  enlevé ,  estant  icy  à  la  suyte 
de  sa  court,  n'ayant  le  bon  acte  de  fidelle  subject ,  qu'il 
avoit  faict  pour  sa  Royne  Souveraine,  mérité  qu'il  receût 
que  faveur  et  bon  trettcment  de  tous  les  princes  de  la 
terre. 

Ce  propos  fut  ententivement  escouté  de  la  dicte  Dame , 
et  sembla  que  de  quelque  partie  d'icelluy  elle  s'esmeut,  et, 
parce  que  sa  responce  fut  en  forme  d'ung  discours  des 
choses  qui  s'estoient  en  cella  passées  devant  elle ,  lesquelles 
seroient  trop  Idngues  à  mectre  icy ,  je  vous  diray  en  sub- 
stance, Sire,  qu'elle  me  promit  que  le  lendemain  elle  accor- 
deroit  aulx  depputez  de  la  dicte  Dame  la  dicte  communicqua- 
tion,  bien  me  vouloit  advertir  qu'elle  craignoit  que  telle 
chose  seroit  dommageable  à  la  dicte  Royne  d'Escosse ,  si  elle 
n'y  pouvoit  si  bien  respondre  que  l'on  cogneust  que  ce 
n'estoit  par  manière  d'acquit,  ains  une  vraye  et  légitime 
descharge  du  crime  qu'on  luy  imposoit,  et  qu'elle  avoit 
expressément  évocqué  la  conférance  de  ce  faict  devant  elle, 
pour  tirer  les  escriptz  et  le  dire  de  ses  parties ,  aftin  de  fèrc 


I.  'William  Douglas,  (jtii  avail  fait  évader  Marie  Sluart  du  chàleau  do 
Lochlevcn,  K-  2  mai  lofiS. 

secrectement  entendre  le  tout  à  la  dicte  Dame ,  et  qu'elle  s'y 
peust  préparer  de  quelque  honneste  satisfaction  :  mais  main- 
tenant que,  à  la  réquisition  des  depputez  des  parties,  les 
choses  avoient  esté  publiées  en  présence  de  33  person- 
naiges  de  son  conseil,  il  sembloit  estre  meilleur  qu'elle 
dict  ne  se  vouloir  tant  abaysser  de  respondre  aux  parolles 
et  invantions  de  ses  mauvais  subjectz ,  que  de  demander  la 
communicquation  de  leur  dire  :  au  reste,  qu'elle  vouldroit 
la  pouvoir,  avec  son  propre  sang,  laver  et  justiffier  de  ce 
faict,  et  qu'elle  seroit  toutjour  preste  de  fère,  sans  ofiencer 
sa  conscience,  tout  ce  qu'elle  pourroit  pour  la  dicte  Dame, 
ny  ne  seroit  besoing  q'un  aultre  s'en  meslât;  et  que  vo- 
lontiers elle  eust  retenu  encores  ces  seigneurs  d'Escosse, 
mais ,  voyant  que  les  choses  alloient  en  longueur,  elle  ne 
leur  avoit  peu  honnestement  desnyer  leur  retour;  et,  quant 
au  garçon,  qu'elle  avoit  faict  telle  démonstration  d' estre 
marrye  d'un  tel  acte,  qu'en  fin  il  avoit  esté  trouvé  et  rendu. 

Yoylà ,  Sire ,  ce  qui  a  esté  principallement  tretté  en  ceste 
audience,  de  laquelle  je  vous  ay  bien  vollu  représanter  les 
mesmes  parolles  de  la  dicte  Dame,  affin  que  tiriez  d'icelles 
ce  qu'elles  peuvent  monstrer  de  son  intention.  Elle  ne  me 
volut  dire  les  novelles  qu'elle  avoit  de  France,  me  priant 
l'excuser  si,  de  tant  qu'elle  ne  les  tenoit  pour  certaines  et 
qu'elles  n'estoient  bonnes,  elle  ne  les  permectoit  publier, 
mais  que  bien  tost,  elle  ou  moy,  en  aurions  la  certitude, 
et  puis  les  pourrions  faire  sçavoir  l'ung  à  l' aultre.  Or,  Sire, 
je  sceuz ,  avant  partir  d'Anthoncourt,  que  ce  sont  celles 
que  verrez  dans  ces  discours  qui  sont  venuz  de  la  Rochelle 
que  j'ay  despuys  miz  peine  de  recouvrer;  priant  Dieu,  etc. 
De  Londres  ce  xx'  de  janvier  1509. 

A   LA  ROYNE. 

Madame,  de  ces  propos  et  responces  de  la  Royiie  d'An- 
gleterre, qui  sont  contenuz  en  la  lettre  que  j'escriptz  pré- 
santement  au  Roy,  Yostre  Majesté  pourra  aucunement  ju- 
ger quelle  est  son  intention  sur  les  matières  que  j'ay  tretté 
avecques  elle  en  ceste  audience  ;  et  encor  que,  quant  à . 
celles  qui  peuvent  concerner  Vos  Majestcz  Très  Chrétiennes, 
son  parler  n'ayt  esté  que  bien  accompaigné  de  démonstra- 
tion de  paix  et  d'amytié,  si  n'ozè  je  dire,  Madame,  qu'il 
s'y  faille  du  tout  reposer,  car  il  est  raysonnable  d'avoir 
aucunement  suspect  l'aprest  de  guerre  qui  se  faict  icy  ;  et 
mesmes  ne  sera  que  bon  qu'on  s'en  donne  ung  peu  d'al- 
larme  pour  seulement  faire  tenir  voz  villes  et  places,  de  sur 
la  mer,  si  préparées  et  pourveues  qu'il  ne  puisse  venir  à  ceuk 
cy  ny  le  vouloir,  ny  le  pouvoir  d'y  rien  entreprendre.  Je  ne 
veulx  pourtant,  Madame,  vous  mectre  en  doubte  de  la  volonté 
de  ceste  Royne  ;  car,  certes,  je  ne  la  cognois  pour  encores  que 
bonne;  et  sy,  ay  toutjour  désiré,  tant  que  ses  parolles  n'ont 
rien  monstre  plus  que  ses  dicts  aprestz ,  que  vous  n'en  heussiés 
aucune  souspeçon  ny  deffiance.  Mais  à  ceste  heure  que  iceulx 
aprestz  sont  aultres ,  bien  que  ses  parolles  demeurent  tout- 
jour  unes,  et  que  ce  qu'elle  entreprend  icy  concourt  avec 
le  temps  et  la  cause  des  entreprinses  de  dellà,  et  qu'il  est 
aysé,  à  ceste  heure,  deluy  donner  des  inpressions,  n'y  ayant 
faulte  de  gens,  icy,  pour  les  luy  persuader,  et  pour  luy  fère 
changer,  en  une  heure,  ses  dellibérations,  je  ne  puys  dire 
sinon  qu'il  sera  toutjour  saigement  faict  de  se  pourveoir  du 
costé  qu'on  veoyt  préparer  les  armes;  et  je  raectray  peyne 
de  vous  advertyr  soigneusement,  et  souvant,  de  ce  qui  se 

pourra,  de  jour  en  jour,  descouvrir  plus  avant  de  son  en- 
treprinse,  mesmement  s'il  se  monstre  rien  qui  touclie  le 
service  de  Yoz  Majestez. 

Il  semble  bien  que  la  dicte  Dame  m'ayt  voUu  faire  cog- 
noistre  que  cecy  s'adressoit  contre  le  duc  d' Alve,  monstrant 
estre  fort  irritée  contre  luy,  l'appellant  arrogant,  et  que  sa 
superbe  estoit  assez  cogneue,  mesmes  de  son  Maistre,  et 
que,  possible,  il  avoit  remué  en  cecy  une  besoigne,  qui  l'a- 
baysseroit  aultant  qu'il  pensoit  estre  bault  élevé.  Mais,  au 
reste,  elle  a  parlé  avec  grand  respect,  et  en  fort  bonne  sorte, 
du  Roy  Catholique,  et  a  monstre  qu'elle  avoit  toute  seurté 
et  confiance  de  son  amytié.  Je  luy  ay  demandé  s'il  ne  se- 
roit  loysible  d'envoyer  mes  gens  et  pacquetz  devers  Yoz 
Majestez  ,  sans  saufconduict  ny  passeport,  et  si  les  portz  et 
havres  de  ses  pays  seroient  ouvertz  et  de  seur  accez  à  vos 
subjectz ,  pour  y  trafficquer,  et  aller,  et  venir  librement, 
comme  auparavant,  A  quoy  m'a  respondu  qu'elle  me  pryoit 
de  prendre  passeportz  pour  mes  gens  et  despesches,  affin  d'al- 
ler plus  seurement,  et  qu'elle  m'en  feroit  bailler  à  toutes  les 
heures  que  je  vouldrois  :  au  reste,  qu'elle  entendoit  que  les 
Françoys  eussent  toute  liberté  et  seur  accez  en  son  royaulme  ; 
mais  ne  failloit  prendre  à  mal  si ,  sur  le  commancement  de 
ceste  noveaulté  de  Flandres,  elle  avoit,  pour  quelques  jours, 
faict  estoupper  ses  passaiges  affin  de  pourveoir  à  ses  alTères, 
ayant  commandé  de  les  ovryr  maintenant  pour  France. 
Qui  est  ce  que,  pour  le  présent,  j'ay  à  dire  à  Vostre  Ma- 
jesté, à  laquelle  baysant  très  humblement  les  mains,  je  prie- 
ray  Dieu ,  etc. 

De  Londres  ce  \\'  de  janvier  15G9. 

DISCOURS    ENVOYÉ    DE    LA    ROCHELLE. 

Ayant  la  bonté  et  providence  de  Dieu,  avec  une  assis- 
tance manifeste  et  soing  paternel ,  retiré,  comme  chacun  u 
sceu,  IVr.  le  prince  de  Condé  et  M'.  l'Admirai  du  péril  et 
extrême  dangier  presque  inévitable  de  leurs  vyes,  auquel 
ilz  estoient  à  Noyers  et  Tanlay,  les  a  guidés  et  conduictz 
jusques  à  la  Rochelle,  d'ung  boult  du  royaulme  à  l'aultre, 
sans  aucun  mal  ni  dangier,  ensemble  leurs  femmes  et  en- 
fans,  et  jusques  aulx  breceaux  et  norrices,  avec  fort  petit 
train  ,  et  à  grandes  journées,  et  par  guays  difficiles  et  dan- 
gereux, et  par  chemins  et  villaiges  esgarés,  incommodes 
et  peu  logeables.  Puis  après,  continuant  sa  bonté  et  faveur 
à  l'endroict  de  M".  Dandellot  qui  estoit  en  Bretaigue,  luy  a 
assisté  tellement  que,  encores  qu'il  fût  poursuyvy  par  les 
S",  de  Montpensier  et  de  Martigues,  accompaignés  de 
grandes  forces  de  gens  de  pied  et  de  cheval,  pour  l'empes- 
cher  de  s'aller  joindre  au  dict  S".  Prince,  il  ne  layssa  néant- 
moins  de  passer,  contre  toute  espérance,  avec  ses  trouppes 
la  rivière  de  Loyre,  à  leur  veue,  par  un  guay  qui  n'avoit 
jamais  esté  remarqué  ny  visité  par  les  habitans  mesmes  du 
pays. 

Geste  mesme  faveur  de  Dieu  s'est  veue  aussi  au  passaigo 
de  la  Royne  de  Navarre  et  de  M^  le  Prince,  son  filz  ,  qui 
ont  traversé  tout  le  pays  de  Gascoigne,  passé  la  Garonne 
et  Dordoigne,  etaultres  rivières,  gayz  et  destroictz  périlleux, 
quoy  qu'ilz  eussent  sur  les  bras  les  S",  de  Moulue,  Tar- 
ride,  d'Escars  et  Losse,  avec  grandi  forces,  sans  avoir  néant- 
moins  peu  estre  empeschez . 

IjC  mesme  aussi  s'est  ^eu  au  passaige  de  M' .  d'Assier  qui 

a  cheminé  avec  ses  trouppes  par  tout  le  pays  de  Dauphiné , 
de  Languedoc  et  de  Gascoigne,  pour  venir  trouver  les  dicts 
sieurs  Princes,  au  veu  et  sceu  du  S',  de  Joyeuse  qui  avoit 
charge  expresse  de  l'empescher. 

En  sorte  que,  malgré  les  ennemys  des  dicts  sieurs  Princes, 
ilz  ont  receuilliz  et  amassés,  de  tous  les  coings  de  ce  royaulme, 
jusques  au  nombre  de  25  mille  harquebouziers  et5  à  6  mille 
chevaulx ,  quelque  bon  ordre  que  les  dicts  ennemys  eussent 
donné  à  tous  leurs  portz ,  pontz ,  destroictz  et  passaiges, 
et  qu'ilz  eussent  leur  armée  toute  preste,  il  y  avoit  quatre 
moys;  de  laquelle  ilz  n'ont  encores,  grâces  à  Dieu,  peu  en- 
dommaiger  les  dicts  sieurs  Princes  ny  empescher  seulement 
qu'ilz  n'ayent  prins  les  villes  de  S'  Messant,  Nyort,  Fon- 
tenay,  Coignac,  Xainctes,  S' Jean  d'Angely,  Angoulesme, 
Pons,  Bourg,  Taillebourg  et  Tallemont;  aucunes  par  com- 
position, autres  par  force,  encores  que  cella  se  soit  faict  à 
leur  veue,  sinon  que  les  dicts  sieurs  Princes,  estansau  siège 
devant  la  ville  de  Pons ,  eurent  advertissement  que  le  dict 
S".  d'Assier  estoit  arrivé  avec  ses  trouppes  à  Aubeterre,  et 
que  les  ennemys  avoient  surprins  le  cappitaine  Mouvans  et 
le  cappitaine  Pierregourdes  à  leurs  logis,  et  qu'ilz  les  avoient 
delTaictz  et  quelque  nombre  de  leurs  soldatz.  Ce  qui  fut 
cause  que  les  dicts  sieurs  Princes ,  craignans  quelque  plus 
grand  désastre,  [se  portèrent]  avec  leurs  armées ,  vers  le  dict 
lieu  d' Aubeterre,  en  intention  de  combattre  leurs  ennemys 
s' ilz  se  présentoient  ;  lesquelz  deslogèrent  incontinent  qu'ilz 
eurent  novelles  de  la  venue  des  dicts  sieurs  Princes.  Et,  par 
ce  qu'on  entendoit  qu'ilz  prenoient  le  chemin  de  Poictiers, 
il  fut  résolu  de  les  devancer,  s'il  estoit  possible,  aulx  plus 
grandes  journées  qu'on  pourroit,  et  sercher  tous  moyens  de 
les  faire  venir  au  combat  ;  en  quoy  on  usa  de  telle  dilli- 

gence  que,  le  iij''  jour,  ou  s'iiprocha  si  près  d'eulx  que,  là 
où  l'avantgarde  des  dites  sieurs  Priuces  logeoit,  lesennemys 
en  estoient  deslogés  peu  auparavaut ,  et  y  trouvoit  on  assés 
souvant  de  leur  pain  de  munition  et  de  leurs  bagaiges  ;  de 
sorte  que,  se  voyants  suyviz  de  si  près,  ilz  furent  contraintz 
de  faire  leur  retraicte  à  Chastellerault  et  ez  environs,  où  ilz 
se  retranchèrent  avec  leur  artillerye,  et  y  trouvarent  Mon- 
sieur, frère  du  Roy,  avec  novelles  forces. 

Et  d'aultant  qu'il  fut  rapporté  par  les  gentilshommes, 
qui  avoient  esté  envoyés  pour  les  recognoistre  de  prez  ,  que 
les  advenues  estoient  si  facheuzes  et  difficiles  que  ce  eust 
esté  mal  à  propoz  ,  et  sans  rayson ,  de  les  assaillir  dedans 
ung  camp  qu'ilz  avoient  fortiffié  de  trenchées,  et  bien  pour- 
veu  et  munyd' artillerye,  qui  battoit  tellement  les  dictes  ad- 
venues qu'il  eust  esté  inpossible  de  se  mectre  en  batailhe, 
sans  estre  par  trop  oflencés,  il  fut  résolu  de  se  présenter  seu- 
lement à  la  vue  de  leur  armée  pour  veoir  s' ilz  vouloient  sor- 
tir de  leur  fort  ;  ce  que  fut  faict  par  le  dict  sieur  Admyral , 
avec  son  avantgarde,  laquelle  il  tint  en  bataille,  ung  jour 
entier,  sur  ung  hault  5  duquel  on  descouvroit  la  dicte  ville 
de  Chastellerault ,  sans  que  les  dicts  ennemys  fissent  aucune 
contenance  de  vouloir  paroistre.  Pour  ceste  cause,  on  ad- 
visa ,  pour  les  attirer  hors  de  leur  dict  fort,  et  en  lieu  où  les 
dicts  Princes  les  peussent  combattre,  de  faire  acheminer  l'ar- 
mée vers  Myrebaloys,  qui  est  un  pays  fort  bon  et  fertil, 
dont  les  dicts  ennemys  tyroient  la  plus  grande  commodité  de 
vivres,  et  où  les  dicts  sieurs  Princes  pourroient  plus  aysé- 
ment  fère  vivre  leur  armée  ,  en  incommodant  celle  de  leur 
ennemy.  En  tirant  vers  lequel  pays,  advint  que  les  ennemis 
prindrent  ung  mesme  rendes  vous  et  mesme  logis  que  l'ar- 
mée des  dicts  sieurs  Princes,  et  que  monsieur  l'Âdmyral , 

s'aprochant  avec  M'.  Daiidellot,  son  frère,  de  leurs  logis, 
accompaignés  de  quatre  à  cinq  cens  clievaulx  au  plus,  des- 
couvrirent les  ennemys,  qui  avoient  toute  la  cavallerye  de 
leur  avantgarde  jusques  au  nombre  de  deux  mille  clievaulx; 
de  façon  que  le  dit  sieur  Admirai  manda  incontinent,  de 
toutes  partz  ,  pour  fère  marcher  vers  luy  toutes  les  trouppes 
tant  de  la  bataille  que  de  l' avantgarde,  temporisant  tous- 
jours  jusques  à  ce  que  les  dicts  sieurs  Princes  commancèrent 
à  paroistre ,  avec  leurs  batailles  et  autres  trouppes  de  l'a- 
vantgarde,  qui  donna  quelque  effroyaulx  ennemys.  Et  lors , 
on  commança  à  fère  aprocher  des  dicts  ennemys  quelque 
nombre  d'arquebouziers,  et  fut  tiré,  d'une  part  et  d'aultre; 
mais  pour  ce  que  c'estoit  sur  l'entrée  de  la  nuict,  et  que 
l'obscurité  commançoyt  desjà  d'estre  fort  grande,  la  partie 
fut  différée  et  remise  au  lendemain  matin,  que  les  dicts 
sieurs  Princes,  avec   toute  leur  armée,   commancèrent  à 
marcher,  dez  l'aube  du  jour,  droict  au  lieu  où  ilz  avoient 
layssé  les  ennemys  le  seoir;  et,  s' apercevant,  les  dicts  sieurs 
Princes,  qu'ilz  en  estoient  partiz,  on  feyt  advancer  quelques 
cornettes  sur  la  piste  de  leurs  dicts  ennemys  pour  les  suyvre 
et  veoyr  la  roulte  qu'ilz  avoient  prinse,  et  pour  essayer  en- 
cores  de  les  trouver  pour  les  combattre;  ce  que  fut  faict  jus- 
ques à  un  villaige,  nommé  Sansay,  où  les  S",  de  Guise, 
Martigues,  Brissac,  Thavanes,  Sansac  et  plusieurs  aultres 
avoient  couché;  qui  ne  furent  pas  des  derniers  à  se  retirer, 
et  le  plus  tost  qu'ilz  peurent,  layssant  leurs  bagaiges,  qui 
ne  valloit  pas  moins  de  deux  cens  mil  escuz ,  et  huict  ou 
neuf  vingtz  chevaulx  d'artillerye  et  quelques  pouldres  à 
canon. 

De  quoy  estans  advertys  les  dicts  sieurs  Princes ,  et  que 
toute  r avantgarde  des  dicts  ennemvs  s'en  alloit  en  désordre 


—    lAl    — 

et  confuzion,  et  que  Monsaleys,  entre  autres,  avoit  été 
miz  en  routte,  et  la  {)lus  part  de  sa  compaignie  thués  et 
prisonniers,  dont  on  a  heu  les  cornettes  et  enseignes,  com- 
mencèrent à  marcher,  le  plus  tost  qu'ilz  peurent,  pour  les 
accousuyvre;  ce  qu'ilz  ne  peurent  fère  plustost  que  à  un 
villaige,  nommé  Jasseneuil^  où  les  cnnemys  feirent  leur 
retraicte,  et  dans  lequel  Monsieur,  frère  du  Hoy,  s'estoit 
encores  retranché  et  fortilïié  avec  l'artillerye,  où  les  dicts 
sieurs  Princes  feirent  attacquer  une  escarmouche ,  la  plus 
gailharde  qu'ayt  esté  faicte  de  mémoire  d'homme,  qui  ne 
dura  pas  moins  de  quatre  à  cinq  grandes  heures;  en  la- 
quelle il  fut  tiré,  d'ung  costé  ou  d'aultre,  plus  de  quatre- 
vingtz  mil  coups  d'arquebouzades,  et  trois  cent  trente  sept 
coups  d'artillerye  de  leur  part  seulement,  d'aultant  que 
celle  des  dicts  sieurs  Princes  n'avoit  esté  ramenée  du  siège  de 
Pons.  Et  se  trouve,  par  la  confession  mesmes  des  ennemys, 
qu'ilz  perdirent,  à  ceste  escarmouche,  cinq  "ou  six  cens 
soldatz  et  quinze  ou  sèze  cappitaines,  et,  du  costé  du  dict 
sieur  Prince,  il  s'en  trouve  deux  cens  ou  thués,  ou  blessés, 
tant  y  a  qu'il  fut  escript  à  la  Royne,  par  aucuns  de  ses 
confidans ,  qui  sont  au  camp  des  ennemys ,  que  jamais  filz 
de  France  n'avoit  esté  en  si  grand  dangier  que  Monsieur, 
frère  du  Rov,  avoit  esté  durant  trois  jours  et  trois  nuictz. 
Et,  de  faict,  il  est  bien  certain  qu'à  la  dicte  escarmouche 
l'infanterye  des  dicts  sieurs  Princes  gaigna  les  trenchées,  par 
deux  ou  trois  foys,  et  qu'elle  donna  jusques  à  l'artillerye, 
et  qu'il  en  y  eust  de  thués  jusques  sur  leurs  pièces;  mes- 
mement  qu'il  y  eust  beaucoup  de  soldatz  qui  entrèrent 
jusques  dans  les  maysons ,  où  estoient  les  fortz  des  enne- 
mys ,  dont  ils  rapportèrent  des  armes ,  et  y  beurent  et  man- 
gèrent; ce  que  leur  vint  bien  à  propoz  pour  ce  qu'il  y  avoit 

trois  jours  qu'ilz  avoient  faultede  > ivres,  et  estoient  néan- 
moins si  patiens  que  l'envye  et  désir,  qu'ilz  avoient  de 
combattre,  leur  faisoit  oblyer  la  nécessité  qu'ilz  souf- 
froient. 

Geste  escarmouche  estant  cessée  par  le  moyen  de  la 
nuict,  les  dicts  sieurs  Princes  ordonnèrent,  le  lendemain 
au  poinct  du  jour,  qu'on  retourneroit  encores  se  présenter 
au  dict  lieu  de  Jasseneuil  pour  tenter  encores  si  on  pouvoit 
contraindre  l'ennemy  de  combattre,  ce  que  fut  faict,  sans 
que  les  ennemys  pareussent  que  envyron  de  cent  à  six  vingtz 
chevaulx,  et  si  près  de  leur  fort  qu'il  estoit  inpossible  de 
rien  attacquer,  Despuys,  l'on  eust  novelles  qu'ilz  s'estoient 
retirez  à  Luzinan,  et  de  là  à  Poictiers,  ce  qui  feyt  que 
les  dicts  sieurs  Princes  vindrent  loger  leur  armée  au  pays  de 
Myrebaloys,  où  ils  trouvèrent  grand  quantité  de  pain  de 
munition  que  l'ennemy  avoit  fait  faire;  et  ayant  eu  adviz 
qu'il  s' estoit*  venu  loger  à  Auzances,  qui  est  une  lieue  près 
de  Poictiers,  ilz  dressèrent  une  entreprinse,  qui  a  telle- 
ment réussy,  que  le  dict  sieur  Admyral,  avec  mille  chevaulx 
seulement,  et  deux  mil  harquebouziers ,  força  les  dicts  enne- 
mys dans  ledict  villaiged'Auzance,  les  contraignant  d'aban- 
donner un  pont  qui  y  estoit,  et  mectant  toute  l'armée  h 
banderoutte,  qui  se  retira  à  Poictiers  en  grand  désordre  et 
confuzion,  et  avec  une  perte  de  beaucoup  de  leurs  gens  et 
leurs  dicts  bagaiges.  i 

Et ,  combien  que  les  choses  soyent  passées  de  ceste  fa- 
çon ,  il  y  a  toutesfoys  une  inpudence  aux  dicts  ennemys,  qui 
font  courir  des  bruictz  du  tout  confrères  à  la  vérité,  et 
jusques  à  fère  des  dépesches  à  la  Court,  par  lesquelles  ilz 
ozentbien  mander  qu'ilz  font  teste  aus  dicts  sieurs  Princes, 
quant,  à  tous  propos,  [ceux-cy]  les  mectcnt  en  fuyte,  et 

qu'ils  recherchent  tous  moyens  de  les  tirer  au  combat,  du- 
quel les  dicts  sieurs  Princes ,  voyant  leurs  dicts  ennemys 
estre  entièrement  dégoustez  à  cause  des  mauvais  succcz , 
que  les  précédantes  rencontres  leur  ont  apporté,  pour  leur 
fère  venir  l'envye  de  combattre,  et  où  ilz  ne  le  vouldroient, 
coupper  chemin  aux  inpostures  et  déguysemens,  dont  ilz 
ont  accoustuméd'uzer,  ont,  ces  derniers  jours,  attacqué  et 
prins,  à  la  veue  des  dicts  ennemys  et  de  leur  dict  camp,  une 
ville  et  château,  appartenant  à  ung  des  principaulx  chefs 
de  leur  armée;  bien  que  la  dicte  ville  fût  garnye  d'hommes, 
d'artillerye  et  de  toute  autre  espèce  de  munition,  comme 
celluy  à  qui  elle  appartenoit  en  a  heu  bon  loysir  et  moyens  : 
la^prinse  de  laquelle  portera  tesmoignage,  de  soy  mesmes 
si  clair  et  évident ,  du  peu  d'envye  qu'ilz  ont  de  combattre, 
qu'il  ne  sera  plus  en  leur  puyssance  de  déguiser  les  afleres, 
comme  ils  ont  faict  cy  devant. 

Despuys,  voyant  les  dicts  sieurs  Princes  que,  pour  prinse 
de  la  dicte  ville  et  château,  ny  pour  occasion  qu'on  eust 
présentée  aulx  ennemys,  il  n'y  avoit  eu  moven  de  les  fère 
venir  au  combat,  et  qu'il  se  tenoit  tousjours  dellà  la  ri- 
vierre  du  Clain,  où  ilz  avoient  esté  réduictz  à  la  route 
d'Auzance,  ayant,  oultre  cella,  une  bonne  rivière  au  de- 
vant d'eulx,  et  faict  enfoncer  tous  les  batteaux  pour  em- 
pescher  qu'on  ne  peust  faire  quelque  entreprinse  contre 
eulx,  faisant  courir  le  bruict  qu'dz  actendoient  les  forces 
que  admenoit  le  S',  de  Joyeuse,  qu'ilz  disoient  estre  de  six 
mille  harquebouziers  et  de  quinze  cens  chevaulx,  avec  les- 
quelz  ils  espéroient  combattre  l'armée  des  dicts  sieurs  Prin- 
ces :  cella  fut  cause  que ,  pour  leur  donner  tousjours  no- 
velle  occasion  de  repasser  la  dicte  rivière,  et  leur  augmenter 
la  volunté  de  combattre ,  les  dicts  sieurs  Princes  prindrent 


—    lAA   — 

résolution  de  forcer  encores,  à  leur  veue,  la  ville  de  Sau- 
mur,  qui  est  un  passaige  de  la  rivière  de  Loyre;  de  quoy 
les  ennemys  ne  fauldroient  d'entrer  en  jalouzie,  et  de  se 
mectreen  tout  devoir  d'empescher  que  les  dicts  sieurs  Princes 
s'en  saysissent;  lesquelz  pour  ceste  cause  y  feirent  ache- 
miner leur  dicte  armée ,  faysant  loger  leur  infanterye  dans 
l'ung  des  faulx  bourgs;  mais,  comme  la  batterie  estoit 
toute  preste ,  on  eust  adviz  que  les  dicts  ennemys  avoient 
repassé  la  rivière  du  Clain,  faisant  contenance  de  venir 
secourir  Saumur,  avec  les  forces  dudictS'.  de  Joyeuse,  qui 
estoient  arrivées  deux  ou  trois  jours  auparavant;  ce  qui 
feyt  que  les  dicts  sieurs  Princes  levèrent  incontinent  le  siège 
du  dict  Saumur,  faisant  rebrousser  chemin  à  leur  armée , 
droict  à  leurs  ennemys,  bien  fort  ayses  d'entendre  qu'il 
n'y  avoit  plus  de  rivière  entre  eulx  et  leurs  dicts  ennemys  ; 
lesquelz  ils  rencontrèrent  devant  la  ville  de  Lodun,  qu'ilz 
avoient  desjà  sommé  de  se  rendre,  pretz  à  se  loger  dans  les 
faulx  bourgs ,  où  leurs  logis  estoient  ordonnez  ;  dont  mon- 
sieur l'Admirai  les  deslogea,  de  sorte  qu'ilz  se  retirèrent  et 
campèrent  aulx  lieux  et  villaiges  circonvoysins  du  dict  Lodun. 
Le  lendemain,  les  deux  armées  s'alTrontarent,  estans 
leurs  centinelles  à  cent  pas  l'une  de  l'autre,  et  feirent 
jouer  l'artillerye  d'une  part  et  d'autre,  se  passant  ainsy 
tout  le  jour,  avecques  quelques  escarmouches  légières  seu- 
lement ,  combien  que  les  ennemys  fussent  campés  en  lieux 
advantaigeux  ,  comme  font  ordinairement  ceulx  qui  les 
premiers  choisissent  la  place ,  et  qui  pensoient  aprocher  l'ar- 
mée des  dicts  sieurs  Princes  sans  estre  endommaigés  ;  ce  que 
les  dicts  sieurs  Princes  n'eussent  peu  fère.  Toutes  foys,  s'ilz 
faisoient  deux  pas ,  l'armée  des  dicts  sieurs  Princes  en  fai- 
soit  quatre  pour  les  joindre. 

Deux  jours  après,  les  deux  armées  se  retrouvarent  eu- 
cores  aulx  mesmes  lieux,  comme  aussi  fcirent  elles ,  le  jour 
encores  ensuyvant,  sans  que  les  dicts  sieurs  Princes  les 
peussent  attirer  hors  leur  advantaige;  de  quoy  on  s'esmer- 
veille  bien  fort,  veu  lesbruictz  qu'ilz  faisoient  courir  qu'ilz 
se  sentoicnt  tellement  renforcés  des  trouppes  du  dict  S' .  de 
Joyeuse,  qu'ilz  estoient  résoluz  de  ne  départir,  qu'ilz  n'eus- 
sent combattu  l'armée  des  dicts  sieurs  Princes  ;  comme  aussi , 
disoient  ils  qu'ils  en  avoient  commandement  exprès;  ou 
qu'ilz  ne  les  eussent,  à  tout  le  moins,  contraincts  de  deslo- 
ger; pour  ce  que  de  là  deppendoit  l'honneur  de  l'une  et 
de  l'aultre  armée.  Et,  toutes  foys,  ceste  volunté  si  fervente 
se  réfroydit,  comme  il  est  aysé  à  juger  par  la  retraicte  qu'ilz 
firent  soubdain  une  lieue  loin  de  la  place,  qu'ilz  avoient 
auparavant  prinse,  en  mectant  un  ruysseau  entre  eulx  et 
l'armée  des  dicts  sieurs  Princes  ;  lesquelz  non  contantz  de 
l'avantaige  qu'ilz  avoient  gaigné  sur  nos  dicts  ennemys,  pour 
les  avoir  faictz  débusquer  du  lieu  qu'ilz  disoient  avoir  choysy 
pour  combattre,  les  allarent  attaquer  à  leur  second  logis,  et 
ores  qu'il  fùtadvantaigeux  pour  leurs  dicts  ennemys,  lesquelz 
avoient  un  ruysseau  qui  rendoit  les  aproches  à  eulx  mal- 
aysées,  si  est  ce  que,  à  coups  de  canon  et  par  le  moyen  des 
escarmouches  qu'on  leur  donnoit  à  toute  heure ,  on  les 
contraignist,  de  rechef,  d'abandonner  icelluy  second  logis, 
et  se  retirer,  mesmes  Monsieur,  frère  du  Roy,  devers  Chi- 
non,  et  passer  la  rivierre  de  \ienne,  layssant  et  abandon- 
nant les  raallades  et  beaucoup  de  leurs  bagaiges  et  munitions. 
Quoy  voyant,  les  dicts  sieurs  Princes  ordonnèrent  quelques 
trouppes  de  cavallerye  et  infanterye  pour  les  suyvre,  qui 
donnèrent  sur  un  des  logis  des  ennemys,  où  il  y  avoit  sept 
enseignes,  dont  il  en  v  eust  quatre,  qui  furent  mises  en 

routte,  et  trois  deffaictes  entièrement,  et  leurs  enseignes 
bruslées  dans  une  mayson  où  partie  des  dicts  soldats  s'estoient 
retirez.  Et  despuys,  les  dicts  sieurs  Princes,  voyans  tous 
moyens  de  combattre  leur  estre  tolluz  et  ostez ,  pour  avoir 
une  grande  et  forte  rivière  entre  eulx,  s'avysarent  de  fère 
cheminer  leur  armée  vers  Thouars  et  Montrubelay,  tant 
pour  l'eslargir  et  luy  donner  moyen,  comme  dict  est,  des 
vivres,  dont  elle  a  eu  grande  faulte ,  pendant  cinq  ou  six 
jours,  que  pour  costoyer  tousjours  les  ennemys. 

Voilà  l'heureux  succez  qu'il  a  pieu  à  Dieu  donner,  jusques 
à  ceste  heure,  aulx  affères  des  dicts  sieurs  Princes ,  et  le  loyer  et 
la  récompence  que  ont  receu  les  ennemys  de  leur  prégidye  ' 
et  desloyauté,  laquelle  est  plus  que  suffizamment  vériffiéepar 
le  contenu  d'une  bulle  papalle ,  qui  a  esté  poursuyvye  par 
noz  adversaires  dez  le  mois  dejuing  et  juillet  derniers,  et 
expédiée  à  Rome  dez  le  premier  jour  d'aoust  ensuyvant; 
dont  le  dict  pourchas  convaincra  tousjours  évidemment  de 
n'avoir  eu  jamais  autre  intention  que  de  rompre  et  en- 
fraindre  la  foy  et  seureté  publicque ,  qui  avoit  esté  promise 
et  jurée,  et  encores  plus  la  renunciation  de  l'éedict,  qui 
s'en  est  ensuyvye  bien  tost  après,  que  ce  rapport  ^  en  sub- 
stance à  la  dicte  bulle ,  par  lequel  ilz  révocquent  tous  les 
éedictz  qui  ont  esté  cy  devant  faitz  en  France,  comme  ayans 
esté  faictz  en  assemblées  les  plus  solempnelles  qui  ayent  ja- 
mais esté  faictes  en  ce  royaume,  mesmement  l'éedict  de  jan- 
vier, où  tous  les  princes  et  seigneurs  du  conseil,  de  l'une  et 
l'aultre  religion,  et  les  plus  grandz  et  notables  person- 
naiges  de  toutes  les  courtz  souveraines  de  ce  royaulme,  as- 
sistèrent, ayant,  oultre  cella,  son  fondement  sur  la  réqui- 

I.  Perfidie. 

».  Qui  se  rapporte. 

sition  des  estatz.  Et,  affin  de  mectrehors  de  toute  peyne 
ceulx  de  la  religion  de  prouver  qu'ilz  n'ont  jamais  tendu 
que  aboutir  et  anéantir  la  dicte  religion,  ilz  déclairent,  en 
termes  exprès,  par  le  mesmes  éedict,  que  leur  volunté  et 
intention  a  tousjour  esté  telles,  quelques  mandemens,  let- 
tres patentes  et  déclarations  qui  ayent  esté  expédiées  au 
contraire,  et  quelques  grandes  asseurances  et  parollcs,  que 
Sa  Majesté  ayt  donné,  tant  à  ses  subjeetz  que  aulx  hommes 
estrangiers  ' . 

COPPIE    d'une    lettre   ENVO-ÏÉE    de    la   ROCHELLE,  QUI   SEMBLE 

s'adresser  au  conseiller  cavaignes. 

Puis  votre  despart,  nous  n'avons  faict  que  courir  et  as- 
siéger villes  et  chasteaulx,  et  tout  ce  qu'avons  entreprins 
est  venu  à  souhait.  Dieu  grâces,  encores  pensons  nous 
mieulx  fère  avec  voz  canons  envoyés,  avec  les  quelz  nous 
aurons  douze  pièces  grosses  de  batterie.  Nostre  camp  est  de 
30  mille  hommes,  piétons,  où  il  y  a  vingt  cinq  mille  har- 
quebouziers,  et  de  sept  à  huict  mille  chevaulx,  sans  la 
trouppe  de  Montauban  qui  doibt  venir.  Par  force  ont  esté 
prins  S'  Jehan  d'Angely,  Nyort,  Fontenay,  Angolesme, 
Pons,  Chaviny  près  Poictiers,  Partenay,  Champiny,  Tal- 
lemont,  Thouars,  Loduin,  MontrobelayprèsSameur,  Blaye, 
Aubeterre,  Barbezieulx,  Taillebourg,  Xainctes,  Mesle  et 
plusieurs  aultres  villes  comme  Coignac,  Chasteauneuf  et 
autres  par  surprinse  5  brief ,  despuys  la  Garonne  jusques  à 
Loyre  du  costé  de  Sameur. 

Quant  aulx  batailles  et  escarmouches,  nous  nous  sommes 

I.  La  fin  de  cette  relation  se  trouve  annexée  à  la  x\*  Dépêche  (p.  17a). 

aprochez  de  noz  ennemys,  par  deux  ou  trois  foys  ;  en  quel- 
que place  de  bataille  qu'ilz  eussent  à  leur  advantaige  sceu 
choysir,  ilz  ont  esté  si  bien  bourrés  qu'ilz  n'ozent  plus  apro- 
cher,  nous  sentant  de  loing  comme  le  renard  les  cordes  du 
piège.  Au  rencontre  du  Panpre,  qui  fut,  il  y  a  cinq  sep- 
maines  ou  envyron ,  ils  perdirent  sept  à  huict  cens  hommes 
et  près  de  deux  cens  mille  escuz  de  bagaige,  ou  envyron ,  et 
se  saulvèrent  par  les  moyens  des  rivières  qu'ilz  ont  accous- 
tumées,  partie  dans  Poictiers,  les  aultresà  Luzinhan.  Mon- 
sieur le  prince  de  Gondé  a  heu  le  chappeau  de  Strocy,  mon- 
sieur l'Admyral  larobbe  de  Brissac,  M' .  le  comte  de  Mont- 
gommery  a  les  cstrières  et  espérons  de  M',  de  Guyse;  ung 
lacquay  de  monsieur  l'Admyral  a  eu,  pour  sa  part  du  butin, 
trente  six  pièces  de  vaisselle  d'argent,  appartenant  au  dict 
S',  de  Guyse  :  en  somme,  il  n'y  a  homme  qui  ne  soit  enrichy. 
Messieurs  les  Princes,  pensant  les  faire  venir  au  combat, 
attacquèrent,  à  leur  veue  et  présence,  la  ville  et  chasteau 
de  Champigny,  appartenant  au  duc  de  Montpensier,  [et]  le 
chasteau  de  Ghavinhy  qui  est  au  plus  favory  qu'ilz  ayent  en 
leur  camp  5  mais  ces  bonnes  gens  ayment  mieulx  saulver 
leurs  vies  par  bien  fouyr  que  deffendre  leurs  villes  ni  chas- 
teaulx ,  ny  se  présenter  au  combat,  car  ilz  disent  qu'il  y 
faict  dangereux.  Suyvant  la  résolution  qu'ilz  feirent  courir 
lors  en  leur  camp,  et  qui  a  esté  despuys  bien  suyvy,  pour 
aymer  mieulx  hazarder  leurs  biens  et  leurs  villes,  pensant 
avoir  quelque  revenche ,  estant  le  dict  sieur  Prince  près  Sa- 
meur  pour  l'assiéger,  ilz  sommèrent  la  ville  de  Lodun, 
commençant  d'en  aprocher  d' envyron  ung  quart  de  lieue 
avec  leur  artillerye  pour  y  mectre  le  siège  ;  de  quoy  adver- 
tys,  lesdicts  sieurs  Princes  rebrosèrent  chemin,  et  s'en  vont 
droict  à  eulx ,  les  contraignant  lever  le  siège  et  recourir  à 

leur  remède  accoustiimé  de  passer  la  rivière,  et  vindrent  sur 
les  pontz  de  Schebin.  Vray  est  qu'avant  d'y  venir  deux 
centz  de  leurs  gens  y  furent  thués,  et  là,  la  nuict  proche,  y 
eust  sept  enseignes  deflaictes. 

Encores  devant  hyer  la  compaignie  de  M' .  Dyvoye  sur- 
print,  aulx  faulx  bourgs  du  dict  Schebin ,  etmeicten  pièces 
60  ou  80  Suysses,  les  prévostz  et  archers  de  Monsieur, 
frère  du  Roy,  qui  estoit  dans  la  dicte  ville ,  et  de  là  l'eaue 
eust  l'allarme  bien  chault.  Ce  jourduy,  l'on  a  receu  no- 
velles  par  deux  gentishommes,  qui  sont  arrivez  de  la  part 
de  M',  le  prince  d'Orange  et  duc  de  Deux  Ponts,  qui  ont 
layssé  le"  dict  sieur  Prince  à  27  lieues  de  Paris,  avec  10  ou 
42  mille  reistres  et  quatre  mille  chevaulx  françoys,  et  d6 
à  17  mille  hommes  de  pied,  qui  prend  le  chemin  droict 
à  Paris,  duquel  M' .  de  Genliz  mène  l'avant  garde.  Le  dict 
sieur  de  Deux  Pontz  marche,  despuys  le  10  de  ce  moys, 
pour  s'aller  joindre  avec  M',  le  prince  d'Orange. 

Il  arriva  hyer  novelles,  tant  en  nostre  camp  que  à  celluy 
des  ennemys,  que  M'.  d'Aumalle  a  perdu  i  mille  hommes, 
ayant  esté  contrainct  par  le  dict  prince  d'Orange  qui  apro- 
choit  au  duc  de  Deux  Pontz  pour  s'i  joindre ,  se  retirer  de 
vistesse,  avec  deux  mille  hommes  qui  luy  restent,  dans  la 
ville  de  Reins.  L'on  tient  pour  certain  que  M',  de  Guyse 
s'en  va  en  poste  trouver  le  Roy.  L'on  dict  aussi  que  la  plus 
part  de  leur  camp  s'en  va  devant  Paris  pour  s'opposer  aulx 
princes  estrangiers  5  je  croys  que  nous  les  suyvrons  bien  tost . 


.1 


—  150  — 
XIV'  DÉPESCHE 

—  du  XXIV*  de  janvier  1569.  — 
{Envoyée  par  homme  exprès  jusques  à  Calais.) 

Arrivée  du  sieur  d'Assoleville,  envoyé  par  le  duc  d'AlIie  pour  négocier.  — 
Saisie  faite  à  Rouen  de  tous  les  biens  et  marcliandises  appartenant  aux 
Anglais.  —  Explication  demandée  à  ce  sujet  par  la  reine  d'Angleterre.  — 
Dispositions  des  seigneurs  anglais  protestants  à  faire  déclarer  la  guerre. 
—  Départ  du  comte  de  Murray  pour  l'Ecosse. 

Au  Roy.  ] 

Sire,  il  est  arrivé,  tout  à  une  heure,  deux  diverses  no- 
velles  à  ceste  Royne,  l'une  de  paix  du  costé  qu'elle  actendoit 
la  guerre,  et  l'aultre  la  guerre  du  costé  qu'elle  espéroit  la 
paix;  car  a  sceuque  le  S'.  d'Assoleville  estoit  desjà  arrivé  à 
Douvres,  de  la  part  du  duc  d'Alva,  pour  venir  tretter  avec- 
ques  elle  de  remectre  en  bons  termes  les  choses  qui  com- 
mançoient  mal  passer  entre  eulx  ;  et,  au  contraire,  l'on  luy 
a  mandé  de  Roan  qu'on  y  avoit  faict  un  général  arrest  des 
biens  et  marchandises  de  ses  subjectz  ;  de  quoy  ayant  le 
S"^.  Cecille  conféré  avecques  moy,  et  luy  ayant  dict  que  je 
ne  pançoys  point  que  ce  fût  de  vostre  commandement,  nous 
avons  arresté  que  j'en  escriprois  promptement  à  Yostre  Ma- 
jesté, affin  qu'il  vous  pleut  en  fère  entendre  vostre  inten- 
tion à  l'ambassadeur  de  la  dicte  Dame  par  dellà;  duquel, 
attandant  la  responce,  l'on  ne  mouveroit  ny  ne  seroit  rien 
attempté,  icy,  contre  les  Françoys;  dont  vous  playra.  Sire, 
fère  résouldre  là  dessus  le  dict  ambassadeur,  et,  si  tant  est 
que  veuilles  remectre  les  choses  à  la  première  liberté  pour 

continuer  la  bonne  paix  d'entre  ces  deux  royaulmes  sera 
bon  qu'il  luy  soit  remonstré  comme  telle  chose  n'est  ad- 
venu à  Roan  que  par  ce  que  les  officiers  de  la  dicte  ville 
sont  advertys  de  plusieurs  saysies,  arrestz ,  pilleryes,  sup- 
port de  pirates,  deschargement  de  prinses,  et  larrecins,  et 
autres  depportemens  biens  durs,  que  les  Angloys  usent 
maintenant  contre  les  Normans  et  Brethons,  voz  subjectz  ; 
ce  qu'ilz  ont  estimé  ne  devoir  estre  aucunement  souffert,  et 
qu'il  est  besoing  que  la  Royne,  sa  Maistresse,  y  pourvoye. 
Ceulx  cy  continuent  tousjours  les  préparatifs  de  guerre , 
mais  semble  que  non  si  grandz ,  comme  ilz  monstroient  du 
commancement.  J'espère  que,  par  mes  premières,  je  vous 
pourray  à  peu  près  mander  Testât  au  vray  de  leur  dict  ap- 
pareil. Et  par  ce  que  la  responcede  la  Royne  d'Angleterre, 
qu'avez  veu  en  mes  précédantes,  touchant  le  voyage  de  ces 
navyres  à  la  Rochelle,  ne  m'avoit  satisfaict,  saichant  cer- 
tainement que  M".  Ouynter  y  avoit  deschargé  des  pouldres, 
de  l'artillerye,  des  munitions  de  guerre,  et  baillé  de  l'argent , 
j'ay  bien  voUu  dire  à  aucuns  principaulx  de  ce  conseil,  que 
je  voyois  bien  que  les  bonnes  paroUes  de  paix  de  leur  Mais- 
tresse  ne  produysoient  que  de  bien  mauvais  effectz  de  guerre 
contre  \  ostre  Majesté,  et  qu'on  ne  sçauroit  prendre  ce  que 
M\  Ouynter  avoit  faict  que  pour  une  manifeste  infraction 
des  trettés;  dont  sériés  contrainct,  à  la  fin,  de  fère  venir 
au  clair  ceste  guerre  qu'elle  vous  menoit  à  couvert.  A  quoy 
ilz  m'ont  respondu ,  par  grande  expression  et  sèrement ,  que 
la  Royne,  leur  Maistresse,  n'avoit  secouru  ny  assisté  d'aucune 
chose ,  qui  fut  au  monde ,  le  prince  de  Coudé  en  ceste  guerre  ; 
mais  ne  vouloient  nyer  q'un  grand  nombre  de  seigneurs , 
gentishommes,  et  gens  de  bonne  qualité  de  ce  royaulme, 
n'eussent  faict,  et  ne  fussent  encore  prestz  de  fère  tout  ce 

qu'ilz  pouvoient  pour  maintenir  la  cause  de  leur  religion 
ez  mains  de  ceulx  qui  la  defTendoient  avecques  les  armes  en 
France  ;  estant  mesmement  notoire  que  ceste  guerre  n'estoit 
commancée  que  pour  l'oprimer,  comme  de  ce  faysoit  foy  la 
bulle  expédiée  en  juillet,  où  le  Pape  narre  qu'il  l'a  concédée, 
à  la  réquisition  de  Yostre  Majesté,  pour  exterminer  les  hu- 
guenotz  ;  et  que  vostre  éedict  de  septembre  dernier  mons- 
troit  aussi  que  vostre  intention ,  et  celle  de  la  Royne,  n'avoit 
jamais  esté  d'observer  l' éedict  de  paciffication.  Par  où  di- 
soient que  le  dict  prince  de  Condéet  l'Admirai  demeuroient 
entièrement  justiffiez  envers  Dieu  et  les  hommes  de  ceste 
reprinse  d'armes,  comme  juste  et  légitime,  et  du  tout 
exempte  de  rébellion  ;  et  qu'ilz  méritoientd'estresecouruz, 
mesmes  de  ceulx  de  ce  royaulme  qui  sont  de  leur  mesmes 
religion ,  lesquelz  voyent  bien  qu'il  ne  leur  fault  aller  né- 
gligemment en  la  sollicitation  et  maintien  de  ceste  cause , 
pendant  qu'elle  est  sur  le  bureau  des  armes  par  dellà;  car, 
si  elle  y  estoit  une  foys  vaincue,  tout  l'orage  retumberoit 
après  sur  eulx. 

Je  n'ay  vollu  entrer  avec  eulx  en  contestation  de  ces 
choses ,  si  n'est  de  les  asseurer  que  vous  ne  cherchiez  que 
de  ravoyr  l'obéyssance  de  voz  subjectz ,  et  conserver  vostre 
auctorité,  et  que  Yoz  Majestez  n'avoient,  en  façon  du 
monde,  donné  commancement  à  ceste  guerre.  Il  est  vray 
que  eulx  mesmes,  et  toutes  personnes  de  bon  jugement, 
cognoissoient  assés  que,  par  nécessité  et  à  regrect,  vous 
aviez  permiz  deux  religions  dans  vostre  royaulme  ;  ce  que 
voyant  despuys  n'y  aporter  le  repos  que  vous  espériez, 
ains  estrc  une  vraye  semence  de  guerre  et  de  division  parmi 
voz  subjectz,  qui  faisoient  par  là  des  monopolles,  assem- 
blées d'hommes,  d'armes,  de  chevaulx,  cuillette  de  de- 

iiiers,  et  infinyes  résistances  à  vostre  justice  et  comman- 
dement, vous  vous  estiez  résolu  de  ne  souffrir  plus  q'une 
religion ,  les  priant  de  ne  poulser  pour  cella  leur  Maistresse 
à  nulz  exploitz  de  guerre,  ouvertement,  ny  soubz  main, 
contre  vous,  qui  ne  luy  en  aviez  donné  aucune  occasion, 
et  qui  estiez  de  trop  bonne  race  pour  estre  picqué  sans  le 
sentir  :  car  ilz  ne  la  pourroient ,  puis  après ,  si  bien  ex- 
cuser qu'on  ne  luy  inputât  tousjours  tous  les  exploictz  de 
guerre,  que  ses  navyres  et  ses  subjectz  feroient. 

Hz  m'ont  recconfirmé,  de  rechef,  avec  beaucoup  d'as- 
seurance,  que  leur  dicte  Maistresse  n'avoit  donné,  ny  n'es- 
toit  en  volonté  de  donner  aucun  secours  au  prince  de 
Condé;  ains  favorisoit  de  grande  affection  le  party  de 
Yostre  Majesté,  et  s'esbaïssoient  commant  vous  aviez  re- 
jecté  sa  bonne  affection ,  quant  elle  s'estoit  offerte  de  s'em- 
ployer pour  la  paix  de  vostre  royaulme  :  car  avoit  tel  crédit 
envers  ceulx  de  sa  religion  que,  quant  ne  vous  heussiez 
vollu  abaisser  de  tretter  rien  avecqnes  voz  subjectz ,  il  vous 
eust  néantmoins  esté  bien  aysé  de  les  conduyre,  par  le 
moyen  d'elle,  à  ce  que  vous  eussiez  vouUu;  et  que,  pour 
leur  regard,  ilz  ne  pouvoient  tant  géhenner  leurs  con- 
sciences qu'ilz  peussent  laysser  de  désirer  et  procurer  l'avan- 
taige  du  prince  de  Condé  en  la  cause  de  la  religion;  mais, 
qu'au  demeurant,  ilz  estoient  pretz  d'ayder  et  tenir  la 
main  en  tout  ce  qu'ilz  pourroient ,  de  eulx  mesmes  et  en- 
vers leur  Maistresse ,  que  vous  demeurissiez  Maistre ,  Roy 
et  Seigneur  sur  le  dict  prince  de  Condé ,  et  sur  tous  ceulx 
que  Dieu  avoit  soubz miz  à  vostre  puyssance  et  authorité. 

Je  n'ay  pu  tirer  aultre  chose  de  plus  particullier  d'eulx, 
maisj'aysceud'ailleursque,  véritablement,  le  dict  M'.  Ouyn- 
ter  a  délivré  à  ceulx  de  la  Rochelle  six  canons ,  avec  leur 

rouage  et  équipaige ,  vingt  cinq  lestz  de  pouldre ,  qui  sont 
trois  cent  barrilz ,  et  quatre  mille  bouletz ,  et  sept  mille 
livres  esterlin ,  qui  sont  vingt  trois  mille  escuz ,  el  a  prins, 
pour  les  deniers  et  pour  la  valleur  des  autres  choses ,  quel- 
que obligation  d'en  avoir  cy  après  le  rembourcement  par 
deçà.  11  semble  que  le  dict  M\  Ouynter,  voyant  du  com- 
mencement n'avoir  autre  lettre  de  commission  que  pour 
asseurer  la  navigation  des  subjectz  de  ce  royaulme,  feyt 
grand  difficulté  d'aller  accomplir  ceste  aultre  commission, 
s'il  n'en  avoit  mandat  par  escript  de  la  dicte  Dame,  ce 
qu'elle  refuzoit  assés  de  bailler;  mais  en  fin  elle  fut  tant 
persuadée  qu'elle  luy  en  bailla  ung  mot,  à  part,  signé  de 
sa  main  et  escript  de  celle  du  susdict  Cecille.  La  Royne  de 
Navarre  fut  veoir  ses  navyres ,  et  luy  dict  que ,  si  elle  eust 
peu  souffrir  la  mer,  qu'elle  fût  venue  veoir  la  Royne 
d'Angleterre.  J'entends  que  ceulx  du  dict  party avoient  une 
foys  dépesché  le  vydame  de  Chartres  pour  venir  renou- 
veller  et  conclurre  aulcunes  leurs  cappitulations  par  deçà; 
mais  son  voyage  s'est  différé,  et  ont  envoyé  cependant  un 
secrétaire  de  l'Amyral,  qui  se  nomme  Le  Queulx,  lequel 
le  cardinal  de  Chatillon  a  admené  devers  ceste  Royne  pour 
luy  donner  compte  des  choses  de  dellà 

Ct)iffvc.  —  [J'ay  adviz  que  ,  pour  le  faict  de  ces 
guerres,  il  y  a  beaucoup  de  contradiction  dans  ce  conseil, 
ne  voulant  aucuns  des  principaulx  seigneurs  qui  en  sont, 
et  mesmement  les  catholiques ,  que  ceste  Royne  provocque 
en  rien  "Vostre  Majesté,  ny  le  Roy  Catholique  :  à  quoy 
semble  qu'elle,  de  sa  volunté,  incline  grandement,  là  où 
ceulx  de  la  nouvelle  religion,  estimans  que  c'est  à  ceste 
heure  le  poinct  de  la  fère  déclairer ,  lui  donnent  beaucoup 

d'impressions,  tantost  de  peur,  tantost  de  grandes  espé- 
rances; et  est  à  craindre  que  pour  révocquer  le  prince 
d'Orange  à  la  guerre  de  Flandres,  ilz  l'induysent  en  fin 
défère  quelque  trop  expresse  démonstration  en  faveur  du  dict 
prince  de  Condé,  alTm  de  vous  fère  condescendre  à  quelque 
paix,  ou  bien  pour  vous  contraindre  de  divertyr  aucunes 
de  voz  forces  vers  ce  costé,  pour  donner  tant  plus  de 
moyen  aulx  autres  de  mieulx  entreprendre  un  hazardeux 
et  dernier  combat  par  dellà;  car  semble  que  les  princes 
d' Allemaigne  ne  veulent  permectre  que  le  dict  prince  d'Orange 
laysse  l'entreprinse  de  France ,  tant  que  le  prince  de  Condé 
sera  en  dangier.  J'entends  qu'on  est  après,  icy,  à  despes- 
cher  Quillegrey  devers  les  dicts  princes  d' Allemaigne,  et  de- 
vers le  Roy  de  Dennemarcq  et  villes  imperialles ,  qui  sont 
de  ceste  intelligence,  pour  avoir  leur  résolution  du  faict 
de  ces  guerres  de  France  et  de  Flandres;  et  cependant,  ilz 
font  grand  dilligence  de  praticquer  deniers  de  tous  costés. 
Mesmes  j'entendz  que  de  la  blanque,  qu'on  a  tirée  ces 
jours  passés  en  ceste  ville,  ceste  Royne  retirera  pour  elle 
plus  de  cent  mille  livres  esterlin,  qui  sont  33,000  escuz; 
de  quoy  le  monde  murmure  assés  pour  la  diminution  qu'ilz 
trouvent  aulx  bénéfices  qu'ilz  espéroient  de  leurs  billetz .] 

Mais  il  a  esté  faict  certaine  publication  là  dessus  qui  leur 
en  rend  quelque  rayson.  Je  mectray  peyne  de  ne  laysser 
passer  rien  d'inportance ,  dont  n'en  ayés  promptement  adviz, 
et  prendray  garde  à  ce  qui  réuscira  de  la  légation  du  dict 
S'".  d'Assoleville. 

Le  comte  de  Mora  a  heu  congé  de  s'en  retourner  en 
Escosse,  et  est  desjà  party,  et  le  duc  de  Chatellerault  est, 
à  ceste  heure,  à  pourchasser  le  sien.  Je  vous  manderay, 

par  mes  premières,  en  quoy  sont  demeurés  les  afleres  de 
la  Royne  d'Escosse,  priant  Dieu,  etc. 

De  Londres  ce  xxuij"  de  janvier  1569. 

A  LA  Royne. 

Madame,  ayant  la  Royne  d'Angleterre  heu  adviz  de 
quelque  détention  et  saysye  faicte  à  Roan  sur  les  biens  et 
navyres  de  ses  subjectz ,  elle  m'a  faict  demander  par  le 
S'.  Cecille  si  Voz  Majestez  avoient  commandé  de  le  fère, 
et  qu'elle  n'avoit  espéré  que  toute  continuation  d'amytié 
avec  vous  et  persévérance  de  bonne  paix  entre  voz  payz  et 
subjectz.  A  quoy  j'ay  respondu  que  je  n'avois  heu  charge, 
quant  je  vins  icy ,  que  d'y  avouer  paix  et  amytié,  et  qu'en- 
cores  par  voz  lettres,  du  premier  de  ce  moys,  vous  m'en 
refraichissiez  le  commandement;  mais  ne  sçavois  si  elle, 
ou  les  sciens ,  avoient  provocqué  Voz  Majestez ,  et  voz  sub- 
jectz ,  de  fère  aultre  démonstration ,  et  que  je  n'avois  rien 
entendu  de  la  dicte  saysye,  ny  ne  pençoys  que  vous  l'eussiez 
commandé;  mais  qu'il  estoit  à  croyre  que  ceulx  de  Roan, 
entendans  les  passaiges  de  ce  royaulme  estre  fermés ,  et  en 
ignorans  l'occasion,  avoient  advisé  de  pourveoir,  par  ce 
moyen ,  à  l'indempnité  des  leurs  qui  s'y  trouvoient  enfer- 
més ,  desquelz  ilz  ne  pouvoient  avoir  novelles ,  et  que ,  à 
ceste  heure,  saichans  l'ouverture  des  dicts  passaiges ,  j'espé- 
rois  qu'ilz  lèveroient  aussi  la  dicte  saysye  et  arrest.  Si ,  avons 
arresté.  Madame,  que  j'en  escriprois  incontinent  à  Yoz 
Majestez  ,  et  cella  est  cause  que  j'ay  hasté  ceste  dépesche, 
en  laquelle  je  n'ay  à  vous  dire,  oultre  le  contenu  en  la 
lettre  du  Roy,  sinon  que  j'ay  entendu  qu'cncor  que  ceulx 
cy  soyent  très  ayscs  de  la  venue  du  S' .  d'Assolevillc,  qu'ilz 

veulent  néantmoins  mettre  en  délibération  si  ceste  Royne 
le  doibt  rccepvoir comme  ambassadeur,  n'estant  envoyé  de 
la  part  d'ung  prince  souverain  ,  ou  si  elle  le  renvoyera  sans 
l'ouyr,  pour  ne  tretter  rien  avecques  le  duc  d'Alve,  et 
actandre  qu'il  vienne  lettre ,  ou  homme ,  dépesché  du  Roy 
Catholique,  qui  ayt  expresse  charge  et  mandement  déparier 
de  ces  alTùres.  Quoy  que  soit ,  je  croy  qu'on  luy  usera  de 
quelques  cérémonies,  et  qu'on  l'observera  comme  envoyé 
par  celluy  à  qui  l'on  veult  bien  monstrer  qu'on  se  prépare 
de  luy  fère  la  guerre.  Je  ne  laysseray  pourtant  de  l'envoyer 
visiter  et  saluer,  et  mesmes  de  le  convyer  à  mon  logis ,  à 
cause  de  l'aliance  de  Yoz  Majestez  avecques  le  Roy,  son 
Maistre  ;  bien  que  je  crains  qu'on  ne  me  permectra  d'acom- 
plir  les  dicts  offices.  Je  mectray  toutesfoys  toute  la  peyne 
que  je  pourray  d'entendre  quelque  chose  de  sa  légation , 
et  de  toutes  aultres  occurrances ,  pour  vous  en  donner  les 
plus  certains  et  les  plus  promptz  adviz  qu'il  me  sera  pos- 
sible :  priant  Dieu,  etc. 

De  Londres  ce  xxmj^  de  janvier  1569. 

Je  vous  supplie  très  humblement  commander  que  mes 
gens ,  que  j'ay  par  dellà,  me  soyent  renvoyés,  et  que  nous 
faciez  consoler  d'aulcunes  de  voz  bonnes  novelles,  car  il  en 
court  icy  qui  ne  sont  à  l'advantaige  des  affères  de  Yoz  Ma- 
jestez. 

XV'  DÉPESCHE 

—  du  xxx'  de  janvier  1569.  — 
{Envoyée par  La  Vergne  jusques  à  la  Court.) 

Arrestalion  du  sieur  d'Assoleville.  —  Grands  préparatifs  de  guerre.  —  Se- 
cours d'iiommes  et  d'argent  donnés  par  Elisabeth  au  comte  de  Murray, 
en  Ecosse.  —  Déclaration  de  la  reine  que  si,  dans  les  quinze  jours,  elle 
n'est  pas  satisfaite  au  sujet  de  la  saisie  de  Rouen,  elle  usera  elle-même  de 
représailles  à  l'égard  des  Français.  —  Mémoire  renfermant  les  explica- 
tions données  par  le  vice-amiral  Winter  sur  son  voyage  à  la  Rochelle.  — 
Mémoire  secret  pour  la  reine-mère.  —  Fin.  de  la  relation  envoyée  de 
la  Rochelle.  —  Réclamation  des  marchands  anglais  contre  la  saisie  de 
Rouen.  —  Proclamation  delà  reine,  portant  défense  de  vendre  dans  les 
ports  d'Angleterre  les  prises  faites  sur  les  Français. 


Au  Roy. 

Sire,  il  ne  fault  doubler  que  la  Royne  d'Angleterre 
n'ayt  ung  grand  playsir  de  veoir  que  le  duc  d'Alve  a  main- 
tenant envoyé  devers  elle,  et  qu'elle ayt  gaignél'avantaige 
de  le  fère  parler  le  premier  sur  le  faict  de  ces  saysies ,  ce 
qui  est  bien  fort  advenu  sellon  son  désir  et  expectation. 
Néantmoins ,  pour  monstrer  qu'elle  se  préparoit  à  la  guerre, 
comme  la  luy  ayant  déjà  le  dict  duc  commancé  par  cest  ex- 
ploict  exécuté  en  Anvers  sur  les  Anglois ,  elle  a  envoyé  ar- 
rester  le  sieur  d'Assoleville,  son  ambassadeur,  à  Rochestre, 
et  le  détenir  là  deux  jours;  où,  par  ce  que  c'est  le  princi- 
pal arsenal  de  ce  royaulme ,  il  a  peu  veoir  et  entendre  quel 
grand  nombre  d'ouvriers  elle  a  ordonné  pour  besoigner  en 
dilligence  à  ses  grandz  navyres  de  guerre.  Despuis,  il  a 
esté,  soubz  la  garde  de  quelques  ungs,  conduict  en  ceste 

ville  et  resserré  incontinent  en  ung  logis ,  et  ses  gens  sé- 
parés de  luy,  sans  qu'il  parle  à  personne,  ny  mesmes  n'a 
esté  permiz  à  ung  des  miens  de  le  veoir  ny  de  le  saluer  de 
ma  part;  tant  y  a  que  luy,  prévoyant  ceste  rigueur,  avoit 
pourveu,  de  bonne  heure,  d'escripre  deux  lettres,  l'une  à 
l'ambassadeur  d'Espaigne  résidant  icy,  dont  l'adresse  es- 
toit  à  moy,  qui  a  esté  rendue,  et  l'autre  à  la  dicte  Royne 
pour  sçavoir  le  temps ,  le  lieu  et  l'ordre  de  l'audience , 
qu'elle  luy  vouldroit  donner;  laquelle  lettre  le  S^  Cecille  a 
prinse  des  mains  d'ung  de  ses  gens ,  qui  actandoit  en  la 
salle  de  présence ,  à  Antoncourt ,  l'occasion  de  la  présenter, 
et  luy  a  assés  rudement  defiandu  de  ne  se  trouver  plus  en 
tel  lieu,  et  qu'on  manderoit  à  son  Maistre  ce  qu'il  auroit 
à  fère,  sans  qu'il  envoyast  le  sçavoir;  et  de  tant  que  le  dict 
d'Assoleville  a  tenu  ferme  de  ne  vouloir  rien  dire  de  sa 
commission,  qu'il  n'ayt  premièrement  conféré  avec  le  dict 
ambassadeur,  et  mesmes  sans  qu'il  soit  présent  lors  qu'il 
parlera  à  la  dicte  Dame ,  comme  il  en  a  faict  la  déclaration 
au  S".  Drury  maréchal  de  Baruich,  qui  avec  deux  aldre- 
mans  l'estoient  allé  quérir,  de  la  part  des  seigneurs  de  ce 
conseil ,  pour  le  mener  en  ung  lieu  où  ils  estoient  assemblez 
pour  l'ouyr,  lesquelz  cependant  y  avoient  faict  venir  l'am- 
bassadeur résidant  icy,  qui  semblablement  n'a  rien  volu 
dire  sans  l'autre.  Hz  sont  maintenant  à  dellibérer  comme 
ilz  en  useront. 

Par  ainsi  cest  affère  prend  quelque  longueur,  et  cepen- 
dant aucuns  de  ces  Anglois ,  qui  estoient  dettenuz  en  An- 
vers, ayans  baillé  pleiges  par  dellà,  sont  arrivez  icy,  ensemble 
le  corner  ordinaire  d'Angleterre  et  celluy  des  marchans, 
qui  ont  apporté  deux  pleynes  malles  de  paquetz ,  qui  ont 
demeuré  deux  jours  ez  mains  du  dict  S^  Cecille;  mais  ce 

jourduy  il  les  a  faictz  distribuer,  et  a  l'on  entendu,  par 
ceulx  qui  sont  venuz ,  que  le  duc  manyoit  les  choses  plus 
doulcement  qu'ilz  ne  cuydoient,  dont  j'espère  que,  la  sep- 
maine  prochaine ,  les  dicts  deux  ambassadeurs  seront  ouys 
conjoinctement  par  la  dicte  Dame.  Cependant  elle  faict  con- 
tinuer l'armement  qu'elle  a  commancé,  lequel,  sellon  que 
j'ay  adviz  ,  est  de  quatre  de  ses  plus  grandz  navyres,  oultre 
les  quatre  qui  sont  desjà  sur  mer,  et  de  deux  grandes  naves 
vénitiennes,  qui  se  sont  trouvées  dans  ceste  rivière  de  Lon- 
dres prestes  à  partir;  lesquelles,  par  ce  qu'elles  sont  bien 
artilliées  et  en  tout  aultre  bon  équipage  de  guerre,  elle  les 
a  mandées  arrester  pour  s'en  servir,  et  ung  aultre  bien  bon 
navyre  de  M".  Ouynter;  de  sorte  qu'il  y  aura  unze  grandz 
navyres,  du  premier  jour,  hors  ceste  rivière,  soubz  la  con- 
duicte  du  S^  Christophe  Ilaulstoc,  contrerolleur  de  la  ma- 
rine. Et  m'a  l'on  dict  que,  oultre  ce  qu'il  y  a  desjà  de 
particuliers  avec  leurs  navyres  sur  mer,  il  a  esté  escript  à 
plus  de  soixante  aultres  d'armer  promptement  leurs  vays- 
seaulx  pour  s'y  mectre.  11  est  vray  que  je  n'entendz  point 
qu'on  fasse  aucune  levée  de  soldatz ,  et  seulement  l'on  a 
mandé  venir  du  nort  mille  marinyers  pour  la  conduicte  des 
dicts  grandz  navyres,  dont  la  commission  de  ravitaillement 
ne  porte  que  pour  ung  mois ,  dedans  lequel  la  dicte  Dame 
mande  qu'elle  espère  avoir  accomodé  ce  faict  de  Flandres, 
et  que  cependant  ilz  ayent  à  se  tenir  sur  l'emboucheure  de 
ceste  rivière  et  ez  environs  de  ses  portz.  Mesmes  j'entends 
que ,  secrètement ,  elle  a  mandé  retirer  ung  nombre  de  ses 
ouvriers ,  qui  travailloient  au  reste  de  ses  navyres,  tant  elle 
espère  que  ceste  guerre  sera  plus  tost  paciffiée,  qu'il  ne  s'y 
sera  tiré  ung  seul  coup. 

Il  est  vray  qu'on  m'a  adverty ,  que  vers  Barruich  et  sur 

les  confins  d'Escosse,  a  esté  commandé  fère  une  levée  de 
huict  cens  lances  à  cheval  et  de  deux  mille  harquebuziers  à 
pied,  pour  secourir  le  comte  de  Mora,  s'il  en  a  besoing,  ce 
que  je  croy  qu'il  aura;  car  se  dict  qu'on  s'est  desjà  battu 
en  Escosse ,  mais  le  particullier  encores  ne  se  sçait ,  et  que 
le  comte  d'Arguil  et  les  Ameltons  sont  fortz  en  campaigne 
et  résoluz  d'empescher  que  le  dict  comte  ne  rentre  dans  le 
pays;  dont  semble,  à  la  vérité,  qu'il  trouvera  de  la  résis- 
tance, et,  possible,  quelque  encontre,  sellon  l'opinion 
d'aucuns,  qu'il  n'a  poinct  préveu.  Il  est  party,  à  ce  que 
j'entends,  bien  contant  et  satisfaict  de  ceste  court,  ayant 
heu  quasi  une  déclaration  d'avoir  bien  procédé  en  tout  ce 
qu'il  a  faict  pour  la  poursuyte  de  la  mort  du  feu  Roy  d'Es- 
cosse contre  le  conte  Baudouel,  et  ce  qu'il  a  entreprins  du 
gouvernement  du  pays  sous  l'auctorité  du  petit  prince, 
dont  semble  que  ceste  noveaulté  de  Flandres  luy  ayt  beau- 
coup aydé  en  cella.  Car  estimant  la  Royne  d'Angleterre  ne 
se  pouvoyr  jamais  asseurer  de  la  Royne  d'Escosse,  elle  a 
conclud  avec  cestuy  cy,  par  lequel  elle  pense  avoir  suffi- 
zamment  pourveu  à  tout  ce  qui  luy  pourroit  survenir  de  ce 
costé  d'Escosse;  et  j'entendz  que,  soubz  le  tretté  de  la  tu- 
telle et  garde  du  dict  petit  prince,  ilz  se  sont  mutuellement 
promiz  tout  secours  ez  autres  choses ,  et  qu'il  a  eu  quel- 
ques deniers  contantz ,  et  promesse  d'aultre  somme  jusques 
à  XV  mille  livres  esterlin  en  tout,  qui  sont  xlvij  mille  v" 
escuz . 

La  dicte  dame  a  octroyé  aussi  au  duc  de  Chastellerault 
son  congé,  sans  toutesfoys  qu'il  puisse  passer  devers  la 
Royne  sa  Mestresse,  mais  elle  l'a  refuzé  à  l'évesque  de  Ros 
et  aumillord  Herriz,  leur  disant  que  la  dicte  Royne  d'Escosse 
avoit  escript  une  lettre  à  aucuns  seigneurs  escoussoys,  la- 

quelle  luy  est  venue  entre  les  mains ,  par  où  elle  la  taxe 
d'estre  partialle  pour  ses  adversaires,  et  qu'ilz  trettent 
avecques  elle  de  mectre  les  Anglois  dedans  l'Escoce,  .et  de 
luy  délivrer  le  petit  prince  et  aucunes  places  dans  le  pavs , 
dont  les  semond  de  prendre  incontinent  les  armes  pour  s'y 
opposer;  laquelle  invention  elle  n'estimoit  procéder  de  la 
dicte  Royne  d'Escosse,  sa  bonne  sœur,  ains  de  eulx,  ses 
depputez ,  qui  auroient  à  luy  rendre  compte  de  ceste  ca- 
lompnie,  premier  qu'ilz  s'en  allassent;  et  quant  à  la  com- 
muniquationdes  choses  quiavoient  esté  dictes  et  produictes 
contrela  dicte  Royne  d'Escosse,  qu'elle  la  leur  feroit  avoir, 
ainsi  que  en  la  dernière  audience  elle  me  l'avoit  accordé, 
pourveuque  la  dicte  Royne,  leur  Mestresse,  promît  d'y  res- 
pondre  si  pertinéemant ,  que  le  monde  ne  peust  plus  dobter 
deson  innocenceet  justilTication,  autrement  qu'elle  s'abstînt 
de  luy  demander  jamais  plus  secours  pour  estre  remise  en 
son  estât,  ne  le  luy  pouvant,  après  cecy,  bailler  sans  grever 
sa  conscience  et  son  honneur. 

Ce  que  surviendra  en  cest  affère  et  autres,  de  jour  en 
jour,  je  raectray  peyne ,  Sire ,  que  vous  en  soyez  dilligea- 
ment  adverty,  ayant  eu  grand  consolation  d'entendre,  par 
le  retour  d'ung  des  miens  et  par  voz  lettres  du  xv''  du 
présent,  le  bon  portement  et  santé  de  Voz  Majestez ,  et  le 
bon  succez  de  vos  affères,  tout  au  contraire  de  plusieurs 
faulx  bruictz  qu'on  faisoit  courir  icy ,  et  qui  me  sera  ung 
bon  argument  d'en  entretenir  ceste  princesse,  laquelle  se 
délibère  venir  bien  tost  en  ceste  ville.  Cependant  je  supplie 
Vostre  Majesté  de  donner  satisfaction  à  son  ambassadeur 
de  dellà  sur  ces  saysies  de  Roan ,  lesquelles,  s'il  vous  plaid 
mander  lever,  et  ordonner  toute  indemnité  pour  les  An- 
glois en  France,  l'on  me  promect,  fort  expressément,  faire 

le  semblable  icy  pour  les  Françoys,  comme  desjà  ilz  ont 
donné  plusieurs  provisions  de  justice  à  ceulx  que  je  leur  ay 
requis.  Sur  ce,  etc. 

De  Londres  ce  xxx*  de  janvier  1509. 

A   LA  ROYNE. 

Madame,  oultrc  le  contenu  en  la  lettre  du  Roy,  il  vous 
playra  entendre  de  mon  secrétaire,  présent  pourteur,  comme 
les  seigneurs  de  ce  conseil  m'ont  envoyé  prier  par  le  S' .  An- 
ton ,  principal  clerc  de  leur  bureau ,  et  deux  notables  mar- 
chandz  de  ceste  ville,  de  vouloir  promptement  dépescher 
ung  des  miens  devers  Voz  Majestez ,  pour  vous  advertir 
qu'estant  la  Royne,  leur  Mestresse,   fort  pressée  par  ses 
marchantz  de  pourveoir  à  la  saysie  qui  a  esté  faicte  de  leurs 
biens  et  marchandises  à  Roan ,  elle  les  a  priez  d'avoir  pa- 
cience  pour  quinze  jours,  affin  qu'elle  puisse  sçavoir  là  des- 
sus votre  intention,  tant  par  son  ambassadeur  qui  est  de 
dellà,  que  par  moy,  de  qui  elle  leur  a  dict  avoir  heu  tout- 
jour  si  bonnes  parolles  de  paix  qu'elle  ne  faisoit  doubte  que 
Yoz  Majestez  ne  remédyssiés  dans  les  dicts  quinze  jours,  à 
la  dicte  saysye  ;  ou ,  qu'à  deffault  de  ce,  elle  leur  promectoit, 
pour  leur  indempnité,  fère  pareille  saysye  par  deçà  sur  les 
biens  que  s'y  trouveront  appartenir  aulx  Françoys.  Dont, 
Madame,  est  à  considérer  que,  sellon  la  résolution  que  vous 
donrés  à  ceste  aflere,  ilz  résouldront  les  leurs,  qu'ilz  ont 
avecques  le  duc  d'Alve;  car,  si  la  dicte  saysie  de  Roan  passe 
en  avant,  ne  fault  doubter  que,  pour  ne  se  trouver  en  deux 
guerres  tout  à  la  foys,  ilz  tretteront  incontinent  de  paix 
avec  les  Flamans,  en  dangier  de  se  déclairer  ouvertement 
contre  nous.  Mais,  si  vous  levez  la  dicte  saysie,  semble  qu'ilz 

se  tiendront  ferme  contre  l'aultre  party,  et  qu'ilz  conver- 
tiront là  tout  leur  présent  armement,  m'avans  offert  iceulx 
seigneurs  de  ce  conseil  telles  provisions  de  justice  que  je 
vouldrois  contre  les  pirates  et  une  généralle  déclaration  de 
ceste  Royne ,  de  n'en  retirer  ung  seul  dans  ses  portz ,  ny 
permectre  de  débiter  leurs  prinses  qu'ilz  feront  sur  voz  sub- 
jectz  par  deçà,  affin  d'entretenir  ung  bien  asseuré  et  libre 
commerce,  et  toute  bonne  paix  avecques  la  France. 

Sur  quoy  il  vous  plaira.  Madame,  me  renvoyer  promp- 
tement  ung  des  miens,  bien  instruictdecequ'il  vous  plairra 
que  je  leur  responde,  afiin  que  je  ne  faille  de  suyvre  en 
cella,  comme  en  toutes  aultres  choses,  l'intention  de 
Yostre  Majesté,  à  laquelle  je  bayse  très  humblement  les 
mains ,  et  prie  Dieu  qu'il  vous  doinct,  etc. 

De  Londres  ce  xxx°  de  janvier  1569. 

MÉMOIRE  BAILLÉ  A  LA  VERONE. 

De  faire  entendre  à  Leurs  Majestez  comme  M".  Ouyn- 
ter,  voulant  justiffier  la  Royne,  sa  Mestresse,  et  soy  mesmes, 
de  ce  voyage  qu'il  a  faict  à  la  Rochelle,  a  envoyé  saluer 
le  dict  S",  de  La  Mothe  par  un  marchant  de  Londres,  bon 
catholique ,  et  luy  dire  comme ,  pour  les  difficultez  qu'on 
avoit  faict  à  Rourdeaulx  de  recevoir  et  fornir  leur  première 
flotte,  il  avoit  esté  contrainct  de  conduyre  ceste  seconde 
vers  la  Rochelle ,  et  en  la  Charante ,  alBn  de  ne  s'en  re- 
tourner sans  vin,  où  il  n' avoit  assisté  qu'à  son  regrectle 
prince  de  Gondé,  et  non  sans  qu'aulcuns  luy  eussent  re- 
proché par  deçà  qu'il  estoit  trop  papiste; 

Tant  y  a,  qu'estant  là,  et  entendant  que  Chatellier  Pour- 
tault  et  ses  complices  avoient  commission  de  courir  la  mer, 

ot  piller  ce  qu'ilz  pourroient,  en  raporlant  le  tiers  du  butin 
au  prince  de  Condé,  et  le  cinquième  à  l'Amyral,  il  leur 
avoit  remonstré  que  la  Royne,  sa  Mestresse,  n'estoit  pour 
endurer,  et  encores  moins  pour  tenir  la  main ,  à  une  telle 
violence,  qui  ne  s'exerceoit  que  contre  les  pouvres  mar- 
chans,  et  qu'elle  mectroit  peyne  d'en  nettoyer  la  mer; 

Comme  me  pryoit  de  croire  que,  tant  qu'il  avoit  esté  en 
ce  voyage,  il  avoit  deffandu  les  Françoys  catholiques,  et 
tous  aultres  navigans,  de  l'oppression  des  dicts  pirates,  et 
mesmes  ayant  surprins  ung  Anglois  sur  ung  pillage  qu'il 
faisoit  en  une  navyre  hrethon ,  qui  venoit  d'Espaigne  chargé 
de  quelques  provisions,  il  l' avoit  faict pendre; 

Et  que ,  passant  au  Conquet ,  encor  que  ceulx  du  lieu 
l'eussent  cannoné,  et  luy  eussent  thué  cinq  des  sciens,  et 
blessé  d'aultres,  il  ne  leur  avoit  toutesfoys  jamais  vollu  ti- 
rer ung  seul  coup,  affin  de  ne  contrevenir  au  commande- 
ment, que  la  dicte  Dame  luy  avoit  faict,  de  maintenir,  en  tout 
ce  qu'il  pourroit,  la  paix  qu'elle  avoit  avecques  la  France. 

Lesquelz  propos  susdicts  le  dict  S" .  de  La  Mothe  a  gratiffiés 
audict  M\  Ouynter,  luy  mandant  qu'ilz  estoient  conformes 
à  ce  que  la  Royne ,  sa  Mestresse ,  luy  en  avoit  dict ,  mais  qu'il 
sçavoit  bien  que  le  Roy  imputeroit  tousjours  à  la  dicte  Dame 
ce  que  ses  navyres  et  ses  subjectz  feroient  contre  luy. 

Il  semble  que  la  saysie,  faicte  à  Roan  sur  les  Anglois, 
les  fera  aller  plus  retenuz  contre  nous,  se  voyant  mesme- 
ment  estre  entrez  en  mauvais  mesnaige  avec  les  Pays  Ras; 
mais  ilz  sont  maintenant  à  se  résouldre  d'ung  party  ou 
d'aultre,  et  monstrent  qu'ilz  seroient  très  ayses  de  demeu- 
rer en  paix  avecques  nous  pour  se  rescentir  contre  les  aultres, 
aultrement  est  à  craindre  qu'ilz  accorderont  avecques  les 
aultres  pour  se  déclairer  contre  nous. 

diji^vc.  —  [Il  s'entend  toutes  foys  qu'aulcuns  princi- 
paulx  seigneurs  de  ce  royaulme  résistent,  tant  qu'ilz  peu- 
vent, qu'on  ne  provocque  ny  Leurs  Majestez  Très  Chré- 
tiennes, ny  le  Roy  Catholique,  et  sont  fort  indignés  contre 
ceulx  qui  semblent  s'authoriser  trop  arrogamment  contre 
l'observance  et  le  respect  qu'on  doibt  avoir  à  l'amytié  de  si 
grandz  princes;  et  se  tiennent  loing  des  conseilz  et  delli- 
bérations  que  ceux  cy  font  ;  et  les  layssent  tout  exprès  dé- 
border davantaige  à  leur  playsir,  alïin  qu'allant  les  choses 
de  mal  en  pis ,  ilz  ayent  tant  meilleur  argument  de  leur  fère 
bien  tost  une  bien  vifve  charge  pour  les  désarçonner  5 

Car  s'estime  que,  si  Leurs  Majestez  Très  Chrétiennes 
et  CathoHque  vont  de  telle  intelligence  en  cecy,  qu'ilz  serrent 
de  tous  costez  leurs  pays  à  ceulx  de  ce  royaulme,  sans  per- 
mectre  qu'eulx  ny  leurs  marchans  y  ayent  aucun  accez ,  ilz 
se  trouveront ,  en  peu  de  temps ,  si  despourveuz  de  toutes 
choses ,  et  leurs  trafficz  tant  retardés ,  qui  est  le  seul  soubs- 
tien  du  pays,  qu'ilz  s'eslèveront  incontinent  contre  ceulx 
qui  auront  esté  cause  de  ce  mal  ;  et  ne  sera,  sellon  l'opinion 
d'aucuns,  que  cella  n'admène  quelque  révolution  aulx  choses 
de  Testât  et  de  la  religion.  Il  est  vray  qu'il  y  a  grande  ap- 
parance  que  le  Roy  d'Espaigne  procurera  d'avoir  la  paix 
avecques  eulx  et  il  vauldra  mieulx  la  conserver  pour  nous.  ] 

Or  ceulx  cy,  voulans  pourveoir  à  cella,  préparent  desjà 
de  dresser  leur  traffic  et  estape  à  Endem,  et  tretter,  avec 
les  villes  maritimes  du  Stertan ,  de  la  descharge  et  débit- 
tement  de  leurs  marchandises,  ayans  en  cella  favorable  le 
Roy  de  Dannemarc. 

Lequel  Roy  de  Dannemarc ,  et  le  Roy  de  Suède ,  avec  les 
dictes  villes  maritimes,  et  les  princes  protestans,  et  villes 

impérialles  d'Allemaigne,  les  Suysses,  les  Françoys  et  Fla- 
mans  liuguenotz,  et  autres  de  la  confusion^  d'Auguste  et 
de  Genève ,  sont ,  à  ce  qu'on  dict ,  ligués  avec  ceste  Royne 
pour  maintenir  ces  princes  qui  sont  en  armes  pour  la  def- 
fance  de  leur  religion. 

Quillegrey,  soubz  colleur  d'un  voyage  devers  l'Empereur, 
est  prest  à  partir  pour  aller  devers  les  dicts  princes  et  villes, 
affin  de  conclurre  leur  capitulation,  et  rapporter  la  réso- 
lution du  tout  à  ceste  princesse,  et  cependant  ilz  font  entre 
eulx  grand  dilligence  de  practiquer  deniers  et  monitions  de 
guerre  de  tous  costez. 

Il  est  à  espérer  qu'on  obtiendra  maintenant  prou  choses 
de  ceste  Royne  pour  tenir  Leurs  Majestez  aucunement  as- 
seurées  et  soUagées  de  son  costé,  au  moins  tant  qu'elle  sera 
broillée  avec  les  Pays  Bas,  dont  Leurs  Majestez  manderont 
au  dict  S",  de  La  Mothe comme  il  leur  plaira  qu'il  en  use; 
car  il  entend  que  ceulx  cy  ont  desjà  envoyé  lettres  et  com- 
missions bien  favorables ,  par  leurs  portz  et  havres ,  pour 
tenir  le  commerce  libre  et  bien  asseuré  aulx  Françoys. 

Êl^iffve.  —  [Bien  que  le  dict  S' .  de  La  Mothe  a  esté,  en- 
cores  de  rechef,  adverty  par  des  Anglois  mesmes,  catho- 
liques, que  tout  ce  jeu  et  armement  d'icy  s'estoit  princi- 
pallement  commancé  pour  Callais,  et  que  ceulx  cy  se  ven- 
toient  d'avoir  quelque  intelligence  dedans]  —  et  que  la  place 
estoit  fort  peu  garnye  de  gens  de  guerre  :  de  quoy  le  dict 
La  Vergue  advertira  Leurs  Majestez  ,  et  qu'il  semble  estre 
requis,  voyant  ce  pays  en  armes,  qu'on  la  fornisse  de  quel- 

I.  Confession  d'Aiigsbourg  et  Je  Genève.  —  Le  MS.  porte  sonfusioii , 
terme  que  les  catholiques  employaient  pour  tourner  en  dérision  les  cultes 
dissidents. 

que  plus  grand  nombre  de  gens  de  guerre  qu'il  n'y  a,  et 
prendre  garde  à  la  dicte  intelligence;  ce  qu'il  dira  aussi,  en 
passant,  au  cappitaine  Gordan. 

S'entend  q'un  navyre  a  esté  naguyères  chargé  en  Anvers 
de  corseletz ,  morrions  et  d'arquebuses,  lequel  a  abordé  à 
la  Rye,  et  s'en  va  à  la  Rochelle;  il  se  pourroit  bien  don- 
ner ordre  que  ceulx  de  la  Rochelle  ne  tirassent  telle  com- 
modité du  dict  Anvers; 

Et  que  le  conseiller  Cavaignes  a  faict  par  deçà  une  aultre 
provision  de  pouldres ,  pour  envoyer  au  dict  lieu  de  la  Ro- 
chelle, et  qu'il  est  après  à  lesfère  embarquer. 

Les  dicts  de  la  Rochelle  ont  envoyé,  comme  on  dict,  un 
navyre  chargé  de  vin  à  ceste  Royne,  et  la  Royne  de  Na- 
varre a  donné  à  M',  Ouynter  une  chaine  de  quatre  cens 
escuz ,  et  ceulx  de  la  ville  six  cens  escuz  en  or. 

Il  y  a  deux  soldatz  gascons,  qui  se  sont  desrobés  du  dict 
lieu  de  la  Rochelle ,  et  sont  venuz  sur  les  navyres  du  dict 
M".  Ouynter,  qui  veulent  aller  trouver  Leurs  Majestez ,  se 
disans  estre  catholiques.  L'on  pourra  par  eulx  entendre  aul- 
cunes  choses  du  faict  du  prince  de  Condé  et  du  dict  lieu  de 
la  Rochelle. 

L'on  a  faict  imprimer  icy,  en  langaige  anglois,  la  lettre 
escripte  au  susdict  Cavaignes,  dont  la  coppie  fut  envoyée  par 
la  dernière  dépesche,  de  quoy  s' estant  plainct  le  dict  S\  de 
La  Mothe  comme  de  chose  qui  désavantageoit  les  affères  du 
Roy  l'on  luy  a  promiz  de  chastier  l'imprimeur. 

L'on  a  faict  veoir,  par  interposées  personnes,  au  dict  S',  de 
La  Mothe  l'aultre  discours  venu  de  la  Rochelle ,  dont  la 
coppie  a  esté  aussi  envoyée  en  la  dernière  dépesche  ;  mais 
y  ont  adjousté  ce  qui  est  contenu  en  ung  mémoire  miz 
dans  ce  pacquet. 

L'on  monstre ,  despuis  peu  de  jours ,  plus  de  rigueur 
qu'on  ne  souloit,  à  la  Royne  d'Escosse  ,  et  c'est  pour  la  pres- 
ser de  renoncer  à  sa  couronne,  et  l'a  on  menassée,  si  elle 
faict  difliculté ,  d'aller  là  où  l'on  a  ordonné  de  la  remuer, 
comme  à  la  vérité  il  luy  griefve  bien  fort,  qu'on  l'enlèvera  , 
elle  et  une  aultre  seule  femme  avecques  elle ,  dans  leur  lict, 
pour  les  y  pourter  par  force  dans  une  lityère  bien  fermée  à 
clef 5  de  quoy  elle  a  mandé  au  dict  S',  de  La  Mothe  d'en  fère 
instance,  comme  il  fera  la  première  foys  qu'il  verra  ceste 
Royne.  Et  disent  les  depputés  de  la  dicte  Royne  d'Escosse , 
qu'encor  qu'on  ne  doibve  espérer  nul  bien  de  ce  costé  pour 
elle,  si  sera  elle  pirement  trettée,  si  l'on  sent  qu'il  y  doibve 
avoir  ropture  entre  ces  deux  roy animes.  Ceulx  cy  ont  quel- 
que doubte  qu'ilz  ne  la  puissent  remuer  sans  qu'il  y  ayt 
quelque  ellévation  au  quartier  où  elle  est  maintenant. 

AULTRE   MÉMOIRE    A    PART    AU   DICT   LA  VERGISE. 

Représentera  à  Leurs  Majestez  la  disposition  en  quoy 
ceulx  cy  se  mectent  pour  soubstenir  la  guerre,  qu'ilz  disent 
que  le  duc  d'Alve  leur  a  commancée,  et  la  rigueur  qu'ilz 
ont  tenu  à  son  ambassadeur  M'.  d'Assoleville,  et  comme 
despuys  cella  ilz  font  plus  de  démonstration  de  vouloir  garder 
la  paix  avecques  nous  qu'ilz  ne  souloient,  et  qu'ilz  sont 
promptz  à  nous  bailler  toutes  provisions  de  justice  qu'on  leur 
demande  pour  les  Françoys; 

Que  la  saysie  de  Roan  les  a  aussi  renduz  plus  modérés 
en  nostre  endroict,  et  semblent  qu'ilz  favoriseront  dorse- 
navant  moins  ouvertement  le  prince  de  Coudé,  s'il  plait  à 
Leurs  Majestez  les  asseurer  de  la  continuation  de  la  paix  et 
lever  la  dicte  saysye.  Aultrementil  semble  qu'ilz  accorderont 


—    170   — 

avec  les  Pays  Bas,  en  dangier  de  se  déclairer  contre  nous 
et  d'employer  leur  présant  armennient  en  la  faveur  du  prince 
de  Gondé. 

Le  cappitaine  Franchot  monstre  porter  grande  affection 
au  service  du  Roy,  et,  encor  qu'il  soit  de  la  novelle  reli- 
gion, semble  qu'il  ne  vouldroit  que  ceulx  cy  fissent  aucune 
entreprinse  sur  le  royaulme  de  France  ;  et  parce  qu'il  tra- 
fique avec  le  comte  de  Belfort,  Milme,  Trocmarton  et  autres 
de  ce  conseil ,  il  pense  avoir  moyen  de  servir  à  Leurs  Ma- 
jestez  à  quelque  bonne  occasion,  et  dict  avoir  comprins, 
par  le  dire  de  ces  seigneurs,  que  ceste  Royne  a  toute  auc- 
torité  envers  ces  princes  d'Allemaigne  qui  sont  en  armes, 
et  envers  tous  ceuk  de  la  ligue  de  la  religion  novelle,  et 
qu'elle  divertiroit  volontiers  la  guerre  de  France  sur  les 
Pays  Bas,  et  garderoitque  les  dicts  princes  d'Allemaigne  ne 
fissent  plus  aucun  effort  contre  Leurs  Majestez ,  pourveu 
qu'elle  se  peult  bien  assurer  du  costé  du  Roy; 

Bien  dict  qu'ayant  esté  rapporté  à  ceste  princesse  comme 
le  prince  de  Condé  procuroit  que,  se  faisant  quelque  pacif- 
fication  en  France,  l'on  joignist  toutes  les  forces  qui  y  sont 
maintenant  pour  aller  chasser  les  Espaignolz  de  Flandres 
et  remectre  le  pays  à  l'obéyssance  de  la  couronne  de  France, 
qu'elle  n'estoit  bien  contante  decella,  car  seroit  contraincte 
de  s'opposer  à  une  telle  entreprinse  qui  luy  seroit  trop  do- 
mageable,  et  qu'il  ne  failloit  penser  qu'elle  embrassât  les 
affaires  du  dict  prince,  ayant  une  telle  dellibération ,  bien 
qu'elle  désire  veoir  les  Hespaignols  hors  du  pays; 

Et  que  le  dict  Franchot  a  très  instamment  requis  le  dict 
S",  de  La  Mothe  de  le  recorder  à  Leurs  Majestez  pour  estre 
secouru  de  sa  pencion ,  et  qu'il  semble  qu'elle  sera  à  présent 
bien  employée. 

Procurera  que  Leurs  Majestez  envoyent,  du  premier  jour, 
leur  déclaration,  et  qu'ilz  mandent  leur  intention  sur  lare- 
queste  que  les  marchans  de  Londres  ont  présenté  aulx  sei- 
gneurs de  ce  conseil ,  laquelle  ilz  ont  envoyée  communicquer 
au  dict  S',  de  La  Mothc. 

Et  fera  veoir  à  Leurs  dictes  Majestez  la  provision  que  cesle 
Royne  a  envoyé,  par  tous  ses  portz  et  havres,  pour  l'in- 
dempnité  des  Françoys,  et  qu'il  leur  playse  en  envoyer  une 
semblable  à  leurs  portz  de  dellà  pour  l'indempnité  des 
Angloys; 

Que,  despuys  les  lettres  escriptes,  le  dit  S',  de  La  Mothe 
a  entendu  qu'on  a  remué  la  Royne  d'Escosse  en  ung  chas- 
teau  du  comte  de  Cherosbery,  quarante  mille  plus  avant 
dans  le  pays,  assez  rigoureusement,  dont,  par  la  prochaine 
dépesche,  le  dict  S",  de  La  Mothe  en  mandera  les  particu- 
laritez  qu'il  en  aura  entendu ,  ensemble  de  ce  qui  se  passe 
en  Escosse,  où  l'on  est  bien  avant  aulx  armes. 

Advertira  que,  en  cas  de  ropture,  l'on  veuille  prendre 
garde  à  M'.  Norris,  ambassadeur  pour  ceste  Royne  par 
dellà,  qu'il  ne  s'en  aille  ;  car  luy  seroit  aysé  de  se  conduyre, 
en  deux  ou  trois  jours,  par  deçà  la  mer. 

Dira  a  Leurs  Majestez  que  le  discours  venu  de  la  Ro- 
chelle fut ,  la  première  foys,  secrètement  baillé  au  dict  S',  de 
La  Mothe  par  ung  catholique,  qui  ne  contenoit  que  comme 
il  a  esté  desjà  envoyé  par  les  précédantes;  mais  despuys, 
on  le  luy  a  faict  expressément  communicquer,  avec  l'addi- 
tion qu'il  envoyé  maintenant,  à  l'occasion  de  quoy  le  tient 
pour  suspect. 

ADDITION    AU  DISCOURS  ENVOYÉ   DE  LA  ROCHELLE 
CY   DESSUS  ESCRIPT. 

S'entend  que  le  camp  de  Monseigneur,  frère  du  Roy, 
despuys  s'estre  retiré,  se  diminue  et  deffaict  peu  à  peu,  de 
sorte  qu'on  a  adviz ,  de  plusieurs  endroictz ,  qu'ilz  sont  en 
termes  de  repasser  la  rivière  de  Loyre,  pour  mectre  partie 
de  leur  armée  dedans  toutes  les  villes  assizes  sur  la  dicte  ri- 
vière, et  la  border  de  gens  de  guerre  à  l'endroict  de  toutz 
les  pontz ,  portz ,  passaiges  et  villaiges,  et  l'autre  partie  de 
fère  marcher  au  camp  que  le  Roy  veult  dresser  pour  fère 
teste  à  M',  le  prince  d'Orange  et  au  duc  de  Deux  Pontz. 
Ce  que  a  faict  maintenant  résouldre  les  dicts  sieurs  Princes, 
et  aussi  tost  qu'ilz  auront  rccuilly  les  dix  mille  hommes  de 
pied  et  douze  cents  chevaulx,  que  les  quatre  viscontes  de 
Borniquel,  de  Paulin,  de  Montclar  et  de  Gaumont  leurad- 
mennent  de  renfort,  et  qui  sont  sur  le  poinct  d'arriver  en 
leur  camp,  de  marcher  incontinent  pour  aller  assiéger  et 
forcer  une  des  dictes  villes,  qui  sont  sur  la  dicte  rivière,  pour, 
le  plus  tost  que  fère  se  pourra,  joindre  tant  le  dict  S^  prince 
d'Orange  que  le  duc  de  Deux  Pontz ,  desquelles  ilz  ont  eu 
novelles  par  gentishommes  dépeschés  de  leur  part,  qu'ilz  ne 
seront  pas  moins  de  vingt  cinq  à  trente  mille  chevaulx  et 
soixante  mille  hommes  de  pied ,  lors  qu'ilz  seront  joinct 
ensemble. 

Cependant  les  dicts  sieurs  Princes  ont  trente  cinq  ensei- 
gnes de  gens  de  pied  et  douze  guydons,  qu'ilz  ont  gaignésur 
les  ennemys,  oultre  les  sept  enseignes  des  compaignyes  qui 
furent  deflaictes  au  partir  de  devant  Lodun,  que  furent 
bruslées  dedans  les  logis  pour  avoir  les  soldatz  qui  estoient 

dedans;  d'autre  part  les  dicts  quatre  viscontes  n'ont  perdu 
le  temps  où  ilz  estoient,  ayant  priz  et  miz  à  feu  et  à  sang 
la  ville  de  Gaillac,  en  laquelle  plusieurs  cruaultés  avoient 
esté  commises  avec  grande  animosité  contre  ceulx  de  la  re- 
ligion. Comme  aussi  la  basse  ville  de  Carcassonne  a  esté 
prinse  par  eulx,  et  douze  et  quinze  aultres  villes.  Monsieur 
de  Gramont,  au  pays  de  Basque,  a  aussi  deflaict  le  S^  de 
Luxe  qui  avoit  levé  quatre  mille  hommes  contre  ceulx  de 
la  religion,  et  a  gaigné  surluy  quelques  pièces  d'artillerye 
qu'il  avoit. 

Quelques  jours  au  paravant ,  le  cardinal  de  Lorraine 
voyant  que,  de  son  costé,  les  afleres  n'avoient  le  succez 
qu'il  avoit  espéré  et  desseigné,  fut  cause  que  la  Royne  dé- 
pescha  le  sieur  Portai  pour  faire  quelque  ouverture  de  paix 
avec  les  dicts  sieurs  Princes  ;  auquel  a  esté  faict  responce 
pareille  de  celle  du  maistre  des  requestes  Malassize ,  que 
avoit  aussi  esté  envoyé  à  ceste  mesme  fin  de  la  part  de  la 
dicte  Dame;  qui  est  telle  que,  pendant  que  le  cardinal  de 
Lorraine  et  ses  adhérans  tyranniseront  sur  la  France,  et 
mesmes  sur  le  conseil  du  Roy,  duquel  ilz  ont  chassé  et  es- 
loigné  monsieur  le  Chancellier  et  les  principaulx  officiers  de 
la  coronne,  on  n'acceptera  aulcunes  lettres  ny  mandemens 
faictz  soubz  le  nom  de  Sa  Majesté,  sinon  comme  venans 
de  la  forge  et  invention  du  dict  cardinal  ;  et  qu'on  avoit  tramé 
tant  de  perfidies  ez  trettez  de  paix  précédans,  que  ceulx  de 
la  religion  ont  esté  réduictz  à  ceste  extrémité  de  croire  qu'il 
n'y  a  aucune  sûreté  pour  eulx ,  que  par  le  moyen  des  armes. 
Despuys,  lacompaignye  de  M' .  Divoy  surprint,  le  pénul- 
tiesmededécembre,aulxfaulxbourgsdeChinon,80Suysses, 
et  le  prévost,  et  les  archiers  de  Monsieur,  frère  du  Roy,  le- 
quel estoitdellàl'eaue,  prenant  l'alarme,  deslogea  de  vistesse. 

COPIE  DE  REQUESTE  présentée  aulx  Seii,'neiirs  du  conseil  d'Aiiglelerre, 
qu'ilz  ont  communiquée  au  S^.  de  La  Mothe. 

Aux  illustres  et  nobles  Seigneurs,  présidant  et  aullres,  du  con- 
seil privé  de  la  Majesté  de  la  Royne  d'Angleterre. 

Remonslrent  très  humblement  à  Vos  Seigneuries  illustres  ,  Jehan 
Olyve,  viconte  de  la  cité  de  Londres,  Guillaume  Hobson ,  Robert 
Foyar,  Jehan  Hardings,  Thomas  Starkie,  Richard  Palrik,  Richard 
Sumthe ,  Jehan  Millar,  Jehan  Tynbie,  Robert  Sadler,  Hunyfroy 
Brovne ,  Jehan  Allot ,  Hugues  Offley,  Olivier  Ficher,  Jehan  Marsshal , 
Guilhaume  Haufort ,  Robert  Cambelle  ,  Jehan  Dent ,  Henry  Vuayt  et 
Thomas  Persons,  marchans  anglois ,  Irafficans  à  Roan  en  Norman- 
die ,  tant  en  leurs  noms  que  pour  tous  aullres  marchans  angloys 
intéressés , 

Que ,  nonobstant  la  bonne  paix  entre  les  princes  d'Angleterre  et 
de  France ,  laquelle  Nostre  Seigneur  veuille  maintenir  et  préserver  à 
sa  gloire,  au  xtij*^  jour  du  mois  de  décembre  devant  passé,  les  magis- 
trats du  dict  Roan  ont  deffendu  aulx  facteurs  et  serviteurs  des  dicts 
supplians ,  et  àaultres  niarchanlz  anglois  ,  la  libre  traficqiie  au  dict 
Roan;  lesquels  magistrats,  ne  leur  contantant  ce  que  dessus,  usant 
de  plus  grande  rigueur,  ont  despuys ,  assavoir  le  xiij"  de  ce  présent 
moys  de  janvier,  sollicité  et  obtenu  lettres  du  Roy  Très  Chrétien  , 
en  vertu  desquelles  ilz  ont  arresté  tous  les  biens,  marchandises  et 
ilebtes  des  dicts  supplians ,  et  de  tous  aultres  Anglois ,  au  dict  Roan  , 
à  leur  très  grand  doramaige  et  totalle  ruync  ,  si  sur  ce  n'est  pourveu. 

Pour  ce ,  est-il  que  les  dicts  supplient  très  humblement  qu'il 
playse  à  Voz  Seigneuries  illustres ,  comme  leurs  protecteurs ,  de 
conférer,  les  dicts  rudesses  et  désordres  estant  de  mauvaise  consé- 
quence, avec  le  Sieur  ambassadeur  du  dict  Roy  Très  Chrétien,  pour  le 
présent  en  Angleterre,  affin  qu'il  soit  ordoimé  que  les  dicts  supplians, 
leurs  facteurs  et  autres  marchandz  angloys,  puissent  aussi  libre- 
ment trafficquer  au  dict  Roan  et  royaulme  de  France ,  comme  il  est 
periniz  aux  Françoys  en  ce  royaulme  d'Angleterre  ,  et  que  leurs 
marchandises  et  biens  arrestez  soyent  librement  relaxés. 

Ce  faisant,  ferés  bien  etobligerés  les  dicts  supplians  de  prier  Noslre 
Seigneur  pour  la  prospérité  de  ce  royaulme  et  de  Voz  Seigneuries. 

.  Ordonnance  de  la  Royne  u'ANGLETERnE,  eiivo\ée  aulx 
portz  et  havres  de  son  royaulnit',  (lue  a  envojé  conimuuiquer 
au  dict  Sr.  de  La  Molhe. 

Ayant  eslé  faict  remonsirance  à  la  Majesté  de  la  Royne  par 
l'ambassadeur,  icy  résidant  pour  le  Roy  de  France  ,  son  bon  frère, 
comme  plusieurs  Françoys,  sessubjcctz,  ayant  esté  violenlement 
prins  ,  avec  leurs  navyres  et  biens ,  par  gens  de  guerre  sur  mer,  ont 
esté  despuys  naguières  amenez  en  aucuns  portz  de  ce  royaulrae  ,  où 
a  eslé  souffert  à  ceulx  qui  les  avoient  prins  de  fcre  départ  et  vanle 
des  dicts  biens  et  marchandises  à  leur  playsir  et  volonté-  et,  pour 
aultant  que  Sa  Majesté  n'entend  point  qu'il  soyt  faict  ny  usé  de  telz 
déportemens  par  ses  subjectz ,  au  préjudice  et  nuysance  de  la  bonne 
amy tié,  qui  est  entre  le  dict  Roy  de  France,  son  dict  bon  frère,  et  elle, 
lepiaysir  et  commandement  de  Sa  Majesté  est  que  doresenavant  ne 
soit  permiz  ni  souffert  à  aucune  personne ,  quel  qu'il  soit ,  d'exposer 
en  vante ,  ny  mtctre  en  terre  ,  en  aucun  port,  dedans  ce  royaulmc  , 
aucuns  biens  ny  marchandises ,  qui  ayent  esté  ainsi  prinses  sur  mer, 
d'aucuns  des  subjectz  du  Roy  de  France;  et,  s'il  y  en  a  aucuns  ainsi 
admenés,  ou  miz  en  terre,  qu'ilz  soyent  miz  en  seurelé  et  sauve- 
garde, de  tout  pillage  et  dégast,  jusques  à  ce  que  ceulx  à  qui  ilz 
appartiendront  ayent  commodité  de  les  recouvrer  par  ordre  de  jus- 
tice. Par  quoy  vous  n'y  ferez  faulte  sur  peyne  d'en  respondreà  vos 
périlz  de  tout  ce  qui  sera  faict  au  contraire. 

A  Londres,  le  xxix«  jour  de  janvier  1569. 

Et  plus  bas  est  écript  : 

A  tous  majeurs,  cherives,  baillifs,  connestables,  coustumiers , 
enregistreurs,  contrerolleurs,  chercheurs  et  aultres  officiers  et 
ministres  ,  et  tous  aultres  subjectz  de  la  Majesté  de  la  Royne ,  à  qui 
il  apartiendra,  et  à  ung  chacun  d'iceulx. 

Soubz  signé,  Racon,  Ccst,  T.  Norfolc,  R.  Leycester, 
E.  Clinton,  W.  Cecille,  R.  Sadler,  Vual.  Milmav. 

XVr  DÉPESCHE  î 

—  du  VI*'  de  février  1569.  — 
[Ern'oyée  pur  OlU'yer  jusques  à  Calais.)  'x 

I 
Refus  du  sieur  d'Assoleville  de  déclarer  sa  mission  devant  le  conseil.  —  Expli- 
cations que  donne  Elisabeth  dans  une  lettre  au  roi  d'Espagne.  —  Secours 
fournis  secrètement  par  elle  aux  protestants  de  France.  —  Désastre  éprouvé 
par  sir  John  Hawkins  dans  le  golfe  du  Mexique. 

Au  Roy.  | 

Sire ,  par  la  dépesche ,  que  mon  secrétaire  vous  a  appor- 
tée, du  pénultiesme  du  passé ,  Vostre  Majesté  aura  veu  en 
quel  estât  estoient  les  choses  de  deçà  ;  et  despuys ,  ceste 
Royne  et  ceulx  de  son  conseil  ont  continué  de  fère  au 
S^  d'Assoleville  la  mesmes  difficulté ,  que  je  vous  ay  desjà 
mandée ,  de  ne  le  laisser  conférer  avec  l'ambassadeur  d'Es- 
paigne,  résidant  icy,  et  lui,  de  son  costé,  encor  que  ceulx 
du  dict  conseil  l'ayent  faict  venir  en  leur  assemblée ,  a  persé- 
véré de  ne  vouloir  rien  dire  de  sa  commission ,  sans  avoir 
premièrement  parlé  au  dict  ambassadeur.  Par  ainsi ,  ilz  sont 
encores  à  se  résouldre  comme  ilz  en  useront. 

Cependant  la  dicte  Dame  a  faict  conduyre,  avec  escorte, 
jusques  en  ceste  ville  de  Londres ,  l'argent  dont  est  ques- 
tion ,  et  semble  que  ce  n'est  que  pour  plus  seurement  le 
garder ,  et  qu'elle  a  intention  de  le  rendre ,  se  contantant 
de  l'avoir  retardé  quelque  temps  au  dict  duc.  Car  j'entendz 
qu'elle  a  escript ,  du  dernier  du  passé ,  une  lettre  en  latin , 
au  Roy  d'Espaigne ,  par  laquelle ,  après  luy  avoir  récité  le 
bon  ordre  qu'elle  a  miz  de  saulver  ses  deniers  dos  mains  des 


pirates  et  de  les  mectre  hors  de  dangier,  elle  luy  mande 
qu'elle  les  faict  conduyre  en  reste  ville  de  Londres  pour 
plus  seuremant  les  luy  garder,  espérant  qu'il  prendra  de 
bonne  part ,  et  mesmes  qu'il  lui  gratiffîera  ceste  scienne  dil- 
ligence  et  bonne  aiïection  ,  et  adjouxte  plusieurs  aultres 
bonnes  parolles  d'amytié ,  accommodées  au  désir  qu'elle  a 
de  demeurer  en  la  bonne  paix  et  ancienne  alliance  d'entre 
eulx  et  leurs  estatz  ,  et  de  la  confirmer,  et  estraindre  davan- 
taige  par  tous  les  meilleurs  offices  de  bonne  sœur  qu'elle 
pourra  ;  et  qu'elle  impute  ce  que  le  duc  d'Alve  et  son  am- 
bassadeur ont  faict  au  mauvais  conseil  que  ceulx  qui  voul- 
droient  veoir  la  ropture  de  leur  bonne  paix  et  amytié  leur 
ont  donné ,  le  priant  de  persévérer  de  son  costé  en  icelle , 
comme  du  scien  elle  l'asseure  de  la  rendre  inviolable.  Et  a 
adressé  la  dicte  lettre  à  son  ambassadeur  en  France ,  pour  la 
bailler  à  don  Francès  d'Alava ,  affin  de  la  fère  tenir  le  plus 
tost  qu'il  pourra  au  Roy,  son  Maistre ,  n'ayant ,  à  ce  qu'elle 
dict ,  voye  plus  seure  que  celle  là  ny  par  mer,  ny  par  terre , 
pour  la  luy  envoyer,  à  cause  des  troubles  de  France. 

Et  semble  qu'en  confiance  de  ce ,  la  dicte  Dame  faict  ces- 
ser le  reste  de  son  armement  de  mer,  si  n'est  pour  parfornir 
les  huict  navyres  dont,  en  mes  précédantes ,  j'ay  faict  men- 
tion ,  qui  ne  sont  encores  hors  de  ceste  rivière ,  mais  n'at- 
tendent que  le  bon  vent.  Et  ne  veois,  Sire,  que,  pour 
vostre  regard,  la  dicte  Dame  fasse  aucune  démonstration 
de  se  vouloir  déclairer  ouvertement  contre  Votre  Majesté , 
bien  qu'il  soit  desjà  allé  d'icy  beaucoup  de  deniers  et  d'autres 
moyens  de  secours  en  AUemaigne  et  en  France ,  en  faveur 
de  ceulx  de  sa  religion  ;  ayant  adviz  que ,  par  l'enregistre- 
ment ,  qui  a  esté  faict ,  comme  est  de  coustume ,  au  com- 
mancement  de  ceste  année ,  des  mises  de  l'année  passée , 

il  s'y  trouve  trois  articles  :  l'ung  de  soixante  mille  et  l'autre   | 
de  trente  mille  livres  esterlin  envoyés  en  Allemaigne ,  et  le 
troysiesme  de  vingt  mille  livres  esterlin  portées  à  la  Ro-   , 
chelle ,  qui  est ,   en  tout ,  trois  cent  soixante  trois  mille   : 
escuz  ,  en  ce  comprins  le  subcide  et  subjention  des  esglizes 
et  des  particuUiers  de  ce  royaulme  et  le  proffict  de  la  blan-  , 
que,  lesquelles  deux  parties  sont  entrées  en  l'espargne  de  ; 
la  dicte  Dame,  laquelle,  par  ce  moyen  ,  se  trouve  n'avoir  | 
guières  advancé  du  scien,  mesmes  semble  qu'elle  y  gaignera;   , 
car  on  m'a  dict  y  avoir  obligation  de  rembourcement  sinon  j 
expéciallement  en  son  nom,  c'est  toutesfoys  à  son  proffict,   . 
Et  par  ainsi  l'on  s'ayde  de  son  crédit  et  moyen ,  et  la  con-  i 
duict  on ,  soubz  l'aparance  de  ce  guein ,  à  donner  tout  le  | 
support  que,  sans  se  déchirer,  elle  peult  à  ceulx  de  sa  dicte 
religion.  j 

Comme  à  ceste  heure  aussi,  l'on  l'a  persuadée  de  lays-  ; 
ser  aller  assés  bon  nombre  de  particuUiers  de  son  royaulme 
avec  chacun  ung  navyre  sur  mer,  soubz  l'adveu  et  faveur 
du  prince  de  Condé,  et  sont  desjà  plus  de  cinquante  en-y,| 
semble ,  luy  faisant  acroyre  qu'elle  sera  quicte  en  les  désad- 
vouhant.   A  quoy  je  luy  incisteray  vifvement  en  ma  pre-  ; 
mière  audience;  bien  qu'on  mect  peyne  de  m'asseurer  que  ' 
ce  n'est  aucunement  contre  Yostre  Majesté ,  ni  contre  voz  ' 
subjectz  ,  comme ,  à  la  vérité ,  l'on  leur  faict  despuys  quel-  ; 
ques  jours  meilleur  trettement  aux  portz  et  havres  de  deçà , 
et  leur  administre  l'on  meilleure  justice  qu'on  ne  souloit. 
Tant  y  a  qu'on  doibt  avoir  pour  suspect  le  nombre  de  tous  j 
ces  navyres  anglois  et  quelques  aultres  d'escoussois ,  qui  ! 
sont  toutz  joinctz  à  Chatellier  Pourtault ,  et  font  ensemble  j 
quasi  une  juste  armée  de  mer ,  dont  est  à  désirer  qu'il  I 
s'en  puisse  prendre  quelcun  pour  mectre  en  peyne  ceste  I 

princesse  ou  do  le  désadvouher,  ou  de  le  laysser  exé- 
cuter- 

Haquens ,  princqial  homme  de  mer  de  deçà ,  qui  estoit 
allé,  l'année  passée,  aux  Indes  avec  sept  navyres  et  douze 
cens  hommes ,  dont  y  en  a  voit  quatre  cens  des  meilleurs 
de  ce  royaulme ,  est  revenu ,  ces  jours  passés ,  avec  ung 
seul  vaysseau ,  dans  lequel  il  a  saulvé  quelque  richesse  et 
trente  hommes  seulement ,  ayant  perdu  le  surplus  à  Mexico 
par  une  fortune  non  guières  dissemhlable  à  celle  de  Lodo- 
nyères  et  Jehan  Ribault  '  à  la  Floride  ;  de  quoy  les  princi- 
paulx  de  ce  royaulme,  qui  avoient  contribué  à  l'entreprinse 
de  son  voyage ,  restent  assés  ofîancés  contre  les  Espaignolz  , 
non  sans  désir  de  s'en  venger. 

La  Royne  d'Escoce  a  esté  en  fin  conduicte,  contre  son 
gré ,  plus  avant  au  dedans  de  ce  royaulme  ;  et  parce  que  le 
chasteau  de  Tytbery  n'estoit  encores  en  assés  bon  estât  pour 

I.  Jean  de  Ribault  et  René  de  Laudonnière,  tous  deux  protestants,  avaient 
formé  un  établissement  français  à  la  Floride,  avec  l'autorisation  et  le  secours 
de  Cbailes  IX.  En  i565,  Ribault  arriva  dans  la  colonie  pour  remplacer 
Laudonnière,  qui  en  était  gouverneur.  Le  4  septembre,  don  Pedro  Menezez 
se  présente  à  la  tête  d'une  flotte  espagnole,  et,  quoique  l'on  fût  en  pleine 
paix,  il  attaque  quatre  vaisseaux  français.  Ribault  se  met  aussitôt  en  mer 
pour  aller  à  la  recherche  de  Menezez,  mais  ses  navires  sont  détruits  par  la 
tempête.  Les  naufragés  furent  accueillis  par  les  Espagnols  avec  de  vives  as- 
surances d'amitié.  Ribault  accepta  pour  lui  et  les  siens  la  protection  qui  lui 
était  offerte  ;  mais  Valmont,  le  commandant  espagnol,  ne  les  eut  pas  plus  tôt 
en  son  pouvoir  qu'il  les  fit  tous  pendre,  au  nombre  de  six  cents,  non  comme 
Français ,  mais  comme  hérétiques.  Laudonnière ,  qui  avait  été  obligé  d'aban- 
donner le  fort  français  aux  Espagnols,  s'était  enfui  dans  l'intérieur  du  pays: 
il  parvint  à  rentrer  en  France.  — Trois  années  plus  tard,  vengeance  fut  tirée 
de  cette  exécution.  Dominique  de  Gourgues  parut  à  l'improviste  avec  quel- 

I  ques  vaisseaux  sur  les  côtes  de  la  Floride,  au  mois  de  mai  i508;  il  attaque 
les  forts  espagnols,  s'en  empare,  et  fait  mettre  tous  les  prisonniers  à  mort, 

f  non  comme  Espagnols ,  mais  comme  assassins. 

la  loger,  y  estantz  les  massons  et  ouvriers  besoignans  en 
dilligence ,  elle  a  esté  menée  en  une  mayson  du  comte  de 
Cherosbery,  qui  s'appelle  Chefiel ,  où  la  comtesse  s'est 
trouvée  pour  la  recepvoir.  Je  ne  fauldray  de  remonstrer  à 
la  Royne  d'Angleterre  le  tort  que  font  à  sa  réputation  ceulx 
qui  la  conseillent  de  contraindre  et  forcer  en  rien  la  volonté 
d'une  telle  souveraine ,  et  royalle  personne ,  et  sa  proche 
parente,  comme  est  ceste  princesse.  Le  comte  de  Mora 
s'est  arresté  aulx  confins  de  ce  royaulme,  entendant  que 
ceulx  de  l'aultre  party  estoient  en  campaigne  envyron  douze 
mille  hommes  ;  et  se  dict  qu'ilz  ont  reprins  quelques  chas- 
teaulx.  Je  verray  dimanche  prochain  la  Royne  d'Angle- 
terre sur  l'occasion  de  vostre  dernière  dépesche ,  du  xx"  du 
passé ,  et  incontinent  après  je  vous  donray  compte  de  ce 
qu'elle  m'aura  dict  et  respondu  ,  et  prieray  Dieu ,  etc. 
De  Londres  ce  vf  de  février  1569. 

J'entans  que  Guillegrey  part  demain ,  et  que  sa  princi- 
pale adresse  est  au  comte  Palatin ,  mais  il  feinct  d'aller 
vers  l'Empereur,  et  peult  estre  qu'il  porte  des  lettres  qui 
ont  la  superscription  au  dict  seigneur  Empereur,  lesquelles  je 
ne  sçay  s'il  luy  présentera ,  ny  s'il  y  a  rien  d'escript  dedans, 
et  qu'il  les  porte  seulement  pour  saufconduit. 

A  LA  Royne. 

Madame,  ayant  avec  grand  plésiret  contantement  receu, 
la  dépesche  de  Yoz  Majestez  ,  du  xx'  du  passé ,  où  j'ay  veu 
l'effect  qu'a  produict  vostre  heureux  acheminement  en  ce 
voyage  d'avoir  ainsi  chassé  soubdainement ,  et  miz  du  tout 
hors  de  vostre  royaulme  le  prince  d'Orange,  avec  la  dé- 

libération  qu'avez  prinse  de  tenir  le  passaige  si  bien  fermé , 
que  luy  ny  aultre  n'y  puisse  rentrer,  et  de  ce  qu'avez  en- 
voyé renforcer  Monsieur,  frère  et  filz  de  Voz  Majestez  , 
contre  le  prince  de  Condé, 

J'en  yray,  dimenche  prochain  ,  entretenir  la  Royne 
d'Angleterre,  laquelle,  j'espère,  se  confirmera  par  là  en 
l'opinion  qu'elle  a  bien  toutjour  eue  de  ne  se  déclairer  ou- 
vertement pour  le  party  d'iceulx  princes;  et,  possible,  se 
retiendra  encores  d'une  partie  du  support  qu'en  secret  elle 
leur  faisoit.  Dont  par  mes  premières  je  vous  donray  advir 
de  ce  qu'elle  m'aura  respondu  et  de  toutes  aultres  choses 
qui  seront  cependant  survenues ,  n'ayant ,  pour  le  présent , 
rien  que  adjouxter  à  ce  que  Vostre  Majesté  verra  en  la  lettre 
du  Roy,  si  n'est  de  vous  supplier  très  humblement,  Ma- 
dame ,  que  d'aultant  que  mon  dict  seigneur  vostre  filz  me 
taxe  en  une  lettre  qu'il  m'a  escripte,  du  dernier  de  décem- 
bre, que  je  ne  l'ay  adverty  du  secours  des  gens  de  guerre 
que  ceste  Royne  a  envoyé  avec  cinquante  ou  soixante  na- 
vyres  à  la  Rochelle ,  et  qu'il  a  plustost  adviz  des  choses  de 
deçà  de  tous  aultres  endroictz  que  du  mien,  qu'il  vous  playse 
que  je  luy  fasse  quelque  foys  un  duplicata  de  mes  dépesches , 
comme  je  luy  en  envoyé  présantement  ung,  que  je  vous 
supplie  commander  luy  fère  tenir.  Et  sans  ce  que  je  pançoys 
qu'on  lui  envoyât,  toutes  les  sepmaines,  ung  recueil  des 
principalles  choses  qui  sont  escriptes  à  Yoz  Majestez  ,  comme 
certes  il  seroit  bien  raysonnable  de  le  fère ,  je  n'eusse  tant 
différé  de  luy  escripre  ;  mais  je  n'y  fauldray  plus  dorsena- 
vant,  aydant  le  Créateur,  auquel  je  prie,  etc. 

De  Londres  ce  vi'  de  février  1569. 

CE  QUI  EST  ADVENEU  A  nAQUEKS,  AINGLOIS,  E\  SON  VOYAGE 
DES    IJVDES. 

Ayant  Haquens  navigué,  aulcuns  moys,  assez  heureuse- 
ment vers  les  Indes  ,  et  ayant  amassé  quelques  richesses  ,  il 
arriva  à  la  veue  de  Mexico  ' ,  avec  cinq  bons  navyres  et  deux 
petitz  vaysseaulx ,  environ  le  xx'  du  moys  d'aoust  dernier, 
1568  ,  aux  mesmes  temps  qu'on  y  attendoit  le  Yisce  Roy 
d'Espaigne;  et  cuydant  ceulx  de  la  ville  que  ce  fut  le  dict 
Vice  Roy ,  ilz  sortirent  en  grand  nombre  avec  allégresse  au 
devant  de  luy,  et  entre  aultres  le  recepveur  du  lieu  ,  avec 
ung  esquif,  ne  feyt  difficulté,  voyant  les  croix  rouges, 
d'aprocher  le  principal  navyre  où  estoit  le  dict  Haquens,  et 
entra  dedans.  Mais  cognoissant  qu'ils  estoient  estrangiers , 
il  se  trouva  estonné  ;  toutesfoys ,  ne  feyt  semblant  qu'il  fût 
de  rien  déceu  ,  et  monstra  le  meilleur  visaige  et  semblant 
qu'il  peust  au  dict  Haquens  :  lequel ,  s'estant  toutjour  ce- 
pendant aproché  du  port  et  entré  dedans  ,  remonstra  gra- 
cieusement au  dict  recepveur  que  la  bonne  paix  et  ancienne 
alliance,  qui  estoit  entre  l'Angleterre  et  l'Espaigne,  avoit 
esté  cause  dont  il  s'estoit  franchement  et  librement  adressé 
au  dict  lieu  pour  rafréchir  ses  navyres  d'auculnes  choses  qui 
luy  estoient  nécessaires ,  en  les  bien  payant  et  non  autre- 
ment. Laquelle  venue  et  occasion  le  dict  recepveur  monstra 
trouver  fort  raysonnable  et  l'avoir  fort  agréable ,  luy  pro- 
mectant  de  le  fère  pourveoir  de  tout  ce  qu'il  auroit  besoing. 

Et  ainsi ,  le  dict  Haquens  fut  amyablement  receu  et  bien 
tretté  au  dict  lieu ,  où  il  accommoda  ses  navyres,  en  façon 

I.  U  s'agit  du  poit  de  !a  Yera-Ciuz  et  de  l'île  de  Saint- Jean-d'Ulloa. 

qu'il  tenolt  le  port,  le  quartier  de  la  ville  qui  est  sur  icelluy 
et  une  isle  qui  commande  au  dict  port,  à  sa  dévotion;  et  ses 
gens  descendirent  en  la  dicte  isle  pour  rabiller  leurs  vaysseaulx, 
et  s'y  logèrent  et  y  demeurèrent  bien  paysiblement  jusques 
à  ce  que  le  dict  Visce  Roy  arriva,  avec  une  armée  beaucoup 
plus  grande  que  celle  des  Anglois  ;  lequel  ayant,  du  com- 
mancement,  faict  tout  bon  accueil  et  monstre  beaucoup 
de  faveur  au  susdict  Haquens,  parce  qu'il  le  voyoit  mestre 
de  l'isle  et  du  port,  et  que  le  dict  port  avoit  l'entrée  si  étroite 
qu'il  la  pouvoit  defiendre  contre  une  bien  grande  armée,  il 
meyt  cependant  ordre  de  praticquer  ceulx  de  la  ville  contre 
luy  et  luy  dresser  une  telle  entreprinse  que,  le  xxnij'du  dict 
moys  d'aoust,  sur  la  mynuict,  que  le  dict  Haquens  et  ses 
gens  reposoient,  ilz  se  sentirent soubdainement  charger  d'une 
bapterie  de  sèze  pièces  d'artillerye  et  d'une  infinité  de  mi- 
gres' de  sorte  qu'ilz  furent  plus  tost  deflaictz  et  rompuz 
qu'ilz  ne  fussent  advertys  ny  souspeçonnassent  qu'on  les 
volùt  assaillyr,  de  sorte  que  le  dict  Haquens,  voyant  n'y  avoir 
aultre  remède,  s'esforça  de  sortir  du  port  dans  ung  des  dicts 
vaisseaulx ,  appelle  le  Mignon ,  avec  quelque  partie  de  son 
butin ,  et  environ  quarante  de  ses  hommes ,  avec  lesquelz , 
après  avoir  veu  brusler  et  deflere  tout  le  reste,  il  s'en  est 
revenu  en  Angleterre, 

t.  Grenades. 

XVir  DÉPESCHE 

—  du  x"  de  febviier  15C9.  —  i 

(  Envoyée  jusqiies  à  Calais  par  Jehan  de  Ferliny.  ) 

Nouvelle  entrevue  de  rambassadeur  et  d'Elisabeth.  —  Plaintes  de  la  reine 
au  sujet  de  l'affaire  du  Conquet  et  de  la  saisie  de  Rouen.  —  Plaintes  de 
l'ambassadeur  au  sujet  des  armements  faits  eu  Angleterre  pour  la  Ro- 
chelle.—  Protestation  d'Elisabeth,  (ju'elle  désavoue  toutes  les  expéditions 
qui  partent  de  ses  ports.  —  Remontrance  de  l'ambassadeur  sur  ce  qne  la 
reine  d'Ecosse  a  été  conduite  dans  le  château  de  Tutbury.  —  Colère  d'Eli- 
sabeth ,  qui  s'emporte  en  reproches  et  eu  accusations  contre  Marie  Stuart.. 

Au  Roy.  ^ 

Sire ,  entendant  qu'on  avoit  parlé  en  assés  mauvaise  fa- 
çon de  vostre  voyage  de  Lorrayneà  la  Roy  ne  d'Angleterre,, 
comme  si  l'on  vous  eust  admené  à  un  manifeste  dangier  de 
vostre  personne  et  estât,  je  luy  ay  bien  vollu  dire,  ceste 
dernière  foys  que  j'ay  parlé  à  elle,  qu'ayant  Yoz  Majestés 
Trez  Chrétiennes  eu  grand  plésir  et  contantement  des  bons 
et  sages  propos  qu'elle  m'avoit  toutjour  tenu  sur  voz  pré- 
sens afîères,  et  de  la  démonstration  dont  elle  avoit  usé  de  dési- 
rer la  conservation  de  vostre  grandeur,  vous  aviez  prins 
si  bon  augure  de  ceste  sienne  royalle  affection,  conforme 
à  celle  qui  vous  estoit  démonstrée  de  tous  les  aultres  prin- 
cipaulx  et  plus  grandz  princes  chrétiens,  que  postposant 
toute  craincte  de  mal,  vous  aviez  allègrement  marché,  en 
propre  personne,  droit  à  l'exécution  de  vostre  entreprinse, 
avec  grand  confiance  en  Dieu  et  en  l'équité  de  vostre  cause 
que  vous  en  viendriez  bien  tost  et  bien  heureusement  à 
boult;  et  que  desjà  l'on  avoit  commancé  de  cognoistre  l'ef- 

fect  de  vostre  acheminement ,  qui  avoit  soubdain  chassé  et 
miz  du  tout  hors  de  vostre  royaulme  le  prince  d'Orange, 
et  aussitost  saysy  les  passaiges  de  la  Mozelle,  avec  résolu- 
tion d'aller  si  bien  serrer  les  aultres  passaiges  d'Allemaigne 
qu'il  ne  fut  plus  au  pouvoir  du  dict  prince  ni  d'aultre  de 
rentrer  ainsi  ayséement  en  vostre  royaulme,  comme  ilz 
avoient  cy  devant  faict;  et  que  vous  aviez  enmesme  temps 
envoyé  deux  mille  v'=  reytres  de  renfort  à  Monsieur,  frère 
de  Vostre  Majesté.  Et  continuay  à  luy  raconter  ce  qu'il 
vous  playsoit  m'escripre  du  xx'  du  passé,  et  que,  grâces 
à  Dieu,  voz  affères  estoient  en  meilleur  estât  que,  pos- 
sible, ceulx  qui  n'en  vouloient  la  prospérité  ne  le  luy  don- 
noient  entendre  ;  et  qu'il  ne  faisoit  si  beau  pour  ceulx  qui 
vous  menoient  la  guerre  en  vostre  royaulme  qu'elle,  ny 
aultre,  peussent  estre  convyés  de  se  joindre  à  leur  party. 
La  dicte  Dame,  après  m' avoir  curieusement  enquis  de 
la  retrette  du  dict  prince  d'Orange,  et  du  chemin  qu'il  te- 
noit,  et  s'il  estoit  aysé  d'empescher  que  luy  et  le  duc  de 
Deux  Pontz  ne  peussent  revenir,  s'ilz  le  vouloient  fère,  et 
que  je  luy  heuz  satisfaict  à  tout  cella  sellon  qu'il  vous 
plaisoit  me  le  mander,  elle  me  pria  que,  par  mes  premières, 
je  fisse  ses  reccommendations  à  Yoz  Majestez  Très  Chré- 
tiennes, et  qu'elle  vous  remercyoit  grandement  de  la  com- 
munication que  luy  faiziés  de  vos  prospérités,  desquelles 
elle  estoit  aussi  ayse ,  comme  Dieu  luy  est  tesmoing ,  et  le 
monde  sçayt,  qu'elle  avoit  esté  très  marrye  de  vous  veoir 
renchoir  aulx  adversitez  et  troubles  de  vostre  royaulme; 
et  qu'elle  prioit  Dieu  de  conduyre  si  bien  voz  entreprinses 
qu'il  en  fît  réussir  l'yssue  à  son  honneur,  et  à  sa  gloire, 
et  à  la  conservation  de  vostre  grandeur  et  couronne.  Puis 
adjouxta  qu'elle  ne  sçavoit  commant  prendre  ce  que  l'on 

avoit  faict  au  Conquet  contre  son  visamyral  et  contre  ses 
navyres  de  les  avoir  ainsi ,  en  temps  de  bonne  paix ,  canonnés 
là  où  de  son  costé ,  pour  ne  contrevenir  au  commandement 
qu'elle  luy  avoit  faict  de  n'attempter  rien  contre  ses  amys,  et 
mesmement  denevioller,  en  façon  du  monde,  la  paix  qu'elle 
avoit  avecques  la  France,  il  avoit  enduré  d'estre  octragé 
sans  en  prendre  la  revenche  qu'il  eust  peu  bien  tost  avoir; 
et  qu'elle  avoit  aussi  entendu  la  saysie  faicte  à  Roan  sur 
les  biens  de  ses  subjectz ,  dont  ne  sçavoit  si  Voz  Majestez 
vouloient  user  de  mesme  que  le  duc  d'Alve  envers  elle, 
bien  qu'il  n'y  eust  rien  de  semblable,  car  ne  vouloit  fère 
comparaison  d'aulcune  chose  de  luy  à  Vostre  Majesté;  qui 
toutesfois  n'estoit  sans  qu'il  se  repentît  desjà  bien  fort  de 
de  ce  qu'il  avoit  attempté  contre  elle;  et  que,  du  costé  de 
Yoz  Majestez ,  elle  n'avoit  espéré  que  continuation  d'a- 
mytié ,  et  entretennement  de  bonne  paix  entre  voz  pays  et 
subjectz . 

Je  luy  répondis  que,  pour  le  regard  de  son  visamyral, 
il  estoit  raysonnable  qu'elle  satisfît  premièrement  à  ce  que 
Monsieur,  frère  de  Yostre  Majesté,  m' avoit  escript  du  pre- 
mier de  janvier,  c'est  qu'ayant  esté  bien  ayse  d'avoir  sceu 
des  bonnes  novelles  d'elle  et  de  son  bon  portement  et  santé, 
il  s' estoit ,  au  reste ,  bien  fort  esmerveillé  comme  elle  avoit 
envoyé ,  avec  quarante  ou  cinquante  navyres ,  ung  renfort 
de  gens  de  guerre ,  d'artillerye  et  d'amonition  à  la  Rochelle, 
et  que,  luy  ayant  toutjour  esté  bien  afl'ectionné  parant  et 
bon  serviteur,  il  avoit  plus  tost  espéré  que  sa  faveur  et  se- 
cours seroient  en  son  ayde ,  que  de  les  voir  ainsi  employez 
contre  luy;  de  quoy  aussi  il  me  taxoit  grandement  de  ne 
luy  en  avoir  donné  adviz ,  dont  la  pryois  me  dire  ce  que  je 
luy  en  avois  à  respondre. 

Elle  me  dict  qu'il  ne  se  trouveroit  point  qu'elle  eust 
esté  ainsi  contraire  à  mon  dict  seigneur,  comme  l'on  luy 
avoit  rapporté,  et  qu'elle  espéroit  que  la  cognoissance  de 
la  vérité  luy  auroit  despuys  satisfaict  pour  elle  et  pour  moy. 

Je  luy  advouay  que  ouy,  quant  aulx  gens  de  guerre, 
mais  que  je  desirerois  que  ce  peust  estre  si  pleynement  du 
reste  qu'il  n'eust  aucune  occasion  de  s'en  plaindre.  Et  au 
regard  de  la  saysie  de  Roan ,  je  luy  diz  qu'elle  pouvoit 
bien  panser  que  si  Vostre  Majesté  l'avoit  ordonné,  que  ce 
n'avoit  esté  qu'à  l'instance  de  voz  subjectz  déprédez  sur 
mer,  qui  avoient  veu  admener  et  vendre  leurs  biens  par 
deçà,  et  que  de  telle  satisfaction  qu'elle  useroit  de  son 
costé  envers  vos  dicts  subjectz  ,  j'espérois  que  vous  useriés 
de  mesmes  envers  les  siens;  mais  que  je  me  plaignois  de  plu- 
sieurs de  ses  dits  subjectz ,  qui  se  mectoient  encores  chacun 
jour  en  mer  avec  navyres  équipés  en  guerre,  soubz  l'adveu 
et  faveur  du  prince  de  Condé ,  pour  endommager  les  Fran- 
çoys,  et  que  cella  admèneroit  beaucoup  d'altération  en  la 
paix  de  ces  deux  royaulmes. 

Elle  me  respondit  qu'elle  n'avoit  donné  congé  de  ce  fère 
à  nul  de  ses  subjectz ,  et  qu'elle  détestoit  infinyement  ces 
larrecyns  et  pilleryes,  dont  me  prioyt  de  tretter  de  cella 
avec  les  seigneurs  de  son  conseil ,  et  que  je  leur  cotasse  les 
noms  que  j'avois  entendu  de  telz  pirates  afïin  de  les  fère  pu- 
nir, et  qu'ilz  m'avoient  aussi  à  parler  de  quelques  dépréda- 
tions que  les  Bretons  avoient  faictes  sur  des  Anglois  et  Ir- 
landoys. 

Pour  la  fin,  je  luy  diz  q'un  des  gentishommes  de  la 
Royne  d'Escoce  m'avoit  adverty  de  la  rigueur  qu'on  avoit 
usé  à  sa  Mestresse  à  la  tirer  de  là  où  elle  estoit  pour  l'adme- 
ner  en  ung  aultre  lieu ,  sans  luy  avoir  vollu  permectre  qu'elle 

eu  peust  escripre  ung  mot  à  la  dicte  Dame,  ny  à  ses  depputez 
qui  estoient  en  sa  court,  de  quoy  elle  s'estoit  donné  quelque 
peur;  et  que  ceulx  qui  la  conseilloient  de  fère  force  à  la  vo- 
lonté d'une  telle  personne  royalle ,  et  souveraine ,  et  sa  pa- 
rante, faisoient  tort  à  sa  réputation ,  et  que  je  la  supplioys 
de  luy  fère  si  bon  trettement  là  où  elle  l'avoit  faicte  con- 
duyre,  qu'elle  eust  occasion  de  s'en  louer,  et  moy  d'en  es- 
cripre à  Voz  Majestez. 

Elle  me  respondit,  ung  peu  en  collère,  qu'elle  n'avoit 
point  faict  force  ny  violence  à  la  Royned'Escoce,  et  qu'elle 
l'avoit  faicte  venir  en  ung  lieu  pour  estre  mieulx  trettée  que 
là  où  elle  estoit  au  paravant,  où  toutes  monitions  de  vivres 
avoient  deflailly,  et  aussi,  par  ce  qu'ayant  esté  surprinse 
une  lettre  que  la  dicte  Dame  escripvoit  en  Escoce ,  elle  a  veu 
qu'elle  mandoit  à  aucuns  seigneurs  du  pays  de  prendre  les 
armes  pour  fère  une  course  jusques  là  où  elle  estoit ,  et  la 
taxoit  au  reste  d'avoir  tretté  avec  le  comte  de  Mora  de  le 
fère  déclairer  légitime ,  et  de  plusieurs  aultres  choses  toutes 
faulces  et  controuvées;  mais  que  j'asseurasse  Yoz  Majestez 
que  la  dicte  Royned' Escoce  n'estoit  pour  recevoir  que  tout 
bon  trettement  entre  ses  mains,  et  qu'encor  qu'elle  n'eust 
à  rendre  compte  à  personne  du  monde  de  ses  actions ,  néant- 
moins  qu'elle  vouloit  si  bien  justiffier  toutes  celles  dont  elle 
uzeroit  envers  la  dicte  Royne  d' Escoce ,  que  tous  les  aultres 
princes  cognoistroient  qu'elle  y  auroit  procédé  de  telle  droic- 
ture  qu'elle  n'en  changeroit  sa  palle  colleur  pour  chose  qu'on 
luy  en  peust  reprocher,  et  Dieu  volùt  que  la  dicte  Royne 
d' Escoce  n'eust  occasion  de  rougir  de  ce  qu'on  verroit  d'elle. 

Je  luy  respondiz  que  le  bon  ordre  qu'elle  mectroit  à  ma- 
nifester au  monde  la  malicieuse  ambition  des  adversaires  de 
la  dicte  Dame,  et  d'excuser,  et  couvrir  ce  qu'il  y  pourroit 

avoir  de  deflault  d'elle,  comme  le  devoir  de  Royne  à  Royne, 
et  de  parante  à  parante  l'y  obligeoient,  la  rendroit  inno- 
cente et  deschargée  de  tout  ce  qu'on  luy  imposoit. 

Sur  quoy  la  dicte  Dame,  pour  monstrer  que  la  dicte  Royne 
d'Escoce  n'avoit  qu'à  se  louer  des  bons  tours  qu'elle  luy  fai- 
soit ,  suyvit  assés  long  temps  son  propoz ,  puis  retourna  à 
ceulx  de  la  susdite  saysie  de  Roan;  mais  il  suffira,  Sire, 
que  vous  entendiez ,  pour  le  présent,  les  dessus  dictes,  qui 
vous  feront  assés  cognoistre  la  volonté  de  la  dicte  Dame  sur 
l'observation  de  la  paix,  et  comme  elle  n'advouhe  rien  de 
ce  qui  est  attempté  au  contraire.  Sur  ce,  etc. 

De  Londres  ce  x"  de  février  4560. 

A    LA    ROV  NE. 

Madame ,  j'espère  que ,  par  le  contenu  en  la  lettre  du 
Roy,  Yostre  Majesté  sera  satisfaicte  des  choses  que  j'avois 
particulièrement  à  respondre  sur  voz  deux  dernières  dé- 
pesches ,  du  xv^  et  du  xx'^  du  passé  ;  de  sorte  qu'il  n'y  aura 
lieu  que  je  fasse  ceste  cy  longue,  si  n'est  pour  vous  dire, 
Madame ,  que  je  cognois  bien  qu'il  sert  beaucoup  envers 
ceste  Royne  de  luy  fère  toutjour  entendre  le  bon  succez  et 
événement  de  voz  affères ,  affin  que ,  par  quelque  contraire 
apparance  des  adversitez  de  vostre  royaulme ,  elle  ne  soit 
convyée  d'y  entreprendre  plus  appertement  qu'elle  n'a  faict 
jusques  icy  ;  et  semble  qu'elle  se  contantera  seulement 
d'appuyer  et  fortiffier  en  secret  ceulx  de  sa  rehgion,  en 
sorte  qu'on  ne  le  luy  puisse  imputer  à  ropture  de  paix. 

Je  vous  ay  mandé ,  par  mes  précédantes ,  que  j'avois 
pour  suspecte  ceste  armée  et  assemblée  de  pirates ,  qui  est 
avec  Chatellier  Pourtault.  Et  despuys,  l'on  m'a  adverty 

que  quelcun  de  sa  trouppe  a  dict  qu'ilz  portoient  des  poul- 
dres  et  monitions  de  guerre  en  Normandye ,  comme  s'ilz 
avoient  entreprinse  ou  quelque  intelligence  dans  aucunes 
places  du  dict  pays.  A  quoy  j'estime  que  Vostre  Majesté  a 
donné  si  bon  ordre ,  et  là ,  et  en  toute  la  frontière  de  la 
mer,  despuys  le  temps  qu'on  a  commancé  d'armer  de  ce 
costé,  que  j'espère  qu'il  n'en  adviendra  aulcun  inconvé- 
niant.  Et  sera  mal  aysé  que  je  vous  puisse  dorsenavant 
donner  plus  exprès  adviz  des  faictz  des  dicts  pirates,  par  ce 
que  rien  n'en  procédera  d'icy,  n'y  ne  s'en  fera  icy  aprest 
ny  ordonnance. 

Il  vous  plairra  me  mander  vostre  intention  sur  ceste 
nouveaulté  d'entre  les  Pays  Bas  et  l'Angleterre,  et  aussi 
sur  ceste  saysie  de  Roan ,  de  laquelle  saysie  ceulx  ci  sont 
en  grand  suspens  comme  vous  y  vouidrez  procéder.  Sur 
ce,  etc. 

De  Londres ,  ce  x"  de  février  1569. 

XVIir  DÉPESCHE 

—  du  XV*  de  février  1569.  — 
{Envoyée  par  Nicolas  Estoo,  chei'aulcheiir.  ) 

Assurances  de  paix  données  par  le  conseil  de  la  reine.  —  Nouvelles  réclama- 
tions contre  la  saisie  de  Rouen  et  l'arrestation  de  plusieurs  Anglais  à  Bor- 
deaux. —  Le  sieur  d'Assoleville  est  autorisé  à  communiquer  avec  l'am- 
bassadeur d'Espagne.  —  Marie  Stuart  au  château  de  Tulbury.  —  Troubles 
en  Irlande.  —  Mesures  prises  par  le  conseil  à  l'égard  du  comte  d'Oxford 
et  de  milord  Southampton.  —  Proclamation  de  la  reine  ordonnant  aux 
Anglais  de  se  tenir  prêts  à  prendre  les  armes. 

Au  Roy. 

Sire ,  ayant  conféré  avec  les  seigneurs  de  ce  conseil  sur 
les  particularités  que  la  Royne  d'Angleterre  m'avoit,  en 
ma  dernière  audience ,  renvoyé  à  eulx ,  ilz  m'ont  en  géné- 
ral confirmé  les  mesmes  propoz  de  leur  Mestresse  de  vou- 
loir persévérer  en  la  bonne  paix  qu'elle  a  avec  Vostre  Ma- 
gesté,  et  qu'il  ne  fault  que  vous  teniez  suspect  l'armement 
qu'elle faict ,  nycelluy  d'aulcuns particuliers,  sessubjectz, 
qui  se  fera  par  son  commandement  ;  car  voyant  ses  voysins 
en  armes ,  et  ne  voulant  laysser  les  siens  désarmés ,  elle 
considère  davantaige  que  ses  afleres  avec  les  Pays  Bas  de- 
meurent en  tel  suspens  qu'elle  a  grand  occasion  de  se  pour- 
veoir;  mais  qu'il  ne  fault  craindre  que  vous  viegne  mal  ny 
dommaige  d'aulcune  entreprinse ,  qui  procède  de  son  costé. 
11  est  vray  qu'elle  ne  peult ,  à  ce  qu'ilz  disent ,  remédier  en 
ce  temps  à  ung  grand  nombre  de  pirates  qui  courent  la  mer, 
desquqlz  ne  veulent  nyer  qu'il  n'y  en  ayt  aucuns  Anglois  ; 
mais  la  plus  part  sont  Françoys ,  Escossoys ,  Flamans  et 

saulvaiges  Irlandoys,  dont  estiment  toucher  aussi  bien  à 
Vostre  Magesté  d'en  purger  la  mer,  comme  à  elle  ,  et  que 
j'avois  desjà  veu  l'ordonnance  qu'elle,  pour  son  regard, 
avoit  faict  fère  contre  eulx ,  en  faveur  de  vos  subjectz . 

Et ,  touchant  la  saisye  de  Roan ,  et  détention  d'aulcuns 
Anglois  à  Bourdeaux ,  qu'elle  ne  vous  avoit  donné  aulcune 
occasion  de  ce  faire ,  ayant  toutjours  esté  prompte  de  faire 
avoir  rayson  à  ceulx  de  voz  subjectz,  qui  avoient  eu  recours  à 
elle  et  à  sa  justice  5  dont  prenoit  pour  ung  grand  attemptat  ce 
que  l'on  avoit  ainsi  exécuté  contre  ses  subjectz  ,  et  qu'elle 
actandoit  vostre  déclaration ,  là  dessus ,  dans  les  quinze 
jours  qui  avoient  esté  arrestez  entre  nous,  lesquelz  seroient 
tantost  passés ,  pour,  puis  après ,  y  pourveoir  de  son  costé. 

Et,  quant  à  la  révocation  que  je  demandois  de  l'ordon- 
nance ,  qui  avoit  esté  faicte ,  d'arester  les  navyres  bretons 
qui  aborderoient  de  deçà ,  que  cella  avoit  esté  une  procé- 
dure de  justice  pour  aulcuns  Anglois  et  Irlandoys  qui  fai- 
soient  apparoir  que  les  dicts  Bretons  les  avoient  pillés ,  et 
n'en  avoient  peu  avoir  raison  en  France  ;  se  prouvant  ma- 
nifestement que  le  juge  participoit  au  butin  et  pillage.  Par 
ainsi  me  prioyent  fère  en  sorte  qu'on  pourveust  en  France 
à  l'indempnité  des  Anglois,  et  qu'on  pourvoirroyt  très  bien 
icy  à  l'indempnité  des  Françoys.  'ï 

Je  leur  remonstray  que,  despuis  le  dernier  tretté  de 
paix ,  vous  n'aviez  ,  directement  ny  indirectememt ,  usé 
que  de  tous  bons  déportemens  de  paix  et  d'amytié  envers 
la  Royne  leur  Mestresse,  ce  qui  n'avoit  esté  de  mesmes 
observé  d'elle  envers  vous ,  ayant  assisté  et  donné  support 
et  faveur  en  plusieurs  sortes  à  ceulx  qui  vous  menoient  la 
guerre  dans  vostre  royaulme,  et  tenu  la  main  à  infinyes 
pilleries  qui  s'estoient  faictes  en  mer  sur  voz  subjectz  ,  d'où 

nefailloit  dobterqiie  ce  commancement  d'altération  n'en  fût 
procédé  ;  mais  que  elle  et  eulx  depposassent ,  de  bonne  foy, 
toutes  ces  simultés ,  et  ilz  pourroient  estre  certains  de  joyr 
d'une  aussi  entière  et  asseurée  paix  avecques  vous  et  avec- 
ques  Yostre  royaulme,  comme  ilz  le  sçavoient  désirer. 

A  cella  le  comte  de  Lestre ,  me  tirant  à  part  avec  beau- 
coup de  bonne  affection ,  m'a  dict  que ,  si  je  considérois  de 
près  leurs  actions ,  je  cognoistrois  que  nous  mesmes  les 
avions  contrainctz  d'avoir  praticque  à  la  Rochelle  pour  re- 
couvrer des  vins,  à  cause  du  mauvais  trettement  qu'on 
leur  avoit  faict  à  Bourdeaulx ,  et  qu'ilz  s'estoient  première- 
ment adressés  à  ceulx  qui  tenoient  votre  party,  dont  leur 
avoit  esté  bien  grief  d'en  eslre  rebouttez  ,  et  veoir  que  ceulx 
du  party  contraire  les  eussent  receuz  avec  faveur,  ce  qui 
avoit  beaucoup  touché  au  cœur  de  la  dicte  Dame ,  laquelle , 
pour  ceste  occasion ,  et  pour  le  peu  de  compte  qu'on  avoit 
tenu  du  bon  office  qu'elle  s'estoit  esorcée  de  fère  pour  em- 
pescher  le  renouvellement  des  troubles  de  vostre  royaulme, 
avoit  cogneu  que  vous  ne  vouliez  prandre  aulcune  fiance 
d'elle.  Néantmoins  elle  n'avoit  layssé  de  persévérer  en  la 
foy  et  promesse  des  trettez  qu'elle  avoit  avecques  Yostre 
Magesté,  et  de  résister  à  ceulx  qui  l'avoient  assés  pressée 
et  la  pressoient  encores  de  se  déclairer  ouvertement  pour  sa 
religion  5  dont  me  prioyt ,  de  tant  que  quelque  petit  mal 
que  vous  peust  advenir  maintenant  de  costé  que  ce  fût ,  ne 
vous  seroit  que  bien  grand  et,  possible,  trop  dangereux 
que  je  ne  la  volusse  tant  contraindre  et  gehenner  qu'elle 
fût  forcée  d'advouher  et  déclairer  vous  en  vouloir  fère; 
ains  que  comme  il  supplioyt  Yoz  Magestez  Très  Chrétiennes 
d'estre  bien  asseurées  de  la  bonne  affection  de  la  dicte  Dame, 
que  je  vous  disposasse  aussi  de  l'avoir  de  mesmes  bonne  et 

bien  droicte  envers  elle  :  et  m'a  dict  cella  en  telle  façon  qu'il 
m'a  semblé  qu'il  en  exprimoit  aultant  que  la  dicte  Royne 
et  luy  mesmes  en  avoient  dans  le  cueur,  dont  semble,  Sire, 
que  sur  la  déclaration  que  Yostre  Magesté  fera  touchant 
la  dicte  saysye  de  Roan ,  et  touchant  la  détention  des  An- 
glois  à  Bourdeaulx ,  ceulx  ci  se  résouldront  ou  de  paix ,  ou 
de  guerre. 

Cependant ,  il  se  faict  tous  préparatifz  de  guerre  en  ce 
royaulme,  tant  à  équiper  navyres,  ordonner  monstres, 
fère  provision  d'armes  et  de  chevaulx ,  que  de  dresser  toute 
aultre  forme  de  milice ,  ainsi  que  en  verres  le  rommance- 
ment  par  une  ordonnance  que  la  dicte  Dame  a  faict  publier 
ces  jours  passés ,  dont  vous  envoyé  la  coppie  ;  et  surtout 
elle  est  après  à  praticquer  deniers.  Mais  j'espère  que  ce  sera 
à  la  fin  plus  pour  démonstration  que  pour  efiect ,  tant  y  a 
que  je  prendray  garde  à  ce  qui  surviendra  de  jour  en  jour  ] 
pour  en  advertir  Yoz  Magestez . 

La  rigueur  est  encores  continuée  à  l'ambassadeur  d'Es- 
paigne,  résidant  icy,  et  au  S^  d'Assoleville ,  naguières  venu 
de  par  le  duc  d'Alve,  de  les  tenir  resserrés  avecques  garde, 
chacun  séparément,  en  son  logis.  Vray  est  que  les  sei- 
gneurs de  ce  conseil  firent  venir,  vendredy  dernier,  le  dict 
d'Assoleville  devers  eulx  pour  entendre  sa  commission, 
lequel  persévéra  de  ne  la  vouloir  dire  sans  avoir  conféré 
avec  le  susdict  ambassadeur  ;  dont  il  fut  conduict,  le  lende- 
main, par  M".  Grassan  au  logis  du  dict  ambassadeur,  où  ilz 
furent  deux  ou  trois  heures  ensemble ,  et  après ,  séparés  et 
resserrés  comme  auparavant.  Et  semble,  de  tant  que  le  dict 
d'Assoleville  a  dict  que  sa  charge  ne  procédoit  du  Roi  Catho- 
lique, ains  seulement  du  duc  d'Alve,  et  qu'il  faict  à  ceste 
heure  novelle  difficulté  de  ne  la  vouloir  dire  qu'à  la  dicte 

Royne,  qu'il  s'en  retournera  sans  la  notilTier;  m'ayant 
la  dicte  Dame  en  reste  dernière  audience,  touché  ce  propos 
qu'elle  avoit  faict  tout  ce  qu'elle  avoit  peu  et  deu ,  pour  sa 
dignité,  de  commectre  les  principaulx  seigneurs  de  son 
conseil  à  ouyr  le  dict  d' Assoleville,  et  qu'elle  ne  tenoit  le  duc 
d'Alve  pour  tant  son  amy  qu'elle  eust  occasion  de  recep- 
voir  plus  expéciallement  son  message  :  tant  y  a  qu'il  a  esté 
permiz  aus  dicts  ambassadeurs  de  dépescher  despuis  ung 
corrier  devers  le  dict  duc. 

La  Royne  d'Escoce  a  esté  conduicte  à  Titbery  où ,  sellon 
l'instance  que  j'ay  faicte  à  ceste  Royne,  j'espère  qu'elle  ne 
recepvra  pire  trettement  qu'elle  a  faict  à  Boolton,  ayant, 
despuis  ma  dernière  audience,  octroyé  congé  à  l'évesque  de 
Roz ,  à  millor  Herriz  et  à  ses  aultres  depputez ,  qui  estoient 
icy,  de  l'aller  veoir  avec  permission  qu'elle  puisse  retenir 
telz  d'entre  eulx,  ou  d' aultres  de  ses  serviteurs  et  conseil- 
lers, près  d'elle  qu'il  luy  plairra,  enluy  mandant  les  noms, 
et  que  les  aultres  s'en  puissent  aller,  si  bon  leur  semble , 
en  Escoce;  et  s'estime  que  le  comte  de  Cherosbery,  qui  a  la 
charge  d'elle,  luy  portera  tout  l'honneur  et  respect,  et  luy 
usera  de  toute  la  gracieuseté  et  doulceur  qu'il  pourra,  et 
qu'elle  sera  en  toute  seureté  de  sa  personne  entre  ses  mains. 
A  l'arrivée  du  duc  de  Chastellerault  et  du  comte  de  Mora 
en  Escoce,  se  cognoistra  quel  acheminement  prandront  les 
afieres  du  dict  pays. 

J'entendz  qu'en  Irlande,  le  chef  Onniel  a  exploicté  quel- 
que entreprinse  dedans  la  pallissade  ez  terres  de  ceste  Royne , 
et  qu'il  a  prins  quelques  fortz  et  demeure  maistre  de  la  cam- 
paigne.  L'on  y  dépesche  d'icy,  du  premier  jour,  le  comte 
d'Ormont  avec  quelque  renfort  de  gens  et  d'argent. 

Ceste  dernière  retrette  du  prince  d'Orange  en  Allemai- 

gne,  laquelle  j'ay  publiée  icy  jouxte  le  contenu  de  voz  der- 
nières du  xxvij'  du  passé,  que  le  S',  de  La  Croix  m'a  ren- 
dues, a  faict  venir  du  changement  aulx  volontés  et  delli- 
bérations  de  ceste  Royne,  et  de  ceulx  de  son  conseil,  et 
cella  est  advenu  quasi  en  mesme  temps  que  le  S'.  Du  Doict 
est  arrivé  icy  de  la  Rochelle ,  avec  plusieurs  lettres  et  mé- 
moires ,  desquelles  je  mectray  peyne  de  descouvrir  quelque 
chose,  affin  de  vous  en  donner  adviz  par  mes  prochaines. 
Cependant  je  prieray  Dieu,  etc. 

De  Londres  ce  xv^  de  février  1569. 

Il  est  survenu  novelles  en  ceste  cour,  que  certaine  pra- 
tique, que  ceulx  de  la  novelle  religion  menoient  pour  sur- 
prendre Dieppe  et  le  Havre  de  Grâce ,  a  esté  descouverte , 
et  que  plusieurs  ont  esté  faictz  prisonniers ,  dont  ceulx  ci 
font  semblant  de  n'avoir  en  rien  participé  à  cella. 

A  LA  Royne. 

Madame ,  par  la  conférance  que  j'ay  eue  avec  les  seigneurs 
de  ce  conseil,  et  mesmement  avec  monsieur  le  comte  de 
Lestre,  à  part,  j'ay cogneu que  la  Royne  d'Angleterre  de- 
sire  que  Voz  Majestez  Très  Chrétiennes  luy  sachiés  gré  de 
ce  que,  aulx  troubles  de  l'année  passée,  elle  délayssa  la  def- 
fanse  et  maintien  de  sa  religion  pour  vous  rendre  un  bon 
debvoir  d'amye  et  de  bonne  seur,  ayant  réprouvé  en  toutes 
sortes  l'entreprinse  de  Meaulx;  et  qu'encoresà  présent  vous 
mettiez  en  compte  sa  bonne  volonté  de  ce  que ,  nonosbtant 
la  ligue  et  conjuration  qu'elle  croyt  estre  faicte  contre  tous 
ceulx  de  sa  religion ,  elle  ne  se  laysse  pourtant  conduyre  à 
nulle  manifeste  déclaration  contre  vous;  et  qu'au  reste  vous 

ne  faciez  semblant  de  veoir  si ,  estant  meue  de  quelque  con- 
science, elle  permect  que  ceulx,  qui  sont  persécutez  pour 
sa  mesme  religion ,  ayent  leur  reffuge  en  son  royaulme ,  et 
si  elle  n'empesche  que  ses  subjectz  ne  mectent  du  leur  au 
soubstien  de  la  cause  ;  et  mesmes  qu'  ilz  employent  aulcu- 
nement  le  nom  et  le  crédict  d'elle. 

En  quoy  j'ay  bien  cogneu,  Madame,  qu'elle  se  trouvoit 
quelque  foys  fort  surprinse ,  et  entroit  en  collère ,  quant  je 
monstrois  révoquer  à  infraction  de  paix  le  support  et  faveur 
que  le  prince  de  Condé  tiroit  de  ce  royaulme  ;  et  encor  qu'elle 
n'en  advouluit  rien,  elle  ne  layssoit  pourtant  de  signiffier, 
par  aucunes  parolles,  que  l'infraction  estoit  premièrement 
commancée  contre  elle  par  la  ferme  persuasion ,  qu'elle  se 
donne,  de  la  dicte  ligue,  et  que,  bien  qu'elle  ne  l'estimât 
estre  principallement  dressée  contre  elle,  ny  contre  ses  pays, 
que,  toutes  foys,  l'on  l'avoit  faicte  si  généralle  qu'elle  s'y 
tenoit  comme  comprinse  au  préjudice  des  précédans  trettez  ; 
et  que,  venant  à  prévalloir  ailleurs,  elle  ne  faisoit  dobfe 
qu'on  n'entreprint  de  l'exécuter,  après,  en  son  endroict.  Et 
c'est  le  principal  poinct  où  j'ay  toutjour  incisté  à  la  dicte 
Dame,  de  luy  fère  veoir  que  ceste  matière  n' estoit  aulcune- 
ment  de  religion,  ains  toute  pure  de  Testât ,  saichant  qu'elle 
demeuroit  en  l'endroict  mesmes  de  ceulx  de  son  conseil,  et 
envers  tous  aultres ,  toutjour  ferme  et  bien  fort  résolue  pour 
l'auctorité  des  Roys;  de  sorte  que,  qui  eust  peu  séparer 
l'aultre  cause,  elle  n'eust  esté  que  très  bien  disposée  pour 
ceste  cy,  et  m'a  semblé  quelque  foys  qu'elle  s'y  layssoit  in- 
duyre,  mais  ceulx  de  l'aultre  party  luy  représantent  tant 
d'argumens  de  plusieurs  choses ,  faictes  au  contraire ,  qu  elle 
ne  sçayt  à  quoy  s'en  tenir. 

J'entendz,  toutes  foys,  que,  ces  jours  passés ,  au  comte 

de  Oxfort,  jeune  seigneur,  bien  estimé  en  ceste  court ,  qui 
desiroit  veoir  de  la  guerre ,  et  inportunoit  la  dicte  Dame  de 
luy  donner  congé  d'aller  trouver  le  prince  de  Gondé ,  après 
plusieurs  reffuz  ,  elle  luy  a  respondu  qu'elle  ne  vouloit  q'un 
tel  personnaige  des  siens  se  trouvât  avec  ung  qui  estoit 
contre  son  Roy.  Dont  luy,  despuys,  devisant  avec  d'aultres 
seigneurs  de  bonne  volonté,  leur  a  dict  qu'il  desireroit  que 
la  Royne,  sa  Mestresse,  luy  donnast  congé  d'aller  servir  le 
Roy,  et  qu'il  combatroit  volontiers  contre  les  rebelles,  qui 
luy  faisoient  la  guerre;  de  quoy  estant  taxé,  il  a  esté  mené 
devant  les  seigneurs  du  conseil,  devant  lesquelz  il  s'est 
monstre  si  résolu  en  son  opinion ,  qu'ilz  ont  estimé  que  cella 
venoit  d'aulcune  pratique  des  Catholiques,  dont  luy  ont 
vollu  user  de  quelque  rigueur  ;  mais ,  après  leur  avoir  dict 
franchement  ce  que  la  Royne  luy  avoit  respondu ,  ilz  sont 
demeurez  toutz  estonnez,  et  ne  luy  ont  rien  plus  répHqué. 
Et ,  despuys ,  ceux  du  dict  conseil  ayant  aussi  faict  ap- 
peller  devant  eulx  ung  aultre  jeune  seigneur,  qui  se  nomme 
le  millor  de  Somthampton,  sur  ce  qu'il  avoit  faict  les  ob- 
sèques d'un  sien  précepteur  avec  torches  et  aultres  céré- 
monies de  l'esglize  romaine,  voyans  qu'il  leur  respondoit 
fort  vifvement,  ont  estimé,  veu  sa  jeunesse,  que  la  menée 
estoit  faicte  par  aulcuns ,  qui  sentoient  leur  partie  bien 
forte  ;  mesmement  que  cestuy  cy  est  gendre  de  millor  Mon- 
tegu,  qui  est  tout   catholique,  dont  luy  ont  commandé 
seulement  l'arrest ,  et  envoyé  deux  des  siens  à  la  Tour. 

Il  vous  plairra,  Madame,  nous  mander,  promptement, 
vostre  intention  sur  la  saysye  de  Roan  et  détention  des 
Anglois  à  Bourdeaulx;  car  les  merchans  pressent  si  fort 
ceste  Royne,  et  ceulx  de  son  conseil,  d'y  pourveoir,  qu'ilz 
sont  rontrainctz  de  fère  bien  tost  là  dessus  quelque  démons- 

tration,  dont,  s'il  vous  plaict  qu'on  continue  en  la  paix  et 
au  commerce  accoustumé,  et  qu'au  reste  il  soit  faict  res- 
tablissement  et  justice  administrée  d'ung  costé  et  d'aultre, 
j'espère  que  ceulx  cy  y  entendront  fort  volontiers.  Sur  ce , 
je  bayse  très  humblement  les  mains ,  etc. 

De  Londres  ce  xv'  de  février  1569. 


PROCLAMATION  FAICTE  EN  ANGLETERRE  PAR  LA  ROYNE. 


La  Majesté  de  la  Roy  ne,  pour  aulcunes  graves  et  nécessaires  con- 
sidérations tendantes ,  premièrement  à  l'honneur  de  Dieu  tout  puis- 
sant ,  et  puis  à  la  seureté  d'elle  niesme  et  de  Testât  de  ses  très 
ayraés  subjectz  de  quelque  degré  qu'ilz  soient,  par  très  bonne  del- 
libération  et  adviz  de  son  conseil,  affin  d'establir  ses  royaulmes, 
dominions  et  seigneuries,  en  quelque  bonnes  forces,  tant  pour  la 
police  civille  que  militaire ,  et  pour  avancer  principallement  les 
choses  nécessaires  au  diol  estât  millitaire,  donne  cognoissance  à 
toute  manière  de  ses  dicts  subjectz ,  que ,  par  des  personnes  de  bonne 
fidellité ,  quelle  commectra  en  toutes  les  parties  de  ce  royaulme, 
seront  faictes  inquisitions  sur  l'observance  des  lois  establyes  pour 
l'entretien  des  chevaulx  ,  et  pour  les  avoir  prestz  et  forniz  en  che- 
vaulx  de  service ,  et  guilledins ,  ensemble  de  toute  manière  d'armes, 
etbastons,  entendant.  Sa  dicte  Majesté,  après  les  dictes  inquisitions, 
que  monstres  seront  faictes  affin  que ,  par  icelles ,  et  par  fréquens 
exercisses,  les  faultes  et  erreurs  qui  s'y  trouveront  soyent  corrigées 
et  supléées. 

Et ,  de  tant  que  Sa  Majesté  considère  que  l'intermission  du  temps 
aura  admené  beaucoup  de  deffault  en  la  forniture  que ,  par  les 
loix,  sur  grandes  peynes,  estoit  en  ce  requise,  n'estant  toutesfoys 
en  disposition  d'user  de  riguenr  envers  ses  subjectz,  pour  le  regard 
des  dictes  peynes ,  mais  d'avoir  seulement  tout  son  peuple  en  forces, 
comme  le  temps  maintenant  le  requiert,  elle  enjoinct ,  et  com- 
mande ,  à  toute  manière  de  personnes,  de  quelque  estât  qu'ilz  soient, 
que,  jouxte  les  loix  et  statutz  accoustumés,  ou  tel  aultre  expécial 
commandement ,  qui  sera  trouvé  bon  de  fère ,  ilz  ayent  à  se  pour- 
veoir  et  fornir  de  chevaulx,  guilledins,  d'armes,  et  bastons  ca- 

pables  à  se  servir  d'icculx,  et  d'avoir  cecy  faict  et  tout  presl  dans 
le  premier  jour  d'apvril  prochain  vennant,  sur  telles  peynes  qui  se 
trouveront  ez  loix,  cl  ez  aultres  expécialles  commissions  ,  en  toutes 
les  parties  de  ce  royaulme. 

En  quoy  Sa  Majesté,  actendu  son  advertissement  favorable,  n'en- 
tend cy  après  espargner  aulcune  manière  de  paynes  qui  se  trouve- 
ront deuhes,  du  passé,  et  par  ainsi,  pendant  ce  temps,  Sa  Ma- 
jesté a  pencé  estre  bon  de  le  notiffier  par  ceste  proclamation ,  ne 
doublant  que  d'aultres  choses,  que  Sa  Majesté  entend  ,  de  bref,  cy 
après  proposer  à  tous  ses  dictz  subjectz ,  affin  d'avoir  davantaige 
des  forces  pour  culx  ,  ne  soient  bien  allouées  et  exécutées  comme 
tendans  principallcment  à  leur  proffict,  et  à  l'honneur  et  seureté 
de  ce  royaulme,  contre  toutes  fortunes. 

Donné  à  Hamtoncourt  le  iij»  jour  de  febvrier  1568 ,  et  en 
l'an  xi**  du  règne  de  Sa  Majesté. 


XIX*^  DEPESCHE 

—  du  XX''  de  febvrier  1 569.  — 
{Ern'oy^ée  par  Anthoyme  Teiller  jiisques  à  Calais.) 

Continuation  des  préparatifs  de  guerre.  —  Condamnation  d'un  livre  publié 
à  Londres  stn-  la  religion.  —  Graves  divisions  entre  les  principaux  sei- 
gneurs d'Angleterre.  —  Lettre  de  Marie  Stuart  à  Elisabeth ,  dans  laquelle 
elle  déclare  qu'elle  ne  consentira  jamais  à  abandonner  ses  droits  à  la  cou- 
ronne d'Ecosse. 

Au  Roy. 

Sire ,  despuis  mes  dernières ,  qui  sont  du  xv'  du  présent , 
j'ay  envoyé  home  exprès,  au  long  de  la  coste  et  aulx  havres 
de  deçà,  pour  veoir  ce  qui  s'y  faict  de  préparatifz  ,  et  m'a 
esté  rapporté  que  plusieurs  particuliers  arment  encores  des 
vaisseaulx  pour  s'aller  joindre  à  ceulx  qui  sont  desjà  en  mer. 

(jiii  peuvent  estre  de  trente  cinq  à  quarante  navyres  desjà 
sortiz  ,  et  que  les  meilleurs  hommes  de  mer  d'Angleterre 
vont  estre  de  la  partie;  mais  je  n'ay  poinct  entendu  que  pas 
ung  de  tous  ceulx  là  ayent  commission  de  lever  gens  de 
guerre,  fors  seulement  ung,  qui  se  nomme  le  capitaine 
Jonnes,  qui  a  esté  mandé  d'en  prendre  jusques  à  trois 
centz  ,  qui  est  argument  qu'ilz  en  veulent  mettre  quelque 
petit  nombre,  en  quelque  lieu,  en  terre. 

J'entendz  qu'on  est  icy  sur  le  poinct  de  dépescher  deux 
flottes,  l'une,  de  quinze  navyres  chargés  de  draps,  pour 
envoyer  à  Hembourc  et  essayer  si  leur  traffic  succédera 
mieulx  en  la  dicte  ville ,  qui  est  libre  et  de  bonne  descharge, 
qu'ilz  n'espèrent  de  le  pouvoir  dorsenavant  conduyre  en 
Anvers  soubz  la  domination  des  Espaignolz  ;  et  l'autre 
flotte,  de  vingt  cinq  ou  trente  vaisseaulx ,  pour  aller  quérir 
du  sel  en  Broage,  ne  s'attandans  d'en  avoir  pour  ceste  an- 
née des  Pays  Bas ,  où  ilz  avoient  accoustumé  se  fornir  pour 
la  plus  part  de  sel  blanc.  Et  semble,  sellon  quelque  descrip- 
tion de  grains  que  j'entendz  avoir  esté  faicte  vers  le  pays 
du  Ouest ,  qu'on  portera  au  dict  Broage  quelque  quantité 
de  froment ,  lequel  est  icy  à  bon  marché ,  pour  eschanger 
avec  le  dict  sel,  et,  possible,  avecques  du  vin.  L'on  m'a 
aussi  rapporté  que,  vers  le  dict  pays  du  Ouest,  se  faisoit 
ung  magazin  de  quatre  ou  cinq  mille  paires  de  bottes ,  et 
de  neuf  ou  dix  mille  paires  de  solliers,  et  de  quelques 
salpêtres,  que  je  souspeçonne  estre  pour  envoyer  à  la 
Bochelle. 

Le  S".  Holstoc  est  prest  de  sortir  au  premier  bon  vent 
de  ceste  rivière,  avec  sept  ou  huict  grandz  navyres  de 
guerre,  dont  il  yra,  en  personne,  avec  deux  seulement, 
conduyre  la  dicle  Hotte  de  Broage,  et  les  aultres  feront 

escorte  à  la  flotte  de  Hambourc ,  et  l'une  et  l'aultre  seront 
favorizées  de  ces  aultres  particuliers,  qui  sontdesjàenmer. 
Ce  sera  comme  une  grand  armée  de  veoirtantdevaysseaulx 
ensemble,  mais  je  n'ay  adviz  qu'il  y  ayt  autre  appareil  de 
guerre  que  celluy  que  je  vous  ay  desjà  mandé. 

Quillegrey  et  les  homes  du  comte  Pallatin ,  du  prince 
d'Orange  et  du  duc  de  Deux  Ponlz ,  et  deux  Italliens  de 
ceste  court ,  qui  sont  assés  praticqz  des  choses  de  Germa- 
nye,  et  huict  serviteurs  avec  eulx  s'embarquèrent,  lundy 
dernier,  en  une  ourque  de  Hambourc,  pour  accomplir  leur 
voyage  d'Allemagne;  mais  je  croy  que,  pour  leur  seureté, 
ilz  attendront  de  sortir  de  ceste  rivière  avec  la  flotte  qui 
prend  la  mcsmes  routte  de  Hambourc. 

Ce  que  j'ay  publié  icy  de  la  retrette  du  prince  d'Orange 
en  AUemaigne ,  et  de  la  ropture  de  son  armée ,  a  tiré  ceste 
Royne ,  et  ceulx  de  son  conseil ,  en  divers  pensemens ,  dont 
j'entendz  qu'ilz  vont  despuys  plus  réfroydiz  et  retenuz  sur 
les  propositions  du  conseiller  Cavaignes  et  du  S' .  Du  Doict , 
et  j'ay  commancé  descouvrir  que  le  dict  Du  Doict  est  venu 
principallement  pour  deux  poinctz  ;  l'ung,  pour  la  ligue, 
afiin  d'y  fère  entrer  et  soubzsigner  ceste  princesse;  et 
l'aultre,  pour  avoir  de  l'argent,  ce  que  je  travailheray  de 
vériffier  davantaige  :  et  mectray  peyne,  pour  vostre  ser- 
vice ,  de  l'empescher  en  l'ung  et  l'aultre ,  si  je  puys ,  et  de 
luy  randre  aulmoins  ses  demandes  les  plus  difficiles  et  re- 
tardées qu'il  me  sera  possible. 

H  n'a  esté  rien  touché,  despuys  mes  précédantes,  aulx 
choses  des  Pays  Bas,  sinon  d'avoir  envoyé  inventorier  et 
mectre  soubz  la  main  de  justice  tous  les  biens  des  subjectz 
du  Roy  d'Espaigne,  qui  ont  esté  arrestez  en  ce  royaulme. 
Mais  estant  cejourduy  revenu  le  courrier,  que  les  ambassa- 

(leurs  avoient  dépesché  devers  le  duc  d'Alve,  je  croy  que 
bien  lost  l'on  procédera  à  les  ouyr  et  à  résouldre  toutes 
choses  de  ce  costé.  Ceulx  cy  couvrent  et  excusent  les  faictz 
de  leurs  pirates ,  et  les  aultres  arméniens  de  ceste  Royne  et 
des  particulliers  de  ce  royaulme,  soubz  l'incertitude  et 
double  de  la  guerre  avec  les  dicts  Pays  Bas  et  avec  l'Es- 
paigne,  tant  y  a  qu'ilz  mepromectent  que,  aussi tost qu'on 
aura  bonne  responce  de  \  ostre  Majesté  sur  la  saysye  de 
Roan,  qu'ilz  pourvoirront  si  bien  au  faict  de  la  mer  que 
voz  subjectz  n'en  sentiront  aulcundommaige  et  qu'ilz  pour- 
ront plus  seurement ,  et  librement ,  trafiquer  et  naviguer, 
qu'ilz  ne  firent  jamais. 

Au  regard  de  la  Royne  d'Escosse  et  de  ses  affères,  la 
dicte  Dame  m'a  escript,  du  xiij°  de  ce  moys,  et  m'a  faict 
communicquer  une  lettre  qu'elle  a  escript  de  mesmes  datte 
à  ceste  Royne,  par  la  coppie  de  laquelle  Vostre  Majesté 
entendra  mieulx  la  disposition  d'elle  et  la  vertueuse  résolu- 
tion qu'elle  prend  de  son  faict,  que  ne  feriez  par  ung  récit 
à  part;  dont  n'adjouxleray  rien  plus,  icy,  que  une  prière  à 
Dieu,  etc. 

De  Londres  ce  xx'  de  février  1569. 

L'on  me  vient  d'advertir  que,  du  bon  vent  de  hier  après 
midv,  au  retour  de  la  marée,   les  susdicts  quatre  grandz 
navyres  de  ceste  Royne  sont  sortiz  de  ceste  rivière  et  sont 
j      sur  le  Pas  de  Callays. 

A  LA  Royne. 

.  Madame,  depuis  huict  jours  en  çà,  que  la  Royne  d'An- 

I      gleten-e  est  venue  en  ceste  ville  de  Londres,  l'on  a  coin- 

mancé  d'y  terminer  les  jours  de  sa  justice,  ainsi  qu'il  est 

(le  coustume  de  le  fère  toutz  les  ans  en  ceste  sayson ,  et 
entre  les  causes  qu'on  y  a  expédiées  il  y  en  a  eu  aulcunes 
du  faict  de  la  religion  touchant  certain  petit  livre ,  que  l'uni- 
versité de  Louvain  avoit  envoyé  par  deçà  en  langaige  du 
pays ,  confutant  aulcunes  opinions  des  ministres ,   lequel 
livre  ayant  esté  bien  receu  et  accepté  d'aulcuns  gentis- 
hommes ,  ilz  ont  despuis  publié  le  contenu ,  dont  il  en  a 
esté  prévenu  huict  d'entre  eulx  pardevant  la  dicte  justice , 
qui  ont  soubstenu  constamment  l'opinion  du  dict  livre,  et 
cuydoit  on  qu'il  s'en  deust  veoir  quelque  exemplaire  puni- 
tion ,  car  la  matière  estoit  bien  alTectée  ;  mais  ilz  ont  esté 
seulement  condampnés  en  amandes  pécuniaires ,  en  suspen- 
tion  d'estatz  et  à  tenir  l'arrest  jusques  à  satisfaction.  A 
quoy  mesmes  les  grandz  du  conseil  n'ont  voUu  assister,  les- 
quelz  ,  pour  n'intervenir  à  la  dicte  cause,  ny  à  celle  des  de- 
niers d'Espaigne,  ny  à  la  proposition  du  S'.  Du  Doict  pour 
ceulx  de  la  Rochelle,  ny  encores  à  aulcuns  faictz  de  la 
Royne  d'Escoce,  ilz  ont,  dix  jours  durant,  faict  les  mal- 
lades  en  leurs  logis,  layssans  conduyre  au  secrétaire  Ce- 
cille  toutes  ces  choses  à  son  playsir  ;  mays  n'ont  layssé  de 
monstrer  et  fère  entendre  au  peuple  qu'ilz  n'en  aprouvoient 
rien ,  dont  ne  fault  doubter  que  ce  ne  soit  comme  une  desjà 
formée  division  dans  ce  royaulme ,  et  les  signes  en  ont  esté 
aparans  au  faict  des  dicts  huict  gentishommes  qui ,  se  sen- 
tans  bien  fermement  supportez  des  catholiques ,  ont  mons- 
tre qu'ilz  ne  craignoient  guières  l'apparante  auctorité  des 
aultres.  Et  le  mesmes  s'est  veu  à  l'arrivée  des  réalles  d'Es- 
paigne en  ceste  ville,  où  aulcuns  ont  monstre  qu'ilz  avoient 
grand  pleysir  de  veoir  serrer  le  trésor  espaignol  dans  la  Tour 
de  Londres ,  et  d'aultres  avec  regrect  ont  dict  que  c' estoit 
quatre  vingtz  et  quinze  brandons,  car  aultant  y  avoit  il  de 

charges  d'argent ,  qui  allumcroient  bien  tost  la  guerre  dans 
reste  isle. 

Il  y  en  a  beaucoup  aussi  qui  détestent  les  pratiques ,  que 
ceulx  cy  mènent  avec  ceulx  de  la  Rochelle,  et  les  entre- 
prinses  de  ces  pirates,  ce  qu'ilz  font  de  tant  plus  ardiment 
qu'ilz  voyent  que  ceste  Royne,  et  ceulx  de  son  conseil ,  n'en 
advouent  rien ,  et  cella  rend  aulcunement  difficiles  les  choses 
au  cardinal  de  Chatillon  et  à  Cavaignes,  qui  sont contrainctz 
de  les  conduyre  en  leur  nom;  et  n'est  sans  qu'ilz  y  sentent 
du  réfroydissement ,  etsouvant,  de  la  contradiction.  Mais 
encores  est  l'on  plus  bandé  sur  le  faict  de  la  Royne  d'Es- 
coce,  car  n'y  a  matière  plus  vifve  dans  le  cueur  des  grandz, 
ny  plus  affectée  de  presque  tous  ceulx  de  ce  royaulme,  que 
celle  de  la  restitution  ou  de  la  ruyne  de  ceste  princesse. 
Dont  la  division  de  la  religion  donne  grand  force  à  tous  ces 
partys,  mais  l'ambition  sera  celle  qui  en  esmouvera  le  dé- 
bat; de  quoy,  Madame,  je  mectray  peyne  de  vous  mander, 
d'heure  à  aultre,  ce  qui  s'en  manifestera,  estant  assés  que 
€ompreignés  maintenant ,  par  ce  peu  que  je  vous  en  mande, 
et  par  le  contenu  de  la  lettre  du  Roy,  ce  que,  en  général, 
je  vous  puys  dire  de  la  présente  disposition  des  choses  de 
deçà. 

11  est  venu  quelque  adviz  en  ceste  court  qu'ayant  le  Roy 
d'Espaigne  mandé  au  duc  d'Alve  de  luy  envoyer  ung  nombre 
de  soldatz  pour  s'en  ayder  en  la  guerre  que  les  Mores  luy 
ont  esmeue  vers  Grenade ,  que  le  duc  luy  a  dépesché ,  par 
mer,  ung  de  ses  fdz  avec  sept  centz  hommes  d'élitte  seule- 
ment, luy  mandant  qu'encor  qu'il  actande  bien  tost  lere- 
commancement  de  la  guerre,  où  il  aura  besoin  de  toutes 
ses  gens,  qu'il  luy  envoyé  néantmoins  son  fdz ,  et  l'expose 
à  ung  manifeste  danger  avec  aultant  d'hommes  de  guerre. 

comme  il  le  peust  à  présent  secourir,  ce  que  ceuk  ci  es- 
timent estre  vray;  mais  je  ne  veoy  qu'il  y  ayt  fondement 
de  le  croyre,  et,  en  cest  endroict,  je  supplierayle  (Créateur 
qu'il  vous  doinct,  etc. 

De  Londres  ce  xx"  de  febvrier  1569. 


TETTRE  DE  LA  ROYNE   D  ESCOCE  A  LA  ROYNE  D  ANGLETERRE. 

Madame  ma  bonne  seur,  j'ay  entendu,  par  l'évesque  de 
Rosse  et  mylor  d'Héris,  la  bonne  affection  dont  avez  pro- 
cédé avec  eulx  en  toutes  mes  affères,  chose  non  moins 
confortable  qu'espéré  de  vostre  bon  naturel;  espéciallement, 
ayant  sceu  par  eulx  que  c'estoit  vostre  bon  playsir  que  je 
fusse  trettée  avec  les  honnorables  respectz  et  gracieulx  en- 
tretennement ,  que  j'ay  receuz ,  despuis  que  j'arrivay  à  Bo- 
lon,  de  maister  Knolis  et  mylor  Scrop ,  desquelz  je  ne  puis 
moins  fère  que  vous  tesmoigner  la  dilligence  et  grande  af- 
fection d'accomplir  voz  commandemens ,  et  l'occasion  que 
j'ay  de  me  louer  de  leurs  honestes  desportemens  vers  moy 
jusques  à  mon  transportement,  la  façon  duquel  je  ne  puys 
séeller  m'avoir  semblé  dure;  de  quoy,  ne  désirant  vous 
enuyer,  je  me  tairay  pour  vous  dire  qu'il  vous  pleut  au 
dict  Boulon  m'accorder  non  seulement  ung  certain  nombre 
de  serviteurs  desquelz ,  à  vostre  playsir,  je  me  contante 
pour  présentement  me  servir,  mais  aussi  quelques  aultres 
qui  pourroient,  avec  passeport  du  gardien  et  commission 
de  ceulx  qu'avez  miz  en  charge  avec  moy,  aller  et  venir 
d'Escoce  vers  moy  ou  en  Escoce  ou  vers  vous,  quant  j'au- 
ray  quelque  chose  à  vous  remonstrer.  Lesquelles  licences 
par  vous  de  nouveau  permises  à  mes  dicts  commissionnaires 

en  ma  faveur,  j'ay  faict  entendre  à  M",  le  conte  de  Che- 
rosbery  et  maister  Knolis,  qui  disent  n'avoir  telle  commis- 
sion de  vous,  ains  m'ont  refTuzé  de  vous  envoyer  aulcun 
jusques  à  ce  que  je  leur  ay  monstre  vostre  lettre ,  faisant 
mention  de  quelque  résolution  requise  sur  les  pointz  pro- 
posés par  mes  commissaires;  ausquelz  ilz  ont  commandé 
de  despartir  sans  délay,  sellon  leurs  passeportz,  avec  dé- 
claration qu'ilz  n'auront  nul  accez  dorsenavant  à  moy  sans 
vostre  exprès  commandement. 

Sur  quoy  j'ay  prié  maister  Knolis  vous  fère  remons- 
trance  et  des  austres  petites  nécessitez ,  ensemble  avec  la 
déclaration  de  ma  bonne  volonté  vers  vous,  avec  lequel  j'ay 
envoyé  ce  pourteur  pour  me  rapporter  vostre  bon  playsir, 
quant  aurez  veu  et  entendu  les  choses  requizes  par  moy  au 
mémoire  adressé  à  M',  le  comte  de  Lecester  et  maister  Cé- 
cile, vous  suppliant  que  par  luy  vostre  bon  playsir  soit,  sur 
tous  ces  poinctz  entenduz  de  moy,  commander  à  M',  le 
comte  de  Cherusbery  ce  qu'il  vous  plairra  qu'il  en  fasse. 
Et,  pour  ce  que  maister  Knolis  m'a  promiz  de  vous  fère 
veoir  mon  mémoire  et  requeste  adressée  à  voz  dicts  deux 
conseillers,  je  ne  vous  inportuneray  par  la  présente  de  mes 
particularitez ,  me  rapportant  au  mémoire  et  rapport  de 
maister  Knolis. 

Quant  à  ce  qu'il  vous  plaict  toucher,  en  vostre  lettre , 
que  trouvés  estrange  que  mes  commissaire^  ne  sont  condes- 
cenduz  sur  les  spéciallitez ,  après  avoir  entendu  leurs  ray- 
sons,  j'ay  advizé  avec  eulx  que  celluy  qui  retourneroit  en 
Escoce  proposera  aulx  aultres  de  mon  conseil  et  noblesse 
donner  commission  suffizante  pour,  sans  scrupulle,  confé- 
rer les  spéciallitez  que  nous  penserons  vous  estre  plus  agréa- 
bles ,  et  à  mon  honneur  et  préservation  de  mon  estât ,  en 

quoy  eulx  ny  moy  ne  pouvons  entrer  sans  leur  consentement 
de  nouveau  pour  les  choses  advenues  despuys  ,  qui  mectent 
double  en  la  force  de  mes  actions ,  estant  dettenue  comme 
ilz  pourroient  alléguer  ;  et  asseurés  vous  que  je  desireroys 
bien  sçavoir  vostre  bon  playsir  pour  me  y  advancer. 

Bien  vous  supplié  je  d'une  chose  qui  est  de  ne  per- 
mectre  plus  qu'il  soit  miz  en  avant  de  si  deshonestes  et 
désavantaigeuses  ouvertures  pour  moy  que  celles  à  quoy 
l'évesque  de  Rosse  a  esté  conseillé  prester  l'oreille  ;  car, 
comme  j'ay  prié  le  dict  maister  Knolis  vous  tesmoigner, 
j'ay  faict  voeu  à  Dieu  solemnel  de  jamais  ne  me  démettre 
delà  place  où  Dieu  m'a  appellée,  tant  que  pourray  sentir 
mes  forces  battantes  pour  ce  fays ,  comme,  je  le  remercye , 
je  les  sens  augmenter  avecques  l'envie  de  m'en  acquitter 
mieulx  que  jamais,  et  avecques  plus  de  suffizance  par  le 
temps  et  expérience  acquise,  vous  suppliant,  en  toute 
aultre  chose  que  ne  inportera  mon  honneur  et  estât ,  esti- 
mer qu'après  Dieu  je  désire  singulièrement  vous  playre, 
et  si  j'osois  vous  ramentevoir  combien  je  suis  aprochée  de 
vous  et  preste  de  m'aller  offrir  à  plus  particullières  condi- 
tions que  je  ne  puys,  en  Testât  où  je  suis,  je  diroys  que 
c'est  tout  mon  désir. 

Cependant,  avec  l'adviz  de  mon  conseil,  je  mettray 
peyne ,  en  ayant  responce  de  vous ,  fère  les  offices  à  moy 
possibles  pour  obtenir  vostre  faveur,  laquel  je  proteste 
volontairement  ne  mettre  jamais  en  hazard  de  perdre,  si 
je  la  puys  acquérir.  Quant  à  toutes  aultres  choses  qui  me 
touchent ,  je  m'en  remectray  au  mémoire ,  pour  ne  vous 
inportuner,  seulement  vous  diray  je  que ,  quant  aulx  res- 
ponces  que  désirés ,  je  seray  preste ,  quant  il  vous  plairra 
m'admettre  en  vostre  présence,  de  vous  eu  résouldre  et 

fère  paroistre  la  faulceté  de  leurs  calumnies  et  mon  inno- 
cence ,  laquelle  Dieu  manifestera ,  comme  mon  espoir  est 
en  luy.  Cependant  auquel  je  prie  vous  donner,  Madame, 
en  longue  santé,  bonne  et  heureuse  vie. 
1^'  De  Tutebery  ce  x"  de  febvrier  i  569 . 

P  Je  viens  d'entendre.  Madame,  que  mon  cousin  le  duc 
deChatellerault,  nonobstant  vostre  passeport,  est  arresté  à 
York.  Je  m'asseure  qu'il  n'a  commis  nulle  ofience,  qui  me 
fera  vous  supplier  de  concidérer  sa  nécessité  et  le  long 
temps  qu'il  a  demeuré,  oultre  son  passeport,  à  vostre 
commandement ,  et  commander  qu'il  luy  soit  permiz  passer 
oultre.  11  vous  plairra  excuser  si  j'escriptz  si  mal ,  car  le 
logis  non  habitable  et  froid  me  cause  quelque  rhume  et 
dolleur  de  teste. 


XX"  DEPESCIIE 

—  du  xxv'^  de  febvrier  1569.  — 
{Envoyée  jusques  à  Calnis  par  Jehan  Vnllet.) 

Charles  IX  refuse  de  s'établir  médiateur  entre  l'Angleterre  et  l'Espagne.  — 
Négociations  de  l'ambassadeur  d'Espagne  pour  obtenir  la  restitution  du 
trésor  saisi  par  Elisabeth.  —  Prises  faites  par  les  Anglais.  —  Liste  des 
capitaines  de  repulalion  qui  se  disposent  à  se  mettre  en  nier. 

Au  Roy. 

•  Sire,  bien  peu  d'heures  après  ma  dépesche,  du  xxf  du 
présent,  je  receuz  celle  qu'il  avoit  pieu  à  Vostre  Majesté 
me  fère,  de  Joynville,  le  ix*^  auparavant,  toute  en  chiffre, 
en  laquelle  j'ay  comprins  vostre  désir  sur  les  affères  d'entre 

ce  pays  et  les  Pays  Bas ,  lequel  je  mectray  peyne  d'accom- 
plir, ainsi  que  je  le  verray  bien  à  propos,  et  comme j'avois 
desjà  commancé  de  le  fère,  n'ayant  esté  mon  intention 
que  fissiez  office  de  médiateur  en  cella ,  sinon  pour  vous 
obliger  l'ung  party  et  l'aultre  en  ung  faict  duquel,  aussi 
bien ,  ilz  demeureront  d  accord  ;  et  affin  aussi  qu'estant  la 
matière  une  foys  venue  en  voz  mains  vous  la  menissiez , 
ou  au  tard  ,  ou  au  long ,  ainsi  que  le  bien  de  vos  affères  le 
requerroit ,  et  eussiés  cependant  ung  gaige  pour  vous  fère 
requérir  et  observer  des  deux  costés.  En  quoy,  possible, 
se  fut  trouvé  moyen  de  fère  passer  plus  avant  les  choses , 
que  je  crains  qu'elles  ne  feront. 

Tant  y  a  que  j'yray,  du  premier  jour,  veoir  ceste  Royne, 
et  mettray  peyne  de  descouvrir  si  son  intention  en  cella  est 
conforme  à  la  démonstration  qu'elle  et  ceulx  de  son  conseil 
en  font  ;  car  les  deniers  d'Espaigne  sont  toutjours  resser- 
rés en  la  Tour,  ausquels  toutesfoys  l'on  ne  touche  point,  et 
le  S'.  d'Assoleville,  encor  que  despuys  le  retour  du  corrier 
qu'il  avait  envoyé  au  duc  d'Alve  ayt  eu  permission  de 
communiquer  de  rechef  avec  l'ambassadeur  d'Espaigne, 
ilz  ne  sont  toutesfoys ,  l'ung  ny  l'aultre ,  en  termes  d'estre 
encores  ouys  de  ceste  Royne.  Vray  est  que  le  dict  d'Asso- 
leville a  esté  devers  le  mylor  Quiper,  garde  des  sceaulx , 
et  le  secrétaire  Cecille  a  esté  devers  luy,  mais  il  ne  leur  a 
exposé  sa  charge ,  sinon  en  général ,  c'est  qu'il  estoit  venu 
procurer  la  délivrance  des  deniers ,  comme ,  à  la  vérité ,  il 
semble  que  luy  et  le  dict  ambassadeur  d'Espaigne  ne  pré- 
tendent que  de  les  avoyr  et  de  dissimuler  toutes  aultres 
injures,  mesmes,  si  ceulx  cy  sçavoient  tenir  bon ,  je  croy 
qu'il  se  contanteroit  de  la  seule  asseurance  des  dicts  deniers 
plus  tost  que  de  venir  à  nulle  ropture. 


I 


—  till  -- 

La  responce  que  le  susdict  ambassadeur  d'Espaiguc 
avoit  faicte  à  la  proclamation  de  ceste  Royne ,  dont  vous 
envoyay  naguières  la  coppie,  a  esté  traduicte  par  quelcun 
en  langaige  de  ce  pays ,  qui  l'a  publié  avec  des  additions 
telles ,  que  ceste  Royne  et  tous  ceulx  de  ce  conseil  en  sont 
fort  escandalizés  et  en  ont  laict  enquérir,  dont  plusieurs 
notables  personnaiges  en  ont  esté  envoyés  en  pryson ,  ce 
qui  monstre  qu'il  y  a  une  bien  aspre  division ,  bien  que 
encores  lattante,  dans  ce  royaulme. 

Cavaignes  et  Du  Doict  font  grand  dilligence,  et  la  font 
fère  aussi  par  leur  faulteurs ,  de  trouver  deniers  par  deçà  , 
et  offrent  grand  asseurances  ;  mais  j'espère,  Sire,  qu'ilz 
en  recouvreront  si  peu  ,  ou  poinct  du  tout,  qu'ilz  n'auront 
dorsenavant ,  par  les  supportz  d'icy,  guières  moyen  de  se 
maintenir  contre  Yostre  Majesté. 

Aulcuns  des  principaulx  seigneurs  de  ce  conseil  enten- 
dant qu'on  soubspeçonnoit  les  Anglois  d'avoir  eu  intelli- 
gence en  ces  menées ,  qui  ont  esté  découvertes  en  Norman- 
die ,  et  en  quelques  aultres  de  Callays ,  m'ont  envoyé  dire 
qu'ilz  me  prioyent  de  croire  que  cella  n'estoit  ny  ne  pou- 
voit  estre  aulcunement  procédé  de  l'intention  de  la  Royne, 
comme  pour  leur  regard  ilz  seroient  prestz  de  se  purger, 
quant  il  sera  besoing,  qu'il  n'en  avoit  esté  rien  pratiqué 
de  deçà,  sinon  que  le  secrétaire  Cecille  l'eust  faict  tout 
seul,  de  quoy  seroit  à  luy  d'en  rendre  compte,  mais,  ny 
en  une  façon  ny  aultre,  je  n'ay  peu  descouvrir  que  les  An- 
glois y  ayent  esté  meslez . 

Au  reste ,  Sire ,  de  tout  cest  armement  que  ceste  Royne 
a  faict  préparer,  il  n'en  est  encores  rien  sorty  hors  de  ceste 
rivière  que  quatre  grandz  navyres.  Yray  est  que  les  deux 
naves  veniciennes  sont  sur  l'emboucheure  d'icelle  et  ung 

nombre  d'aultres  particuUiers  sont  à  Plemmue,  qui  ont 
encores  freschement  prins  neuf  ou  dix  ourques  de  Flan- 
dres, retornans  de  la  Rochelle,  chargés  de  vins  :  mais  ilz 
ne  trouvent  guyères  plus  que  prendre  en  mer,  et  entre  les 
dicts  vaysseaulx  particuUiers  il  y  en  a  qui  pourroient  estre 
de  quelque  effect ,  estans  à  des  cappitaines  de  mer  qui  sont 
en  réputation  par  deçà,  desquelz  j'ay  miz  peine  de  sçavoir 
les  noms,  et  incisteray  à  ceste  Royne  de  les  fère  révocquer, 
ou,  si  elle  s'en  excuse  sur  le  doubte  de  la  guerre  qu'elle 
crainct  avoir  avec  les  Pays  Bas ,  que  aulmoings  elle  leur 
règle  tellement  leurs  entreprinses  que  voz  payz  et  subjectz 
n'en  puissent  estre  aulcunement  endommaigés;  ce  que 
j'espère  obtenir,  pourveu,  Sire,  qu'il  vous  playse  fère 
accommoder  le  faict  de  la  saysye  de  Roan. 

L'on  a  commancé  de  fère  les  monstres  généralles  et  or- 
dinaires en  ung  quartier  de  ce  royaulme ,  et  se  continuera 
de mesmes  partout ,  mais  je  n'entendz  qu'il  y  ayt  rien  d'ex- 
traordinaire pour  encores.  Je  procureray,  en  ma  première 
audience  d'inpétrer  de  ceste  Royne  les  choses  que  la  Royne 
d'Escoce  luy  a  envoyé  requérir  par  ses  lettres  et  mémoires, 
du  xu]*"  du  présent,  ainsi  que,  en  mes  précédantes,  je  vous 
en  ay  faict  quelque  mention ,  et ,  prieray,  au  reste ,  le  Créa- 
teur, etc. 

De  Londres  ce  xxv'  de  février  4569. 

A  LA  Royne. 

Madame,  ayant  receu,  le  xxj"  de  ce  moys,  les  lettres 
qu'il  a  pieu  à  Voz  Majestez  m'escripre  de  Joynville ,  le  vij" 
et  ix"  auparavant ,  j'ay  trouvé  en  celle  du  Roy  une  bonne 
instruction  de  ce  que  j'ay  à  dire  et  fère  es  choses  d'entre  ce 

pays  et  les  Pays  Bas.  A  quoy  je  mectray  peine  de  satisfère 
jouxte  voz  intentions,  lesquelles  je  vous  puys  asseurer, 
Madame,  que,  pour  les  mesmes  considérations  que  m'es- 
cripvés,  et  aultres  que  le  S",  de  La  Croix  à  son  retour 
m'avoit  dictes,  j'avois  desjà  miz  peyne  de  les  accomplir, 
dont,  possible,  s'en  cognoistra  quelque  efîect  au  monde. 
Au  moins  n'aura  t  il  tenu  à  moy  de  le  procurer,  mais  il  se 
fut  encores ,  ce  me  semble ,  mieulx  conduict ,  si ,  en  vous 
faisantz  médiateurs  entre  les  parties ,  l'affère  eust  esté  re- 
miz  en  voz  mains,  ainsi  que  j'en  mande  ung  mot  par  la 
lettre  du  Roy  ;  et  ay  veu ,  au  reste ,  en  la  lettre  de  Vostre 
Majesté,  la  prudente  et  vertueuse  responce  qu'avez  faict  à 
l'ambassadeur  d'Angleterre,  laquelle  est  tant  conforme  à 
tout  ce  que  j'ay  négocié  jusques  icy,  et  si  convenable  à  ce 
qui  estoit  requis  de  fère  expressément  entendre  à  ceste 
Royne ,  que  j'espère  que  les  affères  et  service  de  Voz  Ma- 
jestez  par  deçà  s'en  porteront  beaulcoup  mieulx.  Et,  affin 
d'en  imprimer  mieulx  le  tout  à  la  mémoire  de  la  dicte 
Dame ,  je  le  luy  rafreschiray  demain  en  aulcuns  propoz  que 
j'ay  à  luy  tenir  jouxte  le  contenu  de  vostre  dicte  lettre , 
dont  vous  feray  après  entendre  ce  qu'elle  m'aura  respondu. 
Et ,  pour  la  fin ,  je  vous  diray,  Madame ,  que ,  sellon 
aulcunes  praticques  que  j'entendz  se  mener  en  ceste  court, 
je  seray  bien  trompé  si  bien  tost  l'on  ne  veoyt  advenir  une 
notable  noveaulté,  et,  possible,  quelque  mutation  d'aul- 
cunes  choses  en  ce  royaulme ,  priant  Dieu,  etc. 

De  Londres  ce  xxv'  de  février  1569. 

nOMS  D  AULCUNS   CAPPITAINES   DE  MER  ANGLOIX 

qui  ont  paiticullièreinent  arme  des  yaisseaulx. 


Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 
Le  cappita 


ne  Michel  de  Cornaille  en  a  armés  six , 

ne  Jonnes  —  deux , 

ne  Forbouches  —  trois , 

ne  Morice  —  deux , 

ne  Achellay  —  deux  , 

ne  Boos  —  deux, 

ne  Kelle  —  deux  , 

ne  Robunb  —  ung , 

ne  Marye  Churqe  —  deux , 

ne  Pierre  Adrian  —  ung , 

ne  Thomas  Mores,  Irlandoys,  —  ung, 

ne  Amand  —  ung, 

ne  Wjons  —  ung, 

ne  Wurte  —  ung, 

ne  Chambre  —  ung , 

ne  Richarson  —  ung. 


Le  cappitai 

Au  nom  de  sire  Artus  Chambrenant ,  visamyral  de  Cor- 
naille ,  en  a  esté  armé  deux  ; 

Somme  XXX)  vaysseaulx,  oultre  plusieurs 
aultres,  dont  on  n'a  peu  sçavoir  le  nom, 

Et  quatre  grandz  navyres  de  la  Royne  d'Angleterre ,  et 
les  deux  grandz  naves  veniciennes. 

Les  aultres  quatre,  que  M\  Ouynter  avoit  ramené  de 
la  Rochelle ,  sont  encores  dans  la  rivière  qui  ne  sont  prestz 
de  sortir. 

11  s'apreste  encores  vingt  navyres  marchans  pour  aller 

en  Broage  quérir  du  sel ,  qui  seront  conduictz  par  deux 
des  dicts  grandz  de  la  dicte  Royne ,  et  du  contreroUeur  de 
la  marine,  en  personne. 


I 


XXP  DEPESCHE 

*-  du  i^"^  jour  de  mars  1569.  — 
{Envoyée  par  La  Fernhe.) 

Le  secrétaire  La  Vergue,  accusé  auprès  de  la  reine-mère  d'être  en  correspon- 
dance avec  les  protestants  de  la  Rochelle,  se  rend  en  France  pour  se 
justifier. 

A  LA  Royne. 

Madame ,  attandant  de  vous  dépescher  ung  aultre  des 
miens  aussi  tost  que  la  Royne  d'Angleterre  m'aura  res- 
pondu  aulx  choses ,  que  je  luy  ay  dictes  et  déclairées  de 
de  l'intention  de  Voz  Majestez ,  sellon  le  contenu  de  voz 
trois  dernières  dépesches ,  j'ay  bien  voUu  cependant ,  pour 
le  regard  du  postille  qui  est  en  celle  du  Roy,  du  xuij"  du 
passé ,  vous  dire  très  confidemment ,  Madame ,  que  jamais 
gentilhomme  ne  se  porta  plus  fidellement ,  ny  avec  plus  de 
droicture  et  d'intégrité  en  vostre  service,  en  toutes  les 
choses  que  m'avez  commandées  quelles  qu'elles  ayent  esté, 
ny  qui  ayt  miz  plus  de  peyne,  en  tout  ce  qu'il  m'a  esté  pos- 
sible, que  les  miens  fissent  de  mesmes  que  j'ay  toutjour  faictj 
dont  si  l'on  vous  a  rapporté ,  ou  donné  adviz  ,  qu'un  de  mes 
secrétaires  ré\  elle  toutes  choses  à  voz  rebelles ,  je  ne  vous 
puys  dire  aultre  chose ,  Madame ,  sinon  qu'encor  que  ce 
soit  sons  aulcune  mienne  coulpe  ,  que  néantmoins  je  serois 

doUant  à  mort  qu'il  fut  aulcunement  vray.  Et  affin  que  par 
le  mesmes  qui  est  accusé ,  qui  est  le  pourteur  de  la  présente , 
lequel  a  seul  tenu  mon  registre ,  et  seul  escript  toutes  mes 
dépesches ,  Vostre  Majesté  en  soit  esclarcye ,  il  s'en  va  con- 
signer entre  voz  mains ,  atïin  que  vous  en  fassiez  l'examen 
et  vériffication  telle  qu'il  vous  plairra. 

J'espère,  que,  demain  ou  après  demain,  ceste  Royne 
me  fera  sa  responce  ou  bien  renvoyera  le  filz  de  M'.  Norrys 
pour  la  vous  fère  fère  par  son  ambassadeur  de  dellà,  et  croy 
qu'elle  sera  assez  bonne ,  encor  que  son  conseil  soit  après 
à  la  digérer,  et  qu'on  luy  représente  de  grandz  maulx  à 
venir  sur  elle  et  sur  son  royaulme  de  la  fin  de  ceste  guerre , 
si  les  catholiques  demeurent  supérieurs.  Maisj'ay  miz  peyne 
de  luy  en  diminuer  la  peur,  dont,  par  mes  prochaines, 
Vostre  Majesté  entendra  le  tout ,  à  laquelle  baysant ,  en 
cest  endroict ,  très  humblement  les  mains ,  je  prieray  le 
Créateur  qu'il  vous  doinct ,  etc. 

De  Londres  ce  i"  de  mars  1569. 

XXir  DÉPESCHE 

—  du  vm"  de  mars  1569.  — 
{Envoyée  par  le  Si",  de  Sabran.) 

Sommation  faite  au  nom  du  roi  de  France,  par  l'ambassadenr,  à  la  reine 
d'Angleterre,  de  se  prononcer,  dans  le  délai  de  quinze  jours,  pour  la  paix  ou 
pour  la  guerre  avec  la  France.  —  Réponse  d'Elisabeth  que,  malgré  le 
désir  qu'elle  a  de  maintenir  la  paix,  elle  doit  en  référera  son  conseil.  — 
Hésitation  du  conseil,  qui  se  trouve  à  la  fois  menacé  de  la  guerre  avec 
la  France  et  avec  l'Espagne.  —  Après  sept  jours ,  déclaration  est  faite  à 
l'ambassadeur,  qtie  l'Angleterre  demeurera  en  paix  avec  la  France.  —  Mé- 
moire au  roi  sur  les  affaires  de  France,  d'Espagne  et  d'Ecosse.  —  Mé- 
moire secret  renfermant  des  détails  particuliers  sur  la  coalition  des  sei- 
gneurs d'Angleterre  pour  renverser  sir  William  Cecil.  —  Remontrances 
présentées  par  l'ambassadeur  au  conseil,  énumérant  les  actes  d'hostilité 
que  le  roi  de  France  a  dû  prendre  pour  une  déclaration  de  guerre.  — 
Plainte  des  marchands  français  établis  en  Angleterre  contre  diverses  exac- 
tions.—  Déclaration  de  paix  et  d'amitié  faite  par  le  conseil  en  réponse 
uux  remontrances. 


Au  Roy. 

Sire ,  m'ayant  Vostre  Magesté,  par  ses  lettres  du  viij% 
xij'  et  xiiij"  du  passé ,  baillé  de  quoy  pouvoir  largement 
tretter  de  paix  ou  de  guerre  avecques  ceste  Royne ,  je  lu\ 
ay  ,  par  les  mesmes  termes  de  voz  lettres ,  faict  entendre 
que  vous  estiez  très  désireux  de  demeurer  en  l'ung  et  bien 
fort  disposé  de  vous  préparer  à  l'aultre ,  avec  commémora- 
tion des  bons  déportemens,  dont  aviez  uzé  envers  elle  pour 
la  continuation  de  ce  qui  estoit  le  meilleur,  et  de  ne  luy 
avoir  onques  donné  occasion  de  venir  au  pire;  ce  qui  a  esté 
poursujvy  avec  des  propos  qui  seroient  longs  à  mettre icy, 

mais  si  urgens ,  sellon  vos  dictes  lettres ,  que ,  joinct  ce  que 
Voz  Magestez  en  avoient  desjà  dict  à  son  ambassadeur ,  elle 
s'est  trouvée  en  grande  perplexité  de  m'yrespondre. 

Yray  est  que  pour  ne  luy  donner  occasion,  si  je  la  pres- 
soys  ou  conveinquoys  par  trop  ,  de  venir  à  paroUes  plus  du- 
res et  de  moindre  satisfaction  que  je  n'en  voulois  ouyr  pour 
Vostre  Magesté ,  j'ay  toutjour  rejecté  sur  aultre  que  sur  elle 
la  coulpe  du  tout ,  luy  gratiffiant  aulcuns  bons  offices  dont 
elle  avoit  usé  envers  vous;  qui  aussi,  pour  l'amour  d'elle, 
aviez  supporté  des  choses  qu'elle  sçavoit  bien  qui  vous  es- 
toient  dommaigeables ,  et  qui  en  fin  vous  alloient  estre  si 
griefves  que  vous  aviez  esté  contrainct  de  luy  fère  ceste  dé- 
claration que  je  luy  faisois  :  c'est  qu'estant  vostre  volonté 
tout  entièrement  de  demeurer  en  la  bonne  paix ,  amytié  et 
confédération,  que  vous  aviez  avecques  elle,  et  avec  ses 
pays  et  subjectz ,  vous  vouliez  estre  résolu  et  esclaircy ,  dans 
quinze  jours,  si  elle  vouloit  persévérer  de  son  costé,  ou 
aultrement ,  que  vous  regarderiez  de  pourvoir  à  vos  affères 
sellon  les  moyens  qu'il  a  pieu  à  Dieu  vous  en  donner,  par 
ainsy  qu'il  ne  tenoit  plus  qu'à  elle  qu'elle  ne  jouyst  et  fîtjoyr 
ses  subjectz  d'une  bien  ferme  et  très  proffitable  paix  avec- 
ques ung  grand  Roy  et  ung  grand  royaume,  tel  comme 
vous  et  le  vostre. 

La  dicte  Dame,  ayant  paciemment,  et  avec  attention  , 
escoutté  toutz  mes  propoz  ,  a  miz  peyne  d'en  admener  plu- 
sieurs, pour  elle,  de  sa  bonne  volonté  et  droicte  intention  en 
l'entretennement  de  la  paix ,  de  la  commémoration  de  ses 
bons  offices  envers  Voz  Magestez  Très  Chrétiennes,  de  la  jus- 
tiffication  de  ses  actions ,  et  plusieurs  aultres ,  qui  tendoient 
toutz  à  vous  vouloir  contanter,  dont  la  substance estoit  de  vous 
remercyer  de  la  bonne  responce  que  Voz  Magestez  avoient 

faicle  à  son  ambassadeur  sur  le  récit  des  tortz  et  mauvais 
trettement  que  ses  subjectz  ont  receu  du  duc  d'Alve,  de  la- 
quelle elle  demeuroit  satisfaicte  ;  ensemble  de  ce  qu'aviez 
commandé  lever  la  saysye  de  Roan  ,  offrant ,  de  son  costé , 
fère  fère  rayson  à  voz  subjectz ,  et  qu'elle  n'avoit  jamais 
que  bien  fort  détesté  les  exploictz  des  pirates ,  et  avoit  sou- 
vant  commandé  de  les  punir;  dont  respondroit  tousjours 
pour  ceulx  de  ses  subjectz  qu'elle  avoit  envoyé  sur  mer, 
car  ne  les  avoit  layssé  sortir  sans  caution  ;  mais  que  des  aul- 
tres  elle  ne  pouvoit  fère  aultre  chose ,  sinon  d'employer  sa 
force  et  sa  justice ,  en  faveur  de  voz  subjectz  et  des  siens  , 
en  tous  les  endroicts  qu'elle  en  seroit  requise,  ce  qu'elle  of- 
froit  très  volontiers  de  fère;  et  qu'au  reste  Yoz  Magestez 
ne  debvoient  aulcunemeut  croyre,  ce  qu'on  s'esforçoyt  de 
vous  persuader,  qu'elle  eust  envoyé  secours  à  ceulx  de  la 
Rochelle ,  ny  eu  intelligence  aulx  entreprinses  de  Dièpe  et 
du  Havre  ;  car  elle  n'avoit  si  peu  de  prudence  qu'elle  vol- 
lût  acquérir  l'inimytié  de  Yoz  Magestez  pour  avoir  l'amy- 
tié  d'ung  de  voz  subjectz  ,  ny  luy  ayder  à  mener  sa  guerre 
pour  perdre  la  paix  qu'elle  avoit  avecques  vous,  et  s'il  s'en 
estoit  vanté  que  ce  avoit  esté  pour  authoriser  davantaige 
ses  affères  ;  dont  estoit  preste  de  luy  escripre  qu'il  décla- 
rast  quel  secours  elle  luy  avoit  baillé ,  affin  de  le  conveincre 
de  ce  qu'il  en  pourroit  avoir  cy  devant  publié;  et  que, 
quant  elle  vous  eust  voUu  nuyre ,  que  vous  eussiez  autre- 
ment que  par  six  cannons,  et  ung  peu  de  pouldre ,  senty 
les  moyens  qu'elle  avoit  de  le  fère  tant  en  force  d'hommes, 
d'armes,  de  vaysseaulx  ,  d'artillerye  que  d'argent,  dont 
elle  disoit  en  avoir  bonne  somme ,  et  que  les  belles  occa- 
sions ne  luy  avoient  poinct  manqué  ;  mais  qu'elle  s' estoit 
proposée,  contre  toutes  persuasions  qu'on  luy  pouvoit  don- 

ner  du  contraire ,  de  garder  très  constamment  vostre  amy- 
tié;  de  quoy,  si  ne  luy  vouliez  sçavoir  gré,  elle  ozeroit 
dire  que  vous  vous  rendriez  indigne  qu'elle  vous  en  deust 
tant  porter  comme  de  bon  cueur  et  d'affection  elle  faisoit. 
Et  quant  à  la  faveur  trop  grande  que  je  luy  disois  que  ceuk 
de  l'aultre  party  recepvoient  prez  d'elle,  que,  à  la  vérité, 
elle  avoit  humainement  receu  et  admiz  quelquefoys  à  parler 
à  elle  le  cardinal  de  Chatillon ,  qui  estoit  venu  en  son 
royaulme  pour  saulver  sa  personne,  lequel  luy  sembloit 
estre  homme  de  bien  et  bon ,  qui  luy  avoit  toujours  parlé 
honnorablement  et  avec  grand  humilité  et  respect  de  Vos- 
tre Magesté  et  de  la  Royne,  vostre  mère;  car  aultrement  ne 
l'eust  souffert  ungjour  en  son  pays,  et  que,  sellon  son  par- 
ler, il  ne  tenoit  à  luy  que  toutes  les  choses  n'allassent  bien; 
et  q'un  aultre  gentilhomme  aussi  estoit  naguières  venu 
de  la  Rochelle ,  qui  disoit  avoir  à  tretter  aulcunes  choses 
avecques  elle,  mais  qu'elle  ne  l'avoit  encoresveu,  ny  ouy, 
ny  n'estoit  preste  d'entendre  à  rien  qu'il  luy  sceiit  proposer 
à  vostre  préjudice,  et  que  d'avoir  esté  capitulé  par  eulx  de 
luy  mettre  en  ses  mains  une  de  voz  places  de  Normandye 
ou  Picardye ,  que  cella  pouvoit  bien  estre  en  leur  inten- 
tion, mais  qu'elle  n'en  avoit  jamais  ouy  parler. 

Et  continua  en  plusieurs  aultres  propoz ,  desquelz , 
comme  je  luy  gratiffiay  grandement,  de  la  part  de  Voz  Ma- 
jestez ,  ceulx  qui  revenoient  à  vostre  satisfaction  et  con- 
tantement  et  à  l'entretennement  de  la  paix ,  aussi  ne  volluz 
je  laysser  passer  sans  quelque  réplique  les  aultres,  où  elle 
vouloit  que  vous  ne  vissiez  ny  sentissiez  rien  du  support 
qu'avoient  receu  ceulx  de  la  Rochelle  ;  car,  si  ce  n'avoit 
esté  d'elle,  au  moins  il  estoit  sorty  de  son  royaulme,  et  si- 
non tant  qu'on  leur  en  eust  bien  peu  bailler,  au  moins, 

possible,  autant  comme  ilz  en  avoient  demandé;  et  que, 
si  la  guerre  ne  vous  avoit  esté  ouvertement  commancée  du 
costé  de  son  royaulme,  qu'on  avoit  néantmoins  passé  à 
telles  démonstrations  que  vous  aviez  esté  contrainct  de  de- 
mander là  dessus  la  déclaration  de  sa  volonté ,  dont  la  pryois 
qu'elle  me  résolût  de  ce  que  j'avois  à  vous  en  mander. 

A  quoy  m'a  respondu  qu'elle  venoit  de  recepvoir,  de- 
puysdeux  heures,  des  lettres  de  son  ambassadeur,  lesquelles 
n' avoit  encores  ouvertes,  et  que,  possible,  après  les  avoir 
veues ,  elle  auroit  de  quoy  mieulx  satisfère  à  ceste  et  aultres 
particularitez  que  je  luy  avois  proposées ,  desquelles  je  luy 
pourrois  cependant  bailler  ung  mémoire ,  et  que ,  ayant  sur 
le  tout  prins  adviz  de  son  conseil,  elle  m'y  respondroit. 

Et  par  ce  que,  Sire,  parmy  ses  discours  elle  m'avoit  dict 
ne  fère  double  que  le  duc  d'Alve  ne  vous  persuadât  de  fère 
quelque  démonstration  en  sa  faveur,  pour  les  choses  qu'il 
avoit  mal  commancées  contre  elle ,  et  que  je  voyois  qu'elle 
estoit  sur  le  poinct  de  se  résouldre  ou  du  dict  aflere  ou  du 
faict  de  France,  je  luy  volluz  bien  dire  qu'à  la  vérité  il  ne 
pouvoit  estre  que  Voz  Magestez  Très  Chrétiennes  n'eussiez 
esté  très  marriz  de  veoir  naistre  différend  entre  deux  telz 
princes  ,  voz  alliez  et  confédérez  ,  comme  le  Roy  Ca- 
tholique et  elle ,  et  entre  deux  estatz  si  voysins ,  comme  es- 
toient  les  leurs  du  vostre;  mais  que  le  duc  d'Alve  s'estimoit 
si  suffizant,  et  estimoit  son  Maistre  si  puissant  et  si  saige, 
qu'il  n' avoit  garde  de  vous  demander  ny  conseil ,  ny  secours, 
pour  sortir  de  ceste  affère  ;  et  considèreroit  aussi  que  comme 
son  dict  Maître  ne  vouldroit  rompre  une  de  ses  bonnes  al- 
liances pour  vous,  qu'il  luy  seroit  mal  honeste  de  vous  re- 
quérir de  rompre  les  vostres  pour  luy;  et  ainsy  je  me  li- 
centiay  de  la  dicte  Dame. 

Mais  estant ,  le  jour  mesme ,  adverty  que  aulcuns  vou- 
lans  aigrir  la  matière  estoient  après  pour  luy  imprimer 
qu'elle  ne  se  debvoit  aulcunement  soubzmettre  à  ceste  dé- 
claration de  paix  ou  de  guerre ,  à  quoy  vous  la  sommiez , 
et  que  c  estoient  ses  ennemys  qui  vous  incitoient  de  luy 
fère ,  sans  occasion ,  ceste  bravade ,  je  me  hastay  de  luy  en- 
voyer, bien  peu  d'heures  après,  mon  mémoire,  avec  ung 
sommaire  récit,  au  premier  article  d'icelluy,  de  toutes  les 
occasions  qui  vous  avoient  meu  de  ce  fère.  Lequel  mé- 
moire, après  l'avoir  leu,  elle  le  fit  translater  en  angloispour 
l'envoyer  à  ceulx  de  son  conseil  ;  et  au  boult  de  sept  jours, 
après  avoir  respondu  au  S".  d'AssoIeville  ce  que  Vostre 
Majesté  verra  en  mon  mémoire,  elle  m'a  envoyé  par  le 
S\  Sommer,  clerc  de  son  conseil,  ceste  sienne  responce  en 
anglois ,  que  je  vous  envoyé  traduicte  en  François  ;  en  la- 
quelle ,  encor  que ,  parmy  beaulcoup  de  paroles  obscures , 
j'y  aye  trouvé  aulcunes  choses  qui  vous  pourroient  contan- 
ter,  j'ay  néantmoins  vollu  avoir  d'elle  mesmes  sa  responce. 

Et  ainsy  estant,  hyer  au  soir,  retourné  devers  la  dicte 
Dame ,  après  plusieurs  propoz  j'ay  eu  ceste  déclaration  d'elle 
que  pour  le  désir  de  conserver  l'amytié  qu'elle  a  contractée, 
dez  son  avènement  à  sa  couronne,  avecques  le  feu  Roy  vostre 
père ,  et  continuée  avecques  Vous  et  avec  la  Royne  ,  vostre 
mère ,  elle  est  résolue  de  demeurer  entièrement  aux  trettez 
et  capitulations  de  la  bonne  paix,  qui  est  entre  Voz  Ma- 
jestez  et  voz  pays  et  subjectz ,  tout  ainsy  que  vous  dictes  y 
vouloir  persévérer  de  vostre  costé ,  et  que  de  ce  elle  vous  en 
<x ,  en  trois  occasions ,  rendu  trois  si  bons  tesmoignages  que 
jamais  Roy  d'Angleterre  n'en  a  rendu  de  semblables  à  nul 
de  voz  prédécesseurs.  Et  puys  m'a  pryé  de  fère  ses  recom- 
aTiendations  à  Yoz  Majestez ,  cl  qu'elle  desiroit  \  ous  |>ou- 

voir  fère  aultant  de  bien  comme  elle  vous  en  vouloit ,  qui 
ne  pouvoit  tant  oblyer  sa  qualité  qu'elle  ne  se  sentît  bien 
affectionnée  à  la  cause  de  ses  semblables,  et  qu'elle  vous 
feroit  encores  entendre  sa  responce  par  son  ambassadeur  ; 
laquelle  sera  bon,  Sire,  que  Yostre  Majesté  montre  avoir 
bien  agréable  et  que  la  gratiffiez  par  toutes  bonnes  paroUes 
envers  la  dicte  Dame,  vous  suppliant  au  surplus  donner 
foy  à  ce  que  ce  gentilhomme,  présent  pourteur,  nommé 
le  S",  de  Sabran,  vous  dira,  lequel  j'ay  dépesché  exprès 
pour  aller  rendre  bon  et  fidelle  compte  de  toutes  choses  d'icy 
à  Vostre  Majesté,  à  laquelle,  etc. 

De  Londres  ce  vnj"  de  mars  1569. 

A     LA    ROVNE. 

Madame ,  par  la  présente  dépesché  Yostre  Majesté  verra 
l'ordre  que  j'ay  tenu  pour  remonstrcr  à  ceste  Royne  les 
mauvais  déportemens  dont  elle  et  ses  subjectz  avoient  uzé 
contre  \  oz  Majestez ,  et  les  vostres ,  ainsi  que  par  voz  der- 
nières me  commandiez  de  le  fère ,  en  quoy  y  a  eu  assés  à 
craindre  qu'elle  ne  me  donnast  d'aussi  mauvaises  responces 
que  ses  effectz  avoient  esté  mauvais  ;  car  a  esté  extrêmement 
pressée  de  se  déclairer  ouvertement  pour  la  deffense  de  sa 
rehgion,  estimans  ceulx  qui  la  possèdent  que  cella  fortif- 
fieroit  et  donroit  grand  faveur  à  leur  cause ,  et  considéroient 
aussi ,  qu'estant  la  guerre  déclairée  tant  contre  la  France 
que  l'Espaigne,  ilz  demeureroient  plus  asseurez  qu'ilz  ne 
sont  du  dedans  de  ce  royaulme  contre  l'entreprinse  des  ca- 
tholiques naturelz  du  pays ,  qui ,  par  ce  moyen ,  ne  pour- 
roient ,  sans  lèze  majesté ,  pratiquer  ny  estre  pratiqués  des 
aultres  catholiques  estrangiers. 

Et,  d'ailleurs,  ma' remonstrance  estoit  venue  en  temps 
qu'on  trettoit  des  aiîères  des  Pays  Bas ,  et  que  la  plus  part 
de  ceulx  de  ce  conseil  opinoient  toutes  aultres  choses  leur 
estre  plus  expédientes  que  de  rompre ,  en  façon  du  monde , 
l'ancienne  alliance  de  Bourgoigne ,  laquelle  leur  avoit  esté 
toutjour  très  proffitable;  là  où  ilz  n'avoient  jamais  eu  que 
perte  et  dommaige  de  la  France  :  et  aulcuns  s'esforçoient 
d'imprimer  à  ceste  Royne  qu'il  n'y  avoit  lieu  qu'elle  se 
soubzmît  à  vous  fère  ceste  déclaration  de  paix  ou  de  guerre, 
à  quoy  vous  la  vouliez  contraindre,  et  que  c'estoient  ses 
ennemys  qui  vous  induysoient  de  la  braver  de  ceste  façon. 
Dont  estant  ceste  affère  tretté  en  ce  conseil  en  mesme  temps 
que  celluy  de  Flandres ,  non  sans  beaulcoup  de  contention , 
ny  sans  qu'il  ayt  fallu  veiller  et  bien  travailler  de  nostre 
costé ,  en  fin,  estant  demeuré  celluy  de  Flandres  au  mesmes 
suspens  qu'il  estoit,  le  vostre  a  eu,  grâces  à  Dieu,  telle 
yssue  que,  gardant  l'avantaige  du  Roy  et  vostre,  et  faisant 
cesser,  aultant  que  j'ay  peu,  toutes  mauvaises  entreprinses 
et  mauvais  exploitz  des  deux  costez ,  la  paix  vous  est  con- 
servée, pour  ceste  foys,  avec  ceste  Royne  et  son  royaulme, 
ainsy  que  Vostre  Majesté  le  verra  en  la  lettre  du  Roy  et 
en  la  responce  que  la  dicte  Dame  et  ceulx  de  son  conseil 
m'ont  faict  bailler  par  escript.  En  quoy.  Madame,  j'ay  miz 
peyne  de  fère  réuscyr  le  tout  à  ce  que  j'ai  cogneu  estre  du 
service  de  Yoz  Majestez  et  de  vostre  intention,  que,  j'es- 
père, trouvères  estre  bien  accomplys. 

n  est  vray  que  de  tant  que  toutes  choses ,  pour  la  ma- 
lice du  temps ,  ont  à  estre  maintenant  suspectes ,  je  ne  vous 
veulx  prier  de  vous  asseurer  tant,  du  costé  de  ceulx  cy, 
que  vous  ne  pourvoyés,  Madame,  qu'ilz  ayent  toutjours 
moins  de  moyen  que  de  volonté  de  vous  nuyre;  et  je  les  ob- 

serveray  de  bien  proz  ,  pour  vous  pouvoir  mander,  lieuro 
pour  heure,  leurs  mouvemens  et  entreprinses,  vous  priant , 
au  reste,  donner  foy  à  ce  que  ce  gentilhomme,  présent 
pourteur,  nommé  le  S',  de  Sabran  ,  vous  dira,  lequel  j'ay 
dépesché  exprès  pour  vous  aller  rendre  bon  et  fidelle  compte 
de  toutes  choses  d'icy,  auquel  me  remectant ,  je  prieray  le 
Créateur,  etc. 

De  Londres  ce  vnj*'  de  mars  d569. 

La  Royne  d'Angleterre  m'a  prié  vous  escripre  particul- 
lièrement  que  la  seule  bonne  affection  qu'elle  porte  à  Voz 
Majestez  et  à  la  conservation  de  vostre  grandeur,  l'ont  meue 
de  vous  fère  ceste  déclaration  de  paix  et  d'amytié,  et  non 
qu'elle  vous  pense  estre  tant  hors  d'affères  que  vous  luy 
puissiez  maintenant  commencer  la  guerre  ;  car  ou  elle  n'a 
aulcune  cognoissance  des  entreprinses  du  monde,  ou  elle 
vous  peult  asseurer  qu'il  s'apreste  encores  de  bien  fort  gran- 
des forces  pour  ceulx  de  sa  religion ,  et  qu'elle  est  bien  mar- 
rye  qu'il  en  doibve  rien  tumber  sur  Voz  Majestez  ny  sur 
vostre  royaulme . 

MÉMOIRE  BAILLÉ   AU   SIEUR  DE   SABRAN, 

Pour  dire  à  Leurs  Majeslez ,  oultre  le  contenu  des  lettres , 

Que  l'on  n'augmente  en  rien  l'armement  et  appareil  de 
guerre ,  que  le  S\  de  La  Mothe  leur  a  mandé  qui  s'aprestoit 
par  deçà ,  si  n'est  de  continuer,  encores  pour  ung  mois , 
l'avytaillement  des  grandz  navyres  de  ceste  Royne ,  et  que 
les  monstres,  généralles  et  ordinaires,  qui  ont  commancé 
d' estre  faictes  en  aulcuns  endroictz  de  ce  royaulme,  se  con- 
tinueront partout  avec ,  possible ,  plus  de  rigueur,  en  l'ob- 
servance des  ordonnances  de  la  guefre,  qu'on  n'avoitaccous- 
1.  '^ 

tumé  d'y  tenir,  mesinement  pour  avoir  des  haquebuttes  et 
entretenir  des  grandz  chevaulx  • 

Que  l'insolence  des  pirates  a  commancé  d'estre  aiilcune- 
ment  restrainte  despuys  qu'il  a  représanté  à  la  dicte  Dame 
les  propos  que  Leurs  Majestez  Très  Chrestiennes  avoient 
tenu  là  dessus  à  son  ambassadeur.  Et,  mesmes,  à  certains 
particulliers ,  qui  estoient  icy,  attandans  d'avoir  commission 
pour  aller  armer  leurs  vaysseaulx ,  on  la  leur  a  maintenant 
reffuzée ,  ny  n'est  plus  permiz  ans  dictz  pirates  de  débiter 
ny  vendre  par  deçà  les  prinses  qu'ilz  font  sur  les  Françoys , 
et  semble  qu'on  révoquera  ceulx  qui  ont  malversé  sur  mer 
ou  qui  ne  sont  cautionnés. 

L'on  a  envoyé  arrester  ung  grand  nombre  de  vaysseaulx 
par  toutz  les  portz  de  deçà  ,  comme  pour  aller  à  quelque 
grand  entreprinse ,  de  quoy  le  dict  S' .  de  La  Mothe  a  eu 
grand  souspeçon  et  a  esté  en  peyne  de  descouvrir  ce  qu'on 
prétandoit  de  fère ,  qui  a  trouvé  qu'on  vouloit  dresser  une 
ilotte  d'envyron  cent  navyres  marchantz  pour  envoyer  en 
Broage  quérir  du  sel ,  sollicitant  cella  le  conseiller  Cavai- 
gnes;  mais  il  n'y  en  yra,  pour  ceste  foys,  que  trente,  con- 
duictz  par  deux  de  ceulx  de  la  Royne ,  ayant ,  à  ce  qu'on 
dict,  esté  faict  par  ceulx  cy  quelque  contract  là  dessus, 
avec  le  maire  et  habitans  de  la  Rochelle ,  de  se  payer  et 
rembourcer,  en  sel  et  aussi  en  vin ,  des  deniers  et  de  l'ar- 
tillerye ,  pouldres  et  aultres  rafreschissemens ,  qui  leur  ont 
esté  apportez  d'icy;  ainsy  que,  par  une  de  ses  précédantes, 
le  dict  S^  de  La  Mothe  a  desjà  donné  adviz  du  dict  con- 
tract, bien  qu'ilz  le  coulorent  aultrement.  Et  semble  que 
ceulx  cy  entreprendront  de  conduyre  quelque  traffic  du  dict 
sel  vers  les  régions  et  endroictz  qui  avoient  accoustumé 
s'en  fornir  au  dict  Broage ,  qui  meintenant ,  à  cause  des 

troubles,  n'y  ozent  aller;  ce  qui  pourra  revenir  à  quelque 
somme  d'argent,  mais  non  guières  grande,  car  pour  peu 
d'escuz  l'on  charge  grand  nombre  de  sel  ;  sur  quoy  le  dict 
S",  de  La  Mothe  a  remonstré  à  la  dicte  Dame  ce  qui  est 
contenu  au  uij"  des  articles  qu'il  luy  a  présentez. 

Ceulx  ci  entendans  que  le  duc  d'Alve  a  faict  certaine 
ordonnance  pour  empescher  le  commerce  qu'ilz  vont  dres- 
ser en  Hembourc ,  en  ont  publié  un  anltre  par  où  ilz  deiTaii- 
dent  à  toutz  naturelz  et  estrangiers  de  ne  charger  aulcune 
marchandise  en  son  royaulme,  sinon  pour  la  transporter  là 
où  yra  la  flotte  des  marchantz  anglois  prévilliégés  qu'ilz 
apellent  avanturers . 

Dont  craignant  que  la  générallité  de  la  dicte  ordonnance 
préjudiciât  à  la  liberté  du  traffic  d'entre  la  France  et  l'An- 
gleterre, le  dict  S',  de  La  Mothe  a  remonstré  ce  qui  est 
contenu  au  v"  de  ses  dicts  articles. 

Tout  ce  royaulme  est  en  suspens  de  la  guerre ,  craignant 
l'avoir  tout  à  la  foys  avec  la  France  et  l'Espaigne ,  ou  sépa- 
rément avec  l'une  ou  l'aultre,  et  craignent  beaulcoup  plus 
de  l'avoir  à  la  France,  car  ne  font  doubte  qu'ilz  ne  s'ac- 
commodent toutjours  ayséement  avec  le  Roy  Catholique;  et 
si  estiment  que ,  à  présent ,  le  dict  Roy  Catholique  n'est 
pour  leur  pouvoir  tant  nuyre  comme  feroit  le  Roy.  Vray 
est  que  pour  l'opinion  que  le  peuple  a  qu'on  avt  provoqué 
l'ung  et  l'aultre  sans  occasion ,  il  se  manifeste  beaucoup  de 
division  et  de  contradiction  parmy  eulx ,  et  mesmes  ceulx 
de  ce  conseil  refîuzent  de  se  trouver  aulx  dellibérations  qui 
se  font  là  dessus. 

Tant  y  a ,  qu'en  ce  qui  concerne  la  France ,  encor  qu'il 
y  en  ayt  assez  ,  icy,  qui  confessent  qu'on  a  uzé  de  mauvais 
déportements  et  non  excusable  contre  le  Roy,  eu  faveur  de 

ceulx  de  la  Rochelle,  toutz  ,  néantmoins,  d'ung  accord, 
protestent,  avecques  grand  sèrement,  de  n'avoir  jamais 
rien  entendu  de  la  pratique  que  ceulx  de  la  novèle  religion 
menoient  pour  prendre  Dièpe  et  le  Havre ,  mesmes  les  plus 
grandz  et  plus  auctorisés  ont  dict  au  dict  S',  de  La  Mothe, 
qu  ilz  veulent  estre  estimez  meschantz  et  infâmes,  au  cas 
qu'il  se  trouve  que  les  Anglois  y  ayent  esté  aulcunement 
meslez . 

Toutesfoys ,  il  sera  bon ,  durant  le  temps  que  ceulx  cy 
seront  en  armes,  d'avoir  l'œil  au  guet  de  leur  costé,  et, 
parce  qu'il  s'entend  qu'en  ung  de  leurs  portz  ,  du  quartier 
d'Ouest,  se  font,  par  mandement  de  ceulx  de  la  novelle 
religion,  deux  barques  longues,  couppées  en  travers, 
comme  pour  les  porter  dans  des  navyres ,  qui  se  peuvent  re- 
joindre incontinent ,  suffizantes  à  mettre  deux  centz  soldatz 
en  terre,  lesquelles  monstrent  estre  pour  aulcune  entre- 
prinse,  en  quelque  lieu,  sur  la  mer,  et  qu'on  a  entendu 
qu'en  certain  lieu  s'est  parlé  de  Gherbourc ,  comme  d'une 
place  non  gardée ,  et  toutesfoys  aysée  à  fortiffier,  sera  bon 
d'advertir  là,  et  ailheurs,  le  long  de  la  mer,  d'y  prendre 
garde. 

Le  S'.  Du  Doict  n'a  encores  rien  exposé  en  ce  conseil, 
iiy  n'a  esté  ouy  de  ceste  Royne,  dont  est  malaysé  de  sça- 
voir  à  quoy  tend  sa  négociation ,  bien  que ,  sellon  la  con- 
jecture qui  se  peult  prendre  de  certain  pouvoir  qui  a  esté 
veu  en  quelque  lieu  despuys  son  arrivée,  lequel  est  en 
quatre  fuilletz  de  parchemin ,  les  trois  et  demy  escriptz  et 
le  reste  blanc,  attaichez  d'ung  ruban  noir,  où  pend  en 
queue  le  sceau  de  la  Royne  de  Navarre  en  cire  rouge ,  et 
soubzsigné  de  trente  ou  quarante  noms  des  principaulx  de 
leur  party,  commençant  Jehanne,  etc. ,  Henry ,  etc. ,  et 

consécutivement  au  nom  d'eulx ,  et  de  Loys  de  Bourbon  , 
duc  d'Anguien,  de  l'amyral  Andellot,  La  Rochefoucault  et 
aultres ,  faisant  narrature  des  choses  advenues  despuys  six  ou 
sept  ans ,  desquelles  infèrent  y  avoir  ligue  des  potentatz  ca- 
tholiques contre  les  potentatz  protestans,  conclue  au  concilie 
de  Trente ,  et  despuys  confirmée  aulx  voyages  de  Rayonne  et 
de  Picardye ,  ainsy  que  plus  à  plain  le  démonstre  la  cession 
que  la  Royne  d'Escoce  a  faicte  du  droict  qu'elle  a  à  la  cou- 
ronne d'Angleterre  ' ,  et  encores  plus  expressément  les  faulces 
paix,  la  ropture  de  l'éedit  de  paciffication,  l'impétration  do 
la  bulle  de  Juilhet ,  et  aultres  pratiques  contre  ceulx  de  la 
religion ,  choses  qui  doibvent  esmouvoir  les  princes ,  poten- 

I.  Le  concile  de  Trente,  onvert  le  i3  décembre  i545,  contre  Luther 
et  les  antres  hérétiques,  s'était  prolongé  sous  les  trois  papes,  Paul  III,  Jules  III 
et  Pie  IV,  pendant  vingt-un  ans;  il  fut  terminé,  après  vingt-cinq  sessions, 
dans  la  séauce  du  4  décembre  i563.  Tous  les  parlements  du  royaume  se  re- 
fusèrent à  l'admettre;  cependant  les  protestants  soutenaient  qu'on  voulait 
leur  en  faire  l'application  en  France,  où  leur  extermination  était  résolue.  Le 
voyage,  entrepris  par  le  roi  et  la  reine-mère  en  i564  et  i565,  n'avait  pas  , 
disait-on,  d'autre  objet.  Charles  tX  et  Catherine  de  Médicis  avaient  alors 
parcouru  tout  le  royaume  en  commençant  par  la  Lorraine  et  la  Bourgogne. 
Après  avoir  passé  l'hiver  en  Languedoc,  ils  s'étaient  rendus  à  Bayonne,  où 
ils  se  trouvèrent  réunis,  le  10  juin,  avec  Elisabeth,  reine  d'Espagne,  et  le 
duc  d'Albe.  On  a  dit  que  ce  fut  dans  cette  conférence,  et  surtout  par  l'ins- 
tigation du  duc  d'Albe,  que  fut  arrêtée  la  résolution  du  massacre  des  pro- 
testants, qui  s'exécuta  sept  ans  après,  le  24  août  1572,  jour  de  la  Saint- 
Barthélémy.  Quoi  qu'il  en  soit ,  il  n'est  pas  douteux  que  des  mesures  violentes 
n'aient  été  alors  proposées  contre  eux  et  les  nouvelles  conférences  tenues,  peu 
de  temps  après,  sur  les  frontières  de  Picardie,  alors  que  le  duc  d'Albe  avait 
déjà  commencé  nue  guerre  de  religion  ,  vinrent  encore  ajouter  à  leurs  inquié- 
tudes. —  A  l'égard  de  la  cession  prétendue  faite  par  la  reiue  d'Ecosse  au 
duc  d'Anjou  de  ses  droits  au  trône  d'Angleterre,  ce  point  d'histoire  n'a  ja- 
mais été  bien  éclairci  :  la  suite  de  cette  correspondance  nous  permettra  de 
faire  connaître  toute  la  vérité  sur  un  fait  aussi  important.  Voyez  la  xxxvm^  Dé- 
pèche. 

tiitz  et  aultres ,  de  leur  }>arty ,  de  faire  ligue  contraire  ;  et 
dont,  [)Our  y  pourveoir,  ilz  ont  estimé  bon  d'envoyer  de- 
vers les  dicts  princes  protestans  et  principallemcnt  devers  la 
Majesté  de  la  Royne  d'Angleterre ,  pour  luy  fère  entendre 
ce  que  dessus  par  M',  le  cardinal  de  Chatillon,  avec  puis- 
sance de  tretter  et  capituler  pour  cest  elTect  avecques  elle , 
et  d'obliger,  pour  l'entretennement  des  promesses  qu'il  luy 
fera  ez  noms  que  dessus  ,  oultre  leur  foy  et  parolle ,  toulz 
leur  royaume,  duchez  ,  comtez  et  baronnyes,  terres  et  sei- 
gneuries. Il  semble  que  la  charge  du  dict  Du  Doict  soit  de 
fère  entrer  ceste  Royne  en  la  dicte  ligue.  Et  s'est  aussi 
descouvert  d'ailleurs  qu'il  prétend  d'avoir,  par  emprunt, 
les  deniers  que  la  dicte  Dame  a  arrestez  du  Roy  Catho- 
lique, offrant  conjoinctement ,  au  nom  des  princes  d'Alle- 
maigne  et  de  ceulx  qui  l'ont  envoyé ,  de  rembourcer  le  dict 
Roy  Catholique  et  le  contanter,  tant  du  principal  que  des 
intérestz  raysonnables,  et  de  relever  indempne  la  dicte  Dame 
de  tout  dommaigeque,  pourrayson  de  ce,  elle  pourroitsof- 
frir.  Ausquelles  deux  prétentions  du  dict  Du  Doict ,  le  dict 
S' .  de  La  Mothe  a  miz  et  mettra  encores  tout  l'obstacle 
qu'il  luy  sera  possible  pour  les  luy  rendre  difficiles  et  diffé- 
rées, et  encores,  s'il  peult,  reffuzées. 

L'ambassadeur  d'Espaigne,  résidant  icy,  et  le  S'.  d'As- 
soleville  ne  pouvans  inpétrer  audience  de  ceste  Royne,  ont 
enfin  proposé  à  aulcuns  de  son  conseil  que  ,  ayant  la  dicte 
Dame ,  avant  toutes  choses ,  faict  dellivrance  des  deniers  ar- 
restez ,  le  duc  d'Alve  sera,  puys  après,  tout  prest  d'enten- 
dre à  ce  qui  sera  veu  bon  de  tretter  pour  l'entretennement 
de  l'ancienne  aUiance  et  confédération  d'entre  ces  deux 
estatz  ,  et  de  le  fère  entièrement  accomplir  |)ar  le  Roy  son 
Maistre.  A  quoy  semble  qu'on  leur  ayl  rospondu  de  mes- 

mes  :  c'est  que,  après  que  le  Roy,  leur  Maistre,  aura  renou- 
velle et  confirmé ,  par  sèrement  solemnel ,  les  anciens  trettez 
et  confédérations  d'entre  ceste  couronne  et  la  maison  de 
Bourgoigne,  lesquelles  le  dict  duc  s'est  esforcé  d'enfrain- 
dre,  que  la  dicte  Dame  entendra  auk  moyens  qui  seront 
cogneuz  raisonnables  pour  la  restitution  des  dicts  deniers. 
Et  despuys,  ayant  le  dict  d'Assoleville  mandé  à  la  dicte 
Dame  qu'il  avoit  à  luy  dire  des  choses  qui  inportoient  gran- 
dement à  elle  et  à  son  estât,  lesquelles  il  ne  pouvoit  en- 
cores  communiquer  à  ceulx  de  son  conseil ,  dont  elle  auroit 
playsir  et  proffict  de  les  sçavoir,  elle  luy  a  faict  respondre 
que  rien  ne  pouvoit  concerner  ni  elle  ny  son  dict  estât  qui 
ne  concernât  ceulx  de  son  conseil  et  ses  subjectz ,  lesquelz 
elle  aymoit  mieulx  que  soy  mesmes;  et  par  ainsy  qu'il  ne 
fit  difficulté  de  leur  dire  ce  qu'il  vouldroit  dire  à  elle  mesmes. 
Lesquelles  responces  les  dictz  ambassadeurs  n'ont  encores 
faict  entendre  au  dict  S',  de  La  Mothe,  bienqu'ilz  se  soient 
aydez  de  luy  pour  les  mander  au  dict  duc,  à  qui  icelluy  d'As- 
soleville a  escript  de  le  vouloir  révoquer,  cognoissant  que  sa 
demeure  par  deçà  ne  faisoit  que  donner  cueur  et  ampirer 
davantaige  ceulx  cy,  qui  vouloient  garder  la  réputation  ,  et 
estre  priez.  Et  ainsy  le  dict  d'Assoleville  prépare  son  re- 
tour, lequel ,  ayant  desjà  son  passeport,  monstre  se  vouloir 
acheminer  dans  deux  jours.  Ne  sçay  si  le  dict  duc  luy  man- 
dera de  demeurer  pour  entrer  en  une  novelle  négociation 
et  mettre  quelque  aultre  party  en  avant.  Tant  y  a  qu'il 
est  desjà  licentié  pour  s'en  retourner,  sans  avoir  parlé,  à 
ceste  Royne ,  et  sans  avoir  rien  exécuté  de  sa  charge  ; 
dont  la  dicte  Dame  attandra  que  ce  soit  le  Roy  Catholique 
mesmes  qui  envoyé  devers  elle ,  et  advouhe  cognoistre  que 
io  qu'elle  a  faict  en  cest  endroict  n'a  esté  que  pour  luy 

conserver  ses  deniers ,  et  qu'il  la  prie  de  les  lui  rendre 
avec  continuation  de  la  paix  et  bonne  alliance  qui  est 
entre  eulx ,  et  elle  y  satisfera  entièrement  ;  bien  que  ceulx 
de  la  novelle  religion  espèrent  pouvoir  empescher  que  des 
dicts  deniers ,  et  aultres  riches  prinses  qui  ont  esté  faictes 
sur  les  suhjectz  du  Roy  d'Espaigne,  mesmes  d'une,  tout 
freschement ,  de  dix  ourques  chargez  de  cuyrs  et  de  coche- 
nille, qui  vallent  plus  de  deux  centz  mille  escuz ,  et  où 
s'est  trouvé  plus  de  six  vingtz  mille  escuz  en  espèces  et 
cinq  ou  sk  caysses  de  perles  et  aultres  richesses,  rien  n'en 
soit  rendu  qu'on  ne  voye  ung  accord  et  paix  généralle 
pour  leur  religion ,  dont  ne  tient  à  ceulx  cy  que  le  duc 
d'Alve  ne  soit  bien  piqué  de  plusieurs  prinses  qu'ilz  font, 
encores  toutz  les  jours,  sur  les  Espaignolz  et  Flamans,  s'il 
s'en  vouloit  aulcunement  rescentir. 

Mylord  Housdon ,  gouverneur  de  Yarvic ,  a  escript  que 
l'Escoce  s'apreste  d'estre  toute  en  armes  dans  le  xx**  de  ce 
moys,  et  que  le  comte  de  Mora  espère  d'estre  le  premier  en 
campaigne  pour  contraindre  les  Ameltons  et  Hontelletz ,  et 
ceulx  du  comte  d'Arguil  et  aultres,  de  recognoistre  le  petit 
prince  pour  leur  Roy,  et  les  aultres  au  contraire  pour  le 
contraindre ,  luy  et  ses  adhérans ,  de  recognoistre  la  Royne , 
et  que  le  dict  comte  de  Mora  luy  a  envoyé  demander  deux 
cens  harquebuziers  seulement,  lesquelz  il  ne  luy  a  encores 
accordez ,  attandant  le  commandement  de  ceste  Royne.  Et 
semble  que  le  dict  comte  trouvera  une  grande  et  ferme 
résistance  dans  le  pays,  et  qu'on  fera  icy  meintennant  plus 
de  difficulté  de  luy  envoyer  du  secours  qu'il  n'y  en  eust 
de  le  luy  promettre  quant  il  partit  ;  bien  qu'il  y  a  assés  icy 
qui  sollicitent  vifvement  pour  luy,  et  qui  procurent  qu'un 
personnaige  de  ceste  court,  nommé  Milmor,  soit  bien  tost 

(lépesché  pour  aller,  de  la  part  de  ceste  Royne,  devers  luy, 
en  Escoce. 

Sur  le  faict  des  prinses  ceulx  cy  remonstrent  que  les 
Anglois  et  Irlandoys  n'ont  jamais  peu  avoir  justice  en  Bre- 
taigne  de  celles  que  les  Bretons  ont  faictes  sur  eulx ,  parce 
que  les  officiers  participent  au  butin,  et  qu'il  s'y  commecl 
de  grandes  violences,  injures,  et  toute  espèce  d'iniquité 
et  d'injustice,  en  l'endroict  de  ceulx  qui  les  vont  pour- 
suyvre  et  solliciter  au  dict  pays,  tellement  qu'ilz  ne  s'y 
veulent  plus  adresser,  et  que ,  par  la  mesme  rayson  que  la 
Royne  d'Angleterre  est  requise  de  pourvoir  de  deçà  à  l'in- 
dempnité  des  Françoys ,  la  mesme  doibt  mouvoir  le  Roy 
de  pourvoir  de  dellà  ,  et  mesmement  en  Bretaigne ,  à  l'in- 
dempnité  des  Anglois. 

Le  dict  S',  de  la  Mothe  vient  d'estre  adverty  que  Le 
Queux,  secrétaire  de  monsieur  l'Amyral,  lequel  a  demeuré 
quelque  temps  par  deçà ,  a  esté  dépesché  ce  matin  pour 
s'en  retourner  devers  son  maistre  à  la  Rochelle. 

AUtTRE   MÉMOIRE    A    PART    AU    S''.    DE    SABRAN. 

Que  estans  aulcuns  des  plus  grandz  et  principaulx  sei- 
gneurs d'Angleterre  marrys  de  la  forme  du  gouvernement 
du  royaulme,  conduict  par  le  seul  secrétaire  Cécille,  lequel 
s'est  emparé  de  l'auctorité  d'ordonner  toutes  choses  à  son 
seul  adviz  ,  et  voyantz  qu'il  s'esforceoit  meintennant  de 
fère  entrer  la  Royne  sa  Mestresse,  sans  besoing,  en  la 
guerre  de  ces  troubles ,  qui  sont  aujourd'huy  dans  la  chres- 
tienté ,  et  la  mettre  desjà  en  quelques  fraiz ,  provoquant 
sans  occasion  le  Roy  et  le  Roy  Catholique  pour  favoriser 
ceulx  qui  leur  mènent  la  guerre  en  leurs  pays  ;  dont  s'en 

sont  eiisuyvyes  ces  démonstrations  de  saysies  faictes  à 
Roan  et  au  Pays  Bas ,  au  grand  mescontantement  de  tout 
ce  royaume,  ilz  ont  estimé  qu'il  se  présentoit  occasion  de 
pouvoir,  par  vifves  remonstrances  des  choses  apartenant  à 
la  dignité  et  grandeur  de  ceste  Royne ,  et  au  bien  et  hon- 
neur de  sa  coronne ,  désarçonner  le  dict  Cecille ,  et  reco- 
vrerpour  eulx  l'auctorité  et  manyement  de  Testât. 

A  quoy  encor  que  plusieurs  eussent  prétandu  de  long- 
tems,  toutesfoys  pour  ne  s'entendre,  et  pour  ne  s'ozer 
descouvrir  l'ung  à  l'aultre ,  nul ,  jusques  à  ceste  heure ,  ne 
l'avoit  entreprins,  et  attandoient  les  plus  nobles  et  ceulx 
qui  ont  meilleure  part  au  Royaulme  que  le  peuple ,  cog- 
noissant  leur  intention ,  fût  celluy  qui ,  par  la  multiplica- 
tion des  désordres  et  nécessitez  qui  adviendroient  de  ces 
choses,  commançât  de  crier,  et  ainsy  est  advenu  meinten- 
nant  que  sur  les  dictes  saysies ,  et ,  pour  redresser  le  traffic 
de  ce  royaulme  en  quelque  aultre  lieu  qu'en  Envers,  les 
merchans  et  bourgeois  de  ceste  ville  sont  venuz  fère  plu- 
sieurs remonstrances  à  ceste  Royne  ;  et  aulcuns ,  aussi , 
bien  notables  personnaiges ,  et  de  respect ,  ont  esté  pré- 
venuz  pour  la  religion  ,  aultres  ont  esté  emprysonnés  pour 
le  faict  de  l'ambassadeur  d'Espaigne ,  aultres  ont  murmuré 
de  la  fraulde  de  la  blanque ,  et  le  maire  et  officiers  de  ceste 
ville  ont  esté  naguières  taxés  par  le  dict  Cecille ,  en  pré- 
sence de  la  dicte  Dame ,  de  ne  fère  leur  debvoir  à  chastier 
ceulx  qui  parlent  irrévéremment  et  détractent  d'elle,  et 
des  seigneurs  de  son  conseil. 

Dont  voyant  la  dicte  Dame  qu'il  estoit  besoing  de 
pourvoir  promptement  à  ces  choses,  lesquelles  concer- 
noient  la  tranquillité  de  son  royaulme,  et  qu'il  failloit 
aussi  se  résouldre  de  la  paix  ou  de  la  guerre  avecques  le 

Roy,  et  pareillement  avecques  le  Roy  Catholique,  et  que 
le  faict  de  la  Roync  d'Escoce  et  des  Escoçoys  estoit  bien 
pressé,  pareillement  celluy  d'Irlande,  et  que  d'ailleurs  le 
cardinal  de  Chatillon  sollicitoit  que  le  S' .  Du  Doict  fût  ouy 
et  respondu  en  ses  demandes,  elle  a  faict  convoquer  les 
seigneurs  de  son  conseil  pour  résouldre  toutes  ces  matières, 
sentant  icelluy  Cecille,  à  la  froideur  et  contennance 
d'iceulx  seigneurs,  qu'il  ne  les  pourroit  ordonner  seul. 
Mais  ilz  ont  faict  les  mallades  en  leurs  logis,  et  n'a  esté 
possible  à  la  dicte  Dame  de  les  assembler  aulcunement , 
despuys  qu'elle  est  en  ceste  ville.  Et  de  tant  que  le  comte 
de  Lestre  a  esté  tiré  à  ce  party,  il  s'est  aussi  servy,  d'un 
petit  rhume  qu'il  avoit,  pour  excuse  de  ne  se  pouvoir  trouver 
aulx  heures  convenables  du  dict  conseil.  De  quoy  le  mècredy 
des  cendres ,  estant  tout  exprès  venu  ung  peu  avant  soup- 
per  en  la  chambre  de  la  dicte  Dame ,  lors  que  le  dict  Cecille 
y  estoit ,  et  s'y  estant  trouvé  à  poste  le  duc  de  Norfolc , 
principal  de  toutz  ,  il  fust  bien  ayse  que  la  dicte  Dame ,  en 
présence  du  dict  Cecille ,  luy  commencea  à  tenir  propos  de 
ses  aflères  et  se  douloir  de  ce  que  tous  ces  seigneurs  ne  se 
vouloient  trouver  au  conseil  pour  résouldre  ce  que  en 
debvoit  estre  faict  ;  lequel ,  après  avoir,  avec  grande  humi- 
lité et  respect ,  supplié ,  très  humblement ,  la  dicte  Dame 
de  l'excuser,  si,  pour  le  debvoir  et  infinye  obligation 
qu'il  avoit  à  son  service ,  il  luy  disoit ,  en  chevalier  de  bien 
et  d'honneur,  que  la  meilleure  et  principalle  part  de  ses 
subjectz  voyoient  les  choses  estre  si  mal  conduictes,  et  tant 
contre  leur  désir,  qu'il  craignoit ,  ou  que  son  estât  eust  à 
courir  quelque  dangier,  ou  que  le  dict  Cecille  eust  à  leur 
rendre  compte ,  sur  sa  teste,  des  choses  qui  avoient  passé 
jusques  aujourduy.  Duquel  propos  estant  le  dict  Cecille 

fort  troublé  et  la  dicte  Dame  esmeue ,  elle  entra  en  grand 
collère  contre  le  dict  comte  dont  le  duc  ,  qui  estoit  loing , 
adressant  sa  paroUe  assés  hault  au  marquis  de  Norampthon , 
qui  n'estoit  encores  de  ce  party,  —  «  Yoyés ,  dict  il ,  mylor, 
comme  le  comte  de  Lestre ,  quant  il  a  suyvy  et  aprové  les 
opinions  du  secrétaire ,  il  a  esté  favorisé  et  bien  venu  de 
la  Royne,  et  maintennant  qu'il  luy  veult  remonstrer  ver- 
tueusement ses  bonnes  raisons  contre  celles  de  l'autre, 
elle  lui  faict  ung  très  mauvais  visaige  et  le  veult  envoyer 
à  la  Tour  :  non ,  non  ,  il  n'y  yra  pas  tout  seul.  »  —  A  quoy 
le  dict  de  Norampthon  respondit,  —  «  Je  loue  Dieu  que 
vous ,  qui  estes  le  principal  subject  de  ce  royaulme ,  voulez 
enfin  monstrer  votre  vertu ,  laquelle  je  suis  prest  de  suyvre 
et  ayder  de  tout  ce  qu'il  me  sera  possible,  car  aussi  suis  je 
icy  pour  me  plaindre.  » 

Et  ainsy,  la  pluspart  des  grandz  se  sont  faictz  entendre, 
et  se  sont  uniz  ,  dont ,  sur  la  proposition  de  ces  impor- 
tantes matières  dessus  dictes ,  ilz  ont  requis  que  le  dict 
Cecille  eust  à  monstrer  au  vray  en  quel  estât  elles  estoient, 
et  comme  il  les  avoit  conduictes  despuys  huict  ans  en  çà  ; 
car  ne  vouloient  plus  opiner  sur  fondement  de  mensonges, 
comme  jusques  icy  le  dict  Cecille  leur  avoit  déguisé  les 
choses  qu'il  avoit  proposées  au  conseil.  Et  semble  que  le 
dict  Cecille  ayt  despuys  cerché  de  racointer  ces  seigneurs, 
mesmement  le  comte  de  Lestre,  luy  remonstrant  qu'il  ne 
se  debvoit  aulcunement  joindre  aulx  autres ,  mesmement 
en  ce  qu'ils  demandoient  rendre  compte  des  choses  passées 
despuys  huict  ans,  car  il  s'y  trouveroit  aultant  meslé  que 
luy.  A  quoy  il  a  respondu  que  ce  seroit  luy  seul  qui  auroit 
à  rendre  compte  des  faultes  de  toutz  deux,  car  il  n'avoit 
rien  fait  que  par  le  conseil  et  induction  du  dict  Cecille, 

qui  pourtant  debvoit  regarder  à  ses  affères ,  car  il  avoit 
desjà  pourveu  aulx  siens.  Dont  le  dict  Cecille  a  despuys 
pancé  qu'il  luy  serviroit  beaulcoup  de  fère  examiner  ce  qui 
s'est  passé  au  faict  de  la  Roync  d'Escoce ,  car  ayant  ceste 
Royne  et  les  siens ,  en  général ,  beaucoup  de  desseings  sur 
elle  et  sur  son  royaulme ,  qui  semblent  utilles  à  l'Angleterre, 
il  espère  que  ces  seigneurs  se  trouveront  aulcunement  co- 
pables  d'avoir,  contre  l'intention  de  la  dicte  Dame,  porté  le 
faict  et  afleres  de  la  dicte  Royne  d'Escoce  ;  dont  est  à 
craindre  que  la  pouvre  princesse  n'en  soit  de  quelque  chose, 
pour  aulcuns  jours ,  plus  mal  et  plus  estroictement  tenue , 
ayant  esté  mandé  de  resserrer  aussi  l'évesque  de  Rosse.  Et 
si,  a  esté,  ces  jours  passez,  ung  aultre  Escoçoys  miz  à 
la  Tour,  ce  que  ces  seigneurs  craignent  aulcunement ,  mais 
ilz  se  sentent  si  appuyez  qu'ilz  disent  qu'ilz  se  sçauront 
bien  descharger  de  cella. 

ARTICLES   PRÉSANTEZ    A    LA    ROYNE   d'aNGLETERRE    PAR 

LE  S''.  DE  LA  MOTIIE ,  ambassadeur  du  Roy,  en  forme  de 
remoustraiice. 

K 

^  Le  Roy  a  mandé  à  son  dict  ambassadeur  que,  ayant  Sa 
Majesté  devant  les  yeulx  le  voyage  de  M".  Oynter,  qui  soubz 
couleur  d'accompaigner  ceulx  qui  alloient  charger  vin  et 
aultres  choses ,  librement ,  en  son  pays ,  avoit  conduict  ung 
rafreschissement  de  pouldres ,  d'artillerye ,  d'argent  et  aul- 
tres munitions  à  la  Rochelle ,  pour  secourir  ceulx  qui  luy 
mènent  la  guerre  en  son  royaulme ,  —  ainsy  que  eulx  mes- 
mes  l'ont  despuys  faict  entendre  à  Monsieur,  frère  de  Sa 
Majesté,  —  et  s'en  sont  vantez  ,  —  et  entendant  la  faveur 
que  les  leurs  ont  prez  de  la  Majesté  de  la  Royne  d'Angle- 
terre, —  lesquelz  il  estoit  adverty  que,  pour  l'induyre  à 

estre  de  leur  party,  liiy  oiïroient  de  demeurer  ses  ostages 
ou  luy  en  bailler  d'aultres ,  jusques  à  ce  cju'ilz  eussent  miz 
entre  ses  mains  une  de  ses  places  de  Normandie  ou  Picardie. 
—  A  quoy  a  entendu  que  le  S'.  Norriss,  ambassadeur  de 
la  dicte  Dame ,  résidant  en  France ,  tenoit  la  main  ,  —  et 
qu'ilz  se  servoient  delà  couverture  de  ses  paquetz  pour  s'en- 
trecommuniquer  leurs  practiques. 

Considéré  aussi  que ,  sur  le  point  que  la  conspiration  de 
prandre  le  Havre  de  Grâce  et  Dieppe ,  laquelle  a  esté  des- 
couverte ,  se  debvoit  exécuter,  ung  nombre  de  vaysseaulx 
anglois,  équipez  en  guerre  ,  avoîent  apparu  sur  la  coste  de 
Normandie  comme  pour  favoriser  la  dicte  entreprinse  ;  — 
et  que  les  dicts  vaysseaulx  avoient ,  devant  et  despuys ,  exé- 
cuté plusieurs  pilleries  et  violences  sur  ses  subjectz  et  trans- 
porté leurs  biens  par  deçà  ;  —  davantaige ,  que  sur  la  sous- 
peçon  que,  oultre  les  cboses  dessus  dictes,  il  pouvoit 
prendre  de  l'armement  et  appareil  de  guerre  qu'il  entendoit 
se  fère  en  ce  royaulme ,  sans  avoir  la  guerre  déclairée  contre 
nul  prince,  le  dict  S",  de  Norryss  luy  allégoit  seulement 
qu'on  le  faisoit  pour  l'occasion  des  troubles  de  France  et 
d'Escoce,  là  où,  pour  estre  la  Royned'Escoce  dans  l'Angle- 
terre, l'on  ne  debvoit  rien  craindre  de  son  costé,  et  moins 
encores  du  sien  à  cause  de  la  boime  paix  qu'il  a  avecques 
ce  royaulme;  laquelle  il  n'avoit  jamais  pensé  d'enfraindre, 
pour  estre  d'ailleurs  assez  occuppé  à  la  division  de  ses  sub- 
jectz ,  seule  cause  des  armes  où  l'on  estoit  meintennant  en 
son  royaulme; 

Sa  dicte  Majesté,  pour  ne  demeurer  en  suspens  de  ces 
choses,  n'estimant  que  la  dicte  Dame  veuille  attampter  sur 
luy  par  armes  sans  le  deffier,  comme  il  n'est  descent  à  nul 
prince  de  le  fère,  avoit,  dez  le  xnj'  de  ce  movs,  dict  au  dict 


—   230   — 

S'.  Norryss,  et  ainsy  l'a  escript,  du  xiii]%  à  son  dict  am- 
bassadeur de  deçà,  que,  après  avoir,  l'ung  par  lettres,  et 
l'aultre  de  parolle ,  déclairé  de  sa  part  à  la  Majesté  de  la 
dicte  Dame  qu'il  veult  exactement  persévérer  en  la  bonne 
paix,  confédération  et  amytié,  qu'il  a  avecques  elle  et  ses 
pays  et  subjectz  ,  ainsy  qu'il  l'a  seinctement  juré  et  promiz , 
sans  aulcunement  l'enfraindre,  que  elle,  de  son  cousté,  le 
veuille,  dans  quinze  jours  ,  résouldre  là  dessus  de  son  inten- 
tion; dedans  lequel  temps,  s'il  n'en  est  esclarcy,  qu'il  re- 
gardera de  pourvoir  à  ses  affères  sellon  les  moyens  qu'il 
avoit  pieu  à  Dieu  luy  en  donner  :  dont  désire  le  dict  am- 
bassadeur que  la  Majesté  de  la  dicte  Dame  luy  fasse  entendre 
quelle  responce  il  aura  à  fère  en  cella  au  Roy,  son  Sei- 
gneur, pour  luy  donner  contantement  et  satisfaction. 

Et ,  touchant  la  saysie  faicte  à  Roan  sur  les  biens  des 
Anglois,  Sa  Majesté  Très  Chrestienne  a  escript,  du  xij"  de 
ce  mois,  au  dict  ambassadeur  ces  propres  motz  :  —  «  Puisque 
vous  me  rendez  ung  si  bon  tesmoignage  de  la  sincère  inten- 
tion de  laRoyne  d'Angleterre,  ma  bonne  sœur,  àl'entre- 
tennement  et  observance  de  la  paix ,  et  que  toutes  choses 
ont  esté  remises  en  liberté  par  dellà  pour  le  regard  de  mes 
subjectz ,  j'ay  donné  charge  à  mon  cousin  le  maréchal  de 
Cossé,  qui  s'en  va  mon  lieutenant  général  en  Normandie 
et  Picardye,  qu'il  fasse  relascher  et  mettre  en  liberté  tout 
ce  qui  a  esté  saysy  au  dict  Roan ,  et  aultres  endroictz ,  sur 
les  Anglois ,  y  ayant  consenty  très  volontiers  sur  la  pre- 
mière instance  que  m'en  avez  faicte ,  ne  me  pouvant  aysée- 
ment  persuader  que  la  dicte  Dame  vollùt  entrer  en  querelle 
avecques  moy,  de  qui  elle  n'a  jamais  receu  que  toutz  bons 
offices  ;  comme  je  vous  prie  la  bien  asseurer  que  je  seray 
toutjour  prest  d'y  persévérer,  si  elle  continue  en  la  volonté 

qu'elle  vous  a  déclairé  le  vouloir  fère  de  mesmes  envers  moy  ; 
et,  affin  de  fère  cesser  toutes  pleinctes,  vous  la  prierez 
qu'elle  veuille  fère  fère  raison  et  restitution  à  mes  dicts  sub- 
jectz  ,  et  je  luy  promectz  ,  et  l'asseure  que  je  feray  de  mes- 
mes en  l'endroict  des  siens.  » 

Quant  à  plusieurs  particuUiers ,  qui  courent  la  mer  de 
deçà  avec  leurs  vaysseauk  équipez  en  guerre ,  dont  aulcuns 
se  sont  randuz  pirates ,  Sa  Majesté  Très  Chrestienne  escript 
aussi  au  dict  ambassadeur  ce  qui  s'en  suyt  :  —  «  Vousledeb- 
vez  remonstrer  à  la  Royne  d'Angleterre,  ma  bonne  seur, 
affin  de  les  fère  révoquer  et  leur  defiandre  telle  manière  de 
fère,  laquelle  ne  peult  compatir  avec  la  bonne  paix,  amy- 
tié  et  intelligence,  qui  est  entre  nous,  laquelle  ayant  ob- 
servée sincèrement  de  mon  cousté ,  comme  je  l'entendz  fère 
pour  l'advenir,  je  me  promectz  que  la  dicte  Dame  vouldra 
aussi ,  de  sa  part ,  oster  toutes  occasions  qui  y  pourroient 
apporter  altération,  ne  se  pouvant  ceste  manière  de  fère 
aultrementbaptizer  quemecommancerla  guerre,  sans  la  dé- 
clairer.  »  —  Dont  requiert  le  dict  ambassadeur  qu'il  playse  à 
la  dicte  Dame  révoquer  les  dicts  particuliers  ses  subjectz , 
ou  bien  régler  de  telle  façon  leurs  entreprinses  que  les  pays 
et  subjectz  du  Roy  n'en  puissent  recepvoir  aulcun  dommaige. 

Le  dict  ambassadeur  a  entendu  qu'il  se  prépare,  de  re- 
cbef ,  une  flotte  de  navyres  marchandz  pour  aller  vers  la 
Rochelle ,  dont  remonstre  que ,  si  la  Majesté  de  la  Royne 
d'Angleterre  ou  ses  subjectz  ont  besoing  d'aulcunes  choses 
desquelles  le  Roy,  son  Seigneur,  les  puisse  accommoder  en 
aultre  endroict  de  son  royaulme ,  sans  aller  contracter  ez 
lieux  d'où ,  à  présent,  il  pourroit  avoir  jalouzie  ou  soubs- 
peçon,  qu'il  ofire  d'en  escripre  promptement  à  Sa  Majesté 
et  d'en  avoir  bien  tost  sa  responce. 

Entend  aussi  qu'il  a  esté  clolTanflu  de  ne  charger  mar- 
chandises en  ce  royauhne  i)our  les  transporter  ailleurs  que  là 
où  yra  la  Hotte  des  Anglois  prévilliégez ,  qu'ilz  appellent 
Aimntiirers ;  dont  remonstre  que  la  dicte  ordonnance,  es- 
tant ainsy  généralle,  pourroit  préjudicier  aulx  articles  des 
trettez  faictz  sur  la  pleyne  liberté  du  traffic  d'entre  le 
royaulme  de  France  et  cestuy  cy.  Si ,  requiert  qu'il  ne  soit 
faict  aulcune  restrinction  ny  noveaulté  en  cella;  ains  que 
le  commerce  se  continue,  d'icy  en  France,  tant  par  les  An- 
giois ,  Italliens  que  toutz  aultres  marchandz  ,  en  la  façon 
(}u'il  a  estécy  devant  accoustumé. 

Requiert  aussi  qu'il  soit  pourveu  sur  une  remonstrance 
(jui  luy  a  esté  baillée  par  aulcuns  subjectz  du  Roy,  tou- 
chant le  traffic  et  commerce  des  vins ,  laquelle  est  cy  at- 
taichée. 

Et  qu'il  playse  à  la  dicte  Dame  ottroyer  à  la  Royne 
d'Escoce  aulcunes  choses  qu'elle  luy  a  naguières  envoyé 
requérir,  luy  donnant  toutjours  occasion  de  se  louer  des 
bons  et  honnorables  déportemens ,  dont  elle  usera  en  son 
endroict. 

REMONSTRANCE  FAICTE  AU  DICT  S"^.   DE  LA  MOTHE 

Par  iiulciins  subjectz  du  Roy. 

A  monsieur  l'ambassadeur  de  France. 

Par  la  coustume  généralle  de  ce  pays,  loulz  mcrchandz  françoys, 
qui  y  font  leur  traffic  et  commerce  de  vins,  sont  tenus  et  contrainctz 
payer  à  la  Majesté  de  la  Royne,  ou  ses  officiers,  cinq  solz  sterlins; 
assavoir,  trois  solz  pour  le  droict  de  coustume,  et  les  deux  aultres 
pour  le  botcilleragc  de  chacun  tonneau. 

Et  combien  que  lelz  droictz  diminuent  grandement  les  proffictz 
que  les  marchandz  debvroient  rapporter  de  l£ur  marchandise,  néant- 
moins  aulcuns  gentishommes  des  lieux  de  Beaumarcs  et  Lerpour,  en 
I.  •" 

Galles,  mcsmes  ung  nommé  Richard  Boucler,  se  sont  efforcez,  el, 
(lo  faicl,  onl  contrainctz  plusieurs  des  dicts  marchands  à  leur 
bailler  et  fornir  deux  tonneaux  de  vin  pour  chacun  navyre  qui  y 
descend;  et,  entre  aultres,  Pierre  du  Perrey,  marchand  de  Bour- 
deaulx,  y  ayant  faict  conduyre,  dcspuys  deux  ou  trois  ans,  deux 
navyres,  a  esté  contrainct,  oultre  les  diclz  droictz  de  coustume  et 
boteillerage  ,  fornir  quatre  tonneaulx  de  vin,  dont  il  s'est  cy  devant 
plainct  à  monsieur  le  grand  thrézorier,  lequel ,  en  ayant  communi- 
qué à  ftp.  de  Trocmarlhon ,  en  la  présence  du  dict  Boucler,  luy 
auroit  promiz  de  luy  en  fère  justice  et  les  luy  fère  rendre,  ce  que 
toutes  foys  n'a  esté  faict. 

Et  d'aullant  que  c'est  un  faicl  qui  conciste  principallement  en 
la  conservation  des  privillièges,  franchises  et  libériez  dessubjeclz  du 
Roy  de  France,  desquelz  vous  estes  icy  estably  comme  prolecteur 
et  dcffanceur,  le  dict  du  Perrey  vous  supplie  humblement,  Mon- 
sieur, luy  en  fère  justice  ,  non  seulement  pour  son  faict  particuUier, 
mais  aussi  pour  le  faict  général,  qui  est  de  la  descharge  entière, 
pour  l'advenir,  des  dicls  deux  tonneaulx,  pour  chacun  navyre, 
ainsi  prins  par  les  dicts  genlishommes  ,  ou  des  dicts  droictz  de  bo- 
leillerage  payez  aulx  officiers  de  Sa  dicte  Majesté ,  affin  qu'ilz  ne 
soyent  contrainctz  payer  d'ung  sac  deux  mouldures  contre  tout 
droict  et  équité. 

Et  vous  ferez  une  faveur  singulière  et  grand  soulaigement  à  toute 
nostrc  nation  françoyse  ,  qui  tiendra  ce  bien  faict  de  vous  ,  et 
priera  Dieu  perpétuellement  vous  conserver  et  accroistre  en  tout 
honneur  et  prospérité. 


COPPIE  DU  MESSAIGE  qiii  a  esté  dcclairé  par  la  Majesté  de  la 
Royne  et  son  conseil,  par  parolie  de  bouche,  à  l'ambassadeur 
du  Roy  de  France,  par  Jehan  Semer,  clerc  du  signet  de  Sa  Ma- 
jesté, le  nf  jour  de  mars  i568  (suivant  le  compte  d'Angle- 
terre), pour  respondré*'à  certains  articles  délivrez  par  luv  au 
dict  conseil. 

La  Majesté  de  la  Royne,  conférant  avec  son  conseil  sur  cer- 
taine escripture,  délivrée  par  vous,  contenant  certaines  ma- 
tières ,  à  quoy  vous  requériez  d'avoir  responce,  les  a  trouvées 
estre  en  grand  partie  les  mesmes  choses ,  lesquelles ,  à  vostre 

dernier  langaige ,  vouscommuniquastes  avec  Sa  Majesté,  et 
de  ce  entendîtes,  comme  la  briefveté  du  temps  souffroit, 
l'intention  de  Sa  Majesté  ;  et ,  néantmoins ,  considérant 
meintennant  que  vous  avez  exjLé  le  mesme  par  cscript ,  et 
requis  particulière  responce  à  chacun  des  motz  dedans  con- 
tenuz ,  Sa  Majesté ,  pour  vostre  ample  satisfaction ,  après 
avoir  sur  ce  conféré  avec  son  conseil,  a  commandé  à  son 
dict  conseil  vous  envoyer  responce  aus  dicts  poinctz ,  comme 
s'en  suyt  : 

Premier,  comme  ainsy  soit  que  le  voyage  de  M^  Oynter 
a  esté  interprété  et  présenté  aulx  yeulx  du  Roy  de  France , 
la  vérité  est  que  la  cause  de  son  aller  à  la  mer  estoit  pour 
la  saufconduicte  de  la  flotte  angloyse  qui  alloit  à  Bour- 
deaulx;  laquelle  est  notoirement  cogneue  à  toutz  les  prin- 
cipaulx  marchandz  de  ceste  ville  de  Londres,  qui  avoient 
advanturé,  aulx  dernières  vendanges,  défère  apporter  des 
vins  de  Bourdeaulx  :  lesquelz  firent  leur  longue  poursuyte 
à  Winsor,  en  octobre  dernier,  à  Sa  Majesté  et  à  son  con- 
seil, pour  le  mesme  eflect;  et,  par  grande  inportunité,  ob- 
tindrent  icelluy,  et  comme  ainsy  soit  qu'il  debvroit  avoir 
conduict  la  dicte  flotte  à  Bourdeaulx  pour  y  estre  chargée 
et  en  retourner,  il  est  aussi  notoire  que  aulcuns  subjectz 
de  Sa  Majesté,  comme  ilz  estoient  en  Bourdeaulx  devant 
la  venue  du  dict  Oynter,  estoient  si  mal  trettez ,  et  quel- 
ques ungs  d'eulx  miz  en  prison  et  leurs  dictz  biens  saysis, 
que  la  flotte  angloyse,  oyanÇ  cella,  avoient  ejté  contrainctz 
de  ressortir  à  la  Rochelle  pour  leur  charge ,  à  leur  grand 
perte  et  désavantaige.  Et,  le  dict  M' .  Oynter  estant  forcé 
prendre  port,  et  se  trouvant  mal  tretté  en  aultres  places, 
entra  dedans  la  Rochelle  avecques  eulx;  auquel  lieu, 
comme  il  dict ,  les  gouverneurs  de  la  dicte  ville  trettèrent 

toUoment  avecqups  luy  de  leur  vendre  ou  prester  quelques 
pièces  d'artillerye,  desquelles  il  se  pouvoit  passer,  et  quel- 
que pouldre,  que  enfin,  considérant  luy  mesmes  et  toute  la 
Hotte  des  marchands  estre  en  leur  pouvoir,  il  trouva  néces- 
saire pour  luy  de  condescendre  en  partie  à  leurs  demandes, 
combien  que  ce  fût  contre  sa  volonté;  car  il  s'apercevoit 
manifestement  que  aultrement  la  flotte  angloyse  n'eust  esté 
chargée  là,  ny  luy  mesmes  ou  eulx  s'en  fussent  paysible- 
ment  despartys  sans  user  de  force,  dont  il  craignoit,  à 
bonne  cause ,  l'événement;  et  {)ar  ce,  il  le  trouvoit  meilleur 
d'accorder  à  leurs  demandes  et  d'obtenir  quelque  chose 
pour  la  Nalleur  des  choses  qu'ilz  requéroient  de  luy.  Et 
ainsy,  où  il  est  dici  qu'il  déiivroit  de  l'argent,  il  dict  et 
jure  qu'il  n'y  layssa  pas  un  denier,  sinon  que  pour  ses  des- 
pences nécessaires ,  mais  plustost  apporte  avec  luy,  du  dict 
lieu,  en  argent,  ouen  valleur,  suffizantpourfèrerécompence 
de  tout  de  qu'il  avoit  là  layssé;  et  ainsy  véritablement  est  il 
chargé  de  fère  pour  le  proffictde  Sa  Majesté  pour  les  choses 
faillantes,  accordantes  à  la  valleur.  Si  l'ambassadeur  veult 
ouyr  com.bien  de  foys  le  dict  M".  Oynter  (nonobstant  son 
mauvais  trettement  par  les  subjectz  du  Roy  de  France)  a 
faict  playsir  et  aydé  plusieurs  subjectz  du  lloy  contre  ceuk 
de  la  religion,  il  peult alors  aussi  estre  manifeste  aulxyeulx 
du  Roy  combien  ceste  suggession  de  son  voyage  est  esloi- 
gnée  de  la  vérité. 

Secondement,  où  c'est  qu'il  est  dict  que  ostaiges  sont 
offertz  par  quelques  ungs  des  subjectz  du  Roy ,  icy ,  pour 
délivrer  quelques  fortz  à  Sa  Majesté  en  Normandie ,  ou  Pi- 
cardve,  d'aultant  que,  à  la  vérité,  telle  chose  n'a  esté  of- 
ferte ,  Sa  Majesté  directement  nye  cest  surmyse  estre  véri- 
table; et  encores  si  aulcunes telles oflres  avoient  esté  faictes, 

Sa  Majesté,  ne  les  allouant  on  recepvaiit,  ne  |)ense  ({ue  ce 
fut  rompre  la  bornie  amytié,  combien  ([u'elle  ne  les  eust 
déclarées.  Et,  en  ce  que  son  ambassadeur  en  France  est 
chargé  d'y  avoir  tenu  la  main,  Sa  Majesté  n'en  cognoist 
rien,  mais  pense  q'une  telle  fable,  et  les  semblables,  comme 
d'avoir  faict  tenir  le  paquet  des  subjectz  du  Roy  de  France 
par  le  moyen  de  son  dict  ambassadeur,  sont  de  jalouzie  in- 
ventées pour  ce  que  le  dict  ambassadeur,  |)ar  advanture, 
plainement  déclaire,  en  plusieurs  places,  ce  que  ne  luy  sem- 
bloit  pas  bon  des  cruaultés  usées  contre  ceulx  de  la  reli- 
gion; lequel  (peult  estre)  en  son  langaige  en  faict  quehpie 
pityé  pour  ce  que  sa  conscience  aulx  causes  de  la  religion 
est  cogneue  à  toutes  personnes  avec  qui  il  est  accoincté.  Et 
davantaige  a  juste  cause  se  plaindre  de  plusieurs  delîaveurs 
à  luy  monstrées  par  ceulx ,  qui'  sont  les  ennemys  jurés  de 
ceulx  de  la  religion,  comme  particullièrement  ung  jeune 
homme  anglois,  nommé  Rogers,  estant  docte  et  le  ser- 
vant, fut,  despuys  peu  de  temps,  maUicieusement  prins  en 
Paris  et  avoit  esté  miz  en  prison,  et[auroit],  par  advan- 
ture, perdu  sa  vye  comme,  communément,  il  est  rapporté 
que  peu  eschappcnt  d'estre  noyés  ,  ou  aultrement  murtriz  , 
estant  prins  en  telle  sorte  comme  il  fut;  mais,  par  cas 
d'advanture,  il  a  estéaydé  et  recouvert  hors  de  leurs  mains 
par  les  instantes  prières  de  M',  de  Mauvissière,  qui  mérite 
louange  et  grâces.  Le  semblable  fut  dernièrement  faict  par 
ceulx  de  Paris  meintennant ,  en  l'alisence  de  l'ambassadeur, 
prenant  ung  médecin ,  que  se  tenoit  prez  de  madame,  femme 
du  dict  ambassadeur,  estant  mallade.  Cest  homme  est  consti- 
tué prisonnier  seulement  pour  fère  despict  à  l'ambassadeur; 
de  quoy ,  si  la  profession  de  l' amytié  du  Roy  estoit  cogneue, 
comme  il  est  rapporté,  il  s'en  ensuyvra  réparation. 

Tiercement,  pour  le  souspeçon  d'une  matière  mention- 
née pour  prendre  le  Havre  et  Dieppe,  et  de  navyres  an- 
gloys  apparoissant  dessus  la  coste  de  Normandie ,  tout  cella 
est  si  loing  de  la  cognoissance  de  Sa  Majesté,  ou  d'aulcuns 
de  son  conseil,  que,  jusques  à  ce  que  l'ambassadeur  de 
France  l'eust  envoyé  dire  à  la  court ,  on  n'en  avoit  poinct 
ouy  parler,  etainsy,  conséquemment ,  le  rapport  entière- 
ment faulx. 

Quartement,  comme  il  soit  qu'on  aye  conçu  sousbpe- 
çon  d'une  préparation,  pour  les  guerres,  de  Sa  Majesté,  et 
plusieurs  raisons  alléguées,  qu'elle  n'auroit  besoing  de  ce 
fère,  espérant  qu'elle  ne  veuille  attempter  aulcune  chose 
par  armes ,  sans  premièrement  en  donner  deffiance  ; 

11  est  vray  que  Sa  Majesté  a  desjà  commancé  à  donner 
advertissement  à  ses  subjectz  de  se  mettre  toutz  en  aprest , 
comme  par  une  publicque  proclamation,  imprimée  et  pu- 
bliée en  febvrier  dernier,  peult  apparoir  à  toutes  personnes, 
et,  quelques  argumentz  qu'on  fasse  qu'elle  n'a  besoing  de 
ce  fère,  Sa  Majesté  toutesfoys  entend  d'y  procéder  pour 
causes  sufficientes  et  bien  cogneues  à  elle  mesmes  et  à  son 
estât  ;  et  elle  ne  peult  penser  comme  telz  comme  ceulx  qui 
sont  autour  du  Roy,  ses  principaulx  conseillers,  quoy 
qu'ilz  trouvent  mauvais  de  ces  préparations,  encores  en 
leurs  consciences  ilz  ne  sont  ignorans  que  Sa  Majesté  faict 
en  cecy  sagement  pour  respectz  qui  n'ont  pas  besoing  d'es- 
tre  expéciffiez  ;  et  encores  certainement  elle  n'a  intention 
ni  disposition  fère  guerre  contre  aulcune  personne ,  mais , 
comme  elle  sera  provoquée ,  pour  deflance  de  son  estât  em- 
ployer son  pouvoir  :  et  pour  ce,  de  mencionner  l'aflere 
de  deffiance  estre  faicte  par  elle  à  aulcun  prince  est  su- 
perflu ,  combien  que ,  du  temps  du  père  du  Roy  de  France, 

ceste  lioniiorahlo  règle  ne  fut  bien  observée  ciners  le  Roy 
Edouard  ^ . 

Et  où  le  Roy  de  France,  ne  voulant  estrc  en  suspens 
de  ces  choses,  a,  par  parolle  de  sa  bouche,  déclairé  à 
l'ambassadeur  de  Sa  Majesté,  le  xnj"  de  febvrier,  et,  par 
escript,  à  son  ambassadeur,  le  xinj%  qu'il  veult  continuer 
en  bonne  paiv  et  amytié  ,  sans  la  rompre  en  aulcune  ma- 
nière ,  et  desiroit  avoir  la  résolution  de  Sa  Majesté  là  des- 
sus, dedans  quinze  jours,  auquel  temps,  si  elle  n'estoil 
déclairée ,  llpour^oirroit  à  ce  qu'il  auroit  à  fère,  dont  le  dict 
ambassadeur  de  France  a  requis  responce ,  laquelle  Sa  Ma- 
jesté ne  vouloit  refluser  de  fère,  comme  peult  apparoir  par 
les  parolles  de  Sa  Majesté  au  dict  ambassadeur,  quand  il 
les  luy  remonstra  ;  mais  en  ce  que  ce  messaige  est  comme  pé- 
remptoirement requérir  responce  dedans  quinze  jours ,  où 
elle  n'a  donné  occasion  de  concevoir  aulcun  doubte ,  ains 
qu'elle  a  aultant  constante  intantion  de  garder  l'amytié 
avec  le  Roy ,  comme  il  a ,  ou  peult  avoir,  de  la  garder 
envers  elle ,  Sa  Majesté  est  marrye  fère  aulcune  sinistre  in- 

I.  Elisabeth  fait  ici  allusion  à  ce  qui  s'était  passé  en  i548  et  i54g.  Le 
duc  de  Sommcrsel,  régent  du  royaume  pendant  la  minorité  d'Edouard  VI, 
avait  résolu  de  marier  ce  prince  avec  Marie  Stuart;  il  avait  eu  recoiu-s  aux 
armes  pour  vaincre  les  résistances  des  Ecossais,  qui  ne' voulaient  pas  que 
leur  reine  épousât  le  roi  d'Angleterre.  Léon  de  Strozzj',  qui  était  en  Ecosse 
comme  volontaire ,  étant  parvenu  à  arrêter  les  Anglais  dans  leur  conquête, 
Henri  II  envoya  aussitôt  aux  Écossais  un  secours  de  six  mille  hommes  com- 
mandés par  d'Essé,  qui,  après  avoir  repris  aux  Anglais  les  places  dont  ils 
s'étaient  déjà  emparés,  fit  conduire  la  jeune  reine  à  la  cour  de  France,  où 
elle  fut  élevée  jusqu'à  sou  mariage  avec  le  Dauphin ,  depuis  François  II.  —  Au 
mois  d'août  1 54 y>  pendant  que  les  Anglais  étaient  occupés  en  Ecosse,  Henri  II 
envahit  lui-même,  sans  déclaration  préalable  de  guerre,  la  Picardie  et  le 
Boulonnais,  qui  se  trouvaient  alors,  pour  la  plus  grande  partie,  sous  la  do- 
mination de  l'Auirlelerrc. 

terprétation  d'une  telle  péremptoire  requestc  par  limitation 
de  jours,  imputant  icelle  à  quelque  deiïaillance  d'escrip- 
ture,  considérant  le  lieu  oùlePioyestoit  siesloigné,  comme 
en  Lorraine ,  au  temps  que  le  Roy  tint  ces  propos  au  dict 
ambassadeur,  de  sorte  qu'il  estoit  manifestement  inpossi- 
ble  d'envoyer  responce  d'icy  dedans  ce  temps;  ou  bien 
qu'il  falloit  qu'il  vînt  de  quelque  mauvaise  intention  de 
ceulx  qui  gouvernent  les  affères  du  Roy  :  dequoy,  si  Sa 
Majesté  estoit  certaine ,  elle  pourroit  leur  fère  une  plus 
dobteuse  responce ,  mais ,  pour  ceste  heure ,  elle  choysit 
plustost  respondre  sincèrement  et  playnement,  comme 
celle  qui  adresse  sa  responce  seulement  au  Roy,  son  frère, 
pour  demeurer  en  bonne  paix  et  amytié  avccques  luy, 
comme  il  dict  vouloir  persévérer  en  la  sienne. 

Sur  le  faict  de  la  saysye  de  Roan,  quoy  qu'il  est  dict 
que  le  Roy,  par  ses  lettres  du  xij"  du  mois  passé,  ayt 
donné  ordre  pour  la  relascher,  Sa  Majesté  se  loue  des 
escriptz  du  Roy,  mais  elle  se  mescontante  de  la  paresse  et 
mespriz  de  ses  ofliciers,  car  elle  est  continuellement  trou- 
blée des  plainctes  de  ses  subjectz  pour  la  continuation  des 
dictes  saysies. 

Touchant  la  requeste  du  Roy,  qu'aulcuns  particulliers , 
estantz  sur  la  mer  avec  navyres  de  guerre,  soyent  révo- 
qués et  arrestez,  Sa  Majesté  a  desjà  eu  esgard  en  cella 
par  les  meilleurs  moyens  ordinaires  qui  se  peuvent  adviser, 
qui  est  que  nulle  personne  ne  sera  soufferte  apporter  aul- 
cune  chose  en  aulcun  de  ses  portz  pour  y  estre  miz  en 
vante,  qui  sera  prins  par  aulcun ,  soubz  colleur  de  guerre  ; 
dont  elle  a  donné  particuUière  charge  à  toutz  les  portz  de 
son  royaulme.  Et  outre  cella ,  Sa  Majesté  veult  que  le 
dict  Roy  de  France  soit  asseuré  que ,   ny  elle ,  ny  aulcun 

âo  soTi  conseil,  ministres  ou  officiers,  n'ont  aiithorisé  ou 
licencié  aulcunes  personnes  de  s'armer  en  mer,  aultres 
que  ses  propres  vaysseaulx ,  pour  la  deflance  de  ses  pou- 
vres  marchands,  lesquelz ,  s'ilz  ne  peuvent  recepvoir,  cy 
après,  meilleur  trettement  par  les  subjectz  du  Roy  de 
France,  il  fault  que  Sa  Majesté  les  deffande  avec  plus 
grand  pouvoir  de  ses  propres  gens  de  guerre.  Mais,  de 
l'aultre  costé,  il  se  trouve  de  ses  subjectz  qui  ont  esté 
despuys  [peu]  de  temps  dcsrobez  ,  de  leurs  navyres  et  mar- 
chandises de  grand  valleur,  par  aulcuns  des  subjectz  du  Roy, 
advouans  l'avoir  faict  par  commission  du  Roy  ;  et  comme 
il  soit  vrav  [que]  les  hommes  spoliez  monstrent  plusieurs 
testimonials  ,  faictz  par  certains  notaires  et  aultres  officiers 
de  crédict  demeurans  en  divers  portz  du  Roy,  desquelz  Sa 
Majesté  ne  doubte  que  le  Roy  ne  se  peuve  souvenir  des 
expécialles  complainctes ,  que  l'ambassadeur  de  Sa  Majesté 
luy  a  faictes  (au  dernier  a  esté  pour  certains  marchandz  ir- 
landoys  et  aultres)  dont  réparation  n'estant  faicte,  tout 
le  reste  des  subjectz  de  Sa  Majesté,  lesquelz  sont  beau- 
coup, qui  ont  esté  despouillez  par  ceulx  qui  font  ouverte 
profession  l'avoir  faict  par  commission  du  Roy,  reffuzent 
entièrement  d'aller  en  France  sercher  restitution  comme 
en  estantz  hors  d'espérance,  n'ayans  aussi  le  moyen,  en 
ce  temps  des  guerres  civilles ,  de  fère  telles  difficiles  pour- 
suyttes  ez  lieux  plus  loingtains  de  France,  où  c'est  que 
le  Roy  est  meintennant ,  prétendans ,  pour  les  aultres  lé- 
gitimes respectz  ,  ayantz  veu  les  dictz  tesmoignages  ,  faictz 
en  France  par  les  publicqz  ministres  du  Roy,  de  leurs  des- 
pouilles  et  par  ordre  de  justice,  [qu]  ilz  doibvent  avoir  quel- 
que récompense  icy,  par  l'ordre  de  Sa  Majesté,  de  la  valleur 
de  leurs  pertes ,  par  arrest  ou  saysye ,  ou ,  à  tout  le  moins , 

par  séquestration  de  quelques  aultres  des  subjectz  du  Roy 
estantz  par  deçà.  De  quoy  Sa  Majesté  désire  instemmant 
qu'on  aye  quelque  bon  esgard,  avecques  dilligence  que 
son  ambassadeur  peult  avoir  authorité  d'ouyr,  et  considé- 
rer de  ces  choses  et  en  fère  quelque  bonne  fin  ;  car  aultre- 
ment  Sa  Majesté  ne  sçayt  comme  estoupper  les  aureilles 
aulx  piteuses  plainctes  de  ses  subjectz  pour  telles  grandes 
et  manifestes  injures,  spéciallement  se  trouvant  tant  de 
difficultez  à  poursuyvre  par  justice  et  d'impossibilitez  à 
obtenir. 

Quant  à  ne  trouver  pas  bon  le  commerce  de  certains 
de  noz  marchandz  à  la  Rochelle  pour  y  sercher  des  com- 
moditez ,  lesquelles  l'ambassadeur  dict  se  pouvoir  trouver 
en  aultres  lieux  par  l'ordre  du  Roy,  et  fait  offre  d'en 
escripre  au  Roy,  et  procurer  une  dilligente  responcc.  Il 
est  à  considérer  que  c'est  le  train  des  marchandz  de  traf- 
fîcquer  aulx  lieux  où  ilz  peuvent  espérer  d'estre  bien  trettez, 
et  de  se  garder  du  contraire.  Et  ayans  esté  ,  despuys  peu 
de  temps ,  mal  trettez  à  Rourdeaulx  et  aultres  portz ,  ilz 
ont,  comme  il  se  dict,  faict  certains  marchez  pour  les 
commoditez  de  France  estantz  à  la  Rochelle ,  lesquelles  ilz 
espèrent  leur  estre  bien  délivrées,  si  bien  qu'ilz  ne  peuvent 
changer  ceste  roulte ,  sans  estre  premièrement  asseurez  de 
ce  qui  est  dict  en  l'escript  de  l'ambassadeur,  qu'ilz  puys- 
senl  estre  forniz  ,  par  l'ordre  du  Roy,  des  dictes  commo- 
ditez es  aultres  portz  de  son  royaulme ,  dont  les  marchandz 
de  Sa  Majesté  seroient  fort  contemptz  ;  et  en  leur  bailhant 
les  dictes  commoditez  à  semblable  priz  ,  en  aultres  places 
commodes,  ils  consigneront  à  ceulx,  que  le  Roy  vouldra 
ordonner  à  la  Rochelle,  tout  l'intérest  des  besoignes  ou 
commoditez  (ju'ilz  y  ont  dosjà  ascheptées  pour  semblable 

valleur;  car  le  recours  des  marchandz  angloys  à  la  Ro- 
chelle n'est  pas  pour  le  lieu,  mais  pour  les  commoditez 
qui  y  sont,  et  le  bon  trettement,  lequel  ilz  espèrent  d'y 
trouver. 

Le  dernier  poinct ,  concernant  ung  doubte  consceu  que 
Sa  Majesté  aye  deflandu  la  transportation  d'aulcunes  mar- 
chandises en  aulcuns  aultres  endroictz  que  là  où  les  An- 
gloys yront,  Sa  Majesté  n'entend  pas  bien  comme  ce 
doubte  est  consceu ,  mais  respond  que  les  subjectz  du  Roy 
de  France  ne  seront  empeschez  à  transporter  aulcunes 
marchandises  hors  de  ce  royaulme ,  comme  ilz  ont  accous- 
tumé  de  fère,  entendant  par  cecy,  que,  considérant  la 
mutuelle  surcéance  faicte  entre  le  pays  du  Roy  d'Espaigne 
et  d'elle,  en  quoy  les  subjectz  du  Roy  ne  se  sont  jamais 
entremeslez ,  ilz  ne  debvront  meintennant  frauduleusement 
fère  aulcune  innovation  de  traffic  pour  servir  au  Pays  Bas , 
au  préjudice  de  Testât  du  royaulme  de  Sa  Majesté  :  en 
quoy  s' ilz  attemptoient  aulcune  chose,  il  ne  peult  estre 
que  frauduleusement  entendu  par  eulx ,  dont  le  refluz  est 
si  raysonnable  et  allouable  que  Sa  Majesté  espère  que  le 
Roy,  ny  aulcuns  des  siens,  ne  le  trouveront  mauvais 
sans  pleine  déclaration  de  leur  intention  à  cercher  l'offance 
de  Sa  Majesté. 


L 

XXIir  DÉPESCHE 

—  (lu  XIII''  de  mars  l;")G9.  — 
{Envoyée  par  Olyvier  Chaniperiwii  jiisqiies  à  Calais.) 

Plaintes  de  rambassadcur  à  la  reine  d'Angleterre  contre  la  conduise  que 
lient  le  sieur  Norrys ,  son  ambassadeur  en  France.  —  Prises  nouvelles  faites 
par  les  Anglais  sm-  'es  Espagnols.  —  Départ  du  sieiu-  d' Assoleville ,  sans 
qu'il  ait  pu  remplir  sa  mission.  —  Nouvelles  saisies  faites  ea  France  sur 
les  Anglais  à  Calais,  Rouen  et  Dieppe.  —  Proposition  d'arrangement  entre 
la  France  et  l'Angleterre,  à  raison  des  prises  respectivement  faites.  — 
Mémoire  pour  la  reine  mère ,  dans  lequel  est  dévoilé,  sons  le  sceau  du 
plus  grand  secret,  la  conspiration  formée  en  Angleterre  pour  enlèvera 
sir  William  Cécil  la  direction  des  affaires,  et  pour  rétablir  la  religion  ca- 
tholique dans  le  royaume. 

Au  Roy. 

Sire,  despuys  vous  avoir  dépesché  le  S',  de  Sabrait,  le 
viij"  de  ce  moys,  avec  la  déclaration  et  responce  de  ceste 
Royne  sur  la  sommation  que  m'aviez  commandé  luy  fère, 
et  avec  instruction  des  aultres  choses  de  deçà  ,  j'ay  reçeu  les 
vostres,  du  xx!]""  du  passé,  ensemble  la  coppie  de  celle  qu'on 
escripvoit  de  Paris  à  l'ambassadeur  d'Angleterre,  et  ay  esté 
incontinent  devers  ceste  Royne  pour  luy  remonstrer  que  les 
mauvais  offices  de  son  ambassadeur  vous  donnoient  quelque 
argument  de  doubter  de  l'intention  d'elle  en  l'entretennement 
de  la  payx,  et  de  l'estimer  luy  trompeur,  et  moymanteur,  de 
toutes  ces  bonnes  parolles  que  nous  vous  avons  dictes  et 
escriptes  de  la  part  de  la  dicte  Dame,  et  que  le  contenu  de  la 
dicte  lettre  vous  donnoit  juste  occasion  de  penser  que  son 
dict  ambassadeur  pratiquoit  avec  ceulx  qui  vous  mènent  la 

guerre  en  vostre  royaulmo,  et  ({ii'il  sollicitoit  les  Allemans 
de  la  vous  veuir  fère  pour  les  secourir,  et  qu'il  conduysoit 
leurs  intelligences  et  lettres,  luy  faisant  là  dessus  lecture  de 
la  dicte  coppie  avec  expression  de  desplaysir  et  oflance  que 
vous  en  sentiez. 

De  quov  se  trouvant  la  dicte  Dame  aulcunennent  esmeue, 
m'a  dict  assés  eu  collère  qu'elle  voyt  bien  qu'il  ne  se  passe 
jour  qu'on  ne  luy  fasse  quelque  mauvais  trèt  envers  Voz  Ma- 
jestez  pour  gaster  vostre  mutuelle  amytié,  et  ceulx  qui  en 
sont  autheurs  la  veulent  en  fin  contraindre  de  venir  à  ce 
qu'elle  a  miz  grand  peyne  d'évitter,  puys  s'est  teue.  Dont 
j'ay  continué  luy  dire  qu'elle  ne  debvoit  prendre  en  mauvaise 
part  si  \oz  Majestez  procédoient  ainsy,  d'ung  cueur  ouvert 
et  avec  ceste  franchise ,  en  son  endroict ,  affin  de  ne  garder  les 
ofliuices  dans  l'estommac,  qui  n'y  feroient  que  nourrir  ung 
plus  aspre  désir  de  vous  en  venger  ;  et  qu'elle  considère  que 
vous  ne  la  requériez ,  en  cecy,  que  de  commander  à  son  am- 
bassadeur de  s'abstenir  des  choses  qui  sont  contre  le  debvoir 
de  la  charge  qu'elle  luy  a  doimée  prez  de  Voz  Majestez. 

Sur  quov,  m' ayant  prié  de  veoir  encores  la  dicte  coppie, 
et,  après  l'avoir  curieusement  leue,  m'a  respondu  que  cecy 
pouvoit  estre  une  invention  semblable  à  l'imposture  de  Dièpe 
et  du  Hfivre ,  de  laquelle ,  si  je  n'avois  rien  entendu ,  elle  me 
vouloit  dire  comment  le  tout  avoit  passé,  et  m'a  faict  ung 
long  récit  comme  les  clefs  de  ces  deux  villes  avoient  esté  for- 
mées  en  cyre,  que  les  mesmes  qui  avoient  induict  ceulx  de 
la  novelle  religion  de  les  contrefère,  les  avoient  despuys 
accuzés,  et  avoient  excité  ceste  tragédie  sur  eulx  ;  et  que, 
d'avanture,  il  avoit  comparu  lors  ung  seul  petit  vaysseaude 
pécheur  anglois  sur  la  coste  de  dellà ,  dont  aulcuns  vous 
avoient  vollu  persuader  que  c'estoit  elle  cg*Ai  avoit  mené  ceste 

praticque ,  qui  se  trouvoient  mainteiinant  conveincuz  par  la 
vérité;  mais  ,  pour  le  regard  de  son  ambassadeur,  qu'il  im- 
portoit  trop  à  l'honneur  et  réputation  d'elle  qu'en  lieu  d'es- 
tre  officieulx,  et  bon  ministre  de  paix  et  d'amytié,  comme 
tout  le  monde  sçayt  qu'à  telle  intention  elle  le  tient  prez  de 
Yoz  Majestez,  on  le  vyst  s'entremettre  d' œuvres  ennemyes 
contre  vous;  car  ce  seroit  une  espèce  de  trayson  qu'elle  ne 
luy  pardonneroit  jamais ,  et  aymeroit  mieulx  l'avoir  veu  mort 
que  de  l'avoir  jamais  faict  son  ambassadeur  ;  mais  qu'elle 
l'estimoit  si  homme  de  bien  ,  de  si  bon  lieu ,  et  si  prudent , 
et  desireulx  de  la  paix ,  qu'elle  ne  se  pouvoit  persuader  ung 
si  grand  mal  ny  une  si  grande  erreur  de  luy,  et  qu'elle  luy 
escriproit  de  recorder  les  commandemens  qu'à  son  parle- 
ment elle  luy  avoit  faict ,  et  de  les  observer  si  exactement 
que  vous  n'eussiez  jamais  plus  à  vous  plaindre  de  luy;  ains 
qu'il  mît  peyne  de  vous  rendre  sa  négociation  et  son  service 
si  agréables,  que  vous  eussiez  occasion  de  vous  en  louer. 
D'une  chose  vous  pryoit  avec  grand  alFection,  c'est  de  ne 
vouloir  en  cecy  user  de  mesmes ,  comme  despuys  ung  an 
en  ça,  l'on  a  fait  en  Espaigne  en  l'endroict  d'un  sien  am- 
bassadeur', lequel  ayant  esté  calompnié  n'a  peu  jamais 
obtenir  audience  du  Roy  CathoHque  pour  se  justiffier,  ains 
a  été  renvoyé  sans  l'ouyr  ;  de  quoy  elle  s'estoit  tenue  plus  of- 
fancée  que  de  chose  qui  luy  soit  advenue  despuys  qu'elle  est 
lloyne,  et  s'en  sont  despuys  ensuyviz  assez  de  maulx  :  mais 
que  votre  bon  playsir  soit  de  donner  lieu  à  cestuy  cy  de  vous 
pouvoir  monstrer  son  innocence ,  et  que  Votre  Majesté  con- 
sidère que  c'est  ung  tiers  qui  a  escript  la  dicte  lettre,  duquel 
la  mauvaise  alfection  ne  doibt  nuyre  à  la  sincérité  de  celle  de 

I.  Mann,  son  anibassadonr  à  Madrid  en  i568.  Voyez  la  noie  p.  97. 

son  dicl  ambassadeur.  Pays  m'ayant  tiré  en  d'autros  propos 
touchant  les  choses  d'AUemalgne,  et  comme  il  n'a  jamais 
esté  qu'elle  et  ses  prédécesseurs  n'ayent  eu  amytiés  et  in- 
telligences avec  les  princes  de  l'empire ,  dont  ne  doibt  estre 
veu  nouveau  si  elle  les  continue,  et  si  elle  s'en  veult  pré- 
valoir pour  la  seureté  de  ses  affaires,  comme  font  bien  les 
autres  princes;  mais  que  vous  soyés  tout  asseuré  qu'elle  n'y 
meut  auculne  pratique,  qui  soit  contre  vous  ny  contre  votre 
couronne.  Et  m'ayant ,  au  reste ,  racompté  le  bon  ordre 
qu'elle  a  miz  contre  les  pirates ,  et  à  pourvoir  que  voz  sub- 
jcctz  n'en  reçoipvent  plus  dommaige,  le  propos  s'est  finy 
avec  grand  doulceur  et  contentement. 

Et  bien  q'un  des  principaulx  de  son  conseil  ayt  naguières 
dict  qu'elle  n'est  pour  laysser  deffînir  la  cause  de  sa  religion 
par  la  force  des  armes ,  sans  y  joindre  et  oposer  les  siennes, 
je  ne  cognois  toutesfois ,  ny  k  ses  paroles ,  ny  à  ses  démons- 
trations ,  ny  à  son  appareil ,  qu'elle  soit  pour  commancer 
encores  ouvertement  la  guerre  ;  bien  que  je  prendray  garde 
à  toutz  les  mouvemens  et  aprestz ,  de  deçà  pour  vous  en 
donner,  heure  pour  heure,  les  plus  certains  adviz  que  je 
pourray ,  et  pareillement  à  monsieur  le  mareschal  de  Cossé, 
qui  est  desjà  à  Roan. 

L'ambassadeur  cl'Espaigne,  qui  est  toutjour  resserré  en 
son  logis,  me  faict  entendre,  par  ung  mot  de  chiffre, 
comme  il  a  eu  relation  touchant  les  ourques  qui  venoient 
d'Espaigne,  qu'il  eu  a  esté  prins  trèze  à  la  foys,  et  que 
les  quatre  plus  riches  ont  esté  menées  à  la  Rochelle ,  qui  val- 
lent  plus  de  450,000  ducalz  ,  et,  ce  qui  est  le  piz  ,  qu'il  y 
a  dedans  beaulcoup  d'argent  en  espèces  pour  s'en  pouvoir 
promptement  ayder,  outre  les  autres  riches  marchandises; 
et  que  les  Angloys  ont  trou^é  bon  que  les  pirates  françoys 

en  ayent  admeiié  ceste  partie  de  la  prinse,  afTin  d'eslre 
excusés  de  la  restitution  :  et  me  mande  aussi  que  ceste  Royne 
attend  response  du  Roy  Catholique  s'il  luy  veult  laysser  ses 
deniers  pour  quelque  temps  à  l'intérest,  et  que  je  vous  sol- 
licite d'escriprepromptementen  Espaigne  d'y  donner  empes- 
chement,  veu  le  mal  et  dommaige  qui  vous  en  pourroit  ad- 
venir, et  qu'il  vous  playse  mander  à  M' .  de  Forquevaulx  de 
faire  quelque  mencion  au  dict  Roy  Catholique  des  bons  offices 
que  le  dict  ambassadeur  faict  icy  pour  le  commun  service  de 
Voz  Majestez  ,  priant  à  tant  le  Créateur,  etc. 
De  Londres  ce  xnj"  de  mars  1569. 

Le  S'.  d'Assoleville,  s' estant  quelques  jours  détenu  à 
Douvres  pour  attandre  novelles  du  duc  d'Alve  et  pour  ne 
s'ozer  mettre  en  mer  à  cause  des  pirates ,  qui  estoient  au 
Pas  de  Callais ,  est  enfin  repassé  de  dellà  soubz  la  conduicte 
de  trois  vaysseaulx  de  guerre ,  que  ceste  Royne  luy  a  bail- 
lez. Je  ne  sçay  comment  le  dict  duc  prendra  maintenant 
la  malle  satisfaction  qu'on  a  donné  icy  à  luy  et  à  son  am- 
bassadeur. 

A  LA  Royne, 

Madame,  je  n'ay  faïUy  de  faire  bien  entendre  à  la  Royne 
d'Angleterre  le  desplaysir  que  Yoz  Majestez  ont  receu  de 
veoir  que  son  ambassadeur  fût  meslé  en. des  pratiques  si  con- 
traires et  préjudiciables  à  voz  intentions,  comme  sont  celles 
de  la  lettre  qu'on  luy  a  escripte  de  Paris,  et  luy  en  ay  fait 
la  remonstrance  de  tant  plus  vifve  que  j'ay  bien  vollu  luy 
faire  cognoistre ,  par  là ,  que  vous  ne  seriez  sans  prendre 
bien  à  cueur  les  autres  plus  mauvais  déportemens  et  mau- 

vaises  entreprinscs  qu'elle  et  ses  siibjectz  vouldiont  faire,  soit 
secrètement ,  ou  ouvertement ,  contre  vous.  Surquoy ,  encor 
que ,  du  commancement ,  elle  ayt  faict  la  courroucée,  elle , 
enfin,  a  monstre  qu'elle  ne  vouloit  que  Yoz  Magestez  de- 
meurassent sans  entière  satisfaction  de  son  ambassadeur,  et 
à  cest  effect ,  «lie  luy  escript,  dont  vous  plairra  commander 
que  la  lettre  luy  soit  rendue,  et  Yotre  Magesté  verra,  s'il 
luy  playt,  ce  que  j'en  mande  en  celle  du  Roy. 

Et  de  tant  que  ung  [nommé]  Corten ,  Anglois ,  ayant  fres- 
chement  prins  deux  vaysseaulx  françoys  en  la  rade  de  Callais, 
chargez  devins,  apartennans  à  des  marchans  de  Paris,  a 
donné  occasion  que  au  dict  Callais,  et  à  Roan,  et  à  Dièpe, 
l'on  a  encores  faict  ung  nouveau  arrcst  sur  les  biens  et  per- 
sonnes des  Anglois,  la  dicte  Dame  et  ceulx  de  son  conseil  ont 
monstre  d'en  estre  bien  fort  marrys ,  et  ont  mandé  ù  mylor 
Coban  de  prendre  le  dict  Corten  et  faire  incontinent  randre 
la  dicte  prinse  qu'il  a  faicte,  et  m'ont  faict  dire  qu'ilz  en- 
voyeront  devers  moy  aulcuns  du  dict  conseil  pour  adviser 
quelque  expédiant  pour  accommoder  le  faict  de  ces  prinses 
tant  pour  leurs  subjectz ,  qui  ont  esté  déprédez ,  que  pour  les 
nôtres ,  affin  de  contmuer  la  bonne  paix  et  le  commerce  ac- 
coustumé  entre  ces  deux  royaulmes;  et  cependant  ont  expé- 
dié une  novelle  ordonnance  aulx  capitaines  et  gardiens  de 
leurs  portz  contre  les  pirates,  laquelle  je  ne  sçay  si  sera 
bien  exécutée ,  et  me  la  doibt  on  bailler  en  françoys  affin 

Ide  procurer  qu'il  en  soit  faicte  une  semblable  du  costé  de 
France. 
J'ay  faict  part  à  la  dicte  Dame  des  bonnes  novelles  que 
m'avez  mandées  du  xxij^  du  passé,  tant  du  costé  de  Mon- 
seigneur que  de  Monsieur  d'Aumale,  les  quelles  elle  a  faict 
semblant  de  n'avoir  que  bien  agréables;   mais  qu'elle  me 

vouloit  toutjour  prédire  qu'il  apparoistra  bien  tost  de  plus 
grandes  forces  qu'on  n'a  encores  veu  pour  le  soubstien  de  sa 
religion,  et  qu'elle  prioyt  Dieu  que  rien  n'en  vînt  à  vostre 
dommaige.  Et  en  cest  endroict,  je  prieray  Dieu  qu'il  vous 
doinct,  etc. 

De  Londres  ce  xnj''  de  mars  1569. 

Geste  Royne  faict  dépescher  ung  homme  exprès  devers 
son  ambassadeur  qui  luy  apportera  les  lettres  qu'elle  luy 
escript. 


MÉMOIRE    POUR    COMMUIMOUER    A    LA    ROYNE, 

Prenant  promesse  d'elle  que  n'en  parlera  à  personne  du  monde. 

Le  S'.  Roberto  Ridolfy,  Florentin^  ayant  receu  charge 
et  commandement ,  de  la  propre  personne  du  pape ,  de  tret- 
ter  de  la  restitution  et  restablissement  de  la  religion  ca- 
tholique en  Angleterre  avec  les  seigneurs  catholiques  du 
pays,  il  s'est  principallement  adressé  au  comte  d'Arondel 
et  à  milhord  de  Lomeleij ,  ausquelz  auparavant  il  avoit  eu 
affaire  pour  quelques  sommes  qu'il  leur  avoit  prestées,  ce 
qui  luy  a  donné  grand  moyen  de  pouvoir,  sans  soubspe- 
çon ,  négocier  meintennant  avec  eulx ,  lesquelz  il  a  trouvé 
fort  disposés  à  son  désir,  mais  non  assés  hardiz  pour  y  ozer 
rien  entreprendre ,  si  le  duc  de  Norfolc  ne  se  mettoit  de  la 
partie,  lequel  a  esté  très  difficille  à  gaignerj  mais  enfin 
s'estant  layssé  persuader,  il  prend ,  à  ceste  heure ,  plus  à 
cueur  la  matière  que  ne  faisoient  les  aultres  deux;   et, 

I.  Tous  les  noms  mis  en  italique  avaient  été  laissés  en  blanc  par  le  se- 
crétaire; ils  ont  été  remplis  ensuite,  sur  le  registre,  de  la  propre  main  de 
l'ambassadeur. 

pour  la  bonne  part  qu'il  a  en  ce  royaume,  les  comtes  Derbij, 
de  Cherosberijj  de  Pembrot,  de  Norlliomberland,  et  aul- 
tres  plusieurs,  qui  ne  sont  encores  confirmez  en  la  novelle 
religion,  ont  monstre,  aussitost  qu'il  s'est  layssé  enten- 
dre, qu'ilz  seroient  prestz  de  le  suyvre.  Mais,  pour  ne 
donner  desplaysir  à  leur  Royne,  la  quelle  ilz  honnorent  et 
révèrent  grandement,  et,  pour  n'admener  l'aiFaire  aulx  ar- 
mes et  au  sang ,  ilz  ont  estimé  que ,  devant  manifester  rien 
de  ce  qu'ilz  prétandoient  pour  la  religion  catholique,  il  es- 
toit  besoing  de  retirer  des  mains  du  secrétaire  Ccc'dle,  et 
de  ceulx  de  son  party ,  qui  sont  toutz  passionez  pour  la  no- 
velle religion,  le  maniement  de  Testât,  qu'ilz  ont  occuppé 
despuys  l'advènement  de  ceste  Royne  à  la  couronne,  affin 
que,  l'ayant  eulx  en  leurs  mains,  ilz  puyssent,  par  après, 
de  leur  seule  authorité  et  sans  contradict,  bien  conduyre 
le  faict  de  la  dicte  religion  catholique. 

A  quoy  les  poulsant  l'ambition  et  la  recordation  aussi  de 
quelques  offances  que  le  dict  Cecille  leur  a  faictes ,  ilz  ont 
espéré  que,  pour  la  différence  de  ce  qu'ilz  sont  des  plus 
nobles  et  des  plus  puyssans  du  pays  et  bien  aymés  du  peu- 
•  pie ,  au  regard  des  autres ,  qui  sont  presque  toutz   gens 
noveaulx  mal  appuyés,  et  qu'ilz  ont  à  faire  à  une  prin- 
cesse laquelle ,  encore  qu'ilz  veuillent  mener  doulcement, 
la  sentent  néantmoins  timide  et  en  crainte  d'estre  aban- 
donnée, qu'ilz  conduyront,  sans  grand  peyne,  au  poinct 
qu'ilz  désirent  leur  entreprinse;  pour  laquelle  facilliter  da- 
vantaige  ont  advizé  qu'il  failloit,  en  ce  qui  estoit  du  ma- 
nyement  de  Testât,  gaigner  le  comte  de  Lestre,  sans  luy 
déclarer,  pour  encores,  rien  de  Taultre  cause,  et  de  mons- 
trer  toutz  ensemble,  par  certaine  froideur  et  reculement 
de  n'entrer  au  conseil,  qu'ilz  n'aprouvent  rien  de  ce  qui 

s'y  détermine,  ce  quilz  ont  exécuté  bien  à  propos.  Et, 
s'estans  au  reste  préparez  de  plusieurs  grandes  remonstran- 
ces  à  la  dicte  Dame  touchant  sa  grandeur  et  réputation ,  et 
l'honneur  de  sa  couronne,  et,  pour  se  descharger  de  tant 
d'affaires ,  de  dangiers  et  de  despences.,  que  le  dict  Cecille 
et  les  siens  luy  ont,  sans  besoing,  attiré  sur  les  bras,  à 
quoy  ont  disposé  le  peuple  de  crier  avecques  eulx ,  et  es- 
pèrent aussi  que  les  princes  voysins  leur  assisteront. 

Hz  ont  faict  commancer  le  jeu  au  dict  comte  de  Lestre, 
ainsi  qu'il  est  contenu  en  l'aultre  mémoire,  et  s'asseurent 
que,  dans  peu  de  jours,  ilz  seront  parvenuz  là  où  ilz  pré- 
tendent, et  que,  puys  après,  ilz  pourvoyrront  à  la  reli- 
gion et  à  la  paix  du  dedans  et  du  dehors  de  ce  royaume. 

Laquelle  menée  ayant  esté  descouverte  par  le  seigneur 
de  La  Mothe;,  il  s'est  bien  voUu  ayder,  en  tout  ce  qu'il  a 
peu,  d'une  telle  occasion  pour  le  service  du  Roy,  et  luy  a 
si  bien  succédé  que,  joinct  la  dilligence  qu'il  a  mise  de  con- 
tenir ceste  Roijne  en  la  foy  et  observance  des  trottez ,  il  a 
empesché  que  ceulx  de  la  Rochelle  n'ont  obtenu  autre  se- 
cours d'icy  que  celluy ,  qui  estoit  desjà  accordé  et  dépesché 
par  elle  et  les  siens  avant  qu'il  arrivât,  et  qu'ilz  n'eu  au- 
ront désormais  guières  plus;  et  qu'il  a  évitté  la  déclaration 
de  guerre  qui  estoit  résolue  ou  contre  la  France ,  ou  contre 
les  Pays  Ras,  ou  contre  toutz  deux,  et  l'a  aulcunement  re- 
jectée  sur  les  dictz  Pays  Ras ,  y  ayant  trouvé  la  dicte  Dame 
assez  disposée. 

Et  aussi  ces  seigneurs  ont  estimé  pouvoir  mieulx  con- 
duyre  leur  faict,  s'ilz  n'empeschoient  que  le  dict  Cecille 
n'exaspérât  davantaige  les  choses  des  Pays  Ras ,  affin  que 
le  duc  d'Alve  eust  occasion  de  continuer  la  saysie  et  autres 
rigueurs  sur  les  Ânglois;  mesmes  avoient  désiré  le  sembla- 

ble  du  costé  de  France ,  et  s'estoient  resjouys  de  ce  (jiii  en 
avoit  esté  commancé  à  Roan.  Mais  il  a  esté  besoing  de  ne 
passer  plus  oultre ,  car  ceste  Royne  eust  incontinent  accordé 
avec  les  dicts  Pays  Bas  pour  se  déclarer  contre  nous,  et  eust 
employé ,  et  employeroit  encores ,  son  armement ,  qu'elle  a 
tout  prest ,  en  faveur  de  ceulx  de  la  Rochelle.  Néantmoins 
il  sera  bon  que  M',  le  mareschal  de  Cossé  ne  se  haste  de 
lever  la  dicte  saysie  de  Roan ,  sinon  ainsy  qu'il  entendra 
par  le  S^  de  La  Mothe  que  les  choses  se  conduyront 
de  deçà. 

Il  est  vray  que  iceulx  seigneurs  et  le  susdict  Ridolfy  ont 
toutjour  procuré  qu'il  y  eust  bonne  intelligence  entre  les 
deux  ambassadeurs  de  France  et  d'Espaigne,  affin  que, 
par  la  jalouzieetcompectance  de  la  grandeur  de  leurs  Mais- 
tres,  l'ung  ne  traversât  l'ayde  que  l'autre  donroit  à  ceste 
entreprinse;  en  quoy  le  dict  S',  de  La  Mothe  s' est  gouverné 
de  façon  que  les  ungs  et  les  autres  demeurent  contentz  de 
luy,  et  si ,  a  faict  servir  ceste  occasion  au  bien  des  affaires 
de  la  Royne  d'Escoce,  laquelle  certes  eust  esté  fort  mal 
trettée  sans  le  support  du  dict  duc. 

Et  au  reste ,  il  a  dict  au  dict  Ridolfy  qu'il  avoit  charge 
de  la  Royne ,  sa  Mestresse ,  de  servir,  en  tout  ce  qu'il  pour- 
roit ,  par  deçà ,  au  restablissement  de  la  religion  catholique  ; 
lequel ,  pour  ceste  occasion ,  a  trouvé  bon  que  la  dicte 
Dame  entendît  tout  ce  démené ,  la  conjurant  toutes  foys , 
au  nom  de  Dieu  ,  de  ne  le  reveller  à  personne  du  monde , 
car  se  souvient  que ,  pour  n'avoir  quelque  foys  ung  princi- 
pal personnage  de  France,  peu  tenir  secrète  certaine  en- 
treprinse qui  se  faisoit  sur  la  Toscane  pour  le  feu  Roy 
Henry,  il  avoit  esté  cause  dont  le  duc  de  Florance  avoit 
faict  exécuter  six  gentishommes ,  et  il  seroit  en  pareil  dan- 

gier  (le  deçà  ^ .  Mais  que  bien  tost  luy  mesmes ,  allant  à 
Rome.,  passeroit  devers  la  dicte  Dame  avec ,  possible ,  lettres 
et  commission  de  ces  seigneurs ,  et  lui  rendroit  compte  du 
tout ,  et  prandroit  argument  de  tretter  entre  le  pape  et  elle 
ce  qui  seroit  requis  pour  ceste  affaire ,  désirant  cependant 
que  Sa  Magesté  donne  charge  au  dict  S',  de  La  Mothe  de 
pouvoir,  de  la  part  du  Roy  et  sienne,  conforter  l'intention 
et  volonté  des  dicts  seigneurs,  et  qu'il  les  secourra  quand 
il  sera  besoing.  Et  espère  le  dict  seigneur  Pddolphij,  qu'au 
retour  de  Rome,  il  portera  ung  brief  du  pape  pour  ceste 
Roijne,  lequel  ces  seigneurs,  estantz  lors  en  l'authorité, 
liiy  présenteront  ardiment ,  et  par  cest  ordre  commanceront 
de  besoigner  au  restablissement  de  la  religion  catholique. 


I.  Ce  fait,  qui  se  trouve  ainsi  fixé  entre  les  années  i547  à  tSSg  (règne 
de  Henri  II),  se  rapporte  probablement  à  l'expédition  tentée  snr  la  Tos- 
cane, pendant  la  guerre  de  Sienne,  en  i554,  par  Pierre  Strozzi,  avec  le  i 
secours  de  la  France.  Cosme  I'^''  de  Médicis ,  duc  de  Florence  en  i53;, 
duc  de  Sienne  eu  i555  et  grand-duc  de  Toscane  eu  1569,  gouvernait  alors. 
Son  règne,  quis'est  prolongé  jusqu'en  iS-ji,  a  été  signalé  par  une  suite  non 
interrompue  de  proscriptions  et  de  supplices. 

XXIY^  DÉPESCHE 

—  du  xvi''  de  mars  1509  — 
{Emoyée  par  homme  exprès,  Jehan  de  Lisle ,  jusques  à  Calais.) 

Plaintes  de  rambassadt'ur  contre  les  déprédations  commises  en  mer  par  les 
Anglais.  —  Mesures  prises  en  Angleterre  pour  les  réprimer.  —  Éiisa- 
betii  demande  que  les  mêmes  mesures  soient  prises  en  France  pour  pro- 
téger le  commerce  d'Angleterre.  —  Ordonnance  de  la  reine  contre  les 
pirates. 

Au   Roy, 

Sire,  hier,  assez  tard,  la  Royne  d'Angleterre  m'envoya 
dire ,  par  le  Juge  de  son  amyraulté  et  par  le  sieur  Somer, 
clerc  de  son  conseil ,  que ,  continuant  au  bon  propos  qu'elle 
m'avoit  dict  de  vouloir  demeurer  en  paix  et  bonne  amylié 
avec  Voz  Magestez  Très  Chrestiennes,  et,  pour  oster  toute 
occasion  d'altération  d'entre  vous,  désirant  pourvoir,  de  sa 
part ,  aux  désordres  de  la  mer,  affin  que  ses  subjectz  n'ex- 
ploictent  rien  hostillement  contre  les  vôtres ,  elle  avoit  ad- 
visé  d'envoyer  en  dilligence  notiffier,  par  toutz  ses  portz  et 
havres,  une  ordonnance  que,  par  adviz  des  seigneurs  de  son 
conseil,  elle  avoit  sur  ce  faicte,  de  laquelle  elle  m'envoyoit 
la  coppie,  aflin  que  je  procurasse  qu'il  fût  faict  le  semblable 
du  costé  de  France  :  et  qu'au  reste,  que  tout  ainsy  que  je 
luy  estois  bon  tesmoing  que  des  provisions  de  justice ,  que  je 
luy  avois  requise  pour  vos  subjectz ,  despuys  que  j' estois  par 
deçà,  il  ne  m'en  avoit  estérefluzé  pas  une,  que  je  vous  sup- 
pliasse, de  sa  part ,  faire  de  mesmes  avoir  raison  à  ceulx  de 
ses  subjectz  qui  la  vous  requerroient  pour  les  déprédations 

que  les  vôtres  leur  avoient  faictes;  dont  avoit  commandé 
m'en  bailler  ung  mémoire,  le  quel  ilz  m'ont  délivré,  en 
latin ,  avec  la  coppie  de  la  sus  dicte  ordonnance  en  François , 
que  j'ay  toutmiz  dans  ce  paquet  %  et  ay  prié  les  dicts  Juge, 
et  Somer,  de  bien  asseurer  la  Royne,  leur  Mestresse,  qu'en 
tout  ce  qu  elle  usera  bien  envers  Voz  Magestez  et  voz  sub- 
jectz ,  que  vous  luy  correspondrez  et  y  ferez  correspondre 
les  vôtres. 

J'ay  desjà  envoyé  la  coppie  de  ia  dicte  ordonnance  à 
M' .  le  maréchal  de  Gossé  à  Roan ,  avec  adviz  des  choses  de 
deçà,  sellon  lesquelles  il  pourra  procéder  en  ce  que  luy 
avez  ordonné  pour  le  faict  des  Anglois. 

Ceulx  de  la  nouvelle  religion ,  qui  sont  icy,  ont  esté  fort 
esmeuz  d'entendre  l'exécution  qui  a  esté  faicte  au  dict 
Roan ,  et  ont  sur  cella  tenu  plusieurs  conseils  et  dellibéra- 
tions  en  leurs  consistoires.  J'espère  vous  escripre  plus  am- 
plement toutes  novelles  dans  quatre  ou  cinq  jours  :  dont , 
après  avoir,  en  cest  endroit,  très  humblement  baysé  les 
mains  de  Votre  Magesté ,  je  supplieray  le  Créateur  qu'il 
vous  doinct,  etc. 

De  Londres  ce  xvj"  de  mars  15C9. 

Je  viens ,  tout  à  ceste  heure ,  d'estre  adverty  qu'on  faict 
secrètement  une  description  d'homes  pour  envoyer  sur  mer  ; 
je  mettray  peine  de  descouvrir  plus  avant  et  l'occasion  ,  et 
l'entreprinse. 

t.  Le  mémoire  contenant  les  plaintes  des  Anglais  n'a  pas  été  transcrit 
sm- le  registre  de  l'ambassadeur,  (jui  renferme  seulement  la  copie  de  l'or- 
donnance. 

A   LA  ROYNE. 

Madame,  il  y  a  seulement  trois  jours  que  j'ay  faict  une 
dépesche  à  Voz  Magestez  des  occurrences  survenues  après 
le  parlement  du  S',  de  Sabran  ,  et  m' ayant  despuys  la 
Royne  d'Angleterre  envoyé  la  coppie  d'une  ordonnance 
qu'elle  a  faicte  touchans  les  pirates ,  avec  ung  récit ,  à 
part ,  de  certaines  déprédations  que  les  Françoys  ont  exé- 
cutées sur  ses  subjectz ,  je  vous  ay  bien  vollu  incontinent 
envoyer  le  tout ,  affin  que  Votre  Magesté  commande  de 
mettre  ung  semblable  ordre  sur  la  mer,  et  faire  de  mesmes 
administrer  justice  aulx  subjectz  de  la  dicte  Dame  ,  comme 
elle  monstrera  vouloir  rendre  aulx  vôtres.  Elle  et  ceulx  de 
son  conseil  m'ont  fort  protesté  qu'ilz  veulent  aller  de  bon 
pied  en  notre  endroict,  et,  que  tout  ainsy  qu'ilz  ont  com- 
mancé  de  le  faire,  que  nous  monstrions  de  nostre  costé 
que  nous  voulons  aussi  marcher  de  mesmes  envers  eulx  ; 
dont  vous  plairra,  Madame,  commander  à  M',  de  Mor- 
villier  et  à  M"^.  de  Limoges  de  conférer  avec  l'ambassadeur 
de  la  dicte  Dame  sur  le  faict  des  dictes  pleinctes  et  de  la  dicte 
ordonnance,  comme  elle  faict  icy  démonstration  de  satis- 
faire à  Vos  Magestez .  Et ,  espérant  vous  mander  bien  tost 
toutes  autres  novelles ,  je  n'adjouxteray  icy  qu'une  prière  à. 
Dieu,  etc. 

De  Londres  ce  xvj"  de  mars  1569. 

Ceste  Royne  escript  à  son  ambassadeur,  et  croy  que 
c'est  affin  qu'il  viègne  se  justiffier  envers  Yoz  Magestez  tou- 
chant la  lettre,  qu'on  luy  envoyoit  de  Paris,  qui  a  esté 
surprinse. 

Ordre  a  estre  monstre  et  déclaré  à  tous  visamyiauk 
et  à  toutz  les  priucipaulx  ofGciers,  ez  portz  et  passaiges  de  la 
Royne  d'Angleterre,  pour  les  causes  ensuyvantes  : 

Comme  il  soit  que  Sa  Majesté  ayt  entendu  que  plusieurs  de  ses 
subjeclz  auroient,  despuys  naguières ,  sans  congé  armé  quelques 
vaisseaulx  comme  en  guerre,  et  se  seroient  avec  iceulx  miz  sur  la 
mer,  accompaignez  de  bon  nombre  de  mariniers  et  autres  ses  sub- 
jectz,  dont  Sa  Majesté  s'en  pourra  servir,  quant  l'occasion  se  pré- 
sentera pour  le  service  publique  d'elle  et  de  son  royaume ,  et  que 
aussi  eulx  estanlz  en  mer  prétendans  servir  lune  partie  ou  l'autre 
en  ces  guerres  civilles  en  France,  dont  Sa  Majesté  a  tousjours  désiré 
la  paciffication ,  sont  par  plusieurs  plainctes  chargez  d'avoir  per- 
pétrez plusieurs  désordres  sar  la  mer,  tendans  à  la  nature  de  pira- 
cics,  ce  que  Sa  Magesté  ne  peult  soffrir  sans  y  pourvoir  par  réfor- 
mation ou  punition. 

A  cestc  cause  ,  Sa  Magesté  veult  et  commande  ,  comme  nous  vous 
enjoingnons ,  au  nom  de  Sa  Magesté ,  si  comme  vouldrez  en  res- 
pondre  que ,  comme  par  cy  devant  il  vous  ayt  esté  commandé  que 
nulle  personne,  soubz  colleur  d'aulcune  prinse  faicte  sur  la  mer, 
seroit  permise  d'entrer  en  aulcuns  de  ses  portz  avec  icelle  pour  y 
en  faire  vente ,  ains  seroit  arrestée ,  et  les  biens  ainsy  prins  miz  à 
sauvette.  Ainsy  meintennant  vous  pourvoyercz  et  donrez  ordre 
estroict  que  doresenavant  il  ne  soit  permiz  à  aulcune  personne 
d'aller  en  mer  avec  aulcun  navyre  ou  vaysseau,  autre  que  pour 
la  transportation  des  merchandises,  en  manière  deuhe  et  accous- 
tumée,  et  quiconque  vouldra  en  autre  sorte  équipper  aulcun  na- 
vyre ou  vaysseau ,  vous  lui  en  ferés  deffance ,  et ,  avant  qu'il  sorte 
hors  d'aulcun  des  portz  de  Sa  Magesté,  luy  restraindrez  et  reffuse- 
rez  la  sortye  jusques  à  ce  qu'il  vous  apparoistra  qui!  soit  ainsi  ad- 
voué  et  permiz  par  Sa  Magesté  ,  ou  en  son  nom  ,  par  nous  de  son  con- 
seil privé,  ou  bien  par  moy  l'Admirai  d'Angleterre. 

Et  quant  aulcune  personne ,  qui  sont  ainsy  desjà  allé  en  mer, 
sans  expresse  licence  de  Sa  Magesté ,  ou  bien  advoué  par  nous  de 
son  conseil ,  n'estant  en  ouvert  et  accoustumé  train  de  marchan- 
dise ,  arrivera  en  aulcuns  des  portz  ou  lieux  de  Sa  Magesté ,  où  ar- 
rcst  s'en  puisse  faire  ,  pour  y  estre  éviltailhez,  ou  pour  faire  vante 

des  biens  prins  :  Nous  voulons  que  fassiez  arrester  les  parties  ,  vays- 
seaulx,  cl  biens,  et  iceulx  mettre  en  saulvetlé  à  estrc  responsables 
sur  l'information  à  nous  sur  ce  faicte  comme  le  cas  requerra,  voulans 
et  commendans ,  au  nom  de  Sa  Magesté,  que  ce  que  dessus  soit  es- 
troicteraent  gardé  et  observé ,  sur  la  peyne  que  le  mespriz  en  mé- 
ritera. 

Et  encores  que  rien  ne  soit ,  par  cecy,  commandé  que  ce  que  toutz 
officiers  et  ministres  sont  dcsjà  tenuz  d'observer,  et  faire  garder,  et 
obéyr,  si  est  ce ,  que  pour  en  faire  plus  manifeste  déclaration  ,  que 
Sa  Magesté  entent  d'user  de  toutz  bons  moyens  d'obvier  et  prévenir 
à  ceste  façon  de  désordre ,  et  pour  évitter  toutes  excuses  des  offi- 
ciers ,  qui  pourroient  prétendre  faulte  d'advertissement ,  avons 
bien  vollu  dcspeschcr  ce  pourteur,  l'ung  des  messagiers  de  Sa  Ma- 
gesté ,  avec  noz  présentes  lettres  ouvertes  à  estre  monstrées  à  tous 
visamyraulx  et  officiers  des  portz  ,  leur  commandant  d'en  considérer 
le  contenu ,  et ,  scllon  qu'ilz  verront  nécessaire ,  d'en  prendre  double 
et  extraict,  et  sur  ce  permettre  au  dict  messagier  de  se  transporter 
au  long  des  costes  de  la  mer  avec  la  présente,  comme  il  luy  est 
ordonné  et  enjoinct,  sans  aulcun  retardement  non  nécessaire  ,  affin 
que  des  présentes  il  soit  faicte  plus  prompte  exécution. 

Faict  à  Wesmeslre ,  le  xj''  jour  de  mars  1568  (suyvant  le 
nombre  d'Angleterre). 

Signé  T.  NoRFOLC,  Pembrok,  R.  Leycester  ,  C.  Clinton  , 
F.  Knollis,  W.  Cecille,  R.  Sadeller,  Wa.  Mildmay. 

XXV'  DÉPESCHE 

—  du  xxi^  de  mars  1369.  — 
(  Envoyée  par  Jehan  Pigon  jitsques  à  Calais.  ) 

Instances  des  protestants  de  France ,  auprès  d'Elisabeth ,  pour  oljlenir  ini 
secours  d'ari;ent ,  à  litre  d'emprunt.  ■ —  Revues  j;énéralcs  faites  en  An- 
gleterre. —  Départ  de  la  flotte  destinée  pour  la  Rochelle. 

Au  Roy. 

Sire,  j'ay  à  faire  entendre  à  Votre  Majesté,  despuys 
mes  précédantes ,  lesquelles  sont  du  xvi'  de  ce  mois ,  que  le 
cardinal  de  Chatillon  ,  le  conseiller  Cavaignes  et  le  S'.  Du 
Doict  mènent  de  bien  fort  dilligentes  et  estroictes  pratic- 
ques  avec  aulcuns  de  leur  religion,  d'auprez  de  ceste 
Royne ,  pour  faire  promptement  fornir  des  deniers  en  Alle- 
maigne ,  et  proposent  des  moyens  facilles  et  secretz  pour 
en  faire  faire  l'avance  par  d'autres  que  par  elle ,  ou  bien  de 
la  faire  promptement  remlîourcer,  de  sorte  qu'il  est  très 
difficille  de  les  empescherj  et  croy  que ,  en  France  mesmes , 
ou  en  Flandres ,  ou  en  Ilespaigne ,  ils  seroient  pour  trou- 
ver des  deniers  en  ceste  façon ,  joinct  que ,  pour  estre  ce 
royaume  en  telz  termes  qu'il  est  avecques  le  duc  d'Alve  et 
avec  les  Pays  Bas ,  l'on  a  de  quoy  colorer  toute  forniture 
de  deniers  et  autres  pratiques  qui  se  mènent  d'icy  en'  Alle- 
maigne,  estant  sans  doubte  qu'ilz  vouldroient  attirer  la 
guerre  sur  le  dict  duc  d'Alve  et  sur  les  Espaignolz  ,  pour 
les  getter  hors  du  dict  pays  ,  s'il  leur  estoit  possible ,  et  s'ilz 
ne  craignoient  plus  que  Votre  Majesté  s'y  oppose  qu'ilz  ne 

pensent  que  le  Roy  Catliolique  ne  soit  meintennantpour  les 
en  pouvoir  engarder.  Tant  y  a  que  je  leur  mettray  aus  dicts 
deniers  toutz  les  obstacles  que  je  pourray,  et ,  si  la  matière 
en  est  ouvertement  proposée  à  la  dicte  Dame  ou  en  son 
conseil ,  j'espère  qu'ilz  n'obtiendront  tout  ce  qu'ilz  de- 
mandent. 

J'avoys  grande  craincte,  la  sepmaine  passée,  ayant  le 
dictS^  Cardinal  et  les  siens  esté  conduictz  par  aulcuns  sei- 
gneurs de  ce  conseil  à  la  Tour ,  où  ilz  les  festoyarent ,  que 
ce  fût  pour  leur  consigner  quelque  somme.  Mais  après  leur 
avoir  monstre  l'artillerye,  les  pouldres  et  les  armes,  l'on 
ne  leur  a  pas  faict  seulement  voir  les  quaysses  de  l'argent 
d'Espaigne,  non  que  de  le  leur  avoir  délivré,  et  semble 
que  ceulx  mesmes ,  qui  leur  sont  mieulx  aiïectionnés ,  trou- 
vent assez  de  difficulté  à  la  seureté  du  rembourcement. 

Les  monstres  des  pencionnaires  et  gens  de  cheval  de 
ceste  Royne  sont  mandez  au  premier  jour  d'apvril ,  et  les 
autres  généralles  et  ordinaires  de  tout  le  royaume  au  xv"  du 
dict  moys,  et  [est]  commandé  aulx  ungs  et  aulx  autres  d'estre 
toutz  préparez  au  mandement  que  la  dicte  Dame  leur  fera 
faire  le  dict  xv' ,  et  ont  ceulx  de  la  nouvelle  religion  essayé 
de  luy  persuader  qu'elle  deust  faire  de  nouveaulx  capitaines 
et  de  nouvelles  levées  extraordinaires  5  mais  les  principaulx 
de  ce  conseil  ont  rompu  ce  coup.  Yray  est  que  le  jeune 
comte  d'Oxfort  s'est  monstre  plusieurs  jours  tout  prest, 
avec  ung  nombre  de  jeunes  gentishommes  anglois ,  pour 
aller  trouver  le  prince  de  Condé  ou  quelque  prince  d'AUe- 
maigne ,  affin  de  veoir  de  la  guerre ,  mais  il  n'en  a  peu  ob- 
tenir la  permission  de  la  dicte  Dame.  Bien  a  semblé  qu' aul- 
cuns luy  conseilloient  d'y  aller  voluntaire,  et  qu'ilz  luy 
respondoient  que  pour  cella  il  n'incourroit  l'indignation  de 

la  dicte  Dame  ;  mais  en  fin  elle  le  luy  a  deflandu  expressé- 
ment et  luy  a  baillé  lettres  pour  passer  en  Irlande.  Je  ne 
sçay  si  quelque  contraire  vent  le  poulsera ,  de  son  gré ,  à  la 
Rochelle. 

Les  flottes  dont  vous  ay ,  cy  devant ,  faict  mencion , 
que  ceulx  cy  préparoient  pour  aller  en  Hembourg  et  au  dict 
lieu  de  la  Rochelle,  encor  qu'on  les  ayt  mandé  retarder 
toutes  deux  pour  quelques  jours ,  celle  néantmoins  de  la 
Rochelle  commence  meintennant  à  sortir  de  ceste  rivière  et 
en  plus  grand  nombre  de  vaysseaulx  que  ne  portoit  mon 
premier  adviz  ,  et  toutz  à  demy  équipez  en  guerre ,  comme 
est  la  coustume  des  Anglois  ;  et  est  on  à  délibérer  si  ce  sera 
M^  Oynter  visamyral,  ou  M".  Olstoc  contreroUeur  de  la 
marine ,  qui  conduyra  la  dicte  Hotte  de  la  Rochelle ,  et  si 
ce  sera  avec  plus  grand  nombre  de  grandz  vaysseaulx 
de  ceste  Royne  qu'd  n'avoit  esté  proposé  du  commance- 
ment,  que  l'on  n'en  avoit  ordonné  que  deux.  En  quoy,  en- 
core que  je  ne  descouvre  qu'il  y  ayt  aulcune  déterminée 
entreprinse  cachée  là  dessoubz  ,  si  n'est  d'apporter  des  com- 
moditez  et  rafréchissemens  de  grains ,  de  chers  sallées ,  et 
grand  nombre  de  bottes,  de  soliers,  de  suyf,  et,  possible, 
de  quelques  salpêtres ,  à  ceulx  de  la  Rochelle ,  et  de  se 
payer  en  sel  et  vin  tant  du  premier  rafreschissement  qu'on 
leur  porta  en  décembre  que  de  cestuy  cy,  si  crains  je  qu'il 
y  ait  quelque  aultre  entreprinse;  de  tant  qu'on  m'a  dict 
qu'en  toutz  les  vaysseaulx  qui  s'aprestent  d'aller  en  mer, 
l'on  y  redouble  les  hommes ,  oultre  le  nombre  et  équipage 
accoustumé ,  et  que  j'ay  adviz  que  ceulx  de  la  nouvelle  re- 
ligion, Françoys,  qui  sont  icy,  ayans  long  temps  retenu 
deux  navyres,  en  faulx  aiîret,  toutz  prestz  dans  ceste  rivière, 
pressent  meintennant  de  les  faire  partir,  et  que  la  descrip- 

tion  d'hommes  dont,  en  mes  précédantes,  je  vous  ay,  par 
postille,  faict  mention,  se  poursuyt  au  nom  du  prince  d'O- 
range et  du  prince  de  Condé ,  la  plus  part  de  Flamans,  sans 
leur  dire  aultre  chose  sinon  qu'on  leur  baillera  de  bons 
capitaines  pour  les  conduyre,  lesquelz  ilz  auront  bien 
agréables  et  les  mèneront  en  lieu  où  ilz  seront  bien  receuz , 
et  qu'ilz  auront  six  deniers  de  ceste  monnoye,  qui  est  ung 
réal,  par  jour,  leur  baillant  pour  ceste  heure  à  chacun  douze 
deniers  d'avance  seulement,  s'acheminans  en  dilligcnce 
vers  la  Rie  et  Plemmue  et  autres  portz  du  costé  de  France, 
et  qu'on  a  faict  faire  ung  nombre  de  mandilz  vertz ,  comme 
de  livrée  pour  soldatz . 

11  sera  bon,  Syre,  d'advertir  tout  le  long  de  vostre  coste 
de  mer  qu'on  preigne  garde  non  seulement  à  ce  que  les  dictz 
deux  navyres  de  faulx  afîret  pourroient  entreprendre ,  mais 
aussi  au  passaige  de  la  dicte  flotte  des  Anglois ,  ainsy  que 
je  l'ay  desjà  mandé  à  monsieur  le  mareschal  de  Cossé,  sans 
toutes  foys  qu'on  face  aulcune  démonstration  d'hostillité 
aus  dicts  Anglois ,  s' ilz  n'en  donnent  occasion ,  et  si  Yostre 
Majesté  ne  se  veult  attirer  encores  une  novelle  guerre  toute 
déclairée  de  leur  costé ,  à  quoy  ilz  ne  sont  que  trop  promptz . 
Mais  ilz  sont  plus  irritez  meintennant  et  prestz  de  la  com- 
mencer au  duc  d' Alve  que  à  nous ,  si  nous  ne  les  provoquons, 
et  se  pourra  faire  qu'ilz  layssent  dorsenavant  la  route  de  la 
Rochelle  et  de  Broage  si  de  ces  choses  nécessaires,  qu'ilz 
y  vont  quérir,  il  vous  playt  les  en  faire  fornir  en  aultres  en- 
droictz  de  votre  royaume,  ainsy  que  ceste  Royne  m'a  aul- 
cunement  déclaré  par  sa  responce ,  que  je  vous  ay  envoyée 
le  vnj'  de  ce  moys,  qu'elle  en  estoit  contante;  et  se  trou- 
vera ,  icy,  des  marchantz  qui  en  dresseront  le  commerce , 
pourveu  qu'après  que  vous  me  l'aurez  commandé  je  le 


—   272   — 

puyssebien  résouldre  avecques  elle,  et  qu'il  vous  playse, 
puys  après,  leur  y  tenir  la  main  de  dellà. 

Ce  qui  se  descouvre  le  plus  de  l'intention  de  ceulx  cy, 
touchant  leur  présent  appareil  de  mer,  estqu'ilz  prétandent 
à  trois  entreprinses  :  l'une  d'aller,  comme  je  vous  ay  desjà 
dict,  à  la  Rochelle,  et  que  ce  soit  avec  tant  de  seureté 
qu'il  ne  leur  puysse  venir  aulcun  inconveniant,  ny  à  l'aller, 
ny  au  retour,  et  je  crains  qu'ilz  y  mettent  en  terre  les  dicts 
Flamans.  L'aultre  est  de conduyre la  flotte  de  leursdraps  en 
Hembourg,  laquelle  sera  riche  de  quatre  à  cinq  cens  raille 
escuz  vaillant,  et  la  passer  à  la  veue  de  Olande  et  Zélande, 
avec  le  meilleur  équipage  et  avec  la  plus  grande  bravade 
qu'il  leur  sera  possible  de  faire  au  duc  d'Alve,  lequel  ilz  en- 
tendent qu'il  arme  bon  nombre  de  ourques  et  roberges  pour 
essayer  de  les  empescher.  Et  la  troisiesme  est ,  qu'ayant 
Haquens  entreprins  se  revancher  du  mal  que  les  Espaignolz 
luy  ont  faict  à  Mexico,  délibère  d'aller  attendre,  en  l'isle 
de  los  Assores,  la  venue  de  la  flotte  des  Indes  d'Espaigne, 
à  ce  prochain  juillet ,  avec  un  bon  équipage  de  mer,  et  ce- 
pendant surprendre,  s'il  peult,  celle  des  Indes  de  Portugal 
qui  a  accoustumé  d'arriver  en  may;  qui  seroient  deux 
grand  eschecz  et  où  se  trouveroit  de  quoy  faire,  puis  après, 
de  plus  grandes  entreprinses. 

Hier  au  soir,  le  comte  de  Lestre  m'envoya  ung  sien 
gentilhomme  pour  me  faire ,  avec  beaucoup  d'afi'ection ,  en- 
tendre certains  tortz  et  oltrages  qu'on  a  faict  à  Paris  à  ung 
des  gens  de  l'ambassadeur  de  ceste  Royne ,  luy  ostant ,  avec 
grand  violence,  les  pacquetz  d'elle  et  le  menassant  de  le 
faire  pendre,  et  que,  encor qu'il  soit  très  asseuré  que  cella 
n'est  procédé  ny  de  votre  volonté,  ny  de  votre  commande- 
ment, ains  de  la  menée  de  ceulx  qui  vouldroient  voir  desjà 

la  ç;uerre  entre  ces  deux  royaumes,  à  quoy  la  dicte  Uoyne, 
sa  Mestresse ,  vouldroit  bien  obvier,  si  elle  pouvoit ,  et  luy 
en  destorner  et  le  commanceraent  et  le  mal  par  toutz  les 
moyens  qu'il  luy  seroit  possible,  si  me  vouloit  il  prédire 
que  la  dicte  Dame  n'en  pourroit  dissimuler  l'ofiance ,  qu'elle 
en  sentoit  trop  plus  griefve  dans  le  cueur  que  de  nul  autre 
oltrage  qu'on  luy  eust  sceu  faire ,  si  Votre  Majesté  ne  com- 
mandoit  expressément  de  faire  cesser  telles  violences  en  l'en- 
droict  des  gens  de  son  dict  ambassadeur  et  de  ceulx  de  ma- 
dame de  Norrys,  sa  femme,  et  se  ne  feziez  faire  justice  de 
celles  qu'on  avoit  desjà  commises  à  cestuy  cy  et  à  quelques 
autres  qu'il  m' a  allégué,  et  à  voiler  ainsy  ses  pacquetz,  les- 
quelz  elle  desiroit  sur  tout  qui  fussent  randuz  ;  et  que  cella 
€n  fin  pourroit  tant  toucher  à  moy,  qu'il  m'en  avoit  bien 
voUu  advertir,  comme  m'estant  le  meilleur  amy  de  ceste 
court.  A  quoy,  après  le  mercyement  de  l'adviz  et  de  sa 
bonne  démonstration  envers  moy,  j'ay  respondu  que  je 
n'avois  rien  entendu  de  ce  faict ,  et  que  Voz  Majestez  avoient 
accoustumé  de  bien  honnorer  et  porter  toute  faveur  aulx 
ambassadeurs  de  la  dicte  Dame  et  à  toutz  ceulx  qui  venoient 
de  sa  part,  dont  estoit  à  croyre,  ou  que  celluy  qui  avoit 
esté  oltragé  n' avoit  esté  cogneu  pour  homme  du  dict  sieur 
ambassadeur,  ou  qu'il  avoit,  en  ce  temps  si  suspect,  donné 
occasion  de  ce  faire.  Mais  que  je  vous  l'escriprois  et  m'as- 
seurois  que  Votre  Majesté  y  remédieroit;  que,  pour  mon 
regard,  j'espérois  qu'ilz  ne  pourroient  prendre  aulcune  rai- 
sonnable occasion  d'exécuter  le  semblable  sur  moy,  ny  sur 
les  miens,  car  je  craignois  plus  votre  indignation  que  la 
leur,  si  j'excédois  en  rien  le  debvoir  de  ma  charge,  et  si  je 
ne  la  rendois,  jouxte  votre  commandement,  et  pour  votre 
service,  la  plus  agréable  que  je  pourrois  à  la  dicte  Dame. 
I.  •« 

J'ay  sceu,  Sire,  que  ceulx  delà  nouvelle  religion,  qui 
sont  icy,  se  sont  beaulcoup  resjouys  d'entendre  qu'on  eust 
mal  tretté  l'homme  du  dict  ambassadeur,  et  qu'on  luy  eust 
osté  les  pacquetz  de  la  dicte  Dame  ;  car  ilz  ne  désirent  rien 
tant  que  de  la  veoir  provoquer  à  vous  déclarer  la  guerre  ; 
mais  j'espère  que  Dieu  y  pourvoyra,  auquel  je  prie,  etc. 
De  Londres  ce  xxj^  de  mars  1569. 

A   LA  ROYNE. 

Madame,  il  vous  plairra  voir  en  la  lettre  du  Roy  ce  qui 

ge  offre  meintennant  icy  digne  de  vous  estre  mandé,  à 

quoy  je  adjouxteray  davantaige  que,  oultre  la  pleincte, 

que  le  comte  de  Lestre  m'a  envoyé  faire  de  la  rigueur 

qu'on  a  tenu  à  Paris  à  un  des  gens  de  leur  ambassadeur, 

et  du  peu  de  respect  qu'on  a  porté  aulx  pacquetz  de  ceste 

Royne,  qui  luy  ont  esté  ostez,  le  secrétaire  Cecille  m'a 

mandé  dire,  de  la  part  de  la  dicte  Dame ,  qu'on  a  fresche- 

ment  adjouxté  à   ceste   offance  encores   une  autre  très 

grande  contre  elle  à  Dièpe ,  y  ayant  aresté  prisonnier  ung 

de  ses  subjectz,   agent  de  M",  Grassan  son  facteur,  qui 

avoit  trouvé  moyen  de  se  saulver  de  Flandres  pour  venir 

devers  elle,  avec  lettres  d'aulcuns  ses  serviteurs  et  avec 

relation  des  choses  de  dellà ,  qui  concernoient  grandement 

son  service ,  et  luy  a  l'on  reproché  qu'il  estoit  traistre  et 

qu'on  le  renvoyeroit,  piedz  et  poings  liez  ,  au  duc  d'Alve; 

de  quoy  me  prioyt  croire  que  la  dicte  Dame  en  estoit  trop 

plus  marrye  qu'il   ne  me  le  pouvoit  bien  exprimer,  et 

qu  elle  disoit  que  ce  n' estoit  sellon  les  bonnes  responces 

que  Votre  Majesté  avoit  faictes  à  son  ambassadeur,  quant 

il  vous  avoit  donné  compte  des  tortz  et  maulvais  trette- 


mens  que  le  duc  d'Alve  avoit  faict  à  ses  dicts  subjectz  en 
Envers,  et  qu'elle  voyoit  bien  qu'on  entreprenoit  en 
France  de  pourter  le  faict  du  dict  duc  contre  elle ,  et  que 
mesmes  l'on  avoit  constitué  prisonniers  en  son  nom  aul- 
cuns  Ânjïlois  à  Bouloigne ,  qui  estoient  là  eschappez  de  ses 
mains  ;  dont  elle  avoit  grande  occasion  de  regarder  de  prez 
à  ses  affaires ,  et  que ,  sans  double ,  elle  essayeroit  toutz  les 
moyens  et  remèdes  qu'elle  pourroit  ])our  les  bien  asseurer. 
A  quoy  j'ay  respondu  que  la  dicte  Dame  ne  se  debvoit 
aulcunement  esmouvoir  pour  ces  petitz  accidens ,  qui 
estoient  advenuz ,  sans  votre  sceu  et  contre  votre  volonté, 
par  le  seul  désordre  des  temps,  et  que  là ,  où  il  faudra  faire 
preuve  de  votre  intention  en  ses  affaires,  qu'elle  l'y  trou- 
vera bônîTe  et  droicte,  jouxte  la  déclaration  de  paix  et 
d'amytié  que  Yoz  Majestez  luy  ont  faicte  :  et  ay  miz 
toute  la  peyne  que  j'ay  peu  de  luy  diminuer  l'impression 
qu'elle  pouvoit  prendre  du  contraire,  vous  suppliant. 
Madame,  faire  encores  quelque  bonne  démonstration  à 
son  ambassadeur  pour  m'ayder  à  la  luy  oster  du  tout  ; 
car  ayant  icy  plusieurs  choses  prez  d'elle  qui  me  sont 
toutes  contraires,  soit  de  sa  religion,  ou  de  l'ancienne 
inclination  de  ce  royaume  contre  la  France,  ou  de  la 
récente  mémoire  de  Calais,  ou  des  traverses  qu'elle  crainct 
advenir  de  votre  costé  ez  choses  d'Escoce  ou  ez  propres 
de  son  royaume ,  quant  ceulx  de  la  novelle  religion  seront 
veincuz ,  ou  bien  encores  l'occasion  qui  luy  semble  se  pré- 
senter fort  bonne  meintennant  de  la  division  et  adversité 
de  votre  royaume  pour  y  pouvoir  entreprendre  quelque 
chose ,  et  sur  tout  la  vifve  sollicitation  de  ceulx  qui  ont 
auctoritéet  crédict  prez  d'elle,  tant  siens  que  estrangiers, 
qui  la  vouldroient  desjà  voir  aulx  mcins  et  toute  dédairée 


—  276  — 

contre  vous,  à  peyne  la  puys  je  retenir  en  l'observance  de 
la  paix  ;  et  bien  que  jusques  icy  j'aye  eu  certains  moyens 
qui  m'ont  faict  prendre  quelque  asseurance  d'elle,  et  qui 
m'en  asseurent  encores  assez  aujourduy,  je  voy  néant- 
moins  les  choses  tant  prestes  à  recepvoir  changement ,  que 
je  vous  supplie  très  humblement ,  Madame ,  obvier  à  ce 
qui  le  pourroit  causer,  comme  j'espère  que  Votre  Majesté, 
par  sa  prudence  et  modération ,  le  fera  en  donnant  quel- 
que satisfaction  à  la  dicte  Dame  :  m' estant,  au  reste,  bien 
fort  resjouy  d'entendre,  par  aulcunes  de  voz  précédantes, 
qu'ayez  miz  bon  ordre  à  la  frontière  de  cecosté,  voyant 
ceux  cy  en  armes,  et  qu'ayez  pourveu  qu'ilz  n'ayent 
moyen  de  descendre,  ny  rien  entreprendre,  qu'à  leur 
dommaige  et  confuzion,  et  sera  bon,  Madame,  que  rafres- 
chissiez  là  dessus  voz  commandemens  aulx  gouverneurs  et 
capitaines  qui  en  ont  la  charge,  tant  en  Normandie,  Pi- 
cardye  que  Guyenne,  le  long  de  la  mer,  et  que  ce  soit  du 
premier  jour,  affin  qu'ilz  y  soient  encores  plus  vigilans  à 
ceste  heure  que  l'armement  et  appareil  de  ceulx  cy  sort 
dehors ,  et  que  leurs  entreprinses  se  vont  descouvrir.  Car 
ne  fault  doubter  que  ceulx  de  la  nouvelle  religion,  qui 
sont  icy,  n'en  ayent  secrètement  tramé  quelques  unes  tout 
cest  y  ver,  et  qu'ilz  ne  s'esforcent  de  se  prévaloir  du  mal- 
contantement  et  deffiance,  où  semble  que  ceste  Royne  soit 
entrée  pour  les  deux  occasions  que  j'escriptz  à  Voz  Majes- 
tez.  A  quoy  je  remédieray  de  ma  part,  aultant  qu'il  me 
sera  possible ,  avec  l'ayde  de  Dieu,  lequel  je  prie ,  etc. 
De  Londres  ce  xxj^  de  mars  4569. 


Au  Roy. 

XXVr  DÉPESCHE 

—  du  xxy^  de  mars  1569.  — 
{Erii'oyée  par  homme  exprès  jusques  à  Calais.) 

Remontrances  de  l'ambassadeur,  tant  au  sujet  du  voyage  de  la  Rochelle, 
pour  lequel  se  font  de  grands  préparatifs,  que  des  levées  de  Flamands 
qui  ont  lieu  à  Londres  pour  la  même  destination.  —  Protestation  d'Eli- 
sabeth qu'elle  veut  conserver  la  neutralité  et  maintenir  la  paix.  —  Me- 
sures prises  pour  arrêter  les  eurôlemens.  —  Lettres  de  Marie  Stuart  à 
^k,  Elisabeth  et  à  l'ambassadeur. 

Sire ,  affin  de  vériffier  les  adviz  que ,  par  mes  précédan- 
tes ,  du  xxj"  du  présent ,  j'ay  donné  à  Voz  Majestez  touchant 
ceste  flotte  qui  va  à  la  Rochelle,  j'ay  envoyé  recognoistre 
l'embarquement  d'icelle  par  homme  exprès,  lequel  m'a  rap- 
porté que  les  choses  y  sont  toutes  telles  que  je  les  vous  ay 
desjà  mandées.  Dont,  pensant  que  une  partie  en  peust  bien 
venir  du  malcontantement  que  ceste  Royne  a  prins  des 
deux  occasions  dont  en  mes  dictes  précédantes  je  vous  ay 
faicte  mencion ,  je  la  suis  allé  trouver  pour  luy  en  donner 
quelque  satisfaction ,  et ,  encore  que  du  commancement  elle 
ne  m'ayt  du  tout  receu  avec  le  bon  visage  accoustumé, 
ains  ayt  incontinent  commancé  de  se  plaindre  et  me  dire 
que,  parla  deffiance  que  vous  monstriez  avoir  d'elle,  il  se 
cognoissoit  assez  qu'il  n'y  avoit  lieu  qu'elle  se  deubt  gran- 
dement confier  en  votre  amytié;  à  quoy  j'ay  opposé  plu- 
sieurs démonstrations  et  bons  tesmoignages  de  votre  trop 
plus  certaine  amytié  envers  elle  que  ces  deux  petites  occa- 

sions,  les  quelles  n'estant  aulcunement  procédées  de  vous 
ne  luy  debvoient  rien  faire  extimer  du  contraire;  et  ayant 
rejecté ,  le  mieulx  que  j'ay  peu ,  tout  le  mal  sur  le  seul 
désordre  du  temps,  après  l'avoir  par  aulcunes  bonnes  pa- 
rolles  assez  bien  remise,  je  luy  ay  remonstré  bien  vifve- 
ment  qu'estant  ma  charge  de  regarder  que  prez  d'elle  n'ad- 
vienne chose  qui  puisse  gaster  ceste  votre  mutuelle   et 
commune  amytié,  je  luy  voulois  bien  dire  que  Voz  Ma- 
jestez  Très  Chrestiennes  ne  pourroient  prendre  que  bien 
fort  à  mal  ce  que  j'entendois  du  voyage  de  ses  subjectz  à  la 
Rochelle,   qui  y  alloient  en  grand  nombre  de  vaysseaulx 
équipez  en  guerre ,  où  ilz  redoubloient  les  hommes ,  oultre 
le  nombre  accoustumé ,  et  y  transportoient  beaulcoup  de 
grains ,  de  chers  «allées ,  de  bottes ,  de  souliers ,  de  poul- 
dres,  et  tantd'aultres  rafreschissemens  qu'il  sembloit  qu'ilz 
y  allassent  plus  pour  remédier  aulx  nécessitez  de  ceulx  qui 
vous  mènent  la  guerre  en  votre  royaume ,  que  pour  pour- 
voir à  celles  de  ce  pays;  et  surtout  que  je  me  plaignois 
de   ce  qu'on  faisoit  une  description  et  levée  de  Flaraans 
pour  les  embarquer  et  les  aller  mettre  en  terre  de  dellà , 
dont  la  supplioys  de  juger,  en  bonne  conscience,   si  je 
n'avois  assez  de  quoy,  en  tout  cella,  luy  protester  de  l'in- 
fraction des  trettez . 

A  quoy  elle  m'a  respondu  assés  soubdain  que ,  touchant 
aller  en  équipaige  de  guerre  à  la  Rochelle ,  le  temps  ne  por- 
toit  qu'on  le  deubt  faire  autrement,  mais  que  la  teste 
d'ung  chacun  de  la  flotte  respondroit  de  tout  ce  qu'ilz  entre- 
prendroient  hostillement ,  sur  voz  pays  et  subjectz ,  contre 
l'expresse  delTance  qu'elle  leur  en  avoit  faicte.  En  quoy, 
Sire ,  j'ay  bien  sceu  qu'elle  a  ainsy  permiz  d'armer  ces  vays- 
seaulx marchaulz  affin  d'espargner  l'armement  d'autres 

deux  de  ses  grandz  navyres ,  que  M'.  Oyuter,  lequel  en  fin 
a  esté  ordonné  pour  conduyre  la  dicte  flotte  de  la  Rochelle, 
luy  demandoit ,  oultre  les  deux  qui  sont  desjà  toutz  prestz . 

Et,  quant  au  reste,  m'a  respondu  que  ce  qu'on  trans- 
portoit  de  dellà  estoit  pour  accomplir  certains  marchez  qui 
estoient  faictz ,  despuys  long  temps ,  entre  les  marchantz  ,  de 
quoy  elle  ne  se  mesloit  aulcunement;  et  s'il  se  faisoit  nulle 
levée  de  Flamans  c' estoit  sans  son  sceu,  mais  qu'au  moins 
elle  garderoit  bien  que  ses  subjectz  ne  vous  yroient  pas 
faire  la  guerre. 

J'ay  répliqué  qu'entendant  partir  tant  de  rafreschisse- 
mens  d'Angleterre  pour  les  apporter  à  cculx  de  la  Rochelle, 
et  s'embarquer  des  Flamans  pour  les  aller  secourir,  des- 
quelz  la  levée  ne  se  pouvoit  faire  en  son  royaume  sans 
crime  de  lèze  magesté,  sinon  avec  son  sceu  et  permission  , 
il  estoit  possible  que  Yoz  Majestez  Très  Chrestiennes  ne 
l'inputassent  tout  à  elle  seule  sans  luy  en  pouvoir  admettre 
aulcune  excuse;  dont  la  suplioys  d'y  bien  penser,  et  luy 
ay  poursuivy  cella  en  telle  façon  que  ne  s'en  pouvant  bien 
desmeller  elle  a  appelle  aulcuns  seigneurs  de  son  conseil ,  qui 
estoient  dans  la  chambre ,  aus  quelz  ayant,  quasi  mot  à  mot, 
récité  tout  ce  que  je  luy  avois  dict  et  monstre  ne  trouver  aul- 
cunement bon ,  qu'on  chargeât  toutes  ces  provisions  pour 
la  Rochelle ,  oultre  l'avytaillement  ordinaire  des  navyres , 
ny  qu'on  fist  ceste  levée  de  Flamans,  qui  estoit  encores 
moins  excusable ,  de  quoy  eulx  aussi  ont  faict  semblant  ne 
sçavoir  rien ,  sinon  le  secrétaire  Cecille  qui  a  dict  que  trois 
Ângloys  avoient  esté  miz  en  prison  pour  avoir  vollu  accep- 
ter quelque  soulde ,  elle  leur  a  commandé  bien  expressé- 
ment de  donner  ordre  qu'il  ne  soit  rien  permiz  ny  souflert 
en  ceste  flotte,  dont  Votre  Majesté  ayt  occasion  d'estre 

mal  contant;  et,  haulssant  la  parolle,  a  dict  que  quicon- 
que la  mettra  en  guerre ,  ou  la  conseillera  de  l'avoir  avec- 
ques  Votre  Majesté  qu'elle  le  réputera  pour  traistre. 

Et  m'estant  là  dessus ,  avec  bonnes  paroUes  et  toutes  bon- 
nes démonstrations ,  licencié  d'elle ,  elle  m'a  encores  rap- 
pelle de  la  porte  pour  me  dire  qu'elle  me  prioyt  de  des- 
couvrir mieulx  ce  qui  estoit  de  la  dicte  levée  de  Flamans , 
et  au  nom  de  qui  elle  se  faisoit ,  car  ne  vouloit  que  ceulx , 
qui  estoient  venuz  à  son  reffuge  pour  saulver  leurs  vyes , 
prinssent  ainsy  les  armes  pour  attirer  la  guerre  en  son 
royaume,  et  qu'elle  pensoit  que  l'homme  du  prince  d'O- 
range luy  faisoit  si  mauvais  tour,  dont  y  vouloit  remédier; 
et  qu'elle  juroit  Dieu,  le  Créateur,  qu'elle  n'avoit  rien  en- 
tendu de  cella  jusques  à  ce  que  je  le  luy  avois  dict ,  et  qu'elle 
ne  vous  vouloit  aulcunement  provoquer,  bien  pensoit  en- 
voyer, du  premier  jour,  quelque  personnaige  ,  exprès  de- 
vers Voz  Majestez ,  pour  vous  faire  entendre  aulcune  sienne 
intention. 

Ainsy,  Sire,  je  ne  puys  que  bien  juger,  pour  encores,  de 
la  volonté  de  ceste  princesse  en  la  continuation  de  la  paix  ; 
mais  je  n'ay  pourtant  layssé  de  donner  adviz  de  tout  cest 
armement  à  M',  le  maréchal  de  Cossé  afin  d'obvier  à  toutes 
surprinses.  Et  semble  que  le  faict  des  pirates  se  va  fort 
modérant  et  se  règle ,  de  jour  en  jour,  pour  la  seureté  de 
voz  subjectz  ,  dont  fauldra  aussi  qu'on  commance  de  pro- 
céder en  France,  mesmement  à  Roan,  à  quelque  bonne 
démonstration  envers  les  Angloys. 

L'ambassadeur  d'Espaigne,  quiesticy,  demeure  tout- 
jour  resserré ,  et  les  affaires  de  Flandres  en  suspens ,  bien 
qu'il  semble  qu'on  n'attend  sinon  que  le  Roy  Catholique 
envoyé  personnaige  exprès  pour  tretter,  de  sa  part ,  avecques 

ceste  princesse  de  toutz  ces  différantz ,  et  elle  luy  satis- 
fera. 

Il  n'y  a  encores  novelles  s'il  a  esté  rien  exploicté  en  Es- 
coce ,  tant  y  a  qu'on  y  est  bien  avant  aulx  armes ,  et  bien 
tost  l'on  y  dépeschera  d'icy  celluy  que  je  vous  ay  desjà 
mandé,  nommé  M^  Milmor.  Je  vous  envoyé  la  coppie 
d'aulcunes  lettres,  que  la  Royne  d'Escosse  a  naguières 
escriptes  à  ceste  Royne  et  à  moy,  par  où  vous  pourrez  en- 
tendre amplement  de  ses  novelles.  Et  sur  ce,  etc. 
De  Londres  ce  xxv''  de  mars  1569. 

A   LA  PiOYNE. 

Madame ,  j'ay  esté  en  grand  doubte  comme  je  debvois 
uzer  envers  ceste  Royne  touchant  ceste  flotte  de  ses  sub- 
jectz  qui  va  à  la  Rochelle  ,  craignant  que  si  j'en  venois  avec 
elle  en  termes  rigoureux ,  elle  en  fût ,  possible ,  provoquée 
de  me  faire  quelque  déclaration  plus  ouverte  que  la  gran- 
deur et  réputation  du  Roy,  et  Vôtre ,  ne  pourroit  puis 
après  suporter  ni  dissimuler  que  ne  luy  en  protestissiez  la 
guerre,  ce  que  j'estime  ne  convenir  bien  au  présent  prof- 
fict  de  voz  affaires  ;  aussi ,  si  je  ne  luy  en  parloys ,  que  je  luy 
layssasse  trop  négligemment  passer  les  choses  de  votre  ser- 
vice en  dangier  qu'elle  les  tînt,  puis  après,  trop  à  mespriz 
ou  les  fyct  doresenavant  venir  à  de  pires  conséquences,  dont 
en  ay  usé,  ainsy  que  Votre  Majesté  verra  en  la  lettre  du 
Roy.  En  quoy,  grâce  à  Dieu,  il  m'a  beaulcoup  mieulx 
succédé  que  je  ne  pensoys ,  et  comme  j'ay  miz  peyne  de  luy 
dire  beaulcoup  de  choses  de  contantement  sur  ce  qu'elle  se 
plaignoit ,  aussi  m'en  a  elle  dict  plusieurs  autres  pour  con- 
tanter  Voz  Majeslez  ,  et  ne  reste  que  de  les  exécuter  et  don- 

lier  charge,  d'ung  costé  et  d'aultre,  aulx  capitaines  et  gou- 
verneurs des  places ,  le  long  de  la  mer,  en  la  frontière  des 
deux  royaumes ,  qu'ilz  usent  de  toutz  bons  déportemens , 
et  fassent  cesser  les  mauvais.  Dont  vous  plairra ,  Madame , 
en  faire  rafreschir  le  commandement  à  M",  le  mareschal  de 
Cossé,  et  comme  l'on  a  depputté ,  icy,  quatre  des  seigneurs 
de  ce  conseil  commissaires  pour  pourvoir  aulx  pleinctes  de 
voz  subjectz  sur  toutes  ces  prinses  de  mer,  qu'il  en  soit 
aussi  ordonné  d'autres  en  Normandie  et  Picardye ,  et  en 
Bretaigne,  pour  pourvoir  aux  pleinctes  des  Anglois;  et  que, 
en  la  première  audience  que  Yoz  Majestez  donront  à  l'am- 
bassadeur d'Angleterre ,  il  vous  playse  luy  gratifier  l'affec- 
tion et  bonne  volonté  que  la  Royne ,  sa  Mestresse ,  monstre 
avoir  à  l'entretènement  de  la  paix ,  et  l'exorter  aussi  qu'elle 
veuille  restraindre  et  modérer  les  affections  et  les  actions 
d'aulcuns  des  siens ,  qui  les  usent  trop  apertement  contre 
Voz  Majestez  en  faveur  de  ceulx  qui  vous  mènent  la  guerre 
en  votre  royaume. 

La  dicte  Dame  m'a  touché  confuzément  aulcuns  propos, 
par  lesquelz  j'ay  comprins  qu'elle  vouloit  envoyer  ung  per- 
sonnage exprès  devers  vous  pour  s'esclairer  de  quelques 
doubtes,  et  m'a  l'on  dict  qu'elle  avoit  déjà  parlé  du  S',  de 
Trocmarton  pour  y  aller.  Je  mettray  peyne  d'entendre  plus 
avant  l'occasion  du  dict  voyage  et  de  vous  envoyer,  devant, 
ung  des  miens  pour  vous  en  donner  adviz ,  et  pour  vous 
rendre  compte  de  toutes  choses  de  deçà  ,  Dieu  aydant  ;  au 
quel  je  prie,  etc. 

De  Londres  ce  xxv'  de  mars  1569. 

Je  vous  supplie  faire  donner  adviz  à  Monseigneur,  votre 
filz  ,  du  contenu  en  coste  dépescho  affin  que  celle  <(ue  je 

luy  ay  faicte  du  xxj'  du  présent ,  qui  est  assez  diverse  de 
ceste  cy,  ne  soit  cause  de  luy  faire  rien  changer  de  ses 
dellibérations. 

LETTRE  DE  LA  ROYNE  d'eSCOCE  A  LA  IlOTNE  d'aNGLETERRE. 

—  du  xinj"  de  mars  J569.  — 

Madame  ma  bonne  sœur,  l'honneur  et  naturelle  amytié 
que  je  vous  porte  faisant  son  office  me  faict  craindre  et 
fouyr  de  vous  inportuner,  ou  sembler  me  deflier  aulcune- 
ment  de  votre  bon  naturel  par  mes  plainctes  ,  qui  vous  ont 
esté  quelque  foys  désagréables ,  et ,  d'autre  part ,  ma  con- 
science et  naturelle  pityé  de  sang  espandu  de  mes  obéys- 
santz  subjectz  me  meust  vous  remonstrer  ce  en  quoy  je  me 
sens  obligée.  Par  quoy  je  vous  prieray,  premièrement ,  de 
considérer  le  juste  soing  que  je  doibz  avoir  de  mon  peuple  , 
qui  doibt  précéder  toutz  humains  ou  particuliers  respectz  ; 
secondement,  le  temps  que  constamment  j'ay  passé  en  pa~ 
cience  soubz  l'espoir  de  votre  faveur,  et ,  sans  le  prendre 
de  moy  comme  ofTence  ou  reproche ,  lire  mes  doléances ,  et 
sur  icelles  me  mander  votre  résolution  ,  pour  laquelle  en- 
tendre j'envoye  Borthuic,  présent  pourteur,  devers  vous, 
avec  le  double  de  quelques  poinctz  contenuz  en  une  procla- 
mation faicte  par  mes  rebelles ,  où  ilz  font  mencion  d'une 
sentence  par  vous  donnée  sur  les  choses  disputées  et  par 
eulx  faulcement  alléguées  dernièrement  en  votre  présence 
et  de  votre  conseil;  lesquelz  poinctz  je  vous  supplie  consi- 
dérer pour  m'en  faire  entendre  votre  volonté  par  ce  pour- 
teur, ne  pouvant  la  nécessité  de  la  cause  si  importante 
soulTrir  plus  long  délay,  sans  entendre  votre  résolution  tant 
eu  cella  qu'en  ce  qui  suvt ,  pour  remédier  aulx  parliaulv 

déportemens  de  voz  ministres  des  frontières ,  lesquelz  ont ,  à 
Carlisle ,  prins  mes  serviteurs ,  osté  et  ouvert  leurs  lettres 
et puys envoyées  en  court,  bien  loin  de  ce  qui  m'a  esté  pro- 
miz  et  escript ,  qui  n'entendiez  que  j'eusse  moins  de  liberté 
que  par  cy  devant ,  mais  trop  plus  esloigné  du  racueil  faict 
à  mes  rebelles,  avec  lesquelz  je  ne  pensay  jamais  estreesgalle. 
Car  ilz  ont  esté  bien  receuz  en  votre  présence ,  avec  liberté 
d'aller  et  venir,  et  continuellement  envoyer  supportz  d'ar- 
gent, et,  comme  ilz  disent,  ainsi  qu'il  vous  plairra  voir 
par  ceste  autre  lettre ,  asseurez  de  support  d'hommes  à  leur 
besoing.  Par  ainsy,  ilz  sont  meintenuz  pour  m' avoir  voUu 
faulcement  accuser  et  tacher  d'infamye ,  et  moy,  qui  me  suis 
venue  jetter  entre  voz  braz  ,  comme  de  ma  plus  asseurée 
amye ,  reffuzant  le  support  de  ceulx  lesquelz  ,  offancés  de 
ce ,  je  seray  contraincte ,  à  mon  regret ,  de  rechercher,  si 
sellon  mon  espérance  et  désir  n'y  remédiez  par  prompt  se- 
cours ,  ay  esté  esloignée  de  mon  pays ,  retenue ,  vostre  pré- 
sence requise  pour  ma  justiftication  dényée  ,  et  enfin  toutz 
moyens  coupez  et  retrenchez  d'ouyr  des  miens  ou  leur  faire 
entendre  ma  volonté. 

Je  ne  pense  avoir  mérité  telz  trettemens  pour  m'estre 
fyée  en  vous ,  et  vous  avoir  compleu ,  deflendant  à  mes  sub- 
jectz  rien  n'entreprendre  quant  ainsy  me  l'avez  conseillé , 
et  ne  recherchant  à  vostre  rcqueste  et  promise  amytié  aul- 
tre  que  vous,  non  seulement  désirant  vous  complaire,  mais 
obéyr,  comme  fille  à  sa  mère.  Et ,  de  fresche  mémoire,  au 
retour  des  traystres ,  sans  l'advertissement  de  l'évesque  de 
Rosse  et  de  maister  Knollis,  qui  me  persuadèrent  que  ne 
pouviez  trouver  bon  que  mon  party  commenceast ,  je  les 
eusse  bien  salués  à  l'entrée  des  frontières ,  sans  leur  don- 
ner si  bonne  commodité  de  lever  soldatz  pour  ruyner  mon 

povre  peuple.  Bref,  j'ay,  jusques  icy,  deppendu  de  vous 
seule,  et  désire  faire  cncores,  s'il  vous  playt  accepter  ma 
bonne  volunté ,  la  récompensant  par  vostre  amyable  con- 
fort et  prompt  secours ,  pour  obvier  à  la  tirannye  de  ces 
rebelles  subjectz.  Pour  la  craincte  desquelz'  contre  mes  fi- 
delles  subjectz  ,  et  contre  mon  honneur  et  estât ,  je  seray 
contraincte  vous  requérir  secours,  ou  d'en  chercher  où 
Dieu  me  conseillera  ;  sellon  vostre  responce ,  que  je  veulx 
espérer  bonne,  je  me  desporteray. 

J'ay  aussi  chargé  ce  pourteur  de  sçavoir  vostre  résolution 
sur  ce  que  l'évesque  de  Rosse  et  lord  Boyd  auront  à  faire, 
ne  l'ayant  encores  peu  sçavoir,  ny  aultres  certaines  parti- 
cullaritez ,  desquelles  je  vous  supplie  le  croyre ,  et  ne  pren- 
dre en  mauvaise  part  si,  en  chose  si  inportante,  je  vous 
presse  plus  que  peult  estre  (veuque  je  suys  entre  voz  mains) 
il  ne  vous  semble  à  propos  ;  mais  je  ne  puys  plus  longue- 
ment différer  ny  supporter  partial  trettement,  sans  ruyne 
de  mon  estât  et  offence  de  ma  conscience  :  car,  comme  na- 
turellement je  vous  suys  addonnée,  vostre  peu  amyable 
trettement  m'en  pourroit  retirer,  ce  que ,  je  vous  supplie , 
ne  me  contraignez  faire ,  me  layssant  une  opinion  aultre 
que  je  n'ay  jusques  icy  vollu  confirmer  d'une  parente  si 
proche ,  et  de  qui  je  désire  tant  la  bonne  grâce ,  à  laquelle 
présentant  mes  affectionnées  recommendations ,  je  prieray 
Dieu  vous  donner.  Madame  ma  bonne  sœur,  en  santé ,  lon- 
gue et  heureuse  vie. 

De  Tutebery  ce  xnij"  de  mars  1569. 

I.  C'est-à-dire  de  ce  qu'ils  peuvent  entreprendre  contre  mes  fidèles  sujets. 

LETTRE  DE  I.A  ROYNE  d'eSCOCE  AU  8"^.  DE  LA  MOIIIE  FÉNÉLON. 

—  du  XV'' de  mars  1569. — 

Monsieur  de  La  Mothe ,  je  renvoyé  Borthuik ,  présent 
pourteur,  devers  la  Royne  d'Angleterre,  madame  ma 
bonne  sœur,  pour  les  occasions  qu'il  vous  dira  et  que  vous 
verrez  par  le  double  de  mes  lettres ,  ce  qui  me  gardera 
faire  la  présente  plus  longue  que  pour  vous  prier  continuer 
les  bons  offices,  que  vous  faictes  pour  moy  à  l'endroict 
d'icelle,  ainsy  que  vous  cognoistrez  les  choses  le  requérir. 
Au  reste ,  je  ne  veulx  oblyer  vous  dire  que ,  au  change  des 
mauvaises  nouvelles  qui,  dernièrement,  ungpeu  devant  le 
retour  de  ce  dict  pourteur,  m'avoient  esté  dictes  de  France, 
j'ay  rendu  les  bonnes  que  m'avez  escriptes  par  luy,  du 
xxnj"  de  l'aultre  moys,  à  ceulx  qui  avoient  eu  lettres  de 
la  cour  d'Angleterre  bien  diverses  et  esloignées  du  bon 
succez  que ,  grâces  à  Dieu ,  se  peult  espérer  des  affaires  du 
Roy,  monsieur  mon  bon  frère. 

11  ne  fault,  monsieur  de  La  Mothe,  que  je  vous  dye  le 
contentement  que,  pour  plusieurs  respectz ,  je  reçoy,  quant 
je  puys  entendre  ce  qui  se  passe  par  dellà,  de  quoy  je  suis 
tousjours  en  doubte  jusques  à  ce  que  je  reçoy  quelques  let- 
tres de  vous ,  car,  encores  que  je  n'adjouxte  foy  à  toutz 
les  bruictz  et  allarmes  que  l'on  me  donne ,  si  ne  sçauroys 
je  me  garder  cependant  d'en  estre  en  peyne. 

Je  suis  estroictement  gardée,  comme  vous  dira  ce  dict 
pourteur,  et  sont  arrestcz  ou  visitez  toutz  messagiers  que 
l'on  estime  avoir  lettres  pour  moy  ou  de  moy.  ïoutesfoys, 
si  j'avoys  chiffre  avec  vous,  je  ne  lairroy  d'en  mettre  quel- 
ques unes  à  l'adventure  et  vous  escripre ,  sellon  les  occasions , 

comme  de  vostrc  part  j'estime  que  vous  feriez.  J'escriptz 
à  l'archevesque  de  Glasco,  mon  ambassadeur,  auquel  je 
vous  prie  faire  tenir  le  pacquet  que  ce  dict  pourteur  vous 
baillera  par  la  première  commodité ,  et  atant ,  monsieur 
de  La  Mothe ,  je  prie  Dieu  qu'il  vous  donne  ce  que  desirez . 
Escript  à  Tutbery  le  xv'"  de  mars  1569. 

Vostre  bien  bonne  amye , 
MARIE  R. 


XXVir  DEPESCHE 

—  du  xxix*^  de  mars  1569.  — 
{Envoyée  par  OlUyer  jitsques  à  Calais.) 

Effet  produit  à  Londres  par  la  première  nouvelle  de  la  virtoire  de  Jarnac 
et  de  la  mort  du  prince  de  Condé. 

Au  Roy. 

Sire,  à  peyne  esloit  hors  des  faulx  bourgs  de  ceste  ville 
celluy  par  lequel  je  vous  dépeschay  les  miennes ,  du  xx"  du 
présent ,  que  je  receuz  celles  de  Votre  Majesté ,  du  vij'^ 
auparavant,  par  ung  des  clercz  de  ce  conseil,  que  le 
secrétaire  Cécile  m'envoya,  avec  des  excuses  d'avoir  arresté 
à  Canturbery  celluy  qui  me  lesaportoit,  parce  qu'il  s'estoit, 
à  ce  qu'il  me  manda ,  randu  suspect ,  et  qu'on  luy  avoit 
trouvé  plusieurs  lettres  vennantz  de  Flandres,  mais  qu'il 
m'envoyoit  le  pacquet  de  Votre  Majesté  entier  et  bien 
conservé;  auquel  pacquet.  Sire,  j'espère  que  mes  deux 
précédantes  despesches  vous  auront  amplement  respondu  et 
satisfaict. 

Et ,  estant ,  le  mesme  jour,  arrivée  la  bonne  nouvelle  de 
la  grande  et  notable  victoire  qu'il  a  pieu  à  Dieu  vous  don- 
ner en  Guyenne^ ,  soubz  le  bon  heur  et  conduicte  de  Mon- 
sieur, frère  de  Yotre  Majesté ,  je  ne  vous  sçaurois  bien 
exprimer  la  mutation  et  changement  qu'elle  a  apporté  aulx 
dellibéracions  et  entreprinses,  et  aulx  contennances  mesmes 
de  tous  les  principaulx  de  ceste  court,  qui  ont  monstre, 
les  ungs  d'en  estre  extrêmement  faschez  ,  et  les  autres  ont 
prins  cueurd'en  ozer  ouvertement  fère  resjouyssance  :  et  a 
esté  incontinent ,  là  dessus ,  assemblé  le  conseil ,  où  ,  entre 
autres  choses ,  ceulx ,  qui  estoient  marrys  du  bon  succez  , 
ont  vollu  persuader  que  c'estoit  une  invention  que  j'avois 
faicte  à  poste ,  pour  retarder  le  parlement  de  la  (lotte  qui 
alloit  à  la  Rochelle ,  dont  les  bien  affectionnés  ont  envoyé 
secrètement  devers  moy  pour  en  sçavoir  le  certain.  Aus- 
quelz  j'ai  faict  part  de  ce  que  monsieur  le  maréchal  de 
Cossé  m'en  avoit  mandé  et  de  la  coppie  d'une  dépesche  que 
monsieur  le  duc ,  frère  de  Yotre  Majesté ,  lui  en  avoit  faicte 
sur  le  rapport  de  monsieur  de  Losse. 

Et,  estant,  le  mesme  jour,  milor  Chamberlan  venu 
prendre  son  disner  en  mon  logis ,  il  m' a  faict ,  par  ses  dis- 
cours ,  encores  mieulx  apercevoir  de  la  perplexité  où ,  pour 
ceste  occasion,  ceulx  cy  se  trouvoient,  m' ayant  dict  qu'il 
pensoit  que  eulx  toutz ,  du  conseil  de  ceste  Royne,  la  conseil- 
leroient  d'armer  promptement  six  autres  de  ses  plus  grandz 
navyres  de  guerre  pour  les  mettre ,  du  premier  jour,  en 
mer,  outre  les  quatre  premiers ,  et  les  quatre  de  ceste 
heure,  et  les  deux  grandz  navires  de  Venise,  qu'elle  y  a 
desjà,  et  ce,  à  cause  de  ceste  nouvelle  ;  et  qu'ilz  ont  aussi 

I.  Remportée  à  Jarnac,  sur  la  Cliarcnle,  le  i3  mars  i5(3g. 

entendu  que  monsieur  le  maréchal  de  Cossé  arme  quelque 
nombre  de  vaysseaulx  dans  la  rivière  de  Roan ,  et  le  duc 
d'Alve  ung  grand  nombre  de  ourques  en  Zélande,  ce  que 
j'ay  miz  peine  de  hiy  dissuader.  Et  ne  sçay  encores  ce 
qu'ilz  en  détermineront,  bien  que  je  pense  qu'il  y  aura 
assés  à  fère  à  démouvoir  la  dicte  Dame  du  bon  propos  ,  où 
je  la  layssay  en  ma  dernière  audience ,  qu'elle  me  promist 
de  demeurer  ferme  en  la  continuation  de  la  paix. 

En  quoy  j'ay  sceu  despuys,  qu'après  que  je  fuz  party, 
elle  résolut,  avec  l'opinion  de  deux  contre  celle  de  toutz 
les  autres,  d'envoyer  deux  personnaiges  en  France  sur  le 
faict  de  la  restitution  des  prinses  d'ung  costé  et  d'aultre , 
ainsy  que  je  l'en  avois  requise,  affin  d'entretenir  la  paix  et 
le  commerce  d'entre  les  deux  royaulmes,  nonobstant  qu'ilz 
luy  remonstrèrent  n'avoir  jamais  esté  envoyé  des  depputez 
d'icy  en  France,  ains  toutjour  de  France  par  deçà,   et 
qu'il  inportoit  grandement  à  la  dignité  de  sa  couronne  de 
ne  perdre  cest  advantaige ,  et  faisoient  quelque  fondement 
sur  le  poinct  de  l'honneur,  espérans  qu'elle  se  tiendroit 
aussi  ferme  sur  sa  réputation  en  cest  endroict ,  comme  elle 
l'avoit  faict  ez  choses  de  Flandres.  Mais  j'av  sceu  qu'il  fut 
ainsy  lors  résolu ,  touchant  les  dictes  choses  de  Flandres , 
qu'elle  attandroit  la  responce  du  Roy  Catholique  sur  la 
bonne  lettre  qu'elle  luy  avoit  escripte,  en  latin,  par  la 
voye  de  dom  Francès  d'Alava,  et,  ou  fût  qu'il  respondît 
gracieusement  et  en  parolles  de  paix  et  d'amytié,  ou  bien 
qu'il  fît  le  courroucé  et  mal  contant,  elle  commanceroit , 
incontinent  après,  d'entendre  aulx  moyens  de  réconcilliation 
avecques  luy,  le  plus  test  qu'elle  pourroit.   Ausquelles 
deux  dellibéracions  je  croy  que  la  novelle  de  votre  victoire 
la  fera  encores  mieulx  résouldre. 

I.  '9 

Il  est  vray  qu'on  m'a  aJverty  que  ceulx  d'auprès  d'elle, 
de  la  novelle  religion ,  qui  la  voyent  ainsi  destournée  et 
dissuadée  de  la  guerre,  pratiquent  de  luy  fère  fère  instance 
par  la  congrégation  de  ceulx  de  la  religion  de  ce  royaulme , 
et  la  fère  conjurer,  au  nom  de  Dieu ,  qu'elle  ne  veuille  ha- 
bandonner  la  défiance  de  sa  dicte  religion  ;  et  en  cella 
leurs  évesques ,  ministres  et  concistoires  se  monstrent  fort 
promptz  ,  qui ,  pour  ceste  occasion ,  ont  demandé  avoir  la 
relation  des  choses  de  France  affin  de  délibérer  et  juger  si 
le  prince  de  Condé  a  justement  prins  les  armes ,  ou  non. 
Je  ne  sçay  si ,  par  ce  moyen ,  elle  pourra  estre  induicte  de 
fère  quelque  plus  ouverte  déclaration  qu'elle  n'a  encores 
faicte  en  leur  faveur.  Monsieur  le  cardinal  de  Chatillon, 
entendant  la  novelle  de  la  dicte  victoire ,  s'en  est  retourné 
aulx  champs,  attristé  et  affligé,  ainsy  qu'on  m'a  dict, 
outre  mesure  ;  et  a  layssé  Cavaignes  et  Du  Doict  en  ceste 
ville  pour  continuer  leurs  sollicitations,  ausquelles  je  pren- 
dray  garde,  du  plus  prez  qu'il  me  sera  possible. 

J'ay  mandé  la  dicte  bonne  novelle  à  la  Royne  d'Escoce, 
dont  ne  fault  doubter  qu'elle  ne  recoipve  grande  consola- 
tion. Je  viens  d'estre  adverty  que  les  Escouçoys,  ayant 
leurs  forces ,  des  deux  costez ,  en  campaigne ,  ainsy  qu'ilz 
estoient  prestz  de  combattre,  ilz  se  sont  accordez  et  ont 
renvoyé  les  trouppes.  Je  mettray  peyne  de  sçavoir  la  forme 
de  leur  accord.  Cella  ay  je  sceu  qu'il  n'y  a  esté  faict  aul- 
cunemencion  de  la  Royne  d'Angleterre,  ny  rien  capitulé 
de  bien  pour  leur  propre  Royne.  Sur  ce ,  etc. 

De  Londres  ce  xxix"  de  mars  1569. 

Je  viens  d'estre  adverty  que  ceste  Royne ,  entendant  la 
dicte  victoire,  a  tenu  ung  propos,  comme  si  elle  estoit 

contraincte  d'entrer  en  guerre.  Je  ne  sçay  encores  si  cella 
s'entend  contre  nous  ou  contre  les  Pays  Bas;  tant  y  a, 
qu'ayant  elle,  après  ma  dernière  audience,  envoyé  arrester, 
pour  quelques  jours ,  la  flotte  de  la  Rochelle  et  pourvoir 
qu'il  n'y  eust  rien  dont  peussiez  estrc  oflancé,  qu'èle  a, 
de  noveau,  mandé  qu'on  difleràt  le  parlement  d'icelle, 
bien  qu'il  se  peut  que  c'est  seulement  pour  veoir  s'il  vien- 
dra nulle  confirmation  de  la  dicte  novelle  ;  car  j'ay  difieré 
de  m'en  aller  conjoyr  avecques  elle  jusques  à  ce  que  j'en 
auray  lettre  de  Yotre  Majesté ,  et  je  croy  que  ,  bien  tost 
après ,  elle  la  fera  partir,  mesmement  s'il  vient  quelcun,  du 
dict  lieu ,  de  ceulx  qui  peuvent  estre  restez  de  la  bataille. 

A  LA  Roy  NE. 

Madame ,  je  n'ay  sceu  l'indisposition  de  Votre  Majesté 
jusques  au  xxv^  de  ce  moys ,  au  matin ,  que  la  dépesche  du 
Roy,  du  vij"  auparavant,  m'est  arrivée,  où  s'estant  trouvé 
le  deflault  de  voz  lettres ,  j'ay  eu  si  grande  appréhention 
de  votre  mal  et  de  l'inconveniant  qui  en  pouvoit  advenir  à 
tout  le  royaulme ,  au  plus  important  de  noz  afieres ,  que , 
joinct  ce  que  j'en  sentois  en  particuUier  pour  l'infinye 
obligacion  que  j'ay  à  Votre  Majesté ,  je  n'ay  peu ,  du  com- 
mencement, bien  pleynement  gouster  la  bonne  novelle 
qui,  peu  d'heures  après,  m'a  esté  apportée  de  l'heureuse 
victoire  que  Dieu  a  donnée  au  Roy,  soubz  le  bon  heur  et 
conduicte  de  Monsieur,  filz  et  frère  de  Voz  Majestez  ,  jus- 
ques auquel  mesme  jour,  sur  le  tard ,  j'ay  esté  asseuré  de 
votre  convalescence,  dont  j'ay  remercyé  Dieu,  de  tout 
mon  cueur,  de  l'ung  et  l'autre  bien,  et  l'ay  supplié  qu'en 
confirmant  votre  bonne  santé ,  il  veuille  fère  si  pleynement 

joyr  et  bien  uzer  le  Roy,  et  Vous ,  et  mon  dict  Sieur,  de 
ceste  victoire  que  vous  en  puissiez  establir  ung  bien  asseuré 
repoz  en  votre  royaulme ,  et  fère  vivre  voz  subjectz  en 
toute  tranquillité ,  soubz  la  grandeur  et  authorité  de  Yoz 
Majestez.  Et,  parce  qu'en  la  lettre  du  Roy  je  donne  compte 
de  ce  qui  occourt  meintenant  icy,  je  ne  ennuyeray  votre 
novelle  santé  de  plus  longue  lettre.  Ains ,  je  supplieray , 
en  cest  endroict ,  le  Créateur,  etc. 

De  Londres  ce  xxix^  de  mars  1569. 


XXVIir  DEPESCHE 

—  du  vj"  d'apvril  lôGi).  — 
{Ern'oy'ée  par  Jehan  Pigori  jusques  à  Calais.) 

Doutes  répandus  sur  la  vicloirc  de  Jarnar.  —  Déclaration  du  comte  de  Lei- 
cester  que  la  reine  serait  plus  portée  à  déclarer  la  guei-re  contre  l'Espagne 
que  contre  la  France  ;  qu'elle  ne  veut  pas  secourir  des  sujets  rebelles  à 
leur  roi,  et  qu'elle  fera  ses  efforts  pour  chasser  les  Espagnols  des  Pays-Bas. 
—  Changement  de  conduite  d'Elisabeth  à  l'égard  de  Marie  Stuart.  — 
Combat  entre  les  navires  de  guerre  d'Élisabelli  et  une  flotte  marchande 
espagnole,  sur  laquelle  ont  été  faites  des  prises  importantes.  —  Nouvelle 
que  le  roi  d'Espagne  a  approuvé  la  conduite  du  duc  d'Albe,  et  qu'il  a 
ordonné ,  dans  tous  ses  états ,  une  saisie  générale  sur  les  Auglais.  —  Con- 
vention de  GlascoiV  entre  le  comte  de  Murray  et  le  duc  de  Chatelle- 
rault ,  qui  cousent  à  reconnaître  le  jeune  roi. 

Au  Roy. 

Sire,  il  est  arrivé,  despuys  trois  jours,  à  M',  le  cardi- 
nal de  Chastillon ,  ung  gentilhomme ,  party  le  x"  du  passé 
de  la  Rochelle,  nommé  le  seigneur  de  Voysin,  lequel  s' es- 
force  de  persuader  à  ceulx  cy  tout  le  contraire  de  ce  que 

je  leur  ay  dcsjà  dict  du  bon  succez  de  voz  afleres  en  Guyenne, 
et  qu'il  n'est  vraysemblable  que,  le  xuj''  du  passé,  il  y  ait 
eu  bataille,  ayant  lors  Monsieur,  frère  de  Votre  Majesté, 
séparé ,  à  ce  qu'il  dict,  ses  forces  pour  en  envoyer  une  par- 
tie avec  M',  de  Montpensier  au  devant  des  Yiscontes ,  qui 
entreprenoient  de  se  venir  joindre  à  l'armée  de  M",  le  prince 
de  Condé,  et  que  s'il  y  a  eu  combat,  s'est  sans  double 
que  Monseigneur  n'en  aura  eu  du  meilleur,  veu  les  gail- 
lardes forces  qui  estoient  de  l'autre  part;  dont  ceulx  de  ce 
conseil ,  ne  pouvans ,  pour  ceste  incertitude ,  se  bien  ré- 
souldre  d'aulcunes  leurs  dellibéracions ,  m'ont  faict  dilli- 
gemment ,  et  par  plusieurs  foys ,  enquérir  sur  quelz  argu- 
mens  je  me  fondois  pour  croire  que  la  novelle  de  ceste 
victoire  fût  véritable.  A  quoy  je  leur  ay  toutjour  satisfaict 
par  le  contenu  de  la  lettre  que  Monseigneur  le  Duc ,  sur  le 
récit  de  monsieur  de  Losse  en  avoit  escript  à  monsieur  le 
mareschal  de  Cossé,  qui  m'en  avoit  envoyé  la  coppie. 

Et ,  estantz  ,  le  mesme  jour ,  messieurs  le  comte  de 
Lestre ,  l' Admyral  d'Angleterre  et  autres  seigneurs  de  ceste 
cour,  venuz  prendre  leur  disner  en  mon  logiz  ,  j'ay  bien 
voulu ,  en  parlant  de  ce  bon  événement  avec  le  dict  sieur 
Comte,  qui  est  arrivé  une  heure  et  demye  devant  les  autres , 
m'esclarcyr  aussi ,  avecques  luy,  d'ung  doubte  quej'avois 
que  ceste  Royne,  par  l'importunité  de  ceulx  de  la  novelle 
religion ,  se  vollust  déclarer  à  la  guerre ,  m'en  ayant  esté 
donné  ung  si  apparant  adviz  que  j'ay  eu  occasion  de  le 
craindre ,  joinct  qu'on  avoit  veu ,  toutz  ces  jours ,  le  con- 
seiller Cavaignes  et  le  S^  Du  Doict  presser,  par  fréquentes 
sollicitations ,  plus  que  de  coustume ,  ceulx  du  dict  conseil  ; 
et  que  eulx,  à  leur  instance,  s'estoient  desjà  assemblez 
plusieurs  fovs ,  sans  que  ceulx  qui  tiennent  pour  la  paix 

s'y  fussent  trouvez ,  demeurans  retirez  et  toutz  mal  con- 
tantz  en  leurs  logis  ;  avec  ce ,  que  la  flotte ,  qui  estoit  de 
long  temps  préparée  pour  aller  à  la  Rochelle ,  ayant  esté 
quelques  jours  retardée  dans  ceste  rivière ,  commançoyt  à 
valler  pour  se  mettre  en  mer.  Et  j'avois  aussi  sur  le  cueur 
les  propoz  dont ,  au  postille  des  précédantes,  que  je  vous  ay 
cscriptes  du  xxix''  du  passé ,  j'ay  faict  mention  que  ceste 
Royne  avoit  tenuz,  lesquelz  j'ay  mieulx  aprins  despuys; 
c'est  qu'elle  a  dict  ne  doubter  aulcunement  si  ne  se  trouvoit 
ainsy  bien  saysye,  comme  elle  est,  de  ses  prinses  que  l'on 
n'essayât  de  l'offencer  et  d'entreprendre  en  plusieurs  sortes 
sur  elle  et  sur  ses  subjectz ,  et  qu'elle  se  voyoit  contraincte 
à  la  guerre  comme  nécessaire  à  conserver  son  estât  et  sa 
religion ,  dont  vouloit  qu'on  préparât  ung  plus  grand  ar- 
mement de  mer  que  celluy  qu'elle  a  desjà,  et  qu'on  pour- 
veust  dilligemment  à  toutes  autres  choses  par  terre 

Sur  lesquelles  particularitez  j'ay,  par  autres  propos  assez 
esloignez  de  ceulx  là ,  tiré  du  dict  comte  de  Lestre  ce  qui 
s'ensuyt  :  en  premier  lieu,  qu'encor  qu'il  face  bien  mal  à 
la  Royne,  sa  Mestresse,  de  veoir  mal  tretter  et  meurtir 
ceulx  de  sa  religion  en  France,  que  néantmoins  estant 
Royne,  comme  elle  est,  sur  beaulcoup  de  subjectz,  elle 
ne  s'armera  contre  vous  pour  la  querelle ,  que  vous ,  estant 
Roy,  combattes  contre  les  vôtres,  et  qu'il  me  pouvoit  as- 
seurer,  en  foy  de  chevalier  d'honneur,  qu'elle  ne  vous 
commencera  la  guerre,  si  elle  n'y  est  bien  fort  provoquée; 
secondement,  qu'encor  qu'elle  preigne  grand  conliance  de 
l'amytié  du  Roy  Catholique,  sise  tient  elle  si  offencée  du  duc 
d'Alve  et  l'estime  si  cruel,  si  superbe ,  et  les  Espaignolz  si 
intollérables ,  qu'il  n'est  rien  qu'elle  ne  face  pourchasser 
et  luy,  et  eulx,  hors  des  Pays  Bas;  ot  qu'elle  cognoist  que 

leur  voysinage  luy  est  fort  dommageable,  et  qu'il  est 
aussi  peu  proffitable  à  la  France,  de  tant  mesmement 
qu'après  ces  guerres  et  troubles  présens ,  lesquelz  elle  dict 
que  ce  sont  eulx  qui  les  ont  suscitez  et  qui  les  entretiennent, 
ilz  ne  fauldront  d'en  tramer  bien  tost  d'autres  pour  tout- 
jour  travailler  les  pays  de  deçà  et  les  réduyre  en  aussy  mi- 
sérable estât ,  s' ilz  peuvent ,  comme  ilz  ont  faict  l'itallieetle 
royaulmedeNaples,  et  qu'elle  y  remédiera ,  s'il  luy  est  possi- 
ble 5  et  pour  le  troisième,  qu'entendant  la  dicte  Dame  l'accord 
des  Escouçoys,  et  comme  ceulx  en  qui  la  Royne  d'Escoce 
avoit  le  plus  de  fiance ,  et  qui ,  possible ,  sont  cause  de  la 
mesme  fortune  oii  elle  est  meintenant,  se  sont  trouvez 
ses  plus  contraires,  qu'elle  commance  la  justiffier  en  son 
cueur  de  plusieurs  choses  du  passé,  et  en  tient  pour  coul- 
pables  ses  meschantz  subjectz ,  délibérant  favoriser  et  porter 
dorsenavant  son  faict  en  ce  qu'elle  pourra. 

Je  luy  ay,  de  votre  part.  Sire,  grandement  gratiffié  ses 
premier  et  dernier  propos,  luy  admenant  beaulcoup  de  rai- 
sons du  grand  honneur  et  proffict  que  ce  sera  à  la  Royne , 
sa  Mestresse ,  si  elle  en  uze  ainsi  qu'il  a  dict;  et,  sur  le  pro- 
pos du  millieu ,  j'ay  monstre  ne  doubter  aulcuneraent  qu'il 
n'y  ayt  continuation  de  paix  entre  le  Roy  Catholique  et  la 
dicte  Dame,  et  ay  conformé  mes  responces  à  l'amytié  que  vous 
avez  avecques les  deux.  Surquoy,  Sire,  je  suis  bien  informé 
que  la  dicte  Dame ,  encor  que  plusieurs  la  persuadent  à  la 
guerre  et  qu'elle  veuille  obtempérer,  autant  qu'il  est  possible, 
à  ceulx  de  son  conseil ,  si  donne  elle  ordre  qu'il  y  en  ayt  tout- 
jours  quelques  ungsd'eulx  qui  luy  conseillent  la  paix  et  l'es- 
pargne  ;  et  elle  trouve  moyen  de  fère  authoriser  et  approu- 
ver leurs  oppinions ,  de  sorte  que  si  le  Roy  d'Espaigne  en- 
voyé quelque  personnaigc  de  qualité  devers  elle ,  je  ne  fays 

doubte  que  tout  leur  différant ,  quoy  que  dye  le  dict  comte 
de  Lestre,  ne  soit  bien  tost  accommodé,  sinon  que  la  resti- 
tution de  tant  de  prinses  qu'ilz  ont  faictes  y  donnast  em- 
peschement,  laquelle,  à  la  vérité,  sera  assés  difficile  à  fère, 
mesmes  q'  une  partie  en  est  allée  à  la  Rochelle ,  et  semble  que 
quelques  particulliers,  grandz  ,  de  deçà ,  en  ayent  butiné  une 
autre  partie,  et  l'on  vend  le  reste  chacun  jour  à  vil  prix. 
Aussi,  le  mesme  jour,  comme  nous  sortions  de  table 
l'on  vint  dire  aus  dictz  sieurs  Comte  et  Amyral,  que 
quatre  des  grandz  navyres  de  ceste  Royne  avoient ,  le  jour 
précédant,  au  Pas  de  Callais,  combattu  quatorze  ourques, 
qui  venoient  d'Espaigne  et  de  Portugal,  bien  riches  de  de- 
niers, d'espiceries  et  d'aultres  bonnes  marchandises,  les- 
quelles, encor  que  se  fussent  longuement  deffendues,  avoient 
enfin  esté  suyvyes  et  vaincues  prez  de  Domquerque ,  et  en 
avoit  on  admené  huict  dans  ceste  rivière,  dont  soubdain  ilz 
allèrent  trouver  la  dicte  Dame  pour  consulter  de  ceste  no- 
velle  prinse.  Et  ainsy,  encor  qu'ilz  veuillent  évitter  la 
guerre  avecques  le  Roy  d'Espaigne ,  je  ne  sçay  quel  astre 
les  poulse  de  fère ,  chacun  jour,  quelque  pas  pour  s'y  mettre 
davantaige  ;  car  ce  dernier  faict  ne  se  peult  excuser  sur  les 
pirates,  estantz  les  propres  navyres  de  la  dicte  Dame  qui 
l'ont  exécuté.  Néantmoins  ilz  espèrent  que  le  Roy  d'Es- 
paigne, dissimulant  tout  cella,  envoyera  devers  eulx,  ou 
qu'en  lin  ilz  envoyèrent  devers  luy  et  que  la  réconcilliation 
se  trettera.  Hz  sont  meintennant  à  rabiller  les  quatre  na- 
vyres, qui  ont  combattu  les  ourques,  lesquelz  ont  esté  assés 
endommaigez  par  la  résistance  de  quelques  hommes  de  guerre 
espaignolz ,  qui  estoient  sur  icelles ,  qui  ont  tiré  souvant  de 
quelques  pièces  qu'ilz  avoient,  et  ont  thué  plusieurs  des 
leurs.  Et,  après  qu'ilz  seront  prestz ,  j'entendz  que  mestre 

Ouynter  partira, avec  loutz  les  quatre,  pour  conduyre  la  Hotte 
de  la  Rochelle,  ayant  en  fin  ceulx  cy  résolu  qu'elle yra qué- 
rir le  sel  et  vin  du  payement  des  provisions  dont  ilz  rafres- 
chirent  ceulx  du  dict  lieu ,  en  décembre  dernier,  et  autres 
qu'ilz  ont  meintennant  préparez  pour  leu  rapporter;  ce  que 
les  marchantz,  qui  en  ont  faict  l'advance,  sollicitent  bien 
fort ,  affin  de  se  pouvoir  rembourcer  avant  que  la  dicte  ville 
soit  réduicte  à  plus  grande  extrémité ,  et  aussi  que  ceulx  de 
la  novelle  religion  estiment  que  cella  pourra  conforter  et 
relever,  de  quelque  chose,  ceulx  de  leur  party,  après  la 
perte  qu'ilz  ont  faicte.  ^'entendz  que  le  dict  S",  de  Yoysin 
a  charge  de  passer  oultre  devers  les  princes  et  villes  protestan- 
tes d'Allemaigne,  mais  semble  qu'il  temporisera,  icy,  jusques 
à  ce  qu'on  ayt  eu  plus  grand  certitude  des  choses  de  dellà. 
Geste  Royne  a  favorablement  respondu  et  escript ,  de  sa 
main,  à  la  Royne  d'Escoce  sur  aulcunes  petites  particul- 
laritez  qu'elle  luy  avoit  envoyé  demander,  et  le  susdict 
comte  de  Lestre  ayant  faict  traduyre  en  françoys  la  capi- 
tulacion  des  Escouçois  me  l'a  envoyée  en  la  forme  que  verrez  : 
priant  Dieu,  etc. 

De  Londres  ce  vj"  d'apvril  1569. 

Je  viens  d'estre  adverty  que  ceulx  cy  renforcent  de  douze 
vaisseaulx  la  flotte  pour  la  Rochelle,  oultre  qu'on  estime 
que  les  pirates  s'y  joindront ,  quant  elle  sera  en  mer,  et  que 
l'on  a  encores  aujourd'huy  secrètement  distribué  de  l'ar- 
gent à  ceste  levée  de  Flamans,  dont  je  vous  ay  cy  devant 
escript,  laquelle  j'entendz  estre  de  xnij'^  hommes  enrollés , 
ce  qui  me  faict  doubler  de  quelque  entreprinse ,  ainsy  que 
je  l'ay  mandé  à  M' .  le  maréchal  de  Cossé ,  bien  que  je  suis 
très  asseuré  qu'il  n'y  a  rien  par  ordonnance  de  ceste  Royne, 

ny  de  son  conseil ,  et  de  tant  que  j'avois ,  cy  devant ,  ouy 
parler  de  Blaye ,  et  que  le  propos  eu  a  esté  renouvelle ,  des- 
puys  deux  jours ,  en  quelque  lieu ,  sera  bon  qu'on  preigne 
garde  vers  cest  endroict. 


A    LA    ROYNE. 

Madame,  ce  que  j'escriptz  en  la  lettre  du  Roy  est  le 
principal  de  ce  que  j'ay  à  fère  entendre  à  Voz  Majestez  du 
présent  estât  des  choses  de  deçà  ;  à  quoy  je  adjouxteray 
seulement  que  ce  ulx  ci,  cognoissant  avoir,  en  plusieurs  sortes, 
passé  trop  oultre  pour  ceulx  de  la  Rochelle ,  et  avoir,  con- 
tre l'observance  de  la  paix,  mal  tretté  voz  subjectz  en  mer; 
craignant  bien  fort  avoir  provoqué  Voz  Majestez  d'en  vou- 
loir avoir  la  revenche ,  dont ,  encores  que  ceste  Royne  n'ad- 
vouhe  rien  de  ce  qui  a  mal  passé ,  et  qu'elle  monstre  en- 
cores ne  se  mesler  aulcunement  du  présent  voyage  qu'on 
va  fère  à  la  Rochelle,  si  n'est  de  prester  seulement  ses 
quatre  navyres  pour  asseurer  la  navigation  de  ses  merchantz , 
ainsi  qu'elle  y  est  obligée,  sans  qu'elle  y  envoie  ny  poul- 
dres,  ny  artillerye,  ny  hommes  de  guerre,  ni  argent, 
ainsi  qu'elle  dict,  et  comme  ung  des  principaulx  de  son 
conseil  m'en  a  asseuré,  si  luy  persuade  l'on  de  procéder 
de  telle  façon  sur  la  restitution  des  biens  des  Françoys, 
qu'en  les  entretennant  de  quelques  formalitez  de  justice,  et 
monstrant  les  vouloir  toutjour  favoriser,  elle  diffère  néant- 
moins  de  leur  octroyer  la  playne  délivrance  de  leurs  dictz 
biens  jusques  à  ce  que  la  main  levée  de  Roan  sera  faicte ,  ou 
({u'elle  se  voye  asseurée  de  la  confirmation  de  voz  com- 
muns trettez.  En  quoy  l'on  m'a  adverty  qu'elle  désire  bien 
fort  que  Voz  Majestez  envoyent  devers  elle;  mais  semble 

qu'il  n'y  ayt  lieu,  ou  qu'aulmoins  il  n'en  soyt  encores 
temps.  Et  je  ne  fauldray,  à  la  première  foys  que  je  l'yray 
trouver,  de  prendre  un  autre  règlement  sur  la  restitution 
des  dictes  prinses,  qui  soit  plus  brief  que  celluy,  qu'elle 
avoit  desjà  baillé,  des  quatre  commissaires  de  son  conseil. 
Elle  s'attand  aussi  que  le  Roy  d'Espaigne  envoyera  icy 
quelque  principal  personnaige,  ainsy  qu'il  semble  que  le 
S".  d'Assoleville  luy  en  a  faict dire  quelque  chose  avant  son 
parlement ,  mais  en  cella  il  y  auroit  plus  de  rayson ,  parce 
que  le  duc  d'Alve  a  commencé  d'exploicter  assez  universel- 
lement contre  elle  et  ses  subjectz ,  en  Anvers ,  premier 
qu'elle  ayt  procédé  à  l'arrestation  des  deniers  d'Espaigne, 
là  où  Yoz  Majestez  n'ont  rien  attempté  contre  elle;  ains 
ont  incontinent  commandé  la  main  levée  que  les  officiers  de 
Roan  avoient  faicte,  en  faisant,  de  leur  part,  raison  à  voz 
subjectz.  Et  si ,  s'entend  que  le  Roy  d'Espaigne  en  fin  s'est 
résolu  de  se  rescentir  des  prinses  et  viollences  qu'ilz  ont 
exécutées  sur  ses  subjectz ,  ayant  desjà  faict  procéder  en 
Espaigne  à  la  saysye  et  arrestation  des  biens  et  personnes 
des  Anglois,  et  deffandu  ne  transporter  rien,  ny  mener 
aulcun  traffic  de  ses  pays  en  Angleterre ,  aprouvant  ce  que 
le  duc  d'Alve  et  son  ambassadeur,  résidant  icy,  ont  faict; 
de  quoy  le  dict  ambassadeur  est  grandement  resjouy,  qui 
m'a  mandé  que  le  Roy,  son  Mestre,  n'envoyera,  ny  per- 
metra  que  le  dict  duc  envoyé  plus,  devers  la  dicte  Dame. 
En  quoy,  si  la  dicte  résolution  tient ,  je  croy  qu'elle  envoyera 
bien  tost  devers  luy,  ainsy  qu'il  s'entend  desjà  qu'elle  se 
prépare  de  le  fère ,  bien  que ,  pour  maintenir  la  réputation , 
l'on  faict  icy  courir  ung  bruict  que  le  duc  de  Feria  est  desjà 
en  chemin  pour  venir.  Néantmoins  si  ces  choses  demeurent 
guières  en  ce  suspens,  elles pourroient,  par  continuation  de 

ses  prinses  de  mer,  aller  tant  de  mal  en  pis  qu'en  fin  il  en 
sortiroit  une  guerre.  J'entendz  qu'on  apreste  dix  des  grandz 
navyres  de  la  dicte  Dame  pour  conduyre  la  flotte  de  Hem- 
bourg ,  laquelle  sera  riche  de  plus  de  cinq  cens  mille  escuz 
de  draps ,  ayantz  entendu  que  le  duc  d' Alve  tient  quarante 
cinq  vaisseaulx,  bien  équipez  en  guerre  et  toutz  prestz  ,  en 
Zélande,  pour  les  empescher,  mais  ilz  monstrent  ne  le 
craindre  guières.  Sur  ce,  etc. 

De  Londres  ce  vj^  d'apvril  1569. 

J'avois  cloz  ce  pacquet  quant  le  seigneur  de  Montafie  est 
arrivé,  lequel  n'a  trouvé  le  passaige  à  propos.  J'espère  que 
ceste  Roy  ne  l'orra  demain. 

CONVENTION    DE    GLASGOW. 
—  du  xnj"  de  mars  15G9.  — 

L'effect  du  pourparler  ([iii  a  esié  tenu  à  Glasco,  le  xiij"  de 
mars  i56g,  eutre  le  Régent  d'Escoce  et  ses  amys  d'une  part, 
et  le  comte  de  Cassellis,  le  sieur  de  Herrys  et  l'abbé  de  Kil- 
welming,  au  nom  de  monsieur  le  duc  de  Chastellerault,  et 
autres  ses  adhérans  de  la  noblesse,  d'autre  part. 

II  est  requis  par  Monsieur  le  Régent  que  le  Duc  et  ses  adhérans 
recognoistront  le  Roy  et  son  authorité ,  et  qu'ilz  sont  ses  subjectz , 
et  conséqucment  de  luy  prester  service ,  obédience  et  fidellitc  à 
l'advenir  comme  à  leur  Seigneur  Souverain. 

Il  est  requis  aussi ,  du  costé  de  M',  le  Duc ,  que ,  ayant  recognu  le 
Roy,  ainsy  qu'il  est  expéciffiè  cy  dessus,  que  toutz  et  ung  chacun 
de  la  noblesse  seront  restituez  et  remiz  en  leurs  places  de  conseil- 
lers ,  ainsy  que  leurs  prédécesseurs  ont  esté  durant  le  temps  des 
autres  Roys;  mesnies  ceulx  qui  sont  nez  héréditairement  du  con- 
seil, et  que  M^  le  Régent,  portant  l'authorité  du  Roy,  jurera  so- 
lenipncllcment,  de  là  en  avant ,  de  se  porter  indifféremment  et  sai- 
nement ,  tant  envers  eulx  comme  aussi  envers  toutz  autres  de  la 
noblesse ,  en  toutes  leurs  honnestcs  et  justes  demandes ,  sans  aul- 

cune  partiallité  ou  ressouvcnance  de  leurs  déporleniens,  durant  le 
temps  de  la  controverse. 

Item,  que  toutz  ceulx  qui  ont  faict  faulte  puis  naguières,  faisant 
service  à  la  Royne ,  ou  reffuzé  leur  obédiance  au  Roy,  promettent , 
à  l'advenir,  de  se  porter  envers  luy  comme  ses  loyaulx  subjeclz , 
avec  toute  humilité  et  obédiance,  et  seront  reniiz  en  leurs  terres,  of- 
fices et  possessions ,  nonobstant  quelconque  confiscation  ,  qui  a  esté 
ordonnée  contre  eulx  ,  pourveu  toutjour  que  toutz  ceulx  seront 
exemptz ,  qui  ont  esté  consentans  à  la  mort  du  Roy. 

Item,  que  Monsieur  le  Régent,  ensemble  touz  ceulx  de  la  no- 
blesse ,  consentiront  à  toutz  les  articles  qui  se  trouveront  proffî- 
tables  pour  l'honneur,  commodité  et  advancement  de  la  Royne, 
mère  du  Roy,  n'estant  préjudiciables  au  Roi  et  à  sa  souveraineté, 
dont  deppend  la  seureté  de  toute  icelle  noblesse  et  de  toutz  ses 
subjetz  ,  en  ce  comprins  aussi  la  seureté  d'iceulx. 

Et,  pour  ce  que  Monsieur  le  Régent,  de  son  costé,  est  aussi  bien 
contempt  de  signer  et  jurer  les  conditions  et  accordz  cy  dessus, 
comme  aussi  de  pourvoir  à  l'observation  et  entretcnemant  d'icellcs 
par  ceulx  de  l'autre  party,  il  veult  bien  q'une  assemblée  et  con- 
vention se  face ,  parce  que  le  temps  ne  permect  poinct  présente- 
ment de  penser  aulx  affcres  de  la  Royne,  mère  du  Roy;  et  est 
accordé  que,  le  x"  d'apvril  prochainement  vennant,  s'assembleront 
et  conviendront  ensemble  en  la  ville  d'Edemborgh ,  en  paysible 
manière,  ces  personnes  cy  après  nommez.  Monsieur  le  Régent, 
M^  le  duc  de  Chatellerault ,  les  comtes  de  Humteley,  Arguile , 
Mourton ,  Athole  et  Glencarme ,  et  le  S',  de  Harriz  ,  et  en  cas  que 
aulcuns  de  ceulx  cy  seront  absens ,  pour  occasion  de  raalladie  ou 
autre  affère  urgent,  q'ung  autre  de  la  noblesse  sera  esleu  en  sa 
place  ,  et  là  ,  comme  bons  amys  ,  trotteront  ensemble  et  regarde- 
ront de  conclurre,  sur  les  articles  et  poinlz  qui  concernent  la  Royne; 
et  ce  qu'ilz  verront ,  ou  la  plus  grand  part  d'iceulx ,  estre  néces- 
saire de  fère  pour  son  honneur,  sans  préjudicier  le  Roy  et  son  autho- 
rité ,  toute  la  noblesse  y  consentiront;  et  affin  que  la  noblesse  ayt 
seur  accez  pour  ce  fère ,  M'',  le  Régent  promect,  sur  son  honneur, 
qu'ilz  viendront  et  retourneront,  quand  bon  leur  semblera,  sans 
dangier  ou  empeschement. 

Cependant,  il  est  accordé  que  le  Duc  de  Chatellerault  et  autres, 
sesadhérans,  ne  se  mesleront  point  d'exécuter  aulcun  office  de 
lieuctenant  ou  autre  authorité ,  soubz  prétexte  que  la  Royne  Mère 
leur  aura  donné  commission  de  ce  fère ,  ny  empescheront  les  offi- 

ciers  d'armes  de  fère  leurs  offices  par  tout  le  royaulmo  au  nom  du 
Roy  et  de  Monsieur  le  Régent,  sellon  que  l'occasion  se  présentera, 
promettant  le  dict  sieur  Régent  de  ne  procéder  en  aulcune  sorte  , 
par  lettres  ou  charges ,  à  rencontre  du  dict  Duc  et  ses  adhérans , 
dontilz  seroient  préjudiciez  ou  touchez  en  leurs  personnes,  terres  ou 
biens,  mais  seulement  entend  par  cest  article  que  nul  empesche- 
ment  se  fera  ,  de  leur  costé  ,  contre  l'auctorité  du  Roy. 

Or,  pour  ce  que  les  forces  doibvent  estre  présentement  dissipées 
et  renvoyées,  affin  que  les  subjectz  du  Roy  n'en  pâtissent,  il  est  très 
raysonnable  que  l'on  baille  asseurance  à  Monsieur  le  Régent  que 
les  articles  cy  dessus  expéciffiez  seront  tenuz ,  comme  il  entend  de 
fère  de  son  costé.  Il  veult  que  M^.  le  duc  ,  le  comte  de  Casscllis  et  le 
S^  de  lîarrys,  lui  envoyent  hotages  pour  demeurer  auprès  de  luy 
jusques  à  tant  que  les  dictz  articles  seront  accompliz,  c'est-à  dire, 
l'ung  des  filz  de, mon  dict  sieur  le  Duc,  le  comte  de  Cassellis  ou  son 
frère ,  et  le  dict  sieur  de  Herriz  ou  son  fils  aisné. 


XXIX'  DEPESCHE 

—  du  xij"  d'avril  1569.  — 
(Encoyée  par  M'',  de  Montafie,  escuyer  d'escuycrie  du  Roy.) 

Audience  donnée  par  Élisal)eth  au  sieur  de  Monlafie,  envoyé  de  France  au- 
près d'elle  après  la  bataille  de  Jarnac,  pour  lui  faire  connaître  tous  les 
détails  du  combat  et  toute  l'importauce  de  la  victoire. 

AU  Roy. 

iSire,  ayant  le  S',  de  Montafie  tardé  huict  jours  à  Dièpe 
pour  attandre  passaige ,  ceulx  de  la  novelle  religion ,  qui 
sont  icy,  ont  cependant  calompnié,  en  plusieurs  sortes, 
les  bonnes  novelles  de  votre  victoyre,  et  ont  dict  que,  puys 
qu'il  n'en  venoit  confirmation  de  nulle  part ,  que  je  les 
avois  controuvées  pour  arrester  la  flotte  de  la  Rochelle  et 

donner  réputation  à  voz  affères ,  et  pour  servir  aussi  aulx 
alîùres  de  la  Royne  d'Escoce  et  à  l'affection  des  catholiques 
de  ce  royaulme,  me  mandant  là  dessus,  par  ung  des  miens, 
des  parolles  qui  ne  m'ont  aulcunement  pieu.  Et  encores, 
estant  desjà  le  dict  sieur  de  Montafie  arrivé ,  ilz  ont  essayé 
de  préocuper  l'opinion  de  ceste  Royne  à  luy  persuader 
qu'elle  ne  deust  donner  foy  à  ce  qu'il  luy  en  diroit. 

Néantmoins  estans,  le  mercredy  de  la  sepmaine  saincte, 
allez  trouver  la  dicte  Dame ,  elle  a  fort  bien  et  fort  favo- 
rablement receu  les  lettres  de  Voz  Majestez ,  ensemble 
celluy  qui  les  apportoit ,  et  luy  ayant  avec  attention  donné 
bien  paysible  audience  sur  tout  le  discours  que,  de  fort 
bonne  façon  ,  il  luy  en  a  faict ,  sans  rien  obmettre  de  ce  qui 
pouvoit  bien  exprimer  la  vérité,  elle  a  monstre  ne  doub- 
ter  plus  du  succez  de  la  bataille  ny  que  la  victoire  ne  vous 
en  fust  entièrement  demeurée.  Et  a  respondu  qu'elle  ne 
pouvoit,  à  la  vérité,  se  bien  resjouyr  de  la  mort  d'ung, 
votre  parant ,  qui  estoit  si  prochain  de  votre  sang  comme 
feu  M',  le  prince  de  Condé,  sinon  qu'il  eust  eu  quelque 
mauvaise  intention  contre  les  personnes  de  Voz  Majestez 
Très  Chrestiennes  ou  contre  votre  estât,  auquel  cas,  s'il 
luy  en  estoit  onques  tumbé  la  moindre  sintille  du  monde 
dans  le  cueur,  elle  vouloit  louer  et  remercyer  Dieu ,  de 
bon  cueur,  du  jugement  qu'il  en  avoit  faict;  mais  qu'elle 
feroit  grandement  contre  sa  propre  conscience  si  elle  l'en 
soubspeçonnoit  en  rien ,  car  a  toutjour  très  fermement 
creu,  qu'ainsy  qu'il  avoit  l'honneur  de  vous  appartenir, 
qu'aussi  vous  estoit  il  très  bon  et  très  fidèle  subject  et  ser- 
viteur, et  qu'elle  ne  pouvoit  qu'estre  bien  fort  marrye  de 
la  continuation  des  troubles  de  votre  royaulme ,  de  tant 
que,  où  que  inclinât  en  fin  la  victoire,  ce  seroit  toutjour  la 

dihiinution  de  voz  meilleures  forces  et  la  ruyne  de  votre 
noblesse ,  réputant  très  coupable  envers  Dieu ,  et  fort  mal- 
heureux ,  pour  Testât  de  votre  couronne  et  pour  toute  la 
chrestienté ,  ceulx  qui  en  avoient  esté  les  autheurs  et  qui 
estoient  cause  de  les  fère  tant  durer  ;  mais  qu'elle  se  res' 
jouyssoit ,  comme  votre  propre  seur,  et  comme  propre  fdle 
de  la  Royne ,  du  bon  acheminement  de  voz  afieres ,  esquelz 
elle  desiroit  semblable  prospérité  que  aulx  siens  propres  ;  et 
prioit  Dieu  que  vous  ne  puyssiez  prendre  jamais  conseil 
sur  iceulx  de  personnes  qui  ne  portent  aultant  de  bonne 
affection  à  votre  bien  et  à  la  conservation  de  voz  personnes, 
et  estât ,  et  authorité ,  comme  elle  faisoit  ;  qu'elle  pouvoit 
en  cella  jurer  son  Dieu  que  vous  [vous]  en  trouveriez  bien. 
Puys,  s'est  enquize  curieusement  si  Monsieur,  en  per- 
sonne ,  avoit  faict  la  charge  5  si  le  dict  prince  estoit  mort 
au  combat ,  ou  bien  si  l'on  l' avoit  thué ,  après  l'avoir  prins, 
estant  seulement  blessé  au  bras  5  si  ce  fut  pour  secourir 
monsieur  l'Amyral  qu'il  vint  ainsy  sercher  sa  maie  fortune; 
que  le  dict  S".  Amyral  l'avait  meilleure  en  ces  troubles 
que  ez  autres  guerres,  car  jamais  auparavant  elle  n' avoit 
ouy  dire  que  ez  rencontres,  ou  combatz,  où  il  s' estoit 
trouvé,  qu'il  n'eust  esté  blessé  ou  prins,  mais  croyoit,  s'il 
eust  esté  prisonnier  ceste  foys,  que  ce  eust  esté  la  dernière, 
car  on  ne  l'eust  espargné  ;  si  le  comte  de  Montgommery 
estoit  mort;  qu'elle  avoit  bien  prédict  ce  qui  estoit  advenu 
à  ChateUier  Pourtault;   estimoit  Estuard  bon  soldat,  et 
qu'il  estoit  dommaige  qu'il  n'eust  suivy  le  bon  party;  qui 
commandoit  meintennant  en  l'armée  du  dict  feu  prince?  et 
qu'il  sembloit  que,  pour  la  perte  de  luy,  elle  ne  fût  guières 
affoiblye ,  y  restans  plusieurs  bons  capitaines  pour  comman- 
der; où  estoit  lors  la  Royne  de  Navarre,  et  son  fdz? 

Et  ayant  la  dicte  Dame  de  mesmes  bien  paysiblemeiit 
escouté  ce  que  le  dict  S' .  de  Montafie  luy  a  racompté  du 
duc  de  Deux  Pontz  ;  où  il  estoit  ;  quel  chemin  il  prenoit  ; 
comme,  entendant  la  mort  du  dict  prince  de  Gondé,  il 
s'estoit  arresté;  comme  Votre  Majesté  luy  avoit  envoyé 
ung  Hérault  pour  luy  delïtindre  d'entrer  à  mein  armée  dans 
votre  royaulme;  les  bonnes  forces  qu'aviez  envoyées  en 
Bourgoigne,  soubz  M'.  d'Aumale  et  M',  de  Nemours, 
pour  l'en  empescher,  s'il  le  vouloit  entreprendre  ;  elle  luy 
a  faict  répéter,  par  deux  foys,  lo  nombre  des  dictes  forces, 
tant  de  pied  que  de  cheval ,  puis  a  adjouxté  que  ce  seroit 
à  tort  s'il  y  entroit,  car  n' avoit  aulcune  juste  querelle  de 
ce  fère,  ny  n'avoit  ouy  dire  que  vous  l'eussiez  onques 
ofiancé;  et  a  demandé  si  le  duc  de  Cazimir  estoit  avecques 
luy. 

A  toutes  lesquelles  particularitez  ,  une  à  une ,  le  dict 
S',  de  Montafie  a  respondu  de  si  bonne  et  prudente  façon, 
et  sellon  qu'il  convenoit  à  votre  service ,  qu'encor  que  les 
mal  affectionnez  fussent  allez  au  devant  pour  diminuer  la 
réputation  de  voz  affères  et  la  grandeur  de  la  victoire,  si 
a  la  dicte  Dame ,  et  ceulx  de  son  conseil ,  toutjour  despuis 
tenu  pour  très  certain  et  véritable  le  récit  qu'il  en  a  faict. 
Mesmes  que ,  bien  tost  après ,  par  aulcunes  lettres  d(> 
Flandres,  l'on  leur  a  tant  augmenté  le  compte,  qu'en  fin 
ilz  nous  ont  estimez  toutz  deux  fort  modestes  de  ce  que 
nous  en  avions  dict,  dont  laisseray  au  dict  S',  de  Montafie 
de  vous  rendre  compte  des  autres  propoz  de  la  dicte  Dame 
et  du  desplaysir  qu'elle  dict  qu'elle  aura,  si  dorsenavant 
vous  vous  deffiez  de  sa  bonne  volonté ,  parce  que  je  me 
plaignois  à  elle  du  voyage  de  ses  navyres  à  la  Rochelle  ; 
aussi  d'une  plaincte  qu'elle  nous  a  faicte  pour  son  ambas- 

sadeur,  me  menassant  de  me  tretter  de  mesmes  qu'on  le 
trettera  de  dellà  ;  du  destroussement  de  ses  pacquetz  ;  de 
l'excuse  qu'elle  luy  a  faicte  pour  ne  le  laysser  passer  devers 
la  Royne  d'Escoce,  et  plusieurs  particularité/  qu'il  a  com- 
prinses  de  deçà  ,  et  autres ,  que  je  luy  ay  communiquées , 
lesquelles  toutes  je  remectz  à  sa  bonne  sulïizance ,  n'ad- 
jouxtant,  icy,  pour  le  surplus,  qu'une  prière  à  Dieu,  etc. 
De  Londres  ce  xij"  d'apvril  1569. 

Le  S",  de  Gamaches  m'a  envoyé  prier  que  je  veuille  ac- 
compaigner  de  ce  mot  sa  très  humble  suplication  qu'il 
faict  à  Votre  Majesté,  par  le  dict  S',  de  Montafie,  qu'il 
vous  playse  le  remettre  en  votre  bonne  grâce  et  en  la  pos- 
session de  ses  biens,  suyvant  la  dellibération  qu'il  dict  avoir 
de  demeurer  à  jamais  votre  très  obéyssant  et  très  fidèle 
subject  et  serviteur,  et  que  je  vous  donne  tesmoignage  de 
ses  déportemens  par  deçà.  En  quoy,  ne  l'ayant  hanté  ny 
observé,  pour  sçavoir  comme  il  y  a  vescu,  je  puis  au 
moins  dire  que  je  ne  sçay  qu'il  y  ayt  rien  pratiqué  contre 
votre  service. 

A  LA  Royne. 

Madame,  ayant  le  S',  de  Montafie  fort  bien  et  fort  sage- 
ment exécuté  sa  charge,  à  laquelle  je  luy  ay  assisté,  ainsy 
que  me  commandiez ,  il  vous  fera  entendre  les  responces 
de  la  Royne  d'Angleterre,  lesquelles,  encor  qu'elle  les  ayt 
mesurées  comme  pour  ne  monstrer  se  resjouyr  de  la  mort 
de  monsieur  le  prince  de  Condé,  ny  condempner  l'intention 
de  son  entreprinse ,  si  les  a  elle  accompaignez  de  plusieurs 
parolles  qui  signilïient  beaulcoup  d'affection  et  de  conjoys- 

sance  sur  le  bon  succez  et  prospt^rité  de  voz  affères,  et  sur 
le  désir  qu'elle  dict  avoir  qu'ilz  aillent  tousjours  bien.  Ce 
qui  monstre  qu'elle  ne  se  repent  poinct  de  la  déclaration  de 
paix  qu'elle  vous  a  naguières  faicle,  à  laquelle  semble 
qu'elle  persévérera ,  m'ayant  donné  entendre ,  par  aulcuns 
siens  propoz  ,  qu'ayant  laissé  passer  plusieurs  belles  et 
grandes  occasions  de  vous  fère  la  guerre  en  voz  grandes 
adversitez  ,  qu'elle  n'est  si  mal  ad  visée  de  la  vous  commen- 
cer, à  ceste  heure,  sur  l'acheminement  de  voz  victoires  et 
prospéritez  ;  ains  que  de  telle  conscience  qu'elle  a  procédé 
à  ne  vous  accroistre  votre  mal,  de  la  mesmes  procédera 
elle  meintennant  à  ne  vous  empescher  que  n'en  sortiez  du 
tout. 

11  est  vray  que  ceulx  de  sa  religion  sont,  à  ceste  heure , 
si  pressans  et  si  dilligens  à  procurer  envers  elle ,  et  envers 
ceulx  de  son  conseil ,  quelque  remède  et  secours ,  que  je 
crains  qu'il  y  aura  bien  à  fère  d'empeschcr  qu'ilz  n'en  ob- 
tiennent quelcun  soubz  mains,  mesmes  qu'il  est  dangier 
que  la  nécessité  et  le  désespoir  les  face  condescendre  à  luy 
offrir  de  plus  grandz  partiz  qu'ilz  n'ont  encores  faict.  A 
quoy  j'opposeray  toutzles  obstacles  quejepourray,  etmet- 
tray  peyne  de  descouvrir  dilligemment  ce  qui  en  sera ,  afiîn 
de  vous  en  donner  les  plus  promptz  et  les  plus  asseurez  ad- 
viz  qu'il  me  sera  possible.  Et  me  remectant  de  toutes  au- 
tres choses,  pour  le  présent,  à  la  lettre  que  j'escriptz  au 
Roy  et  à  la  suffizance  du  dict  S',  de  Montafie,  je  n'ad- 
jouxteray,  icy,  qu'une  prière  à  Dieu,  etc. 

De  Londres  ce  xij"  d'apvril  15G9. 

XXX'  DÉPESCHE 

—  du  XV!!*"  d'avril  1 569.  — 
{Em'oyée  pnr  Olivier  jusqiies  à  Calais.) 

Fausse  nouvelle  d'un  échec  éprouvé  en  France  par  les  troupes  du  roi.  — - 
Pleine  confirmation  de  la  victoire  de  Jaruac.  —  Plaintes  de  l'andjassadeur 
à  la  reine  d'Angleterre  contre  les  levées  de  Flamands  qui  se  font  en  son 
royaume,  les  secours  de  tout  genre  qu'on  y  prépare  pour  la  Rochelle, 
et  les  prises  faites  'en  mer  sur  les  Français.  —  Proteslation  de  la  reine 
qu'elle  ne  veut  porter  aucune  atteinte  à  la  pai.x ,  que  les  enrôlemens 
sont  pour  l'Allemagne,  qu'elle  n'autorise  aucun  secours,  et  que  les  prises 
sont  faites  par  des  corsaires.  —  Réclamation  de  l'ambassadeur  en  faveur 
de  la  reine  d'Ecosse.  —  Remise  du  message  du  duc  d'Aujou,  qui  a  écrit 
lui-même  à  la  reine  d'Angleterre,  le  lendemain  de  la  bataille,  pour  lui 
rendre  compte  de  sa  victoire.  —  Plaintes  de  l'ambassadeur  Norrys,  qui 
demande  son  rappel  de  France. 


Au  Roy  . 

Sire,  estant  le  S',  de  Montafie  party ,  le  xij^  de  ce  mois, 
pour  s'en  retourner  devers  Votre  Majesté ,  l'on  a  aussi  tost 
faict,  icy,  artifficieusement  courir  ung  bruictque  le  prince 
de  Condé  n'estoit  poinct  mort,  et  qu'ung  autre,  à  qui  il 
avoit  baillé  sa  cazacque,  comme  se  faict  assés  souvant  par 
les  chefz  d'armée,  ung  jour  de  bataille,  avoit  esté  prins 
pour  luy ,  et  thué  de  sans  froid ,  publians  y  avoir  hommes 
dignes  de  foy  en  ceste  ville  qui  avoient  veu  des  passeportz 
signez  de  sa  main,  en  datte  subséquente  du  jour  de  la  ba- 
taille, et  de  ce  y  a  eu  gageures  de  plus  de  douze  ou  quinze 
mil  escuz  ,  en  la  court  ou  à  la  ville;  et  adjouxtoit  on  qu  en- 
cor  que  Monsieur ,  frère  de  Votre  Majesté ,  eust  gaigné  la 

journée ,  du  xuj"  du  mois ,  il  en  avoit  perdu  despuys  une 
autre,  le  xvj%  que  monsieur  l'Amyral  l'avoit  surprins,  et 
defîaict  entièrement  les  Suisses ,  miz  en  routte  le  reste  de 
l'armée  et  retenu  luy  prisonnier  :  ce  qui  a  cuydé  admener 
du  changement  aulx  choses  de  deçà ,  comme  elles  y  sont 
plus  muables  que  guières  en  lieu  du  monde,  procurans, 
ceulx  de  la  novelle  religion,  avec  grand  instance,  de  fère 
partir  la  flotte  de  la  Rochelle,  la  fère  accroistre d'ung  plus 
grand  nombre  de  vaisseaulx ,  les  bien  équiper  en  guerre,  et 
embarquer  des  Flamans  pour  les  mettre  en  terre  de  dellà. 
Mais  il  est  venu,  tout  à  propos,  que  j'ay  eu  à  présenter 
à  ceste  Royne  des  lettres  de  mon  dict  Sieur,  lesquelles ,  en- 
cores  que  fussent  du  xnij''  du  dict  mois,  il  s'en  est  ,  dans 
le  mesmes  pacquet ,  trouvé  une  autre  que  monsieur  de  Fizes 
m'escripvoit ,  du  xvij%  en  laquelle  il  ne  changeoit  rien  des 
premières  novelles;  ce  qui  a  ,  assés  soubdain,  estainct  le 
faulx  bruict,  mesmes  que  j'ay  donné  à  la  dicte  Dame  tant 
d'enseignes  de  ce  qui  estoitle  vray,  qu'elle  n'en  doubteplus, 
et  luy  ai  adjouxté  que  ce  n'estoit  une  surprinse,  ains  une  si 
pleine  victoire ,  gaignée  comme  en  assignacion  de  bataille , 
que  ceulx  de  l'aultre  party  n'estoient  pour  comparoistre  ja- 
mais plus  en  campaigne ,  ayant  Monsieur  desjà  marché  pour 
aller  forcer  les  places ,  où  ce  qui  estoit  de  remanant  s'estoit 
saulvé  ;  et  que  je  la  pryois  de  considérer  que  Votre  Majesté 
n'avoit  acquiz  cest  avantaige  sans  beaulcoup  de  difficultez, 
ny  sans  hazard  de  votre  estât ,  ny  sans  une  extrême  des- 
pence ,  ny  sans  la  ruyne  de  beaulcoup  de  pays ,  ny  encores 
sans  efluzion  de  beaulcoup  de  sang,  dont  vous  costant  si 
cher,  vous  le  vouldrez  approfficter  et  en  accommoder  voz 
alTères;  ce  qui  me  faisoit  la  suplier,  de  rechef,  touchant 
ce  voyage  de  la  Rochelle,  de  donner  ordre  que  rien  n'y 

allât  par  où  vous  peussiez  entrer  en  opinion  qu'elle  se  vol- 
lust  opozer  à  votre  victoire ,  ou  arrester  la  prospérité  de 
voz  affères  ;  et  que  je  luy  disois  cella  parce  que  j'estois  bien 
adverty  qu'encor,  despuys  huict  jours ,  la  levée  des  Fla- 
mans  s'estoit  continuée  et  leur  avoit  esté  de  nouveau  baillé 
argent ,  estant  eschappé  à  aulcuns  d'euk  de  direqu'ilz  pen- 
soient  aller  à  la  Rochelle. 

A  quoy  la  dicte  Dame  m'a  respondu  que ,  despuys  l'aul- 
tre  foys  que  je  luy  en  avois  parlé,  elle  avoit  faict  dilligem- 
ment  enquérir  de  la  dicte  levée,  et  qu'il  avoit  esté  prins  six 
Flamans  à  Douvres  qui  avoient  confessé  que,  n'ayantz 
moyen  de  vivre  par  deçà,  ilz  s'estoient  enrôliez ,  envyron 
deux  centz  ,  pour  passer  en  Allemaigne ,  et  que  l'homme  du 
prince  d'Orange  leur  avoit  baillé  à  chacun  ung  peu  d'ar- 
gent ,  mais  qu'elle  m'asseuroit  que  ce  n'estoit  rien  contre 
Votre  Majesté. 

Je  luy  ay  seulement  répliqué  que  je  sçavois  que  l'enrol- 
lement  estoit  de  plus  de  deux  mille,  et  que  de  cella  n'en 
seroit  jamais  rien  inputé  à  l'home  du  prince  d'Orange  ,  à 
qui ,  sans  lèze  magesté ,  n'estoit  loysible  lever  gens  en  ce 
royaulme,  sinon  avec  le  congé  de  la  dicte  Dame;  et  que 
vous  ne  vous  pleindriez  que  d'elle  de  tout  ce  qui  sortiroit 
d'icy  à  votre  préjudice.  Puis,  sur  la  restitution  des  biens 
de  voz  subjectz ,  qui  ont  esté  prins  en  mer,  je  luy  ay  dict 
que  je  ne  sçavois  que  luy  requérir  davantaige  pour  en  avoir 
raison,  ny  pour  fère  cesser  ce  qui  se  commëtoit  encorcs 
toutz  les  jours  de  violent  en  mer,  de  quoy  je  demeurois 
diffamé  et  calompnié,  envers  \otre  Majesté  et  envers  les 
gouverneurs  de  voz  frontières,  de  ce  que  j'annonçoys  tout- 
jour  la  paix  du  costé  de  ce  royaulme,  jouxte  l'asseurance 
qu'elle  m'en  donnoit,  et  l'on  n'en  voyoit  sortir  qu'une  con- 

tinuelle  guerre;  dont  me  reprochoient ,  ou  que  j'estoys 
mal  advisé  de  me  fier  en  ses  paroUes,  ou  qu'elle  estoit  mal 
obéye;  et  que  j'estoys  prest  de  renvoyer  les  povres  mar- 
cliantz  françoys  qui  me  sollicitoient,  icy,  toutz  les  jours , 
pour  sercher  leurs  remèdes  ailleurs ,  et  mander  de  dellà  de 
ne  laysser  plus  sortir  nulz  navyres  marchantz  de  noz  portz 
et  rivières ,  jusques  à  tant  que ,  par  force ,  Votre  Majesté  eust 
remédié  aulx  voUeries  et  otrages  que  les  corsaires  anglois 
vont  fère  jusques  dans  voz  portz. 

Sur  quoy  la  dicte  Dame  m'a  juré  qu'elle  et  ceulx  de  son 
conseil  avoient  faict  tout  ce  qu'ilz  avoient  peu  pour  révo- 
quer et  apréhender  les  pirates ,  et  qu'encores  freschement 
elle  avoit  envoyé  novelles  ordonnances  et  provisions  contre 
eulx  par  toutz  ses  portz ,  dont  estoit  très  marrye  de  n'y 
pouvoir  mieulx  remédier,  car  ilz  pilloient,  à  ceste  heure, 
aussi  bien  ses  subjectz  que  les  vôtres  ;  et  quant  à  la  resti- 
tution des  prinses,  qu'elle  me  prométoit,  en  parolle  de 
Royne ,  de  fère  rendre  tout  ce  qui  apparoistroit  appartenir 
aulx  Françoys,  aussi  tost  que  je  la  pourrois  asseurer  que 
l'on  auroit  délivré  les  biens  des  Anglois  en  France. 

Je  luy  ay  dict  que,  comme  elle  estoit  Royne,  je  m'as- 
seurois  qu'elle  vous  estimoit  estre  Roy  Souverain ,  et  si  ne 
vous  vouloit  déférer  en  cest  endroict ,  qu'aumoins  devoit  elle 
offrir  condicions  esgalles  à  fère  la  dicte  restitution ,  d'ung 
costé  et  d'autre,  tout  à  la  foys.  Sur  quoy,  elle,  appellant 
son  amyral  et  le  secrétaire  Cecille,  leur  a  commandé,  de 
bonne  sorte,  qu'ilz  ayent  à  adjuger  aulx  Françoys  toutz 
les  biens  qu'ilz  monstreroient  leur  apartenir,  sans  toutes- 
foys  les  pouvoir  encores  transporter  hors  d'Angleterre,  si- 
non qu'ilz  fussent  telz  qu'ilz  se  dépérissent,  ou  ne  fussent 
de  bonne  vante  par  deçà  ,  auquel  cas  vouloit  qu'ilz  fussent 

délivrez,  soubz  caution,  et  qu'il  soit  baillé  commission 
aulx  autres  pour  aller  recognoistre ,  le  long  de  la  coste , 
toutes  leurs  prinses  et  icelles  vériffier,  et  qu'au  mesme  jour 
que  M',  le  maréchal  de  Gossé  mandera  vouloir  fère  la 
délivrance  aulx  Angloix,  elle  veult  qu'elle  soit  faicte  aulx 
Françoys. 

Après,  je  me  suis  plainct  bien  fort  de  ce  qu'après  plu- 
sieurs remises  et  changemens  de  promesses,  elle  enfin  a  de- 
nyé  la  Visitation  que  Yoz  Majestez  Très  Chrestiennes  en- 
voyés fère  à  la  Royne  d'Escoce,  votre  parante  et  princi- 
palle  alliée,  par  le  dict  S',  de  Montafie,  monstrant  en 
cella  que  ceste  princesse  est  comme  prisonnière ,  dont  dors- 
enavant  ne  failloit  tretterque  de  sa  rençon;  et  qu'en  lieu 
de  bien  espérer  de  la  confiance  que  la  dicte  Dame  avoit  miz 
en  elle,  l'on  publioit  partout  que,  licentiant  dernièrement 
le  duc  de  Chatellerault ,  elle  luy  avoit  dict ,  touchant  les 
actions  du  comte  de  Mora,  qu'elles  demeurent  aprouvées 
et  justiffiées ,  et  que  si  luy,  arrivant  en  Escoce,  ne  reco- 
gnoissoit  à  Iloy  le  petit  prince,  qu'il  n'espérât  jamais  avoir 
support  d'elle,  ains  qu'elle  luy  nuyroit  en  tout  ce  qu'elle 
pourroit;  ce  qui  a  esté  cause  dont  le  bon  homme  s'est  des- 
puys  condescendu  à  fère  ce  qu'il  ne  vouloit,  ny  debvoit, 
contre  sa  Mestresse. 

A  quoy  la  dicte  Dame  m'a  respondu  que,  quoy  qu'on 
m'eust  donné  entendre,  elle  ne  vous  avoit  dényé  la  Visita- 
tion de  la  Royne  d'Escoce  (sur  quoy,  Sire,  vous  en  enten- 
drez le  discours  par  le  S',  de  Montafie);  et  que,  si  je  vou- 
lois,  elle  bailleroit  encores  le  passeport  au  gentilhomme 
pour  l'aller  trouver,  et,  au  reste,  que,  tant  s'en  falloit 
qu'elle  eust  faict  nul  mauvais  olTice  contre  la  Royne  d'Es- 
coce, que  c'estoit  elle  seule  qui  avoit  porté  son  faict,   et 

que  tout  le  mal  procédoit  de  ses  mauvais  subjectz ,  estant 
preste  de  s'employer  pour  elle  de  toute  afîection  de  bonne 
et  naturelle  parante,  et  qu'elle  mesmes  luy  avoit  escript 
lettre  de  grand  contantement. 

Despuis ,  elle  a  faict  fère  quelque  meilleure  démonstra- 
tion à  Bortic,  escuyer  de  la  dicte  Dame,  qui  est  icy,  sol- 
licitant sez  affères,  et  j'entendz  aussi.  Sire,  qu'on  a  en- 
cores  de  nouveau  différé ,  pour  quelques  jours,  le  parlement 
de  la  flotte  de  la  Rochelle ,  et  que  la  dicte  levée  de  Fla- 
mans  commance  à  se  desbander,  bien  que,  d'ailleurs,  j'ay 
adviz  qu'ils  arment  et  mettent  en  bon  équipage  toutz  les 
vaisseaulx  de  la  dicte  flotte  et  plusieurs  aultres  dans  ceste 
rivière,  oultre  sept  aultres  des  grandz  navyres  de  ceste 
Royne  qu'on  arme  en  grand  dilligence,  mais  il  semble  que 
ce  soit  pour  aller  en  Hembourg ,  où  mesme  plusieurs  gen- 
tilshommes délibèrent  de  fère  le  voyage,  car  s'espère  qu'on 
Y  combatra,  passant  vers  Olande  et  Zélande,  où  le  duc 
d'Alve  a  commandé  d'armer  bon  nombre  de  vaysseaulx 
pour  les  empescher.  Ceulx  cy  espèrent  que  le  Roy  de  Da- 
nemarc  et  les  Ostrelins  feront  armer  pour  les  venir  recueil- 
lir, et  y  a  grande  apparance,  veu  la  proclamation  que  le 
duc  d'Alve  a  faicte  pour  exclurre  tout  commerce  des  sub- 
jectz du  Roy  Catholique  avec  les  Anglois,  que  les  matiè- 
res s'aigriront  entre  eulx;  mais  je  vous  donray  plus  grand 
notice  de  tout  cecy  par  le  S",  de  La  Croix,  que  je  dépes- 
cheray  bien  tost  devers  Votre  Majesté,  à  laquelle,  etc. 

De  Londres  ce  xvij^  d'apvril  1569. 

Rouvray  et  Valfenyère,  qui  estoient,  naguières,  passez 
d'Allemaigne  par  deçà,  partent  aujourdhuy  pour  s'aller  em- 
barquer à  Douvres  avecquesle  S'.  Du  Doict  pour  aller  à  la 

Rochelle,  et  j'entendz  que  le  S',  de  Gamachess'en  va  aussi 
pour  jouyr  du  bien  que  vous  luy  faictes  de  le  remettre  en 
votre  bonne  grâce  et  en  sa  mayson. 

A    LA    ROYNE. 

Madame ,  il  ne  pouvoit  advenir  rien  mieulx  à  propos  pour 
rabattre  les  faulx  bruictz  qu'on  semoit,  icy,  sur  le  succez 
des  choses  de  Guyenne ,  que  la  dépesche  que  Monseigneur 
votre  filz  m'a  faicte,  du  xnij'  du  passé,  en  laquelle  ayant 
trouvé  une  sienne  lettre  pour  ceste  Royne  avec  ung  discours 
de  la  façon  et  yssue  du  combat ,  signé  de  sa  main ,  je  le  luy 
ay  présenté  avec  ses  bien  humbles  et  cordialles  reccommen- 
dations ,  et  l'ay  pryé  d'accepter  la  bonne  volonté  dont  ce 
généreulx  et  vaillant  prince ,  et  le  mieulx  nay  qui  soit  au- 
jourduy,  sansestre  luy  mesmesRoy,  en  nulle  maison  royalle 
del'Europpe,  avoit  uzé  à  luy  fère  part,  premier  qu'à  nul 
prince  de  la  chrestienté,  après  Voz  Majestez,  de  l'heur  de 
sa  victoire,  s'asseurant  que,  pour  la  singulière  affection 
qu'elle  portoit  au  Roy,  et  à  Vous ,  et  au  bien  de  voz  affères , 
et  pour  l'amour  d'elle  mesmes ,  elle  s'en  resjouyroit  et  loue- 
roit  Dieu  de  ce  sien  jugement  pour  l'authorité  des  princes 
sur  leurs  subjeclz ,  estant  elle,  mesmement ,  du  bon  et  légi- 
time rang  des  souverains ,  et  espéroit  aussy  qu'elle  seroit 
bien  ayse  que  l'accomplissement  d'une  si  royalle  entreprinse 
fût  escheu  à  luy,  qui  estoit  son  bien  humble  et  bien  affec- 
tionné parant,  et  qui  avoit  toutjour  désiré  l'aymer,  l'hon- 
norer  et  la  servir,  avec  plusieurs  autres  propoz  qui  servoient 
à  la  mettre  hors  de  tout  doubte  que  les  choses  ne  fussent 
bien  vrayes. 

La  dicte  Dame  a  de  bon  cueur  accepté  les  lettres  et  re- 


1 


—  315  — 

commendations,  et  tout  le  propoz  de  mon  dict  seigneur,  et, 
ouvrant  elle  mesmes  les  lettres,  a  regardé  incontinent  le 
signe  et  la  dathe,  puys  les  a  leues  entièrement  et  m'a  dict 
qu'elle  avoit  grand  obligacion  à  Monsieur  d'avoir  eu  sou- 
venance d'elle,  en  tel  lieu  et  en  tel  temps,  comme  celluy 
qu'il  avoit  prins  la  peyne  de  luy  escripre;  de  quoy  elle  le 
remercyoit  de  tout  son  cueur,  et ,  qu'encor  que ,  pour  quel- 
que considération  et  pour  aulcun  compte,  elle  eust  bien 
vollu  qu'il  fût  aie  autrement ,  et  qu'il  eust  plus  tost  succédé 
ung  accord  q'ung  combat,  néantmoins,  pour  ne  pouvoir 
désirer  que  tout  bien  à  la  cause  des  Roys ,  elle  se  resjouyt 
et  se  resjouyra  toutjour  de  la  prospérité  et  advantaige  de 
Voz  Majestez  ,  et  de  la  réputation ,  grandeur  et  bonne  es- 
time de  mon  dict  seigneur;  et  qu'elle  verra  et  croyra  mieulx 
le  discours  du  combat,  puisque  luy  mesmes,  qui  en  avoit 
eu  la  victoire,  le  luy  avoit  envoyé,  et  qu'elle  mebailleroit 
sa  responce  pour  la  luy  fère  tenir.  Dont  vous  asseure ,  Ma- 
dame, que  j'ay  eu  si  bonnes  responces  de  ceste  princesse 
sur  tout  ce  que  je  lui  ay,  ceste  foys ,  proposé ,  que  je  ne 
puys  conjecturer  que  bien  de  ses  présentes  intentions  en- 
>  ers  Voz  Très  Chrestiennes  Majestez ,  bien  que  je  vous 
supplie  ne  fère  desgarnir  rien ,  de  ce  costé ,  tant  qu'on  y 
sera  en  armes. 

La  dicte  Dame  m'a  pryé  de  vous  reccomander  bien  fort 
son  ambassadeur,  et  qu'il  vous  playse  garder  qu'on  ne  luy 
donne  occasion  de  demander,  ainsy  instantement  comme  il 
faict,  son  congé  pourbeaulcoupd'indignitez  qu'il  dict  estre 
faictes  à  luy  et  aulx  siens,  toutz  les  jours,  et  qu'il  vous 
l)layse  aussi  escripre  au  gouverneur  de  Calais  de  délivrer 
ung  sien  subjcct,  nommé  Piobins,  de  Douvres,  lequel, 
ayant  porté  le  secrétaire  de  l'ambassadeur  d'Espaigne,  qui 

est  icy,  dans  ung  sien  navyre  à  Donquerque,  il  le  fit  ar- 
rester,  luy  et  son  navyre,  au  dict  lieu,  d'où  s' estant  saulvé 
à  G  allais,  elle  désire  bien  fort  luy  estre  randu,  et  désire 
aussi  qu'il  soit  faict  justice  à  certain  marchant  anglois, 
nommé  Baquer,  à  qui  l'on  détient  quelques  biens  en  Bre- 
taigne,  nonobstant  que  Voz  Majestez  luy  ayent  baillé  plu- 
sieurs provisions  pour  les  avoir.  Et,  me  remectant  de  tou- 
tes autres  choses  à  la  lettre  que  j'escriptz  au  Roy  pour 
n'uzer  icy  de  redictes,  je  supplieray  le  Créateur,  etc. 

De  Londres  ce  xvij"  d'apvril  1569. 

XXXr  DÉPESCHE 

—  du  xx^  d'avril  1569.  — 
(  Envoyée  par  M'',  de  La  Croix.  ) 

Nouvelles  importantes  qui  nécessitent  le  dépait  du  sieur  de  La  Croix. — Mémoire 
général im-  les  affaires  de  France,  d'Espagne,  d'Irlande  et  d'Ecosse. —  Effoi'ls 
des  seigneurs  anglais  protestants  pour  faire  déclarer  la  guerre.  —  Motifs 

■  donnés  dans  le  conseil  d'Angleterre  pour  la  guerre  ou  la  paix  avec  la 
France.  —  La  reine  se  prononce  pour  le  maintien  de  la  paix.  —  Récla- 
mation des  églises  protestantes  contre  cette  détermination.  —  État  des 
négociations  avec  l'Espagne.  —  Continuation  des  prises  faites  sur  mer. 

—  Complot  formé  par  les  Espagnols,  d'intelligence  avec  des  catholiques  d'An- 
gleterre, pour  opérer  un  débarquement  dans  l'île.  —  Préparatifs  de  dé- 
part d'une  gi'ande  flotte  armée  pour  Hambourg.  —  Continuation  des  pré- 
paratifs de  départ  de  la  flotte  pour  la  Rochelle.  —  Troubles  en  Irlande  , 
où  les  catholiques  sont  en  armes.  —  Troubles  en  Ecosse,  oîi  se  tient  la 
conférence  de  l'Ilebourg.  —  Mémoire  pm-ticuUer  et  secret  sur  les  affaires 
d'Angleterre.  —  Les  protestants  et  les  catholiques  sont  prêts  à  en  venir 
aux  mains.  —  Remontrances  des  seigneurs  catholiques  pour  le  maintien 
delà  paix  avec  la  France  et  avec  l'Espagne.  —  Leur  retraite  du  conseil. 

—  Projet  qu'ils  ont  formé  de  s'emparer  du  pouvoir.  —  Ils  déclarent 
avoir  l'appui  du  duc  d'Albe  et  de  l'Espagne ,  ainsi  que  l'approbation  du 
pape ,  et  demandent  l'appui  de  la  France.  —  Conditions  du  traité  qu'ils 
proposent.  —  Nécessité  de  se  concerter  avec  l'Espagne  pour  en  régler 
l'exécution.  —  Avis  de  l'ambassadeur  sur  la  conduite  qui  lui  paraît  de- 
voir être  suivie  au  sujet  de  ces  propositions. 


Au  Roy. 

Sire ,  y  ayant ,  à  ceste  heure ,  plusieurs  choses  icy  qui 
se  monstrentde  toute  aultre  façon  qu'elle  n'estoient  aupa- 
ravant les  nouvelles  de  votre  victoire ,  et  dont  semble  que 
ce  royaulme  soit  beaulcoup  agité  et  que  la  Royne  d'An- 
gleterre et  les  seigneurs  de  son  conseil  soient  assés  incer- 

tains  de  cequ'ilz  y  doibvent  fère,  changeans,  à  tout  coup, 
de  dellibéracions,  j'ay  estimé  qu'il  estoit  bon  de  vous  en- 
voyer le  S",  de  La  Croix,  pour  vous  aller  représanter,  de 
bouche,  une  partie  de  ce  que  j'en  voy  et  entendz  icy,  sur 
le  lieu,  qui  ne  se  peult  bonnement  escripre,  affin  que,  le 
comprenant  tel  qu'il  est.  Votre  Majesté  le  puisse  mieulx 
aproprier  à  son  service,  et  me  commander  comme  j'auray 
à  m'y  conduyre. 

Il  m'a  semblé,  par  les  derniers  propos  que  j'ay  eu  avec 
ceste  Royne,  qu'elle  n'est  tant  pour  la  justice  de  ceulx  qui 
vous  mènent  la  guerre  en  votre  royaulme  qu'elle  ne  les  ac- 
cuse de  beaulcoup  d'injustice;  car,  ayans  discouru  en- 
semble assés  ongtems ,  et  quelque  foys  avec  contraire  opi- 
nion l'ung  à  l'autre  ,  du  jugement  qu'il  a  pieu  à  Dieu  d'en 
fère  par  les  armes,  elle  en  fin  m'a  dict  que,  comme  elle 
eust  bien  vollu  que  vous.  Sire,  et  la  Royne,  eussiez  esté 
escrupuleux  à  ne  vous  laysser  persuader  de  fère  ny  souffrir 
que  voz  subjectz  fussent  persécutez  en  serchant  de  jouyr 
de  ce  que  leur  aviez  permiz  pour  leur  religion,  qu'aussi 
eulx,  de  leur  part,  eussent,  comme  il  est  raison,  faict 
moins  de  conscience  d'aller  à  la  messe  et  aulx  cérémonies 
de  l'esglize  romaine  qu'ilz  n'en  ont  vollu  fère  de  s'eslever 
contre  leur  Roy  et  de  thuer  leurs  prochains,  me  priant 
de  fère  bien  entendre  à  Voz  Majestez  Très  Chrestiennes 
qu'elle  ne  peult ,  en  façon  du  monde ,  vouloir  que  tout  bien 
à  la  cause  des  Roys ,  et  que ,  partant ,  elle  se  resjouyt  de 
votre  prospérité ,  et  la  désire  comme  la  sienne  propre  ;  ce 
qui  monstre.  Sire,  qu'encor  qu'elle escoutte  assés  volontiers 
ceulx  de  la  novelle  religion  ,  qu'elle  ne  leur  souffre  toutes- 
foys  de  mettre  en  avant  nulz  partyz  qui  soient  contre  l'au- 
thorité  des  princes  souverams,  et  qu'elle  ne  se  laysse,  du 

tout,  tant  posséder  à  ciilx  qu'elle  ne  se  réserve  à  cstre  pos- 
sédée aussi  aulcunement  par  les  catholiques.  Et  ayant  bien 
instruict  et  baillié  amples  mémoires  de  toutes  aultres  choses 
de  deçà  au  dict  Sieur  de  La  Croix ,  auquel  je  vous  supplie 
donner  foy,  je  prieray,  pour  le  surplus,  bien  dévottement 
le  Créateur,  etc. 

De  Londres  ce  xx^  d'avril  i569. 

A    LA    ROYNE. 

Madame,  ce  que  j'ay  à  vous  dire  de  l'occasion  du  pré- 
sent voyage  du  S^  de  La  Croix  et  des  novelles  de  deçà, 
Votre  Majesté  l'entendra  si  amplement  de  luy  et  de  ce  que 
j'en  touche  en  la  lettre  du  Roy,  et  d'aulcunes  aultres  choses 
que  je  luy  ay  commises  ,  à  part ,  pour  vous  ,  que  j'en  ferav 
la  présente  tant  plus  brifefve.  Seulement  j'adjouxteray  que 
je  ne  vous  sçaurois  assés  exprimer  combien  ceste  Royne 
m'a  prié  de  vous  recommander  son  ambassadeur,  auquel 
je  vous  suplie  très  humblement  tenir  quelque  bon  propos 
de  contantement ,  la  première  foys  qu'il  viendra  à  l'au- 
dience ,  affin  qu'il  n'escripve  plus  par  deçà  qu'on  le  veuille 
révoquer;  et  commandés,  s'il  vous  playt.  Madame,  que 
mon  pacquet  pour  Monseigneur  votre  filz ,  dans  lequel  y 
a  une  lettre  que  la  Royne  d'Angleterre  lui  escript,  luy  soit 
promptement  envoyé ,  où  je  luy  rendz  compte  comme  elle 
a  eu  ses  lettres  et  ses  reccommendacions ,  et  les  propoz  que 
je  luy  ay  tenuz  de  sa  part ,  très  agréables ,  et  luy  mande 
ses  responces  :  priant  atant  le  Créateur,  etc. 
De  Londres  ce  xx*  d'avril  1569. 

DIRA  LE  SEIGNEUR  DE  LA  CROIX  A  LEURS  MAJESTE2  , 

Oultre  le  contenu  de  la  dépesche  : 


Que,  despuys  ung  mois,  il  y  a  eu  grand  différant  entre 
ceulx  du  conseil  de  la  Royne  d'Angleterre  sur  ce  que  les 
ungs  incitoient  la  dicte  Dame  de  fère  la  guerre ,  ou  bien 
contre  la  France  affin  de  recouvrer  les  droictz  de  Calais  et 
se  saysir  cependant  de  quelque  place  en  Normandie  ou  Pi- 
cardie, ou  bien  de  l'avoir  contre  les  Pays  Bas  pour  se  res- 
sentir de  l'injure  que  le  duc  d'Alve  luy  a  faicte  et  pour 
chasser  les  Espaignolz  du  Pays  Bas ,  ou  au  moins  pour 
tirer  une  honnorable  confirmation  des  anciens  trettez  ; 

Et  qu'il  ne  se  présenteroit  jamais  occasion  plus  à  propos 
à  la  dicte  Dame  pour  mener  les  deux  Roys  à  quelque  rai- 
son, ny  pour  pouvoir  plus  honnorablement,  et  avec  plus 
d'advantaige,  capituler  avec  eulx  que  meintennant,  ny 
pour  mieulx  asseurer  elle  et  son  estât  de  leur  costé  ; 

Et  pourvoirroit ,  par  mesme  moyen ,  aulx  affères  de  sa 
religion,  à  tout  le  moins  elle  feroit  qu'encor  que  ceulx, 
qui  soubstiennent  la  guerre  meintennant  pour  la  deffance 
d'icelle,  vinssent  à  succomber,  qu'elle  se  trouveroit  hors 
du  dangier  et  du  mal ,  qui  autrement  pourroit  tumber  sur 
elle  et  sur  son  royaulme  ; 

Et  qu'aussi  bien  avoit  elle  desjà  passé  si  avant  en  ces 
voyages  de  la  Rochelle ,  en  ces  prinses  de  mer  et  en  rete- 
nant les  deniers  d'Espaigne,  qu'elle  pouvoit  estre  toute  as- 
seurée,  si  elle  attandoit  que  les  deux  Roys  eussent  accom- 
modé leurs  affères,  que  sans  doubte  ilz  convertiroient  leurs 
forces  et  leurs  entreprinses  contre  elle  : 

Les  aultres,  au  contrère,  qu'elle  se  debvoit  entretenir 

en  la  paix  qu'elle  avoit  avec  les  deux  Roys,  et  laysser  pas- 
ser ces  troubles  et  orages  qu'on  voyoit  succitez  de  toutes 
partz,  sans  y  mesler  ny  elle  ny  son  estât,  estant  sans  doubte, 
si  elle  s'y  mesloit  aulcunement ,  qu'elle  attireroit  la  guerre 
en  son  pays  5 

Qu'elle  debvoit  grandement  prizer  la  paix  et  amytié 
qui  luy  estoit  offerte  de  ces  deux  grandz  Roys ,  lesquelz  se 
monstroient ,  de  plus  en  plus ,  si  puissants  qu'ilz  s'en  ren- 
doient  formidables  au  monde; 

Qu'elle  cognoissoit  bien  qu'elle  et  son  royaulme  n'es- 
toient  pour  fournir  aulx  fraiz  d'une  guerre  ny  pour  fore 
d'assés  grandes  entreprinses  pour  se  prévaloir  ou  pouvoir 
rien  aprofiter  sur  eulx  ; 

Et  ne  debvoit  craindre  aulcunement  la  guerre  de  leur 
costé,  si  elle  ne  les  provoquoit,  et,  qu'en  ce  mesmes  qu'ilz 
avoientesté  desjà  provoquez ,  qu'ilz  prendroient  pour  grande 
satisfaction  les  bonnes  raisons  qu'on  leur  offriroit  avec  la 
paix  et  l'amytié  de  la  dicte  Dame,  estantz  cogneuz  ma- 
gnanimes princes,  qui  se  payeroient  et  ne  se  contante- 
roient  que  trop  des  honestes  devoirs  et  gracieulx  offices 
d'elle; 

Qu'elle  debvoit  grandement  considérer  l'alliance  et  es- 
troicte  amytié ,  qui  est  meintennant  entre  les  deux  Roys , 
qui  seroient  pour  se  unir  ayséement  et  se  liguer  contre  elle, 
si  elle  leur  en  donnoit  occasion  ;  par  ainsy ,  qu'elle  debvoit 
éviter  d'avoir  la  guerre  à  l'ung  ny  à  l'aultre  et  encores 
plus  de  l'avoir  aulx  deux. 

Sur  quoy,  après  plusieurs  démenées,  la  dicte  Dame  tint 
là  dessus  ung  bien  estroict  conseil ,  lequel  ne  print  entière 
détermination,  car,  ayant,  elle,  ouy  les  raysons  dessus 
dictes,  dict  d'ung  costé  qu'elle  se  tenoit  très  asseurée  que 

jamais  les  deux  Roys  ne  s'accorderoient  à  son  préjudice, 
estant  l'Angleterre  de  trop  grand  jalouzie  aux  afleres  de 
l'ung  et  de  l'aultre; 

Et,  d'aultre  part,  elle  adhéra  à  l'opinion  de  ceulx  qui 
luy  conseilloient  la  paix ,  redoublant ,  par  deux  foys ,  ceste 
paroUe  :  «  Je  ne  veulx  poincl  la  guerre  :  Je  ne  veidx  poinct 
la  guerre  :  »  ce  qui  conforta  grandement  ceulx  de  la  dicte 
opinion  de  tenir  encores  plus  ferme  pour  la  dicte  paix. 

Mais  luy  remonstrans  qu'elle  debvoit  donques  comman- 
cer  de  mener  quelques  secrectz  et  honestes  moyens  de  ré- 
conciliation avec  les  deux  Roys,  pendant  qu'ilz  estoient 
encores  occupez  ,  affin  de  Vasseurer  tant  mieulxde  la  paix 
de  leur  costé  ; 

Elle  respondit  qu'il  importoit  trop  à  l'honneur  de  sa  cou- 
ronne que  ceste  pratique  fût  entamée  par  elle  ou  qu'elle 
commanceât  de  parler  la  première;  car  sembleroit  qu'elle 
fit  amande  des  choses  passées ,  mesmes  que  pour  le  regard 
de  leurs  Majestés  Très  Ghrestiennes,  elle  leur  avoit  desjà 
faict  une  déclaration  de  paix  et  d'amitié,  laquelle  se  pour- 
roit  continuer  par  l'office  des  ambassadeurs  et  puis  venir  à 
plus  expresse  déclaration;  et,  quant  au  Roy  Catholique, 
elle  s'asseuroit  qu'il  envoyeroit  quelcun  de  sa  part  devers 
elle,  ainsy  que  le  S'.  d'Assoleville,  avant  partir  d'icy,  le 
luy  avoit  promiz . 

Par  ainsi ,  estantz  les  choses  demeurées  en  ce  suspens  et 
sans  conclusion ,  ceulx  qui  desiroient  la  guerre  ont  heu 
moyen  de  pratiquer  que  les  esglizes  et  concistoires  de  la 
novelle  religion  de  ce  royaulme  ayent  requiz  et  conjuré, 
au  nom  de  Dieu ,  la  dicte  Dame  de  n'abandonner  la  cause 
de  sa  religion ,  s'efforceans  de  monstrer  que  le  prince  de 
Condé  avoit  justement  prins  les  armes  pour  la  défiance 

d'icelle,  et  qu'il  y  avoit  ligue  des  princes  catholiques,  les- 
quelz  ne  fauldroient  de  torner  leurs  entreprinses  sur  elle 
et  son  royaulme ,  si ,  de  bonne  heure ,  elle  n'empeschoit 
qu'ilz  ne  demeurassent  supérieurs. 

Mais  ilz  n'ont  peu  obtenir  qu'elle  se  déclarât  ouverte- 
ment pour  le  dict  prince  de  Condé,  s'y  opposans  ceuk 
qui  conseillent  la  paix  et  aussi  aulcuns  des  aultres  qui  sont 
bien  affectionnez  au  Roy;  et,  d'elle  mesmes,  n'y  a  volleu 
entendre ,  layssant  seulement  à  ceulx  de  la  novelle  religion 
de  deçà  de  pouvoir  rafreschir,  d' aulcuns  vivres  et  choses 
nécessaires ,  ceulx  de  la  Rochelle ,  selon  aulcuns  marchez 
qu'ilz  ont  faict  aveceulx,  selon'lesquelz  ilz  ont  fort  pressé 
le  partement  de  la  flotte,  de  laquelle  j'ay  cy  devant  escript, 
affin  d'aller  quérir  le  vin  et  le  sel  du  payement  de  la  somme 
qu'on  leur  a  desjà  fornye  en  deniers  ou  eti  rafreschisse- 
mens,  pour  laquelle  le  cardinal  de  Chatillon  est  icy  obligé; 
et  ont  iaict  aussi  grande  dilligence  de  trouver  nouvelles 
sommes  pour  leur  envoyer ,  et  pour  envoyer  aussi  en  Alle- 
maigne,  sur  le  crédicl  de  ceste  Royne,  ou  sur  celluy  des 
marchantz  ;  mais  cella  leur  a  esté  empesché ,  comme  aussi 
leur  a  esté  empeschée  ceste  levée  de  Flamans ,  qu'ilz  pen- 
soient  fère  secrètement  enbarquer  dans  la  dicte  flotte ,  et 
la  mettre  en  terre  à  la  Rochelle;  et  a  esté,  d'abondant, 
commandé  à  leurs  pirates  de  ne  toucher  aulcunement  aulx 
Françoys. 

Mesmes ,  pour  plus  seurement  establir  Tamylié  avec  leurs 
Majestez  Très  Chrestiennes ,  elle  avoit  accordé  à  ceulx  de 
son  conseil,  de  l'une  et  de  l'aultre  opinion,  qu'elle  en- 
voyeroit  ung  personnaige  de  bonne  qualité  en  France  pour 
tretter  de  sa  part  avec  leurs  Majestez ,  qui  yroit ,  soubz 
prétexte  de  leur  aller  encores  requérir  la  paix  pour  ceulx 

de  sa  religion  dans  leur  royaulme ,  mais ,  affin  qu'elle  ne 
fût  aussi  mal  ouye  que  la  première  foys,  qu'elle  feroit  sol- 
liciter par  Quillegrey,  qui  est  en  AUemaigne,  les  princes 
protestans  d'y  envoyer  aussi  de  leur  part.  Et  à  cest  efiect 
elle  avoit  desjà  commandé  à  Piqgrin  se  tenir  prest  pour  y 
aller  et  se  trouver  sur  les  lieux ,  quant  les  autres  arrive- 
roient,  affin  de  se  présenter,  et  fère,  toutz  à  la  foys,  une 
mesmes  instance  à  leurs  Majestez .  Mais  il  luy  a  esté  mandé 
d' AUemaigne  que  les  dictz  princes  protestans  se  préparoient 
à  la  force ,  et  non  aulx  prières ,  ny  remonstrances  ;  et  l'am- 
bassadeur Norrys  luy  a  aussi  escript  qu'il  n'estoit  encores 
temps  de  parler  de  cella.  Pnr  ainsy  ce  voyage  est  demeuré. 
Et,  pour  le  regard  du  Roy  Catholique,  ceulx  qui  sont 
pour  la  paix  avoient  persuadé  la  dicte  Dame  de  trouver  bon 
que  le  S'.  Ridolphy  allât,  par  prétexte  de  ses  propres  af- 
fères,  en  Flandres,  et  qu'il  atachât,  comme  de  luy  mesmes, 
une  praticque  de  réconciliation  avecqucs  le  duc  d'Alve; 
mais  ceulx  de  l'aultre  opinion ,  la  cognoissant  assés  offan- 
cée  contre  le  dict  duc  d'Alve,  ont  ayséement  interrompu 
cella,  luy  donnans  espérance  que  le  Roy  Catholique  en- 
voyera  devers  elle,  ainsy  que  le  S'.  d'Assoleville  l'en  a  as- 
seurée;  mesmes  ont  faict  courir  le  bruict  que  le  duc  de 
Feria,  ou  son  frère,  estoit  desjà  embarqué  pour  venir,  et 
a  l'on  envoyé  vers  le  cap  d'ouest  comme  pour  le  recepvoir  : 
mais  cependant  ont  continué  fère  prinses  et  plusieurs  vio- 
lences sur  les  subjectz  du  Roy  Catholique ,  mesmes  na- 
guières  quatre  des  propres  navyres  de  ceste  Royne  ont  com- 
battu, au  Paz  de  Calais,  quatorze  ourques  qui  venoient 
d'Espaigne,  bien  riches,  dont  en  ont  admené  huict  dans 
ceste  rivière  ;  et ,  la  veille  de  Pasques ,  en  fut  prins  deux 
aultres  versPlemmue,  et  des  trèze,  qui  avoient  esté  prinses 

auparavant,  en  fut,  le  mesme  jour,  envoyé  trois  à  la  llo- 
chelle,  qui  valent  beaulcoup.  Ce  que  voyant  ceulx  qui 
conseillent  la  paix,  et  qui  sont  bien  affectionnez  au  Roy 
Catholique,  qu'on continuoit  d'exaspérer  ainsy  les  matières, 
se  sont  retirez . 

Cependant  ceulx,  qui  conduysent  le  party  contrère, 
ont  taché  de  descouvrir  certaine  entreprinse,  qu'ilz  pré- 
tendent qu'aulcuns  Anglois  ont  menée  avec  le  dict  duc 
d'Alve,  de  luy  donner  moyen  de  mettre  en  terre  de  deçà 
ung  nombre  d'Espaignolz  vers  Norfolc,  et  luy  pratiquer 
douze  ou  quinze  mile  catholiques  dans  le  pays ,  en  quoy  il 
debvoit  advancer  -150,000  ducatz  ,  dont  plusieurs  ont  esté 
constituez  prisonniers ,  et  a  esté  mandé  de  relever  toutz 
les  fortz  despuys  Arondel ,  qui  est  viz  à  viz  du  Havre  de 
Grâce,  jusques  à  Germue,  qui  est  au  droict  de  Zélande, 
et  mètre  partout  garnyson,  artillerye  etmonitions  de  guerre, 
pour  la  scureté  du  pays,  et  est  l'on  après  à  sercher  ung 
nommé  Prestal,  conducteur  de  l'entreprinse.  Cependant 
l'on  a  miz  à  la  Tour  ung  nommé  Ferre  ,  qui  a  esté  secré- 
tère  de  sir  Thomas  Ghalangier,  lorsqu'il  estoit  ambassa- 
deur en  Espaigne  ' ,  et  sire  Jehan  Sognoy ,  et  les  a  l'on  dil- 
ligentment  examinez. 

Et  estant  la  dicte  Dame  aigrie  davantaige  de  cecy  et  de 
plusieurs  rapportz ,  qu'on  luy  a  faictz  de  l'ambassadeur 
d'Espaigne,  qui  est  toutjour  resserré  en  son  logiz ,  et  de 
ce,  aussi,  qu'elle  a  entendu  la  proclamation,  novellement 
publiée  en  Flandres,  pour  exclurre  tout  commerce  des 
pays  du  Roy  Catholique  avec  l'Angleterre,  et  armer  na- 
vyres  pour  courre  sus  et  prendre  ce  qu'on  pourra  sur  les 

Anglois,  l'on  luy  a  ayséement  persuadé  que,  de  son  costé, 
elle  debvoit  aussi ,  à  bon  escient,  armer. 

Dont ,  sur  l'occasion  d'une  riche  flotte  de  draps,  d'en- 
vyron  cinq  ou  six  centz  mille  escuz ,  qui  doibt  partir  bien 
tost  de  ceste  ville  de  Londres  pour  aller  à  Hembourg,  la 
dicte  Dame,  pour  la  conduyre  plus  seurement,  a  com- 
mandé armer  dilligentment  sq)t  de  ses  meilleurs  navyres 
de  guerre ,  et  bien  équiper  tout  le  reste  de  la  dicte  flotte , 
qui  sera ,  en  tout ,  de  xxij  grandz  vaysseaulx ,  oultre  les  pe- 
titz,  qui  yront  en  compaignie,  et  a  faict  venir  deux  mille 
cinq  centz  des  meilleurs  mariniers  d'Angleterre  pour  met- 
tre dessus ,  où  plusieurs  gentishommes  dellibèrent  s'enbar- 
quer;  et,  avec  cest  équipaige,  veult  qu'on  la  passe  à  la 
veue  de  Holande  et  Zélande,  bien  que,  par  la  relation  de 
Rouvray  et  Valfenière,  qui  sont  naguières  venuz  d'Alle- 
maigne  et  passés  par  Flandres,  elle  a  entendu  que  le  dict 
duc  a  quarante  cinq  navyres  prestz  et  bien  armez  pour  les 
empescher  ;  dont  elle  faict  dilligenter  davantaige  le  parte- 
ment  des  siens  aflin  de  prévenir  l'appareil  que  le  dict  duc 
pourroit  fère  plus  grand,  et  espèrent  que  ceulx  de  Hem- 
bourg, et  le  Roy  de  Dannemarc,  dresseront  aussi  armée 
pour  les  venir  recuillir. 

J'entendr  que ,  n'ayant  ceulx  de  la  novelle  religion  peu 
recouvrer  deniers  en  ceste  ville,  sollicitent  que  M^  Gras- 
san  ,  facteur  de  la  dicte  Dame ,  passe  avec  la  dicte  flotte  en 
Hembourg  pour  en  fère  trouver  de  dellà;  et  le  S',  de  Yoy- 
sin  ,  de  Normandie ,  qui  avoit  esté  dépesché  par  ceulx  de  la 
Rochelle ,  auparavant  la  bataille ,  pour  venir  devers  ceste 
Royne  et  puis  passer  en  AUemaigne ,  print  hyer  son  passe- 
port pour  continuer  son  voyage  ,  luy  et  douze  gentishommes 
et  huict  serviteurs ,  et  croy  que  l'homme  du  duc  de  Deux 

Pontz  ,  lequel  se  licentia  au  soir  de  ccste  Royne ,  yra  avec- 
ques  eulx  ,  mais  semble  qu'ilz  partiront  premier  que  la  dicte 
flotte  d'Hembourg ,  et  qu'ilz  yront  prendre  terre  à  Hemdcm, 

Le  S'.  Du  Doict  et  les  susdicts  Rouvray  et  Yalfenière 
s'embarquèrent ,  il  y  a  deux  jours ,  à  Douvres  pour  aller  à 
la  Rochelle,  et  j'estime  qu'encor  que  la  flotte ,  qu'on  a  de 
long  tems  préparée  pour  aller  au  dict  lieu ,  soit  retardée , 
qu'elle  accomplira  en  fin  le  voyage ,  mais  je  ne  sçay  qu'il  y 
aille  ny  pouldres ,  ny  artillerye,  ny  armes ,  ny  gens  de 
guerre ,  au  moins  en  tel  nombre  ou  quantité  qu'on  en  doibve 
fère  cas,  et  ainsy  me  l'a  promiz  fort  expressément  ceste 
Royne ,  et  ceulx  de  son  conseil  ;  bien  que  ,  pour  la  muta- 
tion que  je  crains  toutjour  aulx  dellibérations  d'elle ,  veu 
ceulx  qui  luy  sont  auprès ,  je  ne  puys  m'arrester  trop  à 
cella ,  et  désire  que  leurs  Mîijestez  me  mandent  si  j'oflriray 
de  fère  fornir  à  la  dicte  Dame  la  provision  des  choses ,  que 
les  Anglois  vont  quérir  au  dict  lieu  de  la  Rochelle,  en 
aultre  endroict  de  son  royaulme ,  affin  de  leur  fère  dorsena- 
vant  laysser  ceste  routte. 

Il  semble  que  les  choses  d'Irlande  ne  sont  pour  estre  si 
tost  composées  qu'on  pensoit ,  ayant  les  saulvaiges  encores 
forces  ensemble  pour  tenir  la  campaigne ,  lesquelz  s'opi- 
niastrent  d'avoir,  comment  que  ce  soit,  la  messe;  et  le 
mesme  désir  se  cognoist  en  plusieurs  quartiers  de  ce  royaulme , 
vers  le  Nort  et  Galles ,  et  mesmes  en  ceste  ville ,  où  j'entendz 
qu'à  ces  Pasques ,  en  douze  ou  quinze  endroictz  ,  certaines 
bonnes  compaignies  ont  ouy  secrectement  la  messe  et  com- 
munié à  la  forme  de  la  religion  catholique, 

A  quoy  les  a  renduz  plus  ardiz  la  novelle  de  la  victoire 
de  Monseigneur,  frère  du  Roy,  de  laquelle  les  protestans 
ont  eu  quelque  craincte  que  les  catholiques  n'en  esmeussent 

une  soublévation  ,  dont ,  pour  cest  efiect ,  ont  envoyé  veoir 
ce  qui  se  faisoit  par  les  maisons  de  la  ville,  soubz  ombre 
de  visiter  si  l'on  y  avoit  la  provision  d'armes  qui  est  re- 
quise par  l'ordonnance  du  pays. 

Du  costé  d'Escoce ,  ne  se  sçait  encores  à  quoy  s'est  ter- 
miné la  conférance  de  l'Islebourg ,  du  x'  d'avril  :  seulement 
a  esté  escript ,  de  Warwic ,  que  les  seigneurs  s'y  estoient 
trouvez  et  que  envyron  trois  centz  chevaulx  escouçoys 
avoient  couru  jusques  bien  prez  du  dict  Warwic ,  d'où  l'on 
estoit  entré  en  soubspeçon  de  quelqu'entreprinse  sur  la 
place,  ou  bien  qu'ilz  venoient  enlever  la  Royne d' Escoce ; 
mais  n'y  a  aparance  ny  de  l'ung  ny  de  l'autre  :  plus  tost 
fault  croire  que  les  dictz  Escouçoys  sont  encores  en  armes 
et  qu'ilz  courent  ainsy  le  pays ,  ou  que  l'on  estoit  venu  là 
contre  les  bandolliers. 

Mesmes  qu'il  semble  que  les  comtes  d'Ârguil  et  d'Athole 
n'ont  consenty  à  l'accord  dernièrement  faict  entre  le  duc 
de  Ghatellerault  et  le  comte  de  Mora ,  entendans  que  le  dict 
duc  avoit  esté  intimidé  par  la  Royne  d'Angleterre ,  quant 
il  partit  naguières  de  ce  pays ,  qui  luy  avoit  dict  qu'elle 
aprouvoit  les  actions  du  susdict  comte  de  Mora  et  de  ses 
associez  ,  et  que  si  luy,  estant  en  Escoce ,  ne  recognoissoit 
à  Roy  le  petit  prince,  qu'il  n'espérât  jamais  avoir  support 
d'elle,  ains  qu'elle  luy  nuyroit  en  tout  ce  qu'elle  pourroit. 
Dont  craignant  la  ruyne  de  luy,  et  de  ses  enfans,  et ,  estant 
aussi  pratiqué  par  vaines  promesses ,  avoit  condescendu  à 
ce  qu'il  ne  vouloit  ny  debvoit  contre  sa  Mestresse ,  dont  les 
aultres  ne  s'y  estoient  voulluz  soubscripre. 

REMONSTRERA  A  PART  A  LEURS  MAJESTE/  QUE  : 

Les  afleres  d'Angleterre  sont  en  tel  estât  que ,  hors  ce 
qui  appartient  à  l'authorité  royalle,  tout  le  reste  du  ma- 
nyement  est  sur  le  poinct  ou  d'estre  retenu  par  ceulx  de  la 
novelle  religion  ,  qui ,  despuis  le  commancement  de  ce 
règne,  l'ont  occupé,  ou  bien  d'estre  prochainement  prins 
et  emporté  d'authorité  par  les  catholiques. 

Chacun  des  partiz ,  sentant  la  prétention  de  l'aultre , 
s'est  desjà  muny  de  forces,  et  y  a  secrette  description 
d'hommes  des  deux  costés. 

Les  protestans  procèdent  plus  à  descouvert  parce  qu'ilz 
uzent  de  l'authorité  de  la  Royne  et  ordonnent,  au  nom 
d'elle ,  des  aprestz  de  guerre  et  armement  du  pays  pour  s'en 
servir  à  leur  besoing ,  et  font  cependant  grand  dilligence  de 
surprendre  les  catholiques  et  d'enquérir  contre  eulx  pour 
les  fère  déclarer  désobéyssans  et  mettre  la  mein  sur  quelcun 
des  principaulx ,  s'il  est  possible. 

Eulx ,  au  contraire ,  estantz  des  plus  nobles  et  des  plus 
puissantz  du  royaume,  se  maintiennent  en  grand  réputation 
envers  ceste  Royne  et  en  si  bonne  opinion  du  peuple  qu'on 
ne  leur  oze  toucher,  ny  rien  demander. 

Et  de  tant  que  plusieurs  choses  sont  meintennant  bien 
venues  pour  le  desseing  des  dictz  catholiques ,  sçavoir,  la  vic- 
toire que  Monsieur,  frère  du  Roy,  a  gaignée;  l'ordonnance 
que  le  duc  d'Alve  a  faicte  d'exclusion  de  commerce  d'entre 
les  pays  du  Roy  Catholique  et  l'Angleterre,  et  la  licence 
qu'il  a  donné  d'armer  en  Glande  et  Zélande  contre  les  An- 
glois ,  aussi  la  nécessité  où  les  dictz  Anglois  commencent 
9r-  trouver  pour  la  rherté  et  augmentacion  de  prix  des  mar- 

chandises  estrangières  et  grand  diminution  et  faultc  de 
vante  des  leurs ,  de  quoy  ils  s'en  prennent  à  ceulx  qui  gou- 
vernent ; 

Iceulx  seigneurs  catholiques  ont  estimé  qu'il  estoit  heure 
de  proposer,  en  ce  conseil ,  les  moyens  qui  leur  semblent 
bons  et  honnestes  pour  pourvoir  aulx  désordres  que  la  malle 
conduicte  de  ceulx  de  la  novelle  religion  a  produictz  ;  ce 
qu'ilz  ont  faict  vertueusement  et  ont  miz  en  avant  la  ré- 
conciHation  des  princes  voysins. 

En  quoy  n'ayantz  esté  ouys  ,  ilz  n'ont  layssé  pourtant  de 
fère ,  pour  leur  acquit ,  plusieurs  remonstrances ,  à  part ,  à 
la  dicte  Dame ,  et  puis  se  sont  retirés ,  sans  comparoistre 
plus  en  court  ny  au  conseil ,  avec  grand  aprobation  du 
peuple  et  estonnement  des  autres. 

Et  sentent  bien ,  pour  les  inconvenians  où  ceste  Royne 
va  tumber,  et  desquelz  ilz  donront  bon  ordre  que  sans  eulx 
elle  ne  s'en  puisse  relever,  que  bien  tost  ilz  seront  rapellez 
avec  tant  d'authorité  qu'ilz  s'asseurent  de  s'emparer,  sans 
difficulté ,  du  gouvernement  et  manyement  des  affères  et  y 
admettre  ou  exclurre  ceulx  qu'il  leur  plairra. 

Et  de  tant  qu'ilz  monstrent  mener  leur  entreprinse  avec 
iondement  d' honneur  et  de  droicture  pour  le  bien  de  ceste 
couronne ,  et  qu'ilz  ont  l'intelligence  du  pape ,  à  qui  ilz 
donnent  espérance  de  la  réduction  de  ce  royaulme  à  la  reli- 
gion catholique,  et  ont  celle  du  duc  d'Alve ,  auquel  ilz  pro- 
mettent la  restitution  des  prinses  et  deniers  arrestez  ,  et  la 
continuation  de  la  paix ,  je  leur  ay  promiz  de  fère  entendre 
à  Leurs  Majestez  Très  Ghrestiennes  le  désir  qu'ilz  ont  d'avoir 
aussi  la  leur,  et  l'asseurance  qu'ilz  me  donnent  de  fère  ac- 
corder à  Leurs  dictes  Majestez  toutes  les  honnestes  demandes 
qu'avecques  raison  ilz  feront  h  ceste  Royne,  sans  que  leurs 

dictes  Majcstcz  s'en  mettent  en  fraiz  d'ung  escu  pour 
cella. 

Requièrent  seulement  qu'il  leur  playse  fère  quatre  choses, 
qui  ne  leur  costeront  rien;  la  première,  qu'ilz  remonstrent 
vifvement  à  l'ambassadeur  de  ceste  Royne  ce  qui  a  mal 
passé  contre  eulx  et  leurs  subjectz  ,  du  costé  d'Angleterre , 
despuis  le  commancement  de  ces  troubles  :  la  seconde , 
que,  comme  le  duc  d'Alve  propose  de  demander  milions 
[)our  centaines  de  tout  ce  qui  a  esté  prins ,  et  mesmes  l'Ir- 
lande pour  réparation  des  injures ,  qu'ilz  facent  aussi  plu- 
sieurs grandes  demandes  tant  pour  leur  réparation  que  pour 
le  faict  de  la  Royne  d'Escoce  :  la  troisiesme ,  qu'ilz  facent 
publier  une  semblable  ordonnance  qu'a  faict  le  dict  duc 
d'exclusion  de  tout  traffic  d'entre  la  France  et  l'Angleterre  : 
et  la  quatriesme,  qu'ilz  facent  aprocher  sur  la  coste  de 
Normandie  et  Picardie  les  gens  du  pape  et  Italiens,  qui 
sont  venuz  en  France ,  affin  de  donner  cueur  aulx  catho- 
liques de  deçà  et  intimider  d'aultant  les  protestans. 

Sur  lesquelles  choses ,  de  tant  que  ces  seigneurs  catho- 
liques ,  despuis  que  suis  icY,  ont  toutjours  monstre  estre 
bien  afiectionnés  aulx  afleres  du  Roy,  et  m'ont  assés  aydé  à 
rabattre  les  délibéracions  des  protestans  sur  la  guerre  de 
France ,  et  ont  fort  porté  le  faict  de  la  Royne  d'Escoce  ,  je 
n'ay  peu  fère  que  je  ne  leur  aye  donné  quelque  espérance 
de  la  bonne  intention  de  Leurs  Majestez  ;  bien  les  ay  priez 
de  considérer  les  grandz  et  importantz  afleres  qu'ilz  ont 
meintennant  sur  les  bras ,  qui ,  possible ,  les  gardera  de  ne 
pouvoir  accomplir  tout  ce  qu'ilz  demandent,  mais  que  j'es- 
père qu'ilz  leur  satisferont  en  si  bonne  sorte  qu'ilz  en  se- 
roient  contantz . 

(ïe  que  j'ay  faict,  aflin  que,  quant  ceulx  cy  se  seront 

emparés  de  l'authori té,  comme  il  y  a  grand  apparancequ'ilz 
la  recouvrent  bientost,  ilz  soient  de  tant  mieulx  disposés 
envers  Leurs  Majestez  Très  Chrestiennes  et-  leurs  afieres , 
et  envers  la  Royne  d'Escoce;  dont  ne  fault  doubter  qu'on 
ne  s'en  prévaille  en  beaulcoup  de  choses; 

Sans  que  j'aye ,  pour  cella ,  cessé  de  retenir  toutjour  les 
autres  en  la  mesme  disposition ,  où  je  les  ay  miz ,  de  ne 
laysser  venir  ceste  Royne  à  nulle  déclaration  ny  commen- 
cement de  guerre  contre  le  Roy,  et  où  elle  sera  contreincte 
de  prendre  les  armes,  pour  les  occasions  qu'ilz  m'ont-sou- 
vant  alléguées,  lesquelles  j'ay  desjà  mandées,  ce  ne  soit 
aulcunement  contre  luy,  pourvoyant ,  par  ce  moyen ,  que 
quel  des  deux  partiz  qui  viegne  à  prévaloir,  les  affères  du 
Roy  n'en  aillent  plus  mal. 

Et  parce  q'ung  gentilhomme  prudent  et  bien  ad  visé, 
qui  ayde,  au  nom  du  pape,  de  conduyre  icy  ceste  entre- 
prinse,  en  me  discourant  du  succez  d'icelle,  m'a  remonstré 
que  si  Leurs  Majestez  Très  Ghrestienne  et  Catholique 
estoient  pour  venir  à  tant  soit  peu  de  soubspeçon  ou  def- 
fiance,  qui  peust  engendrer  le  moindre  digérant  du  monde 
entre  euk  sur  les  choses  d'Angleterre,  il  vauldroit  mieulx 
que  tout  cecy  cessât,  et  qu'on  layssât  l'Angleterre  comme 
elle  est,  car  le  mal  surpasseroit  le  bien,  il  estoit  d'adviz 
que  Leurs  Majestez  eussent  là  dessus  l'intelligence  du  duc 
d'Alve,  et  que  je  l'eusse  aussi  avec  l'ambassadeur  d'Es- 
})aigne ,  qui  est  icy,  et  qu'il  fût  concerté  jusques  à  quelz 
termes  pourroit  aller  l'entreprinse  du  Roy  en  cecy,  et  pa- 
reille celle  du  Roy  Catholique,  sans  qu'il  fût  loysible  à  nul 
des  deux  princes  de  l'oultrepasser. 

Sur  quoy,  parce  que  je  ne  puis  bien  descouvrir  de  quelle 
intention  procède  le  dict  duc,  ny  si  c'est  de  luy  que  vient 

ceste  menée,  qui,  pour  estre  en  suspens  avecques  les  An- 
glois  et  quasi  contrcinct,  pour  sa  réputation  et  pour  le  re- 
couvrement des  prinses  et  réparation  des  injures ,  leur 
commancer  la  guerre,  y  vouldroit,  possible,  mesler  Leurs 
Majestez ,  pour  d'aultant  se  soulager,  et ,  possible  pour  se 
descharger  du  tout,  sentant  ceulx  cy  assés  enclins  à  la  paix 
et  commerce  des  Pays  Bas ,  et  laysser  en  fin  tumber  tout 
l'orage  sur  la  France , 

Je  supplie  très  humblement  Leurs  Majestez  considérer 
de  près  la  matière ,  et  me  commander  comme  il  leur  playt 
que  je  m'y  conduyse  et  ce  que  j'auray  à  respondre,  de  leur 
part,  à  iceulx  seigneurs  catholiques  et  au  gentilhomme, 
qui  est  icy  pour  le  pape ,  lequel  leur  en  fera  aussi  fère  in- 
stance par  monseigneur  le  nonce  de  dellà. 

Et  encor  que  je  craigne  beaulcoup  de  dire  là  dessus  mon 
opinion ,  de  peur  qu'on  m'en  estime  présomptueux ,  Leurs 
dictes  Majestez  néantmoins  prendront,  s'il  leur  playt,  de 
bonne  part ,  comme  de  leur  très  fidelle  subject ,  que  je  les 
supplie  très  humblement  de  s'y  conduire  avec  telle  modé- 
ration que,  conservantz  l'amytié  et  bienveuillance du  Pape 
et  du  Roy  Catholique,  ilz  ne  se  despartent  de  la  paix  qu'ilz 
ont  avecques  ceste  Royne  et  son  royaulme ,  ains  en  mons- 
trant  ne  vouloir  nuyre  aulcunement  à  la  dicte  Dame,  mais 
plus  tost  fère  pour  elle,  ilz  se  monstrent  aussi  aydans  à 
l'entreprinse ,  aproprians  par  ce  moyen ,  tant  qu'ilz  pour- 
ront, l'occasion  au  bien  de  leur  service  avec  équité  et  droic- 
ture  et  avec  réputation  de  leur  grandeur,  sans  entrer  en 
aulcune  despence  : 

C'est  qu'ilz  remonstrent  de  bonne  sorte  à  l'ambassadeur 
de  ceste  Dame  comme  ilz  sont  requis  d'aulcunes  choses 
qui  concernent  sa  Mestresse,  desquelles  ilz  n'ont  aulcun 

aparant  argument  de  s'en  pouvoir  excuser,  premièrement, 
que  le  pape,  entendant  l'opression  des  évesques  catho- 
liques d'Angleterre  et  comme  c'est  ung  païs  où  les  plus  ad- 
versaires de  l'esglize  romaine  font  leur  retrette,  et  où  ilz 
dressent  leurs  principalles  entreprinses ,  et  luy,  ayant  aussi 
prins  compassion  de  la  Royne  d'Escoce,  les  a  priez  de 
trouver  bon  que  les  forces  qu'il  envoyé  en  France  soyent 
conduictes  es  frontières,  qui  regardent  l'Angleterre,  pour 
fère  réuscir  ce  qu'il  espère  en  cella  de  l'efiect  de  ses  inten- 
tions : 

Secondement  que  le  Roy  Catholique  leur  ayant  faict 
entendre  la  détention  de  ses  deniers  en  Angleterre,  et  la 
prinse  des  biens  de  ses  subjectz  par  les  Anglois,  et  comme 
il  délibère  s'en  reseentir,  les  a  pareillement  priez  que, 
pour  l'étroicte  alliance  et  fraternité  qu'il  a  avecques  eulx, 
ilz  ne  luy  veuillent  estre  que  favorables  en  sa  juste  que- 
relle : 

Tiercement  que  les  gouverneurs  de  Normandie ,  Picar- 
die et  Bretaigne,  et  les  habitans  des  dictes  provinces  le  long 
de  la  coste,  leur  ont  très  instantment  requis  de  pourvoir 
aulx  désordres ,  qui  se  commètent  en  mer,  et  aulx  tortz  et 
violences  que  les  Anglois  leur  font ,  et  de  fère ,  en  leur  fa- 
veur et  pour  leur  protection,  quelque  démonstration  de 
rescentiment  contre  ceulx  qui  ne  cessent  de  les  tormenter 
toutz  les  jours  : 

Adjouxtant  que,  de  tant  que  la  lloyne  d'Angleterre 
mesmes  et  luy  son  ambassadeur  cognoissent  assés  qu'ilz  ne 
peuvent,  avec  leur  honneur,  dényer  au  pape  ce  qu'il  leur 
requiert  pour  les  catholiques,  mesmement  pour  la  Uoyno 
d'Escoce,  ny  au  Roy  d'Espaigne  sa  modeste  demande  sur 
ie  recouvrement  de  ses  deniers ,  et  encores  moins  à  leurs 

subjectz  ce  qu'ilz  requièrent  pour  leur  protection,  qu'il/, 
prient  la  dicte  Dame  d'y  pourvoir  si  bien  d'elle  mesmes 
que  les  choses  n'en  aillent  plus  avant. 

Et  pourront ,  au  mesme  propos ,  toucher  au  dict  ambas- 
sadeur, ou  fère  toucher  par  moy  à  la  dicte  Dame,  qu'ilz 
n'entendent  se  despartir  par  là  aulcunement  de  son  amytié, 
et  que,  mesmes,  ne  pouvans,  en  nulle  de  ces  choses,  estre 
honnestement  pour  elle,  au  moins  ont  ilz  monstre  et  mons- 
treront  qu'ilz  ne  veulent  qu'on  passe  si  avant  qu'on  viegne 
fère  descente  ny  conqueste  en  Angleterre,  et  qu'elle  se 
doibt  contanter  d'eulx  s'ilz  font  en  cella  aultant  qu'ilz  peu- 
vent pour  elle. 

Après,  si  bon  leur  semble,  ilz  feront  acheminer  les  dictz 
Italiens  en  la  dicte  frontière ,  et  pourront ,  sans  exclurre  le 
traffic  par  proclamation,  le  fère  cesser,  quelques  mois,  par 
prétexte  des  coursaires  et  volleurs,  lesquelz  aussi  rendent 
la  navigation  très  dangereuse  pour  les  marchantz  ,  et  ce- 
pendant procurer  icy  doulcement  tout  ce  qu'on  pourra  pour 
la  Royne  d'Escoce. 

N'obmettant,  pour  leur  grandeur  et  réputation  ,  de  fère 
demander  au  duc  d'Alve  qu'est  ce  qu'il  prétend  fère  contre 
ceste  Royne  et  son  pays ,  et  la  façon  comme  ilz  entendent 
que  l'entreprinse  soit  limitée  ;  en  quoy  pourront  remons- 
trer  que  les  feuz  Roys  n'ont  jamais  vollu  permettre  qu'on 
fist  conqueste  dans  ce  royaulme ,  cognoissans  que  cella  im- 
portoit  à  la  seureté  du  leur,  et  que ,  comme  le  feu  Empe- 
reur fut  bien  en  accord  avec  le  feu  Roy,  Françoys  premier', 
qu'il  peult  fère  la  guerre  au  Roy  Henry  huictiesme  d'An- 

I.  Cet  accord  se  lélèie  à  î'uiie  des  clauses  du  traité  de  Crépy,  coiu-lii , 
le  i8  septembre  i544,  entre  Charles  Quint  et  François  I^',  quatre  jours 
après  que  Henri  VIII  se  fût  rendu  maître  de  Boulogne. 

gleterre  pour  le  recouvrement  de  Bouloigne  ,  sans  toucher 
néantmoins  ny  descendre  aulcunement  en  son  royaulme, 
que,  de  mesmes,  ilz  trouvent  bon  que  le  duc  d'Alve  face 
tout  ce  qu'il  pourra  pour  le  recouvrement  de  ses  deniers 
et  des  prinses ,  sans  qu'il  face  aussi  descente  ny  entreprinse 
dans  le  dict  royaulme. 


XXXir  DEPESCHE 

—  du  xxni^  d'avril  15C9.  — 
{Eru'ny^ée  prir  Jehnn  Pigon  jiisquex  à  Cahiis.) 

Départ  Ac  la  flotte  pour  la  Rochelle,  en  simple  équipage  marchand.  —  Les 
affaii'es  d'Ecosse  demeurent  en  suspens  juscpi'à  la  conclusion  de  la  confé- 
rence de  l'Islebourg.  —  Détails  sur  la  flotte  de  Hambourg.  —  Craintes 
tjue  doit  inspirer  cette  expédition.  —  Nouvelles  démarches  faites  auprès 
de  l'ambassadeur  d'Espagne.  —  Justification  de  l'ambassadeur  de  France 
contre  les  reproches  du  maréchal  de  Cessé,  qui  se  plaint  de  l'incertitude 
de  ses  avis  touchant  la  paix  ou  la  gufrre.  —  Proclamation  du  comte  de 
Miirray,  dans  laquelle  il  annonce  qu'Elisabeth  a  approuvé  toute  sa  con- 
duite, et  que  Marie  Stuart  a  été  déclarée,  par  le  conseil  d'Angleterre, 
complice  du  meurtre  de  son  époux.  —  Lettres  d' Elisabeth  et  de  Marte 
Siuart ,  au  sujet  de  cette  proclamation. 


Au  Roy  . 

Sire ,  n'y  ayant  que  trois  jours  que  je  vous  en  ay  faict 
une  dépesche  par  le  S',  de  La  Croix,  qui  est  party  d'icy 
le  xx"  de  ce  mois ,  la  présente  sera  pour  donner  adviz  à  Votre 
Majesté  comme  la  Hotte,  qui  va  à  la  Rochelle,  sort  aujour- 
duy  de  ceste  rivière  en  nombre  de  quarante  cinq  vaisseaulx 
et  quatre  des  petitz  navyres  de  guerre  de  ceste  Royne  pour 

les  condiiyre,  oultre  ceiilxqui  se  joindront  à  eulxen  mer, 
affin  qu'il  vous  playse  en  fère  promptement  donner  adviz  à 
Monsieur,  frère  de  Votre  Majesté,  et  qu'il  ne  preigne  aul- 
cune  alarme  de  l'arivée  de  toutz  ces  navyres  anglois  au 
dict  lieu,  ny  n'interrompe  pour  cella  l'exécucion  de  ses 
entreprinses  ;  car  ayant  faict  dilligemment  observer  la  dicte 
Hotte,  despuis  qu'elle  a  eu  mandement  de  partir,  je  puis 
asseurcr  qu'on  n'y  a  embarqué  hommes  de  guerre,  ny  ar- 
mes, ny  monitions,  en  nombre  ny  en  quantité  qui  soit 
pour  en  fère  cas;  et  y  a  seulement,  en  chacun  des  quatre 
navyres  de  guerre,  ung  homme  de  quahté  de  la  maison  de 
ceste  Royne  pour  y  commander  et  les  monitions  qu'on  y 
a  miz ,  oultre  l'apareil  ordinaire ,  ne  sont  que  d'envyron 
cinq  cens  escuz  de  pouldre ,  q'ung  marchant ,  nommé  Jehan 
Barde ,  lequel  j'estime  estre  de  Bourdeaux,  a  achaptez  de 
ses  deniers,  et  envyron  deux  cens  paires  depistollés,  estant 
tout  le  reste  en  équipage  de  marchans  à  demy  armez ,  sel- 
Ion  la  coustume  des  Anglois. 

Et  ayant  encores  envoyé  à  Douvres ,  à  la  Rie  et  Porse- 
mue  et  jusques  au  cap  de  Cornoaille,  veoir  s'il  y  avoit  au- 
tres gens  de  guerre,  ou  monitions,  qu'on  préparât  d'y 
embarquer  secrètement,  l'on  me  vient,  tout  à  ceste  heure, 
de  raporter  des  heux  plus  prochains ,  et  dans  trois  jours  je 
l'entendray  des  plus  loingtains,  qu'il  n'y  a  esté  veu  que  les 
S".  Du  Doict ,  Piouvray ,  \  alfenière  et  envyron  dix  autres 
gentilhommes  françois,  desjà  prestz  à  fère  voille  dans  ung 
'égier  vaysseau  pour  aller  devant;  et  croy  que  c'est  pour  fère 
sonner  la  prochaine  arrivée  de  ceste  armée ,  affin  de  relever 
d'aultant  par  là  leurs  affères,  s'ilz  peuvent.  Ayant  miz 
peyne,  Sire,  aultant  qu'il  m'a  esté  possible ,  d'interrompre 
du  tout  le  dict  voyage,  mais  ne  l'ayant  peupourlebesoing 

qu'on  a  icy  de  sel,  et  pour  la  grande  instance  qu'ont  faict 
ceulx  de  la  novelle  religion  et  les  marchantz ,  qui  ont  con- 
tracté avec  eulx  touchant  les  deniers  et  rafreschissemens 
desjà  advancez  à  ceulx  du  dict  lieu ,  de  dépescher  la  dicte 
flotte  avant  que  plus  grand  inconveniant  leur  advînt ,  j'ay 
procuré  au  moins  qu'il  n'y  allast  rien  qui  vous  peult  of- 
fancer,  à  tout  le  moins  guières  nuyre ,  et  m'oposeray  vif- 
vement  que  ceste  routte  ne  se  continue  plus,  puis  qu'il 
vous  plait  me  commander  d'offrir  à  la  Royne  d'Angleterre 
l'accommodement  des  choses  nécessaires,  que  les  siens  y 
vont  quérir,  en  aultre  endroict  de  votre  royaulme  ;  et ,  dez 
demain ,  je  luy  en  tiendray  le  propos ,  ensemble  des  autres 
particularitez  contenues  en  voz  deux  dernières  dépesches, 
du  iij"  et  xj'  du  présent,  lesquelles  j'ay  toutes  deux  receues 
seulement  ce  matin,  ayant  esté  le  vent  si  contraire  qu'il  n'y 
a  eu,  dix  jours  durant,  passaige  pour  venir  de  France. 

11  ne  se  sçayt  encores  si ,  en  Escoce ,  le  pourparler  de 
rislebourg  a  prins  résolution  ou  non,  dont  ceste  Iloyne 
temporise  de  respondre  à  la  Royne  d' Escoce,  et  retient 
icy  son  escuyer  d'escuyerie  Bortic  jusques  à  ce  qu'il  en 
viègne  des  novelles;  et  affin  d'informer  cependant  Votre 
Majesté  de  ce  qui  se  passe  icy  sur  les  affères  de  la  Royne 
d' Escoce,  je  vous  envoyé  ce  qu'elle  m'a  naguières  escript, 
avec  la  coppie  de  sa  dernière  lettre  à  ceste  Royne  et  la  cop- 
pie  de  celle  que  naguières  elle  avoit  receu  de  la  dicte  Dame, 
faisantz  ceulx  cy  démonstracion  de  vouloir  dorsenavant 
procéder  de  bonne  façon  à  son  restablissement ,  et  entre- 
tiennent son  homme  de  grandes  promesses  ;  mais  il  est  très 
certain  que  sa  fortune  dépend  entièrement  de  l'heur  de 
celle  de  Votre  Majesté. 

Du  costé  des  Pays  Bas ,  M\  Oynter  a  desjà  commission 

do  mettre  en  mer,  du  premier  jour,  la  flotte  pour  Hem- 
bourg,  laquelle  ilz  arment  et  mètent  en  bon  équipage ,  avec 
sept  des  grandz  navyres  de  guerre  de  ceste  Royne ,  et  deux 
mille  cinq  cens  bons  maryniers ,  et  quelque  nombre  de  no- 
blesse qui  semble  aller  allègrement  à  ce  voyage.  L'ambas- 
sadeur d'Espaigne  est  toutjour  resserré  en  son  logiz  ,  avec 
lequel  ceulx  de  ce  conseil  ont,  despuys  deux  jours,  essayé 
d'atacher  quelque  praticque  de  réconciliation  par  M'.  Oynter 
et  M\  Anthon,  clerc  de  Icurcompaignie,  qu'ilz  ont  envoyé 
devers  luy  pour  respondre  gracieusement  à  certaine  remons- 
trance,  quenaguières  il  leur  a  envoyée,  en  latin ,  de  laquelle 
j'ay  miz  la  coppie  dans  ce  paquet,  s'essayans  d'excuser  les 
choses  mal  passées  ;  mais  il  m'a  faict  entendre  qu'il  leur 
avoit  si  brafvement  respondu  qu'ilz  estoient  demeurez  con- 
fuz.  Je  métray  peyne,  de  jour  en  jour,  vous  donner  no- 
tice de  toutes  ces  nouveaultez  ,  ainsy  qu'elles  surviendront  : 
et  prieray  Dieu ,  etc. 

De  Londres  ce  xxnj"  d'avril  4569. 

A  LA  Royne. 

Madame,  il  m'a  semblé  devoir  promptement  fère  ceste 
dépesche  à  Voz  Majestez  pour  les  occasions ,  que  verrez  en 
la  lettre  que  j'escriptz  au  Roy ,  affin  que  faciez  incontinent 
advertir  monseigneur  votre  tils  de  ce  qui  part  d'icy  pour 
la  Rochelle,  sans  qu'il  s'esmeuve  du  bruict  que  ceulx  du 
dict  lieu  pourront  fère  courir  que  les  choses  sont  plus  gran- 
des que,  à  la  vérité,  elles  ne  sont;  car,  possible,  ilz  en 
vouldront  remettre  en  réputation  leurs  afieres,  mais  il  n'y 
va  autre  chose  que  ce  que  je  mande  en  la  dicte  lettre  du 
Roy,  si  ce  n'est,   possible,  qu'il  y    eust  quelque  secret 

aprest  vers  le  cap  de  Cornoaille,  que  je  n'ay  encores  des- 
couvert ,  mais  j'ay  ,  pour  cest  effect,  envoyé  sur  le  lieu, 
et ,  par  mes  premières ,  je  vous  donray  adviz  de  tout  ce 
qu'on  y  aura  veu.  Cependant,  Madame,  je  crains   que 
M',  le  mareschal  de  Gossé  ayt  trouvé  mauvais  que  je  ne 
luy  aye  annoncé  si  clairement  la  paix  ou  la   guerre,  de 
ce  costé,  qu'il  se  peult  résouldre  à  l'ung  ou  à  l'autre, 
m' ayant  mandé  qu'il  croyoit  que  je  ne  pouvois  bonnement 
sçavoir  les  desseings  d'icy,  qui  sont  telz  qu'il  les  pensoit , 
et  que  la  façon  dont  je  luy  escripvois  vouloit  aultant  à  dire  : 
ne  faictes  point  de  despence ,  car  je  le  vous  ay  mandé  ;  et 
là  où  il  en  fauldroit  fère ,  je  vous  ay  bien  adverty  que  vous 
teniez  sur  voz  gardes  ;  et  que  ce  seroit  quelque  chose,  pour- 
veu  que  lettres  que  je  vous  escripvois  feussent  semblables. 
Sur  quoy.  Madame ,  je  vous  supplie  très  humblement  con- 
sidérer combien  je  ferois  mal ,  et  contre  ma  conscience ,  et 
contre  votre  service ,  de  vous  mander,  ny  à  mon  dict  sei- 
gneur le  mareschal ,  une  déclaration  de  guerre ,  du  costé  de 
ceste  Royne  et  des  siens,  là  où  elle,  et  eulx,  vous  déclai- 
rent  entièrement  la  paix;  etjeserois,  d'ailleurs,  bien  té- 
méraire et  trop  présomptueulx  en  voz  afleres ,  si  je  vous 
persuadois  de  vous  fier  que  bien  à  poinct  à  leurs  parolies , 
pendant  qu'ilz  sont  en  armes  et  qu'ilz  ont  deux  cens  vays- 
seaulx  en  mer,  et  pendant  que  M',  le  cardinal  de  Ghatil- 
lon,  le  conseiller  Cavaignes,  le  S".  Du  Doict  et  le  S',  de 
Yoysin ,  sont  icy  pour  ceulx  de  la  Rochelle ,  et  qu'il  y  a 
trois  autres  personnaiges  pour  le  comte  Palatin ,  pour  le 
duc  de  Deux  Pontz  et  pour  le  prince  d'Orange,  lesquelz, 
encor  que  j'obtienne  de  bonnes  déclarations  de  paix,  et 
que  je  leur  interrompe  souvant ,  et  le  plus  que  je  puis , 
leurs  entreprinses ,  ne  quictent  pourtant  la  partie  j  ains 

persévèrent ,  par  continuelles  sollicitations  envers  ceste 
Royne ,  avec  le  suj)port  des  principaulx  qui  la  manyent , 
affin  de  la  fère  déclarer,  joinct  les  inconstantes  délibéra- 
cions  de  ceulx  de  ce  conseil ,  et  leur  naturelle  inclination  , 
et  leur  désir  de  recouvrer  Calais,  qui  est  cause  que,  à  la 
vérité,  j'ay  escript  souvant  à  mon  dict  S^  le  mareschal  de 
se  pourvoir,  non  comme  attendant  une  guerre  déclairée  de 
ce  costé,  mais  pour  se  garder  d'une  surprinse,  et  en  cella 
semble  qu'il  sera  bon.  Madame,  de  ne  tirer  tant  les  forces 
qu'il  a  pour  les  mètre  ailleurs,  que  ne  luy  en  layssiez  tout- 
jour  assés  pour  contenir  le  pays  de  s*eslever  et  ceulx  cy  d'y 
ozer  rien  entreprendre.  Et  quant  à  fère  venir  plus  au  clair, 
par  quelque  démonstration  de  notre  costé  contre  eulx,  le 
mal  qu'ilz  nous  font  à  couvert,  je  luy  ay  aussi  escript  qu'il 
me  sembloit  n'estre  bien  à  propoz  de  le  fère,  ny  d'attemp- 
ter  rien  hostillement  contre  ceste  Royne,  sentant  que 
ceulx ,  qui  l'incitoient  à  la  guerre,  voyans  que  nous  la  dis- 
posions de  ne  s'y  mesler  aulcunement ,  procurent  de  nous 
provoquer  à  la  luy  commancer,  ce  que  voz  présens  affères 
ne  monstrent  requérir.  Et,  quant  à  la  restitucion  des  prin- 
ses,  j'ay  pryé  mon  dict  S',  le  mareschal  de  commancer  à  la 
fère  aulx  Anglois,  à  la  mesme  mesure  que  ceulx  cy  y  pro- 
cédoient  à  la  fère  aulx  Françoys ,  sans  se  haster  à  la  pleyne 
délivrance,  jusques  à  ce  qu'on  la  feroit  en  mesme  temps 
par  deçà.  Et  de  tout  ce  dessus  je  luy  ay  encores,  par  le 
S',  de  La  Croix,  donné  bon  compte,  dont  vous  plairra, 
Madame,  me  commander  s'il  vous  pîayt  que  j'en  uze  autre- 
ment, et  je  y  obéyray  sans  contradiction,  après  toutesfois 
vous  l'avoir  remonstré;  et  prieray  toutjour  Dieu,  etc. 
De  Londres  ce  xxnj"  d'avril  1569. 

PROCLA.MATION  DU  COMTE  DE  MURRAY. 

Certaines  paroles  contenues  en  une  proclamation  faicte 
en  Escoce  par  le  commandement  du  Comte  de  Mora,  Ré- 
gent ,  au  nom  du  petit  Roy. 

Sathan  et  ses  ministres  ne  voulans  obéyr  à  la  volonté 
de  Dieu  ne  à  ses  ordonnances ,  mais  tachans  toutjour  à  se 
rebeller  contre  icelle  ont  trouvé  nouveau  moyen  de  donner 
conseil  et  persuader  la  Royne,  notre  Mère,  de  passer  au 
royaulme  d'Angleterre ,  et  là ,  se  plaindre ,  à  la  Majesté  de 
la  Royne  d'Angleterre,  de  notre  Régent  et  autres  de  notre 
noblesse ,  les  accusant  de  crime  de  trayson ,  sur  ce  qu'ilz 
ont  faict  pour  l'establissement  de  notre  couronne  royalle, 
et  sur  la  détention  de  la  personne  de  la  Royne,  notre 
Mère ,  dedans  Lothlvin  ; 

Et  prétendans  esmouvoir  le  cueur  de  la  dicte  Royne 
d'Angleterre ,  et  autres  princes  estrangiers ,  à  trouver  mau- 
vais notre  couronnement  et  le  bon  et  saint  gouvernement 
de  notre  dict  Régent ,  et ,  à  ceste  cause ,  introduire  des 
estrangiers  dedans  notre  royaulme  pour  le  mettre  en  grand 
trouble ,  notre  dict  Régent ,  avecques  la  noblesse ,  a  esté 
contrainct ,  pour  la  garde  de  notre  dict  royaulme  et  repoz 
d'icelluy,  passer  en  Angleterre ,  et  là ,  par  devant  la  Ma- 
jesté de  la  dicte  Royne  d'Angleterre ,  se  purger  et  justiffier 
du  crime  qui  leur  avoit  esté  faulcement  imputé  ; 

Et  ainsy  que  la  nature  de  la  vérité  est  de  se  fère  tout- 
jour  cognoistre,  d'aultantque  Dieu  mect  en  fin  toutes  choses 
en  évidance,  après  longues  et  dilligentes  preuves  qu'ilz  ont 
faictes  devant  la  dicte  Royne  d'Angleterre ,  et  ses  commis- 

saires ,  et  devant  la  plus  part  de  sa  noblesse ,  il  a  esté  trouvé , 
prononcé  et  déclairé  que  notre  susdict  Régent ,  et  noblesse , 
ont  très  justement  et  honnorablement  procédé  en  notre  sus- 
dict couronnement,  et  en  tout  ce  qu'ilz  ont  faict  pour  la 
revenche  et  punissement  de  notre  oncle  et  du  murtre  de 
notre  très  cher  père ,  et  de  tout  ce  qui  en  deppend ,  et 
qu'ilz  n'ont  faict  rien  qui  ne  soit  honneste  et  juste  à  ung 
vray  subject,  y  estantz  obligez  pour  apaiser  l'yre  de  Dieu  et 
pour  le  bien  public  de  leur  pays  natif; 

Et  partant  je  les  absoulx  de  l'acusation ,  et  tel  est  nostre 
playsir,  sans  révoquer  l'authorité  de  notre  Régent,  affin 
que  les  veulx  des  perplex  ne  soient  poinct  rempliz  de  men- 
songes et  que  la  vérité  soit  déclairée  par  nous  et  les  sei- 
gneurs de  notre  conseil  privé ,  aussi  bien  devant  Dieu  que 
devant  le  monde  : 

C'est  assavoir  qu'il  est  véritable  que  le  Régent  et  la  sus- 
dicte  noblesse ,  pour  leur  deffance ,  pour  notre  couronne- 
ment ,  en  ce  qui  toche  leurs  honneurs  et  vies ,  ont  esté 
contrainctz  ,  avec  solemnelle  protestation ,  de  manifester  et 
déchirer  la  vérité  que  la  Royne,  notre  Mère,  a  esté  par- 
ticipante du  murtre  et  qu'elle  a  advancé  et  faict  dons ,  in- 
continent après,  à  notre  oncle  le  comte  Baudouel,  connu 
le  vray  autheur  du  faict  commiz ,  luy  donnant  terres  et 
offices,  joignant  sa  personne  en  mariage  avec  le  susdict 
traistre  tirant,  comme  il  a  esté  suffizamraent  vériffié  par 
devant  la  Royne  d'Angleterre  et  sa  noblesse ,  par  les  lettres 
escriptes  de  la  propre  main  de  la  dicte  Royne  et  notoirement 
prouvées. 

LETTRE    DE    LA    ROYNE    D  ANGLETERRE    A    LA    BOTNE    D  ESCOCE. 

—  du  dernier  de  mars  15G9.  — 


Madame,  ayant  sceu  voz  dolléances,  et  entendant  le 
grand  ennuy  qui  vous  tient  pour  quelques  motz  contenuz 
es  proclamacions ,  faictes  de  la  part  de  voz  subjectz ,  qui 
signiffient  que  je  deusse  donner  sentence  contre  vous ,  je 
m'esbay  fort  comment  vous  en  eussiez  quelque  fascherie, 
en  les  pensant  véritables  5  car,  si  ainsy  est  qu'ils  l'escrivent 
(comme  je  ne  sçay),  peult  il  entrer  en  votre  pancée  que 
j'eusse  eu  si  peu  d'estime  de  mon  honneur,  ou  tant  oblie- 
roys  je  ma  naturelle  affection  vers  vous ,  que  je  vous  con- 
dempnasse  premier  que  d'ouyr  la  responce ,  et  garderoy  je 
si  peu  d'ordre  que  je  deusse  conclurre  premier  que  de  com- 
mancer?  11  vous  souvient  qu'après  que  je  vous  fiz  déclara- 
tion en  quelle  mode  voz  subjectz  vous  accusoient ,  je  vous 
escripviz  que  j'attandoy  voz  déclarations  et  l'ordre  qu'en 
cest  endroict  prendriez,  et,  despuis  ce  temps,  j'en  ay  quicté 
la  cause  et  ne  m'en  suis  jamais  meslée  despuis,  sinon  que 
je  fiz  que  milor  de  Murray  et  les  autres  s'obligèrent,  de- 
vant moy  et  mon  conseil ,  de  ne  laysser  fascher  votre  party 
jusques  à  ce  que  j'ouysse  quel  ordre  vous  y  prendriez  pour 
conduyre  ceste  cause  à  quelque  bonne  lin. 

Et  à  ceste  heure ,  Madame ,  en  entendant  la  résolution 
que  vous  avez  ,  qui  trop ,  ce  croy  je ,  diffère ,  ung  accidant 
fort  estrange  est  advenu,  et  si  n'en  estiez  cognoissante ,  je 
le  tiendroys  à  trop  grand  merveille  ;  c'est  que  hier  Jehan 
Wod  me  fit  une  longue  déclaration  comment  le  duc  et  au- 
tres seigneurs  se  sont  soubzmiz  à  votre  filz  ,  comme  à  leur 

Uo) ,  et  par  une  harangue  faicte  par  milord  Herriz  devant 
tout  ce  conseil ,  aprouvoient  ce  qui  a  passé  de  votre  enpri- 
sonnement  avoir  esté  sagement  considéré  :  et  lesquelles  pour 
estre  trop  longues ,  et  pensant  que  ces  motz  vous  ennuye- 
roient  trop,  je  les  laysseray  à  la  plume.  Mais  en  conclusion 
ilz  se  sont  accordez  à  quelques  articles,  que  je  vous  envoyé, 
commant  ilz  me  sont  mandés ,  comme  celle ,  à  qui  s'il 
cust  pieu  de  se  confier  de  faict  à  la  moictié  de  ce  qu'en 
molz  m'aviez  promiz  ,  peust  estre  que,  à  la  fin,  eust  esté 
aussi  bon  que  ceste  cy,  et  à  ce  que  ne  vous  laysseray  igno- 
rante ,  ny  de  mes  actions  en  votre  endroict ,  ny  du  traicte- 
ment  que  les  autres  vous  font,  j'ay  pensé  le  mieulx  de  vous 
mander  ce  que  j'en  cognois  et  de  par  qui  j'en  suis  advertye. 
Cest  à  vous  d'en  juger,  comme  à  qui  il  touche  le  plus  près, 
et  combien  que  je  croy  de  pouvoir  prévalloir  avec  eulx , 
nonobstant  je  leur  fay  sçavoir  que  ne  m'en  mesleray  comme 
de  chose  de  qui  rien  n'entend,  et,  ayant  receu  l'intelli- 
gence d'une  partie,  je  n'en  jugeray,  mais  me  tiens  en  sus- 
pens jusques  à  ce  que  plus  oultre  entendray  de  vous.  Et 
ayant  deschargé  l'office  de  bonne  parante ,  et  me  cognois- 
sant  avoir  toutjour  marché  de  bon  pied  du  commancement 
jusques  à  ceste  heure ,  je  mercye  Dieu  de  ne  m' avoir  laissé 
choper,  tant  seulement  beaulcoup  moins  tumber  en  quel- 
que inconvéniant  contre  vous,  et,  de  claire  conscience,  je 
l'appelle  à  tesmoing,  qui  m'en  sera  juge ,  d'y  estre  achemi- 
née ouvertement  et  sans  feintise;  et  pourtant  je  vous  sup- 
plie croire  que  quelque  chose ,  que  ouyrés  au  rebours ,  que 
créature  vivante  ne  les  prouvera  onques. 

Quant  aulx  autres  choses  contenues  en  voz  lettres,  votre 
serviteur  les  vous  pourra  respondre,  et  par  milord  Cherus- 
berv  vous  l'entendrez  plus  amplement ,  à  qui  il  vous  plairra 

tlonner  créance,  comme  à  celluy  que  j'espère  fère  comme 
l'ay  commandé,  et,  avec  ceste  opinion,  je  ne  vous  retien- 
dray  plus  longuement,  mais  ne  cesseray  à  prier  le  Créateur 
de  vous  tenir  toutjour  en  sa  saincte  garde ,  avec  mes  très 
cordialles  recoramendacions ,  etc. 


LETTRE  DE  LA  ROYNE  d'eSCOCE  A  LA  ROYNE  d'aNGLETERRE. 

—  du  vendredi  Saint  [15  avril  15C9.  ]  — 


Madame,  d'aultant  que  les  faulces  alégations  de  mes  re- 
belles en  votre  court ,  mentionnées  en  leurs  proclamations, 
m'ont  donné  de  mescontantement ,  bien  que  je  n'y  adjoux- 
tasse  aulcune  foy,  comme  à  ceulx  que  j'ay  trop  esprouvez, 
d'aultant  plus  m'a  aporté  de  playsir  votre  amyable  décla- 
ration au  contraire,  par  votre  honneste  et  favorable  lettre , 
à  laquelle  je  n'ay  vollu  différer  respondre  plus  longuement, 
tant  je  désire  vous  fère  paroistre  ma  naturelle  inclination 
de  sercher  votre  bonne  grâce  sur  toutes  choses ,  aussi  sou- 
haytant  d'entendre  votre  favorable  résolution  en  toutes 
mes  affères ,  desquelz  il  vous  a  pieu  me  donner  adviz  ;  de 
quoy  affectionnément  je  vous  remercye,  et,  pour  vous 
informer  à  la  vérité  de  mon  jugement  là  dessus ,  je  ne 
sçauroys;  car  je  vous  promectz  ma  foy,  que  je  n'ay  ouy 
ung  seul  mot  d'Escoce  despuis  mon  arrivée  icy,  que  ce  que 
je  vous  envoyay  de  la  proclamation  de  mylor  Herriz,  lequel 
je  ne  croy  s'estre  tant  oblyé  qu'il  appert  par  les  articles 
que  le  comte  de  Cherusbery  m'a  monstrez  par  votre  com- 
mandement. Toutesfoys  leur  ayant  esté  mandé,  je  désire 
bien  sçavoir  la  vérité  et  en  fère  telle  diligence  que  la  chose 
mérite,  si  le  messagier  n'est  empesché,  ce  que  je  crains, 

encores  que  M',  de  Cherusbery  m'a  asseuré  de  son  pas- 
saige  ;  la  première  certitude  que  j'en  auray,  je  vous  pro- 
mectz  aussi  tost  vous  en  donner  adviz  par  l'évesque  de 
Rosse  ou  aultre  mien  fidelle.  Cependant  je  vous  puis  dire 
que,  si  les  choses  sont  ainsy  passées,  le  désespoir  qu'ilz  ont 
de  me  voir  retenue  et  toutz  moyens  ostez  d'entendre  de 
moy  en  aura  esté  cause  ;  ce  que  je  vous  suplie  considérer, 
bien  que  vous  ne  l'ayez  commandé,  si  est  ce  que  voz  mi- 
nistres sur  les  frontières  l'ont  exécuté  à  dommaigej  en 
considération  de  quoy  et  de  la  bonne  volonté  que  j'ay  de 
me  dédyer,  en  tant  que  mon  estât  et  mon  honneur  le  per- 
métront,  à  votre  dévotion,  je  vous  prie  vouloir  prendre 
une  bonne  résolution  sur  ce  que,  par  ce  pourteur,  der- 
nièrement je  vous  escrivy  touchant  ma  longue  et  instante 
requeste ,  quoy  que  se  face  en  Escoce ,  de  me  remectre  en 
mon  estât  par  votre  support  et  faveur,  qu'après  Dieu  seu- 
lement ,  je  soye  obligée  à  vous  par  sang  naturel ,  amytié  et 
bénéfice,  et  m'atandant  que  serez  incliné  à  cella,  moy,  ou 
qui  il  vous  plairra  des  miens ,  serons  prestz  de  vous  aller 
satisfère.  Autrement,  sellon  ma  dernière  lettre,  qu'il  vous 
playse  n'inputer  à  faulte  de  bon  naturel  si,  ne  pouvant 
estre  secourue  de  ma  plus  proche,  je  accepte  ung  plus 
loingtain  et  moins  agréable  secours  ;  et  de  cecy  je  vous 
suplie  me  fère  responce  par  ce  porteur,  ce  que  le  temps  et 
occasion  requièrent  que  j'en  soys  résolue ,  et  ayant  desjà 
par  votre  arayable  lettre  confirmé  une  certaine  espérance 
d'obtenir  ceste  mienne  affectionnée  première  requeste ,  je 
ne  vous  en  feray  plus  longue  instance,  sinon  de  vous  remer- 
cyer  de  voz  favorables  responces  en  toutes  autres  choses. 
Et  après  vous  avoir  priée  de  donner  crédict  au  porteur  de 
ce  qu'il  vous  requerra  de  ma  part ,  je  vous  présenteray  mes 


I 

bien  aiïectionnées  recommendacions  à  votre  bonne  grâce, 
priant  Dieu  qu'il  vous  doinct,  etc. 


JLETTBE  DE  LA  ROYiVE  d'eSCOCE  AU  S"".  DE  LA  MOTHE  FÉNÉLON. 

I 

Q^l)iffrc.  —  [Monsieur  de  La  Mothe,  despuis  la  nouvelle  * 
de  ceste  victoire  la  Roy  ne  d'Angleterre  a  changé  de  stille 
de  m'escripre,  comme  vous  verrez  par  le  double  de  sa  lettre, 
et  pour  me  fère  croyre  que  ceste  mutation  ne  vient  de  là , 
l'on  me  veult  persuader  qu'elle  et  son  conseil  tiennent  ceste 
nouvelle  pour  faulce  et  controuvée ,  et ,  au  contraire ,  que 
le  Roy  a  du  pire ,  et  que  c'est  la  cause  qu'il  faict  tenir  les 
passaiges  fermez  ,  ne  voulant  que  l'on  saiclie  la  delîaicte 
et  perte  qu'il  a  receue,  avec  d'autres  mauvaises  apparances, 
à  quoy  j'adjouxte  aultant  de  l'oy  que  je  doibz  fère  aulx  belles 
parolles  que  l'on  me  donne,  après  que  j'ay  sceu  que  la 
Royne  d'Angleterre  dict  au  duc  de  Chatellerault,  à  son 
partement  d'auprès  d'elle,  qu'elle  aprouvoit  toutes  les  ac- 
tions du  comte  de  Mora  et  ses  associez ,  et  que  le  dict  duc, 
estant  en  Escoce,  s'il  ne  recognoissoit  le  Roy,  il  ne  s'aten- 
dît  jamais  d'avoir  ayde ,  support  ou  faveur  par  son  moyen, 
ains  qu'elle  luy  nuyroit  en  tout  ce  qu'il  luy  seroit  possible  ; 
de  quoy  le  bon  homme  estoit  à  demy  hors  de  sens.  Et 
si,  d'avanture,  il  s'est,  despuis,  condescendu  contre  son 
devoir,  ayant  esté  pratiqué  et  gaigné,  ou  par  quelque  vayne 
espérance ,  comme  cy  devant  il  a  esté ,  ou  par  craincte  de 
veoir  luy  et  ses  enfans  ruynez ,  je  vous  laysse  juger  d'où 
en  procède  la  cause  5  car,  avec  l'authorité  que  je  luy  ay 
baillée,  il  a  plus  des  trois  quartz  démon  royaulme  et  les 
plus  grandz  avec  luy,  et  est  suffizant  pour  en  chasser  le 

comte  (le  Mora  et  toutz  ses  udhérans  et  complices.  Ce  que, 
monsieur  de  La  Mothe,  je  n'ay  vollu  vous  celler,  adin  que 
vous  cognoissiez  comment  je  suis  esté  traictée  par  l'intelli- 
gence de  mes  traistres  avec  la  Royne  d'Angleterre ,  et  le 
besoing  que  j'ay  de  l'ayde  et  faveur  de  mes  amys.  ] 

PROTESTATION  DE  L'AMBASSADEUR  D'ESPAGNE. 

Pro  faute  Catholici  Régis  oratokis  ad  Dominos  Consi- 
liarios  secrelioris  Sereiiissimœ  Angliae  Reginfe  consilii  responsio. 

Inter  fœdcralos  reges,  ac  populos,  vicinosque  quoscunque  ho- 
neslo  cominercio  lUenlcs  ad  controversiarum  discutionem,  cùm 
gravamina  aut  rapina?  facta;prctcndunlur,  soient  pcrmidi  rctcntio- 
nesbonorum,  ut  ex  illis  pacificatio  querelarum,  re  cognità,  subse- 
quatur.  Eo  lamen  ordinc,  ut  nullus  extra  proprios  fines  aliéna  ca- 
pere  altentet  (quod  bellicum  est)  ncque  retenta  diripiat,  diripivc 
permitlat,  neque  distrahi,  minorique  prctio,  quàm  quod  œquum 
est,  vcndi  consenliat,  personarum  habito  utrinque  honesto  re- 
spectu. 

Sicquc,  cùm  retenliones  bonorum  jussu  regum  aut  prcsidum 
concedunlur,  quse  anlè  iilorum  publicata  edicta,  aut  prêter  eorum 
tenorem  delincnlur,  aut  aliundè  rapiunlur,  raptave  infcruntur,  in- 
primis,  nullà  tergivcrsatione  admissà,  restituenda  censcntur.  El  quia 
absurdum  prorsùs  est  locorum  ac  homiaum  exaclam  dcsignationera 
petere,  neque  sincre  miserabilibus  nantis  domum  legati  patere, 
generalem  solummodo  eorum  hic  mentionem  faciemus. 

In  hiis  sunt  Hispanicae  naves,  in  Hispaniam  tendere  volentes , 
quae  niultù  antè  edicta  jàm  vêla  explicantcs,  in  portu  Hiermu- 
thensi  à  viceadmirallio  Arcturo  Sambertuono  absquè  causa  suntde- 
tentœ,  navesquc  omnes  quibus ,  \v  decembris ,  i^ubernacula  adcmpta 
per  ministres  regios  l'uerunt  :  sunt  autera  illae,  quœ  pecuniam  ad 
milituni  stipcndium  in  Bclgicam  Illustrissimo  Alba3  Duci  defcrebant. 

Prima  retentio  pccuniae  regiaî  Sudantone,  die  xviuj  decembris; 
.facta  fuit,  sequens  verô  in  occiduis  partibus  ,  decimo  deindè  die  , 
quBR  ulliraa  executio  per  prefatura  Arturum,  Killigreum,  Jacobum 
Muruni  et  alios  ministres  regios  ,  adeô  insolenter  est  perpetrata ,  ut 
omnia  quag  unusquisque  voluit,  asportarit ,  effraclis  arcis  omnibus, 

direplis  pccuniis  afque  fortunis  nautarum ,  quos  eliara  in  pelagus 
precipitarunt,  indigné  'îo  Majestate  Cnlholici  Régis  blaleranlcs,  at- 
que  ut  sanarenl  lliL-panoî  um  animos,  quatriduum  illos  inedià  afflixe- 
runt,  querentesque  ac  lamentantes  ipse  idem  viceadmiraliius  in 
carcerem  conjici  jussit,  extractosque  tandem  nudos,  absquè  via- 
tico,  procùl  abcgit;  quse  quidem  omnia,  à  regio  consilio  silentio 
praetercuntur. 

Omncs  prcfalae  relenliones  pecuniarum  regiarum,  inconsulto 
tanti  Régis  oratore,  qui  frequens  apud  Screnissimam  Reginam  ade- 
rat,  sunt  comniissœ  :  imo  etiam ,  eodem  penè  die,  quo  iili  secu- 
ritas  litterseque  regiœ  dalœ  sunt  ad  prefectos  porluum ,  aliœ  his 
contraria;  secrelô  sunt  emissœ,  sic  ut  unà  manu  securitas,  altéra 
raptus  designarclur. 

Itaquè  qui  querelam  de  îîlustrissimi  Albse  Ducis  edictis  de- 
tentioneque  in  Iiiferiori  Germanià  factà  pretendunt,  suà  ipsius 
causa  id  fingere  videntur  utnobilitati  ac  populo,  vcl  levem  saltem, 
excusationcm  obtrudant ,  cùm  Dux  omninô  nullum  aliud  quod  se- 
queretur  iter  haberet.  Istorumque  forsàn  ingenio  factum  videri 
posset,  quôd  inauâitus  Assonville,  indigné  habitus,  indigne  sit 
etiàm  dimissus. 

De  furiosâ  verô  prefali  oratoris  detentione,  quae  forsàn  neque  à 
Turcis,  neque  à  Scyîhis  foret  commissa  ,  famulorumque  ejus  able- 
gatione  et  tortura  intentalà,  litteris  regiis  iuterceptis,  sublato 
sacrosancto  legationis  jure  ,  cùm  ad  prcfatum  potenlissimum  prin- 
cipcm  res  spectet,  nihil  nunc  orator  exponit,  sed  illa  suo  loco  re- 
hnquil  :  hoc  tantùm  admonens,  ne  de  mandatis  ac  officiis  ab  eo 
prestandis,  aliqua  cura  aliquis  ex  prefatis  dominis  fangatur,  neque 
in  alieno  negocio  sitcuriosus. 

Quae  post  prefati  legati  detentionem  sint  subsecuta,  non  essel 
facile  recensere ,  qualiter,  navibus  atque  holcadibus  captivatis, 
bona  earum  à  rainistris  Serenissimœ  Reginœ,  predicto  Arturo, 
Guilielmo  Ackins,  Killigreo,  Gaspare  Said  et  innumeris  aliis,  sint 
asportata  etab  illis  et  à  Gallis,  in  portubus,  cum  omnium  gratula- 
tione,  direpta  et  vendita,  ità  ut  lertia  pars  mcrcium  antè  comissa- 
riorum  adventum  sit  intercepta  ut  valorem  septingentorum  mil- 
liumducatorum  exaequare  possit.Fuitetiam  inter  predonespredictus 
Bordele  qui ,  si  legationem  suara ,  Screnissimam  Reginam  allo- 
quendo  ,  non  iniplcvit ,  alleram  tamen  partem  ,  ut  predâ  onustus 
ad  Condensem  principem  rediret,  non  omisit. 

Holcades  autem  ditissimre  xiij ,  quae  ex  Hispanià  veniebant,  cùm  r 

circà  Plimulliensem  portum  subsislercnt ,  navis  nova  barqua  dicla, 
quae  Screnissima;  Rcginœ  ccrtè  fuit,  si  alicui  illani  condixorit  non 
rauKum  in  hac  parle  refert,  cum  Majcstalis  enim  cjus  rogio  vexillo 
expanso  ac  prefali  viccadmiralii  filio  atqiie  domestico  Bulselo  du- 
cibus,  obviam  il  lis  progressa,  blandis  verbis  nnmine  Su.Te  Majcsla- 
tis  illis  securitalcm  promiltens,  cas  in  porlum  duxif ,  jaclisqiie  an- 
coris ,  et  illas  et  naulas  caplivavit ,  prctiosiori  omni  merce  direptâ. 

Ncque  hic  deslitit,  nam  ex  ammonitione  Jacol)i  Mûri  qui  ex  aulà 
regià  cilatocursu  iHùc  pervenit,  slalîinprefatusvicpadmiralii  locum 
tenens  quiiique  ex  dilioribus  holcadibus  sclcgit ,  rectôque  Rochcllam 
perrexit ,  ul  ex alienis bonis  Condei ,  tùm  viventis ,  et  Galbai  admiralii 
exercitum  aleret.  Eslinianlur  auteni  prefaliic  quinque  holcades  ad 
valorem  centuni  quinquaginla  millia  ducatorum,  rebqua;  aulem 
omnes  quœ  Plimulhi,  Iliermulhi  ac  in  totâ  occiduà  regionc  tenen- 
lur,  ad  valorem  duorum  millionum,  a-quà  estimalione,  rcferri  pos- 
sunt,  citrà  illam  quam  Guilielmus  Vvinler,  naîu  major,  in  suo  à 
Rochella  reditu  intercepit  ;  prclerque  undecim  navigia ,  vino 
onusta  ,  navesque  Neoportunenses,  et  alias,  de  quorum  captivitate 
logatus  Catholici  Régis  nondùm  plenè  est  edoctus. 

Qua?  vcrô  junior  Guilielmus  "Winter,  captis  octo  holcadibus  è  Lu- 
sitaniâ  redeuntibus,  sale,  aron.atibus  signaloque  argento  oneratis, 
commisit ,  apertè  declaralio  bellica  est.  Quantum  verô  ad  demis- 
sionem  veU  districtumque  maris,  ridicula  omninô  narratio  est. 
Classis  certè  regia  eodcm  modo  piraticam  exercet,  quo  Cortene  et 
Kcrkem  et  Galli ,  ipsius  et  illorum  socii. 

Videturque  regium  consilium  ista  parvi  pendere,  cùm  neque  ad 
probalorias  informationes  sinat  spoliatos,  ad  dcmonstranda  damna, 
ad  prefatum  oralorem  accedere,  omnesque  aut  illi  obnoxios,  aut 
à  quibus  ista  comprehendi  possint,  carceri  includat,  aliquo  pere- 
grino  pretextu ,  Baptistamque  Sanvictorem  à  commissione  subtra- 
hat  ne  depredationes  factas  penitùs  ediscat ,  atque  inter  illos  qui  in 
curiâ  istiusmodi  rébus  moderandis  sunt  dcstinati ,  illuslrem  admi- 
rallium  nominaverit ,  cujus  familiaribus  et  locum  tenenlibus  si- 
milis ruina  proficiscitur. 

Non  absimilis  injuria  ,  à  Johanne  Ackins  Catholici  Régis  amicitiae 
est  inflicta  ,  qui  regiâ  classe  aliquorumque  (utdicitur)  consiliario- 
rum  ope  alque  hortatu ,  quartùm  jàm  ad  Régis  polentissimi  occiden- 
tales ditiones  (quae  Indiarum  nomine  appellantur)  expeditionem 
suscepit  conlrà  fœdera  ac  regias  leges,  naves  obvias  diripiens,  op- 
pida  expilans  et  incendens ,  homines,  tàm  indigènes  quàm  Hispa- 

nos  (in  quibus  est  nobilis  Johannes  Mendossa  nunc  in  Hibernià 
asservatus)  captivans  ;  qucm  quidem  Ackins  oportet  tandem  punire, 
aurumque  omiie  atquc  argentiim,  cum  unionibusatquc  homiiiibus 
restilucrc,  dcque  aliis  etiàm  depredationibus,  à  piratis  Anglis  et 
Gallis  ex  Angliae  portubus  exeunlibus  factis  ,  intégré  omninô  satis- 
facere  et  marc  libcrum  reddcre;  protestante  in  his  omnibus  prefato 
oratore ,  prout  ei  Hcet  et  decet,  in  superioribus  etiàm  proteslatio- 
nibus  persistente. 

Nam  non  dul-ital  qiiin,  si  Serènissima  Regina  Dominique  Consi- 
iiarii  pacem  preîcnderenl,  ab  his  injuriis  abstinentes,  agressioni- 
bus  istis  belîicis  direpta,  navesque  eà  forma,  cum  mercibus  ac 
hominibus  captas,  restitui  intégré  facerent,  invasores  acerrimé 
puniendo,  omnia  pretereà  antè  et  prêter  ordinem  regiœ  proclama- 
tionis  retenta,  stalim,  prout  œquum  est,  redderent.  Quœ  quidem 
non  consentit  predictus  orator,  ut  detenlionis  vel  quovis  alio  que- 
sito  colore  dctineantur,  divcrsa  enim  omninô  causa  subest. 

Oblata  nobili  Georgio  Speake  vj  aprilis  1569. 

XXXIir  DÉPESCHE 

—  du  dernier  jour  d'avril  15C9.  — 
{Envoyée  par  le  seigneur  Négrier,  clerc  de  IH'^.  de  VAubespine.) 

Relâche  de  la  flotte  de  la  Rochelle  à  Douvres  et  à  Rye.  —  Vains  efforts 
de  l'ambassadeur  pour  empêcher  la  continuation  du  voyage.  —  Départ 
de  la  flotte  pour  Hambourg.  —  Mémoire  présenté  à  Elisabeth  par  l'am- 
bassadeur. —  Nouveaux  griefs  de  la  France  contre  l'Angleten-e.  — 
Plaintes  contre  les  pirates,  le  défaut  de  restitution  des  prises  et  le  voyage 
de  la  Rochelle.  —  Menace  est  faite  de  fermer  les  ports  de  France  aux 
Anglais,  s'il  n'est  inimédiatemeni  pourvu  à  la  répression  de  la  piraterie. 
—  Avis  donné  par  l'ambassadeur  d'Angleterre  sur  la  bataille  de  Jarnao  et 
sur  les  événements  militaires  qui  ont  suivi.  —  Proclamation  d'Elisabeth 
contre  les  pirates. 


Au  Roy. 


V-  Sire ,  parmy  les  adviz  de  ma  dernière  dépesche,  du  xxiij' 
du  présent ,  je  vous  ay  mandé  le  parlement  de  la  flotte  de 
la  Rochelle ,  de  laquelle  sachant  le  relaschement  à  Douvres 
et  la  Rie  par  contraire  vent,  j'ay  essayé,  encores  une 
foys,  si  j'en  pourrois  interrompre  du  tout  le  voyage, 
l'ayant  faict  proposer  de  telle  sorte  à  ceste  Royne,  par 
aulcuns  des  siens ,  comme  de  eulx  mesmes ,  sur  fort  bons 
et  recepvables  fondcmens,  qu'elle  en  a  ,  une  autre  fois ,  re- 
mis la  matière  en  conseil ,  et  j'estois  sur  le  poinct  d'avoir 
là  dessus  quelque  bonne  responce ,  quant  ung  marchant  de 
ceste  ville,  nommé  Colverel,  est  arrivé  de  la  Rochelle, 
qui  a  remonstré  plusieurs  grandz  proffîctz  ,  si  l'on  accom- 
plissoit  le  marché  qu'il  avoit  faict  avec  ceulx  du  dict  lieu , 
et  ung  grand  dangier  de  perdre  les  deniers ,  que  les  mar- 

chantz  avoient  avancé ,  si  l'on  n'aloit  promptement  quérir 
le  vin  et  le  sel ,  qui  estolt  là  tout  prest  ;  dont  a  esté  mandé 
à  la  dicte  flotte  de  fère  voille,  au  premier  bon  vent;  et, 
nonobstant  cella,  je  n'ay  layssé  d'aller,  despuis  trois  jours, 
trouver  la  dicte  Dame,  à  laquelle  j'ay,  en  premier  lieu, 
faict  entendre  la  bonne  correspondance  de  Votre  Majesté 
sur  sa  déclaration  ,  qu'elle  a  faicte ,  de  constantement  per- 
sévérer en  la  paix.  De  quoy.  Sire,  elle  a  monstre  recep- 
voir  à  grand  plésir  et  contantement  tout  ce  que ,  jouxte  les 
propres  termes  de  votre  lettre  du  dernier  de  mars ,  je  luy 
ay  dict  là  dessus,  et  m'a  semblé  que  je  l'avois,  par  là,  si 
bien  disposée  ez  autres  choses  de  votre  service,  que  j'ay 
bien  ozé ,  à  la  suyte  du  mesmes  propos ,  luy  remonstrer 
bien  vifvement ,  et  néantmoins  avec  l'accoustumé  respect 
de  ne  roflancer,  que,  par  la  persuasion  d'aulcuns,  qui  ten- 
doient  plus  à  leur  intérest  qu'à  l'honneur  ny  grandeur  de 
sa  couronne,  elle  se  layssoit  condujre  à  certaines  con- 
treventions  des  trettez  qui  seroient  en  fin  pour  luy  fère  per- 
dre le  plus  grand  et  le  plus  proffitable  amy  qu'elle  pourroit 
jamais  recouvrer  en  toute  la  terre,  luy  particularisant, 
là  dessus,  les  mauvais  et  intollérables  déportemens  de  ses 
subjectz  contre  vous  et  les  vôtres,  la  priant  instantement 
les  fère  cesser  et  surtout  de  leur  fère  quicter  ceste  routte  de 
de  la  Rochelle. 

A  quoy  m' ayant  faict  une  responce  bénigne  et  de  beaul- 
coup  de  contantement,  et  que  ce  que  je  luy  avois  dict  de  vo- 
tre correspondance  envers  elle  estoit  conforme  à  ce  que  son 
ambassadeur  luy  en  avoit  escript ,  me  pria ,  pour  le  sur- 
plus ,  de  conférer  "mes  aultres  demandes  avec  les  seigneurs 
de  son  conseil ,  pour  y  fère  une  bonne  résolution.  Lesquelz 
seigneurs  m' ayant,   mardy  dernier,  convyé  à  dinar  chez 

M',  le  comte  de  Lestre,  ilz  ont  clairement,  et  de  fort 
bonne  sorte,  tretté  avecques  moy  de  toutes  les  susdictes 
particularitez ,  me  priant  leur  bailler ,  par  escript ,  ung 
sommaire  des  propoz  que  j'avois  tenuz  à  la  dicte  Dame 
et  des  choses  que  je  luy  avois  recjuises ,  avec  grandz  pro- 
messes dem'ysatisfère  si  bien  que  j'en  demeurerois  contant. 
Ce  que  j'ay  faict  en  la  forme  que  Votre  Majesté  verra ,  et , 
dans  deux  jours  ,  j'espère  en  avoir  leur  responce  ;  vous 
ayant  cependant ,  Sire ,  voUu  fère  la  présente ,  pour  vous 
tenir  toutjour  adverty  de  ce  qui  se  passe  icy ,  et  comme 
j'ay  parolle  et  promesse,  avecques  serment,  de  ceste  prin- 
cesse et  de  ceulx  de  son  conseil ,  qu'en  toute  ceste  flotte 
de  la  Rochelle  il  ne  va  hommes  de  guerre,  armes,  artille- 
rie, pouldres  ny  monitions,  d'où  Votre  Majesté  puisse  estre 
en  rien  ofl"ancée ,  ny  ceulx  du  dict  lieu  secouruz ,  et  que 
leur  ayant ,  pour  le  dict  sel  et  viri ,  desjà  esté  avancé  l'ar- 
gent ,  lequel  est  desjà  despandu ,  c'est  aultant  de  leurs  vi- 
vres quon  leur  va  meintennant  enlever. 

La  flotte  pour  Hembourg  ,  qui  est  d'envyron  xxvnj 
vaysseaulx,  toutz  bien  équipez  et  chargez  de  draps  et  de 
laynes ,  à  la  valleur,  comme  on  dict ,  de  sept  cens  mille  es- 
cuz ,  est  desjà  avalée  contre  bas  ceste  rivière  avec  sept  des 
grandz  navyres  de  guerre  de  ceste  Royne,  les  Jnieulx  pour- 
veuz  et  armez  qu'il  est  possible,  et  M'.  Oynter  pour  les 
conduyre.  11  semble  qu'il  se  mène  quelque  pratique  pour 
fèrc,  au  dict  Hembourg,  mettre  ez  mains  de  Quillegrey 
une  somme  de  deniers  par  le  mandement  des  marchantz  de 
ceste  ville  qui  en  seront  rembourcez  par  deçà,  et  que 
mesmes  l'on  y  apporte  ung  nombre  d'angellotz  en  espèces  : 
je  mettray  peyne  de  sçavoir  mieulx  ce  qui  en  est.  J'en- 
tendz  que  le  vydame  de  Chartres  et  une  dame,  qu'on  dict 

estre  sa  femme,  se  sont  embarquez  à  la  Rochelle  pour  ve- 
nir par  deçà,  mesmes  est  bruict  qu'il  a  desjà  prins  port 
vers  le  cap  de  Cornoaille  :  je  prendray  garde  à  ce  qu'il 
trettera  en  ceste  court. 

11  ne  se  sçayt  encores  quelle  yssue  a  prins  ceste  assemblée 
des  seigneurs  d'Escoce,  et  se  présume  que  soubz  cest  ac- 
cord, qu'ont  faict  les  seigneurs  avec  le  comte  de  Mora,  il 
y  a  quelque  chose  de  caché ,  estant  malaysé  que  Lord  ïler- 
riz ,  lequel  a  toutjour  opiniastrément  tenu  le  party  de  la 
Royne  d'Escoce,  se  soit  meintennant  condescendu  de  ca- 
pituler ainsy  au  désavantaige  d'elle,  sinon  pour  servir  au 
temps ,  et  que  bien  tost  il  se  descouvrira  quelque  noveaulté 
en  ce  faict. 

Et  ayant,  despuis  deux  jours,  receu  celles  de  Votre 
Majesté,  du  xvij''  du  présent,  avec  le  mémoire  et  lettre, 
dont  en  icelles  faictes  mention ,  qui  me  feront  assés  icy 
jour  et  lumyère  ez  choses  de  votre  service,  j'ay  advisé  vous 
renvoyer  incontinent  celluy  mesmes,  qui  me  l'a  apporté, 
qui  a  veu  à  la  voille  la  dicte  flotte  de  la  Rochelle,  affin 
que  mandiez  promptement  à  Monsieur ,  frère  de  Votre  Ma- 
jesté ,  de  n'en  prendre  aulcune  allarme ,  et  de  ne  laysser, 
pour  la  venue  de  toutz  ces  navyres  anglois,  si  d'avanture 
ilz  arrivent  de  dellà,  la  poursuyte  de  ses  entreprinses;  et, 
je  prieray  Dieu,  etc. 

De  Londres  ce  xxx^  d'avril  1569. 

Les  seigneurs  de  ce  conseil  m'ont  envoyé  prier  d'es- 
cripre  à  Votre  Majesté,  qu'il  vous  playse  mander  à  M',  de 
Moulue  de  mettre  en  liberté  ung  Thomas  Pen ,  ung  Jehan 
Day  et  aultres  merchantz  anglois ,  qu'on  a  arrestez  pri- 
sonniers à  Bourdeaulx. 

A   LA  ROVNE. 

Madame,  de  tant  que  j'ay  estimé  votre  guérison  eslre 
ung  des  plus  grandz  biens,  qui  pouvoil  advenir  au  Iloy  et  à 
son  royaulme,  et  à  nous  toutz,  voz  très  humbles  scrvi- 
viteurs ,  je  n'ay  vollu  faillir  d'en  fèrc  une  conjoyssancc  de 
la  part  de  Yoz  Majestez  à  la  Royne  d'Angleterre,  avec 
voz  recommendacions  et  aultres  propoz  convenables  à  la 
communication,  que  vous  luy  feziés  d'une  nouvelle,  que 
vous  croyés  qu'elle  auroit  playsir  d'entendre.  A  quoy  la 
dicte  Dame ,  monstrant  n'avoir  encores  veu  de  moy  aul- 
cun  plus  agréable  office  que  cestuy  cy ,  m'a  dict  qu'elle  de- 
siroit ,  comme  pour  soy  mesmes ,  votre  bonne  santé  et  lon- 
gue vie ,  et  qu'elle  n'avoit  entendu  que  vous  eussiez  esté 
mallade  que  bien  peu,  car  n'eust  failly  d'envoyer  expres- 
sément ung  des  siens  pour  vous  visiter,  mais  qu'elle  re- 
mercyoit  Dieu  de  votre  bon  portement ,  et  prenoit  la  com- 
munication, que  vous  luy  feziés,  de  chose  apartenant 
ainsy  à  la  personne  de  Votre  Majesté,  pour  ung  expécial 
signe  de  votre  amytié  envers  elle,  dont  vous  en  remer- 
cyoit  de  tout  son  cueur.  Et  ayant  discouru  d' aultres  ma- 
tières, jouxte  aulcuns  adviz  qu'elle  a  voit  de  son  ambassa- 
deur (desquelz  j'ay  miz  peyne  d'en  recouvrer  ung  extraict 
en  anglois,  que  j'ay  faict  traduyre  en  françoys  et  l'ay  ad- 
jouxté  à  la  présente),  notre  propos  se  conclud  en  toutz  bons 
termes  de  paix  et  continuation  d' amytié  avec  Voz  Majes- 
tez ,  voz  pays  et  subjectz  ,  comme  j'espère  vous  en  fère 
veoir,  en  brief,  de  plus  expresses  déclarations,  si  elle  et 
ceulx  de  son  conseil  ne  me  faillent  de  promesse ,  remettant 
à  la  suffizance  de  ce  pourtour  de  vous  donner  compte  des 

autres  choses,  qu'il  a  veues  et  aprinses  de  deçà.  Et  je 
prieray  Dieu,  etc. 

De  Londres,  ce  xxx'  d'avril  4569. 

PEOPOS   TENU    PAR   l'aMBASSADEUR   DE    FRANCE 
A  LA  ROYNE  d' ANGLETERRE. 

—  le  xxv"  d'apvril  1569.  — 

Madame,  ayant  le  Roy,  Mon  Seigneur,  veu  par  votre 
déclaration  en  escript,  du  nj"  mars  dernier,  laquelle  je  l'ay 
asseuré  m' avoir  esté  bien  expressément  confirmée  de  votre 
parolle,  comme  vous  voulés  constammant  persévérer  en 
la  bonne  paix,  qui  est  entre  Voz  deux  Majestcz  ,  voz  pays 
et  subjectz ,  me  commande  vous  donner  aussi  pareille  as- 
seurance  de  trouver  parfaicte  correspondance  en  luy,  en 
tout  ce  qui  sera  à  jamais  de  l'entretènemant  et  vraye  ob- 
servance de  voz  communs  trettez  ; 

Et  qu'il  s'est  persuadé  que  tout  ce  qui  est  mal  venu , 
ceste  année ,  du  costé  d'Angleterre ,  contre  luy  et  ses  sub- 
jectz ,  n'est  aulcuneraent  procédé  de  Votre  Majesté ,  ains 
d'aulcuns  qui  ne  vouloient  qu'il  eust  bonne  yssue  de  ses 
présens  affères  5 

Que,  pourtoat,  il  no  s'est  voUu  mouvoir  à  aulcun  rescen- 
timenc  que ,  rrcmier,  il  n'ayt  requis  la  déclaration  de  votre 
volonté,  estimunt  ne  vous  pouvoir  donner  meilleur  indice 
de  la  Ivanchise,  de  laquelle  il  procède  envers  vous,  sans 
aulcune  véser^xition  de  vengeance  dans  le  cueur,  que  de 
vous  déclarer  ouvertement  les  contreventions  de  la  paix  à 
la  mesure  que  voz  subjectz  et  ministres  les  font  naitre; 

Et,  puisque  vous  luy  déclairez  n'avoir  eu  aulcune  part 
au  voyage ,  faveur  et  suport ,  que  votre  visadmyral  a  faict 
et  porté  à  ceulx  de  la  Rochelle ,  ny  nulle  intelligence  avec 

ceulx  qui  vouloient  surprendre  le  Havre  de  Grâce  et  Dièpe', 
ce  qu'il  veult,  sans  aulcune  difficulté,  croire  qu'il  est  ainsy, 
et  qu'il  a  veu  votre  ordonnance ,  du  xj°  mars ,  contre  les 
pirates ,  et  la  promesse ,  que  vous  y  faictes ,  que ,  non- 
obstant la  mutuelle  surcéance  d'entre  voz  pays  et  ceulx 
du  Roy  Catholique,  vous  tiendrez  la  main  que  les  Fran- 
çoys  ne  seront  molestez  ny  leurs  traficz  interrompuz ,  qui 
sont  choses,  qu'il  a  prinses  pour  vray  tesmoignage  de  votre 
droicte  intention  envers  luy; 

Sa  dicte  Majesté  Très  Chrestienne,  pour  vous  rendre 
ung  pareil  et  prompt  tesmoignage  de  la  droicture  de  la 
sienne  envers  vous,  a  mandé  incontinent  publier,  tout  le 
long  de  la  coste  de  dellà,  ung  sien  mandement  pour  as- 
seurer  la  mer  et  la  liberté  du  traffic  à  toutz  voz  subjectz  , 
et  leur  rendre  et  restituer  ce  qui  leur  a  esté  prins  et  ar- 
resté,  et  m'a  envoyé  une  coppie  du  dict  mandement ,  pour 
le  vous  monstrer  et  le  monstrer  aulx  seigneurs  de  votre 
conseil  ; 

Et  pensoit  Sa  Majesté  que  votre  susdicte  ordonnance , 
tant  contre  les  pirates  que  sur  la  liberté  du  commerce,  in- 
dempnitéet  restitution  des  biens  des  Françoys,  fût  publiée, 
exécutée  et  obéye;  et  que,  vous  ayant  faict  entendre  son 
regrect  touchant  le  premier  commerce  de  voz  subjectz 
avec  ceulx  de  la  Rochelle,  au  préjudice  de  luy,  qui  est 
alyé  et  confédéré  par  sèrement  et  trettez  avecque  vous , 
vous  ne  permétriez  qu'ilz  y  retournassent  plus  : 

Dont  nesçay.  Madame,  quelle  satisfaction  donner  mein- 
tennant  à  Sa  dicte  Majesté  Très  Chrestienne  de  ce  que  les 

I.  Entreprises  pour  lesquelles  Cateville  et  Liyuebœuf,  ainsi  que  plusieurs 
autres,  furent ,  peu  après,  condamnés  à  mort  et  exécutés. 

pirates  continuent  d'exécuter,  pis  que  jamais,  leurs  vio- 
lences sur  ses  subjectz  ; 

De  ce  que  ses  dictz  subjectz ,  nonobstant  voz  bons  et 
sainctz  jugemens ,  lesquelz  je  vous  ay  ouy  moy  mesmes  très 
dignement  prononcer,  sur  le  recouvrement  de  leurs  biens , 
ne  sont  aulcunement  satisfaictz  ; 

De  ce  qu'on  a,  naguières,  par  ordonnance  mesmes, 
comme  on  dict ,  de  votre  conseil ,  envoyé  à  ceulx  de  la  Ro- 
chelle deux  riches  ourques ,  des  trèze  qui  estoient  arrestées 
à  Plemmue; 

De  ce  qu'on  va ,  encores ,  fère  ung  noveau  voyage  avec 
une  gran/1  flotte,  conduictc  par  voz  propres  navyres  de 
guerre ,  au  dict  lieu  de  la  Rochelle  ; 

De  ce  qu'ayant ,  jouxte  votre  parolle ,  miz  peyne  de  dis- 
poser le  Roy,  Mon  Seigneur,  à  fère  et  uzer  tout  ainsy, 
envers  vous  et  voz  subjectz  ,  comme  il  faisoit  en  temps  de 
ferme  et  asscurée  paix ,  ses  lieutenantz  et  gouverneurs  des 
frontières  me  calompnient  de  n'estrc  bien  advisé  en  ma 
charge ,  de  luy  annoncer  la  paix ,  du  costé  d'où  ilz  n'ont 
ordinairement  que  la  guerre. 

Dont  vous  supplie  bien  humblement,  Madame,  que  pour 
fère  cesser  toutz  ces  désordres  et  mauvais  déportemens ,  les- 
quelz vous  voyez  qu'en  fin  pourront  mouvoir  et  provoquer 
le  Roy,  Mon  Seigneur,  à  ung  juste  rescentiment ,  d'où  se 
pourra  allumer  ung  feu  que  ceulx ,  qui  en  sont  cause ,  ne 
pourront  bonnement  estaindre ,  ny  vous  acquérir,  en  tout 
le  reste  du  monde,  ung  si  grand  et  proffitable  amy,  comme 
ilz  s'esforcent  de  vous  fère  perdre  ; 

Qu'il  vous  playse,  en  premier  lieu,  fère  publier  ung 
mandement ,  le  long  de  la  coste  d'Angleterre,  qui  soyt  con- 
forme à  cellay  que  le  Roy  a  mandé  publier  en  celle  de  son 

royaulme,  dont  j'ay  miz  la  coppie  ez  mains  de  votre  secré- 
tère  Cecille ,  révoquant  par  ce  moyen  ceulx  de  voz  subjectz 
qui ,  en  aultre  équipage ,  que  ne  porte  le  dict  mandement , 
et ,  sans  les  submissions  accoustumées,  se  sont  miz  en  mer, 
avec  désadveu  de  ceulx  qui  n'y  vouidront  obéyr,  et  qui  con- 
tinueront de  corrompre  et  troubler  le  commerce  d'entre 
ces  deux  royaulmes,  affin  de  les  chastier  comme  pillardz 
et  larrons,  ainsy  que  monsieur  le  mareschal  de  Cossé  a  or- 
donnance du  Roy  de  se  tenir  prest  pour  en  purger  la  mer, 
aussi  tost  que  je  luy  auray  faict  entendre  votre  responce , 
vous  voulant  bien  advertir  que  Sa  Majesté  Très  Clires- 
tienne  ne  permétra  qu'aulcun  navyre  marchant  sorte  plus 
de  ses  portz ,  havres  ny  rivières ,  que  cella  ne  soit  faict  : 

Secondement ,  que ,  pour  la  restitution  des  prinses  vous 
soyés  contante  de  depputer  ung  ou  deux  personnaiges ,  de 
bonne  qualité ,  anglois ,  pour  aller  en  France ,  et  il  en  sera 
depputé  aultant  de  françoys  pour  venir  en  Angleterre,  affin 
d'estre  présens  et  adjoinctz  sur  les  lieux  aulx  commissaires 
de  la  dicte  restitution ,  pour  tenir  la  main  qu'elle  soit  droic- 
tement  faicte  : 

Tiercement,  que,  pour  oster  le  souspeçon  et  jalouzie 
que  le  Roy  prend,  et  qu'il  ne  peult  fère  qu'il  ne  prègne,  de  la 
contratation  de  voz  subjectz  avec  ceulx  qui  luy  mènent  la 
guerre  en  son  royaulme ,  il  vous  playse ,  ores  et  pour  l' ad- 
venir, leur  fère  quicter  ceste  routte  de  la  Rochelle  et  de 
Broage ,  ayant  charge ,  de  la  part  de  Sa  Majesté  Très  Chres- 
tienne,  expressément  vous  offrir  l'accommodement  de  tou- 
tes choses  nécessaires ,  qu'ilz  y  vont  quérir,  et  leur  fère 
donner  toute  seurté ,  faveur  et  bon  traictement ,  en  les  en- 
droictz ,  qu'ilz  vouidront  choysir  de  son  royaulme,  qui 
présentement  luy  obéyssent. 

Adviz  donné  par  M''.  Norrys  ,  ambassadeur  pour  la 
Royne  d'Angleterre ,  prins  de  ses  lettres ,  envoyées  de  Metz 
le  xviij"  d'avril. 

Il  n'est  mort,  au  rencontre  où  le  prince  de  Condé  fut 
thué ,  le  xuj^  de  mars ,  que  quatre  cens  personnes ,  tant  ungs 
que  autres;  et,  la  plus  part  d'iceulx  estoient  de  l'armée  du 
duc  d'Anjou,  et  n'y  eust,  pour  l'heure,  poinct  de  combat 
entre  les  gens  de  pied. 

Le  xnij"  jour,  au  matin ,  l'Admyral  fit  mettre  son  armée 
en  bataille,  demandant  à  combattre,  ce  qui  luyfut  relTuzé, 
mais  après,  en  escarmouchant ,  il  print  le  bagaige  de  ses 
ennemys. 

Le  xv%  le  Prince  de  Navarre  fut  miz  en  la  place  et 
charge  du  Prince  de  Condé ,  au  grand  contantement  de 
toute  l'armée. 

Le  xvj"  Martigues  et  Brissac  estantz  advertys  que  Mont- 
gommery  estoit  party  pour  s'aller  joindre  aulx  quatre  vis- 
contes  %  le  suy virent  toute  une  nuict,  et  l'assaillirent  en 
ung  village  où  l'escarmouche  fut  bien  chaulde ,  mais  peu 
y  furent  thués ,  seulement  le  comte  de  Morète ,  qui  estoit 
venu  avec  Brissac,  y  demeura. 

Le  duc  de  Lorrayne  a  escript  au  duc  de  Deux  Pontz , 
son  cousin,  qu'il  le  prioit  de  n'entrer  poinct  aulx  pays  du 
Roy  de  France ,  et  qu'on  luy  donroit  cent  mille  escuz  et 
ses  fraiz  payez ,  pour  fère  retirer  son  armée ,  lequel  a  res- 
pondu  qu'il  estoit  venu ,  avec  le  consentement  de  l'empire, 
pour  le  secours  de  ceulx  qui  estoient  affligés  en  France  pour 

I.  Les  vicomtes  de  Monclar,  de  Bourniqucl ,  de  Paulin  et  de  Gourdou. 

la  religion  ,  et  qu'il  y  vouloitenployer  son  pouvoir,  son  hon- 
neur et  sa  vie.  On  luy  lit  sçavoir  que  le  prince  de  Condô 
avoit  esté  thué,  à  quoy  il  respondit  qu'il  en  estoit  bien  fort 
marry,  mais  que  sa  venue  n'estoit  poinct  pour  le  prince, 
mais  pour  la  cause.  11  a  douze  mille  chevaulx  et  est  sur  le 
passaige  de  la  rivière  de  Sône  prez  Disjon  en  Bourgoigne. 

L'avantgarde  du  dict  duc  de  Deux  Pontz  a  baillé  une 
extraicte'  au  duc  d'Aumalle,  et  luy  a  prins  son  artillerye 
et  beaulcoup  de  prisonniers. 

Le  cardinal  de  Lorrayne  a  promiz  au  Roy  qu'il  fera  en 
sorte  que  le  duc  de  Deux  Pontz  viendra  à  composition  pour 
donner  quelque  fin  à  la  cause  et  se  retirer. 

L'Empereur  estant  requis  par  le  S',  de  La  Forest ,  en- 
voyé devers  luy  de  la  part  du  Roy  de  France,  de  comman- 
der et  empescher  que  les  Alemans  ne  s'eslevassent  contre 
luy,  a  respondu  qu'il  ne  pouvoit  le  fère,  et  que  les  princes 
de  l'empire  luy  avoient  donné  entendre  que ,  despuis  peu  de 
jours ,  le  duc  d'Aumalle  avoit  gasté  le  pays  sur  les  frontières 
de  l'empire,  qui  les  avoit  occasionnez  d'en  vouloir  avoir 
leur  revanche,  et  souhaitoit  qu'on  y  pourveust  par  le  moyen 
de  quelque  bon  accord  entre  le  Roy  et  ses  subjectz . 

La  diette  des  princes  d'AUemaigne  commence  le  xxv" 
d'avril  à  Francfort. 

Le  duc  de  Saxe  a  faict  publier  que  toutz  ses  subjectz  se 
retirassent  du  service  des  Roys  de  France  et  d'Espaigne, 
sur  peyne  de  confiscation  de  biens ,  à  cause  de  quoy  plu- 
sieurs s'en  retournent  journellement. 

I.  Escarmouche,  engagement  partiel. 

Publication  faicte  de  par  la  Royne  d'Angleterre  , 

pour  rcpi-imor  toutz  piratages  et  déprédation  sur  la  mer  ;  tra- 
duicte  d'aiiijiois. 

Par  la  Roynk. 

D'auUant  que  la  Majesté  de  la  Royne  est  informée,  par  certaines 
plainctes,  tant  par  ses  propres  subjectz  que  aullres,  qu'il  y  a  plu- 
sieurs personnes,  sur  la  mer  eslroicte  ,  de  diverses  nations,  et  aul- 
cuns,  natifz  ez  dominions  de  Sa  Majesté,  ayans  navyres  armés  en 
forme  de  guerre,  lesquelz,  en  partie,  se  sont  miz  manifestement 
à  la  mer  comme  marchandz,  et  après,  par  moyens  sinistres,  ilz 
ont  changé  leur  train ,  et  se  sont  armez  à  la  guerre;  aulcuns  aultres 
se  sont  secrectement  transportez  hors  des  lieux  obscurs ,  préten- 
dans,  en  ces  temps  tumultueulx,  que  l'on  voyt  tant,  en  l'orient, 
entre  le  roi  de  Dennemarc  et  Suède  et  leurs  adhérans ,  comme , 
en  l'occidant ,  ez  dominions  de  France  (déplorables  à  considérer), 
de  servir  sur  la  mer,  ou  de  l'une  ou  de  l'aultre  part ,  et,  en  effect, 
à  la  fin  se  sont  déclinez  de  tout  licite  service  de  guerre  à  vivre 
comme  pirates,  desrobant  et  pillant  toulz  honnestes  marchandz, 
de  quelconque  nation  ,  lesquelz  ilz  peuvent  subduyre ,  sans  diffé- 
rance. 

Pour  ce  remédier,  nonobstant  que  Sa  Majesté  naguières  ayt  donné 
certains  ordres  exprès ,  par  toutz  ses  porlz  ,  que  nulle  manière  de 
personnes  (aultres  que  merchandz  cogneuz)  seroient  permiz  de 
vendre,  ou  distribuer,  aulcunes  sortes  de  denrées,  ou  marchan- 
dises, en  aulcuns  porlz  de  Sa  Majesté,  ne  que  aulcun ,  en  son 
royaulme ,  servyroit  de  vivres  ou  secourroit  aultrcment  aulcune 
manière  de  personnes,  aulcunement  suspect  de  pirataige  ;  et,  pour 
le  présent,  sur  ces  nouvelles  plainctes,  Sa  Majesté  trouvant  que 
sur  ce  n'est  ensuyvy  tel  ample  remède  qu'on  espéroit; 

Pour  ce ,  Sa  Majesté  a  trouvé  expédiant  de  ordonner  et  publier, 
par  son  éedict ,  aulcun  ultérieur  effectuel  remède  ;  et ,  pour  ce ,  elle 
charge  et  commande  expressément  à  toutz  ses  subjectz  de  désister 
d'ayder  ou  recepvoir  aulcun  pirate  ou  aulcune  personne ,  n'ayant 
sufTizante  authorilé  de  Sa  Majesté ,  ou  n'estant  merchand  cogneu 
par  trafiicque ,  achapt ,  vante ,  ou  change ,  ou  par  forniture  de 
vivres  à  eulx  ou  à  aulcuns  de  leur  compaignye,  moyennant  quoy 

iceulx  ou  aulcuns  d'eulx  seront  plus  siiffizans  pour  retourner  à  la 
mer,  à  connnellrc  auleun  pirataigc  ou  désordre,  sur  peync,  en  ce 
faisant ,  d'cstre  puniz  incontinent,  comme  debvroient  cslre  les  prin- 
cipaulx  offanccurs  et  pirates. 

En  ouitre,  quiconque  armera  ou  préparera,  doresenavant,  aul- 
eun navyre  à  la  mer,  (réservé  telz  qui,  par  l'auctorilé  de  Sa  Ma- 
jesté, sont  spéciallement  ordonnez  à  garder  la  mer,  comme  Sa  Ma- 
jesté a ,  pour  le  présent ,  occasion  de  ce  fcre  ,  pour  aulcuns  aultres 
respectz  ,  ou  telz  qui  auront  expresse  licence  et  permission  de 
Sa  Majesté) ,  iceulx  advertiront  l'officier  des  porlz  de  toute  leur 
équipage,  lequel  le  visitera  et  serchera  douhement ,  affin  qu'il  ar- 
reste  telles  personnes,  qui  seront  ainsy  manifestement  forniz  à  la 
guerre  et  non  pour  mcrchandise  ou  pcscheryc,  et,  s'il  y  a  aultre 
manière  de  souspicion  que  icelluy,  nonobstant  qu'il  prétendra  de 
trafficquer  pour  merchandise  ou  pcscherye,  peult  avoir  aulcune 
intention  (par  ses  provisions  et  équipages),  aultre  que  de  user 
le  train  de  mcrchandise  ou  pescherye  que ,  en  tel  cas  de  suspi- 
cion, les  officiers  des  ports  l'arresteront ,  et  ne  le  laysseront  passer 
en  aulcune  manière  sur  la  mer,  sans  suffizanles  obligations  et  soubz 
prcallable  suffizante  caution  de  ne  user  aulcune  chose  que  licite 
train  de  merchandise  et  pescherye ,  et ,  si  les  officiers  permettent 
aulcune  personne  de  sortir  à  la  mer,  aultrement  que  dessus  est 
declairé,  ilz  en  respondront ,  [non]  tant  seulement  pour  quelconques 
piratages  que  aulcune  telle  personne  viendroit  à  fcre ,  après ,  à  la 
mer,  mais  demeureront  en  pryson  jusques  à  ce  que  les  offanceurs 
puissent  cstre  prins  ,  en  cas  qu'ils  soyent  vivantz. 

Et  générallement  Sa  Majesté  déclaire  et  dénonce  que  toutz  les  pi- 
rates et  pilleurs ,  sur  la  mer,  sont  hors  de  sa  protection,  et  licite 
d'estre  prins ,  puniz  et  opprimez  par  aulcune  personne ,  par  ri- 
gueur. 

Donné  au  Pallays  de  Sa  Majesté  à  Westmester,  le  xxvij»  jour 
d'avril ,  en  l'unzième  année  du  très  noble  règne  de  Sa  Majesté. 

Et  plus  bas  : 

Dieu  garde  la  Royne. 

^-  du  \f  de  niay  lofiO.  — 
{Ern'oyée  par  le  S'\  Francesco  Thiathe.) 

Inslruclions  du  conseil  d'Angleterre  pour  la  flotte  de  la  Rochelle.  —  Entrée 
du  duc  de  Deux-Ponts  en  France.  — Arrivée  eu  Angleterre  des  envoyés 
delà  reine  de  Navarre.  —  Nouvelles  de  la  flotte  de  Hambourg.  —  Mis- 
sion de  révêque  de  Ross  auprès  d'Elisabeth,  pour  lui  demander,  au  nom 
de  Marie-Stuart,  un  secours  de  troupes,  ou,  à  défaut,  l'itulocisTitiou  de 
passer  en  France.  —  Résultat  de  l'assemblée  de  l'Islebourg.  —  Emprisou- 
nement  du  duc  de  Chatelle  ault  et  de  niilord  Herries  en  Ecosse. 

Au  Roy. 

Slrc,  despuis  mes  précédantes,  qui  sont  du  dernier  du 
passé,  j'ay  sceù  que  les  seigneurs  de  ce  conseil  ont  escript 
une  lettre  à  sir  Jehan  Basin ,  conducteur  de  la  flotte  de  la 
Rochelle ,  contenant  trois  chefz  :  le  premyer,  qu'il  ayt  à 
laysser  aller  et  mettre  incontinent  en  liberté  deux  navyres 
bretons,  qu'il  a  arrestez ,  et,  qu'en  cella  il  n'a  rien  faict 
sellon  sa  charge,  luy  enjoignant  de  n'uzer,  en  tout  son 
voyage,  d'aulcune  démonstration  que  de  paix  et  amytié  à 
toutz  les  subjectz  de  Votre  Majesté,  qu'il  trouvera  en  mer: 
le  second,  que,  nonobstant  le  retour  de  Golverel  par  deçà, 
pour  l'occasion  duquel  il  mandoit  vouloir  relascher  à  Por- 
semue  jusques  à  ce  qu'il  eust  de  leurs  nouvelles,  il  ne  laysse 
de  poursuyvre  sa  routte ,  à  la  plus  grand  dilligence  qu'il 
pourra ,  et  qu'il  trouvera  le  commis  du  dict  Golverel  sur  le 
lieu ,  qui  luy  fera  délivrer  le  sel  et  vin  qu'il  y  va  quérir  ;  et 
le  troiziesme,  qu'il  n'est  besoing  qu'il  attande  les  deux  na- 

vyres  de  guerre,  qu'on  avoit  mandé  luy  estre  baillez  par 
le  visadmyral  du  Ouest,  oultre  les  deux  qu'il  meyne  de 
ceulx  de  ceste  Royne,  parce  qu'il  pourra,  sans  iceulx,  con- 
tinuer seurement  son  voyage  ,  veu  la  bonne  paix  d'entre  la 
France  et  l'Angleterre;  qui  sont  choses  qui  conviennent 
assés  à  ce  que  les  dictz  seigneurs  m'avoient  promiz  ,  mais, 
nonobstant  cella ,  je  sentz  bien  que  les  nouvelles  qu'ilz  ont 
du  passaige  du  duc  de  Deux  Pontz  ,  par  deçà  la  rivière  de 
Sône,  esmeut  diversement  leur  affection  et  volonté  sur 
les  afleres  de  votre  royaulme,  les  agitant  davantaige  ceulx 
qui  sont  frescheraent  arrivez  de  la  Rochelle,  lesquelz,  à 
ce  que  j'entendz,  sont  principailement  venuz  pour  se  con- 
douloir  avecques  cesle  Royne,  de  la  part  de  la  Royne  de 
Navarre  et  de  monsieur  le  Prince,  son  iilz  ,  et  de  ceulx  de 
ce  party,  sur  la  mort  de  monsieur  le  prince  de  Condé ,  et 
luy  racompter  la  façon  et  yssue  du  combat ,  auquel  il  a  esté 
thué,  et  comme  le  dict  sieur  Prince  de  iNavarre,  estant 
subrogé  en  la  place  de  son  oncle ,  oiïre  continuer  les  trettez 
et  conventions  qu'il  avoit  commancez  avecques  la  dicte 
Dame;  et  l'asseurent,  au  reste,  que  leur  armée  est  plus 
forte  qu'elle  n'estoit  auparavant  la  bataille,  et  que  le  cap- 
pitaine  Piles,  avec  quatre  mil  homes,  tant  de  pied  que  de 
cheval,  s  y  est  joinct  et  monsieur  Dandellot  prest  de  re- 
cuillir  les  viscontes,  lesquelz  admènent  une  autre  grosse 
trouppe. 

Par  lesquelz  propos,  et  autres,  que  je  n'ay  encores 
sceuz ,  ilz  s'esforcent  d'encorager  ceste  princesse  à  prendre 
leur  party  et  à  bien  espérer  de  l' yssue  de  leur  entreprinse  ; 
dont  pourra  estre  qu'ilz  impètreront  quelque  chose  d'elle, 
mais  je  métray  peyne  de  les  empescher,  pour  le  service  de 
Votre  Majesté ,  aultant  qu'il  me  sera  possible,  et  de  vous 

tenir  dilligemment  adverty  de  tout  ce  que  jepourray  descou- 
vrir de  leurs  actions.  Je  croy  que  quel  semblant  que  leur 
face  la  dicte  Dame,  elle  n'a  opinion  que  leurs  affères  soient 
en  bon  estât  ;  car  je  sçay  que  le  susdict  Colverel  luy  a  rap- 
porté qu'ilz  n'avoient  plus  d'armée  en  campaigne,  et  qu'ilz 
n'estoient  pour  y  en  mettre,  ayant  seulement  xij  mille 
hommes ,  tant  de  pied  que  de  cheval ,  du  reste  de  la  ba- 
taille; et  a  rapporté  aussi  à  la  dicte  Dame,  ainsy  qu'elle 
mesmes  me  l'a  dict,  que  la  Royne  de  Navarre  avoit  vollu 
vendre  tout  le  sel  et  vin ,  qui  luy  avoit  esté  consigné  pour 
les  Anglois,  affin  d'envoyer  l'argent  en  AUemaigne;  mais 
qu'il  avoit  remonstré  que  cella  luy  cstoit  desjà  vandu  et  ses 
deniers  advancez  ;  dont  M^  l'Admyral  avoit  prié  la  dicte 
Dame  de  ne  point  contrevenir  au  marché  et  promesse  qui 
avoient  esté  faictz  en  cella. 

La  flotte ,  que  ceulx  cy  ont  dépesché  pour  Hembourg , 
relasche  encores,  par  vent  contraire,  à  l'emboucheure  de 
ceste  rivière,  mais  elle  fera  voille  au  premier  bon  temps , 
et  semble  que  le  party,  dont,  cy  devant,  j'ay  faict  mention, 
de  cent  dix  mille  escuz  de  la  vante  des  draps  et  laynes  de 
ceste  flotte,  qui  doibvent  estre  miz  ez  mains  du  S",  de 
Quillegrey,  à  Hembourg ,  est  conclud  5  dont  l'on  me  donne 
entendre  que  c'est  pour  fère  fondz  à  lever  gens  pour  ceste 
Royne ,  en  ce  qu'elle  en  pourra  avoir  besoing  contre  le  duc 
d'Alve,  mais  je  crains  qu'il  aille  à  soubstenir  et  fère  durer 
la  guerre  en  votre  royaulme.  Tant  y  a  que  ce  n'est  argent 
contant ,  car  le  drap  est  encores  icy,  et  il  fault  trouver  ung 
achapteur  de  dellà.  Vray  est  qu'on  m'a  dict  qu'il  y  va  ung 
nombre  d'angellotz ,  en  espèces ,  pour  estre  consignez  au 
dict  Quillegrey.  Je  croy  que  le  duc  d'Alve  pourra  aysée- 
ment  traverser  ces  marchez  s'il  s'y  veult  bien  employer. 


—  3G0   — 

L'évesquc  de  Rosse  estant  naguières  arrivé,  de  la  part 
de  la  Royne  d'Escoce,  a  esté  bien  receu  de  reste  Royiie  et 
des  seigneurs  de  son  conseil ,  et  a  proposé  à  la  dicte  Dame 
que ,  veu  Testât  des  afleres  de  sa  Mestresse,  elle  luy  veuille 
promptement  bailler  son,  tant  de  foys  promis  et  tant  esj)éré, 
secours  pour  estre  remise  en  son  estât ,  ou  bien  luy  j)er- 
mettre  d'en  aller  procurer  ailleurs.  Sur  quoy  elle  ne  luy  a 
«ncores  respondu,  seulement  luy  a  dict,  en  passant,  que 
luy  mesmes  n'estimeroit  raysonnable  qu'elle  la  layssàt  pas- 
ser en  France  pour  aller  trouver  cculx  qui  l'avoient ,  à  ce 
qu'elle  dict,  autreflbys  conseillée  de  luy  quereller  sa  cou- 
ronne, et  il  a  répliqué  qu'il  failloit  donqucs  qu'elle  s'y  em- 
ployât si  bien  qu'il  ne  fût  besoing  de  recourir  à  nul  autre 
prince.  L'on  est  après  à  y  dellibérer. 

L'assemblée  de  l'Islebourg,  à  ce  que  j'entendz ,  a  eu 
telle  yssue  :  qu'ayant  la  Royne  d'Escoce,  jouxte  l'adviz 
que  je  luy  donnay  d'escripre  incontinent  à  ceulx  de  son 
party  qui  s'y  debvoient  tromer,  envoyé  bien  à  propos  ses 
lettres,  elles  y  arrivèrent,  le  propre  jour  de  l'assignation, 
et  eurent  tant  d'efficasse  qu'estant  la  tenue  remise  au  len- 
demain pour  la  révérence  du  jour  de  Pasques ,  le  duc  de 
Chatellerault  fut  meudesi  grand  repentance  qu'il  ne  cessa, 
toute  la  nuict,  de  pleurer,  et  mylord  Herriz  tumba  mallade, 
et ,  tant  ces  deux  que  les  autres  principaulx  du  party  de  la 
dicte  Dame  nevollurent,  le  lendemain,  rien  accorder  ny 
mesmes  entrer  en  l'assemblée;  dont  le  comte  de  Mora, 
frustré  de  son  espérance,  recourut  aulx  menasses  et  en  fin 
les  fist  constituer  prisonniers  et  mettre  dans  le  château; 
mais  il  n'a  peu  cncores  tirer  autre  chose  du  dict  duc,  sinon 
qu'il  conduyra  sa  teste  jusques  au  poteau  plus  tost  qu'il  re- 
cognoisse  autre  pour  son  souverain  que  la  Royne,  sa  Mes- 

tresse.  Et  j'entendz  que  les  comtes  d'Argnil,  deHimthely  et 
d'Atil  sont  si  fortz  ,  vers  le  Nort,  qu'ilz  y  font  "entièrement 
obéyr  la  dicte  Royne  ;  ilz  craignent  toutesfoys  bien  fort 
que  le  château  de  Donbertan  soit  contrainct  de  se  rendre, 
par  faulte  de  vivres,  qui  est  leur  principalle  espérance, 
dont  désirent  qu'il  y  puisse  aller  quelque  rafreschissement , 
de  France,  dans  la  fin  de  ce  moys;  et  croy  que  c'est,  à 
ceste  heure,  le  plus  important  et  le  plus  hasté  ez  afîères 
de  la  dicte  Dame.  Sur  ce,  etc. 

De  Londres  ce  vf  de  may  15G9. 

A  LA  Royne. 

Madame,  je  n'ay  rien,  à  présent,  qui  soit  pour  estre 
commiz  à  une  ordinaire  dépesche,  que  ce  que  Votre  Majesté 
verra  en  la  lettre  du  Roy;  oultre  laquelle  je  ne  vous  diray. 
Madame,  sinon  que  la  Royne  d'Angleterre  est ,  à  présent, 
bien  fort  agitée  pour  les  divers  succez  des  choses  de  France, 
à  cause  du  passaige  du  duc  de  Deux  Pontz  par  deçà  la 
Sône  et  pour  la  venue  de  ces  nouveaulx  messagiers  de  la 
Rochelle ,  lesquelz ,  tout  ainsy  que  pour  mon  regard  je  la 
sollicite  de  se  porter  droictement  en  la  cause  que  vous 
pourchassez  pour  le  recouvrement!  de  l'obéyssance  de  voz 
subjectz,  qui  est  bien  fort  convenable  à  sa  qualité  de 
Royne,  eulx,  et  les  depputez  des  princes  d'Allemaigne,  la 
soUicitent  de  ne  laysser  deffinir  la  cause  de  sa  religion  par 
les  armes ,  sans  y  opposer  les  siennes ,  et  s'esforcent ,  par 
plusieurs  aparans  argumens ,  l'attirer  à  leur  intention, 
avec  l'assistance  de  ceulx  d'auprès  d'elle  qui  les  favorisent; 
et  je  la  retiens,  d'autre  part,  par  le  moyen  du  respect 

qu'elle  porte  ù  Voz  Majestez ,  avec  le  support  d'aulcuns 
autres  des  siens,  qui  m'aydent  à  luy  fère  bien  recepvoir 
mes  remonstrances.  Tant  y  a  qu'il  se  cognoist  assés  qu'en 
fin  le  Roy  et  Vous ,  Madame,  n'avés  à  espérer  de  ce  costé , 
ny,  comme  je  croy,  de  celluy  de  voz  aultres  plus  estroictz 
aliez  ,  qu'aultant  que  la  bonne  conduicte  et  prospérité  de 
voz  propres  afieres  les  retiendra  en  votre  amytié  et  intelli- 
gence ;  car,  certes ,  ilz  tendent  toutz  à  advantaiger  leurs 
propres  afieres,  mesmes  il  semble  qu'ilz  serchent  d'en  fère 
l'establissement  sur  les  évènementz  de  votre  royaulme , 
comme  sur  ung  estât  qui  ne  peult ,  tant  que  ces  malheu- 
reux troubles  et  divisions  dureront,  estre  que  tout  ouvert 
et  exposé  à. l'injure  de  tout  le  monde. 

La  dicte  Dame,  par  aulcuns  siens  propos,  lesquelz  se- 
roient  longs  à  mettre  icy,  monstre  avoir  adviz,  de  plusieurs 
endroictz  ,  que,  si  ce  mal  ne  s'achève  bien  tost  ou  ne  se 
divertit  ailheurs ,  qu'il  est  pour  vous  attirer  toutes  les  aul- 
tres guerres  de  la  chrestienté  en  votre  royaulme ,  et  semble 
bien  qu'elle  vous  en  vouldroit  veoir  deschargez.  Je  métray 
le  plus  de  peyne  que  je  pourray  de  garder  qu'il  ne  vous 
viègne  guières  de  mal  de  ce  costé,  ou  poinct  du  tout,  s'il 
est  possible ,  et  au  moins  de  vous  tenir  toutjour  bien  adver- 
tye  des  desseings  et  pratiques ,  que  je  descouvriray  qu'on 
mènera  pour  vous  en  fère ,  et  sur  ce  je  suplieray  le  Créa- 
teur, etc. 

De  Londres  ce  vi**  de  may  i5C9. 

XXXY"  DÉPESCHE 

—  du  xn"  de  may  1569.  — 
(  E/H'oyée  par  La  Vergue.  ) 

La  reine  d'Ecosse  sollicite  avec  instance  la  proleclion  de  Charles  IX.  —  Dé- 
libérations du  conseil  d'Angleterre  sur  les  remontrances  des  ambassa- 
deurs de  France  et  d'Espagne ,  sur  les  demandes  de  l'évèque  de  Ross  et 
les  sollicitations  des  envoyés  de  la  Rochelle.  —  Relâche  de  la  flotte  de 
Hambourg  à  Harwich.  —  Des  images  de  saints  et  des  ornements  d'église 
appartenant  à  un  Espagnol ,  sont  brûlés  en  place  publique.  —  Lettre  de 
Marie  Stuart  à  l' ambassadeur.  —  Elle  réclame  un  prompt  secours  pour  le 
château  de  Dumbarton,  et  envoie  un  avis  qui  lui  est  donné  par  le  comte 
de  Hunteley.  —  Lettres  de  Marie  Stuart  à  Elisabeth,  au  sujet  de  la  mis- 
sion qu'elle  a  confiée  à  l'évèque  de  Ross.  —  Blémoire  dans  lequel  l'am- 
bassadeur signale  la  division  toujours  croissante  entre  les  membres  du  con- 
seil d'Angleterre  ,  les  démarches  faites  auprès  de  l'ambassadeur  d'Espagne 
pour  prévenir  la  guerre  et  la  nécessité  de  secourir  la  citadelle  de  Dimi- 
barton. 


Au  Roy. 

Sire ,  ayant  présentement  receu  des  lettres  de  la  Royne 
d'Escoce,  avec  aulcuns  adviz  de  ses  afleres,  qu'elle  me  prie 
vous  fère  incontinent  sçavoir,  j'ay  bien  vollu  tout  aussi  tost 
dépescher  ce  mien  secrétaire  pour  vous  apporter  la  coppie 
de  ses  mesmes  lettres  et  mémoires ,  et  ne  les  retenir,  at- 
tendu la  prompte  provision  qu'elle  y  requiert,  qu'aultant 
que  j'ay  miz  à  fère  ceste  petite  dépesche,  laquelle  vous  ve- 
nant si  soubdain  après  l'aultre  mienne,  du  vj"  du  présent , 
sans  que  j'aye  encores  receu  la  responce  que  j'atandz  des 
seigneurs  de  ce  conseil  sur  la  plus  part  des  choses  que ,  à 

présent  j'ay  à  démesler  avec  eulx  pour  votre  service ,  je  vous 
diray  seulement,  Sire,  que  la  division  et  comj)étance,  qui 
se  manifeste  meintennant,  et  laquelle  commance  à  produire, 
entre  ces  seigneurs,  les  eflectz  que,  par  plusieurs  de  mes 
précédantes ,  je  vous  ay  mandé,  est  cause  dont  ilz  me uzent 
de  longueur;  et  je  les  attandz  paciemment,  cognoissant 
qu'encor  que  cella  ne  soit  pour  torner  du  tout  à  bien ,  il 
semble  au  moins  qu'il  destornera  quelque  mal  ;  et  j'entretiens 
cependant  les  deux  partiz  en  l'affection  de  la  paix  envers 
Votre  Majesté ,  lesquelz  la  confirmeront  par  après ,  comme 
j'espère,  plus  clairement,  quant  les  choses  auront  prins 
leur  ply. 

Hz  furent,  hier,  en  grand  contention  touchant  la  res- 
ponce  qu'ilz  avoient  à  fère  à  ma  remonstrance ,  conforme  au 
propos  que  j'ay  dernièrement  tenu  à  ceste  Royne,  et  à  une 
autre  de  l'ambassadeur  d'Espaigne,  et  aussi  à  celle  de  l'é- 
vesque  de  Rosse  pour  la  Royne  d'Escoce,  et  croy  que  celle 
du  S',  du  Puench  de  Pardaillan  pour  ceulx  de  la  Rochelle 
fut  pareillement  mise  en  dellibération ,  sur  lesquelles ,  tant 
les  ungs  que  les  aultres,  au  sortir  du  conseil,  monstrèrent 
qu'ilz  n'en  estoient  demeurez  ny  bien  contantz ,  ny  bien 
d'accord.  Aussi  tost  que  j'auray  notice  de  ce  qui  fut  dé- 
battu entre  eulx,  j'en  donray  adviz  à  Votre  Majesté. 

Ceste  Royne  changea,  hier,  de  logis  et  s'en  alla  à  Gre- 
nuich  pour  quelque  souspeçon  de  malladie  qu'il  y  a  en  ceste 
ville,  qui  n'est  causée,  comme  je  croy,  que  par  la  siccité 
du  temps ,  y  ayant  plus  de  six  sepmaines  qu'il  n'y  a  pieu  ; 
elle  y  séjournera  jusques  à  la  SMehan. 

La  flotte  pour  llembourg ,  nonobstant  le  vent  contraire , 
s'est  conduicte,  par  marées,  jusques  à  Haruich ,  et  se  tient 
là  parée  pour  se  mettre  à  la  voillc ,  au  premier  bon  temps. 

Elle  est  en  si  bon  équipage  de  toutes  choses  nécessaires, 
mesmes  de  gens  de  combat ,  en  nombre  de  plus  de  deux  mile 
cinq  cens ,  que ,  nonobstant  les  adviz  qu'ilz  ont  des  aprestz 
du  duc  d'Alve  pour  les  empescher,  ilz  dellibèrent  pour- 
suyvre  leur  routte;  et  je  croy,  à  la  vérité,  qu'on  les  laira 
passer. 

Aulcuns  vaysseaulx  françoys ,  partiz  d'icy  avec  la  tlotte 
delà  Rochelle,  es  quelz  se  sont  enbarquez  le  S'.  Du  Doict , 
Rouvray  et  Valfenière ,  et  envyron  soixante  Françoys  avec 
leurs  morrions  et  haquebutes,  doibvent  encores  prendre 
à  Plemmue  vingt  hommes ,  entenduz  en  mines  et  contre- 
mines,  et  quelques  charpentiers,  massons  ,  bolangiers,  cor- 
donniers, mareschaulx  et  autres  artizans,   mais  non  en 
grand  nombre,  que  le  conseiller  Cavaignes  a  eu  secrecte 
commission  de  fère  lever,  au  pays  d'Ouest ,  pour  fère  passer 
à  la  Rochelle,  ce  qui  monstre.  Sire,  qu'on  y  crainct  le 
siège.  Et  ceulx  cy  cependant  tiennent  en  suspens  leurs  en- 
treprinses  pour  attandre  le  succez  que  prendront  celles  de 
Votre  Majesté.  Hz  ont  mandé  fère  une  description  d'hom- 
mes, par  tout  le  royaulme,  de  l'eage  de  sèze  jusques  à 
soixante  ans,  et  se  pourvoir  d'armes;  et,  pour  une  souspe- 
çon  qu'ilz  ont  eu  de  quelque  entreprinse  sur  les  isles  de 
Gergé  et  Grènezé ,  ilz  ont  mandé  retirer,  dans  les  chasteaulx 
des  dictes  isles ,  la  grosse  artillerye  qui  estoit  despartye  ez 
portz  et  havres  d'icelles ,  et  iceulx  garnir  de  pièces  de  fer. 
Hier,  ung  nombre  d'images  et  ornemens  d'esglize  d'ung 
certain  merchant  espaignol ,  nommé  Anthoine  de  Goaras , 
familier  et  domestique  de  l'ambassadeur  d'Espaigne,  fu- 
rent brusîez,  la  moictié  devant  sa  maison,  et  l'aultre  moic- 
tié  en  la  grand  rue  de  Chipsv,  criant  le  peuple  que  c'es- 
toient  les  dieux  d'Espaigne  qu'on  brusloit;  et  ung  principal 

serviteur  du  dict  nmbassadcMir  lui  miz  en  prison ,  l'aceu- 
sant  uiii,^  Ariglois  qu'il  avuit  dict,  voyant  brusler  les  dictes 
images,  qu'il  verroit  bien  tost  brusler  de  mcsmes  cesle 
ville,  mais  cella  ne  s'est  peu  vérilTier;  dont  il  a  esté,  des- 
puis, relaxé.  Sur  ce,  etc. 

De  Londres  ce  xij'  de  may  1569. 


A    LA    ROYNE. 

Madame,  pour  satisfère  à  la  Royne  d'Escoce  sur  les  let- 
tres, qu'elle  m'a  escriptes  du  xxvnj"  du  passé,  es  quelles  elle 
monstre  avoir  grand  besoing  d'une  non  trop  grande,  ny 
trop  mal  aysée,  mais  bien  prompte  assistance  et  faveur  de 
Voz  Majestez ,  pour  obvyer  à  la  totalle  ruyne  de  ses  affères, 
j'ay  bien  voUu  vous  en  fère,  tout  incontinent ,  ceste  dé- 
pesche  et  la  vous  envoyer  par  ce  mien  secrétaire,  à  qui  j'ay 
aussi  donné  charge ,  Madame ,  de  se  présenter  devant  Votre 
Majesté  sur  ce  que,  cy  devant ,  l'on  vous  a  raporté  de  luy, 
afiin  que  luy  commandiez  ce  qu'il  vous  plairra,  et  de  vous 
fère  entendre  aulcunes  choses  de  Testât  des  affères  de  deçà, 
comme  l'on  y  commance  de  jouer  le  jeu ,  dont ,  cy  devant , 
vous  ay  donné  adviz ,  qui  ne  fault  doubter  que  ne  produyse 
d'heure  en  heure  plusieurs  nouveaultez,  lesquelles  je  ne 
fauldray  vous  mander  ainsy  qu'elles  adviendront ,  vous  sup- 
phant  cependant.  Madame,  vouloir  commander  deux  cho- 
ses :  l'une,  de  donner  nouvel  adviz  à  Monseigneur  votre 
filz,  comme  il  n'est  rien  aie  d'icy  à  la  Rochelle  que  ce  que , 
par  mes  précédantes ,  et  meintennant  par  celles  du  Roy,  je 
vous  ay  mandé ,  qui  est  si  peu ,  que  ceulx  du  dict  lieu  n'en 
pourront  guières  advancer  leurs  entreprinses ,   ny  guières 

retarder  celles  de  mon  dict  seigneur;  et  l'aultre,  qu'il  vous 
playse  mefère  donner  quelqu' ad viz  de  Testât  de  voz  alTères, 
et  comme  il  vous  playt  que  je  les  représente;  car,  certes, 
cella  est  de  grand  moment  et  importance  en  ce  lieu ,  pour 
y  rabattre  les  faulv  bruictz  ,  qu'on  y  sème  ordinairement 
au  désavantaige  du  bon  succez  de  voz  entreprinses  ;  et  je 
prieray  Dieu,  etc. 

De  Londres  ce  xij"  de  may  1569. 

LETTRE  DE  LA  ROYNE  d'eSCOCE  AU  S',  DE  LA  MOTHE  FÉNÉLON. 

—  de  Wynkfeild^  le  xviij'^  d'avril  1509.  — 

Monsieur  de  La  Mothc,  par  lettres,  que  j'ay  receud'Es- 
coce  despuis  le  partement  de  l'évesque  de  Rosse,  j'ay  en- 
tendu comme  les  choses  y  sont  passées ,  c'est  que  le  duc  de 
Chatellerault ,  et  les  aultres  qui  estoient  encores  en  mon 
obéyssance ,  se  trouvans  destituez  de  tout  secours  et  pres- 
sez par  mes  rebelles ,  qui  avoient  eu  loysir  de  se  préparer 
devant  qu'il  luy  fut  permiz  partir  de  ce  pays,  davantaige 
qui  estoient  fortiffiez  d'argent  de  ce  costé  pour  lever  et  en- 
tretenir soldatz ,  et ,  en  oultre ,  assistez  ouvertement  de 
gens  de  pied  et  de  cheval  angloix  par  milor  Husdon  gou- 
verueur  de  Warvich,  iîz  ont  esté  contrainctz  se  renger 
ù  ce  que  la  Royne  d'Angleterre  dict  au  duc  de  Chatellerault 
à  son  partement,  que,  s'il  ne  recognoissoit  l'authorité  de 
mon  filz,  ainsy  que  je  vous  ay  escript  ces  jour  passez  ,  il  ne 
s'atendît  d'avoir  support  ou  faveur  d'elle  ,  mais  au  contraire 
qu'elle  luy  nuyroit  où  elle  pourroit.  Soubz  ceste  condition, 
le  dict  duc  et  lord  Ilerys  ont  fyé  leurs  personnes  au  comte 
de    Mora ,  lequel  les  ayaiit  en  sa  puyssance ,  les  a  faictz 

mettre  prisonniers  au  château  d'Edembourg,  où  ilz  sont 
meintennant ,  pour  les  forcer,  ainsy  qu'ilz  disent,  de  con- 
sentir à  quelques  articles  qu'il  leur  propose,  oultre  leur 
dicte  soubzmission.  Hz  se  plaignent,  me  suppliant  employer 
mes  amys,  avec  protestation  que  ce  qu'ilz  ont  faict  estoit 
pour  se  réserver  à  me  pouvoir  encores  fère  service ,  et  pour 
n'estre  du  tout  ruynez ,  voyant  la  Royne  d'Angleterre  ban- 
dée avec  mes  rebelles  ;  et  que ,  si  pour  saulver  leurs  vies  et 
sortir  de  prison ,  ilz  se  condescendent,  d'avanture,  à  autre 
chose,  ilz  me  supplient  estimer  (quelque  seureté  que  prei- 
gnent  mes  dictz  rebelles)  que  ceste  ne  durra  plus  long 
tems  qu'ilz  pourront  avoir  secours;  ce  que  je  vous  prie 
fère  entendre  au  Roy,  monsieur  mon  beau  frère,  et  à  la 
Uoyne ,  madame  ma  bonne  mère ,  ensemble  la  négociation 
que  vous  entendrez  de  l'évesque  de  Rosse.  Je  leur  escriptz 
présentement  et  me  remectz  sur  vous ,  m'asseurant  que  ferez , 
en  cecy  comme  en  aultres  choses,  office  de  bon  amy. 

J'espère  que  Dieu  permettra  qu'en  brief  le  dict  seigneur 
aura  rengé  toutz  ses  rebelles,  et  qu'estans  ses  affères  ré- 
duictes,  il  aura  pityé  des  miennes,  et  y  mettra  la  main; 
mais  cependant  le  château  de  Donbertan ,  qui  estoit  ce 
qui  m' estoit  obéyssant  de  mon  royaulme ,  et  l'espérance  du 
recouvrement  d'icelluy,  est  en  telle  nécessité  de  munitions 
de  grosse  artillerye  et  de  vivres ,  que ,  s'il  n'est  secouru , 
entre  cy  et  le  commancement  de  juing ,  milor  Flamy ,  qui 
l'a  en  garde ,  sera  contrainct  le  rendre  et  s'en  aler  avec 
les  aultres,  ainsy  qu'il  m'a  mandé  pour  dernier  adviz, 
n'ayant  moyen  tenir  plus  longuement.  Je  vous  prie,  mon- 
sieur de  La  Mothe,  le  remonstrer  affin  qu'il  y  soit  pourveu, 
s'il  est  possible.  L'évesque  de  Rosse  vous  informera  plus 
particullièrenieiit  de  toutes  choses ,  qui  sera  cause  que  je 

ne  feray  cestc  plus  longue  que  pour  prier  Dieu  vous  don- 
ner, monsieur  de  La  Mothe,  ce  que  plus  désirés,  etc. 

ADVIZ    DE    LA    nOVAE    d'ESCOCE. 

Je  viens,  tout  présentement,  de  rccepvoir  l'adviz,  cy 
cloz  ,  du  comte  de  Huntely,  lequel  j'ay  faict  translater,  de 
mot  à  mot ,  affin  que  vous  le  voyez .  Je  croy  qu'il  fera  ce 
qu'il  dict;  car,  oultre  l'obligation  envers  raoy  de  sa  vye  et 
de  ses  biens ,  que  je  luy  ay  donnez ,  il  a  capitalle  hayne  avec 
le  comte  de  Mora ,  qui  a  faict  morir  son  père  et  son  frère , 
et  a  vollu  en  fère  aultant  de  luy,  et  exterminer  sa  maison. 
Le  comte  de  Huntely  tient  encores,  en  mon  nom ,  tout  le 
pays  du  Nort  en  obéyssance ,  et  a  dompté  toutz  ceulx  qui  te- 
noient  pour  mes  rebelles.  Il  est  bien  loing  du  secours  que 
la  Royne  d'Angleterre  pourra  fère  à  mes  dictz  rebelles ,  et , 
avec  peu  de  ayde ,  aura  moyen  de  les  venir  trouver,  ou , 
pour  le  moins ,  de  leur  oster  beaulcoup  de  pays  et  se  saysir 
de  plusieurs  lieux  d'importance;  et,  si  du  costé  de  Dunber- 
tan,  il  y  a  concurrance,  tout  le  pays  du  Ouest  ne  fauklra 
s'eslever  en  ma  faveur,  quelque  appointement  ou  promesse 
qu'il  y  ayt  du  duc  de  Chatellerault  avec  le  comte  de  Mora 
et  ses  conplices  ;  car,  nul  des  deux  ne  peult  longuement  con- 
sister, si  l'aultre  n'est  du  tout  ruyné  et  destruict.  Je  vous 
prie,  monsieur  de  La  Mothe,  donner  adviz  de  cecy  au  Roy, 
et  le  supplier  de  rechef  vouloir  donner  quelque  secours  à 
mon  pouvre  royaulnie  affligé,  et,  si  ses  affères  ne  me  re- 
mettent encores  l'entier  support,  qu'il  luy  playse  ne  laysser 
perdre  Donbcrtan  à  faulte  de  munitions  et  quelque  peu 
d'argent.  Et  sur  ce,  etc. 

Escript ,  le  dernier  d'avril,  à  Winkfilde. 

LETTRE    DU    COMTE    DE    HUNTELEY    A    LA    HOYNE    d'eSCOSSE. 

J'ay,  cy  devant,  escript  à  Votre  Majesté,  par  la  voye 
de  milor  Heriz ,  le  tour  que  le  duc  de  Chatellerault  et  ceulx 
ducosté  de  dellà  m'ont  faict,  accordant  avec  le  comte  de 
Mora,  dont  je  n'avois  rien  sceu  jusques  à  ce  qu'ilz  m'ont 
appoincté  ung  jour  à  Édinbourg,  lequel  j'ay  relTuzé;  et, 
pour  ce,  je  supplie  Votre  Majesté  se  liaster  de  me  fère  en- 
puis  tendre  son  intention  ;  car  estant  si  loing  des  aultres  je  ne 
m'asseurer,  sinon  de  mylord  Cranfurd  et  mylord  Ogilby, 
qui  n'ont  rien  avec  eulx.  Par  quoy,  si  je  puis  évitter  ma 
totalle  ruyne,  je  ne  feray  rien  jusques  à  ce  que  j'aye  adviz 
de  Votre  Majesté,  aultrement  je  la  supplie  ne  prendre  en 
mauvaise  part  quelque  chose  que  je  face ,  et  estre  asseurée 
que,  tant  que  je  vivray,  elle  me  trouvera  fidelle  à  son  ser- 
vice, et  qu'il  vauldra  mieulx  que  je  sois  asseuré  que  de 
périr  avec  les  traistres ,  si  ce  n'est  le  playsir  de  Votre  Ma- 
jesté. Hz  vous  ont  malheureusement  trompée,  et  avant 
que  le  dommaige  en  tumbe  sur  moy,  à  quoy  je  n'auray 
poinct  d'esgard  pourveu  que  je  puysse  servir  à  Votre  Ma- 
jesté, laquelle  je  supplie  très  humblement  haster  secours 
de  estrangiers ,  ou  le  retour  de  Votre  Majesté,  s'il  est  pos- 
sible. En  quelque  sorte  que  ce  soit,  s'il  vient  armée  de 
France ,  faictes  qu'elle  descende  au  Nort  ;  car  cecy  est  le 
plus  seur  et  je  hazarderay  tout  pour  votre  service.  Quel- 
que chose  que  cependant  se  soit  passée,  le  duc  de  Chatel- 
lerault n'a  pas  faict  honnestement  à  l'endroict  de  Votre 
Majesté ,  ny  de  moy,  et ,  pour  ce ,  je  la  supplie  très  hum- 
blement vouloir  haster  l'ayde  de  France  et  Espaigne,  et  je 

prendray  la  chose  sur  moy  :  deux  mille  ou  quinze  cens 
hommes  suffiront ,  avec  quelques  munitions.  Et,  quoy  que 
je  face ,  je  supplie  Votre  Majesté  estre  asseurée  que  toute 
l'Europe  cognoistra  que  ma  vie,  et  tout  ce  que  j'ay,  sont 
à  votre  commandement.  Le  pourteur  est  seur,  avec  lequel 
je  supplie  Votre  Majesté  me  mander  ce  qu'il  luy  playrra 
que  je  face. 

LETTRE  DE  LA  ROVNE  d'eSCOCE  A  LA  ROYNE  d' ANGLETERRE. 

—  de  Winkfild,  le  xxiuj*^  d'avril  1569.  — 

Madame  ma  bonne  seur,  voyant  que  le  terme  est  passé, 
de  huict  ou  dix  jours ,  que  j'atandois  le  retour  de  Sandy 
Bog,  l'ung  de  mes  serviteurs,  qu'incontinent  après  la  ré- 
ception de  voz  favorables  lettres ,  apportées  par  Borthuic , 
je  dépeschay,  je  n'ay  voUu  différer  vous  envoyer  notre  con- 
seiller, l'évesque  de  Rosse,  présent  pourteur,  pour  vous 
supplier  que  je  ne  soys  plus  remise  sur  ce  que  mes  rebelles 
feront,  ny  pour  aultre  occasion  dilayée  ;  car  je  crains  que 
desjà  ma  longue  demeure ,  et  rudesse  de  voz  frontières ,  et 
estroicte  garde  où  je  suis ,  ayent  par  tropt  esbranlé  la  con- 
stance d'aulcuns  mes  obéyssans  subjectz ,  pour  se  veoir 
privez  de  ma  présence  et  intelligence  de  mon  intention  et 
volonté,  combien  que  je  ne  me  puisse  persuader  qu'ilz 
facent  ung  si  faulx  et  si  lasche  tour  que  celluy,  qu'il  vous 
a  pieu  m'advertir  avoir  entendu  de  mes  rebelles.  Comme 
que  ce  soyt,  je  n'ay  affère  qu'à  vous,  j'implore  de  tant 
plus  tôt  votre  support  et  ayde  que  ma  demeure ,  et  paciente 
attante  de  votre  bon  playsir,  m'a  causé  ce  dommaige.  Je 
m'asseure  qu'au  besoing  vous  me  ferés  paroistre  votre  na- 
turelle amytié ,  de  quoy  je  vous  suplie ,  considérant  le  com- 
mung  proverbe  que  :  bis  dut,  qui  tempes tivè  dat. 

Je  vous  ay  sorché,  avant  toiilz  autres  princes;  je  désire, 
pareillement,  ipi' avant  toute  autre,  m'obligiez  à  vous, 
comme  plus  au  long  j'ay  donné  charge  au  dict  évesque 
vous  fère  sur  ce  instante  requeste  et  déclaracion  de  la  sin- 
cère et  naifve  affection  que  j'ay  de  vous  devenir  obligée  par 
favorable  et  briefve  expédition ,  comme  de  sang  et  naturel 
je  la  suys ,  vous  supliant  le  croire  de  tout  ce  qu'il  vous 
dira,  de  ma  part,  comme  feriez  moy  mesmes,  et  luy  don- 
ner prompte  résolution,  pour  ce  que  Testât  de  mes  alfères, 
comme  bien  le  pouvez  considérer,  et  le  long  temps  que  je 
suis  icy  retenue  à  regrect ,  et  la  sayson  propre  à  fère  voyage 
le  requièrent,  affin  que  du  tout  je  m'attande  à  votre 
support,  ou  me  résolve,  avecques  votre  bonne  grâce,  d'en 
aller  sercher  aillieurs.  Sur  quoy,  pour  ne  fère  tort  à  la 
suffizance  de  M',  de  Rosse,  je  prieray  Dieu,  après  vous 
avoir  présenté  mes  très  humbles  recommendacions  qu'il 
vousdoinct,  etc. 

AULTRE  LETTRE  DE  LA  DICTE  ROYNE  d'eSCOCE. 

—  du  xw*^  d'avril,  à  Winkfild.  — 

Madame  ma  bonne  seur,  aussi  tost  que  j'ay  receu  voz 
lettres  par  Borthuic,  je  dépeschay  ung  mien  serviteur, 
nommé  Alexandre  Bok,  en  Escoce,  lequel  j'ay  attandu 
jusques  au  xx*"  jour,  au  bout  duquel  terme,  n'en  ayant 
aulcune  nouvelle,  et  estant  informée  que  mylor  Husdon 
a  assisté  et  fortiffié  mes  rebelles,  en  personne,  accompaigné 
des  bandes  de  Baruich,  à  l'exécution  de  l'usurpée  admi- 
nistration de  Mora  et  ses  complices ,  et  que  ung  serviteur 
du  duc  de  Chatellerault,  qui  jà  avoit  eu  sa  commission  , 
fut  renvoyé  arrester,  après  l'advertissement  de  Mora,  et 

ses  lettres  prinses,  qui,  je  croy,  estoient  pour  mov,  tou- 
tesfoys  je  n'en  puys  rien  sçavoir,  qui  me  faict  croyre  que 
je  suys  en  dangier  n'avoir  nulles  nouvelles  d'Escoce,  s'il 
ne  vous  playt  y  mettre  autre  ordre.  Par  quoy  je  n'ay  voUu 
plus  longuement  différer  la  dépesche  de  mon  conseiller 
l'évesque  de  Rosse ,  présent  pourtour,  pour  vous  supplier 
que,  sans  plus  vous  attandre  aulx  bons  ou  mauvais  dépor- 
temens  de  mes  subjectz,  vous  me  donniez  résolue  responce, 
[et  que]  suyvant  ma  longue  et  instante  requeste ,  vous  me 
remettiez  en  mon  estât  ou  bien  me  permettiez  aller  sercher 
ailleurs  secours  des  autres  princes ,  mes  amys  et  alliez  ;  car 
il  y  a  près  d'ung  an  que  j'attandz  votre  résolution,  durant 
lequel  temps  mes  rebelles  se  sont  fortiffiez  de  beaulcoup. 
Par  quoy  plus  longuement  ne  puys  je ,  de  mon  gré,  recep- 
voir  aulcun  délay,  sans  me  résouldre  à  quelque  party, 
comme  plus  au  long  l'évesque  de  Rosse  vous  fera  entendre 
de  ma  part;  auquel  vous  suppliant  de  donner  crédict  comme 
à  moy  mesmcs,  je  vous  présenteray  mes  affectionnées  re- 
commendacions  à  votre  bonne  grâce;  priant  Dieu  qu'il 
vous  doinct ,  etc. 

AULTRE  LETTRE  DE  LA  RO\'i\E  d'eSCOCE. 

—  du  xxvuj''  d'avril,  à  Wiiikfild.  — 

Madame  ma  bonne  seur,  ayant,  despuys  le  partement 
de  Sandy  Bok,  receu  lettres  de  quelques  ungs  de  mes 
obéyssans  subjectz  par  ung  mien  gentilhomme,  et  entre 
aultres  du  duc  de  Chatellerault,  se  plaignans  d'estre  rete- 
nuz  prisonniers  et  menassez  ,  s'ilz  ne  s'accordent  à  tout 
ce  qu'il  plairra  ù  Mora  et  ses  complices ,  il  m'a  semblé  vous 
en  debvoir  advertir  pour  ce  que  leurs  ennemys  disoient 

qu'ilz  avoient  jà  tout  librement  consenty  à  leurs  usurpa- 
tions, et  aussi  me  souvenant  qu'en  votre  dernière  lettre 
me  mandiez  qu'aviez  miz  ordre  que  Mora  ne  procèderoit 
point  par  armes  ;  encores  j'ay  bien  vollu  vous  asseurer  qu'il 
n'en  a  rien  gardé,  et  puys  qu'il  tient  ainsy  mes  subjectz , 
et  des  principaulx  ,  les  voulans  forcer  d'advouher  et  aprou- 
ver  leurs  perverses  actions  contre  moy,  il  n'est  plus  temps 
de  diflérer.  Par  quoy,  je  voussupplye,  sans  m'amuser  da- 
vantaige,  me  donner  briefve  responce,  par  l'évesque  de 
Rosse,  ou  que  me  voulez  remettre  présentement,  sellon 
ma  requeste,  en  mon  pays,  ou  que  du  tout  me  relîuziez; 
car  de  moyen ,  entre  ces  deux ,  ou  délay,  ne  se  peut  il  plus 
longuement  recepvoir. 

[L'estat]  de  mes  afleres  me  contrainct  à  vous  parler 
ainsy  librement  et  de  vous  presser,  de  rechef,  de  m'en 
donner  briefve  résolution  ;  car  quelque  aultre  responce , 
ou  délay,  que  je  reçoipve  de  vous,  excepté  l'accord  de  ma 
tant  inportune  requeste,  je  ne  la  sçaurois  prendre  qu'à 
reiïuz ,  qui  seroit  cause  qu'à  mon  regrect  j'accepterois  aul- 
cun  autre  ayde,  qu'il  plairroit  à  Dieu  m'envoyer.  Je  n'ay 
vollu  faillir  vous  fère  cest  advertissement  pîeynement ,  affin 
que  ne  peussiez  m'en  sçavoir  mauvais  gré ,  ou  prendre  à 
oflence  ce  qui  pourra  s'en  ensuyvre ,  vous  asseurant  que 
je  ne  feray  jamais  chose  pour  vous  ofTancer  ou  desplaire , 
si  aultrement  je  puys  sauver  mon  estât  et  délivrer  mes 
opressez  subjectz  de  l'opression  des  rebelles.  Je  vous  sup- 
pHe,  Madame ,  lyez  moy  à  vous  par  amytié  et  bons  offices, 
et  non  plus  par  estroicte  garde  de  celle  qui  ne  désire  que, 
obtenant  le  fruict  de  mon  labeur,  icy,  vous  rendre  toute 
r amytié  et  debvoir,  que  seur  peult  fère  à  son  aymée  et 
chère  seur,  comme  j'ay  instruict  mon  conseiller,  l'évesque  ' 

<le  Rosse,  pour  vous  fèrc  entendre,  plus  au  long,  de  ma 
part,  sur  lequel  me  remettant,  je  finiray,  priant  Dieu 
vous  donner,  etc. 

MÉMOinS  AU  DIOT  LA  VERGNE  POUR  DIRE  A  LEURS  SîAJESÏEZ: 

Que  ce  que  je  leur  ay  mandé ,  de  la  secrète  division  et 
parcialité  de  ce  royaulme,  commance  se  mettre  en  évi- 
dence entre  ceulx  du  conseil ,  s'estans  les  principaulx  ou- 
vertement opposez  à  l'authoritéet  manyement  du  secrétaire 
Cecill ,  de  sorte  que  le  tout  va  estre  remiz  à  eulx ,  sans 
qu'il  oze  rien  plus  expédier  de  luy  mesmes ,  encor  que  ne 
soit  de  grand  importance  5 

Que  l'on  commance  fère  chemyn  à  l'ambassadeur  d'Es- 
paigne  pour  accommoder  les  difîérans  des  prinses ,  et  le  dict 
Cecill,  mesmes,  luy  a  mandé  qu'il  s'y  employera  plus 
dilligemment  que  nul  aultre  ; 

Que  ce  que  la  Royne  d'Escoce  requiert,  touchant  son 
château  de  Donbertan,  pour  fère  venir  quelque  rafres- 
chissement  de  France,  affin  que,  par  faulte  de  vivres,  il 
ne  soit  contrainct  de  se  rendre,  a  besoing  de  prompte 
provision,  et  semble  qu'il  est  expédiant  et  nécessaire  de  la 
fère;  mais,  quant  au  reste,  semble  qu'il  sera  bon  de  tem- 
poriser, jusques  à  ce  que  la  Royne  d'Angleterre  aura  ac- 
cordé ou  refiuzé  le  secours. 


—  385  — 
XXXVr  DÉPESCHE 

—  du  xvi^  de  niay  1569.  — 
{Envoyée  par  homme  exprès,  nommé Lamberty,  jusques  à  Calais.) 

Sollicitations  pressantes  faites  an  nom  de  la  reine  de  Navane  et  du  prince, 
son  fds,  auprès  d'Elisabeth.  —  Opinion  du  duc  de  Norl'olc  sur  les  pro- 
jets de  la  reine.  —  Promesse  d'un  secours  d'argent  pour  l'armée  du  duc 
de  Deux -Ponts.  —  Nouvelles  avances  faites  à  l'ambassadeur  d'Espagne. 
—  L'évêque  de  Ross  est  entendu  devant  le  conseil.  —  Maladie  grave  de 
Marie-Sluarl.  — Mesures  rigoureuses  prises  en  Angleterre  contre  les  pi- 
rates. - —  Bruit  général  répandu  à  Londres  d'un  échec  essuyé  en  France 
par  les  troupes  du  roi.  —  Le  comte  d'Ormond  et  niilady  Chic ,  dame 
d'honneur  d'Elisabeth,  sont  forcés  de  s'éloigner  de  la  cour.  —  Lettre  de 
Marie  Stiiart  à  l'ambassadeur.  —  Remontrances  de  l'ambassadeur  à  Eli- 
sabeth,  pour  demander  la  répression  de  la  piraterie,  la  restitution  des 
prises  et  la  communication  du  contrat  fait  par  les  marchands  anglais  avec 
les  babitaus  de  la  Rochelle.  —  Réponse  de  la  reine  aux  remontrances. 

Au  Roy. 

Sire,  vous  ayant,  par  ung  des  miens,  le  xj^  du  présent, 
escript  assés  au  long  ce  qui  s'offroit ,  lors ,  à  ma  cognois- 
sance ,  inportant  icy  vostre  service ,  je  contiuueray  de  dire 
meintennant  à  Yostre  Majesté  comme ,  entendant  les  dilli- 
gentes  et  continuelles  pratiques  que  le  S",  du  Puench  de 
Pardaillan  a ,  toutz  ces  jours ,  secrètement  menées  avec  les 
principauk  de  ceste  court ,  estant  souvant  en  des  longz  et 
bien  estroictz  conseilz  avec  eulx,  j'ay  envoyé  prier  ceulx, 
que  je  sçay  estre  bien  affectionnez  à  la  prospérité  de  voz 
affères ,  de  ne  luy  laysser  rien  inpétrer  de  ceste  Royne  qui 
soit  à  vostre  préjudice;  à  quoy  m'ayans  promiz  s'opposer 
fermement,  j  ay  despuys  sceu,  par  le  duc  de  Norfolc,  que 

le  dict  S',  du  Puench  a  faict  beaulcoup  d'honnestes  mes- 
sages ,  de  la  part  de  la  Royne  de  Navarre  et  de  monsieur  le 
prince  son  fdz ,  à  la  Royne  d'Angleterre,  confirmant  de 
leur  part  ce  que  feu  monsieur  le  prince  de  Condé  a ,  de 
son  vivant ,  tretté  avecques  elle  5  avec  quelque  condoléance 
de  sa  mort ,  racomptant  la  façon  et  yssue  du  combat ,  où 
il  a  esté  thué ,  bien  fort  à  son  advantaige ,  et  que ,  nonob- 
stant la  perte  de  luy,  ilz  demeurent  encores  aussi  fortz  et 
aussi  bien  conduictz  qu'auparavant;  de  tant  qu'il  leur 
reste  les  mesmes  capitaynes  et  conducteurs ,  et  que  le  capi- 
tayne  Piles,  avec  quatre  mille  hommes,  s'est,  despuis, 
joinct  à  leur  armée,  et  les  vycomtes  prestz  de  s'y  joindre, 
avec  d'aultres  bonnes  forces;  mais  que  pour  toutes  ses  per- 
suasions il  n'a  rien  inpetré  de  nouveau  de  la  dicte  Royne 
d'Angleterre  ny  de  ceulx  de  son  conseil,  et  si,  d'avanture, 
il  a  obtenu  quelque  chose,  c'est  si  secrètement  qu'il  n'en 
a  rien  sceu ,  qui  pourtant  ne  peult  estre  aulcun  secours  en 
masse,  dont  l'on  doibve  fère  cas,  ny  que  j'en  doibve  estre 
aulcunement  en  peyne;  et  m'a  adjouxté  le  dict  sieur  duc 
qu'il  semble  que  le  jeu  dure  trop  en  France,  et  que  la 
Royne,  sa  Mestresse,  et  tout  ce  royaulme  désirent  infinye- 
ment  d'y  veoir  une  bonne  paix  et  ung  accord  en  la  religion, 
et  qu'il  n'est  pas  possible  de  garder  ceulx ,  qui  sont  icy, 
de  la  mesmes  religion  de  ceulx  de  la  Rochelle,  de  leur 
donner  toutjour  quelque  assistance. 

Despuys,  icelluy  S",  du  Puench  a  prins  son  congé  et  je 
suys  après  à  fère  guetter  quel  chemyn  il  prendra  ;  car  quel- 
cun  m'a  dict  qu'il  semble  vouloir  passer  en  Allemaigne 
pour  aller  fère  le  mesmes  office  devers  les  princes  protes- 
tans ,  ce  que  je  ne  puys  croyre ,  de  tant  que  le  S' .  de  Yoy- 
sin  y  est  naguières  allé.   M',   le  vydame  de  Chartres  ne 

s'est  encores  présenté  en  ceste  cour,  ny  n'est  encores  arrive 
en  ceste  ville,  et  semble  qu'il  ne  sera  guièresbien  venu  de 
ceste  Royne  pour  la  recordation,  qu'elle  a,  du  premier 
voyage  qu'il  fyt  icy,  aulx  premiers  troubles,  et,  aussi, 
qu'elle  a  opinion  qu'il  faict  ce  second,  meintennant,  pour 
habandonner  la  cause  de  ceulx  avec  qui  il  a  toutjour  esté , 
et  qu'elle  a  «attendu  qu'il  s'est  maryé  contre  l'opinion  de 
la  Royne  de  Navarre  et  au  regrect  des  principaulx  de  leur 
Irouppe. 

L'on  faict  icy  cependant  grand  dilligence,  parmy  ceiilx 
de  la  novelle  religion ,  de  dresser  ung  party  pour  fère  for- 
nyr  deux  cens  mille  talars  en  Allemaigne  pour  l'armée  du 
duc  de  Deux  Pontz  ;  et  semble  que  desjà  il  y  ayt  certaine 
asseurance  d'en  pouvoir  fère  avancer  la  moictié  par  les 
mains  du  S' .  de  Quillegrey,  qui  est  en  Hembourg  (qui  ne 
se  peult  fère  que  le  crédict  de  ceste  Boyne,  ou  du  corps 
en  général  deceroyaulme,  n'y  soit  enployé) ,  et  que  l'aultre 
moictié  se  fornyra,  à  ce  prochain  mois  de  juing,  aussi 
tost  que  la  flotte  des  draps  de  Londres  sera  arrivée  par 
dellà.  En  quoy,  Sire,  ceulx  cy  ont  de  quoy  coUorer  et  ex- 
cuser si  bien  leur  faict,  qu'il  est  mal  aysé  que  je  les  en 
puisse  convaincre,  encores  semble  il  qu'il  fault  accepter  le 
désadveu  et  excuse  qu'ilz  en  font,  pour  quelque  bien,  en 
ce  qu'ilz  n'ozent  manifestement  vous  offancer.  Je  feray  en- 
cores dilligence  de  descouvrir  mieulx  ce  qui  en  est  ;  tant 
y  a  qu'il  fault  fère  estât  que  les  quarante  mille  livres  estera 
lin ,  revenans  à  cent  trente  trois  mille  escuz  ,  qui  doibvent 
estre  mises  ez  mains  du  dict  S' .  de  Quillegray,  de  la  vante 
des  draps  de  ceste  flotte,  est  aultant  d'argent  contant  pour 
ceulx  de  la  nouvelle  religion  en  Allemaigne.  La  dicte  flotte, 
qui  va  en  Ilembonrg ,   n'a  eu  encores  que  demy  jour  de 

bon  vent  ;  par  ainsy,  elle  n'est  hors  des  costes  d'Angle- 
terre. 

Ceulx  de  ce  conseil  ont  mandé  à  l'ambassadeur  d'Es- 
paigne,  qui  est  icy,  que  s'il  veult  depputer  commissaires, 
de  sa  part,  sur  le  faict  des  prinses,  qu'ilz  en  depputeront 
aussi ,  de  la  leur,  pour  y  procéder  en  si  bonne  façon  que 
le  Roy  ,  son  Maistre ,  en  demeurera  contant ,  qui  est  signe 
qu'ilz  veulent  bien  fort  entrer  en  pratique  avecques  luy.  A 
quoy  il  leur  a  faict  des  responces  qui  ne  les  ont  contantez, 
dont  les  choses  demeurent  toutjours  en  suspens.  Et  sur  cer- 
taine remonstrance ,  que  je  leur  ay  baillée  par  escript , 
conforme  aulx  derniers  propoz  quej'ay  tenuz  à  ceste  Royne, 
ilz  m'ont  respondu  assez  conformément  à  la  bonne  paix 
d'entre  Yoz  Majestez ,  voz  pays  et  subjectz ,  mais  non  tant 
sellon  les  légitimes  entretennemens  d'icelle,  ny  sellon  la 
réparation  de  vos  dictz  subjectz ,  comme  je  demandoys , 
ainsy  que  Yotre  Majesté  le  verra  ;  mais  les  principaulx 
m'ont  promiz  de  fère  réformer  la  dicte  responce. 

Les  afleres  de  la  Royne  d'Escoce  ont  été  proposées  au 
dicl  conseil,  et  M",  l'évesque  de  Roz  a  esté  deux  foys 
ouy ,  dont ,  sur  aulcunes  difficultez ,  l'on  a  envoyé  devers 
la  dicte  Dame.  J'espère,  par  le  premier,  vous  donner  bon 
compte  de  tout  ce  qui  y  a  esté  dict.  J'entendz  qu'elle  est 
tumbée  ung  peu  mallade,  néantmoins  elle  m'a  naguiè- 
res  escript ,  et  affin  que  soyés  mieulx  asseuré  de  ses  nou- 
velles, je  vous  envoyé  la  coppie  de  sa  lettre,  et  prie 
Dieu,  etc. 

De  Londres  ce  xvj^  de  may  1569. 

L'on  me  vient  d'advertir  qu'encores  ce  matin  les  sei- 
gneurs de  ce  conseil  ont  dépesché  nouvelles  commissions 

cor\tre  les  pirates,  et  dellibèrcnt ,  en  toutes  sortes,  d'en 
purger  la  mer,  et  d'en  fère  pendre  aultant  qu'il  s'en 
pourra  attrapper. 

A  LA   ROYNE. 

Madame,  oultre  le  contenu  en  la  lettre  du  Koy,  j'ay 
bien  peu  que  vous  mander  en  ceste  cy,  si  n'est  de  certai- 
nes nouvelles  qu'on  va  semant  en  ceste  court,  et  par  Lon- 
dres, qu'il  y  a  eu  quelque  rencontre  en  Xainctonge,  où 
aulcunes  troupes  du  camp  de  Monseigneur,  filz  de  Vostre 
Majesté,  ont  esté  delîaictes,  et  Messieurs  de  Thavanes,  de 
Martigues,  de  Brissac,  d'Estrocy,  de  LaChastre  et  aultres 
plusieurs,  demeurez  prins  et  blessez;  et  que  le  duc  de 
Deux  Pontz  a  defîaict ,  aussi ,  quelque  trouppe ,  que  me- 
noit  le  baron  des  Adrectz  ,  et  contrainct  M'.  d'Aumalle 
se  retirer,  deux  grandz  journées,  dans  le  pays,  et  mettre 
une  rivière  devant  luy  :  de  quoy  je  suys  en  peyne ,  bien  que 
pour  venir  la  dicte  nouvelle  de  costé  suspect ,  ceste  Royne 
ny  les  seigneurs  de  ce  conseil  n'y  adjouxtent  grand  foy.  Et 
j'espère  en  Nostre  Seigneur  que  l'événement  n'aura  esté 
tel;  mais  quoy  qu'ayt  succédé,  je  vous  supplie  très  hum- 
blement, Madame,  qu'il  vous  playse  m'en  fère  donner  ad- 
viz  ,  affin  de  le  représenter  icy  à  la  vérité ,  et  en  la  façon 
qu'il  fault,  pour  garder  la  réputation  de  voz  afîères ,  affin 
de  n'en  laysser  aprofiter  ceulx  du  contraire  party. 

Il  se  dict  que,  vers  le  cap  d'Ouest,  a  freschement  dés- 
embarqué  une  troupe  de  gentishommes  et  damoyselles, 
vennantz  de  la  Rochelle ,  et  que ,  parmy ,  y  a  ung  des 
principaulx  chefs  de  leur  armée.  Je  raétray  peyne  de  sça- 

voir  que  c'est,  pour  vous  en  donner  plus  grand  notice  par 
mes  premières;  priant  Dieu,  etc. 

De  Londres  ce  xvj"  de  may  1569. 

Je  viens  d'estre  adverty  que  le  comte  d'Ormont  a  esté , 
ce  matin,  banny  de  court,  et  que  Mylaris  Chic  s'en  est 
banye  elle  mesmes,  pour  avoir,  eulx  deux,  esté  surprins 
ensemble  en  lieu  secret  et  trop  suspect.  La  dicte  Mylaris 
Chic  est  une  des  dames  d'honneur  de  ceste  Royne. 

LETTRE  DE  LA  ROYNE  d'eSCOCE  AU  S"^.  DE  LA  MOTHE  FÉNÉLON. 

—  W^yuikfild ,  le  vij"  de  mai  1 569.  — 

Monsieur  de  La  Mothe,  j'ay  esté  bien  ayse  de  veoir,  par 
les  lettres  du  Roy,  Monsieur  mon  bon  frère,  les  bonnes 
nouvelles  de  la  victoire,  qu'il  a  pieu  à  Dieu  luy  donner; 
mais  je  suys  en  peyne  de  n'eu  avoir  point  eu  de  la  Royne, 
Madame  ma  bonne  mère,  et  que  l'on  faict  encores  courre 
le  bruict  que  les  ennemys  sont  les  plus  fortz  ;  et ,  pour 
ce  ,  je  vous  prie ,  Monsieur  de  La  Mothe ,  m'escripre  am- 
plement et  librement  la  vérité  de  toutes  choses.  Si  je 
puys  obtenir  congé  pour  ung  des  miens ,  je  ne  fauldray 
l'envoyer  par  dellà  pour  me  resjouir  avec  le  dict  seigneur 
de  l'heureux  succez  de  ses  ad'ères;  sinon  je  vous  adresseray 
mes  lettres  à  la  première  commodité;  et  sur  ce,  je  prie 
Dieu  vous  donner,  Monsieur  de  La  Mothe ,  ce  que  plus 
vous  desirez,  etc. 

(Et)iffvc.  —  [Je  vous  prye  ne  laysser  cependant  passer 
l'occasion  de  remonstrer  au  Roy  la  nécessité  du  prompt  se- 

cours  pour  Doiibertau,  et  riiiportance  de  la  place,  et 
vous  asseurer  que ,  quelque  chose  que  je  trette  pour  sortir 
d'où  je  suys ,  je  ne  diminueray  jamais  de  la  volonté  et  af- 
fection envers  ceulx  que  je  doibz  ;  et  me  semble ,  Monsieur 
de  La  Mothe ,  que  c'est  la  sayson  que ,  si  vous  parlez  un 
peu  brusquement  à  la  Royne  d'Angleterre,  j'en  auray 
meilleur  marché.] 

REMONSTRANCE  FAICTE  PAR  LE  S'.  DE  LA  MOTHE  FÉNÉLON 
A  LA  ROYNE  d' ANGLETERRE. 

1 .  —  Que ,  pour  remédier  aulx  désordres ,  qui  se  com- 
mettent en  mer  au  préjudice  de  la  bonne  paix  d'entre  voz 
deux  Majestez,  voz  pays  et  subjectz,  il  soit  vostrebon  play- 
sir  fère  proclamer  en  vostre  royaulme ,  ainsy  que  le  Roy , 
Mon  Seigneur,  a  mandé  proclamer  au  sien ,  que  nul  de  voz 
dictz  subjectz  ayt  à  armer  vaysseaulx  pour  les  mettre  en 
mer,  si  Vostre  Majesté ,  pour  occasion  de  guerre  ou  pour 
la  garde  de  ses  places ,  expressément  ne  le  permet  et  com- 
mande. 

2.  —  Et,  si  aulcuns  y  veulent  mettre  navyres  pour  al- 
ler à  leur  traffic  avec  plus  grand  équipage  de  guerre ,  qu'il 
n'est  accoustumé  à  commun  train  de  merchandise  ou  de 
pescherie,  il  soit  mandé  de  ne  les  laysser  sortir,  sans  bailler 
suffizante  caution  devant  voz  officiers  qu'ilz  n'attempte- 
ront  rien  au  préjudice  de  la  paix,  n'y  n'empescherout  ou 
retarderont  aulcunement  le  libre  commerce  qu'en  temps 
d'icelle  est  accoustumé. 

3.  —  Et  que  ceulx ,  qui  sont  desjà  en  mer,  soyent  ré- 
voquez par  cry  public  ,  et  déclairez  désadvouhez  et  hors 
vostre  protection ,  si ,  du  dernier  jour  de  may  prochain  en  là , 

ilz  continuent  d'y  estre  en  aultre  façon  que  cy  dessus  n'est 
dict,  pour  estre  puniz  et  chastiez  comme  brigans  et  vol- 
leurs. 

4.  —  Et,  affin  de  mieulx  observer  ceste  vostre  ordon- 
nance ,  mander  à  voz  officiers  des  lieux  que ,  quant  quel- 
ques vaysseaulx  partiront ,  ils  facent  inventoire  de  tout  ce 
que  dans  iceulx  sera  trouvé,  avec  obligation  qu'à  leur  re- 
tour ils  reprendront  port  au  lieu  mesmes  d'où  ilz  seront 
départiz ,  et  représanteront  leur  dict  inventoire ,  avec  cer- 
tiffication  du  lieu  où  ilz  auront  chargé  et  aschapté  leurs 
merchandises ,  et  aultres  choses,  qui  se  trouveront  de  plus 
en  leurs  dictz  vaysseaulx. 

Et ,  à  deffault  de  ne  monstrer  telle  certiffication ,  soit 
mandé  saysir  le  tout,  soubz  la  main  de  Yostre  Majesté, 
pour  estre,  ce  qui  ne  se  trouvera  de  bonne  prise,  baillé 
en  garde  à  quelques  bons  personnaiges  resséans  et  solva- 
bles,  affin  de  le  restituer  à  qui  il  apartiendra. 

5.  —  Et  de  tant  qu'aulcuns  de  voz  subjectz ,  et  aultres, 
estrangiers ,  qui  se  sont  retirez  en  voz  portz ,  ont ,  despuys 
cinq  ou  six  moys,  ouvertement  et  sans  punition  aulcune, 
usé  de  toute  licence  en  mer  à  prendre  et  arrester  les  biens , 
personnes  et  navyres  des  Françoys,  dont,  et  des  voyages 
de  la  Rochelle  et  aultres  semblables  déportemens ,  aulcuns 
ont  estimé  qu'il  y  avoit  guerre  entre  ces  deux  royaulmes, 

Affm  d'en  oster  l'opinion,  et  obvyer  au  mal  qui  s'en 
pourroit  ensuyvre ,  il  vous  playse ,  suivant  les  communs 
trottez  et  la  mutuelle  déclaration,  que  Yoz  Majestez  ont 
naguières  faicte,  l'une  à  l'aultre,  sur  l'entretennement 
de  la  paix,  et  veu  l'ordonnance  que  le  Roy,  Mon  Seigneur, 
de  son  costé  a  mandé  publier  pour  asseurer  la  mer  et  le 
commerce  aulx  Angloix  en  son  royaulme , 

Mander  aussi  qu'il  soit  usé  de  pareille  correspondance 
aux  Françoys ,  pour  leur  rendre  la  mer  et  le  commerce 
libres  et  asseurez  de  deçà ,  et  que  ce  qui  leur  a  esté  prins 
et  transporté ,  ou  aultrement  arresté  en  ce  royaulme ,  Vos- 
tre  Majesté  veuille  déclairer,  qu'après  sommaire  vériffica- 
tion  faicte  comme  il  leur  appartient,  l'adjudication  et  del- 
livrance  leur  en  sera  faicte ,  et  que  ceulx,  qui  s'en  trouveront 
saysiz  ou  coupables,  seront  contrainctz  par  la  voye  de  jus- 
tice [de  les  rendre]  ou  d'en  payer  la  juste  valleur. 

6.  —  Et,  de  tant  qu'aulcuns  de  ceulx ,  qui  se  sont  re- 
tirez en  voz  portz,  au  sortir  d'iceulx,  courent  ordinaire- 
ment la  mer  jusques  dans  ceulx  du  Roy;  dont  naguières 
ilz  ont  miz  en  alarme  la  coste  de  Normandie,  et  se  sont 
esforcez  d'allumer  la  guerre  entre  ces  deux  royaulmes ,  il 
vous  playse  leur  deffandre  toute  retrette  en  vos  dictz  portz  , 
et  ordonner,  attandu  les  violances  qu'ilz  ont  commises, 
et  qu'ilz  ne  cessent  de  commettre  toutz  les  jours  sur  les 
bons  subjectz  du  Roy ,  qu'ilz  seront  prins  et  apréhendez , 
quelle  part  où  ilz  seront  trouvez  en  ce  royaulme,  pour 
estre  puniz  comme  infracteurs  de  paix,  perturbateurs  du 
repoz  public,  et  volleurs  manifestes. 

7.  —  Que,  pour  la  restitution  des  prinses ,  Yostre  Ma- 
jesté, jouxte  sa  promesse  et  celle  des  seigneurs  de  son 
conseil,  soit  contante  de  depputer  deux  personnaiges,  de 
bonne  qualité,  Angloix,  l'ung  de  lettres,  et  l'aultre  mer- 
chand,  pour  aller  en  France,  et  il  en  sera  depputé  aul- 
tant ,  de  Françoys ,  pour  venir,  en  mesme  temps ,  en  An- 
gleterre, affin  d'estre  présens  et  adjoinctz  sur  les  lieux 
aulx  commissaires  de  la  dicte  restitution ,  pour  tenir  la 
main  que,  d'ung  costé  et  d'aultre,  elle  soit  droictement 
faicte. 

8.  —  Et,  pour  oster  le  souspeçon  et  jalouzie  que  le 
Roy  prend,  et  qu'il  ne  peult  fère  qu'il  ne  preigne,  de  la 
contraelation  de  voz  subjectz  avec  ceulx  de  la  Rochelle , 
encores  que  je  ne  sçay  comme  il  prendra  ce  voyage  qu'on 
y  va  fère  à  présent ,  il  vous  playse ,  à  tout  le  moins ,  fère 
en  sorte  que  ceste  roulte  et  ce  traffic  ayent  dorsenavant  à 
cesser  ; 

Et  me  déclairer  s'il  vous  playt  accepter  l'offre ,  que  le 
Roy  m'a  commandé  expressément  de  vous  fère ,  c'est  qu'il 
accomodera  vostre  royaulme ,  et  voz  subjectz ,  de  toutes 
ces  choses  nécessaires  qu'ilz  vont  quérir  à  la  Rochelle,  en 
telz  aultres  endroictz  de  son  royaulme ,  qui  présentement 
luy  obéyssent ,  qu'il  vous  plairra  choysir,  et  de  leur  y  fère 
donner  toute  faveur,  seuretté  et  bon  trettement. 

9.  —  Et ,  affin  qu'il  voye  sur  quel  fondement  ces  pre- 
mier et  second  voyages  au  dict  Heu  ont  esté  entreprins,  au 
préjudice  de  ce  qu'il  vous  avoit  faict  requérir  et  remonstrer 
au  contraire ,  il  vous  playse  luy  fère  communication  du 
contract  et  marché ,  que  Vostre  Majesté  allègue  avoir  esté 
faict  là  dessus,  affin  qu'il  en  puysse  demeurer  aulcunement 
satisfaict. 

Responce  faicte  par  la  royne  d'Angleterre  à  la 

susdite  remoustrance ,  suivant  les  articles  cotliez. 

Au  premier.  —  Il  y  est  pourveu  par  la  proclamation  du 
xxvij'  d'avril  dernier. 

2.  —  Il  y  est  aussi  pourveu  en  la  mesmes  proclamation. 

3.  —  H  y  est  aussi  pourveu  par  certains  ordres,  en- 
voyés du  conseil ,  à  toutz  portz  ,  en  mars  dernier ,  de  quoy 
l'ambassadeur  a  eu  coppie. 

4.  —  Cella  ne  poiilt  estre  par  ordre  exécuté,  comme 
l'article  requiert,  car  les  navyres,  qui  sortent  d'uug  port, 
ne  retournent  pas  toutjours  en  icelluy  ,  mais  en  aultres. 

5.  —  Il  n'y  a  poinct  de  besoing,  là,  de  déclaration  par 
jiarolles,  car,  par  manifestes  œuvres,  il  est  déclairé  que 
toutz  Françoys  sont  soufTertz  hanter  en  Angleterre ,  com- 
bien que  les  Anglois  sont  journellement  arrestez  en  France  ; 
à  quoy  il  n'est  remédié  par  œuvres.  —  Asseurément,  il 
ne  peult  estre  longuement  observé,  de  la  part  d'Angleterre, 
comme  il  est  meintennant. 

6.  —  Dessus  complaincte  ju^ice  est  et  sera  faicte. 

7.  —  Gestuy  cy  sera  faict,  si  aulcun  peult  estre  per- 
suadé de  pouvoir  librement  passer  en  France. 

8.  —  Il  est  libre ,  parles  trettez ,  aulx  merchands  d'An- 
gleterre de  ressortir  en  quelques  portz  que  ce  soit  de  France , 
et  fault  naturellement  que  les  merchandz  trafficquent  où 
ilz  trouvent  meilleur  traictement  ;  à  ceste  cause  ,  s'ilz  peu- 
vent estre  mieulx  trettez  en  aultres  places  qu'à  la  Ro- 
chelle ,  asseurément  ilz  y  veulent,  d'eulx  mesmes ,  ressortir 
combien  qu'ilz  fussent  commandez  aller  à  la  Rochelle. 

9.  —  Le  marché  est  entre  certains  marchandz  de  Lon- 
dres avec  aulcuns  de  la  Rochelle ,  pour  leur  déUvrer  quel- 
que quantité  de  sel  et  telles  semblables  choses  ,  nécessaires 
pour  l'usaige  d'Angleterre,  à  certains  priz  ,  lequel  ilz  ne 
veulent  estre  manifesté ,  de  peur  que  leurs  marchez  ne 
puyssent,  par  d' aultres  marchandz  ,  estre  damnisez,  car 
communément  ung  marchand  cherche  à  préjudicier  à  l'aul- 
tre  pour  son  gain  particullier ,  et ,  pour  ce ,  ont  ilz  accous- 
tumé  de  garder  leurs  marchez  secrètement ,  tant  pour  leurs 
prix  que  pour  la  quantité. 

XXXVir  DEPESCHE 

—  (lu  xxni''  jour  de  may  1569.  — 
[Envoyée  jusques  à  la  Court  par  le  S'',  de  Vassal.  ) 

L'ambassadeur  se  plaint  de  ne  recevoir  aucune?  nouvelles  de  France.  — 
Succès  de  ses  négociations  auprès  d'Elisabeth  pour  empêcher  l'envoi  d'u» 
secours  sérieux  à  la  Rochelle.  —  Crainte  conçue  en  Angleterre  d'une  en- 
treprise de  la  part  des  Espagnols  vers  Norfolc,  et  de  la  part  de  la  France 
en  Ecosse.  —  Continuation  des  démarches  faites  auprès  de  l'ambassadeur 
d'Espagne.  —  Détails  de  l'accident  subit  arrivé  à  Marie  Stuart ,  que  l'on 
a  crue  morte.  —  Mémoire  général  sur  la  situation  des  affaires  de  France, 
d'Espagne  et  d'Ecosse.  —  Protection  accordée  aux  protestants  de  France 
par  Elisabeth,  qui  n'est  retenue  que  par  la  crainte  de  la  guerre.  —  Le 
conseil  est  toujours  dans  la  même  indécision  au  sujet  de  la  paix  ou  de 
la  guerre  avec  l'Espagne.  —  "Vives  instances  faites  auprès  de  l'ambassa- 
deur pour  connaître  quelle  serait  la  conduite  de  la  France  dans  le  cas 
où  cette  guerre  serait  déclarée.  —  Conduite  habile  de  sir  William  Cécil 
pour  détourner  l'orage  qui  gronde  autour  de  lui.  —  Le  duc  de  Noifolc 
accuse  devant  le  conseil  Marie  Stuart  d'avoir  fait  cession  au  duc  d'Anjou 
de  ses  droits  à  la  couronne  d'Angleterre.  —  Le  conseil  décide  qu'il  ne 
s'occupera  point  des  demandes  de  la  reine  d'Ecosse  tant  qu'elle  ne  se  sera 
pas  justifiée  de  cette  arcnsalion.  —  Mémoire  du  cardinal  de  Chatillon  à 
la  reine  d'Angleterre  sur  la  situation  des  protestants  en  France. 


Au  Roy. 

Sire ,  il  est  passé  ung  mois  tout  entier,  despuys  le  xvij*' 
d'estuy  cy,  que  je  n'ay  aulcune  lettre  ny  nouvelles  de  Yoz 
Majestez  ,  et  de  tant  qu'il  semble  que  cella  commance  fère 
quelque  faulte  icy  à  vostre  service ,  pour  beaucoup  de  nou- 
velles qu'on  y  publye  au  désadvantaige  de  voz  alFères ,  aus- 
quelles  je  n'ay  de  quov  respondre,  je  dépesche  exprès  ce 

gentilhomme  pour  en  aller  sçavoir  sur  le  lieu  ;  et  vous  diray 
cependant,  Sire,  que  j'ay  tant  de  foys  expressément  re- 
monstré  à  la  Royne  d'Angleterre  le  proffict  et  seurté,  qui 
luy  venoit  de  la  paix  et  amytié  qu'elle  a  avecques  Yostre 
Majesté ,  voz  pays  et  subjectz ,  et  le  mal  où  elle  alloit  tum- 
ber,  si  elle  permettoit  plus  d'abuzer  ainsy,  soubz  main ,  de 
son  authorité  et  des  moyens  de  son  royaulme  contre  vous, 
qui  estiez  de  trop  bon  lieu  pour  ne  sentir  le  mal  qu'on  vous 
feroit ,  qu'enfin  elle  a ,  en  vostre  faveur,  escluz  toutz  pi- 
rates de  se  pouvoir  dorsenavant  aulcunement  prévaloir  de 
nul  support ,  retrette  ny  descharge  ,    ez   portz   de  son 
royaulme,  ayant  révoqué  ceulx  de  ses  subjectz  qui  s'es- 
toient  miz  à  suyvre  ce  train ,  et  chassé  du  tout  les  aultres, 
leurs   familles  et  enfans,  de  sorte  qu'il  n'en   comparoit 
guières  plus  en  ceste  mer  estroicte ,  ainsy  que  les  gouver- 
neurs mesmes  des  principalles  villes  de  vostre   frontière 
m'en  ont  asseuré;   et  n'est  sans  que  ceulx,  qui  sont  icy 
pour  ceulx  de  la  Rochelle ,  ne  s'y  soyent  merveilleusement 
opposez  ,  pour  les  bons  butins  qu'ilz  en  raportoient  à  l'en- 
tretennement  de  leur   guerre ,    et  pour  l'empeschement 
qu'ilz  donnoient  aulx  catholiques  de  vostre  royaulme,  et 
des  aultres  pays  voysins.  Et  a  faict  encores  la  dicte  Dame, 
avec  l'assistance  d'aulcuns  principaulx  personnaiges  que  je 
y  ay  employez ,  que  le  S',  du  Puench  de  Pardaillan,  qui 
luy  a ,  parmy  les  honnestes  messages  de  la  Royne  de  Na- 
varre ,  demandé  secours  d'hommes  et  d'argent,  a  esté  ren- 
voyé avec  grand  acceptation  des  messages,  mais  entier  ref- 
fuz  des  forces  et  d'argent;  de  sorte  que,  si  les  choses  ne 
changent  bien  fort ,  ilz  ne  peuvent  fère  estât  d'icy  que  de 
ce  que  aulcuns  particulliers  de  leur  religion  les  pourront , 
de  leurs  propres  moyens  et  substance ,  secourir.  A  quoy  il 

esl  très  difficile  de  remédier ,  et  ceiilx  là  sont,  à  la  vérité , 
de  tel  crédit  qu'ilz  les  peuvent,  eticy,  et  en  Allemaigne, 
assés  accommoder  de  deniers ,  avec  ce ,  que  je  croy  sans 
aulcun  doubte,  quoy  qu'on  me  veuille  asseurer  du  con- 
traire ,  que  la  dicte  Dame  mesmes  leur  permettra  user  de 
son  crédit ,  pourveu  qu'il  n'y  aille  rien  du  sien,  ou  qu'elle 
soit  bien  asseurée  du  rembourcement ,  et  que  ce  ne  soit 
directement  contre  les  trettez . 

Elle  est  tumbée  en  grand  souspeçon  de  deux  entreprin- 
ses,  qu'on  l'a  asseurée  se  dresser  et  se  debvoir  bien  prochai- 
nement exécuter  contre  elle  et  contre  son  estât ,  l'une,  du 
costé  de  France,  et  l'aultre,  du  costé  de  Flandres;  dont 
m'ayant  faict  sonder  si ,  avec  aulcuns  prmcipaulx  de  ce 
rovaulme,  j'estois  de  la  menée  de  l'une  ny  de  l'aultre,  j'ay 
donné  telle  rayson  de  moy,  à  celluy  qui  m'en  a  parlé,  que 
je  m'asseure  qu'elle  en  demeure  satisfaicte;  mais  cella  a 
esté  cause  dont  j'ay  faict  plus  grand  dilligence  de  péné- 
trer en  ces  deux  faictz  ,  et  n'ay  encores  si  grand  notice  de 
celluy  de  Flandres  que  je  vous  oze  asseurer  de  ce  qui  en 
est;  bien  m'a  l'on  dictque  certain  personnaige,  fort  princi- 
pal des  Pays  Bas,  en  a  freschement  donné  l'adviz  par  ung 
petit  escript ,  non  plus  grand  que  la  main ,  où  il  asseure  que 
la  pratique  est  bien  fort  advancée ,  et  que,  ayant  esté  desjà 
offert  par  le  duc  d'Alvc  aulx  seigneurs  angloix ,  qui  la  mè- 
nent, mille  Hespaignolz  naturelz  de  certain  tercero ,  et 
deux  mille  Yualons ,  avec  cent  cinquante  mille  escuz  con- 
tantz  ,  ilz  demandent  pour  mieulx  engaiger  le  dict  duc  à 
l'entreprinse  deux  mille  Hespaignolz  du  tercero  qu'ilz 
nomment,  et  ung  capitaine  désigné,  et  quatre  mille  Vual- 
îons ,  avec  cent  mille  escuz  de  plus  ;  et  de  se  préparer,  du 
premier  jour,  à  les  mettre  en  terre  de  deçà  vers  Norfolc. 

Ce  qui  se  rapporte  aulcunement  à  certain  adviz  que ,  si\ 
sepmaines  a ,  je  vous  ay  donné. 

Et  pour  le  regard  de  celluy  de  France,  j'ay  sceu  de 
certain  qu'on  donne  entendre  à  ceste  Uoyne  qu'en  France 
l'on  en  veult  bien  fort  à  elle,  mais  que,  durant  ceste 
guerre,  l'on  ne  peult  ny  le  veult  on  déclairer;  mais,  la 
guerre  finye,  s'il  succède  mal  aulx  protestans,  ou  qu'ilz 
soyent  contrainctz  à  quelque  paix  mal  advantaigeuze  pour 
euh,  qu'il  est  desjà  tout  résolu  de  visiter  l'Angleterre, 
avec  la  plus  mortelle  guerre  et  les  plus  déterminées  en- 
trcprinsos  que  jamais  Roy  de  France  y  ayt  faictes;  et  que, 
cependant,  ung  certain  capitaine,  qu'ilz  nomment  Saint 
Martin ,  lequel  ilz  disent  estre  à  Monsieur  le  cardinal  de- 
Lorraine  ,  est  desjà  arrivé  à  Paris ,  ensemble  ung  aultre 
gentilhomme  avecques  luy ,  ayantz  toutz  deux  cartelz  de 
mon  dict  sieur  le  cardinal ,  en  motz  couvertz  ,  pour  lever 
des  deniers  et  aller  incontinent  en  Bretaigne  armer  navy- 
res  et  lever  gens  pour  descendre  en  Angleterre,  en  faveur 
de  la  Royne  d'Escoce,  en  ung  port  où  ilz  sont  attanduz, 
et  où  ung  Anglois  et  ung  Escouçoys,  qui  ne  sont  nom- 
mez ,  les  doibvent  conduyre ,  qui  est  une  invention ,  la- 
quelle se  descouvre  d'elle  mesmes  estre  trop  affectée ,  pour 
fère  embarquer  ceste  princesse  à  l'aultre  party.  A  quoy  je 
sçay  desjà  que  respondre,  si  la  dicte  Dame  m'en  vient, 
tant  soit  peu,  à  toucher,  et  seray  bien  ayse  que  Vostre 
Majesté  me  donne  encores ,  par  ces  premières ,  de  quoy 
pouvoir  plus  clairement  convaincre  ceste  persuasion. 

Au  reste  ceulx  cy  disent  que  mon  dict  sieur  le  cardinal 
a  naguières  retiré  ung  des  gens  de  leur  ambassadeur,  luv 
ayant  auparavant  donné  trois  cens  escuz  pour  quelque 
communication,   qu'il  luy   lit,   de  certains    messages   et 


—   400   — 

paquetz  des  princes  d'Allemaigne ,  qu'il  portoit  à  la 
Royne  d'Angleterre,  de  quoy  la  dicte  Dame  est  bien  of- 
fencée. 

Les  choses  de  deçà  monstrent  néantmoins  continuer 
toutjour  à  la  paix  avec  Vostre  Majesté,  ne  voyant  qu'il 
se  face  aulcun  nouvel  aprest  pour  me  fère  doubter  du  con- 
traire ,  que  celluy  qui  est  desjà  en  mer.  Il  est  vray  qu'on 
mande  souvant  à  dresser  l'ordre  des  forces  de  ceroyaulme; 
mais  il  se  cognoist  assés  que  c'est  plus  pour  se  deflendre, 
et  pour  obvier  aulx  esmotions  qu'on  y  crainct,  que  pour 
fère  quelque  entreprinse  hors  du  pays. 

L'ambassadeur  d'Espaigne,  qui  est  icy,  a  esté,  despuys 
trois  jours ,  de  rechef  recerché  de  depputer  commissaires 
sur  le  faict  de  ses  prinses  et  saysyes,  essayans  ceulx  de  ce 
conseil  d'atacher  par  ce  moyen  quelque  pratique  d'accord 
avecques  luy;  mais  il  a  respondu  qu'il  n'y  avoit  lieu  de 
nommer  commissaires  avant  que  ce  qui  a  esté  prins,  comme 
en  guerre,  par  les  propres  navyres  de  la  Royne  d'Angle- 
terre ,  fût  rendu  ;  mais ,  cella  faict ,  affin  que  toute  forme 
d'hostillité  soit  hors  de  cause,  qu'il  se  pourra  après  deppu- 
ter commissaires  sur  le  reste  des  prinses  et  des  arrestz 
faictz  par  auctorité  de  justice,  et  qu'il  sçayt  bien  que,  de 
tout  ce  qui  a  esté  saysy  en  Flandres,  s'il  en  deffault  une 
seule  pièce  de  drap ,  le  duc  d'Alve  la  satisfera ,  et  qu'ainsy 
convient  il  rendre,  par  deçà,  tout  ce  qui  a  esté  prins  et 
arresté  sur  les  subjectz  du  Roy,  son  Maistre.  Il  ne  m'est 
permiz  de  veoirencores  le  dict  sieur  ambassadeur,  mais  nous 
pratiquons  ensemble  par  messages,  et  je  sentz  bien  qu'il  in- 
cline fort  à  ung  accord  et  est  fort  ayse  d'y  veoir  peu  à 
peu  achcmyner  ceulx  cy,  et  sans  ce,  qu'aulcuns  des  grandz 
l'asseurent  que,  tant  qu'il  tiendra  plus  ferme  de  son  costé. 

tant  plus  ceulx  cy  plyeront  de  venir  à  son  poinct,   il  fût 
desjà  bien  avant  en  tretté  avecques  eulx. 

J'ay  si  bien  instruict  ce  dict  porteur  des  nouvelles  de  la 
Royne  d'Escoce  et  de  tout  le  reste  de  Testât ,  que  je  co- 
gnoys  à  présent  des  affères  de  deçà,  que,  donnant  foy, 
comme  je  vous  suplie  de  fèrc ,  à  ce  qu'il  vous  dira , 
je  n'ay,  pour  le  surplus,  qu'à  prier  dévottement  le  Créa- 
teur, etc. 

De  Londres  ce  xxnj*"  de  may  1569. 


A  LA  Royne. 

Madame ,  l'on  faict  courir  icy  beaulcoup  de  nouvelles  en 
deffaveur  des  afïères  de  Voz  Majestez ,  et  s'esforce  l'on , 
par  là,  de  remettre  en  termes  les  secrettes  entreprinses 
contraires  à  la  paix,  que  j'ay  miz  beaulcoup  de  peyne 
d'interrompre;  dont  ceulx,  qui  m'y  ont  tenu  la  main, 
m'envoyent  souvant  enquérir  de  ce  qui  en  est,  et,  pour  ne 
leur  en  sçavoir  donner  compte,  ilz  pensent  que  je  les 
veulx  taire  ou  dissimuler,  parce  que  je  ne  les  sçay  bonnes; 
ce  qui  les  faict  estre  plus  froidz  et  timides  sur  mes  re- 
monstrances,  et  donne  lieu  aulx  aultres  de  m'y  procurer 
une  longueur,  ou  bien  ung  changement,  en  ce  qu'ilz 
peuvent,  qui  est  cause  que  je  suplie  très  humblement  Vostre 
Majesté  de  me  fère  avoir  plus  souvant  de  voz  nouvelles, 
affin  que  le  retardement  d'icelles  ne  face  dommaige  à  vostre 
service ,  auquel  dommaige  j'espère  bien  d'y  jx)uvoir  aulcu- 
nement  remédyer  ;  mais  beaulcoup  mieulx ,  si  je  y  suys 
aydé  par  lettres  et  adviz  de  Voz  Majestez  ,  avecques  les- 
quelles ,  quant  bien  il  vous  debvra  venir  quelque  mal  de 
I  26 

ce  costé,  si  ne  peult  estre  destorné  du  tout,  elles  m'ayde- 
ront  au  moins  d'en  rabattre  une  partie,  et  de  vous  pou- 
voir advertyr  du  reste  si  à  propos  qu'il  y  pourra  estre  tout 
à  temps  remédyé.  ' 

J'ay,  oultre  les  lettres  de  Yoz  Majestez ,  baillé  ung  mé- 
moire au  S',  de  Vassal,  présent  pourteur,  pour  le  vous 
monstrer,  lequel  j'ay  faict  tout  exprès  bien  fort  ample, 
aftin  qu'après  l'avoir  veu,  comme  je  suplie  Vostre  Majesté 
d'en  prendre  la  peyne,  parce  qu'il  contient  tout  ce  que  je 
sçay  estre  icy  à  présent  en  termes ,  il  vous  playse  l'envoyer 
à  monseigneur  vostre  filz  ,  qui  désire  estre  informé ,  par  le 
menu ,  de  toutes  ces  choses ,  auquel ,  parce  que  je  ne  luy 
ay  rien  escript,  cinq  sepmaines  a,  il  vous  plairra  com- 
mander luy  en  fère  une  prompte  dépesche;  et  n'adjouxte- 
ray,  pour  le  surplus,  à  la  présente,  sinon  que  M',  le  car- 
dinal de  Chatillon  a  faict  venir  quatre  centz  pièces  de  vin, 
blanc  et  clairet,  de  la  Rochelle,  desquelles  il  a,  ces  jours 
passés,  distribués  à  la  Royne  d'Angleterre  et  à  toutz  ceulx 
de  ce  conseil  les  douze  vingtz  ,  et  a  réservé  les  huict  vingtz 
pour  sa  provision,  ce. qui  faict  juger  à  plusieurs  qu'il  ne 
sent  les  choses  en  France  en  termes  pour  y  pouvoir  retor- 
ner  de  long  temps  ;  et  a  emprumpté  envyron  deux  mille 
escuz  d'ung  marchant  de  ceste  ville,  à  qui  trois  principaulx 
seigneurs  de  ceste  court  en  ont  respondu. 

Il  se  parle  que  madame  la  princesse  de  Coudé  passera 
bien  tost  de  deçà ,  ce  qui  se  sçaura  mieulx  au  retour  de  la 
flotte  de  la  Rochelle.  Ceux  du  dict  lieu  de  la  Rochelle, 
qui  sont  descenduz  au  cap  de  Cornoaille,  ainsy  que  je  l'ay 
mandé  par  mes  précédantes,  ne  sont,  à  ce  qu'on  m'a  dict, 
guyères  gens  de  qualité.  Tout  ce  qui  surviendra  d'heure 
à  heure,  je  niettray  peyne  d'en  advertir  Vostre  Majesté, 

à  laquelle  baysant ,  en  cest  cndroict ,  Irùs  humblement  les 
mains,  je  prieray  Dieu  qu'il  vous  doinct,  etc. 
De  Londres  ce  xxiij^  de  may  1569. 

Despuys  ce  dessus,  la  Royne  d'Escocc,  escripvant  h 
ceste  Royne  sur  la  particularité  que  verrez  en  mon  mé- 
moire, consernant  monseigneur  vostre  filz ,  a  donné  charge 
au  porteur  de  me  venir  dire  comme ,  le  x'  de  ce  moys , 
ayant  sur  les  huict  heures  du  matin  prins  des  pillules , 
soubdain  luy  estoit  venu  ung  tremblement  et  vomyssement, 
et  estoit  tumbée  plusieurs  foys  en  convulsion ,  et  luy  avoit 
duré  jusques  à  une  heure  après  midy,  mais  qu'elle  estoit, 
grâces  à  Dieu,  assés  bien  revenue,  et  espéroit  qu'elle  se 
porteroit  mieulx.  Ceste  Royne  luy  a  envoyé  des  médecins, 
et  semble  qu'elle  se  laysse  conduyre  à  la  vouloir  remettre 
en  son  estât.  J'espère  pouvoir,  au  nom  de  Yoz  Majestez , 
assés  ayder  à  l'accommodement  des  alTères  de  la  dicte 
Dame,  sans  incommoder  les  vostres.  Elle  a  grand  faulte 
d'argent  pour  ses  menues  nécessitez. 


Mémoire  au  S^  de  Vassal  de  ce  qu'il  dika,  oultre 
LE  CONTENU  DE  LA  DÉPESCHE ,  de  ma  part,  à  Leurs  Ma- 
jestez : 

Que,  suyvant  le  discours  de  M',  le  cardinal  de  Chatil- 
lon ,  qui  a  esté  trouvé  sur  monsieur  le  prince  de  Condé ,  le 
jour  de  sa  deflaicte ,  ceste  Royne  a ,  du  commencement , 
donné  plusieurs  bonnes  espérances  de  secours  et  de  faveur 
à  ceulx  de  la  Rochelle^  et  mesmes  de  se  déclairer  pour  leur 
party,  quant  il  en  seroit  temps  ; 

Non  en  aulcune  déterminée  cntreprinse ,  que  je  sache  , 

contre  le  Roy,  mais  en  la  généralle  cause  de  la  deffance 
de  la  nouvelle  religion ,  pour  laquelle  ceulx  du  dict  lieu , 
par  leurs  continuelz  messages,  et  aussi  les  princes  d'Alle- 
maigne ,  par  leurs  depputez  ,  l'ont  très  instantemant  solli- 
citée qu'elle  en  voUùt  avec  eulx  entreprendre  la  défiance  ; 

Et  luy  en  ont  représanté  l'exécution  bien  facille,  soit 
en  France ,  ou  en  Flandres ,  mesmement  en  France ,  de 
tant  qu'on  en  est  desjà  aulx  mains ,  et  que  pour  en  venir 
à  bout  disent  ne  rester  que  la  déclaration  de  sa  volonté  et 
aulcuns  siens  moyens ,  qui  ne  luy  seront  aulcunement  mal 
aysés. 

Et  se  sont  esforccz  luy  persuader  qu'elle  le  debvoit  et  le 
pouvoit  légitimement  fère,  sans aulcune  infraction  des  trettez 
de  paix,  qu'elle  a  avec  les  princes  catholiques,  de  tant  que 
ce  sont  eulx  premiers ,  à  ce  qu'ilz  disent ,  qui  ont  conjuré 
et  entreprins  d'exterminer  ceulx  de  la  religion  dont  elle 
est,  et  que  la  défiance  est  très  légitime  à  ung  chacun; 

Et  que ,  quant  bien  il  luy  fauldra  ouvertement  venir  à 
quelque  déclaration  contre  le  Roy  et  contre  le  Roy  d'Es- 
paigne,  ce  ne  luy  sera  qu'advantaige,  à  tout  lemoings, 
d'avoir  la  guerre  à  l'ung  d'eulx ,  pour  des  raysons  qu'ilz 
luy  allèguent ,  pleynes  à  la  vérité  de  passion ,  neantmoins 
telles  que  ceste  princesse  ,  bien  que  de  soy  incline  à  la  paix, 
s'est  layssée  conduyre,  dès  l'entrée  de  ces  troubles,  à  leur 
octroyer  tout  le  secours  et  assistance  que,  soubz  main  et 
sans  se  déclairer,  elle  a  peu ,  avec  une  secrette  permission 
et  tollérance ,  en  son  royaulme ,  de  toutes  choses  qui  s'y 
feroient  en  faveur  et  proffict  de  ceulx  de  sa  religion ,  ainsy 
que  despuys  l'on  en  a  veu  l'exécution  en  plusieurs  sortes 
sur  les  subjectz  de  Leurs  deux  Très  Chrestienne  et  Catho- 
lique Majestez. 

Mais  affin  qu'elle  ne  passât  oultre  à  se  déclairer  ouver- 
tement contre  le  Roy,  il  y  a  esté  pouneu  de  bonne  heure 
par  des  moyens  qui  ont  eu  assés  bon  eflect,  lesquelz,  estantz 
aussi  essayez  pour  le  Roy  d' Espaigne ,  ne  luy  ont  encores 
réuscy  si  clairement  qu'il  desiroit. 

Dont,  puys  peu  de  jours,  ceulx,  qui  portent  icy  son  faict 
et  qui  conseillent  la  paix,  lesquelz  sont  de  tant  d'authorité 
que,  sans  eulx,  rien  de  bien  important  ne  se  peult  ré- 
souldre  en  ce  royaulme,  en  ont,  de  rechef,  faict  mettre  la 
matière  en  dellibération  par  prétexte  de  tretter  d'une  re- 
raonstrance  que  j'avoys  faicte  à  ceste  Royne,  pour  fère 
cesser  les  désordres  qui  se  commettent  en  mer;  et  j'en- 
tendz ,  qu'après  ung  peu  de  contencion  entre  ceulx  des 
deux  partiz  ,  il  a  esté ,  de  rechef ,  pour  le  regard  de  la 
France ,  unanimement  résolu ,  par  les  ungs  et  par  les  aul- 
tres ,  avec  aprobation  de  ceste  Royne ,  que  la  paix  et  com- 
merce se  continueront,  demeurant  encores  les  choses  de 
Flandres  en  quelque  suspens. 

Et  m' ayant  le  comte  de  Lestre  naguyères  prié  à  diner 
avec  le  duc  de  Norfolc,  le  marquis  de  Norempton,  le  comte 
de  Retfort ,  milor  Chamberlan,  l'Amyral  d'Angleterre  et 
le  secrétaire  Cecille,  qui  sont  les  principaulx  de  ce  conseil, 
des  deux  opinions,  ainsy  que,  entre  aultres  choses,  très 
instantment  je  les  requérois  de  repurger  leur  mer  et  leurs 
portz  de  pirates,  ilz  m'ont  remonstré,  qu'estans  en  suspens 
avec  le  Roy  d'Espaigne,  ilz  avoient  besoing  d'entretenir 
et  supporter  leurs  capitaines  de  mer,  et  de  ne  fère ,  qu'en 
remédiant  aulx  désordres  pour  contanter  le  Roy,  ilz  vin- 
sent  à  diminuer  pourtant  leurs  forces,  me  sondans  ,  ceulx 
de  l'ung  party,  là  dessus,  sijevoulois  donner  parolle  que 
le  Roy  ne  prendroit  la  cause  du  Roy  d'Espaigne  ny  ne  se 

déclaireroit  contre  la  Royne ,  leur  Mestresse,  et  que  tant 
mieulx  elle  donroit  ordre  à  ce  que  je  desiroys. 

Sur  quoy,  voyant  l'aguet  de  l'aultre  party  sur  ce  que  je 
dirois  là  dessus ,  j'ay  respondu  n'y  avoir  lieu  de  me  deman- 
der, à  présent,  une  telle  déclaration;  car  je  n'avois  aussi 
aulcune  charge  de  la  leur  fère  :  ains  seulement  d'asseurer 
la  Royne ,  leur  Mestresse,  et  eulx ,  qui  sont  de  son  conseil, 
qu'ilz  trouveront-  une  très  ferme  et  constante  correspon- 
dance de  paix  en  l'endroict  du  Roy,  Mon  Seigneur,  s'ilz 
ne  le  provoquent  de  la  rompre  ;  et  quant  à  l'amytié  et  l'al- 
liance ,  d'entre  Leurs  Majestez  Très  Chrestienne  et  Catho- 
lique ,  qu'elle  est  notoire  à  tout  le  monde,  mais  ce  n'est  au 
préjudice  de  l'Angleterre,  ny  n'est  matière  qui  concerne 
ce  que  nous  avions  présentement  à  tretter. 

Dont  m'ayantz  toutz,  d'une  voix,  promiz  ung  si  bon 
remède  que  j'en  demeureroys  contant ,  ilz  ont ,  despuys , 
faict  publier  certaine  ordonnance,  dez  la  fin  d'avril,  sur  le 
reiglement  de  la  mer,  en  laquelle  ilz  n'ont  ozé  néantmoins 
fère  expécialle  mencion  de  la  France,  pour  ne  monstrer 
d'exclurre,  du  tout,  les  pays  et  subjectz  du  Roy  Catho- 
lique ,  comme  n'estans  encores  en  manifeste  ropture  avec- 
ques  luy  ;  et  me  semblant  que  ceste  grande  générallité , 
en  faveur  de  toutz  navigans,  ne  satisferoit  assés  aulx  choses 
particullières  que  je  requéroys  pour  le  Roy  et  ses  dictz 
subjectz ,  je  leur  ay  baillé  une  remonstrance  par  chefz  et 
articles. 

A  laquelle  ilz  m'ont  faict  les  responces  qu'on  a  veu  au 
marge  de  chacun  chef,  lesquelles  sont  assés  sellon  la  paix, 
mais  non,  du  tout,  convenables  aulx  légitimes  entretenne- 
mens  d'icelîe ,  ny  sellon  la  réparation  des  tortz  et  violences 
qu'il  est  besoing  de  fère  aulx  subjectz  du  Roy,  de  quoy  sont 

cause  les  accordz  précédans  et  les  promises  tollérances ,  et 
aussi ,  que  lesprinses  ont  esté  aulcunement  despartyes  entre 
ceulx  qui  ont  authorité;  mais  j'essayeray  d'avoir  mieulx, 
s'il  est  possible,  et  d'obtenir,  parle  menu,  ce  que  ,  par  dé- 
claration généralle,  l'on  a  faict  difficulté  de  me  bailler. 

Or,  nonobstant  la  susdicte  résolution  de  paix  avecques 
le  Roy,  ceste  princesse  ne  laysse  d'entretenir  toutjour  en 
bonne  espérance  monsieur  le  cardinal  de  Chatillon  et  ceulx 
de  ce  party ,  qui  est  cause  que ,  souvant ,  il  vient  nou- 
veaulx  messagiers ,  de  la  Rochelle ,  ainsy  que  naguyères 
le  S',  du  Puench  de  Pardaillan  et  Saint  Symon  ont  passé 
dessà,  en  la  compaignve  de  M",  le  vydame  de  Chartres, 
et  ont  confirmé ,  de  la  part  de  monsieur  le  prince  de  Na- 
varre ,  les  mesmes  intelligences ,  commencées  avec  feu 
monsieur  le  prince  de  Condé ,  pour  la  commune  delfance 
de  leur  religion  ;  et,  par  telz  accez  ,  avec  l'assistance  des 
depputez  des  dictz  princes  d'Allemaigne,  ilz  s'esforcent 
d'encourager  la  dicte  Dame  à  leur  entreprinse. 

En  quoy,  encor  qu'ilz  voyent,  quant  se  vient  au  poinct 
de  se  déclairer  ou  fornyr  deniers ,  qu'elle  leur  use  de  tant 
de  deflaictes  et  remises ,  qu'ilz  n'ont  occasion  ,  si  les  choses 
ne  changent  bien  fort,  d'espérer  d'elle  ce  grand  secours 
qu'ilz  se  promettent,  ilz  ne  quictent  pourtant  la  partie; 

Et  obtiennent  toutjour  ce  qu'ilz  peuvent  par  le  moyen 
de  ceulx  qui  sont  les  plus  affectionnez  à  la  matière ,  ainsy 
que ,  naguyères,  ilz  ont  tant  faict  que  ce  second  voyage  de 
la  Rochelle  a  esté  accomply ,  nonobstant  les  empesche- 
mens  que  je  me  suys  efforcé  d'y  mettre;  et  mesmes, 
voyantz  qu'il  m'avoit  esté  donné  paroUe,  avecques  sère- 
ment,  par  la  dicte  Dame  et  les  principaulx  de  son  royaulme, 
qu'il  n'yroit  en  la  flotte  gens  de  guerre,  ny  armes,  artil- 

lerye,  ny  monition  aiilcune,  d'où  le  Roy  peult  estre  of- 
fancé ,  ilz  ont  néantmoings ,  en  quelques  vaysseauk  fran- 
çoys,  qui  sont  allés  de  compaignye,  faict  embarquer  le 
S'.  Du  Doict,  Rouvray  et  Valfenyères et  environ  soixante 
Françoys  avecques  leurs  morrions  et  haquebutes,  ensemble 
XX  hommes ,  entenduz  en  mynes  et  contremynes ,  et  quel- 
ques charpentiers,  massons,  boulangiers,  cordonniers, 
mareschaulx  et  aultres  artizans,  mais  non  en  grand  nom- 
bre, que  le  conseiller  Cavaignes  a  eu  secrette  commission 
de  fère  lever  au  pays  d'Ouest. 

Et  y  a  dangier  qu'ilz  se  prévallent  aussi  du  nom  de  la 
dicte  Dame  à  trouver  des  deniers  en  Allemaigne ,  mesme- 
ment  s'ilz  peuvent  fère  qu'il  n'y  coure  rien  dii  sien,  sinon 
son  seul  crédit ,  car,  estant  la  flotte  pour  Hemljourg  desjà 
en  mer,  toute  parée  pour  le  premier  bon  vent  qu'il  fera  , 
en  nombre  de  xxvnj  vaysseaulx ,  bien  équipez  ,  oultre  sept 
des  grandz  navyres  de  guerre  de  ceste  Royne ,  les  mieulx 
pourveuz  et  armez  qu'il  est  possible,  avec  deux  mille  cinq 
cens  hommes  de  combat ,  et  M°.  Oynter  pour  les  conduyre, 
l'on  y  porte ,  à  ce  premier  coup ,  si  bon  nombre  de  draps  et 
laynes,  qu'on  les  estime  à  sept  cens  mille  escuz  ,  qui  sera 
un  commancement  de  grand  crédit  pour  la  dicte  Dame  et 
pour  le  corps  de  son  royaulme  par  dellà. 

Et  le  S',  de  Quillegrey  a  escript  du  dict  Hembourg  que 
le  lieu  y  est  beau,  bien  cappable  et  assés  commode  pour 
recepvoir  et  débitter  les  dictes  marchandises ,  encor  que  la 
navigation  soit  longue,  et,  en  quelque  sayson  de  l'an,  in- 
commode à  cause  des  glaces ,  et  que  les  merchans  ne  pour- 
ront avoir  si  souvant  nouvelles  de  leur  traffic ,  comme  ilz 
faisoient  d'Envers  ;  mais  qu'au  reste  il  a  trouvé  le  pays  bien 
disposé  envers  ceste  Royne,  et  qu'elle  y  pourra  lever  beau  L- 

coup  de  gens  de  guerre,  de  pied  et  de  cheval,  pour  son 
service,  quant  il  luy  plairra,  vray  est  qu'ilz  veulent  estre 
bien  payez. 

Enfin ,  les  merchans  de  ceste  ville,  qui  avoient  toutjours 
persisté  de  vouloir  employer  les  deniers  de  leurs  draps  et 
de  leurs  laynes  au  dict  ITembourg,  en  aultres  merchan- 
dises,  pour  les  transporter  par  deçà,  ont  accordé  de  re- 
cepvoir,  icy,  quarante  mille  livres  esterlin,qui  sont  cent 
trente  trois  mille  escuz,  et  mettre  de  dellà,  ez  mains  du 
dict  Quillegrey ,  pareille  somme ,  oultre  qu'on  dict  qu'on 
y  a  porté  un  nombre  d'angellotz  en  espèces,  ainsy  que  je 
l'ay  ci  devant  mandé. 

En  quoy,  encor  qu'on  me  donne  entendre  que  c'est 
pour  fère  fondz  au  dict  lieu ,  affin  de  s'en  servyr,  au  be- 
soing,  ez  afieres  que  la  dicte  Dame  pourra  avoircontre  le 
duc  d'Alve ,  si  crains  je  que  ces  deniers ,  ou  partie  d'iceulx, 
aillent  à  fère  quelque  nouvelle  levée  ou  payement  d'Alle- 
mans  pour  fère  durer  la  guerre  de  France  ;  car  ceulx  de 
la  nouvelle  religion  ont,  de  long  temps,  miz  en  avant 
qu'on  pourroit,  sur  le  crédit  de  la  dicte  Dame  et  sans 
aulcunement  la  nommer,  fère  tenir,  par  la  voye  mesraes 
d'Envers  ou  de  Franquefort,  de  l'argent  au  duc  de  Deux 
Pontz  ,  comme  estant  proprement  sien ,  ou  à  luy  envoyé, 
et  se  rembourcer,  puys  après ,  icy ,  de  ces  prinses  de  mer, 
et ,  en  tout  événement ,  il  faut  fère  estât  que  ce  sera  aul- 
tant  d'argent  contant  en  Allemaigne  pour  ceulx  de  la 
nouvelle  religion. 

Ceulx  de  ce  conseil,  qui  tendent  à  la  paix,  ont,  puys 
peu  de  jours ,  faict  office  si  exprès  envers  la  dicte  Dame 
pour  la  retirer  de  toutes  ses  pratiques ,  qui  se  mènent  au 
pr(\judice  des  trettez  qu'elle  a  avec  les  princes  ses  voy- 


—  410  — 

sins ,  que  si  les  propres  conseillers  du  Roy ,  du  Roy  Ca- 
tholique et  de  la  Roy  ne  d'Escoce  eussent  esté  présens, 
l'on  m'a  asseuré  qu'ilz  n'y  eussent  peu  rien  fère  de  mieulx 
en  ce,  mesmement,  qui  peult  concerner,  pour  leur  re- 
gard, l'honneur  de  la  couronne  de  ceste  princesse,  la  foy 
de  ses  promesses,  son  sèrement,  la  mauvaise  estime  qu'elle 
s'acquiert  de  favoriser  une  cause  tant  contraire  à  l'autho- 
rité  des  princes,  et  si  adversaire  à  sa  propre  qualité,  et 
qui  luy  attirera  la  guerre  sur  les  braz  ;  sans  rien  obmettre 
de  la  nécessité  de  ses  finances ,  ny  de  celle  de  ses  subjectz  , 
qui,  par  faulte  de  commerce ,  commancent  de  murmurer,  et 
se  préparer  à  quelque  rébellion ,  restreignant  si  fort ,  par 
ces  propoz ,  qu'on  m'a  dict  que,  hors  de  mettre ,  par  forme 
de  parler,  la  main  sur  elle,  ilz  n'eussent  peu  se  monstrer 
plus  fermes  ny  entiers  en  ce  qu'ilz  luy  ont  remonstré. 

Ce  qu'ilz  ont  faict  de  tant  plus  hardyment  que  toutz  les 
grandz  et  plus  nobles  du  royaulme  y  ont  concouru ,  incoul- 
pans  certain  particuUier,  d'auprès  d'elle,  de  toutz  les  dés- 
ordres passez ,  et  ont  limité  contre  luy  si  bien  toutz  les 
faictz  dont  ilz  le  veulent  charger,  pour  ne  toucher  à  nul 
des  aultres  du  conseil,  qu'ilz  entreprennent  toutz  d'ung 
accord  de  le  déboutter. 

Mais  luy,  qui,  seul ,  jusquesà  ceste  heure,  a  conduict 
les  affères  au  gré  de  sa  Mestresse ,  et  avec  grand  soing  de 
la  contanter,  met  peyne  de  se  meintenir,  et ,  encor  qu'il 
se  soit  desjà  retiré  de  n'expédier  plus  toutes  choses ,  comme 
il  fezoit,  de  luy  mesmes,  sans  ordonnance  du  conseil,  il  ne 
laysse  aller  toutesfoys  la  principalle  détermination  des  af- 
fères à  nul  des  aultres.- 

Et  c'est  luy  mesmes  qui  a  faict ,  pour  le  regard  du  Roy , 
que ,  pour  ne  contrevenir  par  sa  Mestresse  aulx  premières 

promesses  faiclcs  à  ceulx  de  la  Rochelle  et  aulx  princes 
protestans  d'AlIemaigne,  l'on  m'ayt  usé  de  quelque  ambi- 
guyté  aulx  responces,  dont  dessus  est  faicte  mencion. 

Et ,  pour  le  regard  du  Roy  Catholique ,  que  estans 
les  remonstrances  de  son  ambassadeur  présantées  à  ce  con- 
seil, es  quelles  il  est  le  plus  chargé,  il  a  trouvé  moyen  de 
fère  atacher  aulcuns  du  dict  conseil  à  icelluy  sieur  ambas- 
sadeur sur  une  forme  de  parler,  dont  il  a  usé  en  son  es- 
cript,  qu'il  leur  a  monstre  n'estre  assés  honnorable  pour 
leur  qualité ,  sur  laquelle  luy  ayant  faict  fère  certaine  res- 
ponce  avec  d'aultres  bien  légières  sur  le  principal  de  la  ma- 
tière; le  dict  sieur  ambassadeur,  l'ayant  veue,  y  a  pour 
toute  réplique  adjouxté  ces  motz  de  sa  main  :  Estanoesres- 
puesta  para  l'ambaœador  del  Reij  d'Espaiiia,  laquelle 
ayant  semblé  à  ceste  Royne  et  à  eulx  tenir  ung  peu  d'ar- 
rogance, sont  demeurez  sans  entrer  plus  avant  avecques 
luy. 

Et  pour  le  regard  de  la  Royne  d'Escoce,  de  tant  que 
ceste  Royne  commance  d'avoir  suspecte  sa  demeure  en  son 
royaulme,  et  crainct  la  faveur  et  support,  qu'en  plusieurs 
sortes,  elle  s'acquiert  des  principaulx  de  la  noblesse  et  du 
peuple  du  pays,  icelluy  particuUier  semble  la  persuader 
meintennant  qu'elle  la  doibt  renvoyer  et  remettre  en  son 
pays. 

Néantmoins,  pour  donner  colleur  aulx  choses  qu'il  a 
menées  jusques  icy  de  son  affère,  il  a  faict  contencieuse- 
ment  débattre,  dans  le  dict  conseil,  ce  que  la  dicte  Royne 
d'Escoce  y  a  naguières  proposé,  tendant  —  «  à  requérir  le  se- 
cours promiz  pour  estre  remise  en  son  estât,  ou  bien  luy 
estre  permiz  qu'elle  en  puisse  aller  pourchasser  ailleurs, 
et  que,  de  tant  que  la  Royne  d'Angleterre  l'a  toutjours 

asseurée  qu'elle  le  luy  bailleroit,  toutes  les  foys  qu'avec 
son  honneur  et^  sa  seureté  elle  le  pourroit  fère ,  qu'elle  a 
envoyé  l'évesque  de  Ross ,  son  conseiller,  avec  ample  pou- 
voir pour  tretter  de  toutes  choses  apartenans  à  l'hon- 
neur et  à  la  seureté  de  la  dicte  Dame  et  à  la  couronne 
d'Angleterre  en  cest  endroict,  au  proffict,  toutesfoys, 
d'elle  et  de  ses  enfans  légitimes  procréés  de  son  corps.  » 

Sur  laquelle  remonstrance  estant  le  dict  sieur  évesque 
appelle  au  dict  conseil,  après  qu'icelluy  particullier  a  eu , 
devant  l'assistance,  débattu  avecques  luy  aulcunes  difficul- 
tez  ,  il  a  trouvé  moyen  de  fère  porter  la  paroUe  par  le  duc 
de  Norfolc,  qui  est  le  premier  du  dict  conseil,  en  ceste  sorte  : 
—  c'est  qu'ayant  demandé  à  l'assemblée  congé  de  parler,  il 
a  dict  au  dict  évesque  que ,  pour  estre  la  matière  de  telle 
importance  qu'elle  touche  le  droict  et  le  tiltre  de  ce  royaulme, 
toutz  estoient  obligez  ,  sur  le  péril  de  leurs  vies  et  de  leur 
honneur,  de  n'y  procéder,  ny  légièrement,  ny  témérère- 
ment ,  ny  en  termes  couverts  et  déguysez  ;  par  ainsy,  qu'ilz 
le  vouloient  bien  clairement  advertir  comme  il  ne  leur  sem- 
bloit  que  la  Royne  d'Escoce,  sa  Mestresse,  fût  en  estât 
pour  debvoir  estre  secourue  de  la  Royne ,  leur  Mestresse , 
ny  pour  pouvoir  contracter  de  rien  avecques  elle,  de  tant 
qu'il  estoit  notoire  qu'elle  avoit  cédé  le  droict  et  tiltre 
qu'elle  pouvoit  avoir  à  la  couronne  d'Angleterre  à  mon- 
sieur d'Anjou,  dont  le  pape  en  avoit  faict  la  confirmation  ; 
et  que ,  mesmes ,  aulcuns  du  conseil  de  France  avoient  miz 
en  avant  le  mariage  de  luy  avec  la  dicte  Royne ,  leur  Mes- 
tresse, pour  mieulx  estabhr  le  royaulme  à  leurs  descendans  ; 
et  que ,  sans  avoir  plus  grand  certitude  de  ce  que  la  dicte 
Royne  d'Escoce  pourroit  avoir  faict  en  cella  au  proffit  de 
monsieur  d'Anjou  ,  ou  de  monsieur  de  Guyse ,  ou  de  quel- 

que  aultro,  qu'ilz  ne  voyant  qu'on  doibvc  entrer  en  aul- 
cun  tretté  avecques  elle  ' . 

A  quoy  le  dict  sieur  évesquc  de  Ross  a  respondu  que, 
sur  ce  mesmes  propos ,  la  Royne,  sa  Mestresse,  luyavoit, 
par  lettre  et  de  parolle,  respondu  qu'elle  n'avoit  jamais 
pensé  à  rien  de  semblable,  et  que  c'estoit  une  invention 
forgée,  d'ung  très  mauvais  instrument,  pour  rendre  la 
Royne  d'Angleterre  oflancée  contre  elle,  et  que  la  vérité 
estoit  toute  au  contraire,  dont  desiroit,  de  bon  cueur, 
qu'on  l'ouyst  encores  parler  là  dessus  ;  mais  pendant  qu'on 
envoyeroit  devers  elle  pour  avoir  ceste  déclaration  le  dict 
éA  esque  les  prioyt  trouver  bon  que  la  Royne ,  leur  Mes- 
tresse, escripvît  en  Escoce  une  bonne  lettre,  pour  fère 
cesser  toutz  attemptatz  et  entreprinses  de  guerre  jusques  à 
ce  qu'on  aura  pourveu  à  cella. 

Et  ainsy,  la  détermination  de  toutz  ces  afieres  a  esté 
mise  en  suspens,  et  pour  la  prolonger  davantaige  j'entendz 
qu'icelluy  particuUier  s'esforce  d'imprimer  à  sa  dicte  Mes- 
tresse que  toutz  les  principaulx  princes  d'Allemaigne  ont 
juré  la  conqueste  des  Pays  Bas  et  d'en  chasser  les  Espai- 
gnolz ,  chose  qui  n'est  peu  désirée  d'elle,  ny  mal  agréable 
à  ses  subjectz,  et  dict  qu'il  n'est  sans  apparance  que  le  Roy, 
mesmes,  soit  de  l'intelligence;  par  ainsy,  qu'elle  ne  doibt 
en  rien  haster  ses  afieres  mais  seulement  se  pourvoir. 

Et  cependant,  il  ne  laysse  d'essayer  beaucoup  de  moyens 
pour  se  réconcilier  avec  les  ungs  et  avec  les  aultres,  et 
mesmes  avec  l'ambassadeur  d'Espaigne ,  luy  mandant  qu'il 
s'employera,  plus  diUigemment  que  nul  aultre,  à  l'acomo- 


I.  A'oir  l'addition  laite  h  la  xxxviii''  Dépesche,  à  la  fin  de  ce  volume,  où 
sont  réunies  toutes  les  pièces  relatives  à  ce  point  historitjue. 

dément  de  ces  saysyes ,  et  en  toutz  les  affères  qui  concer- 
nent, icy,  le  service  du  Roy,  son  Mestre,  et  cerche  de 
trouver  des  prinses  sur  ceulx  qu'il  sent  luy  estre  irréconci- 
liables. 

Or,  dellibèrent  ces  seigneurs,  encores  une  foys,  à  ce 
qu'on  m'a  dict,  sur  ces  mesmes  matières  d'importance 
fère  une  aultre  recharge  à  la  dicte  Dame  pour  l'induyre  à 
prendre  aultres  adviz  que  ceulx  du  dict  particuUier,  mes- 
mement,  pour  les  affères  de  Flandres.  A  quoy,  si  elle  ne 
veult  entendre ,  ou  qu'elle  se  monstre  aussi  opinyastre  à 
suyvre  ses  conseilz ,  comme  elle  a  faict  jusques  icy,  toutz , 
d'ung  accord ,  sont  résoluz  de  s'en  aller  hors  de  la  court  et 
laysser  la  dicte  Dame  seule  avec  luy,  et  semer,  en  l'opi- 
nyon  du  peuple,  qu'ilz  s'absentent  ainsy,  pour  ne  consentir 
aulx  désordres  et  mauvais  gouvernement  de  ce  royaulme , 
s'asseurans  que  bien  tost  la  dicte  Dame  se  trouvera  haban- 
donnée  de  ses  subjectz  ,  ou  bien  qu'il  surviendra  telle 
chose  en  son  estât,  qu'elle  sera  contramcte  de  recourir  à 
eulx,  et  que  bien  tost  ilz  viendront  à  bout  de  ce  qu'ilz 
prétendent. 

TMémoire  de  M"^.  le  cardinal  de  Chatillon,  envoyé 
(le  Cliia,  où  il  est  à  présent,  à  la  Royne  d'Angleterre  et  aux 
seigneurs  de  sa  court,  à  Grenuich,  le  xxvj'^  de  uiay  iSôy. 

Despuys  le  xxv"  avril  il  y  a  eu  ung  grand  rencontre  eu 
Xainctonge. 

Le  comte  de  Brissac,  le  S'.  Estrossy,  le  comte  d'Alez, 
le  vycomte  de  Pompadour  et  le  S' .  de  La  Châtre  l'ayné  y 
ont  esté  thuez ,  et  M',  de  Tavanes  et  plusieurs  aultres 
grandz  seigneurs  prins  et  blessez . 

Le  duc  de  Deux  Pontz  est  à  Yezellay  l'Abhayc  et  M',  le 
cardinal  de  Lorraine,  etc. 

Monsieur  d'Aumalle  ne  l'a  encores  combattu,  bien  que 
le  Roy  et  la  Royne  le  luy  ayent  commandé,  disant  qu'il 
attand  le  marquiz  de  Baden. 

Cependant  l'on  faict  tout  ce  que  l'on  peult  pour  pratic- 
quer  le  dict  duc ,  tant  par  promesses  que  aultrement ,  et 
est  l'on,  à  présent,  à  trouver  deniers  pour  fère  fère  monstre 
à  ses  gens,  cuydant  par  ce  moyen  l'atirer. 

Le  baron  des  Adretz ,  qui  avoit  esté  envoyé  pour  luy 
empescher  le  passaige ,  a  esté  deffaict. 

Les  Provençaulx  et  Daulphinoys  se  sont  saysys  de  Eys- 
selles  pour  empescher  le  passaige  aux  Italliens. 

Le  Roy  est  en  chemin  pour  venir  à  S*  Maur  des  Fossez, 
où  monsieur  le  mareschal  de  Montmorency  et  monsieur  le 
Chancellier  sont  mandez ,  et  dict  on  que  c'est  touchant 
quelque  division  survenue  à  la  court ,  où  M' .  le  cardinal  de 
Lorraine,  etc. 

Monsieur  le  Chancellier  tient  le  lict  et  s'excuse  d'y  aller, 
l'on  ne  sçay  encores  que  fera  le  dict  sieur  Mareschal. 

Ung  gentilhomme  de  M',  Dandellot,  vennant  d'Alle- 
maigne,  a  esté  prins  et  thué,  de  sans  froid,  son  paquet 
luy  ayant  esté  premièrement  osté. 

Les  lettres  qu'il  portoit  estoient,  la  plus  part,  en  chiffres, 
signés  par  le  prince  d'Orange  et  par  le  S",  de  Mouy,  et 
aultres ,  contennans ,  en  somme ,  que  la  cause  de  leur  lon- 
gueur et  retardement  est  faulte  d'argent. 

(Celluy  qui  portoit  le  dict  mémoire  à  heu  charge  de 
parler  sur  les  deux  articles  qui  font  mencion  de  monsieur 
le  cardinal  de  Lorraine,  mais  je  n'ay  encores  peu  sçavoir 

que  c'est  5  car  il  n'en  a  rien  dict  qu'à  la  Roync  d'Angle- 
terre et  à  bien  peu  des  aultres.  ) 


XXXVIIP  DEPESCHE 

—  du  xxviii"'  de  may  1569.  — 
{Eiu'oy'ée  jnsqaes  à   Calais  par  Olii'yer  Camberno.) 

Départ  de  l'envoyé  du  duc  de  Deux- Ponts,  qui  est  présumé  se  rendre 
en  France.  —  Son  signalement  est  donné  pour  faciliter  son  arrestation. 
—  Préparatifs  de  défense  faits  en  Angleterre  contre  les  entreprises  qui 
pourraient  être  tentées,  soit  par  les  Pajs-Bas,  soit  par  la  France.  —  Em- 
prunt fait  par  Elisabeth.  —  Arreslation  d'un  courrier  envoyé  de  France 
à  l'ambassadeur,  et  enlèvement  des  dépèches  dont  il  était  porteur.  — 
Lettres  de  Marie  Stiiart  à  Elisabeth  et  à  l'évêque  de  Ross.  —  Déclaration 
de  la  reine  d'Ecosse  au  sujet  de  la  cession  qu'elle  est  accusée  d'avoir  faite 
au  duc  d'Anjou. 


Au  Roy. 

Sire,  ce  qui  me  faict  haster  ceste  dépesche,  n'y  ayant 
que  cinq  jours  que  je  vous  ay  amplement  escript  les  choses 
de  deçà  par  le  S',  de  Vassal,  est  que,  ce  matin,  ung, 
qu'on  dict  estre  ambassadeur  du  duc  de  Deux  Pontz,  a 
prins  congé  de  la  Royne  d'Angleterre  pour  aller  trouver 
son  maitre;  et  j'entendz  qu'il  va  par  France;  mais  ne  sçay 
par  quel  endroict.  Tant  y  a  que  sa  dépesche  et  celle  du 
secrétaire  de  M"".  Norriz,  naguières  envoyé  par  deçà,  se 
font  en  mesmes  temps ,  comme  s'ilz  debvoient  aller  de 
compaignye;  et,  hyer,  on  me  vint  demander  ung  passeport 
pour  ung  Jehan  Bonhomme ,  soy  disant  serviteur  du  dict 

S',  de  Norriz  ,  lequel  j'accorday  fort  volontiers,  parce  que 
ung  des  grandz  de  ceste  court  me  l'envoya  requérir,  con- 
forme à  ung  aultrc  passoj)ort  qu'il  me  fit  monstrcr  de  Mon- 
seigneur le  Duc,  donné  à  Paris  le  troiziesme  de  ce  moys, 
et  soubz  signé  du  gouverneur  de  Dièpe,  du  ix'^  ensuyvant, 
où  le  dict  Bonhomme  et  le  dict  secrétaire  sont  ensemble- 
ment  nommez  :  et ,  aujourdhuy,  le  dict  secrétaire  est 
venu,  à  l'accoustumé,  prendre  le  sien  à  part  pour  s'en 
retourner,  ce  qui  m'a  faict  souspeçonner  que  le  dict  am- 
bassadeur du  ^uc  de  Deux  Pontz  se  pourroit  bien  advan- 
turer  de  passer  à  Paris  avec  mon  passeport,  soubz  le  tiltre 
de  Bonhomme.  A  quoy  Vostre  Majesté  pourra  fère  prendre 
garde ,  mais ,  pour  enseigne  de  luy,  affin  qu'on  ne  preigne 
ung  pour  aultre ,  —  il  est  homme  de  moyenne  taille ,  assez 
replet ,  la  barbe  espaisse ,  non  de  tout  noyre ,  le  teint  bon 
et  vermeille,  habillé  à  l'alemande,  ung  manteau  noir  à 
bizette  d'argent  et  ung  groz  chappeau  de  soye  vellu.  — 
Peult  estre  qu'il  s'embarquera  pour  la  Rochelle,  sellon 
qu'il  l'a  donné  entendre  en  quelque  sien  propos;  néant- 
moins,  j'ay  donné  le  semblable  adviz  aulx  gouverneurs 
de  Callays  et  de  Dièpe,  pour  fère  prendre  garde  aulx  pas- 
saiges. 

L'on  continue  de  redresser  et  relever  les  fortz ,  et  de 
fortiffier  les  places  de  toute  la  coste  de  deçà ,  despuys  Ger- 
mue  jusques  au  cap  de  Cornoaille ,  qui  est  tout  l'endroict  de 
ce  royaulme  qui  faict  front  à  la  coste  de  France  et  de  Flan- 
dres; et  dilligente  l'on,  mesmement,  la  réparation  de  Por- 
semue.  J'estime  que  c'est  pour  le  souspeçon  des  deux  en- 
treprinses  que  je  vous  ay  dernièrement  mandées.  Au  surplus, 
Sire,  ce  qui  me  faict,  icy,  meintennant  plus  de  peyne  est 
de  veoir  l'extrême  dilligence  qu'on  raect  de  trouver  tout- 
I.  »' 

jour  deniers  ayant  aulcuns  persuadé  à  ceste  Royne  de  lever 
promptement ,  par  lettres  de  son  privé  scel  adressantes 
aulx  particulliers  bien  aysés  de  son  royaulme,  ung  em- 
prunct  de  cent  mille  livres  esterlin ,  qui  est  trois  cens  trente 
trois  mille  escuz ,  et  d'enjoindre  bien  estroictement  aulx 
merchans  de  ceste  ville  de  ne  faillyr  à  l'accomplissement 
du  party  de  xl  mille  livres  esterlin,  qu'ilz  ont  promiz  met- 
tre ez  mains  du  S',  de  Quillegrey  en  Hembourg,  pour  en 
estre  rembourcez  de  deçà;  ce  que  je  crains,  comme  je  vous 
ay  desjà  mandé,  Sire,  eslre  faict  au  proffict  et  intention 
de  ceulx  de  la  nouvelle  religion,  nonobstant  qu'on  me 
veuille  asseurer  du  contraire  :  mais  je  suys  après  à  procu- 
rer, s'il  est  possible,  que  l'ordre  du  susdict  emprunct  de 
cent  mille  livres,  soit  interrompu,  et  icelluy,  des  xl  mille  * 
d' Hembourg,  révoqué,  non  sans  espérance  d'y  pouvoir, 
en  l'un  et  l'aultre,  fère  venir  de  l'empeschement ,  ou  au 
moins  du  retardement. 

L'ambassadeur  d'Espaigne,  qui  est  icy,  est  souvant  re- 
cerché  d'entrer  en  composition  sur  le  faict  de  ces  prinses 
et  saysies ,  mais  il  a  pour  si  suspect  le  secrétaire  Cecille , 
qui  est  celluy  qui  luy  en  faict  principallement  parler,  que , 
pour  attandre  que  l'ouverture  en  viègne  d'aultre  main,  la 
matière  s'en  prolonge  toutjour  davantaige;  mais  j'ay  quel- 
que adviz  que,  .par  le  moyen  d'un  Itallien,  nommé  Berty, 
secrétaire  d'Estat  en  Flandres,  et  du  S".  Guydo  Caval- 
canty,  qui  est  icy,  il  se  dresse  une  secrecte  et  mutuelle 
pratique ,  des  deux  costez  ,  pour  accorder  ces  différandz  : 
ce  que  je  ne  voys,  toutesfoys ,  qu'il  puysse  réussyr  encores 
de  long  temps,  si  le  Roy  d'Espaigne  n'y  veult  laysser  cou- 
rir assés  de  sa  réputation ,  et  beaulcoup  des  biens  de  ses 
subjectz . 

Il  a  faict  si  bon  vent,  despuys  six  jours,  pour  la  flotte 
d'Hembourg,  que  j'estime  qu'elle  est  desjà  arrivée  de 
dellà,  sans  qu'il  soit  nouvelles  qu'elle  ayt  rencontré  l'em- 
peschement  que  ceulx  cy  craignoient  du  duc  d'Alve,  pas- 
sant près  de  Zélande,  et  le  mesmes  vent  aura  servy  aussi 
pour  le  retour  de  celle  de  la  Rochelle,  dont  j'estime  que, 
dans  deux  ou  trois  jours,  nous  en  sçaurons  des  nou- 
velles. 

La  Royne  d'Escoce  a  esté  extrêmement  mallade,  et 
me  fut  mandé,  hyer,  à  vespres,  quelle  estoit  trespassée, 
mais,  sur  les  unze  heures  de  nuict,  j'ay  eu  contraire  ad- 
viz  qu'elle  se  porte  mieulx ,  et  qu'elle  est  en  bonne  voye  de 
guéryson  ;  ce  qui  m'a  esté  encores  confirmé ,  ce  matin ,  de 
lieu  bien  asseuré.  J'espère  recouvrer  la  coppie  d'une  let- 
tre qu'elle  a  escripte,  durant  son  grand  mal ,  à  ceste  Royne, 
touchant  la  cession  du  droict  et  tiltre  de  ce  royaulme, 
qu'on  luy  objecte  qu'elle  a  faicte  à  Monsieur,  frère  de  Vos- 
tre  Majesté,  dont,  par  ma  première  dépesche,  je  la  vous 
envoyeray  ;  et  prieray  atant  le  Créateur,  etc. 

De  Londres  ce  xxvuf  de  may  1569. 

Despuys  la  présente  escripte,  je  suys  adverty  que  le 
secrétaire  de  M'.  Norriz  est  desjà  party  par  la  poste,  et 
que  le  dict  ambassadeur  du  duc  de  Deux  Pontz  s'en  va , 
avec  chevaulx  de  louage,  prendre  congé  de  M',  le  cardinal 
de  Chatillon,  qui  est  à  Chin,  et  qu'il  reviendra  encores 
en  ceste  ville ,  d'où  ne  partira  qu'après  demain  ;  par  ainsy , 
ilz  n'yront  de  compaignye.  Au  reste,  le  postillon  de  Cal- 
lays  vient  d'arriver,  à  qui  l'on  a  osté ,  à  Canturbery ,  vos- 
tre  paquet  qu'il  meportoit,  et  ne  sera  sans  que  j'en  de- 
mande rayson,  et  que  je  me  pleigne  bien  fort,  si  l'on  ne 


4-20 


me  la  faict.  J'ay  despuis  recouvert  la  copie  de  la  lettre  de 
la  Royne  d'Escoce,  que  je  vous  envoyé. 


A  LA  Roy  NE. 

Madame ,  j'ay  receu ,  despuys  quarante  jours ,  une  seule 
lettre  du  Roy,  du  vij^  du  passé,  et  icelle  assés  briefve, 
parce  qu'on  me  la  cuydoit  envoyer  par  homme  exprès ,  in- 
struict  de  toutes  choses,  ainsy  quejel'ay  comprins  de  la 
lettre  mesmes;  ce  qui  est  cause.  Madame,  estant  ainsy 
long  temps  sans  sçavoir  de  voz  nouvelles ,  que  je  suys  con- 
trainct  de  négocier  souvant  à  tastons  avecques  ceulx  cy, 
qui  n'ont  les  yeulx  cloz  ny  ne  les  tiennent ,  en  rien ,  plus 
ouvertz  que  sur  voz  présens  afleres ,  affin  de  régler  les 
leurs  et  toutes  leurs  entreprinses  par  les  évènemens  d'iceulx  ; 
et  aulcuns  principaulx  personnaiges ,  qui  vous  sont  icy  bien 
affectionnez,  ne  peuvent,  ny  ozent,  en  l'incertitude  de 
tant  de  nouvelles  qui  courent ,  mettre  en  effect  les  bons 
offices  qu'ilz  desireroient  uzer  en  faveur  de  vostre  service , 
parce  qu'ilz  veulent  avoir  fondement  de  vérité  ez  choses 
qu'ilz  feront  et  diront  en  cella.  Dont  vous  plairra.  Ma- 
dame ,  trouver  bon  que  j'aye  plus  souvant  de  voz  nouvel- 
les ,  tant  pour  leur  en  despartir ,  que  pour  pouvoir  mieulx 
servir  à  voz  intentions  par  deçà ,  lesquelles  Yostre  Majesté 
sçayt  combien  j'ay  en  très  grande  affection  de  les  bien  exé- 
cuter et  accomplir. 

Je  ne  vous  feray  redictes  du  contenu  en  la  lettre  que 
j'escriptz  au  Roy,  seulement  suplieray  Yostre  Majesté  de 
me  fère  respondre  aulx  principaulx  chefs  des  choses  que , 
par  le  S",  de  La  Croix  et  par  mon  secrétaire,  et  despuys 
parle  S',  de  Vassal,  je  vous  ay  mandées,  et  croyre  que 

ceulx  cy  sont  si  agitez  de  divers  désirs  et  desseings ,  sur  la 
présente  entreprinsedu  duc  de  Deux  Pontz  ,  qu'il  y  a  assez 
de  peyne  à  les  contenir  et  à  rompre  les  parties  qui  se  mec- 
tent  toutz  les  jours  en  avant  parmy  eulx;  et  croy  que 
le  semblable  se  faict  ez  aultres  estatz  et  pays  voysins  :  mais 
Dieu,  par  sa  bonté,  conservera  Yoz  Majestez  et  vostre 
royaulme,  et  je  le  suplie,  après  avoir  très  humblement 
baysé  les  mains  de  Vostre  Majesté  qu'il  vous  doinct ,  etc . 
De  Londres  ce  xxvnj'  de  may  1569. 

LETTKE  DE  LA  ROYiNE  d'esCOCE  A  M.  l'ÉVESQUE   DE  ROSSE. 

—  de  Wynkfeild,  le  x"  de  may  I  j69.  — 

•  Monsieur  de  Rosse,  ayant  la  commodité  de  vous  envoyer 
la  présente,  j'ay  bien  vollu  vous  donner  adviz  de  ma  dis- 
position, craignant  qu'en  soyez  en  peyne,  après  avoir  peult 
estre  entendu  l' estât  où  j'estois  ce  matin,  quasi  semblable 
à  celluy  où  m'avez  veue  à  Jedowart^  J'avois  sur  les  huict 
heures  prins  des  pillules,  et,  soubdain,  m'est  venu  un 
tremblement  et  vomissement,  et  suys  tumbée  plusieurs 
foys  en  convulsion ,  ce  qui  m'a  duré  jusques  à  une  heure 
après  midy  ;  mais ,  grâces  à  Dieu ,  je  me  sens  assés  bien 
revenue  en  moy,  et  espère  que  je  me  porteray  mieulx.  Si 
aulcuns  de  mes  amys  en  ont,  d'avanture,  ouy  quelque 
chose,  vous  pouvez  les  en  mettre  hors  de  peyne;  et  atant 
je  prie  Dieu  vous  avoir,  monsieur  de  Rosse ,  en  sa  saincte 
garde. 

I.  Jedburg,  petite  ville  d'Ecosse  daus  le  comté  de  Roxburg,  sur  la  Jed. 
En  i566,  Marie  Stuart  se  trouvaut  dans  celte  ville,  fut  saisie  subit emeiil 
d'une  maladie  tellement  violente  (jue  l'on  avait  désespéré  de  la  sauver. 

LETTRE  DE  LA  ROYNE  d'eSCOCE  A  LA  ROYNE  D'aNGLETERRE. 

—  du  xv*^  de  may  1569.  — 

Madame,  ayant  entendu,  par  l'évesque  de  Rosse,  mon 
conseiller,  que  quelques  objections  estoient  faictes  pour  em- 
pescher  la  prompte  démonstration  de  vostre  bonne  volonté 
vers  moy,  allégant  que  j'avois  faictz  quelques  contractz 
avecques  monsieur  d'Anjou,  le  frère  du  Roy,  monsieur 
mon  frère ,  qui  vous  pouvoit  préjudicier,  je  me  suys  bien 
vollue  esforcer,  n'ayant  encores  recouvert  ma  santé,  par 
ces  mal  escriptes  lettres  vous  asseurer  sur  ma  conscience, 
honneur  et  crédict,  que  jamais  n'ay  faict  nul  contract 
avecques  luy,  ny  aultre,  d'aulcune  chose,  ny  n'entray  ja- 
mais en  ceste  opinion  de  fère  chose  à  vostre  préjudice ,  des- 
puys  que  suys  en  aage  de  discrétion ,  ny  tant  mal  advan- 
taigeuse  pour  ce  royaulme  et  à  moy,  que  de  fère  aulcun 
contract ,  ny  transmission  5  de  quoy  je  vous  donray  telle 
preuve,  asseurance  ou  seureté,  qu'il  vous  plairra  deviser, 
comme  l'évesque  de  Rosse  vous  dira  plus  au  long,  vous 
supliant  le  croyre  et  m' excuser,  car  je  suys  en  assés  foible 
disposition  pour  vous  escripre  comme  j'en  ay  subject  et 
volunté ,  seulement  me  suys  je  esforcée  vous  rendre  ce  tes- 
moignage  de  ma  main,  auquel  j'appelle  Dieu  en  tesmoing: 
et  prie  Dieu  qu'il  vous  ayt  en  sa  saincte  garde. 

Ce  dimenche  matin  xv°  de  may  1569. 

ADDITION  A  LA  XXXVIIP  DÉPÊCHE. 

PIÈCES   BELATIVES  A  LA  CESSION   FAITE   PAR  MARIE  STUART 

de  ses  droits  à  la  couronne  d'Angleterre. 

Parmi  les  accusations  portées  par  la  reine  d'Angleterre  contre 
la  reine  d'Ecosse  ,  la  plus  grave,  sous  le  rapport  politique ,  était 
le  reproche  qu'on  lui  adressait  d'avoir  cédé  à  un  prince  étran- 
ger ses  droits  à  la  couronne  d'Angleterre.  Marie  Stuart,  héri- 
tière présomptive  du  trône,  comme  plus  proche  parente  d'Eli- 
sabeth, prétendait  même  que  la  couronne  lui  appartenait  à 
l'exclusion  de  sa  cousine.  Déjà  elle  avait  constaté  ses  préten- 
tions, en  prenant  les  armoiries  d'Angleterre,  après  la  mort  de 
la  reine  ISIarie;  il  était  donc  à  craindre  qu'elle  ne  transférât  ses 
droits  à  un  prince  assez  puissant  pour  les  faire  valoir  par  la 
force  des  armes.  Tous  les  historiens  parlent  de  la  cession  qui 
aurait  été  faite  au  duc  d'Anjou  :  le  président  de  Thou  rappelle 
le  bruit  répandu  qu'elle  avait  eu  lieu  en  faveur  de  Philippe  II 
(t.  II ,  lib.  xLiv,  p.  675.  Lond.  1733,  in-f"),  et  la  suite  de  cette  cor- 
respondance montie  que  TEspagne,  en  promettant  son  secours 
à  Marie  Stuart,  la  demandait  pour  don  Juan  {voyez  2«  vol., 
p.  423).  Tout  ce  qui  est  relatif  à  ce  point  important  d'histoire 
est  encoi'e  fort  obscur;  les  pièces  que  nous  réunissons  ici,  et 
qui  sont  toutes,  sauf  une  seule,  entièrement  inédites,  peuvent 
servir  à  jeter  quelque  jour  sur  un  fait  si  intéressant.  Il  en 
résulte  que  la  cession  existait  réellement  et  qu'elle  avait  été 
faite,  non  pas  au  profit  du  duc  d'Anjou ,  mais  de  Henri  II  et  de 
ses  successeurs.  Les  motifs  politiques  qui  ont  pu  engager  Char- 
les IX,  le  duc  d'Anjou,  Catherine  de  Médicis  et  Marie  Stuart 
elle-même  à  en  nier  l'existence,  s'expliquent  naturellement  par 
la  position  dans  laquelle  se  trouvait  la  reine  d'Ecosse  prison- 
nière de  la  reine  d'Angleterre. 

Ces  pièces,  qui  sont  toutes  extraites  des  Archives  du  Royaume, 
se  composent  des  titres  suivants  : 

1°.  Un  acte  de  donation  faite  par  Marie  Stuart  au  profit  de  Henri  II , 
le  4  avril  1558,  vingt  jours  avant  son  mariage  avec  le  Dau- 
phin, du  royaume  d'Ecosse  et  de  lous  ses  droits  au  trône  d'An- 
gleterre, si  elle  venait  à  mourir  sans  enfants; 

2°.  Un  autre  acte  du  même  jour,  également  au  profit  de  Henri  II, 
mais  contenant  seulement  engagement  du  royaume  d'Ecosse 
et  abandon  de  tous  les  revenus  de  ce  royaume  jusqu'à  l'entier 
remboursement  des  sommes  dues  à  la  France ,  qui  étaient  éva- 
luées par  approximation  à  un  million  d'or; 

3°.  Un  dernier  acte  souscrit  le  même  jour  par  Marie  Sluart  et  contenant 
une  renonciation  formelle  à  toute  déclaration  qu'elle  pourrait 
être  forcée  de  faire,  sur  la  demande  des  Étals  d'Ecosse,  au  préju- 
dice des  dispositions  consenties  par  elîe  en  faveur  de  la  France  ; 

4".  La  déclaration  faite  par  Charles  IX ,  sur  la  demande  d'Elisabeth , 
le  10  juillet  1569,  constatant  que  Marie  Stuart  n'avait  point 
fait  au  duc  d'Anjou  cession  de  ses  droits  au  trône  d'Angleterre  ; 

5°.  Même  déclaration  souscrite  par  le  duc  d'Anjou,  le  17  juil- 
let 1569.  —  Semblable  déclaration  a  été  faite  par  Catherine 
de  Médicis,  par  le  Cardinal  de  Lorraine  et  lévêque  de  Glas- 
cow ,  mais  ces  derniers  actes  ne  se  sont  pas  retrouvés  dans 
les  papiers  de  l'ambassadeur. 

Les  divers  historiens  qui  ont  fait  allusion  à  ces  pièces  ne  les 
ont  pas  eues  sous  les  j'eux.  Keith  est  le  seul  qui  annonce  avoir 
vu  dans  la  bibliothèque  des  avocats  d'Edimbourg  les  trois  pre- 
miers de  ces  actes,  mais  il  ne  mentionne  même  pas  la  clause  la 
plus  importante,  relative  à  la  cession  des  droits  au  trône  d'An- 
gleterre ,  ce  qui  autoriserait  à  croire  que  cette  clause  avait  été 
supprimée  dans  la  copie  dont  il  parle.  Tous  les  autres  histo- 
riens ont  parlé  de  ces  trois  actes  d'après  Keith.  Carte  est  le  seul 
qui  paraisse  avoir  eu  une  connaissance  plus  précise  de  ce  fait; 
mais  il  ne  cite  aucune  autorité,  et  se  borne  à  une  simple  énon- 
ciation  dont  il  ne  tire  même  aucune  conséquence.  Camden, 
Rapin  Thoiras,  Robertson,  mademoiselle  de  Kéralio,  se  con- 
tentent de  rappeler  le  reproche  adressé  à  Marie  Stuart  d'avoir 
cédé  ses  droits  au  duc  d'Anjou,  mais  aucun  d'eux  ne  parle  de 
la  cession  faite  à  Henri  II  '. 

I.  rojfii  Keith, p.  73.Edimb.  1734, P;  —  Camden,  p.  iSg.Lond.  i6i5, 
in-4'';  —  Jebb,  t.  II,  p.  aGo.Lond.  1723,  in-f.;  — Rapin  Thoiras,  l.  vi, 
p.  2 7 2 .  Lahaye  1783,  iii-i"  ;  —  Carte  ,  t.  m,  p.  3 4  9.  Lond.  1 7 5 2  ,  P  ;  —  Wil- 
liam Maitland,  1. 11,  p.  901. Lond.  i7  57,f<';  —  Robertson, 1. 1,  p.  i57.Loiid. 
1781,  8°;  —  Gilbert  Stuart,  t.  i,  p.  4-^3.  Lond.  1784,  8°;—  Mademoi- 
selle de  Kéralio,  t.  iir,  p.  41 5.  Par.  i787,in-8°;  —  Sismondi,  I.  xviu.p.  7i- 
Par.  i834,in-8°. 

DONATION  FAITE  PAR  MARIE  STUART  AU   ROI  HENRI  II. 

—  du  iv"^  d'avril  1557-[1558].  — 
{Archives  du  royaume.  Trésor  des  Chartes,  J.  679,  n".  59.) 

Très  haulte  et  très  excellente  princesse,  Ma- 
rie, RoYNE  d'Escosse  ,  présente  en  personne, 

Considérant  la  singullière  et  parfaicte  affection  que  les 
Roys  de  France  ont  tousjours  eu  en  la  protection  et  ma- 
nutention du  rojaume  d'Escosse  contre  les  Angloys,  an- 
ciens et  invétéré?  ennemys  d'elle  et  de  ses  prédécesseurs; 
et  encores  plus  le  bon  traictement  qu'elle  a  eu  et  receu  de 
la  bonté  de  très  hault ,  très  puissant  et  très  excellent  prince 
Henry,  par  la  grâce  de  Dieu,  Roy  de  France,  à  présent 
régnant,  qui,  durant  sa  pupillarité  et  bas  aage,  a  main- 
tenu ,  comme  encores  faict ,  son  estât  à  ses  fraiz  et  im- 
penses. 

Pour  ces  causes  et  aultres  à  ce  la  mouvans,  et  par  ce 
que  tel  est  son  plaisir  et  volunté  ; 

A  dict  et  déclairé  que,  advenant  le  cas  qu'elle  décedde 
sans  hoirs  procréez  de  son  corps  (que  Dieu  ne  veuille), 
elle  a  donné  et  donne  par  ces  présentes,  par  pure  et  li- 
bre donation ,  faicte  pour  cause  de  mort ,  au  Roy  de 
France  qui  est  ou  sera,  le  royaulme  d'Escosse  selon  qui 
se  consiste  et  comporte ,  oïdtre  tous  et  telz  droictz  qui  lui 
peuvent  ou  'pourront ,  ores  et  pour  l' advenir,  compecter  et 
appartenir  au  roijaulme  d' Angleterre ,  et  aultres  terres  et 
seigneuryes ,  qui  par  ce  titre  lui  sont  escheuz  ou  pourront 
escheoir  et  advenir  5  ensemble  tous  et  chacuns  les  droictz  , 
tant  en  pensions  que  aultrement,  qui ,  à  cause  de  ce,  peu- 

vent  et  pourront,  ores  et  pour  l'advenir,  compecter  à 
icelle  Dame  envers  et  contre  toutes  personnes,  mesmes  en- 
vers et  à  l'endroict  du  Roy  de  France  et  ses  successeurs 
Roys ,  sur  les  terres  de  son  royaulme ,  en  quelque  sorte 
que  ce  soit,  dont  les  Roys  ou  Roynes  d'Angleterre  leur 
pourroient  faire  demande,  débat  ou  querelle,  desquelz 
icelle  Dame,  ou  cas  susdict,  a  fait  à  iceulx  Roys  de 
France  don,  quictance,  cession  et  transport  par  ces  pré- 
sentes. 

Ce  que  a  esté  stipulé  et  accepté  pour  le  Roy,  et  ses 
successeurs  Roys,  par  Monseigneur  le  Cardinal  de  Sens, 
garde  des  sceaulx  de  France  à  ce  présent ,  et  par  nous  no- 
taires et  secrétaires  de  la  Couronne  de  France  soubssignez, 
stipulé  et  accepté  au  prouffict  d' icelle  Couronne  de  France 
par  ces  présentes  receues  et  expédiées  par  nous  à  la  re- 
queste  d' icelle  Dame;  laquelle,  pour  plus  grande  approba- 
tion d'icelles,  les  a  vollu  signer  de  sa  propre  main,  ce 
jourdhuy  uij"  jour  d'avril  l'an  mil  cinq  cens  cinquente  sept, 
avant  Pasques,  à  Fontainebleau. 

MARIE. 


Clausse.  Bourdin. 

IL 

AUTRE  DONATION  FAITE  PAR  MARIE  STUART  AU  ROI  HENRI  II. 

—  du  iV  d'avril  1557-[1558].  — 

{ArchU'ex  du  royaume,  Trésor  des  Chartes,  J.  679,  n°.  60.) 

Très  haulte  et  très  excellente  princesse,  Ma- 
rie, RoYNE  d'Escosse,  présente  en  personne,  a  dict 
et  recogneu  estre  deuement  informée  des  grans  fraiz  et 
impenses  cy  davant  employées ,  tant  par  le  feu  Roy  Fran- 
çoys  (que  Dieu  absolve)  que  par  le  Roy,  à  présent  ré- 
gnant, et  du  grant  nombre  de  finances  que  chascun  jour, 
ores  et  à  l'advenir,  le  Roy  a  esté  et  est  en  volunté  d'em- 
ployer à  la  protection  ,  tuition  et  deffence  du  royaume 
d'Escosse,  et  pour  maintenir  Testât  d'icelluy  contre  les  An- 
gloys,  anciens  ennemyz  d'elle  et  [de]  ses  progéniteurs,  de 
façon  que ,  sans  les  dictz  fraiz  et  impenses  jà  faictes  et  à 
faire,  icelluy  royaume  d'Escosse  eust  esté  et  seroit  en  évi- 
dent péril  de  totalle  ruyne ,  tellement  que  la  conservation 
en  est  entièrement  deue  aux  Roys  de  France,  dont  estoii 
impossible  à  icelle  Dame  faire  récompense  comme  elle 
disoit. 

Pour  ces  causes  et  aultres ,  ayant  prins  le  conseil  de  ses 
meilleurs  et  plus  singuUiers  amys ,  mesmement  de  Monsei- 
gneur le  révérendissime  et  illustrissime  Cardinal  de  Lor- 
raine et  de  Monseigneur  le  duc  de  Guyse  ses  oncles,  et 
aussi  parce  que  ainsi  lui  a  pieu  et  plaist  ; 

Icelle  Dame  a  dict  et  déclairé  qu'elle  veult  et  ordonne 
que ,  advenant  son  trespas  sans  hoirs  de  son  corps ,  le  Roy 
de  France ,  qui  est  ou  sera ,  ayt  et  joysse  du  royaulme 
d'Escosse,  fruictz  ,  revenus  et  émolumens  d'icelluy,  et  en 

retienne  la  plaine  possession  jusques  au  payement  et  par- 
faict  remboursement  d'ung  million  d'or,  ou  de  telle  aultre 
somme  qui  se  trouvera  deue  pour  entière  satisfaction  et  ré- 
compence  d'iceulx  fraiz  et  impenses ,  loyallement  et  par  ef- 
fcct  employées  à  la  manutention ,  deffence  et  protection  de 
Testât  d'icelluy  royaulme,  et  ce,  sans  précompte  ou  dé- 
duction des  fruictz  sur  les  sommes  susdictes  ou  aultres, 
qui  ainsi  se  trouveront  estre  deues. 

Et  pour  cet  effect ,  advenant  la  condition  que  dessus , 
dès  à  présent  comme  dès  lors,  et  dès  lors  comme  dès  à 
présent ,  icelle  Dame  a  ceddé  et  dellaissé,  cedde  et  dellaisse 
par  ces  présentes  au  Roy  et  ses  successeurs,  Roys  de 
France,  la  possession  vuyde  et  vacue  du  royaulme  d' Es- 
cosse,  pour  en  joyr  par  eulx  comme  dessus,  sans  ce  que 
aulcun  empeschement  leur  puisse  en  ce  estre  faict  ou  donné 
par  personne  quelconque;  ce  qui  a  esté  accepté,  [pour] 
le  Roy  et  ses  successeurs  Roys  de  France,  par  Monsei- 
gneur le  Cardinal  de  Sens,  garde  des  sceaulx  de  France, 
à  ce  présent,  et  par  nous  soubzsignez  ,  notaires  et  secré- 
taires de  la  Couronne  de  France,  stipulé  et  accepté  pour 
icelle  Couronne  par  ces  présentes  receues  et  expédiées  par 
nous  à  la  requeste  d'icelle  Dame ,  laquelle ,  pour  plus 
grande  approbation  du  contenu  en  icelles ,  les  a  voulu  si- 
gner de  sa  propre  mam. 

Ce  jourdhuy  nij^  jour  d'avril  l'an  mil  cinq  cens  cin- 
quente  sept,  avant  Pasques,  à  Fontainebleau. 

MARIE. 

Clausse.  Bol'rdin. 

III. 

PROTESTATION  DE  MARIE  STUART 

Contre  toute  renonciation  aux  actes  qui  précèdent. 

—  (lu  4  avril  I557-[1558].  — 

(Léonard,  Recueil  des  traités  de  Paix,  etc.,  t.  ii,  p.  5io.  Paris  1693.) 

Acte  secret  ' ,  par  leriuel  Marie,  reine  d'Ecosse,  annexe  et  unit 
son  royaume  à  la  couronne  de  France,  au  cas  qu'elle  vienne  à  décé- 
der sans  enfants.  —  Fait  h  Fontainebleau,  le  quatrième  avril  i557 
avant  Pâques.  Communiqué  en  original  par  messieurs  Godefroy. 

Marie,  reine  d'Escosse,  considérant  l'ancienne  ligue, 
alliance,  parfaite  et  perpétuelle  union,  d'entre  les  Rois  et 
Roiaumes  de  France  et  d'Escosse ,  et  qui  inviolablement  a 
été  gardée,  entretenue,  et  observée  jusques  à  présent; 
aussi  le  gracieux  et  honorable  traitement ,  dont  elle  a  été 
favorisée,  par  la  grandeur  et  excellence  du  Très  Chrétien 
Roi  de  France ,  pour  de  plus  en  plus  confirmer,  établir, 
et  du  tout  assetirer  l'affectionnée  dévotion  de  ces  deux 
roiaumes ,  sur  toutes  choses  auroit  et  a  désiré  de  lier , 

I.  Cet  acte,  dont  l'original  a  été  depuis  longues  années  soustrait  du  Tré- 
sor des  Chartes ,  se  trouvait  joint  aux  deux  précédents  du  même  jour,  dont  il  est 
inséparable.  Communiqué  à  Léonard  par  MM.  Godefroy,  il  a  été  inséré  à  sa 
date  dans  le  Recueil  des  traités ,  et  reproduit  dans  la  collection  de  Du  Mont 
{Corps  diplomatique >  t.  v,  part,  i,  p.  21).  Il  en  est  fait  mention  en  ces 
termes  dans  l'Inventaire  du  Trésor  des  Chartes  de  Dupuis  (t.  viir,  {"  40  r  v", 
n"  58)  :  —  «  Protestation  par  Marie,  reine  d'Ecosse  et  son  mary  le  Dauphin  , 
qu'elle  entend  que  la  disposition  par  elle  faite  [au  profit  du  roi  de  France] 
ayt  lieu  et  sortisse  effeci,  par  laquelle  elle  avoit  ordonné,  si  elle  décédoit 
[sans  hoirs]  de  son  corps,  que  le  royaume  d'Escosse  fût  uny  à  la  couronne 
de  î'rauce ,  quelque  consentement  qu'elle  ayt  donné  aux  articles  envoyés  par 
les  estats  du  dict  royaume  d'Escosse  et  à  ce  que  le  dict  royaume  fût  affecté ,  en 
deffaut  des  dicts  hoirs  à  aulcuns  seigneurs  du  pays.  —  A  Fontainebleau ,  l'an 
i557,  le  4  avril.  » 

joindre,  annexer  et  unir  le  roiaume  d'Ecosse  à  la  Couronne 
de  France;  et  pour  cet  effet,  en  cas  qu'elle  décèderoit  sans 
hoirs  de  son  corps,  auroit  fait  certaines  dispositions  au  pro- 
fit des  Rois  de  France ,  lesquelles  elle  veut  sortir  leur  plein 
et  entier  effet. 

Toutefois  est  de  nouvel  avertie  par  la  communication 
qu'elle  a  eue  des  articles  et  instructions  des  députez  du 
pais  d'Ecosse,  que,  sous  la  faveur  et  secrète  pratique  de 
certaines  personnes,  l'on  veut  affecter  son  roiaume,  en 
défaut  d'hoirs  de  son  corps,  à  aucuns  seigneurs  du  païs, 
ôtant  par  ce  moien  à  elle,  vraie  Reine,  toute  faculté  et 
liberté  d'en  pouvoir  aulcunement  disposer,  à  son  très  grand 
regret  et  préjudice. 

A  quoi,  pour  le  présent,  elle  n'a  moien  de  contredire 
apertement ,  pour  plusieurs  grandes  et  justes  occasions  de 
crainte ,  dont  elle  est  retenue  ;  même  reconnaissant  qu'elle 
est  hors  de  son  roiaume,  éloignée  de  la  vue  de  ses  sujets , 
non  asseurée  des  places  fortes  de  son  païs  :  et  que  si  telles 
choses  étoient  ouvertement  par  elle  dëbatues,  se  pou- 
roient  émouvoir  grands  troubles  et  combustions  tournans 
à  la  ruine  de  son  roiaume;  vu  mémement  le  tems  pré- 
sent de  l'ouverture  de  la  guerre ,  qui  est  au  roiaume  d'An- 
gleterre, païs  ennemi  du  roiaume  de  France,  et  du  sien. 

Pour  ces  causes ,  a  protesté  et  proteste ,  que  ,  quelque 
accord  ou  consentement  qu'elle  ait  fait  ou  fasse  aux  articles 
et  instructions  envoiez  par  les  États  de  son  roiaume ,  si- 
gnamment  en  ce  qui  concerne  la  succession  de  son  roiaume, 
au  cas  qu'elle  décède  sans  hoirs  de  son  corps;  elle  veut 
et  entend ,  que  les  dispositions  par  elle  faites  en  icelui  cas, 
pour  et  au  profit  des  Rois  de  France ,  demeurent  entières, 
et  sortent  leur  plein  et  entier  effet ,  nonobstant  les  accords 

et  consentemens  qu'elle  fait  ou  fera  ci  après ,  si  aucuns 
elle  en  fait  sur  iceux  articles  et  instructions,  ou  aultrement , 
comme  chose  qui  sera  faite  directement  contre  son  gré , 
vouloir,  et  intention ,  dont  elle  a  demandé  acte  à  Monsieur 
le  Garde  des  sceaux ,  qui  lui  a  été  octroie ,  présens  les  sous- 
signez  notaires  et  secrétaires  de  la  Couronne  de  France. 

Et  ont  été  pareilles  déclarations  et  protestations  faites 
par  Monsieur  le  Daufm ,  et  par  lui  pareillement  requis  acte 
d'icelles,  ce  qui  lui  a  été  octroie  par  Monsieur  le  Garde 
des  sceaux ,  présens  les  soussignez  notaires  et  secrétaires 
de  la  Couronne  de  France, 

Pour  plus  grande  aprobation  de  quoi ,  Mon  dict  Sieur  le 
DauGn ,  et  icelle  Dame  Reine ,  ont  voulu  signer  ces  pré- 
sentes de  leur  propre  main,  ce  jourdui  4  jour  d'avril,  l'an 
1557  avant  Pâques,  à  Fontainebleau, 

MARIE.  FRANÇOIS. 

Clausse.  Bourdin. 

IV. 

Déclaration  du  Roy  de  France  sur  la  donation  du  tiltre  de 
la  couronne  d'Angleterre  allégué  estre  faicte  par  la  Royne  d'Es- 
cosse  à  monsieur  le  duc  d'Anjou. 

—  du  x''  de  juillet  1569.  — 
{Archives  du  royaume ,  Cartons  des  Rois,  K.  96.) 

Charles,  par  la  grâce  de  Dieu,  Roy  de  France,  à 
tous  ceux  qui  ces  présentes  lettres  verront  salut  : 

La  Royne  d'Escosse,  nostre  très  chère  et  très  amée 
belle  seur  et  cousine,  nous  a  faict  entendre  que  voullant 
traicter  avec  la  Royne  d'Angleterre,  aussi  nostre  très  chère 
et  très  amée  bonne  seur  et  cousine,  des  différendz  qui  sont 

de  long  temps  entre  elles ,  pour  le  tiltre  de  la  Couronne 
d'Angleterre,  il  luy  a  esté  allégué  par  icelle,  nostre  dicte 
bonne  seur  la  Roy  ne  d'Angleterre,  et  les  gens  de  son 
conseil,  avoir  entendu  par  divers  advisque  nostre  dicte  belle 
seur  la  Royne  d'Escosse  avoit  ceddé,  assigné  et  donné  tout 
le  droict  et  tiltre  qu'elle  a  ou  peult  prétendre  à  la  couronne 
d'Angleterre  à  nostre  très  cher  et  très  amé  frère  le  duc 
d'Anjou  et  de  Bourbonnoys,  nostre  lieutenant  général, 
représentant  nostre  personne  par  tous  noz  royaume  et  pays 
de  nostre  obéyssance,  et  que  telle  cession  et  donation  a 
esté  aprouvée  et  confirmée  de  l'autorité  de  Nostre  Sainct 
Père  le  Pape  ;  et  que  davantage  nostre  dict  frère ,  comme 
cessionnaire  de  la  dicte  Royne  d'Escosse,  voulant  pour- 
suivre par  armes  le  droict  qui  pour  telle  raison  luy  pour- 
roit  appartenir,  avoit  délibéré  de  faire  incursion  en  Angle- 
terre soubz  ce  prétexte  et  couleur,  A  l'occasion  desquelz 
advertissemens ,  nostre  dicte  bonne  seur  avoit  différé  de 
convenir  et  accorder  les  susdictz  différendz  avecque  icelle 
nostre  dicte  belle  seur  la  Royne  d'Escosse,  comme  préten- 
dant [que]  par  tel  moyen  il  n'est  plus  en  son  pouvoir  d'en 
contracter  avec  asseurance,  si  premièrement  il  n'appert  de 
nostre  déclaration  de  la  vérité  de  ce  faict ,  et  semblable- 
ment  de  celle  de  la  Royne ,  nostre  très  honorée  dame  et 
mère ,  et  de  nostre  dict  très  cher  et  très  amé  frère. 

Pour  ce  est  il  que  Nous  estans  de  ce  bien  et  deuement 
informez,  déclarons  et  affirmons,  par  foy  et  parolle  de  Roy, 
que  la  dicte  cession  et  donation  de  droict  et  tiltre,  que 
peult  prétendre  nostre  dicte  belle  seur  la  Royne  d'Escosse 
à  la  couronne  d'Angleterre ,  n'a  jamais  esté  faicte  par  elle, 
ny  aultre  aygint  pouvoir  ou  commission  d'elle ,  en  faveur 
de  nostre  dict  frère,  et  qu'elle  n'a  non  plus  esté  approu- 

véepar  Nostre  Sainct  Père  le  Pape,  ny  eu  jamais  nostre  dict 
frère  aucune  volonté  et  intention  d'entreprendre  invasion 
à  rencontre  de  nostre  dicte  bonne  seur  la  Royne  d'Angle- 
terre ou  son  royaume ,  à  l'occasion  de  telle  cession  ou  do- 
nation ,  ains  sont  choses  qui  ne  furent  jamais  proposées , 
et  tous  telz  rapportz  faulx ,  calomnieux  et  malicieusement 
controuvez  par  personnes,  qui  sont  jaloux  et  envyeux  de  la 
conservation  de  la  mutuelle  amytié  et  bonne  intelligence 
qui  est  entre  nostre  dicte  bonne  seur  la  Royne  d'Angle- 
terre et  Nous; 

Et  tout  ce  que  dessus  certiffions  et  asseurons  estre  véri- 
table^ sur  noz  honneur  et  conscience. 

En  tesmoing  de  ce  nous  avons  signé  les  présentes  de 
nostre  main  et  à  icelles  faict  mectre  nostre  séel. 

A  Orléans  le  dixième  de  juillet  mil  v  ^  soixante  neuf  et 
de  nostre  règne  le  neufiesme. 

Ainsi  signé  CHARLES. 
Et  séellé  de  cire  jaulne. 

Et  sur  le  dos, 

Par  le  Roy,  Rrullart, 

V. 

Déclaration  de  monsieur  le  duc  d'Anjou  sur  la  donation 
du  tiltre  de  la  couronne  d'Angleterre  allégué  Iiiy  estre  faicle  pai 
la  Royne  d'Escosse. 

—  du  xvn"  de  juillet  1569.  — 
{Archives  du  Royaume,  Cartons  des  Rois,  K  96.) 

Henry  ,  fils  et  frère  du  Roy ,  duc  d'Anjou  et  de  Bour- 
bonnoys ,  Comte  de  Forestz  et  premier  Pair  de  France , 

I.  ^« 

Lieutenant  Général  du  Roy ,  représentant  sa  personne  par 
tous  ses  pays,  terres  et  seigneuries  de  son  obéyssance;  à 
tous  ceux  qui  ces  présentes  lettres  verront  salut  : 

La  Royne  d'Escoce ,  nostre  très  chère  et  très  amée  seur, 
nous  a  faict  entendre  que  vouUant  traicter  avecque  la 
Royne  d'Angleterre,  nostre  cousine,  des  différendz  qui 
sont  de  long  temps  entre  elles  pour  le  tiltre  de  la  cou- 
ronne d'Angleterre,  il  luy  a  esté  mis  en  avant  et  allégué, 
par  la  dicte  Royne  d'Angleterre  et  les  gens  de  son  Conseil, 
avoir  entendu  par  plusieurs  et  divers  adviz  que  nostre  dicte 
belle  seur  la  Royne  d'Escosse  nous  avoit  donné  tout  le 
droict  et  tiltre  qu'elle  a  et  peult  prétendre  à  la  couronne 
d'Angleterre,  et  que  telle  cession  et  donation  a  esté  ap- 
prouvée et  contirmée  par  l'aulhorité  de  Nostre  Sainct  Père 
le  Pape ,  et  que  davantage  Nous ,  comme  cessionnaire  de 
la  dicte  Royne  d'Escosse  ,  voulant  poursuivre  par  armes  le 
droict  qui  pour  telle  raison  nous  pourroit  appartenir,  au- 
rions délibéré  faire  incursion  en  Angleterre  soubz  ce  pré- 
texte et  couleur.  A  l'occasion  desquelz  advertissements  la 
dicte  Royne  d'Angleterre  auroit  différé  de  convenir  et  ac- 
corder les  susdictz  différendz  avec  icelle  nostre  dicte  belle 
seur  la  Royne  d'Escosse,  prétendant  par  telle  moyen  n'estre 
plus  en  son  pouvoir  contracter  avecq  asseurance,  si  pre- 
mièrement il  n'appert  de  nostre  déclaration  contenant  la 
vérité  du  faict ,  et  semblablement  de  celle  du  Roy ,  nostre 
très  honoré  Seigneur  et  Frère,  et  de  la  Royne  nostre  très 
honorée  Dame  et  Mère. 

Pour  ce,  est  il  que  Nous  estant  de  ce  bien  et  deuement 
informez ,  déclarons  et  affirmons ,  en  foy  et  parolle  de 
Prince ,  que  la  dicte  cession  et  donation  de  droict  et  tiltre, 
que  peult  prétendre  nostre  dicte  belle  seur  la  Royne  d'Es- 

cosse  à  la  couronne  d'Angleterre,  ne  nous  a  jamais  esté 
faicte  par  elle ,  ny  aultre  ayant  pouvoir  ou  commission 
d'elle,  non  seullement  pensée ,  ne  qu'elle  n'a  non  plus  esté 
approuvée  par  Nostre  dict  Sainct  Père  le  Pape,  et  que  ja- 
mais n'avons  eu  aulcune  volonté  ny  intention  d'entrepren- 
dre aucune  guerre  ny  invasion  à  l'encontre  de  la  dicte  Royne 
d'Angleterre,  ou  son  royaume,  à  l'occasion  de  telle  ces- 
sion et  donation  ;  et  telz  adviz  qui  luy  ont  esté  donnez  et 
rapportz  faictz  ne  peuvent  estre  que  faulx  et  malicieusement 
controuvez  de  personnes ,  qui  sont  jaloux  et  envyeux  de  la 
conservation  de  la  mutuelle  amitié  et  bonne  intelligence  qui 
est  entre  le  Roy,  Nostre  dict  Seigneur  et  Frère,  et  la  dicte 
Royne  d'Angleterre. 

Nous ,  à  ces  causes ,  certifiions  et  asseurons  à  tous  qu'il 
appartiendra  tout  ce  que  dessus  estre  véritable  sur  notre 
honneur  et  conscience. 

En  tesmoing  de  quoy,  nous  avons  signé  les  présentes 
de  nostre  main  et  à  icelles  faict  mettre  le  séel  de  noz 
armes. 

Donné  au  camp  de  Ambazac,  le  dix  septiesme  jour  de 
juillet  l'an  rail  cinq  cens  soixante  neuf. 

Ainsi  signé  HENRY. 
Et  séellé  de  cire  rouge. 

Et  sur  le  dos , 

Par  Monseigneur  duc ,  filz  et  frère  du  Roy, 
Sarres. 

